
DEDIKACIJA 


Brangusis Čarlzai Beksteri, 
jei kada nors skaitytumėte šią kny- 
gą, tai jums, tikriausiai, kiltų tiek klausimų, kad vargu pa- 
jėgčiau atsakyti. Kodėl, pavyzdžiui, žmogžudystė Apine įvyko 
1751 metais!, kaip Toreno uolos atsidūrė visai prie pat Ereido 
arba kodėl apie bylą išspausdintoje medžiagoje visiškai nepa- 
minėtas joks Deividas Belfuras. Tokie riešutai ne mano dan- 
tims. Užtat, jei paklaustumėte, kaltas Alenas ar ne, aš, tur būt, 
laikyčiausi šioje knygoje išdėstytos nuomonės. Lig šios dienos 
Apine sklinda legendos, teisinančios Aleną. Paklausinėję žmo- 
nių, išgirstumėte, kad šiame krašte ir. nūdien gyvena palikuo- 
nys „to kito“, kuris anuomet šovė. Tačiau klausinėkite neklau- 
sinėję, to žmogaus pavardės vis viena nesužinosite: kalniečiai 
gerbia paslaptį ir nuo mažumės mokosi ją saugoti. Dėl 
kitų dalykų galėčiau atkakliai laikytis savo požiūrio, bet dėl 
vieno — nesiginčysiu ir geriau iškart atvirai prisipažinsiu: man 
mažai rūpi tikslumas. Ši knyga — ne mokslininko bibliotekai, 
o mMokinukui, kuris, jau išmokęs pamokas, šaltą žiemos vakarą 
rengiasi gulti. Dorasis Alenas, iš tikrųjų gyvenime buvęs niūrus 
karštakošis senbernis, čia atkurtas tiktai tam, kad nors -valan- 
dėlei atitrauktų jauną džentelmeną nuo Ovidijaus ir nukeltų 
į prabėgusio amžiaus Kalnuotąją Škotiją, o atsigulus jam į pa- 
talą,— pasiūlytų įo sapnams patrauklių reginių. 
Jūsų, brangusis Čarlzai, nė nesitikiu sudominti šia knyga. 
Vis dėlto gal jinai patiks jūsų sūnui, kai tas paūgės; rasi jam 

bus malonu užtikti priešlapyje savo tėvo pavardę, o tuo tarpu 
man pačiam malonu 'ją čionai užrašyti, menant daugelį laimin- 
gų, o kartais ir liūdnų dienų, kurias tačiau dabar miela pri- 
siminti. 

Po tiek metų ir iš tokio nuotolio keista man dabar žvelgti 
į tuos prabėgusius mūsų jaunystės nuotykius, bet dar keisčiau 
jums, vaikštančiam tomis pačiomis gatvėmis: jūs nors ir šian- 
dien galite įžengti į senąjį literatų klubą, kur mus imdavo 
rikiuoti vienon greton su Skotu, Robertu Emetu ir mylimu, bet 
neišgarsėjusiu Makbinu,— arba galite užsukti į tą užkampėlį, 
kur rinkdavosi ir gurkšnodavo alų šauniosios L. J. R. draugijos 
nariai, susėdę į tas pačias kėdes, kur kadaise su savo bičiuliais 
šnekučiavosi Bernsas. Beveik matau jus, žengiantį vidur dienos 
ir besidairantį į tas vietas, kurias jūsų draugas gali regėti vien 
tik sapnuose. Žinau, kaip, atitrūkus valandėlei nuo kasdienos 
rūpesčių, atmintyje nuaidi praeitis. Tegu tas aidas dažniau 
skamba, žadindamas gerus prisiminimus apie jūsų draugą. 


R. L. S. 
Skerivoras, 
Bornmutas 


I. KELIONĖ Į KRŪMYNĖS DVARĄ 


Apie savo nuotykius pradėsiu pasakoti nuo 1751 viešpaties 
metų, kai atmintiną ankstyvą birželio rytą paskutinį kartą iš- 
traukiau raktą iš savo tėvų namo durų. Saulei pažvelgus į kal- 
vų viršūnes, aš jau žingsniavau keliu, o kai priėjau kleboniją, 
strazdai jau ulbėjo sodo alyvose, ir rūkas, prieš aušrą užgriuvęs 
visą klonį, ėmė kilti aukštyn ir tirpti. 

Misteris Kembelas, Esendino pastorius, laukė manęs prie so- 
do vartelių. Gerasis žmogus pasiteiravo, ar pavalgiau, ir, sužino- 
jęs, kad aš sotus, abiem rankomis suėmęs manąją, švelniai pa- 
ėmė už parankės. 

— Na, Deivi, mano bšiaiuje-i5nė jis — palydėsiu tave lig 
brastos ir parodysiu kelią. 

Žengėme tylėdami. 

— Ar tau negaila skirtis su Esendinu?— neilgai trukus pa- 
klausė manęs palydovas. 

— Jei žinočiau, sere,— atsakiau jam,— kur keliauju ir kas 
man atsitiks, tada jums tiesiai atsakyčiau. Esendinas — iš tik- 
rųjų nebloga vietelė, man čia buvo smagu, bet aš ničnieko 
daugiau ir nesu matęs. Juk tėvas su motina mirę, o nuo Esen- 
dino iki jų ne ką arčiau, negu nuo Vengrijos karalystės. Atvi- 
rai sakant, svetur keliaučiau.netgi su dideliu ūpu, jei tik žino- 
čiau, kad ten bus geriau. 

— Štai kaip! Na, gerai, Deivi, — tarė misteris Kembelas.— Ta- 
da privalau papasakoti apie tavo palikimą. Kai pasimirė tavo 
motina, o tėvas, doras krikščionis, pasiligojęs atgulė į mirties 
patalą, tai ir įdavė man saugoti šį laišką, kur esąs tavo pali- 
kimas. „Kai tik mirsiu, — tazė jis — ir namas bus sutvarkytas, 
o turtas parduotas (visa tai jau padaryta, Deivi), šį laišką įdavę 
mano sūnui į rankas, išleiskite jį į Krūmynę netoli nuo Kre- 

mondo. Aš pats kilęs iš tos vietos, — pridūrė jis, — todėl derėtų 
ir Mano sūnui ten grįžti. Deivis — guvus berniukas ir ištvermin- 
gas ėjikas, tad neabejoju, kad jis laimingai pasieks tą kraštą ir 
sėkmingai tenai įsikurs. 

— Krūmynė!-— šūktelėjau aš.— Kuo čia dėtas mano vargšas 
tėvas ir tas dvaras? 

— Taigi, kad niekas to nežino, — atsakė misteris Kembelas.— 
Bet matai, vaikeli mano, tos šeimos pavardė tokia pati, kaip 
ir tavoji. Belfurai iš Krūmynės — sena, garsi ir gerbiama giminė, 
tik pastaruoju metu netikėtai nusmukusi. Tavo tėvas buvo 
mokytas žmogus, kaip ir derėjo pagal padėtį; niekas taip gerai 
netvarkė mokyklos, kaip jis — nei elgesiu, nei savo kalba ne- 
panėšėjo į paprastą kaimo mokytoją. Kaip pats meni, mėgdavau 
jį svečiuosna kviestis, kai pas mus viešėdavo kas nors iš dva- 
riškių, ir netgi maniesiems Kembelams iš Kilreneto, Kembelams 
iš Densvairo, Kembelams iš Minčo bei kitiems oriems džentel- 
menams jo draugėje būdavo smagu. Na, o dabar, kai išdėsčiau 
visas aplinkybes, imki šį testamentą, rašytą paties mūsų mi- 
rusio brolio ranka. . 

Ir pastorius padavė man šit kaip adresuotą laišką: ,Krūmynės 
dvaras, Ebinizeriui Belfurui, eskvairui, laiško įteikėjas — mano 
sūnus Deividas Belfuras.“ Širdis smarkiau suplakė, pagalvojus 
apie nuostabią ateitį, staiga atsivėrusią septyniolikmečiui jau- 
nuoliui, vargšo kaimo mokytojo iš Etriko miško sūnui. 

— Misteri Kembelai,— pralemenau trūkčiojančiu balsu, — ma- 
no vietoje būdamas, ar eitumėt tenai? 

— Žinoma, kad eičiau,— tarė pastorius,— nė minutės nelauk- 
čiau. Toks eigus berniukas, kaip tu, per dvi dienas nusigaus 
"lig Kremondo, o nuo ten netoli ir Edinburgas. Blogiausiu atveju, 
jei tie godotini giminaičiai (mano supratimu, jie turėtų būti to 
paties kraujo) nuvarytų tave nuo savo namų slenksčio, tai, porą 
dienų pažygiavęs, vėlei gali pasibelsti į mano duris. Vis dėlto 
aš tikiuosi, kad tu būsi svetingai priimtas, kaip vylėsi tavo 
vargšas tėvas, ir tapsi ilgainiui įžymiu žmogum. O dabar, ber- 
niuk mano,— baigė savo šneką pastorius, — naudodamasis išsi- 
skyrimo akimirka, laikau savo pareiga apsaugoti tave nuo pa- 
saulio pavojų. 

Taręs šiuos žodžius, jis pasižvalgė patogesnės vietos, paskui 
rimtas, atkišęs viršutinę lūpą, klestelėjo po beržu ant didžiulio 
pakelės akmens ir prisidengė nosinaite savo trikampę skrybėlę, 

nes į mus pro dvi viršukalnės spigino saulė. Iškėlęs smilių, pir- 
mMiausia perspėjo saugotis visokių laisvamaniškų minčių (kurios 
manęs anaiptol neviliojo), paskatino neapsileisti maldoje ir skai- 
tyti šventąjį raštą. Tada jis nupasakojo, kaip atrodo turtingi 
namai, kur rengiausi keliauti, ir kaip aš turįs elgtis su jų gy- 
ventojais. 

— Būk nuolaidus, Deivi, nereikšminguose dalykuose,— įspėjo 
mane.— Įsikalk į galvą, jog tu, nors ir geros kilmės, bet iš- 
auklėtas kaime. Nepadaryk mums gėdos, Deivi, neapsijuok! 
Tuose dideliuose žŽmoninguose namuose su visais aplink zujan- 
čiais namykščiais elkis apdairiai, nuovokiai, santūriai ir nesi- 
stenk šnekėti daugiau už kitus. O su šeimininku — prisimink, 
kad jis lerdas!. Nieko daugiau tau nesakysiu, tik gerbki, kas 
gerbtina. Visada malonu paklusti lerdui,— bent jaunuoliui tatai 
turėtų būti malonu. 

— Gerai, sere,— atsakiau, — pasistengsiu. Pažadu pasinaudoti 
jūsų patarimais. 

— Ką gi, geras atsakymas, — nuoširdžiai apsidžiaugė misteris 
Kembelas.— O dabar pakalbėsime apie žemiškus arba, kitaip 
tariant, nežemiškus dalykus. Šit ryšuliukas su keturiais daik- 
tais — taip sakydamas, pastorius vargais negalais ištraukė iš 
šoninės kišenės mazgelį— Iš šių keturių daiktų pirmasis tau 
priklauso teisėtai: kukli pinigų suma už parduotas tavo tėvo 
knygas ir buto rakandus, kuriuos, kaip jau iš pradžių minėjau, 
pats nupirkau, kad su nauda parduočiau būsimajam mokytojui. 
Kiti tfys daikčiukai yra misis Kembel ir mano dovana, kurią 
prašom maloniai priimti. Pirmoji, apvali, iš pradžių, man regis, 
tau patiks labiausiai, bet, o Deivi, tai lašas jūroje, — ji tau 
pagelbės, tik žengiant pirmąjį žingsnį, ir išnyks kaip dūmas. 
Antroji, plokščia, prirašyta ir keturkampė, tebus patogi lazda 
tavo gyvenimo kelyje ir minkštas priegalvis ligoje. Ir trečia, 
paskutinioji dovana, savo forma panaši į kubą, teparodo tau 
kelią į geresnį pasaulį — o aš už tai pasimelsiu. 

Taręs šiuos žodžius, jis atsistojo, nusiėmė skrybėlę ir susi- 
kaupęs valandėlę garsiai meldėsi už jaunuolį, iškeliaujantį į pa- 
saulį, paskui staiga mane apkabino ir stipriai pabučiavo; tada 
šiek tiek atstūmė, kiek leido ištiestos rankos, ir, vis dar nepa- 
leisdamas, liūdesio aptemdytu veidu žvelgė į mane; paskui, šūk- 

telėjęs „sudie“, apsigrgžė ir kone tekinas pasileido atgal keliu, 
kuriuo buvome atėję. Kitam toks elgesys būtų pasirodęs juokin- 
gas, bet man nė į galvą netoptelėjo šaipytis. Spoksojau, kol 
pastorius išnyko iš akių, — ir nė karto šis žmogus nestabtelėjo, 
nė karto negrįžtelėjo. Tada man dingtelėjo mintis, kad šitaip 
jis darė dėl to, kad reikėjo skirtis; man net sąžinę ėmė graužti, 
kad buvau toks laimingas, galėdamas ištrūkti iš šio ramaus 
užkampio į didelį triukšmingą namą pas turtingus, garbingus 
tos pačios pavardės ir to paties kraujo giminaičius. 

— Deivi, Deivi, — prikaišiojau sau,— kur matytas šitoks ne- 
dėkingumas! Vos puse žodžio užsiminus apie garbę, pamiršai 
senus bičiulius ir jų prielankumą. Oi, gėda, Deivi, kokia gėda! 

Atsisėdęs ant akmens, nuo kurio ką tik pakilo gerasis pasto- 
rius, atmazgiau ryšelį apsižiūrėti dovanų. Nė kiek neabejojau, 
kad kubo pavidalo dovana turės būti kišeninė biblija. Apvalus 
pasirodė besąs šilingas. O trečioji dovana, turėjusi visą gyve- 
nimą stebuklingai tarnauti sveikam ir sergančiam — neuždidė 
šiurkštaus geltono popieriaus skiautelė, kurioje raudonu rašalu 
buvo parašyta: 


KAIP PASIGAMINTI PAKALNUČIŲ V.ANDENS 


Prisirinkę pakalnučių ir pavirinę jas vyne, kartkartėmis iš- 
gerkite po vieną ar du šaukštus. Šis skystis nebyliam padeda 
atgauti kalbos dovaną, gerai nuo podagros, ramina širdį ir stip- 
rina atmintį. Sudėję pakalnučių žiedus į stiklainį ir aklinai 
uždarę, palaikykite skruzdėlyne kokį mėnesį, tada išimkite ir 
ten rasite išsisunkusio iš tų žolynų skystimo, kurį susipylę 
į buteliuką, turėsite vaistus tiek sergančiam, tiek sveikam, tiek 
vyriškiui, tiek moteriškei. 

Paties misterio Kembelo ranka dar buvo šitaip užrašyta: 

„Taip pat nikstelėjus, sopamą vietą patrinti, o surėmus dieg- 
liams, gerti kas valandą po valgomą šaukštą.“ 

Žinoma, iš tokio recepto nusikvatojau, tik mano juokas bu- 
vo pro ašaras. Nusiraminęs paskubom užsinėriau savo nešulėlį 
ant lazdos galo ir, perbridęs brastą, užkopiau į kitoje upės 
pusėje stūksančią kalvą, o išėjęs į šunkelį, vingiuojantį tarp 
viržių, paskutinį sykį žvilgtelėjau į Esendino bažnyčią, susispie- 
tusius apie kleboniją medžius ir aukštaūgius šermukšnius kapi- 
nėse, kur ilsėjosi mano tėvas su motina. 

II. KELIONĖS TIKSLAS PASIEKT AS 


Antrosios dienos paryčiu įlipęs į gūbrio viršūnę, priešais 
save kaip ant delno pamačiau ligi pat jūros besileidžiančią 
nuokalnę, kurios viduryje ant ilgo kalnagūbrio lyg kaitinimo 
krosnis rūko Edinburgas. Pilies bokšte plevėsavo vėliava, užuta- 
kyje plaukiojo ar nuleidę inkarus riūgsojo laivai. Nepaisant 
geroko atstumo, viską galėjau kuo aiškiausiai įžiūrėti, — nuo 
tokio reginio mano, kaimiečio, širdis vos neiššoko iš krūtinės. 

Einant pro piemenų lūšną, man tik apytikriai nurodė, į ku- 
rią pusę Kremondas, todėl, pasiklausinėdamas čia vieno, čia 
kito, palikęs šone Kolintoną, stūmiausi į vakarus nuo sostinės, 
kol. išėjau į Glazgo kelią. Baisiai apsidžiaugiau ir nustebau, 
pamatęs čionai pagal fleitų garsus koja kojon žengiančius ka- 
reivius; priekyje ant sarto žirgo jojo senas išraudusiu veidu 
generolas; o jam iš paskos mušė koją kuopa grenadierių į po- 
piežiaus tijarą panašiomis kepurėmis. Išvydus raudonus mun- 
durus ir išgirdus tokį linksmą žygio maršą, krūtinę užliejo iš- 
didumo jausmas. 

Dar kiek paėjėjęs, sužinojau, jog atsibasčiau į Kremondo pa- 
rapiją, todėl suskatau teirautis apie Krūmynės dvarą. Ko tik 
pasiklausdavau, mano žodžiai visus stebindavo. Iš pradžių ma- 
niau, kad menkas ir dulkinas mano kaimietiškas apdaras nesi- 
derino su tos garbingos vietos pavadinimu. Tačiau, kai du 
ar tris kartus paklausus, mane vis taip pat nužiūrėjo ir atsakė 
vieną ir tą patį, ėmiau suvokti, kad su tuo dvaru kažkas ne- 
gerai. 

Norėdamas išsklaidyti abejones, ėmiau klausinėti kitaip, — 
pamatęs padorų vaikinuką, kuris važiavo kaimo keliuku stačio- 
mis valdydamas arklius, paklausiau, ar jis kada nors yra gir- 
dėjęs apie Krūmynę. 

Sustabdęs vežėčias, paklaustasis žvilgtelėjo į mane lygiai, 
kaip ir anie. 

— Girdėjau. O kas? 

— Ar dideli namai?— paklausiau. 

— Žinoma,— atsakė tas.— Namas didžiulis, tikras griozdas. 

— Aa,— numykiau aš.— O kokie ten žmonės? 

— Žmonės!?— riktelėjo kaimietis.— Iš proto išsikraustei! Kad 
ten nėr ko vadinti žmonėmis. 

— Kaipgi?— atrėžiau aš.— O misteris Ebinizeris? 

— Aha, —atlyžo berniokas.— Jei reikalingas lerdas, tai jis 
ten. O ko tau iš jo reikia, meldžiamasis? 

— Man sakė, tenai atsiradusi vieta,— stengdamasis kuo kuk- 
liau atrodyti, atsakiau aš. 

— Ką?!— taip garsiai užriko vežėjas, kad net arklys pasibai- 
dė.— Šit kas, meldžiamasis,— dar pridūrė jis,— čia, žinoma, ne 
mano reikalas, bet pats atrodai neblogas vaikis, tad paklausyk 
mano patarimo — laikykis nuo Krūmynės kuo toliau. 

Vėliau pasipainiojo kitas — žemo stogo dabitiškas žmogutis su 
puošniu baltu perukų; aš jį palaikiau keliaujančių barzda- 
skučiu. Žinodamas, kad visi kirpėjai yra baisūs plepiai, aš sta- 
čiai ir paklausiau, kas per žmogus tas Krūmynės Belfuras. 

— Fui, fui, jis suvis, suvis į Žmogų nepanašus, — pasipurtė 
kirpėjas ir pradėjo labai suktai kamantinėti, kodėl aš juo taip 
domiuosi. Tik aš nesileidau į kalbas, todėl dabita, ničnieko 
nepešęs, nusuko pas savo klientą. 

Negaliu apsakyti, kaip tokios užuominos griovė mano Iūkes- 
čius. Kuo painesni buvo kaltinimai, tuo man jie labiau nepa- 
tiko, — neišmaniau, ką ir begalvoti. Kas jie tokie, tie didžiuliai 
namai, kad, vien tik paklausus kelio į juos, visi parapijiečiai 
krūpteli ir įsmeigia į tave akis. Ir kas tas lerdas, apie kurį 
kiekviename užkampyje sklinda keisti gandai. Jei per valandą 
galėčiau atsidurti Esendine, tai, viską metęs, grįžčiau pas mis- 
terį Kembelą. Tačiau aš nusibasčiau taip toli, kad savimeilė 
neleido pasprukti, pačiam viskuo neįsitikinus; vien iš savigar- 
bos turėjau viską išsiaiškinti — ir nors man nepatiko visa, ką 
girdėjau, sulėtinęs žingsnius ir klusčiodamas kelio, vis viena 
pėdinau toliau. 

Diena jau slinko vakarop, kai sutikau pečiuitą tamsiaplaukę 
moteriškę, besileidžiančią nuo kalvos. Ir šitoji, mano klausimo 
užklupta, staigiai apsisuko ir, pasivėdėjusi mane lig viršukalnės, 
nuo kurios buvo ką tik nulipusi, parodė vienišą kaip pirštas 
griozdišką statinį, niūksantį žalio slėnio gilumoje. Kraštovaizdis 
čia buvo nuostabus: nuožulniomis apaugusiomis mišku įkalnė- 
mis teškėjo upokšniai, o dirvos, man regis, buvo neišpasakytai 
derlingos. Tik tas namas atrodė lyg kokie griuvėsiai, — joks 
kelias nevedė į jį, nė vienas dūmelis nesidriekė iš kaminų, 
jokio ženklo, kad čia būta parko. Širdis mano apmirė. 

— Šitas!— sušukau. 

Moters akys plykstelėjo pykčiu. 

— Krūmynė!-— riktelėjo ji. — Krauju ją statė, krauju sustabdė 
statybas, kraujas ją nušluos nuo žemės paviršiaus. Žiūrėk!— 
vėl šūktelėjo moteriškė.— Aš spiaunu žemėn, aš prakeikiu ją. 
Teprasmenga skradžiai! Jei pamatysi lerdą, perduok jam tokius 
žodžius; pasakyk jam, kad Dženeta Kluston tūkstantį du šimtus 
devynioliktą kartą prakeikia jį, jo namą, tvartą, arklides, jo tar- 
ną, svečius, šeimininką, jo žmoną, meilužę ir vaikus,— tegul 
jie visi prasmenga! 

Ir moteris, kurios balsas virto kažkokia klaikia rauda, ūmai 
apsigręžusi, dingo. Man net plaukai ant galvos atsistojo. Tais 
laikais žmonės dar tikėjo raganomis ir bijodavosi užkeikimų, 
o tos moters prakeiksmas, tarsi įspėjantis atsisakyti šios kelio- 
nės, kol dar nevėlu, visiškai pakirto man kojas. 

Atsisėdęs ėmiau žiūrėti į Krūmynę. Juo ilgiau žvelgiau, tuo 
apylinkė atrodė gražesnė: laukai puošėsi gudobelių žiedais, 
pievose baltavo avys, padangę raižė kovarnių pulkai,— viskas 
bylojo čia esant derlingą žemę ir puikų klimatą, tik tas viduryje 
riogsantis pastatas gadino vaizdą. 

Taip besėdint ant grioviakrančio, valstiečiai ėmė grįžti iš 
laukų; bet aš buvau toks nusiminęs, kad net nepalinkėjau jiems 
labos nakties. Pagaliau, saulei nusileidus, geltono dangaus fone 
pamačiau besirangančią dūmų gyvatėlę. Nors ji buvo labai 
skystutė, visai kaip nuo žvakės, bet vis viena čia turėjo būti 
židinys, šiluma, vakarienė ir gyvas sutvėrimas. 
kas galėjo tuo takeliu vaikščioti, bet kito niekur nemačiau. Taip 
juo atžingsniavau iki akmeninės arkos. Šalia jos stirksojo na- 
mukas be stogo su viršuje išlikusiais herbo pėdsakais. Tikriau- 
siai, čia turėjo būti didieji vartai, tik dar neužbaigti, todėl 
geležinius pinučius atstojo iš lentgalių sukaltos durelės, per- 
rištos šiaudiniu ryšiu; nei parko tvoros, nei jokios alėjos ne- 
buvo matyti,— takelis, kuriuo atėjau, apsukęs arką iš dešinės, 
vingiavo prie namo. “ 

Kuo arčiau, tuo pastatas Man atrodė niūresnis. Matyt, čia 
tebuvo vienas nebaigto statyti namo sparnas. Iš lauko pusės 
ant viršutinio aukšto dalies nebuvo stogo, todėl danguje ryš- 
kėjo nebaigtų atbrailų ir laiptų kontūrai. Didžiuma langų — 

be stiklų, todėl šikšnosparniai pro juos siūte siuvo kaip balan- 
džiai iš karvelidės. 

Kai priėjau prie namo, sutemo dar labiau; gan aukštokai 
išmūrytuose siauruose su tvirtomis grotomis trijuose apatiniuo- 
se languose ėmė mirkčioti blausi švieselė. 

Štai koks tas rūmas, į kurį taip veržiausi! Argi tarp šių 
sienų turiu rasti naujų draugų ir išsvajotąją laimę? Ten, prie 
Eseno upokšnio, mano tėvo namuose, židinys pleškėjo, langai 
švieste švietė aplink per visą mylią, o durys buvo atdaros 
kiekvienam vargšui. 

Vis pasiklausydamas tylomis slinkau artyn ir išgirdau, kaip 
sudžingsėjo indai, paskui kažkas kelissyk sausai nusikosėjo, bet 
nei šnekant, nei šunies amsint nebuvo girdėti. 

Kiek galėjau įžiūrėti sutirštėjusioje prieblandoje, durys buvo 
medinės, didžiulės ir nusėtos vinimis; virpančia širdimi pakėliau 
ranką ir vieną kartą bilstelėjau. Paskui stovėjau ir laukiau. Na- 
muose įsiviešpatavo mirtina tyla. Prabėgo minutė, bet niekas 
nekrustelėjo, tik šikšnosparniai narstė virš mano galvos. Pabel- 
dęs vėlei, ėmiau laukti. Tuo metu mano ausys, pripratusios 
prie tylos, išgirdo viduje patyliukais sekundes skaičiuojantį laik- 
rodį, bet kambaryje triūsęs žmogus nesujudėjo ir, greičiausiai, 
net kvapą užgniaužė. 

Jau buvau beketinąs bėgti, bet staiga, pykčio apimtas, pra- 
dėjau kojomis daužyti duris ir garsiai šaukti misterį Belfurą. 
Buvau kaip reikiant įsismaginęs, kai viršum galvos išgirdau 
kosint. Atšokęs nuo durų ir žvilgtelėjęs viršun, lange pa- 
mačiau žmogų su aukšta naktine kepuraite ir trumpavamzdžio 
nasrus. 

— Jis užtaisytas!— perspėjo žmogus. 

— Atnešiau misteriui Ebinizeriui Belfurui iš Krūmynės laiš- 
ką,— atsakiau aš.— Ar jis čia gyvena? 

— Nuo ko?— paklausė žmogus su muškieta. 

— Jums tatai nesvarbu, — atrėžiau smarkiai susierzinęs. 

— Gerai,— atsakė tas,— padėkite jį ant slenksčio ir galite 
sau nešdintis. 

— Nė nemanau,— šūktelėjau.— Aš jį įteiksiu misteriui Bel- 
furui į rankas, kaip man buvo liepta. Čia rekomendacinis 
laiškas. | 

— Kas?— piktai suriko žmogus. 

Pakartojau. 

— Kas tu pats toks?— kiek palūkėjus suskambėjo kitas 
klausimas. 

— Savo pavardės aš nesigėdiju,— atšoviau jam.— Aš Deivi- 
das Belfuras. 

Esu tikras, kad, išgirdęs šiuos žodžius, mano pašnekovas krūp- 
telėjo, mat, išgirdau, kaip į palangę brinktelėjo trumpavamz- 
dis. Kitas klausimas buvo ištartas po gerokos pertraukos jau 
persimainiusiu balsu. 

— Ar tavo tėvas mirė? 

Tie žodžiai mane taip nųstebino, kad tik stovėjau įsispėtrinęs, 
nepraverdamas burnos. | 

— Taigi — padarė išvadą žmogus,— be abejonės, jis mirė, 
štai kodėl lauži mano duris. 

Vėl tyla, o paskui pasigirdo užgaulūs žodžiai: 

— Ką gi padarysi, įsileisiu tave, vargšeli —ir dingo nuo 
lango. 


III. PAŽINTIS SU DĖDE 


Netrukus garsiai subrazdėjo grandinės ir stūmos, durys at- 
sargiai prasivėrė ir, vos man įžengus, tučtuojau vėl užsi- 
trenkė. 

— Drožk virtuvėn ir nieko nečiupinėk,— įsakė jis man, ir, 
kol ta žmogysta braklino durų skląsčius, apgraibomis suradau 
kelią į virtuvę. 

Ryškiai liepsnojantis židinys apšvietė taip skurdžiai apstatytą 
kambarį, kad vargu ar kada tokį regėjau. Lentynose — koks 
pustuzinis rykų, ant stalo — vakarienė: dubenėlis avižų košės, 
raginis šaukštas ir išdvisusio alaus puodukas. Išskyrus pasie- 
nyje išrikiuotas užrakinėtas skrynias ir viename kampe indaują 
su kabančia spyna, šiame dideliame skliautuotame kambaryje 
daugiau jokių daiktų nebuvo. 

Užnabrinęs paskutinę grandinę, žmogus grįžo į virtuvę. Ne- 
uždidis, gunktelėjęs, siaurų pečių, pelenų spalvos veidu, jis 
galėjo turėti nuo penkiasdešimt ligi septyniasdešimt metų. Jis 
buvo apdriskusiais marškiniais, ant galvos užsimaukšlinęs fla- 
nelinę kepuraitę ir apsivilkęs tokios pat medžiagos chalatu, 
kuris atstojo liemenę ir durtinį. Veidas seniai matęs skustuvą. 
Tačiau užvis labiausiai jaudino ir netgi baugino be perstojo 

mane persekiojančios nudelbtos jo akys, — jis nė karto taip ir 
nežvilgtelėjo man tiesiai į veidą. Niekaip negalėjau atspėti, 
kokios iš tikrųjų jis buvo kilmės ir kokio: verslo; labiausiai 
jis panėšėjo į iškaršusį, nereikalingą tarną, kuris už maistą 
turėjo sergėti šiuos griozdiškus namus. 

— Gal išalkęs?— pasiteiravo jis, akis nudelbęs į mano ke- 
lius.— Tai gali užvalgyt tos košės. 

Pasakiau, kad, matyt, jis bus sau pasitaisęs šią vakarienę. 

— O,— numojo jis,— galiu kuo puikiausiai ir be jos apsi- 
eiti. Tiktai gurkštelėsiu alaus, mat, anas sušvelnina man kosu- 
lį; — Ir, visą laiką nenuleisdamas nuo manės akių, išgėrė kone 
pusę puoduko, o paskui ūmai ištiesė man ranką: 

— Duok šen laišką! 

Atsakiau, kad laiškas adresuotas ne jam, o misteriui Bel- 
furui. 

— O kas, manai, aš esu?— paklausė jis.— Duokš man Alek- 
sandro laišką! 

— Jūs žinote mano tėvo vardą? 

— Būtų keista, jei nežinočiau,— nusistebėjo žmogus.— Juk 
jis buvo tikras mano brolis, ir nors tamstai, kaip atrodo, nepa- 
tinku nei aš, nei mano namas, nei mano skani košė, aš — tikras 
tavo dėdė, Deivi, branguti mano, o tu — mano sūnėnas. Todėl 
duok šen laišką, o pats sėsk ir šveisk, kas padėta! 

Jei bent keleriais metais būčiau buvęs jaunesnis, iš gėdos, 
apmaudo ir nevilties būčiau apsižliumbęs. Netekęs žado, nei 
gyvas, nei miręs, padaviau jam laišką ir prisėdęs taip nenoromis 
ėmiau valgyti, lyg visai nebūčiau alkanas. 

Dėdė, pasilenkęs prie židinio, vartė rankose laišką. 

— „Ar žinai, kas čia parašyta;— netikėtai paklausė. 

— Jūs patys matote, sere,— atsakiau, — antspaudas nesulau- 
žytas. 

— Aha,— pritarė dėdė, — tai ko čia atsidanginai? 

— Įteikti jums laišką, — atsakiau jam. 

— Nejaugi?— sudvejojo šis, nutaisęs gudrią šypseną.— Tik- 
riausiai turėjai kokių nors vilčių? 

— Prisipažinsiu, sere,— atsakiau jam,— sužinojęs, kad mano 
giminaičiai pasiturintys, iš tikrųjų tikėjausi gausiąs iš jų pa- 
galbos; bet iš jūsų neprašau jokios išmaldos, man nereikia nie- 
ko, jei duodama nenoromis. Nors esu skurdžius, bet turiu bi- 
čiulių, kurie mane mielai parems. 

— Na, na, — tramdė mane Ebinizeris,— nereikia ant manęs 
širsti. Mudu nuostabiai sutarsim. Deivi, branguti mano, jei ne- 
benori šitos košės, tai aš pats ją išbaigsiu. Taigi, — toliau šne- 
kėjo jis, pasiglemžęs iš manęs dubenį ir šaukštą, — puikus, svei- 
kas ir reikalingas maistas.— Paskui, sumurmėjęs panosėje kelis 
maldos žodžius, stvėrėsi valgio.— Pamenu, tavo tėtušis mėgo 
gerokai užkirsti; apsirijėlis, tiesa, nebuvo, bet šveisdavo atsa- 
kančiai. O aš niekados nepasižymėjau valgumu — kąsnelį šio, 
kąsnelį to, ir gana.— Gurkštelėjęs mauką silpno alaus, tikriau- 
siai, prisiminė svetingumo pareigą, todėl šit kaip pridūrė:— Jei 
nori gerti. — vandens yra už durų. 

Į šiuos žodžius nieko neatsakiau, tik atkakliai stovėjau ir su 
neišpasakytu įtūžiu iš aukšto mėksojau į dėdę. Jis, savo rėžtu, 
tarsi stokodamas laiko, skubėjo valgyti ir vis dirsčiojo čia 
į mano apavą, čia į namie megztas kojines. Tiktai vienintelį 
sykį, kai jis ryžosi dirstelėti kiek aukštėliau, mudviejų žvilgs- 
niai susitiko, — netgi vagies; pagauto nusikaltimo vietoje, akyse 
nebūtų tiek siaubo, kiek buvo šiame veide. Matydamas tai, 
nejučiomis pagalvojau, kad toks jo baugštumas gal todėl atsi- 
radęs, kad jis jau tiek laiko nebemato žmonių; rasi su juo 
kiek pabendravus, šitai ilgainiui praeis, ir dėdė taps visiškai 
kitu žmogumi. Iš tokių minčių mane pažadino šiurkštus balsas: 

— Tavo tėvas seniai mirė? 

— Prieš tris savaites, sere,— atsakiau. 

— Aleksandras buvo užsidaręs ir tylus žmogus, — kalbėjo to- 
liau dėdė.— Jaunystėje jis mažai šnekėdavo. Ar jis ką nors sa- 
kė apie mane? 

— Kol jūs pats nepasisakėte, aš nė nežinojau, kad tėtė tu- 
rIėjo brolį. 

— Oi varge, vargeli mano, — sudejavo Ebinizeris.— Tai gal jis 
ir apie Krūmynę visai neužsiminė? 

— Nė pusės žodžio neprasitarė, sere,— užtikrinau jį. 

— Tik pamanykit!— nusistebėjo šis.— Keistuolis! 

Nepaisant visa ko, atrodė, kad mano pašnekovas neišpasa- 
kytai patenkintas, — tik niekaip nesumojau, ar pačiu savimi, ar 
manimi, ar mano tėvu. Šiaip ar taip, jis jau nebebuvo taip 
nedraugiškai nusiteikęs mano atžvilgiu, kaip iš pradžių. Staiga 
pašokęs, perėjo per kambarį ir, atsistojęs man už nugaros, 
pliaukštelėjo per petį: 

— Mudu puikiai sutiksim,— pralinksmėjo dėdė.— Džiaugiuo- 
si tave įsileidęs. O dabar eiva miegot. 

Buvau nustebęs, kad dėdė nedegė nei lempos, nei žvakės, tik 
grabalinėdamasis trepeno tamsiu koridoriumi. Sunkiai alsuo- 
damas, jis užlipo kelis laiptelius ir, stabtelėjęs priešais kažko- 
kias duris, atrakino. Klupinėjau, bet iš paskutiniųjų stengiausi 
neatsilikti. Pagaliau jis pasiūlė įeiti, — čia būsiąs mano kamba- 
rys. Padariau, kaip buvo liepta, bet, žengęs kelis žingsnius, pa- 
prašiau žvakės. 

— Na jau, na jau,— pasišaipė Ebinizeris,— šiandien nuostabi 
mėnesiena. 

— Nei mėnulio, nei žvaigždžių, sere, tamsu, nors pirštu į akį 
durk. Net lovos negaliu susirasti, — skundžiausi aš. 

— Na jau, na jau,— priekaištavo senis.— Nekenčiu namuose 
šviesos. Neapsakomai bijausi gaisro. Labanakt, Deivi, sūneli. 

Nespėjus man nė žodžio skersai pasakyti, trinktelėjęs durimis, 
jis užrakino mane iš anapus. 

Nežinojau, verkti ar juoktis. Kambaryje šalta kaip šuliny, 
o lova, kurią vargais Nnegalais apsigrabaliojau, buvo šlaputė- 
laitė kaip durpinyčia. Laimė, kad buvau pasiėmęs mazgelį ir 
antklodę, tai įsisupęs atsiguliau ant grindų šalia didžiulės lovos 
ir kaip mat užmigau. 

Vos rytui išaušus, praplėšęs akis, pamačiau gulįs didžiuliame 
marginta oda išmuštame, brangiais raižytiniais baldais apstaty- 
tame kambaryje su trimis plačiais langais. Prieš dešimt, o gal 
net prieš dvidešimt metų tokiame kambaryje nakvoti ir rytą 
pabusti būtų buvęs grynas malonumas, bet drėgmė, purvas, 
nepriežiūra, pelės ir vorai ilgainiui padarė savo. Be to, kai 
kurie langų rėmai buvo suskaldyti; iš viso susidarė toks vaiz- 
das, kad mano dėdė kadaise turėjęs atlaikyti įtūžusių, gal net 
Dženetos. Kluston vadovaujamų kaimynų antpuolį. 

Lauke jau ridinėjosi saulė, o tame apleistame kambaryje 
buvo baisiausiai šalta, todėl ėmiau belsti ir šaukti, kolei ma- 
no kalėjimo sargas atėjęs išleido. Nusivedęs už namo, kur buvo 
šulinys ir kubilas, pasiūlė: 

— Jei reikia, gali nusiprausti. 

Po maudyklės vėl nuskubėjau į virtuvę, kur dėdė, užsikūręs 
ugnį, virėsi košę. Ant stalo stovėjo du dubenėliai su dviem 
raginiais šaukštais, bet tik vienas puodelis su alumi. Ma- 
tyt, iš nuostabos mano žvilgsnis pernelyg užtruko ties tuo 

daiktu ir, regis, dėdė tai pastebėjo, todėl, lyg atsakydamas 
į nebylų klausimą, pasiteiravo, ar aš nenorįs šito bizalo, taip 
ir pasakė. 

Atsakiau, kad esu įpratęs jį gerti, bet tegul dėl to nekvarši- 
na sau galvos. 

— Na, na,— suniurnėjo jis, — nedraudžiu to, kas naudinga. 

Didžiai nustebau, kai, išėmęs iš lentynos kitą puodelį ir, 
užuot kliustelėjęs dar šiek tiek alaus, dėdė nupylė iš vieno 
indo į kitą lygiai pusę. Toks kilniaširdiškumas man net kvapą 
užgniaužė; be jokios abejonės, mano giminaitis buvo šykš- 
tuolis, bet vienas iš tokių, kurie gali priversti gerbti šią ydą. 

Po pusryčių dėdė atsirakino skrynią, išsitraukė iš ten mo- 
linę pypkę su tabako tumulu ir atsipiovė nuo jo tiek, kad 
užtektų vienam sykiui, o kitą vėl užrakino. Tada, atsisėdęs 
saulės atokaitoje prie vieno lango, tylėdamas ėmė papsėti. Kar- 
tas nuo karto iš padilbų mane nužvelgdamas, dribtelėdavo ko- 
kį klausimą. Sykį šitaip paklausė: 

— O kaip tavo motina?— Kai atsakiau, kad ir jinai mirusi, 
jis pridūrė:— O, tai bent buvo mergina!-— Paskui, kiek ilgėliau 
luktelėjęs:— O kas tokie tie tavo draugai? 

Paaiškinau, kad tai keletas džentelmenų, vadinamų Kembe- 
lais,— nors iš tikrųjų teturėjau vienintelį draugą, pastorių, ku- 
ris nors šiek tiek manimi rūpinosi. Tačiau ėmiau įtarinėti, 
kad dėdė nori susidaryti nuomonę apie mano visuomeninę 
padėtį, užtat, nors ir buvau vienų vienas kaip pirštas, ne- 
norėjau pasirodyti esąs bejėgis. 

Jis, atrodo, apsvarstė mano žodžius, o paskui tarė: 

— Deivi, sūneli mano, gerai padarei, atėjęs pas savo dėdę. 
Aš, ypač vertindamas šeimos garbę, atliksiu savo pareigą tavo 
atžvilgiu, bet niekaip nenusprendžiu, kur pats labiausiai tik- 
tum: gal tave padarius teisininku ar pastorium, gal kariu, juk 
dėl munduro berniukams pramušta galva — bet nenoriu, kad 
Belfurai žemintųsi prieš kažkokius kalniečius Kembelus, todėl 
kad man nebūtų jokių laiškų, jokių pranešimų, niekam nė pu- 
sės žodžio; jei ne,— štai mano durys. 

— Dėde Ebinizeri,— neiškenčiau, — puikiai suprantu, kad jūs 
nelinkite man bloga. Tačiau, nežiūrint į tai, norėčiau jus įti- 
«inti, kad ir aš turiu savigarbos. Ne savo noru jūsų ieškojau, 
taigi jei dar kartą parodysit duris, ir išeisiu pro jas. 

Senis atrodė smarkiai susikrimtęs. 


— Na jau, na jau,—tildė mane jis,— nereikia šitaip, ne- 
reikia! Luktelėk dieną kitą! Aš gi ne burtininkas, kad tavo 
ateitį rasčiau košės puodo dugne. Pakentėk dieną kitą ir nič- 
niekam neplepėk,— garbės žodis, tavimi pasirūpinsiu. 

— Gerai, Man ir to jau užtenka,— atsakiau.— Jei norite pa- 
dėti, tai aš džiaugiuosi ir būsiu už tai dėkingas. 

Man jau ėmė atrodyti (tik, sakyčiau, kiek per anksti), kad 
vis viena bus mano viršus, todėl pradėjau aiškinti, jog pata- 
lynę reikią išvėdinti ir išdžiovinti saulėje, nes jokiu būdu ne- 
galėsiu tokioje lovoje miegoti. 

— Kas čia šeimininkas, tu ar aš?— šaižiu balsu užriko dėdė, 
bet ūmai susigriebė.— Na, na,—tarė jis— aš ne tą turėjau 
galvoje. Kas mano, Deivi, tai ir tavo, o kas tavo, tai įr mano. 
Juk kraujas — ne vanduo,— niekas daugiau pasaulyje, tik mu- 
du turime Belfurų pavardę.— Paskui ėmė paistyti apie mūsų 
šeimą, buvusią jos šlovę, apie savo tėvą, pradėjusį perstatinėti 
šį Namą, ir apie save, nepakentusį tokio nusikalstamo išlaidumo 
ir nutraukusį statybas. Tuo sykiu man dingtelėjo mintis per- 
duoti jam Dženetos Kluston linkėjimus. 

— O nenaudėlė!— suriko dėdė.— Tūkstantį du šimtus de- 
vyniolika kartų, vadinasi, po sykį kiekvieną dieną nuo to lai- 
ko, kai aš pardaviau jos turtą! Och Deivi, kol dar aš gyvas, 
norėčiau ją matyti čirškančią ant žėruojančių anglių. Ragana, 
tikra ragana! Eisiu pasišnekėti su teismo sekretoriumi. 

Sulig šiais žodžiais atsidaręs skrynią, jis išsiėmė seną, bet 
gerai išsilaikiusį mėlyną durtinį su liemene ir dar neblogą 
kastorinę skrybėlę, tik be galionų. Šiaip taip apsitaisęs ir 
pasiėmęs iš spintos lazdelę, viską užrakino ir jau rengėsi 
eiti, bet ūmai kažin kas jį suturėjo. 

— Aš negaliu tavęs vieno palikti namuose, — tarė jis, — tu- 
riu užrakint. 

Išraudau kaip vėžys. 

— Jei išvarote lauk, daugiau manęs nematysite,— atsakiau. 

Dėdė visas išbalo ir sukando lūpas. 

— Šitaip nesielgiama,— sviedė, piktai įsmeigęs akis į kam- 
pą.— Šitaip nesielgiama, norint įsigyti mano prielankumą, Dei- 
vidai, 

— Sere,— prabilau aš,— nors aš ir gerbiu jūsų amžių ir 
mudviejų giminystę, bet už nieką laikau jūsų prielankumą. 
Mane mokė save gerbti, užtat, nors jūs atstotumėte visus dė- 

des ir visą giminę, vis viena kaip gyvas nesiekčiau jūsų prie- 
lankumo tokia kaina. 

Priėjęs prie lango, dėdė Ebinizeris valandėlę žiūrėjo pro jį. 
Mačiau, kaip jis, tarytum drugio krečiamas, krūpčiojo ir tam- 
pėsi. Tačiau, kai atsisuko, šypsena Žaidė jo veide. 

— Na, gerai, gerai — ramino jis mane,— teks pakentėti, teks 
viską iškentėti. Aš niekur neisiu, gana tauškalų. 

— Dėde Ebinizeri — vėl neiškenčiau, — aš ničnieko nesupran- 
tu. Jūs elgiatės su manim kaip su vagim; nepakenčiate manęs 
šiuose namuose; jūs primenate šitai kiekvieną akimirką. Ne- 
įmanomas dalykas, kad jūs mane pamiltumėt,—o ir aš pats 
su jumis kalbėjau taip, kaip niekada su nieku nesu kalbėjęs. 
Tad kokiam galui norite mane sulaikyti? Leiskite man grįžti 
pas savo draugus, kurie manęs laukia ir myli mane. 

— Na, na, na,— niurnėjo rimtomis dėdė.— Tu man patinki, 
mudu sugyvensim; namų garbė man neleidžia išleisti tave at- 
galios. Nusiramink, pagyvenk kartu su manim, pamatysi, kaip 
apsiprasim, būk gerutis! 

— Gerai, sere,— minutėlę pamąstęs, atsakiau.— Trumpam pa- 
siliksiu. Tegul jau man geriau pagelbsti savieji, negu sveti- 
mi. Tik jei mudu nesutarsim, tai galvą dedu, kad šitai atsitiks 
ne dėl mano kaltės. 


IV. KRŪMYNĖJE MANĘS TYKO DIDELI PAVOJAI 


Nekaip prasidėjusi diena praslinko visai smagiai. Pietums 
mudu valgėme šaltos košės, o vakarienei — šiltos: košė ir 
alus buvo visas mano dėdės mitalas. Jis šnekėjo mažai 
ir, kaip anksčiau, po ilgos tylos apšaudydavo mane klausi- 
mais; kai norėdavau kalbą pasukti apie savo ateitį, jis visaip 
išsisukinėdavo. Gretimame kambaryje, kur man buvo leista 
įžengti, užtikau aibes lotyniškų ir angliškų knygų, tad įnikau 
į jas ir taip praleidau visą popietę. Iš tikrųjų laikas tokioje 
malonioje draugėje taip greitai bėgo, kad aš ėmiau Krūmynėje 
bemaž apsiprasti, tik ta mano dėdės išvaizda ir akys, tarsi 
žaidžiančios slapukų su manosiomis, vis kėlė nerimą. 

Viena mano rastoji knyga sukėlė įtarimą. Patriko Vokerio 
serijos ploname baladžių rinkinio priešlapyje, tikriausiai, mano 
tėvo ranka štai kas buvo užrašyta: „Mano broliui Ebinizeriui 

penktųjų gimimo metinių dieną“. Toks užrašas mane nustebino: 
mano tėvelis, kiek žinojau, buvo jauniausias iš brolių, todėl 
arba jis padarė keistą klaidą, arba, dar nebūdamas nė penke- 
rių metų, jau mokėjo dailiai, aiškiai ir visai nevaikiškai rašyti. 

Norėjau šios minties atsikratyti, bet nors paskui ir perver- 
čiau nemaža įdomių knygų, senų ir naujų, istorijų, eilėraščių 
ir apsakymų, tas tėvo ranka įrašytas užrašas neišėjo iš gal- 
vos. Kai galų gale, atėjęs į virtuvę, sėdau kabinti košės ir 
gurkšnoti alaus, pirmiausia dėdės Ebinizerio paklausiau, kaip 
mano tėveliui sekėsi mokslai. 

— Aleksandrui? Kur tau!— atsakė šis.— Aš kur kas geriau 
stūmiausi. Iš mažumės buvau gudrus berniokas. Mudu net skai- 
tyti vienų metu išmokome. 

Šitai mane dar labiau apstulbino: man toptelėjo mintis, ar 
tik nebus dėdė su mano tėvu dvynukai. 

Šis lyg įgeltas pašoko — net raginis šaukštas iškrito iš ran- 
kos ir nuriedėjo ant grindų. 

— Kokiems galams tu čia klausinėji?— šūktelėjo jis ir, čiu- 
pęs mane už durtinio atlapų, įsispigino šį kartą tiesiai į veidą: 
jo mažutės, šviesios ir smailos kaip paukščio akutės keistai 
mirkčiojo ir vartėsi. 

— Ką tai reiškia?! — paklausiau labai ramiai, mat, buvau už 
jį stipresnis, dėl to ne taip greit išsigandau.— Paleiskit mano 
durtinį. Kaip jums ne gėda! 

Dėdė įveikė save tiktai didžiulėmis pastangomis. 

— Brangus mano sūneli, Deividai — apgailestavo jis,— tau 
nereikėjo prasitarti apie savo tėvą. Be reikalo taip padarei— 
Dėdė minutėlę pasėdėjo drebėdamas ir mirkčiodamas savo du- 
beniui.— Jis buvo vienintelis mano brolis, — pridūrė Ebinizeris 
bejausmiu balsu ir, čiupęs šaukštą, vis dar krečiamas virpulio, 
įniko į košę. 

Paskutinių dėdės poelgių — to rankos prieš mane pakėlimo, 
paskui ūmaus meilės protrūkio mirusiam mano tėvui, — niekaip 
nesisekė suprasti; jie man sukėlė iš karto baimę ir viltį. Pir- 
miausia pagalvojau, gal dėdė nesveikas, todėl su juo ir būti 
pavojinga; kita vertus, kažkodėl prisiminiau (visiškai prieš 
savo valią ir norą) istoriją, apdainuotą daugelyje baladžių, 
apie vargšą jaunikaitį, teisėtą paveldėtoją, ir piktą giminietį, 
kuris stengiasi pasiglemžti jo turtą. Kodėl mano dėdė kaip 
rakštį kojoje turėtų laikyti savo namuose nelauktai atėjusį 

prie slenksčio sūnėną, bemaž elgetą; ar netūno kartais jo šir- 
dyje koks baimės krislas? 

Nors pats tos minties dar gerai neperpratau, bet ji man gi- 
liai įsmigo; panašiai kaip dėdė, pats pradėjau šnairomis žvilg- 
čioti, — dabar prie stalo mudu sėdėjome kaip katė su pele, vog- 
čiomis sekdami vienas kitą. Jis man nepratarė nei pikto, nei 
lipšnaus žodžio, tik kažin ką paslaptingai visą laiką mąstė. 
Kuo mudu ilgiau sėdėjome, o aš vis atidžiau į jį žiūrėjau, tuo 
labiau pradėjau įsitikinti, jog jis man kažką negera spendžia. 

Išgramdęs dubenį, jis lygiai kaip rytą pasiėmė vieną žiups- 
nelį tabako, pasislinko taburetę į kampą prie židinio ir, atsu- 
kęs man nugarą, valandėlę traukė dūmą. 

— Deivi, — galų gale prabilo dėdė, — štai ką galvojau, — ir 
vėl luktelėjęs, kalbėjo toliau:— Galvojau, kad dar prieš tau 
gimstant esu pažadėjęs duoti saujelę sidabro... pažadėjau tavo 
tėvui. Ne ne, pažadas duotas be jokių popierių, šiaip džentel- 
meno žodis prie vyno butelio. Taigi aš juos, tą saujelę pinigų, 
laikiau atskirai, — žinoma, tai labai nuostolinga, bet pažadas 
lieka pažadu, —ir jų per tą laiką susidarė lygiai... lygiai — 
čia jis užsikirtęs nutilo. ..— lygiai keturiasdešimt svarų. . .— iš- 
poškino, žiūrėdamas į mane skersomis per petį, ir tą pačią 
akimirką kone rėkte išrėkė:— Škotiškų! 

Škotiškas svaras prilygo angliškajam šilingui, taigi sumos 
skirtumas dėl šios pataisos susidarė nemažas; be to, supratau, 
kad visa ši istorija buvo grynas melas, sugalvotas kažkokiam 
tikslui, kurio niekaip neįstengiau įminti. Todėl, visai nemėgin- 
damas nuslėpti pašaipos, pasiteiravau: 

— Na, pagalvokite dar sykį, sere! Greičiausiai, svarų steI- 
lingų! 

— Aš taip ir pasakiau, — pritarė dėdė, — svarų sterlingų. Da- 
bar, jei išeitum už durų pasidairyti, koks lauke oras, tai aš, 
juos suradęs, vėlei tave pasikviesčiau. 

Išpildžiau šį pageidavimą, karčiai šypsodamasis pats sau: se- 
nis mano, jog taip lengva Mane apmulkinti. Naktis buvo 
tamsi, tiktai prie horizonto mirkčiojo kelios žvaigždės. Stypso- 
damas už durų, girdėjau, kaip toli kalnuose gailiai stūgauja 
vėjas. Pamaniau sau, kad kyla audra ir oras keičiasi, bet ne- 
nutuokiau, kokios didžiulės reikšmės ta oro permaina turės 
man šiąnakt. 

Pasišaukęs vidun, dėdė atskaičiavo man į ranką trisdešimt 
septynias aukso ginėjas; kelios auksinės ir sidabrinės monetos 
dar buvo likusios jo rankoje, bet senuko širdis jau neatlai- 
kė,— susižėrė smulkius į kišenę. 

— Ach,— atsiduso jis,— matai dabar! Aš — keistas žmogus, 
O ypač su nepažįstamais, bet savo žodžio nelaužau ir va mano 
įrodymas. 

Man dėdė buvo pasirodęs toks gobšuolis, kad dabar, apstul- 
bintas tokio netikėto dosnumo, net nesumojau, kaip jam pa- 
dėkoti. 

— Nereikia žodžių!— nukirto jis.— Nei padėkų, nei linkčio- 
jimų! Atlikau savo pareigą. Nemanau, kad kiekvienas būtų 
šitaip pasielgęs, bet man (nors aš ir esu apdairus žmogus) 
malonu padaryti gera savo brolio sūnui; malonu pagalvoti, kad 
dabar mudu, kaip ir dera artimiems bičiuliams, sutarsim gra- 
žiuoju. 

Į tokius žodžius jam atsakiau kiek įmanydamas mandagiau, 
bet visą laiką spėliojau, kas dėsis toliau ir kodėl jis atsisvei- 
kino su tomis numylėtomis ginėjomis, juk tąja dingstimi, kurią 
nurodė, nepatikėtų net vaikas. 

Netrukus jis šnairomis dirstelėjo į mane. 

— Dabar neužmiršk,— tarė, — ranka ranką prausia. 

Atsakiau, kad pasirengęs bet kokiu būdu parodyti dėkingu- 
mą, ir jau laukiau kokio baisaus prašymo, kol, pagaliau įsidrą- 
sinęs praverti burną, dėdė nusiskundė (mano supratimu, jam 
šitaip ir derėjo) senstąs, imąs negaluoti, todėl manąs, kad 
pagelbėsiu jam tvarkytis namie ir sode. 

Atsakiau mielai jam padėsiąs. 

— Taigi, — tarė jis, — pradėsim.— Ir išsitraukė iš kišenės su- 
rūdijusį raktą. 

— Štai, — parodė jis,— raktas nuo bokšto laiptinės iš anos 
namo pusės. Į bokštą galima įeiti tiktai iš lauko pusės, mat, 
toji trobesio dalis dar nebaigta. Drožk ten ir, užlipęs laiptais, 
atnešk nuo viršaus skrynią su dokumentais, — pridūrė jis, 

— Ar galiu pasiimti žvakę, sere? — paprašiau. 

— Ne,— labai suktai atrėžė seniokas, — Mano namuos nebus 
jokio žiburio. 

— Gerai, sere,— nusileidau aš.— Ar tvirti ten laiptai? 

— Tvirtut tvirtutėliai — patikino mane dėdė, o kai žengiau 
prie durų, jis patarė:— Laikykis arčiau sienos — turėklų nėr. 
Užtat laipteliai labai patogūs. 

Smukau į tamsą. Tolumoje vis tebevaitojo vėjas, bet ligi 
Krūmynės neatskriedavo nė vieno gūsio. Pasidarė tamsiau, ne- 
gu pirma, tad lig bokšto laiptinės į tolimiausią nebaigto statyti 
sparno galą turėjau slinkti pasieniu. Vos įkišau raktą į skylę 
ir sykį suktelėjau, staiga be jokio vėjo ir audros šėlsmo visą 
padangę išvagojo žaibai, ir vėl viskas nugrimzdo į tamsą. Net 
akis turėjau užsidengti, kad priprasčiau prie tos permainos, 
bet apyžlibis vis viena įsibrazdinau į bokštą. 

Viduje buvo taip tamsu, jog atrodė, nėra kuo kvėpuoti, bet 
aš, apsičiupinėdamas kojomis ir rankomis, netrukus atsirėmiau 
į sieną ir užtikau apatinį laiptelį. Kiek galėjau pirštais apčiuopti, 
siena buvo išmūryta iš nugludintų akmenų; laipteliai, tiesa, 
gana siauri ir statūs, taip pat rūpestingai nušlifuoti, lygūs ir 
stiprūs. Prisiminęs dėdės įspėjimą dėl turėklų, spaudžiausi kuo 
arčiau bokšto sienos ir drebančia širdimi gūdžioje tamsoje ka- 
barojausi aukštyn. 

Neskaitant palėpės, Krūmynės statinys buvo sulig šešių aukš- 
tų pastatu. Besiiriant į viršų, darėsi šiek tiek erdvėliau ir švie- 
siau; Man besvarstant, dėl ko čia viskas taip pasikeitė, antrą 
kartą smarkiai sužaibavo ir vėl užtemo. Nesurikau vien dėl 
to, kad baimė užgniaužė man gerklę, o apačion nenugarmėjau 
ne dėl savo vikrumo, bet vien tik per dangaus malonę. Žaibui 
tvykstelėjus, sienose pamačiau iš visų pusių žiopsančias kiaury- 
mes, — todėl man atrodė, jog kariuosi aukštyn be jokių atramų 
vienais laiptais, kurie buvo nevienodo ilgio, ir kaip tik tą 
akimirką viena mano koja stovėjo gal per du colius nuo pra- 
rajos. „Štai tie tvirtut tvirtutėliai laiptai!" — pagalvojau sau, ir 
su šia mintimi į mano širdį įsibrovė kažkokia pikta drąsa. 
Dėdė išsiuntė mane į didžiausią pavojų, gal būt, net į mirtį. 
Todėl užsispyriau patikrinti tą „gal būt“, nors dėl to ir spran- 
dą nusisukčiau. Apčiupinėdamas kiekvieną colį, mėgindamas, 
kaip laikosi kiekvienas akmuo, vėžlio žingsniu repečkojau laip- 
tais aukštyn. Tamsa po žaibo tvykstelėjimo, regis, dvigubai 
sutirštėjo; maža to, viršuje šėlstantys šikšnosparniai išūžė man 
ausis ir galvą. Narstydami aplinkui, tie biaurūs sutvėrimai čai- 
žė Man veidą ir visą kūną. 

Bokštas, turiu pasakyti, buvo keturkampis; kiekvieną kampą 
su laiptais jungė įvairaus dydžio akmens luitai. Kai prišliau- 
žiau lig vieno tokio posūkio ir ėmiau grabalinėtis aplinkui, 
mano ranka staiga nuslydo nuo krašto ir sumataravo ore, ne- 
begalėdama nieko užčiuopti. Viršuje laiptai baigėsi, taigi įsa- 
kyti tamsoje svetimam žmogui lipti į viršų, — tas pat, kas siųsti 
jį mirčiai į nasrus. Nors žaibai ir mano paties atsargumas pa- 
dėjo išvengti nelaimės, tačiau vien pagalvojus, į kokį pavojų 
buvau pakliuvęs ir iš kokio aukščio būčiau dribęs žemyn, šal- 
tas prakaitas mane išpylė ir jėgos išseko. Tačiau dabar jau 
žinojau, ko norėjau, tad, širdyje jausdamas neišpasakytą įtūžį, 
apsigręžęs vėlei šliaužte ėmiau leistis žemyn. Atsidūrus man 
kažkur pusiaukelėje, į bokštą įsiveržęs vėjo šuoras ūmai nuščiu- 
vo ir iš karto prapliupo lietus: dar nespėjau nukelti kojos nuo 
paskutinio laiptelio, o jau pylė kaip iš kibiro. Iškišęs galvą į siau- 
čiančią audrą, dirstelėjau į virtuvės pusę. Durys, kurias išei- 
damas gerai užtrenkiau, buvo atlapos, o iš vidaus krintančioje 
dulsvoje šviesoje pastebėjau lietuje stūksančią lyg ir kažkokią 
stovylą, kuri tarytum kažko įtemptai klausėsi. Tvykstelėjus 
žaibui, lietuje, kaip tik tenai, kur buvau kažką pastebėjęs; aiš- 
kių aiškiausiai pamačiau bestovintį dėdę, — ir tą pačią akimir- 
ką per visą dangų driokstelėjo perkūnas. 

Nežinau, kas dėdei Ebinizeriui pasivaideno perkūno trenks- 
me: ar Mano kritimas iš bokšto, ar iš aukštybių nuaidėjęs bal- 
sas, smerkiantis žmogžudį,— šitai spręskite patys. Tik aišku, 
kad senį apėmė neišpasakyta baimė, ir jis spruko į vidų, pali- 
kęs atdaras duris. 

Atsargiai, patyliukais pro jas įspūdinau ir, atsidūręs virtūvė- 
je, stebėjau dėdę. Spėjęs atsirakinti kampinę indaują ir išsiėmęs 
didžiulį apipintą agua vitae! butelį, dabar, atsukęs į mane nu- 
garą, senis gunksojo prie stalo. Kartas nuo karto sukrėtus 
stipriam drebuliui, seniokas suvaitodavo ir spausdavo kakliuką 
prie lūpų gurkštelėti mauką neatmiešto spirito. 

Patyliukais kelis žingsnius prisėlinęs prie sėdinčiojo, staiga 
plojau abiem rankom per pečius ir surikau: 

— Aaa! 

Dėdė subliuvo kažkokiu mekenančiu avies balsu, skėstelėjo 
rankomis ir griuvo it negyvas ant grindų. Toks vaizdas mane 


! Gyvybės vanduo (Iot.). 

šiek tiek pritrenkė, bet vis dėlto pirmiausia nusprendžiau pa- 
sirūpinti savimi, užtat, per daug nesijaudindamas, palikau jį 
gulėti ten, kur nukrito. Raktų ryšelis tabalavo spintos duryse, 
taigi kol dėdei kartu su sąmone negrįžo noras krėsti man dar 
kokių pokštų, reikėjo susiieškoti sau ginklą. Indauja buvo už- 
grūsta visokiais buteliukais, greičiausiai, vaistais, kėpsojo ne- 
maža šūsnis visokių sąskaitų ir kitokių popiergalių, po kuriuos, 
turint laiko, ne pro šalį būtų pasirausti; čia pat gulėjo keli man 
šiuo sykiu visai nereikalingi ūkiški reikmenys. 'Tada įsisukau 
į skrynias. Pirmoji buvo pilna miltų; antroji prikimšta maišelių 
su monetomis, į pakelius suraišiotų banknotų; trečiojoje, pri- 
grūstoje visokios mantos, daugiausia — drabužių, užtikau surūdi- 
jusį grėsmingos išvaizdos škotišką durklą be makštų. Įsikišęs 
tą daikčiuką į užantį, grįžau prie dėdės. 

Šis tebetįsojo kaip pėdas, kur buvo nukritęs,— vieną kelį 
užgulęs, ranką atmetęs, o veidas — pamėlynavęs; atrodė, vi- 
sai nekvėpuoja. Nusigandau — gal iš tikro miręs: atsinešęs van- 
dens, apšlaksčiau jo veidą; pamažėle ėmė atsigauti, — sujudėjo 
žandikauliai, krustelėjo vokai. Pagaliau atsipeikėjęs pamatė 
mane, ir jo akyse suspindėjo neišpasakytas siaubas. 

— Nieko, nieko, — raminau jį, — atsisėskite. 

— Tai ar tu gyvas?— suaimanavo jis.— O sūnėli, nejau tu 
gyvas? 

— Kaip matote, — atsakiau.— Tik ne jums už tai dėkui! 

Dėdė pradėjo žiopčioti, trūkčiojančiai gaudydamas orą. 

— Mėlyną buteliuką,— sudejavo jis,— indaujoj... mėlyną.— 
Jo alsavimas silpnėjo. 

Prišokęs prie spintos, iš tikrųjų užtikau mėlynąjį buteliuką 
su receptu, kur buvo užrašyta vaistų dozė, todėl baisiausiai 
skubėdamas tiek jam ir įvarvinau. 

— Vargas man,— gaivelėdamasis šnibždėjo dėdė.— Vargas, 
Deivi! Vargas. Jau ta mano širdis! 

Pasodinęs jį ant kėdės, įsižiūrėjau. Seniokas atrodė toks 
paliegęs, kad iš tikro net gaila jo pasidarė, tik man dar buvo 
neatvėsęs teisėtas pyktis. Ta proga išklojau visus klausimus, 
kuriuos norėjau išsiaiškinti. Kodėl jis meluoja man kiekviename 
žingsnyje? Kodėl neleidžia išeiti? Kodėl jam nepatikęs mano 
klausimas, ar juodu su tėvu ne dvyniai? Gal dėl to, kad tai 
tiesa? Kam jis man davęs pinigų, kurie, tikriausiai, man ne- 

priklausė? Galų gale — kodėl jis bandęs mane pražudyti? Visus 
šiuos priekaištus jis išklausė tylomis, o paskui sugrudusiu bal- 
su pasiprašė leist jam atsigulti į lovą. 

— Ryt viską pasakysiu,— tarė jis— Kaip mane gyvą matai. 

Seniokas buvo toks silpnas, kad nieko man daugiau nebeli- 
ko, kaip palaukti rytojaus. Užrakinęs jo kambarį, raktą įsi- 
dėjau į kišenę ir, nuėjęs į virtuvę, taip pripleškinau židinį, kad 
tokios šilumėlės toji krosnis metų metus neregėjo, o paskui, 
susisukęs į antklodę, išsitiesiau ant skrynios ir užsnūdau. 


V. KELIAUJU Į KVINSFERIO PERKĖLĄ 


Naktį smarkiai lijo, o nuo pat ryto ėmė pūsti žvarbus šiau- 
riavakaris vėjas, gindamas suplyšusius debesis. Nepaisant pras- 
to oro, dar nespėjus dirstelėti saulei ir neišblėsus paskutinėms 
žvaigždėms, nubėgęs prie upokšnio, niurktelėjau į gilią verpe- 
tuotą sietuvą. Visas degte degdamas po tokios maudyklės, vėl 
gerokai pakursčiau židinį ir, atsisėdęs šalia, dūmojau apie savo 
likimą. 

Dabar dėdės pikti kėslai nekėlė jokios abejonės; mano liki- 
mas nuo šiol mano paties rankose, nes jis, žinoma, iš paskuti- 
niųjų stengsis manimi atsikratyti. Bet aš buvau jaunas ir žvalus, 
be to, kaip ir daugelis kaime augintų vaikų, apie savo nuovo- 
kumą buvau geros nuomonės. Atėjau prie šių durų kone elgeta 
ir mažne dar vaikas, bet buvau sutiktas apgaule ir smurtu, 
todėl ne pro šalį būtų paėmus senioką į rankas ir sutvarkius 
taip, kaip piemuo savo avių kaimenę. 

Taip ir sėdėjau, glostydamas kelį ir šypsodamas į ugnį: 
įsivaizdavau, kaip, iššniukštinėjęs vieną po kitos jo paslaptis, 
pasidarau jo karaliumi ir valdovu. Pasakojama, kad Esendino 
burtininkas padaręs veidrodį, kur kiekvienas žmogus galėjęs 
pamatyti savo ateitį; bet, Matyt, tas veidrodis buvo padarytas 
ne iš dėgančių žarijų, o iš ko kito, nes kiek dabar pamačiau 
visokiausių reginių ir paveikslų — nė viename nebuvo nei lai- 
vų, nei jūreivių su gauruotomis kepurėmis, nei jokios lazdos, 
kuria trankytų man galvą, — ničnieko apie tas negandas, ku- 
rioms buvo lemta mane užgriūti. 

Po kurio laiko neapsakomai savimi patenkintas užkopiau laip- 
tais ir išleidau savo belaisvį. Šis su manimi mandagiai pasila- 

bino, o aš, iš aukšto žiūrėdamas ir pasišaipydamas, atsakiau 
tuo pačiu. Netrukus mudu sėdome“ pusryčiauti, lygiai kaip 
buvome darę ir vakar. 


— Tai kaip, sere,— kandžiu tonu pradėjau, — ar neturite 
man nieko daugiau pasakyti?— Ir, nesulaukęs jokio atsako, dės- 
čiau toliau:— Regis, būtų pats laikas vienas kitą suprasti. Jūs 
palaikėte mane netašytu kaimo bernelių, niekam tikusiu ir 
apkiautusiu. Aš jus palaikiau geru žmogumi, šiaip ar taip, ne 
blogesniu už kitus. Pasirodo, kad mudu abu apsirikome. Kokios 
priežastys privertė jus manęs bijotis, apgaudinėti mane, kėsin- 
tis į mano gyvybę? 

Jis kažką sumurmėjo apie pokštus, apie nenumaldomą įprotį 
juokauti, bet, pamatęs pašaipų mano žvilgsnį, pasuko kalbą 
į kitą šoną ir užtikrino viską paaiškinsiąs po pusryčių. Iš akių 
supratau, kad seniokas dar nebuvo sugalvojęs, kaip galėtų 
išsimeluoti, bet iš visų jėgų stengiasi, ir, tikriausiai, būčiau visa 
tai žėręs jam į akis, tik kažkas tą sykį pasibeldė į duris. 

Liepęs dėdei sėdėti savo vietoje, nuėjau atidaryti durų ir 
ant slenksčio pamačiau jūreiviškai apsitaisiusį paauglį. Vos tik 
pasirodžiau, berniokėlis suskato šokti jūreivišką tryptinį — ske- 
ryčiojo rankomis, pliaukšėjo pirštais ir vikriai į taktą kaukšėjo 
kojomis — tokio šokimo nebuvau nei matęs, nei girdėjęs. Be to, 
nuo šalčio jis buvo pamėlęs, o veidas tarsi nežinančio ar verkti, 
ar juoktis, o tai itin nesiderino su tokiomis linksmomis iš- 
daigomis. 

— Kaip laikais, drauguži?— paklausė jis manęs gergždžian- 
čiu balsu. 

Aš ramiai pasiteiravau, kodėl jis toks linksmas. 

— O linksmumėli,— šūktelėjo berniokas ir pradėjo dainuoti: 


O kaip linksma man 
Vasaros nakčia, 
Šviečiant danguje 
Mėnesiui slapčia. .. 


— Na,—tariau vaikėzui,— jei neturi jokio reikalo, tai be- 
mat tave iš čia išprašysiu. 

— Ei, palūkėk, broleli!-— riktelėjo jis.— Ką, tu visai juokų 
nesupranti? O gal nori, kad lupt gaučiau? Aš atgabenau senio 
Hizio-ouzio laišką misteriui Belflaueriui —ir taip sakydamas 

parodė man laišką.— Ir žinai ką, brolau, — pridūrė vaikiokas,— 
aš alkanas kaip vilkas. 

— Gerai, — atsakiau jam,— eikš vidun, nors pačiam nebebus 
ko valgyti, tau nuliksiu kąsnelį. 

Atsivedęs bernioką į virtuvę, pasodinau savo vieton, o jis, 
vargšelis, godžiai rijo valgio likučius, kartas nuo karto man 
mirkčiodamas ir visaip vaipydamasis,— matyt, šitaip vargšelis 
suprato vyriškumą. Tuo tarpų mano dėdė, perskaitęs laišką, 
susimąstęs sėdėjo. Tik ūmai atgijo, iškart pašoko ant kojų ir 
nusitempė mane į tolimiausią virtuvės kampą. 

— Še, perskaityk, — ir įgrūdo man laišką į rankas. 

Rašant šias eilutes, ir dabar jis guli priešais mane: 

„Gudobelės“ užeiga, Kvinsferis. 

Sere! Aš trinuosi čionai, nuleidęs inkarą, tad siunčiu jums 
jungą su laišku. Jei turite ką pridurti prie ankstesnių pageida- 
vimų užjūryje, tai šiandien paskutinė proga, nes vėjas darosi 
mums palankus ir žadame plaukti iš užutekio. Neslėpsiu, kad 
tarpais su jūsų patikėtiniu misteriu Renkiloru neradome bend- 
ros kalbos: jeigu greitai nesusitvarkysit, netrukus galite patirti 
nuostolių. Jūsų vardu išrašiau čekį gautai sumai. Lieku jums 
ištikimas 

nuolankiausias tarnas 
Elijas HOUSIZEN AS 


— Matai, Deivi, — prabilo dėdė, pamatęs, jog baigiau skaity- 
ti — su šituo Housizenu, prekybinio laivo „Testamėntas“ ka- 
pitonu iš Daisarto, aš tur'u reikalų. Mudviem dabai reikėtų 
eiti kartu su šiuo vaikėzu: tokiu būdu galėčiau pasimatyti su 
kapitonu ,„Gudobelėje“ arba laive, jei reiktų pasirašyti popie- 
rius, o iš ten, idant negaištumėm veltui laiko, tiesiai galėtumėm 
užsukti pas advokatą misterį Renkilorą. Po to, kas tarp mudviejų 
nutiko, vargu bau tu tikėsi mano žodžiu, bet Renkiloru gali 
pasikliauti. Šis tvarko kone pusės vietinių dvarponių reikalus: 
žmogus senas, gerbiamas, be to, pažinojo tavo tėvą. 

Valandėlę stovėjau galvodamas. Buvau kviečiamas į tokią 
vietą, kur daug laivų, kur, tikriausiai, apstu žmonių, todėl 
dėdė tenai negalėtų man pakenkti, be to, jungos draugystė — 
šiokia tokia užuovėja. Net jeigu dabar dėdė tik dėl akių siūlė 
nueiti pas advokatą, tai, atsidūręs prieplaukoje, manau, priversiu 
jį tą padaryti, o be to, širdies gilumoje norėjau iš arčiau 

žvilgterėti į jūrą ir laivus. Neužmirškite, kad aš visą laiką 
gyvenau kalnuotame krašte ir vos prieš dvi dienas pirmą sykį 
išvydau tyvuliuojančią įlankos mėlynę, kurios paviršiumi tarsi 
žaisliukai narstė laivai. Pasvarstęs šiaip ir anaip, sutikau ke- 
lLiauti. 

— Gerai, — pritariau pasiūlymui, — drožiame prie perkėlos. 

Dėdė užsidėjo skrybėlę, apsivilko apsiaustą, prisisegė seną 
rūdžių suėstą trumpą kardą, o tada, užgesinę židinį, užrakinę 
duris, išsileidome į žygį. 

Mums beeinant, į veidus kirto žvarbus šiauriavakaris vėjas. 
Birželio -mėnesį pievos mirgėjo saulutėmis, žydėjo medžiai, bet, 
pamatęs mūsų pamėlynavusias panages, užgeltas rankas, galė- 
jai pamanyti, jog buvo žiema, spaudė gruodžio šalčiai. 

Dėdė Ebinizeris turseno pagrioviu, krypuodamas į šalis tarsi 
iš laukų pareinantis artojas. Visą kelią jis nė pusės žodžio ne- 
ištarė, turėjau šnekučiuotis su junga. Jis pasisakė savo var- 
dą — Rensomas, paskui, kad jūromis plaukioja jau nuo devy- 
nerių metų, bet kokio jis dabar amžiaus, pats nebežinąs, nes 
susipainiojo skaičiuodamas. Nepaisydamas atkaklaus mano per- 
spėjimo, kad tokiu vėjuotu oru galima persišaldyti, atstatęs krū- 
tine tiesiog prieš vėją ir atsmaukęs striukę, junga parodė tatui- 
ruotę. Kas antras žodis vaikiokas nežmoniškai keiksnoda- 
vo, tik jam išeidavo ne taip, kaip suaugusiems, o kažkaip 
mokiniškai; jis gyrėsi savo piktais ir neregėtais žygdarbiais,— 
slaptomis vagystėmis, šmMeižtais ir net žmogžudystėmis, bet su 
tokiomis nejtikėtinomis smulkmenomis, taip tuščiai ir naiviai 
puikuodamasis, kad aš daugiau jo gailėjausi, negu tikėjau tais 
tauškalais. 

Kai paklausiau apie brigą, vaikiokas atsakė, jog tai šauniau- 
sias laivas pasaulyje, o kapitonas Housizenas nė kiek ne ma- 
žiau girtinas. Anot Rensomo, Hizis-ouzis (taip berniukas vadino 
škiperį) — tai toks žmogus, kuriam nebaisus nei dangus, nei 
pragaras, jis, kaip sako žmonės, net ir į paskutinįjį teismą 
atskries bures išskleidęs; tai — grubus, žiaurus, nesąžiningas 
ir negailestingas kapitonas. Ir vis dėlto vargšelis junga gėrėjosi 
tokiu pabaisa, laikė jį jūros vilku ir tikru vyru. Savo didvy- 
ryje jis teįžvelgė vienut vienintelę ydą: 

— Tik jūreivis iš jo ne koks. Brigą valdo misteris Šuanas, 
tas iš prigimties jūreivis, aš tiesą sakau, tik laka. Štai, dirs- 
telėk!—ir, atsmaukęs kojinę, junga parodė didelę, gilią, 

paraudusią žaizdą, kurią pamačius, man net kraujas gyslose su- 
stingo.— Čia jo — misterio Šuano — darbas!— didžiuodamasis pa- 
aiškino vaikigalis. 

— Kaip, — sušukau aš,— kaip tu gali kęsti tokį žiaurumą? Ar 
tu koks vergas, kad su tavim šitaip elgiasi? 

— Žinoma, ne,— atsakė kvailiukas, iškart pasukęs kalbą į ki- 
tą pusę,— jis dar savo atsiims. Matai, kas čia,—ir vaikėzas 
išsitraukė iš makščių didžiulį, pasak jo, vogtą peilį — Pa- 
lauk, — pagrasino, — na tegu tik pamėgina, tegu tiktai išdrįsta. 
Aš jam parodysiu. Man ne pirmiena!—ir savo žodžius pasūdė 
pačiais biauriausiais kvailiausiais keiksmažodžiais. 

Nieko man dar niekada taip nebuvo gaila, kaip to nelai- 
mingo apykvaišos; man atrodė, kad tas brigas „Testamentas“, 
nepaisant švento vardo, yra tikras pragaras jūroje. 

— Ar turi draugų?— paklausiau bernioko. 

Šis pasisakė, jog viename Anglijos uoste, jau dabar nebe- 
atsimenu, kokiame, turėjo tėvą. 

— Geras buvo žmogus, bet mirė. 

— Dėl dievo, nejaugi tu negali susirasti padoresnio darbo 
sausumoje?— stebėjausi aš. 

— Tai jau ne,— valiūkiškai merkdamas man akį, atšovė vai- 
kėzas,— mane tuojau priverstų amato mokytis. Ehė, žinau aš 
tokius dalykėlius. 

Aš jo paklausiau, ar yra kur nors baisesnis verslas už tą, 
kuriuo jis verčiasi: amžini pavojai gyvybei ne tik iš vėjo ir 
jūros, bet ir nuo žiaurios šeimininkų rankos. Berniokas pripaži- 
no, kad visa tai tiesa, bet apsisukęs vėl ėmė liaupsinti tokį 
gyvenimą, jo malonumus, kai su skambančiais kišenėje išlipi 
į krantą ir, kaip dera vyrui, švaistai juos obuoliams, blizgu- 
čiams ar šiaip sau stebini murzinus gatvės vaikigalius. 

— Pagaliau ne taip jau man ir prastai, — kitiems būna kur 
kas riesčiau: štai kad ir tiems „dvidešimtsvariams“. O dangau! 
Kad tu juos pamatytum! Pats savo akimis mačiau vieną tokį 
senį, kaip tu (mane jis jau laikė seniu), dievaži! Kokia barzda, 
regėtum! Bet vos tik mes išplaukėm iš įlankos, ir jam girtu- 
mas išgaravo,— viešpatie, kaip jis klykė, kaip bliovė! Dievaži, 
tai patraukiau jį per dantį! Arba vėl tie mažiai! Išties kokia 
šiukšmė! Bet aš su jais susitvarkau. Jei kada gabenam mažius, 
tai aš turiu tam tyčia pantį jiems uždrožti. 

Varė jis tolei, kol galų gale ėmiau suvokti, kas yra tie 

„dvidešimtsvariai“"— greičiausiai, tai nelaimingi nusikaltėliai, ga- 
benami per jūras vergijon į Šiaurės Ameriką, arba dar ne- 
laimingesni, visai nekalti vaikai — pagrobti arba, kaip buvo 
pasakojama, privilioti dėl pasipelnymo ar iš keršto. 

Tuo tarpu užkopę į kalvos viršūnę, apačioje pamatėme per- 
kėlą ir siaurą užutekį. Kaip žinoma, Forto užutekis ties šia 
vieta susiaurėja ir atrodo kaip apyplatė upė, todėl čia gera 
kelvietė šiaurės pusėn, o linkis, įsirėžęs sausumon, sudaro 
uostą, tinkamą visokiems laivams. Pačioje siauriausioje įlankos 
žiočių vietoje, viduryje, kėpso salelė su kažkokiais griuvėsiais; 
pietinėje pakrantėje pastatytas molas, kurio gale, kitoje kelio 
pusėje, paskendę tarp žydinčių bugienių ir gudobelių, stūkso 
„Gudobelės“ užeigos namai. 

Kvinsferio miestelis išsibarstęs vakarų pusėje, o apie užeigą 
tuo dienos metu žmonių pasitaikė nedaug, nes keltas su ke- 
leiviais ką tik buvo nuplaukęs į šiaurę. Tik prie molo plūdu- 
riavo valtis. Joje ant suolelių snaudė keli jūreiviai. Kaip 
aiškino Rensomas, ši valtis atplaukusi iš brigo ir laukianti ka- 
pitono — už pusmylės nuo kranto, nuleidęs inkarą, stovėjo vie- 
nišas „Testamentas“. Prieš išplaukiant jūron, denyje vyravo 
maišatis: jūrininkai, įsikirtę virvių, suko rėjas pavėjui, ir vėjas 
nešė į krantą jų dainos garsus. Tiek visko prisiklausęs kelyje, 
žiūrėjau į laivą su didžiausiu pasibaisėjimu; širdies gilumoje 
gailėjausi tų nelaimingųjų, kurie buvo pasmerkti juo plaukti. 

Visi trys stabtelėjome ant kalvos skiauterės. Tuomet perėjau 
kelią ir pasakiau dėdei: 

— "Turiu jums pranešti, kad už jokius pinigus nelipsiu ant 
„Testamento“ denio. 

Dėdė atsiliepė, tarsi pažadintas iš miego. 

— A? Ką tu sakei? 

Pakartojau jam savo žodžius. 

— Na na,— ramino jis, — kaip jau norėsi, taip ir bus. Bet 
kokių galų mes čia lūkuriuojam? Neišpasakytas šaltis, o ,„Tes- 
tamentas“, jei nėklystu, jau taisosi jūron. 


VI. KAS NUTIKO PRIE PERKĖLOS 


Vos įžengėm į užeigą, Rensomas nuvedė mus laiptais į ma- 
žą kambarėlį, kur stovėjo lova, ruseno žarijos ir buvo karšta 
kaip krosnyje. Prie stalo, ties židiniu, sėdėjo aukštas, tamsia- 

odis rūsčios išvaizdos vyriškis ir kažką rašė. Nepaisant tokios 
karštybės, jis buvo su storu lig kaklo užsegiotu jūreivišku 
švarku ir aukšta ant akių užmaukšlinta gauruota kepure; nie- 
kada nebuvau matęs kito tokio žmogaus — net teisėjas už teis- 
mo stalo nebūtų taip šaltakraujiškai, santūriai ir pasitikinčiai 
laikęsis, kaip šis laivo kapitonas. 

Jis iš karto atsistojo ir, eidamas prie mūsų, ištiesė Ebinize- 
riui didžiulę ranką. 

— Džiaugiuosi, jus matydamas, misteri Belfurai,— tarė jis 
maloniu giliu balsu.— Gerai, kad atvykot laiku. Vėjas palan- 
kus, tučtuojau prasidės atoslūgis; manau, kad dar su šviesa 
pamatysim mirksinčius Mėjaus salos žiburius. 

— Kapitone Housizenai,— prabilo mano dėdė,— bet ir gero- 
kai prisišutinot savo kambarį. 

— Toks jau įprotis, misteri Belfurai,— atsakė škiperis.— Iš 
prigimties esu šaltakraujis; šaltas mano kraujas, sere. Nei kai- 
liai, nei vilnos, nei, prisipažinsiu, karštas romas nepakelia 
temperatūros. Įprastas dalykas, sere, tiems, kas, kaip sakoma, 
kepina savo kaulus tropikų jūrose. 

— Nieko nepadarysi, kapitone, — guodė dėdė, — nuo savo pri- 
gimties niekur nepabėgsi. 

Taip jau atsitiko, kad šis kapitono įprotis didžia dalimi nu- 
lėmė tolimesnius mano nuotykius. Nors buvau sau davęs žodį 
neišleisti savo giminiečio iš akių, bet man taip magėjo iš ar- 
čiau pasižiūrėti į jūrą ir taip buvo trošku kambaryje, jog kai 
tik Krūmynės savininkas pasiūlė „nusileisti žemėn ir šiek tiek 
pasidairyti“, iš kvailumo ėmiau ir paklausiau. 

Išeidamas abudu vyrus palikau besėdinčius prie vyno bute- 
lio ir didžiulės šūsnies popierių; perėjęs skersai kelią priešais 
užeigos namus, patraukiau į paplūdimį. Nors pūtė smarkus vė- 
jas, krantą plakė vien menkos bangelės, ne ką didesnės, negu 
kažkada buvau matęs ežere. Užtat žolių čia buvo nematytų: 
kai kurios žalios, kurios-ne-kurios rudos ir ilgos, ant kitų ka- 
bėjo kažkokios mažos pūslelės, iškart subyrančios tarp pirštų. 
Netgi čia, įlankos gilumoje, šnerves jaudrino druskos per- 
smelktas jūros kvapas. Jau tvarkė kupolais pakibusias ant rėjų 
bures „Testamentas“. Visa tai žadino manyje tolimų kelionių 
ir neregėtų šalių ilgesį. 

Apžiūrėjau ir valtyje sėdinčius irkluotojus: įdegę, stambūs 
žaliūkai, vieni su marškiniais, kiti su švarkais, kai kurie po 

kaklu pasirišę spalvotas skareles, vienas į kišenes įsigrūdę: 
po pistoletą, du ar trys po smagią lazdą už juosmens, ir visi 
po peilį makštyse. Su vienu, kuris atrodė ne toks pramuštgal- 
vis, kaip kiti, pasilabinau ir paklausiau, kada išplauks brigas. 
Kai tik prasidės atoslūgis,— atsakė tas ir dar pridūrė, jog 
nei jokios tavernos, nei muzikantų, bet ta jo kalba buvo pa- 
marginta tokiais rinktiniais keiksmažodžiais, kad aš beregint 
nuo jo atsitraukiau. 

Tada vėl prisiminiau Rensomą, kuris man atrodė padoriau- 
sias iš visos tos gaujos; netrukus ir 'jis pats, ištrūkęs iš užei- 
gos, atskuto pas mane kaulyti taurelės punšo. Atsakiau, kad 
tokių gėrimų dar nevartoju, be to, ir jam nereikėtų. tokiam 
amžiuje smagintis panašiais dalykais. 

— Tačiau bokalą alaus prašom, galime išgerti,— pasiūliau 
berniukui. 

Nors junga susiraukė ir, visaip vaipydamasis, ėmė manė ko- 
neveikti, bet nuo alaus vis dėlto neatsisakė; po valandėlės 
mudu, su geru apetitu naikindami valgį ir gėrimą, jau sėdėjome 
pirmutiniame užeigos namų kambaryje. 

Tuo metu man dingtelėjo mintis, ar negalėčiau rasti bendros 
kalbos su užeigos namų savininku, juk jis iš čia kilęs. Pagal 
to laiko paprotį aš jį pasikviečiau prie stalo, bet šeimi- 
ninkas pasitaikė pernelyg orus bičiuliautis su tokiais vargšais 
lankytojais, kaip mudu su Rensomu. Jis jau buvo beeinąs iš 
salės, bet aš, vėl jį pasikvietęs, paklausiau, ar nepažįstąs mis- 
terio Renkiloro. 

— Kurgi nepažinosi,— atsakė šeimininkas,— toks garbingas 
žmogus! Tarp kita ko, ar ne pats kartais būsi atėjęs sykiu 
su Ebinizeriu? 

— Aš,— atsakiau į klausimą, o tada jis vėl pasidomėjo. 

— Ar judu kartais ne draugai?— toks klausimas škotiškai 
reiškia — ar kartais aš su juo nesigiminiuoju. 

Atsakiau, kad ne. 

— Aš taip ir galvojau, — tarė šeimininkas,— bet vis dėlto 
pats labai panašus į misterį Aleksandrą. 

Pasakiau, kad, manding, Ebinizeris tame krašte turi ne ko- 
kį vardą. 

— Be abejo,— atsakė šeimininkas,— biaurus senis. Daug kas 
tokį norėtų išvysti kabant su kilpa ant kaklo, sakysim, Dže- 

ieta Kluston ar kiti, kurie per jo malonę neteko namų ir ži- 
dinio. O žinot, kadaise buvo nieko sau vaikis. Tik visa tai 
buvo prieš tuos gandus apie Aleksandrą, o nuo tada tarsi jį 
būt kas pakeitę. 

— Kokie gandai?— pasiteiravau. 

— Et, supaisysi, atseit, Ebinizeris juo atsikratęs,— atsakė 
šeimininkas.— Argi negirdėjai apie tai? 

— O dėl ko reikėjo juo atsikratyti?— klausinėjau neatlyž- 
damas. 

— Ogi, kad dvaras jam atitektų, dėl ko daugiau. 

— Dvaras?— nusistebėjau.— Krūmynė? 

— Katras gi dar, jei ne tas? — atrėžė savininkas. 

— Ak, štai kaip?!— atsikvošėjau.— Nejaugi? Tai mano... tai 
Aleksandras buvo vyriausias sūnus? 

— Žinoma, vyriausias. 'Už ką Ebinizeris būtų jį smaugęs? 

Sulig šiais žodžiais šeimininkas, jau ir taip nekantravęs, din- 
go iš kambario. 

Žinoma, apie šiuos reikalus jau pats seniai numaniau, bet 
viena yra spėlioti, o kita — žinoti. Todėl aš sėdėjau, apstul- 
bintas netikėtos žinios, nedrįsdamas patikėti, jog vargšas vai- 
kinas, vos prieš dvi dienas atkūprinęs dulkėtu vieškeliu nuo 
Etriko miškt; dabar buvo vienas iš turtingiausių, — jam priklau- 
so namas su plačiomis žemėmis ir, gal būt, rytoj jis jau galės 
vadintis jų šeimininku. Šitokios ir tūkstančiai kitų minčių 
spietėsi galvoje, besėdint įsispėtrinus į užeigos namų langus 
ir nematant, kas dedasi aplinkui; pamenu tiktai, kaip pastebėjau 
kapitoną Housizeną tarp savo jūreivių, duodantį jiems kaž- 
kokius nurodymus. Netrukus jis vėl? žingsniavo link užei- 
gos, aukštas, petingas ir ne krypuodamas, kaip kiti jūreiviai, 
bet šmaikščiai vyriškai pasitempęs ir su tokia pačia rimta, niū- 
ria veido išraiška. Gerokai net suabejojau Rensomo žodžiais,— 
tos istorijos taip nesiderino su visa kapitono išore. Iš tikrųjų 
škiperis nebuvo nei toks geras, kaip apie jį galvojau, nei toks 
blogas, kaip paistė Rensomas: jame buvo įsikūniję du žmonės, 
ir kai tik kapitonas atsidurdavo ant savo laivo denio, geresny- 
sis likdavo krante. 

Netikėtai išgirdau dėdės balsą, šaukiantį mane, ir pamačiau 
juodu ant kelio. Kapitonas pirmas kreipėsi į mane, be to, kalbė- 
jo kaip lygus su lygiu,— o tatai visada paperka mano am- 
žiaus jaunuolius. 

— Sere,— tarė jis,— misteris Belfuras pasakė daug palankių 
žodžių apie jus, o ir man pačiam iš pirmo žvilgsnio kritot 
į akį. Gaila, kad neturiu galimybių su jumis ilgėliau pabūti 
ir iš arčiau susipažinti, bet galime pasinaudoti ir tuo, ką dar 
turime. Iki atoslūgio likusį pusvalandį galite pabūti mano bri- 
ge ir išgerti su manimi taurelę vyno. 

Man trūksta žodžių apsakyti, kaip troškau apžiūrėti laivo 
vidų, bet negalėjau kišti galvos į tokį pavojų, todėl atsakiau, 
jog mudu su dėde rengiamės eiti pas advokatą. 

— Na taip, taip, — pritarė kapitonas,— jis apie tai man bu- 
vo užsiminęs. Bet, matote, valtim jus atveš prie miesto prie- 
plaukos, o nuo jen — vos keli žingsniai ligi Renkiloro namų.— 
Tuo sykiu kapitęnas, staiga pasilenkęs, šnibžtelėjo man į au- 
sį:— Saugokitės šito seno lapino,— jis kažką nedora sumanė. 
Plaukiam į brigą, ten galėsim persimesti vienu kitu žodžiu.— 
Paskui, paėmęs mane už parankės ir jau žengdamas prie val- 
ties, vėl ėmė kalbėti garsiai: 

— Ką parvežti jums iš Karolinos? Aš misterio Belfuro bi- 
čiulių paslaugoms. Tabokos gumulą? Indėniškų plunksnų, o gal 
laukinio žvėries..kailį? Ar strazdą giesmininką, miauksintį kaip 
katė? O gal pargabenti paukštį kardinolą, skaisčiai raudoną 
kaip kraujas? Išsirinkit, ko širdis geidžia! 

Tuo metu priėjome prie valties šono, ir kapitonas padėjo 
man įlipti. Nė į galvą nešovė priešintis. Tikras kvaiša,— aš 
juk galvojau suradęs nuostabų draugą ir užtarėją ir taip džiau- 
giausi proga apžiūrėti laivą. Vos tiktai mudu susėdome į vie- 
tas, “valtis buvo atstumta nuo prieplaukos ir nėrė per bangas. 
Buvo taip gera plaukti, taip keista matyti -aplink vandenį, iš 
akių nykstantį krantą ir kaskart vis didėjantį brigą, kad be- 
veik nesupratau, ką man sakė kapitonas, ir, tur būt, atsakinė- 
jau jam, kaip pakliuvo. 

Vos tik priplaukėme prie brigo,— aš sėdėjau valtyje, įsispėt- 
rinęs į laivo aukštybę, tykštančias į jo šonus bangas ir klau- 
siausi triūsiančių jūreivių linksmo šūkalojimo,— Housizenas įsa- 
kė pirmiausia nuleisti nuo grotrėjos keltuvo lyną ir išlaipinti 
mudu ant denio. Aš pakibau ore ir netrukus nusileidau ant de- 
nio, kur kapitonas manęs jau laukė ir tučtuojau čiupo už pa- 
rankės. Valandėlę stovėjau su svaigstančia galva nuo visko, 
kas su manimi dėjosi, mažumėlę būgštaudamas, bet vis 
viena neapsakomai patenkintas visomis naujovėmis, kurias ma- 

čiau aplinkui. Tuo tarpu kapitonas, rodydamas keisčiausias iš 
jų, aiškino, kaip tie daiktai vadinasi, kam naudojami. 

— Bet kur mano dėdė?— paklausiau staiga. 

— Aha, — numykė Housizenas ūmai pasikeitusiu veidu,— iš 
tikrųjų. 

Supratau, kad esu apgautas. Iš visų jėgų išsiveržęs iš kapi- 
tono rankų, pripuoliau prie borto. Iš tikrųjų dėdė sėdėjo val- 
tyje, plaukiančioje miesto pusėn. Surikau širdį veriančiu balsu: 

— Gelbėkit, gelbėkit! Žūstu!— mano riksmas nuaidėjo per vi- 
są prieplauką; dėdė atsigręžė, ir aš pamačiau jo veidą, žiaurų 
ir negailestingą. 

Tai ir buvo mano paskutinis žvilgterėjimas. Stiprios rankos 
atplėšė mane nuo borto, paskui kažkas driokstelėjo lyg perkū- 
nas, akyse pamačiau liepsną ir netekau sąmonės. 


VII. IŠPLAUKIU Į JŪRĄ DAISARTO „TESTAMENTU“ 


Atsigavau tamsoje nuo nepakeliamo skausmo, surištomis ran- 
komis, 'apkurtintas įvairiausių nepažįstamų garsų. Tarsi kris- 
damas nuo milžiniško malūno užtvankos, šniokštė vanduo; laivo 
šonus trankė sunkios bangos, griaudėjo burės, skardžiai šū- 
kavo jūreiviai. Viskas aplinkui čia šokdavo į viršų, čia stačia 
galva smegdavo žemyn; man tavaravo akyse, skaudėjo visą 
kūną ir buvo taip silpna, kad, atkakliai megzdamas minčių 
nuotrupas, kurios nutrūkdavo naujam skausmo priepuoliui už- 
ėjus, dar ilgokai nesuvokiau gulįs kažkur to nelemto laivo 
dugne; o vėjas, regis, vis stiprėjo, ir artinosi audra. Kai pa- 
galiau visai aiškiai suvokiau savo būklę, mane apėmė juodžiau- 
sia neviltis, neišpasakytas apmaudas dėl savo kvailumo ir toks 
siutas ant dėdės, kad ir vėl netekau sąmonės. 

Atsipeikėjęs girdėjau tą patį triukšmą, mane kaip ir anks- 
čiau skaudžiai purtė ir daužė, o netrukus, be visų kitų. kančių 
ir negandų, nepratusiam prie tokių kelionių sausumos gyvento- 
jui dar prisidėjo jūrligė. Daug visokių nelaimių patyriau aud- 
ringos savo jaunystės dienomis, bet nė viena taip nesukrėtė 
mano sielos ir kūno, kaip tos pirmosios valandos brigo triume. 


Išgirdęs patrankos šūvį, pamaniau, kad laivas, neįstengdamas 
grumtis su audra, duoda pavojaus signalą. Bet koks išsivadavi- 
mas, netgi mirtis jūros gelmėse man buvo sveikintina. Tačiau 

šūvio priežastis, kaip vėliau paaiškėjo, iš tikrųjų buvo kita: 
mūsų kapitonas buvo taip įpratęs — juk ir pats blogiausias 
žmogus gali turėti gerų bruožų. Pasirodo, tuo metu mes plau- 
kėme vos per kelias mylias nuo Daisarto, kur buvo pastatytas 
šis brigas ir kur tik prieš kelerius metus atsikraustė senoji 
misis Housizen, kapitono motina, todėl „Testamentas“, ar iš 
kur grįždamas, ar rengdamasis į jūrą, dienos metu niekuomet 
nepraplaukdavo pro tą vietą nesaliutavęs ir nepakėlęs vė- 
liavos. 

Betįsodamas tame dvokiančiame laivo užkampyje, prara- 
dau laiko nuovoką. Diena čia buvo panaši į naktį, o valandos 
dėl tokios apverktinos mano padėties dvigubai prailgo. Neži- 
nau, kiek laiko taip prasikamavau, laukdamas, kad laivas už- 
strigs ant uolos ar ners nosimi į jūros gilybes. Pagaliau mie- 
gas mane išvadavo iš visų kančių. 

Išbudino mane prie pat veido prikišto žibintuvėlio šviesa. 
Pasilenkęs mane apžiūrinėjo neuždidis, kokių trisdešimties me- 
tų žaliaakis vyras suveltais šviesiais plaukais. 

— Na, kaip laikaisi? — paklausė jis. 

Užuot atsakęs, sudejavau; tada nepažįstamasis, pačiupinėjęs 
-pulsą ir smilkinius, ėmėsi plauti ir raišioti ant mano pakaušio 
žaizdą. 

— Aha, — tarė jis,— gerokai tave apvelėjo. Tik nenusimink! 
Ką čia! Ne pasaulio galas. Ne kažin kaip pradėjai, bet kitąsyk 
bus geriau. Ar gavai ko užvalgyt? 

Atsakiau, kad į maistą nė žiūrėti negaliu, todėl, davęs gurkš- 
telėti lašelį brendžio ir vandens iš metalinio puoduko, vėl pa- 
liko mane vienui vieną. 

Kitą sykį atėjęs, jis rado mane pusiau snūduriuojantį, pusiau 
prabudusį, tamsoje plačiai atmerktomis akimis, atsikračius jūr- 
ligės, bet užtat su nežmoniškai kvaistančia galva,— viskas siū- 
buote siūbavo, vos galėjau ištverti Man gėlė kiekvieną są- 
narį, o virvės, kuriomis buvau suraišiotas, tarytum ugnis 
degino. Drybsodamas toje dvokiančioje lindynėje, lyg ir pats 
pasmirdau; per visą tą ilgą laiko tarpą, kol žaliaakio nebuvo, 
mane baugino šmižinėjančios laivo žiurkės. Kartkartėmis jos 
šlumštelėdavo tiesiog man ant veido arba pasirodydavo karšt- 
ligiškos vaizduotės piešiamuose reginiuose. 

Atsidarius angai, blausi žibintuvėlio šviesa blykstelėjo tarsi 
saulės spindulys, ir nors ji apšvietė tik storas pajuodusias 


41 


sijas, dabar atstojančias man kalėjimą, iš džiaugsmo vos nesu- 

rikau. Pirmasis laiptais nusileido žaliaakis, ir 'man pasirodė, 

kad jis žengia kažkaip netvirtai. Iš paskos išniro kapitonas. 

Abu neištarė nė pusės žodžio, tik pirmasis, kaip ir anksčiau, 

apžiūrėjęs mane, perrišo žaizdą, o tuo tarpu Housizenas vars- 
N tė mane keistu niūriu žvilgsniu. 

— Ką gi, sere, pats dabar matot,— tarė žaliaakis,— didelis 
karštis, neturi apetito, nėra nei šviesos, nei maisto; pats žinot, 
ką visa tai rėiškia. 

— Aš ne burtininkas, misteri Riachai,— atkirto kapitonas. 

— Savaime suprantama,— pritarė Riachas,— turite gerą gal- 
vą ant pečių ir kaip tikras škotas žodžio kišenėj neieškot, tik 
jau pasiteisint jums neduosiu: aš noriu, kad berniukas iš šitos 
skylės būtų perkeltas į jūreivinę. 

— Jūs galit norėti, kiek patinka, — čia jūsų reikalas,— atrėžė 
kapitonas.— O bus taip, kaip įsakysiu. Kaip drybso čia, taip 
ir drybsos. 

— Sakykime, jums už tai gerokai sumokėjo, — kalbėjo žalia- 
akis.— Nuolankiai leiskite pareikšti, man už tai nieko nekliu- 
vo. Mokėti tai /man mokat, bet ne per daug, vien tik už tai, 
kad aš šitos senos geldos antrasis kapitono padėjėjas, be to, 
jūs pats gerai žinot, ar tie pinigai man lengvai atsieina. Bet už 
nieką daugiau aš nesu gavęs. 

— Jei jūs, misteri Riachai, ne taip dažnai kilnotumėte ger- 
tuvę, iš tikro negalėčiau jumis skųstis,— atšovė kapitonas, — ir, 
užuot kalbėjęs mįslėmis, malonėkit laikyti liežuvį 'už dantų. 
Mes reikalingi denyje,— pridūrė jis griežtesniu balsu ir jau 
buvo bekeliąs koją ant laiptelio. 

Tačiau misteris Riachas čiupo jį už rankovės. 

— Gal jums užmokėjo už žmogžudystę. ..— pradėjo jis. 

Plykstelėjęs akimis, Housiženas atsigręžė. 

— Ką?— suriko jis.— Kas čia per kalbos? 

— Atrodo, kad tokias kalbas jūs ir tesuprantat,— atšovė mis- 
teris Riachas, žiūrėdamas tiesiai jam į akis. 

— Misteri Riachai, mudu tris kartus plaukėme jūron,— at- 
sakė jam kapitonas,— per tą laiką, sere, jūs galėjot mane 
pažinti. Taip, aš — kietas žmogus, nepermaldaujamas, bet ką 
dabar leptelėjot... fe, ie... šitaip galima pasakyti tik iš piktos 
valios ir su nešvaria sąžine. Jei sakot, kad vaikinas mirs... 

— Kaip mane gyvą matot,— tikino misteris Riachas. 

— Na, pakaks, sere,— grūskit jį, kur norit! 

Sulig šiais žodžiais kapitonas nubildėjo laiptais, o aš, taip 
ir neprataręs žodžio per visą šį pokalbį, žiūrėjau, kaip misteris 
Riachas, nutaisęs pašaipią miną, lig žemės nusilenkė nueinan- 
čiam Housizenui. Kad ir koks buvau liguistas, vis dėlto suvo- 
kiau du dalykus: padėjėjas, kaip jau pastebėjo kapitonas, buvo 
įkaušęs, bet kad ir koks jis būtų, su juo verta susidraugauti. 

Po penkių minučių buvau išvaduotas iš pančių, ir kažkoks 
jūreivis, užsivertęs Mane ant pečių, atnešė į kubriką ir paguldė 
ant krūvos jūreiviškų antklodžių. Bet čia aš ir vėl netekau 
sąmonės. 

Tikra palaima apėmė mane, kai, pravėręs akis, vėl išvydau 
dienos šviesą ir pasijutau besąs tarp žmonių. Jūreivinė buvo 
ganėtinai erdvi, pasieniais nustatyta lovomis, kuriose sėdėdami 
rūkė arba miegojo denio budintieji. Diena pasitaikė rami, pūtė 
palankus vėjas, todėl pro atvirą liuką kartas nuo karto, o ypač 
laivui pasikreipus, liejosi 'dienos šviesa, o pro dulkes, akinda- 
mas ir džiugindamas, įspisdavo ir saulės spindulys. Maža to, 
vos tik sukrutėjau, vienas iš vyrų atnešė kažin kokio gydo- 
mojo skysčio, kurį buvo sutaisęs misteris Riachas, liepė išgerti 
ir ramiai gulėti, kad greičiau pasveikčiau. 

— Kaulai visi sveiki, — paaiškino jūreivis — o tas kaukšte- 
lėjimas, vyruti, niekis, — toliau ramino jis, — tai aš tau užvožiau. 
laiką ne tik atgavau jėgas, bet ir geriau pažinau savo bendrus. 
Jie, kaip ir visi jūrininkai, buvo grubūs: pasmerkti bastytis 
po audringas jūras, gainiojami ne ką ramesnių šeimininkų, 
atplėšti nuo visko, kas gyvenime daro žmogų geresnį. Vieni 
iš jų plaukiojo piratų laivuose ir matė tokių dalykų, apie 
kuriuos net gėda šnekėti; kai kurie, pabėgę iš karališkojo lai- 
vyno, vaikštinėjo su kilpa, ant kaklo ir visiškai to neslėpė, ir 
visi jie, netgi geriausi bičiuliai, kas tik kiek, buvo pasirengę 
stvertis peilių. Tik keletą dienų gyvenau įkalintas kartu su 
jais, o jau ėmiau gėdytis pirmojo savo sprendimo, kai prie- 
plaukoje, palaikęs juos šlykščiais galvijais, sprukau nuo molo. 
Nė vieno žmogaus nėra perdėm blogo: kiekvienas turi savo 
ydų ir dorybių, o šie „Testamento“ jūreiviai taip pat nebuvo 
išimtis. Iš tiesų jie buvo netašyti ir, manau, sugadinti, bet tu- 
rėjo daug ir gerų bruožų. Prisireikus jie mokėdavo būti geri, 

daug nuoširdesni už paprastus kaimo vaikinus, tokius, kaip aš, 
o kartais juose žybtelėdavo net savotiškas kilnumas. 

Vienas gal kokios keturiasdešimties metų jūreivis valandų 
valandas prasėdėdavo ant mano lovos krašto, pasakodamas apie 
savo žmoną ir vaiką. Anksčiau jis buvo žvejys, bet, praradęs 
savo luotą, buvo priverstas stoti į tolimo plaukiojimo laivą. 
Taigi, kiek jau metų prabėgo, o niekaip negaliu jo užmiršti. 
Žmona, kurią vadindavo „jaunute, palyginus su juo“, veltui 
laukė grįžtančio vyro; niekados jis nepakurs jai paryčiais ži- 
dinio, nepažiūrės berniuko, kai ši susirgs. Iš tikro daugelis šių 
vargo vaikų, kaip vėliau paaiškėjo, plaukė paskutinį kartą; juos 
priglaudė jūros gelmės, ir plėšrios žuvys juos surijo,— o blo- 
gai kalbėti apie mirusius netinka. 

Be kitų gerų darbų, jie grąžino pinigus, kuriuos iš manęs 
buwo paėmę; nors trečdalis tos sumos dingo, vis viena aš 
nepaprastai džiaugiausi — galėsiu jais pasinaudoti toje šalyje, 
į kurią plaukėme. Mūsų brigas suko į Karoliną, bet nepagal- 
vokite, kad aš ten važiavau tiktai kaip tremtinys. Nors prekyba 
žmonėmis tais laikais jau buvo sumažėjusi, o po sukilimo ko- 
lonijose ir Jungtinių Amerikos Valstijų susikūrimo šis verslas 
visiškai sužlugo, mano jaunystės dienomis baltuosius Žmones 
dar parduodavo plantatoriams į vergovę, — tokiam štai likimui 
ir pasmerkė mane nedorėlis dėdė. 

Kartkartėmis, čia tylomis trindamas savo mėlynes ir opas, 
čia plūsdamas misterio Šuano žiaurumą, atbėgdavo Rensomas 
iš kapitono kajutės, kurioje patarnaudavo ir miegodavo. Iš jo 
pirmąsyk ir sužinojau tuos šiurpius dalykus. Mano širdis iš 
skausmo plyšdavo, bet komanda vyresnįjį kapitono padėjėją 
gerbė, anot jų, tai vienintelis jūrininkas iš „visos šios beveidės 
gaujos, ir ne toks jau blogas, kai negirtas“. Tiesą sakant, aš 
pats pastebėjau šių dviejų kapitono padėjėjų savybes: blaivus 
misteris Riachas būdavo surūgęs, atžarus ir irzlus, o misteris 
Šuanas, jei negirtas, net musės nenuskriaus. Kai paklausiau 
apie kapitoną, man atsakė, kad šio geležinio žmogaus net gėri- 
mas neįveikia. 

Per tas trumpas akimirkas, kiek galėdamas, mėginau iš to 
bėdžiaus Rensomo padaryti žmogų, arba, tikriau sakant, į vai- 
ką panašų sutvėrimą. Tačiau pagal protą vargu ar buvo galima 
vadinti jį žmogumi. Jis ničnieko nežinojo, kas buvo ligi tol, 
kai išplaukė į jūrą: mena tiktai tėvą buvus laikrodininku, 

kuris savo dirbtuvėje turėjo varnėną, mokėjusį švilpauti „Šiau- 
rės kraštą“, o visa kita užgožė nelaimių ir žiaurumo sklidini 
metai. Apie sausumos gyvenimą iš jūreivių šnekos jis buvo 
susidaręs gan keistą nuomonę: anot jo, tai tokia vieta, kur 
paaugliai atiduodami į tam tikros rūšies vergovę, vadinamą 
amatais; ten pameistriai be paliovos dyžiami ir tupdomi į dvo- 
kiantį kalėjimą. Bemaž kas antrą miesto žmogų jis laikė apga- 
vikų, o kas trečius namus — galvažudžių landyne, kur jūrei- 
vius nuodydavo ir galabydavo. Norėdamas jį perkalbėti, pasa- 
kodavau, kaip su manimi būdavo maloniai elgiamasi toje sau- 
sumoje, kurios jis taip baiminosi; kaip aš. savo tėvų ir bičiulių 
davo ne per seniai išpertas, jis liedavo karčias ašaras ir prisie- 
kinėdavo pabėgsiąs, bet jei tik būdavo įprastinės iširėliškos 
nuotaikos pagautas arba (o šitai būdavo kur kas dažniau) ka- 
pitono kajutėje išlenkęs stiklinaitę spirito, tai iš manęs tik šai- 
pydavosi. 

Berniuką gerti mokė misteris Riachas (teatleidžia jam dan- 
gus!), ir, reikia manyti, nieko bloga negalvodamas; jau nekal- 
bant apie griaunamą berniuko sveikatą, graudu būdavo žiūrėti 
į šį užuitą svirduliuojantį vargšelį, kuris, pats nežinia ką sa- 
paliodamas, strapalinėjo po denį. Vienas kitas jūreivis leipo 
juokais, bet ne visi: didžiuma, paniurę lyg juodi debesys, gal 
prisiminę savo vaikystę ar jų pačių sūnus, liepdavo liautis 
krėtus nesąmones ir atsikvošėti. Man būdavo net gėda dirstelėti 
į jį — dar ir dabar dažnai sapnuoju tą nelaimingą sutvėrimą. 

Kaip jau žinote, mūsų laivas visą laiką stūmėsi prieš vėją, 
nuo vienos priešpriešinės bangos šokdamas ant kitos, todėl liu- 
kas bemaž visados būdavo uždarytas, o jūreivinėje švietė tik 
ant sijos besimataškuojantis žibintas. Darbo visiems užteko: be- 
ne kas valandą bures čia reikėdavo nuleisti, čia iškelti. Nuo- 
vargis atsiliepė ir žmonių nuotaikai, — prie vienos ar kitos 
lovos kildavo ginčai, o man nebuvo galima kelti kojos ant 
denio, tad galite įsivaizduoti, kaip įgriso toks gyvenimas ir kaip 
aš troškau kokios permainos. 

Permaina, kaip netrukus sužinosite, negaišavo ateiti, tik pir- 
Miausia turiu jums atpasakoti savo pašnekesį su misteriu Ria- 
chu, nes jis man padėjo lengviau iškęsti slėgusias negandas. 
Pataikęs palankią akimirką, kai padėjėjas buvo gerokai kauš- 
telėjęs.— mat, būdamas blaivus, šis į mane net nedirstelėda- 

vo,— įprašęs neišduoti paslapties, išsipasakojau visą savo is- 
toriją. 

Mano pasakojimas jam pasirodė panašus į baladę, todėl jis 
iš paskutiniųjų stengsis man padėti: reikėsią popieriaus, plunks- 
nos ir rašalo surašyti vieną laišką misteriui Kembelui, o kitą — 
misteriui Renkilorui; jei tiktai aš sakęs teisybę, tai su jų pa- 
galba, tikriausiai, galės išgelbėti mane iš bėdos ir padės atgau- 
ti teises. 

— O tuo tarpu nenukabink nosies,— patarė misteris Ria- 
chas.— Tikėk manim, ne tu pirmas, ne tu paskutinis. Daug, 
oi daug vargšų, kuriems tėvynėje prie savo namų slenksčio 
reikėtų žirgus balnoti, o šie už vandenyno tabaką kaupia. Juk 
kas yra gyvenimas — margumynas! Na, kad ir aš — lerdo sū- 
nus, mažne gydytojas, o štai — Housizeno pastumdėlis. 

Pamaniau, kad gal derėtų pasiteirauti apie jo gyvenimą. 

Misteris Riachas tik garsiai švilptelėjo. 

— Jokios istorijos nebuvo, — atšovė jis.— Mėgstu pajuokauti, 
šit ir viskas,— ir sulig šiais žodžiais iššoko iš jūreivinės. 


VIII. KAPITONO KAJUTĖ 


Kartą vakare, apie vienuoliktą valandą, kai jūreivis, budė- 
jęs kartu su Misteriu Riachu, nusileido nuo denio pasiimti 
švarko, per jūreivinę nusirito šnabždesys: „Pagaliau Šuanas jį 
sutvarkė." Vardo niekas neištarė, bet visi žinojo, apie ką buvo 
kalbama; dar nespėjus kaip reikiant šios naujienos nei suvokti, 
nei aptarti, liukas vėlei atsidarė ir laiptais nusileido kapitonas 
Housizenas. Siūbuojančio žibinto šviesoje jis akylai apžvelgė 
visas lovas ir, žengęs tiesiog prie manosios, dideliam mano 
nustebimui, gana maloniai prabilo: 

— Štai ką, vyruti,— tarė jis, — patarnausi mums kapitono ka- 
jutėje. Judu su Rensomu pasikeisitė vietomis. Na, marš į denį! 

Nespėjo kapitonas baigti sakinio, o liuko angoje jau pasiro- 
dė du jūreiviai, nešdami ant rankų Rensomą. Laivui tuo sykiu 
smarkiau pasvirus, tabaluojančio žibinto šviesa tiesiai krito ant 
berniuko veido. Jis buvo baltas kaip popierius su sustingusia 
siaubinga šypsena. Kraujas man sustojo gyslose ir, tarsi ga- 
vus antausį, atėmė žadą. 

— Marš į laivugalį, marš greičiau į laivugalį!— suriko Hou- 
sizenas. 

Prasispaudęs tarp jūreivių, nešančių Rensomą, kuris nerodė 
jokio gyvybės ženklo, užlėkiau laiptais ant denio. 

Brigas, linksmai skrosdamas ilgos putotos bangos skiauterę, 
nėrė priekin. Vanduo griuvo ant dešiniojo borto, o iš kairės 
pusės pro lenktą foką aiškių aiškiausiai liepsnojo saulėlydis. 
Tokiu vėlyvu metu šis reginys mane itin nustebino, nes jokiu 
būdu negalėjau tada žinoti, kad, norėdami išvengti pavojingų 
Pentlendo įlankos srovių, darėme lanką apie šiaurinę Škotiją 
ir plaukėme atvira jūra tarp Orknio ir Šetlendo salų. Taip ilgai 
pratūnojęs tamsoje ir nieko nenusimanydamas apie priešinį 
vėją, galvojau, jog turėtume būti kažkur vidury Atlanto ar 
net toliau. Tad, mažumėlę nusistebėjęs tokiu vėlyvu saulėly- 
džiu, bemat jį pamiršau, nes, graibštydamasis už virvių, turėjau 
šokinėti nuo denio ant denio, narstyti pro bures, ir jei vienas 
man palankūs jūreivis nebūtų spėjęs manęs sugriebti, banga 
būtų nušlavusi už borto. 

Kapitono kajutė, į kurią atsikapsčiau ir kur dabar man rei- 
kėjo miegoti ir tarnauti, virš visų denių kyšojo aukščiau gal 
p6€r kokias šešias pėdas ir, palyginus su viso brigo dydžiu, 
buvo gana erdvoka. Pritvirtintas prie grindų, viduryje stovėjo 
stalas su suoleliu ir dvi lovos: viena kapitonui, kita — dviem 
jo padėjėjams, kurie pakaitomis joje ilsėdavosi. Nuo viršaus 
lig apačios pasieniais įrengtos spintelės asmeniniams kajutės 
gyventojų daiktams ir daliai laivo atsargų; apačioje buvo kitas 
podėlis, į kurį galima patekti pro kajutės viduryje įrengtą 
grotuotą angą,— ten buvo laikomos geriausios maisto ir gėralų 
atsargos, visas parakas; išskyrus dvi varines patrankas, visi 
šaunamieji ginklai sustatyti ožiuose priė užpakalinės kajutės 
sienos. Didžiuma šaltųjų ginklų buvo saugoma kilof vietoje. 

Dieną šviesa į kajutę įeidavo pro nedidelį langelį su dvigu- 
bom langinėm iš vidaus ir iš lauko, 0 iš viršaus — pro stog- 
langį. Nakčia visados degdavo lempa. Nors ir blausiai ji degė 
man įėjus, bet ganėtinai aiškiai galėjau įžiūrėti prie stalo sė- 
dintį misterį Šuaną su brendžio buteliu ir metaliniu puodeliu. 
Aukštas, pečiuitas, smarkiai įdegęs, jis kūpsojo įsmeigęs į sta- 
lą nieko nematantį žvilgsnį lyg koks pamišėlis. 

Misteris Šuanas visai nepastebėjo, kai įėjau; nekrystelėjo jis 
ir tada, kai iš paskos įžengė kapitonas ir klestelėjo šalia ma- 

nęs ant gulto, iš paniūrų žvelgdamas į savo padėjėją. Aš ne- 
apsakomai bijojau Housizeno ir, žinoma, buvo ko, bet kažin 
kas tarytum man pakuždėjo, kad tąsyk jo nesibaiminčiau, to- 
dėl ėmiau ir šnibžtelėjau jam į ausį: 

— Kaip jis laikosi? 

Kapitonas pakraipė galvą, lyg nieko apie tai nežinotų ir ne- 
norėtų žinoti, o jo veidas tuo metu buvo ypatingai griežtas. 

Netrukus pasirodė misteris Riachas. Šis taip pasižiūrėjo į ka- 
pitoną, kad be žodžių buvo aiškų, jog berniukas mirė; paskui 
atsistojo prie mudviejų, ir visi trys, nė žodžio netardami, įsmei- 
gėme akis į Šuaną, kuris, nepraverdamas burnos, tebesėdėjo 
įsispėtrinęs į stalą. 

Staiga misteris Šuanas ištiesė ranką prie gėrimo, bet tuosyk, 
ne tiek iš įniršio, kiek iš netikėtumo, prišoko misteris Riachas 
ir, išlupęs iš jo rankos butelį, nusikeikęs riktelėjo, jog jau ga- 
nėtinai prikrėsta kvailysčių ir laivui reikėsią už viską atsi- 
teisti. Taip sakydamas, išsviedė butelį pro atvirą langą 
į jūrą. 

Žaibiškai mistefis Šuanas pašoko ant kojų. Jis atrodė pakvai- 
šęs ir troško kraujo,— išties tą naktį jis būtų įvykdęs jau ant- 
rą žinogžudystę, jeigu tarp jo ir aukos nebūtų atsistojęs ka- 
pitonas. 

— Sėsk,— sugriaudėjo tasai — ar žinai, prakeiktas girtuokli 
ir kiaule, ką padarei? Tu nužudei vaikėzą! 

Misteris Šuanas, atrodo, suprato, kas buvo pasakyta, nes vėl 
atsisėdęs pasirėmė ranka skruostą. 

— O ką,— ėmė teisintis, — vaikigalis man atnešė priskretusį 
dubenį! 

Išgirdę šiuos žodžius, mes visi trys — kapitonas, aš ir mis- 
teris Riachas — kažkaip baugščiai susižvalgėme; tada Housize- 
nas, priėjęs prie savo vyresniojo padėjėjo, paėmė jį už pečių, 
pavedėjo per visą kajutę ir liepė gultis išsimiegoti — kaip ko- 
kiam nusikaltusiam vaikui. Žmogžudys, išvarvinęs vieną kitą 
ašarą, nusitraukė ilgaaulius jūreiviškus batus ir paklusniai at- 
sigulė. 

— Ech,— siaubingu balsu šūktelėjo misteris Riachas,— seniai 
jums reikėjo įsikišti. Dabar jau per vėlu! 

— Misteri Riachai,— pagrasė kapitonas, — Daisarte niekas ne- 
privalo žinoti, kas šiąnakt nutiko. Vaikėzas nukrito už borto, 
štai ir visa šneka. Nepagailėčiau ir penkių svarų iš savo kiše- 

nės, kad iš tikro taip būtų atsitikę!— Paskui, dirstelėjęs į stalą, 
pridūrė:— Kas jums šovė į galvą išmesti pilną butelį? Šitaip 
neprotinga elgtis, sere. Na, Deividai, nešk kitą. Štai ten iš 
apatinės spintos, —ir metė man raktą.— Ne pro šalį ir pačiam 
išlenkti burnelę, sere,— kapitonas vėl kreipėsi į Riachą,— juk 
visokių šlykštynių prisižiūrėjot. 

Ir kapitonas su padėjėju pradėjo savo cingu linguų; šitaip 
jiems begurkšnojant, žmogžudys, iki tol tįsojęs ir murmėjęs 
savo migyje, kilstelėjo ant alkūnės ir ėmė stebeilyti čia besi- 
vaišinančius, čia Mane. 

Šitaip prabėgo pirmoji mano naujosios tarnybos naktis, 0 ry- 
tojaus dieną jau visiškai apsipratau su savo pareigomis. Aš 
turėdavau nešioti maistą, kuriuo nustatytomis valandomis stip- 
rindavosi kapitonas su laisvu nuo budėjimo padėjėju, arba 
per kiaurą dienelę lakstyti su buteliu prie kiekvieno iš trijų 
savo šeimininkų. Nakčia miegodavau susisupęs į antklodę, pa- 
mestą ant plikų lentų tolimiausiame kajutės kampe pačiame 
skersvėjyje tarp dviejų durų. Gulėti buvo šalta ir kieta, bet 
net išsimiegoti kaip reikiant negalėdavau: žiūrėk, atbėgs kas 
nors nuo denio gerklės paskalauti, o pamainoms keičiantis, 
net du, kartais ir visi trys susės ir kaitina sau punšą. Kaip jie, 
o tuo labiau aš likome sveiki, niekaip negaliu suprasti. 

Visais kitais atžvilgiais mano darbas buvo nesunkus. Jokių 
staltiesių nereikėdavo, maitindavomės avižine koše arba sūdy- 
ta mėsa, o dukart per savaitę — pudingų. Nors dar netvirtai 
laikiausi ant kojų ir, nepripratęs prie denio, retkarčiais parvirs- 
davau su savo nešmenimis, tiek misteris Riachas, tiek ir ka- 
pitonas man būdavo stebėtinai pakantūs. Nejučiomis ateidavo 
į galvą mintis, jog mano viršininkai šitaip elgiasi graužiami 
sąžinės, nes vargu ar būtų tokie geri man, jei nebūtų taip 
žiauriai pasielgę su Rensomu. 

Kai dėl Šuano, tai girtuoklystė ar tas nusikaltimas, o gal 
net vienas ir kitas, tikriausiai, sumaišė jam protą. Nepamenu, 
ar kada nors mačiau jį blaivų. Kajutėje tas žmogus jokiu 
būdų negalėjo su manimi apsiprasti,— tolydžio spoksojo į ma- 
ne, kai kada, atrodydavo, su baime, ir ne sykį atšlydavo nuo 
mano rankos, kai patarnaudavau prie stalo. Iš pat pradžių at- 
rodė, jog misteris Šuanas ne visai aiškiai nutuokia, ką jis yra 
padaręs, — antrąją savo tarnybos dieną kapitono kajutėje tuo 
įsitikinau. Kai mudu likomės vienu du, misteris Šuanas ilgai 

nuo manęs nenuleido akių, paskui staiga pašoko išbalęs kaip 
drobė ir, didžiausiam siaubui, pripuolė prie manęs. Tačiau be 
reikalo aš jo baiminausi. 

— Tavęs čia pirma nebuvo?— paklausė šis. 

— Nebuvo, sere,— atsakiau. 

— Čionai buvo kažkoks kitas berniukas?— vėl pasiteiravo 
jis. 

Kai atsakiau ir į tą klausimą, tik tuomet suprato. 

— Aha, aš taip ir maniau, — nuėjęs prie stalo, atsisėdo ir, 
daugiau netaręs nė žodžio, paprašė brendžio. 

Gali pasirodyti keista, kad, nepaisant baimės, man jo pa- 
gailo. Padėjėjas buvo vedęs, Lidse palikęs žmoną, tik neatsi- 
menu, ar turėjo jis vaikų. Manau, kad neturėjo. 

Apskritai mano gyvenimas kapitono kajutėje nebuvo toks 
sunkus, nes, kaip netrukus sužinosite, neprailgo. Mitau sykiu su 
laivo vadų trijule, netgi didžiausių skanėstų, pikulių, man duo- 
ryto lig vakaro, lygiai kaip misteris Šuanas. Nestigo ir drau- 
gijos, netgi rinktinės. Misteris Riachas, mokęsis koledže, kai 
nebūdavo rūškanas, papasakodavo man kaip savo draugui vi- 
sokių įdomių, o neretai ir pamokančių dalykų; o ir pats kapi- 
tonas, nors jis dažniausiai nuo manęs laikydavosi tam tikru 
atstu, kada-ne-kada, mažumėlę sušvelnėjęs, tarsteldavo šį tą 
apie nuostabias šalis, kur kadaise buvo viešėjęs. 

Šiaip ar taip, mus visus, o ypač mane ir misterį Šuaną, slėgė 
Rensomo šešėlis. O man netrūko ir savo bėdų. Dabar -dirbau 
juodą darbą — laksčiau paskui tris vyrus, iš kurių vienas tu- 
rėtų kyboti kartuvėse. Bet tai dabar. O kas bus rytoj? Petys 
petin dirbti kartu su negrais tabako plantacijose? Greičiausiai, iš 
atsargumo misteris Riachas daugiau neleido man pasakoti apie 
save, o kapitonas, kai sykį pabandžiau atviresnį žodį prasi- 
tarti, vožė man kaip šunyčiui ir pasakė nenorįs daugiau nie- 
ko girdėti. Todėl diena po dienos mano nuotaika gedo, — vien 
tik darbas išsklaidydavo niūrias mintis. 


IX. ŽMOGUS SU PILNU DIRŽU AUKSO 


Praslinkus daugiau nei savaitei, pikta lemtis, persekiojusi 
„Testamentą“ šioje kelionėje, dar labiau užsirūstino. Kuriomis- 
ne-kuriomis dienomis vos yrėmės priekin, o kartkartėmis mus 

tiesiog atgal nešė. Pagaliau mūsų brigą nubloškė taip toli į pie- 
tus, kad visą devintąją dieną trypčiojome beveik vienoje vie- 
toje prie pat nykių uolėtų Roto rago pakrančių. Susirinkę 
laivo vadai kažką svarstė. Koks buvo jų sprendimas, gerai 
nesupratau, — mačiau tik jo pasekmes: laivas plaukė pavėjui — 
vadinasi, pasileidome į pietus. 

Dešimtąją kelionės dieną bangos į vakarą nurimo, ir užgulė 
toks tirštas drėgnas ir balsvas rūkas, jog nuo laivagalio nebuvo 
matyti priekio. Visą pavakarę, kai tik išeidavau į denį, maty- 
davau jūreivius su kapitonu ir padėjėjais, įdėmiai besiklausan- 
čius prie priekinio borto, bene išgirs kur mūšą. Nors visiškai 
nesuvokiau, ką reiškia tie žodžiai, bet, nujausdamas gresiantį 
pavojų, nerimau. 

Rasi kokią dešimtą valandą, man benešant misteriui Riachui 
ir kapitonui vakarienę, laivas į kažką garsiai dunkstelėjo, ir be- 
mat pasigirdo riksmas. Abudu mano šeimininkai pašoko ant 
kojų. 

— Atsitrenkėm į kažką!-— sušuko misteris Riachas. 

— Ne, sere,— tarė kapitonas,— tik valtį paskandinom. 

Ir abudu smuko iš kajutės. 

- Kapitonas sakė tiesą. Ukanoje mūsų laivas trenkė į kažkokią 
valtį, perskėlė pusiau, tad visa jos komanda nugarmėjo į dug- 
ną. Išsigelbėjo vienut vienintelis žmogus. Jis, kaip vėliau su- 
žinojau, buvo keleivis ir sėdėjo valtelės priekyje, o kiti, su- 
sėdę ant suolų, irklavo. Smūgio akimirką valties priešakys iš- 
lėkė į orą, o Keleivis, nors ir buvo apsigaubęs šiauštiniu ap- 
siaustu sulig keliais, pasišokėjo ir užsikabino už laivo bušprito. 
Jeigu jis gebėjo išsisukti iš tokios pražūties, matyt, buvo lai- 
mingas, vikrus ir neišpasakytai stiprus. O kai kapitonas atsive- 
dė išsigelbėjusį į savo kajutę, tas atrodė ramus, tarsi nieko 
nebūtų atsitikę. 

Vyriškis buvo neaukštas, bet kresnas ir lankstus tarytum vi- 
jurkas, malonaus, tik smarkiai įdegusio, strazdanomis ir raupais 
nusėto veido; be galo šviesiose akyse žaidžiančios beprotiškos 
ugnelės masino ir kėlė nerimą. Nusivilkęs apsiaustą, barkšte- 
lėjo ant stalo du sidabru apkaustytus pistoletus, o prie juos- 
mens, pastebėjau, buvo prisisegęs ilgą špagą. Be to, svečias 
buvo rafinuotų manierų ir mMandagiai išgėrė į kapitono svei- 
katą. Iš pirmo žvilgsnio maniausi tokį žmogų laikyti savo drau- 
gu, O ne priešu. 


Kapitonas irgi domėjosi nepažįstamuoju, tik daugiau jo apsi- 
taisymų, negu juo pačiu. Iš tikrųjų, Nusisiautęs rūbą, svečias 
pasirodė visu savo gražumu, itin nesiderinančiu sų prekybinio 
laivo kapitono kajute: plunksnomis papuošta kepurė, raudona 
liemenė, pūstos juodo pliušo kelnės ligi kelių, švarkas su si- 
dabrinėmis sagomis ir dailiais sidabriniais galionais. Nors ir 
šiek tiek sudrėkę nuo rūko bei aplamdyti nuo gulėjimo, dra- 
bužiai išrodė puošniai. 

— Labai užjaučių, sere, dėl jūsų valties,— prašneko kapi- 
tonas. 

— Kokie šaunūs vyrai nugarmėjo į dugną,— gailavo nepa- 
žįstamasis.— Mielai atiduočiau ir dešimt tokių valčių, kad tik 
juos gyvus matyčiau. 

— Jūsų draugai?— pasiteiravo Housizenas. 

— Jūs tokių draugų savo krašte neturit,— atšovė svetys.— 
Jie — kaip ištikimi šunes, už mane buvo pasirengę galvas gul- 
dyti. 

— Vis dėlto, sere,— atsakė kapitonas, akylai stebėdamas ne- 
pažįstamąjį, — žmonių pasaulyje tiek, kad visų į valtis nesu- 
sodinsi. 

— Kas tiesa, tai tiesa,— pripažino išgelbėtasis,— jūs, regis, 
gan įžvalgus džentelmenas. 

— Aš buvęs Prancūzijoj, sere,— ištarė kapitonas taip, kad 
šie žodžiai reiškė daugiau, negu jais buvo pasakyta. 

— Taigi, kaip ir daugelis kitų garbingų džentelmenų, leis- 
kite pridurti, sere,— atkirto antrasis. 

— Be abejonės, sere,— pritarė kapitonas —ir su gražiais 
mundurais. 

— Aha, —nusistebėjo nepažįstamasis, — štai iš kur vėjas pu- 
čia!— ir tučtuojau čiupo už pistoletų. 

— Neskubėkit,— ramino 'kapitonas.— Nepradėkit ginčų iš 
anksto. Jūs prancūzišku munduru, o kalbat škotiškai, na, tai kas, 
nemaža garbingų žmonių taip elgiasi šiomis dienomis ir, saky- 
čiau, nepralošia. 

— Šit kaip, — atitoko džentelmenas prašmatniuoju munduru.— 
Vadinasi, jūs priklausote garbingai partijai? 

Tai reiškė — jakobitų! partijai, mat, panašiuose tarpusavio 


V Jakobitais buvo vadinami Škotijos Stiuartų dinastijos šalininkai, 
pagal paskutinio karaliaus Jokūbo II vardą. 

vaiduose kiekviena pusė mano, jog tik jie turį teisę vadintis 
garbingais žmonėmis. 

— Matot, sere,— tarė kapitonas,—aš lig kaulų smegenų — 
protestantas, ir ačiū už tai viešpačiui (tai buvo pirmas sykis, 
kai iš šio žmogaus lūpų išgirdau apie jo tikėjimą, bet tik kur 
kas vėliau sužinojau, kad krante jis sąžiningai lanko bažny- 
čią). Bet, nepaisant to,— toliau dėstė laivo šeimininkas,— man 
gaila žmogaus, kuris, priremtas prie sienos, nepasiduoda. 

— Nejaugi iš tikrųjų?— paklausė jakobitas.— Ką gi, atvirai 
kalbant, aš esu iš tų pagarbos vertų džentelmenų, kurie ketu- 
riasdešimt penktaisiais šeštaisiais metais pralaimėjo. Na, o jeigu 
visiškai atvirai, tai, pakliuvus raudonšvarkiams į nagus, man 
būtų buvę riesta. Taigi, sere, aš keliavau Prancūzijon. Šiose 
vietose kursavo prancūzų laivas, turėjęs mane paimti, bet rūke 
jis pro mus praplaukė — kaip būtų gera, kad ir jūsiškis būtų 
lygiai taip padaręs. Tad štai ką galiu jums pasakyti: jei mane 
išlaipinsite tenai, kur ketinau nuplaukti, turėsiu kuo už tą var- 
gą atsilyginti. 

— Į Prancūziją?— paklausė kapitonas.— Ne, sere, šito nega- 
liu padaryti. Tačiau paleisti jus ten, iš kur atplaukėt — kitas 
reikalas. 

Staiga, nelaimei, pamatęs mane stovintį kampe, kapitonas 
tučtuojau paliepė nubėgti į laivo virtuvę ir atnešti džentel- 
menui vakarienės. Turiu prisipažinti, šįsyk gaišau neilgai: at- 
kurnijęs į kajutę, pamačiau, kad džentelmenas, nusijuosęs kietai 
pinigų prikimštą diržą, iškratė ant stalo iš jo keletą ginėjų. 
Kapitonas įsispėtrijo į ginėjas, paskui į nepažįstamojo veidą: 
man regis, jis jaudinosi. 

— Pusę visų,— šūktelėjo kapitonas, — ir aš jūsų paslaugoms! 

Nepažįstamasis, sukimšęs ginėjas atgal į diržą, vėl užsisegė 
jį po liemene. 

— Aš jums sakiau, sere,— aiškino svetys,— jog mano čia 
nėra nė skatiko. Šie pinigai priklauso klano vadui,— tardamas 
tuos žodžius, jis kilstelėjo ranką prie skrybėlės.— Būčiau kvai- 
las pasiuntinys, jei neišleisčiau bent dalelės šios sumos, idant 
kitką išgelbėčiau, bet pasidaryčiau paskutinis niekšas, jei per- 
nelyg brangiai parduočiau savo kailį. Trisdešimt ginėjų, jei 
išlaipinsit mane į krantą, o šešiasdešimt, — jei nuvešit į Linhės 
įlanką. Norit,— imkit, nenorit, — žinokitės. 

— Na, o jei įduosiu jus kareiviams?— pagrasė Housizenas. 

— Nieko nepešit,— atrėžė tas.— Visas mano vado, leiskite 
jums pranešti, sere, turtas konfiskuotas, kaip ir kitų dorų Ško= 
tijos žmonių. Visi jo dvarai vieno žmogaus, karaliaus Jurgio 
rankose; už jį mokesčius renka arba, tiksliau sakant, stengiasi 
rinkti karaliaus valdininkai. Tačiau Škotijos garbei, bėdini nuo- 
mininkai neužmiršta savo ištremtojo vado, — šie pinigai, tai da- 
lis tos nuomos, kurios pasigviešęs karalius Jurgis. Man regis, 
jūs, sere, esate: įžvalgus, tad sakykit, jei šie pinigai paklius 
į valdžios rankas, kiek jūs iš to pelnysit? 

— Žinoma, ne kažin kiek,— pripažino Housizenas ir kandžiai 
pridūrė:— jei apie pinigus sužinos, bet aš, ko gero, pasistengsiu 
laikyti liežuvį už dantų. 

— Čia jūs kaip tik ir suklupsit!— šūktelėjo nepažįstamasis.— 
Dovis prieš dovį! Jei prieš mane pakels ranką, visi sužinos, 
kieno šitie pinigai. 

— Na,— ryžosi kapitonas,— kaip bus, taip. Šešiasdešimt gi- 
nėjų, ir baigtas kriukis! Štai mano ranka. 

— Ir manoji, — sutiko vyriškis. 

Tada, gana paskubomis, kapitonas dingo iš kajutės, palikęs 
mane akis į akį su nepažįstamuoju. 

Tais laikais, kai keturiasdešimt penktųjų metų įvykiai dar 
buvo. tokie gyvi, nemaža ištremtųjų, rizikuodami gyvybe, grįž- 
davo į tėvynę aplankyti bičiulių arba pasirinkti pinigų; tuomet 
vien ir buvo kalbama, kaip Kalnuotosios Škotijos vadams, ku- 
rių turtai buvo atimti, nuomininkai, atsisakydami kąsnio, iš pas- 
kutiniųjų stengdavosi sukrapštyti pinigų, o to klano bendra- 
minčiai pačioje kareivių panosėje įsigudrindavo surinkti tuos 
pinigus ir persiųsti juos į žemyną šlovingojo britų laivyno aki- 
vaizdoje. Apier visa tai aš, žinoma, girdėjau iš kalbų, o štai 
nusikaltimų grėsė mirtis, 0 tuo labiau už tai, kad jis ne tik 
dalyvavo sukilime, kontrabanda perveždavo nuomos pinigus, 
bet dargi tarnavo Prancūzijos karaliui Liudvikui. Maža to, ne- 
šiojo prisikimšęs pilną diržą auksinių ginėjų. Tad, nepaisant 
mano įsitikinimų, šis žmogus mane baisiausiai domino. 

— Tai jūs esate jakobitas?— dėdamas ant stalo vakariene, 
tariau aš. 

— Aha,— prisipažino jis, sėsdamas prie valgio,— o tu, su 
tokiu ištįsusiu snukiu, turėtum būti vigas!. 

— Nei šioks, nei toks, — atsakiau, nenorėdamas jo užpykinti. 
Bet iš tiesų, misterio Kembelo išauklėtas, aš buvau tikrų tik- 
riausias vigas. 

— Vadinasi,— tuščia vieta,— atrėžė šis ir dar pasišaipė.— Bet 
ką aš matau, misteri Nei-šioks-nei-toks,— šitas butelis tuščias; 
negana, kad iš manęs nori išplėšti šešiasdešimt ginėjų, bet ir 
gurkšnelio vyno pavydi. 

— Nueisiu ir paprašysiu rakto, — pasisiūliau ir žengiau į denį. 

Rūkas tvyrojo vis toks pat tirštas, bet bangos susilpnėjo. 
Niekas tiksliai nenumanė, kur mes atsidūrėme, o vėjas, kad ir 
visai silpnutis, pūtė nepalankiai, todėl brigas priverstinai drei- 
favo. Vienas kitas jūreivis dar klausėsi, bene išgirs bangų 
denosi tarpusavy. Visiškai nežinau, kodėl, bet pamaniau, kad 
jie rengia kažką negera, ir pirmieji žodžiai, kuriuos nugirdau, 
patyliukais priėjęs arčiau, tik patvirtino mano nuogąstavimus. 
Misteris Riachas taip sušuko, lyg jam staiga būtų šovusi išga- 
ninga mintis: 

— Ar negalėtumėm jo išvilioti iš kapitono kajutės? 

— Mums geriau, kad jis liktų ten,— atkirto Housizenas,— 
kajutėje bent maža vietos pasišvaistyti špaga. 

— Aha, iš tikro, — pritarė tokiam pasiūlymui Riachas.— Bet 
taip paprastai jo nepaimsi. 

— Niekis!— nepaisė Housizenas.— Vienas gali jį užkalbinti, 
o paskui, dviese, užėję iš šalių, užlaužti rankas; jei šitaip ne- 
pasisektų, galėtume užgriūt jį pro abejas duris ir sutvarkyt 
anksčiau, negu jis spės išsitraukti špagą. 

Išgirdęs tokias kalbas, išsigandau ir įtūžau ant šių dvivei- 
džių, kraujo ištroškusių žmonių, su kuriais mane likimas suri- 
šo. Išsyk panūdau sprukti, bet paskui įsidrąsinau. 

— Kapitone,— kreipiausi aš,— tas džentelmenas prašo išger- 
ti, o butelyje nė lašo. Ar negalėtumėte duoti rakto? 

Visa trijulė pašoko ir atsigręžė. 

— Ha, šit kas mums pristatys šaunamuosius ginklus!-—- nu- 
džiugo Riachas ir tarė man:— Klausyk, Deividai, ar žinai, kur 
padėti pistoletai? 


! Vigai arba vigamūrai — pašaipūniška karaliaus Jurgio šalininkų 
pravardė. 

— Kaipgi, kaipgi,— įsiterpė Housizenas.— Deividas žino, Dei- 
vidas — šaunus berniukas. Žinai, Deividai, branguti mano, tas 
patrakėlis kalnietis škotas — pavojinga asmenybė laive: jau ne- 
minint to, kad jis aršus karaliaus Jurgio, tesaugo jį viešpats, 
priešas.— Niekada anksčiau nebuvau girdėjęs tiek malonių žo- 
delių, kaip dabar: Deivi šioks, Deivi anoks,— bet aš atsakiau 
„taip“, tarsi viskas būtų savaime suprantama. 

— Negerai, kad visi mūsų šaunamieji ginklai, tiek dideli, 
tiek maži, sudėti mano kajutėje, pačioje to žmogaus panosė- 
je, — aimanavo kapitonas,— parakas irgi ten pat. Jei dabar aš 
arba katras iš mano padėjėjų eitų pasiimt ginklų, jis iškart 
įtartų. Bet tokiam šmaikštuoliui, kaip tu, Deividai, vienas juokas 
nematomis nukniaukti parako ragą ar vieną kitą pistoletą. Jei 
šįkart vikriai apsisuksi, nepamiršiu tavęs, kai tau prireiks drau- 
gų, O ypač tada, kai nuplauksim į Karoliną. 

Tą akimirką misteris Riachas kažką pakuždėjo kapitonui 
į ausį. 

— Savaime aišku, sere,— pritarė kapitonas ir atsisuko į ma- 
ne:— Ir šit ką, Deividai, to žmogaus diržas prigrūstas aukso; 
duodu garbės žodį, kad ir tau šis tas nubirs. 

Nors vos-ne-vos galėjau ištarti žodį, bet pažadėjau padaryti 
viską taip, kaip jie norėjo. Kai kapitonas man padavė raktą 
nuo gėrimų spintelės, ėmiau pamaži slinkti į kajutę. Ką da- 
ryti? Šitie šunes ir vagys, jie pagrobė mane iš tėvynės, už- 
mušė vargšą Rensomą; nejaugi dabar aš turiu kišti nagus prie 
kitos žmogžudystės? Bet vis dėlto mane ėmė baimė — juk aš 
aiškių aiškiausiai stosiu mirties akivaizdon; nors būtume nar- 
sūs kaip liūtai, bet ką gali padaryti prieš visą laivo įgulą vie- 
nas berniukas su vyru? 

Vis tebesvarsčiau, su kuo man dabar dėtis, bet, taip ničnieko 
ir nenusprendes, įžengiau į kapitono būdelę ir pamačiau prie 
lempos vakarieniaujantį jakobitą; tuo momentu išsyk ir apsi- 
sprendžiau. Čia nebuvo jokio mano nuopelno,— ne iš geros 
valios, bet lyg iš kažin kokios prievartos žengęs tiesiai prie 
stalo, uždėjau ant nepažįstamojo peties ranką. 

— Ar nenorit, kad jus nužudytų?— paklausiau. 

Pašokęs nuo kėdės, vyriškis klausiamu, visa bylojančiu žvilgs- 
niu žiūrėjo į mane. 

— Ak, visi Čia jie žmogžudžiai!-— surikau aš.— Visas laivas 

pilnas kraujogožų. Jie nudobė vieną berniuką. Dabar nori su 


jumis susidoroti. 


— Na, na,— ramino tas,— tuo tarpu aš dar ne jų rankose,— 
ir, akylai į mane pažiūrėjęs, paklausė:— Ar tu su manim 
kausies? 

— Kausiuos!— atsakiau jam.— Aš nei vagis, nei žmogžudys. 
Aš su jumis. 

— Na, ir gerai, — tarė jis, — sakyk, o koks tavo vardas? 

— Deividas Belfuras,— išpoškinau ir, pamanęs, jog žmogui 
su tokiu ištaigingų munduru gali būti prie širdies kilmingi 
titulai, pirmąsyk gyvenime pridūriau:— Iš Krūmynės dvaro. 

Jis manimi nė mažumėlės nesuabejojo, juk Škotijos kalnie- 
čiai pripratę Matyti kilminguosius didžiam skurde; bet kad 
pats savo dvaro neturėjo, tai mano žodžiai užgavo jo vaikišką 
tuštybę. 

— Aš kilęs iš Stiuartų giminės,— tarė vyriškis, išdidžiai pa- 
sitempdamas.— Mane vadina Alenu Breku. Man užtenka ka- 
12 pavardės, nors aš prie jos ir negaliu prisegti jokio 
garsiai skambančio kaimo tvarto pavadinimo. 

Šitaip šmaikščiai mane pamokęs, tarsi tai dabar būtų užvis 
svarbiausia, jis pradėjo apžiūrinėti mūsų tvirtovę. 

Kad išlaikytų bangomūšą, kapitono kajutė buvo suręsta labai 
tvirtai. Iš penkių angų tiktai aukštutinis langas ir dvejos durys 
buvo tokio pločio, jog per jas į vidų galėjo patekti žmogus. 
Be to, duris buvo galima sandariai uždaryti: sukaltos iš storų 
ąžuolinių lentų, jos galėjo stumdytis grioveliais ir buvo su 
kabliais, kad prisireikus būtų galima jas uždaryti. Tas, kur 
dabar buvo atidarytos, užbrūklinau su kabliais, bet kai žengiau 
prie kitų, Alenas mane sudraudė: 2 

— Deividai...— tarė jis,— negaliu prisiminti, kaip vadinasi 
tas tavo dvaras, tad leisiu sau į tave kreiptis vardu... Tos at- 
daros durys — geriausia mano priedanga. 

— Geriausia būtų jas uždaryti, — pasiūliau aš. 

— Ne, Deividai,— pertarė jis.— Matai, kad aš tik vienas akis 
turiu, o kai durys atviros, kaip tik ir žiūriu tiesiai į jas,— 
šitaip didžiuma mano priešų stovės mano akivaizdoje — šit 
kodėl ir trokštu, idant jie ten atsidurtų. 

Paskui iš ožio, kur sykiu su šautuvais ir pistoletais stypsojo 
keli durklai, Alenas rūpestingai išrinko vieną ir padavė man, 
linguodamas galvą ir sakydamas, jog niekad savo gyvenime 

nėra matęs prastesnių ginklų, kaip šitie. Tada, pasodinęs mane 
prie stalo su parako ragu ir kulkų prikimštu maišeliu, sukrovė 
visus pistoletus ir liepė užtaisyti. 

— Manyčiau, jog kilmingam džentelmenui čia bus padores- 
nis darbas, negu grandyti puodus ar tampyti gėralus sakuot- 
nugariams mMatrospalaikiams. 

Ir Alenas, atsistojęs kajutės viduryje veidu į duris, išsitraukė 
savo ilgą špagą ir pašvytravo, mėgindamas, ar pakaks jam 
vietos. 

— Reikės darbuotis vien tik ašmenimis,— tarė jis, kreste- 
lėjęs galvą.— O labai gaila. Negalėsiu parodyti, ką galiu, nes 
mano sritis — viršutinė gynyba. Na, o dabar,— pridūrė Ale- 
nas, — užtaisinėk pistoletus ir klausyk, ką tau įsakysiu. 

Atsakiau, kad atidžiai jo klausausi, o krūtinėje tarsi akmuo 
įstrigęs, gerklė džiūsta, akyse tamsų; jau vien pagalvojus, 
kokia gauja netrukus plūstelės ant mūsų, širdis stingo ir kaž- 
kodėl vaidenosi jūra, kurią girdėjau pliuškenančią už laivo bor- 
to, ir kur, tikriausiai, dar rytui neišaušus, išmes mano be- 
jausmį kūną. 

— Pirmiausia,— tarė Alenas,— kiek mudu turėsime priešų? 

Pradėjau skaičiuoti, bet, iš skubėjimo susipainiojęs, turėjau 
pradėti iš naujo. 

— Penkiolika, — pagaliau atsakiau. 

Alenas švilptelėjo. 

— Ką gi, nieko nepadarysi. Dabar klausyk. Aš ginsiu duris, 
čia, Manau, užvirs aršiausia kova. Čionai savo nosies nekišk. 
Ir atsimink, nešauk šion pusėn, nebent mane parverstų; geriau 
priešaky dešimt priešų, negu vienas toks draugas, laip tu, pleš- 
kinantis iš pistoleto į nugarą. 

Prisipažinau, kad tikrai iš manęs ne kažin koks šaulys. 

— Gerai pasakyta!-— šūktelėjo Alenas, nustebintas mano atvi- 
rumo.— Nedaugelis išdrįstų apie tai prisipažinti. 

— Tačiau, sere,— pertraukiau jo kalbą, — už jūsų nugaros du- 
rys, kurias jie gali išlaužti. 

— Šit jas, — išklojo man Alenas,— kaip tik ir turėsi saugoti. 
Vos tik baigsi užtaisinėti pistoletus, įsirangyk į tą gultą, „iš 
kurio matyti langas; jei bent kas krebžtels duris, tai ir pliek. 
Bet čia dar ne viskas. Na, pasirodyk, koks iš tavęs kareivis, 
Deividai! Ką dar turėsi ginti? 

— Ogi viršutinį langą,— atsakiau aš.— Bet būtų gera, mis- 
teri Stiuartai, kad aš turėčiau akis ir pakaušyje, nes kai stebė- 
siu langą, tai kukšterą būsiu atsukęs į duris. 

— Gryna tiesa, — pritarė Alenas, — bet nejaugi tu neturi ausų? 

— Žinoma, turiu,— atitokau aš.— Išgirsiu, kai stiklai byrės. 

— Esi labai nuovokus, — niūriai atkirto Alenas. 


X. KAPITONO KAJUTĖS APGULTIS 


Ramus paliaubų metas baigėsi. Denyje. manęs laukusiųjų 
kantrybė išseko: nespėjo Alenas tarti paskutinių žodžių, tarp- 
duryje išdygo kapitonas. 

— Stok!— suriko Alenas, atstatydamas į jį špagą. 

Kapitonas iš tikrųjų stabtelėjo, bet išsigandęs neatrodė, ir 
nė žingsnio nepasitraukė atgal. 

— Plika špaga?— nusistebėjo jis.— Keistas atpildas už sve- 
tingumą. 

— Ar žinot, kas aš?— paklausė Alenas.— Aš kilęs iš kara- 
liškos giminės. Ir pavardė mano karališka. Mano herbe ąžuo- 
las. Šit mano špaga! Ji nuskynusi tiekos vigų galvas, kad ne- 
užtektų jūsų kojos pirštų jiems suskaičiuoti. Šaukitės savo 
šunsnukius talkon ir pulkite! Kuo spėriau susiremsim, tuo grei- 
čiau išmaišysiu šitais ašmenimis jum žarnas. 

Alenui kapitonas nieko neatsakė, bet mane pervėrė siaubin- 
gu žvilgsniu. 

— Deividai,— suriaumojo, — aš šitai prisiminsiu. 

Kapitono balsas man kiaurai širdį persmelkė. 

Netrukus jis dingo. 

— Dabar,— tarė Alenas,— nepamesk galvos, mūšis artėja. 

Išsitraukęs durklą, Alenas pasiėmė jį į kairę ranką, — jei kar- 
tais kas nors prasmuktų pro špagą. O aš, sugriebęs visą krūvą 
pistoletų, užsikrausčiau ant lovos ir drebančia širdimi atsida- 
riau langą, pro kurį turėjau stebėti. Pro jį mačiau tiktai ne- 
didelį denio plotelį, bet ir to mūsų gynybai pakako. Jūra buvo 
nurimusi, o vėjas, kaip ir anksčiau, vis dar pūtė iš tos pačios 
pusės, bet burės karojo supliuškusios; laive įsiviešpatavo mir- 
tina tyla, kurioje išsiskyrė prislopintų balsų šnabždesys. Ne- 
ilgai trukus, išgirdau plieno žvangesį, — supratau, kad buvo da- 

linami durklai, — vienas net džergžtelėjo žemėn, o paskui vėl 
įsivyravo tyla. 

Nežinau, ar aš iš tiesų bijojau, bet širdis spurdėjo kaip su- 
gauto paukščio — tarpais blaškėsi, tarpais nurimdavo; kažkoks 
tamsus šydas užgulė akis; bandžiau jas trinti, bet nieko nepa- 
dėjo. Nustojau bet kokios vilties, mane apėmė juodžiausias 
nusivylimas ir nenusakomas niršulys ant viso pasaulio, ir aš 
užsigeidžiau kuo brangiau parduoti savo gyvybę. Prisimenu, 
mėginau melstis, bet mintys lyg pakvaišę sukosi verpetais — 
niekaip neįstengiau sutavalioti žodžių; labiausiai troškau kuo 
greičiau pradėti, o jau tada — kaip bus, taip. 

Viskas užvirė labai netikėtai — žingsnių bildesys, triukšmas, 
paskui Aleno riksmas, smūgių garsai ir kažkieno lyg sužeis- 
tojo aimanavimas. Dirstelėjęs per petį, tarpduryje pamačiau mis- 
terį Šuaną, sukryžiavusį špagą su Alenu. 

— Tai jis užmušė berniuką!-— riktelėjau aš. 

— Žiūrėk pro langą!— įsakė Alenas, ir atsigręžęs pamačiau, 
kaip špaga persmeigė vyresniojo padėjėjo kūną. 

Atėjo laikas ir man atlikti savo pareigą: nespėjau net pa- 
sukti galvos, o pro langelį jau šmėstelėjo penkiese, tempdami 
atsarginę rėją, kuria rengėsi laužti užsklęstas duris. Niekados 
gyvenime dar nebuvau šovęs iš pistoleto,— ne taip dažnai ir 
iš šautuvo, o juo labiau į gyvą sutvėrimą. Tačiau dvejoti 
nebuvo laiko: dabar arba niekados; ir tuo sykiu, kai penkiukė, 
įsiūbavusi rėją, ketino tvoti į duris, surikęs: „Na, šekit!“, palei- 
dau kulką tiesiai į spūstį. Matyt, kad kažkuriam kliuvo, nes 
vienas surikęs žengtelėjo atatupstas, o kiti sutrikę stabtelėjo. 
Kol užpuolikai atsikvošėjo, antrąkart pykštelėjau viršum jų gal- 
vų, O po trečio, tokio pat netikslaus šūvio, kaip aniedu, visa 
gauja, pametusi savo taraną, pabėgo. 

Dabar vėlei galėjau pasižvalgyti po kajutę. Po mano šūvių 
ausyse spengė, o visa: būdelė skendėjo parako dūmuose. Ta- 
čiau Alenas stovėjo kaip stovėjęs, tik špaga lig pat rankenos 
buvo kraujais aptekusi, O jis pats, švitėdamas pergale, išdari- 
nėjo visokiausias didingas pozas ir išrodė nenugalimas. Prie 
pat besikaunančio kojų keturpėsčias kniūbsojo misteris Šuanas: 
kraujas kliokte kliokė per burną, ir jis siaubingu popieriniu 
veidu kaskart vis labiau knežo žemėn; tuo metu kažin kas iš 
lauko čiupo jį už kojų ir ištempė iš kajutės. Manau, kad taip 
bevelkant jis ir paskutinį kvapą išleido. 

— Štai jums vienas vigas!—riktelėjo Alenas ir, atsigręžęs 
į mane, paklausė, ar daug nudėjau. 

Atsakiau, jog tik vieną sužeidęs, rasi net kapitoną. 

— O aš du paklojau,— pasigyrė bendražygis.— Vis dėlto 
kraujo mažokai nuleidom: jie grįš atgal. Į vietas, Deividai, čia 
buvo repeticija, spektaklis dar tik prasidės. 

Vėl stojęs į savo postą, užtaisiau tuos tris pistoletus, kur 
buvau iššovęs, ir, ištempęs ausis, įsmeigęs akis, stebėjau toliau. 

Mūsų priešininkai netoliese ant denio tarėsi, ir taip garsiai, 
kad pro vandens šnarėjimą nesunku buvo žodį kitą išgirsti. 

— Šuanas mums viską pagadino,— nugirdau kažin kurį skun- 
džiantis. 

— Na, brolyti, jis savo atsiėmė, — atšovė kitas. 

Paskui visi balsai susiliejo į vieną neaiškų kuždesį. Tiktai 
dabar daugiausia šnekėjo vienas balsas, tarsi dėstydamas mū- 
šio planą, o kiti iš eilės atsakinėdavo trumpai, kaip kareiviai, 
gavę įsakymus. Supratęs, kad rengiamasi atakai, įspėjau Aleną. 

— Kaip tik šito mudu ir laukiam, — apsidžiaugė jis.— Tik kol 
neiškaršim atsakančiai jiems kailio, kad daugiau nekiltų ūpas 
pas mus nosies kaišiot, tol nei tu, nei aš nesudėsim bluosto. 
Tik šįsyk, atsimink, jie juokų nekrės. 

Pistoletus jau buvau užtaisęs ir, neturėdamas ką veikti, klau- 
siausi ir laukiau. Kol vyko kautynės, nebuvo kada susimąstyti, 
ar aš bijau, bet dabar, kai visur vėl nutilo, apie nieką kita 
negalėjau galvoti. Man vis vaidenosi aštrios špagos ir šaltas 
plienas, o Ikai išgirdau tykius, sėlinančius žingsnius, drabužių 
šnaresį už kapitono kajutės sienų ir supratau, kad užpuolikai, 
prisidengdami tamsa, stoja į savo vietas, vos susilaikiau ne- 
surikęs. 

Visas tas pasirengimas dėjosi Aleno pusėje, tad pamaniau, 
kad man jau daugiau nebereikės kariauti, bet staiga išgirdau, 
kaip kažkas patyliukais stryktelėjo ant stogo viršum manęs. 

Paskui pyptelėjo bocmano ragelis — sutartinis ženklas. Susi- 
spietę glaudžiu ratu, užpuolikai su durklais rankose griuvo 
prie durų; tą pačią akimirką viršutinis lubų stiklas ištiško 
į gabalėlius, ir kažkoks jūreivis liuoktelėjo pro skylę ant grin- 
dų. Dar nespėjus jam pašokti ant kojų, įrėmiau pistoletą 
į nugarą ir, tur būt, būčiau jį nudėjęs, bet vos tik prisiliečiau 
prie kūno, — o juk tai buvo gyvas žmogus, — visas mano nar- 
sumas išgaravo: neįstengiau nei bėgti, nei gaiduko spustelėti. 

Šokant apačion, jūreiviui iškrito durklas, o pajutęs įremtą 
pistoleto vamzdį, jis staigiai atsigręžė ir, drabstydamas keiks- 
mažodžius, stvėrė mane rankomis; ar tąsyk man grįžo drąsa, ar 
dar labiau persigandau, tik, kažką suvapaliojęs, šoviau į patį 
pilvą. Suriaumojęs nežmonišku balsu, jūreivis sudribo ant grin- 
dų. Tuo metu antras jūreivis, jau iškišęs kojas pro išmuštą 
langą, taukštelėjo kulnimi man į pakaušį, todėl, čiupęs kitą 
pistoletą, suvariau kulką į šlaunį, — užpuolikas smuko į vidų 
ir nudribo kaip pelų maišas ant pasliko savo draugo. Nors nu- 
sitaikyti nebuvo kada, bet prašauti pro šalį niekaip negalėjau: 
grūsdavau vamzdį tiesiai į priešą ir pykštelėdavau. 

Gal būčiau taip dar ilgai mėksojęs į tysančius, bet, išgirdęs 
tarsi pagalbos šaukiantį Aleno balsą, atsipeikėjau. 

Lig šiol mano draugas sėkmingai gynė duris, bet kol ka- 
pojosi su jūreiviais, vienas jų pralindo pro iškeltą špagą ir 
apglėbė jį rankomis; bičiulis badė jį durklu kairiąja ranka, 
bet įsibrovėlis kaip siurbėlė įsikirtęs nepaleido. Į kajutę įšoko 
dar vienas ir jau užsimojo smogti. Duryse sušmėžavo jūra vei- 
dų. Nusprendęs, kad mudu jau žuvę, čiupau durklą ir puoliau 
ant įsibrovėlių iš šono. 

Tačiau mano pagalbos neprisireikė. Alenas, pagaliau atbloš- 
kęs nuo savęs priešą, šoktelėjo atgal, kad galėtų užsimoti špa- 
ga, ir, baubdamas kaip jautis, griuvo ant užpuolikų. O šitie 
atšoko kaip įgelti, apsigręžė ir, kūlversčiais rįsdamiesi vienas 
per kitą, išnešė kudašių. Aleno rankoje špaga blykčiojo kaip 
žaibas, smigdama į pačią bėgančiųjų tirštumą, ir su kiekvienu 
mostelėjimu surikdavo sužeistas žmogus. Tariausi, jog mudu 
jau žuvę, bet, deja, visi priešai išlakstė, ir Alenas gainiojo juos 
po denį kaip vilkšunis kaimenės avis. 

Tačiau Alenas buvo ne tik drąsus, bet ir atsargus: vos išbė- 
gęs iš kajutės, kaip mat grįžo atgalios, bet užpuolikai, tarytum 
jiems kas būtų ir toliau lipę ant kulnų, lėkė rėkdami, stum- 
dydami vienas kitą ir, sugriuvę į jūreivinę, užsitrenkė dangtį. 

Kapitono kajutė panėšėjo į skerdyklą: viduje tysojo trys la- 
vonai: vienas, vaduodamasis mirtimi, sukniubęs ant slenksčio, 
o du nugalėtojai — Alenas ir aš — sveikut sveikutėliai, 

Išskėtęs rankas, jis priėjo prie manęs. 

— Eikš, apkabinsiu tave!— sušuko, glėbesčiuodamas ir stip- 
riai bučiuodamas į abu skruostus.— Deividai, myliu tave kaip 

brolį — ir, kažkokio įkvėpimo pagautas, suriko:— Argi aš ne 
šaunus kovotojas? 

Paskui, priėjęs prie keturių priešo lavonų, persmeigė kiek- 
vieną špaga ir išvilko vieną po kito už durų. Šitaip tvarkyda- 
masis, Alenas murmėjo panosėje, dainavo ir švilpavo, nelygi- 
nant stengėsi prisiminti kažkokią melodiją, bet iš tikrųjų jis 
bandė kurti savo dainą. Tuo metu jo skruostai buvo išraudę, 
akys degte degė kaip penkiamečio vaiko, pamačius naują žais- 
liuką. Staiga sėdo prie stalo su špaga rankoje, o gaida, kurios 
jis prisispyręs visą laiką ieškojo, darėsi kaskart aiškesnė, kol 
pagaliau pilna krūtine Alenas užtraukė savo gaelišką dainą. 

Čionai ją esu išvertęs proza, nes menkas iš manes eiliaka- 
lys, tačiau dabar ji bent jau suprantama. Alenas neretai šią 
dainą traukdavo, ji net pasidarė populiari, todėl man ne sykį 
teko girdėti ją dainuojant ir komentuojant. 


Ši daina apie Aleno špagą, 
Kurią nukalė kalvis, 

Grūdino ugnis, 

O dabar ji blyksi Aleno rankoj. 


Turėjo priešas daugel akių, 
Labai pastabių ir aštrių. 
Turėjo priešas daugel rankų, 
Bet špaga buvo tiktai viena. 


Kanopos elnių dunksi uola, 
Galybė jų ten, o jinai tik viena. 
Greitakojai elniai pranyksta, 
Bet lieka stovėti uola, 


Atskubėkit nuo viržėtų uolynų, 
Pakilkit nuo vandenyno salų. 
Arai aštriaakiai, atskriskit,— 
Jums jau puota parengta. 


Dainoje, kurios žodžius ir melodiją Alenas sukūrė kovos 
įkarštyje, ne visiškai teisingai pasielgta su manimi, mūšio 
valandą stovėjusiu su juo petys į petį. Iškart pakloti ar mirti- 
nai sužeisti buvo šeši — misteris Šuanas ir penki jūreiviai, ir 
du iš jų, skverbęsi pro aukštutinį langą, krito nuo mano ran- 
kos. Dar keturi buvo lengviau sužeisti, o vienam, ir ne bet 
kokiam, įdrėskiau taip pat aš. Taigi be manęs mūšyje ne- 

buvo apsieita nei pasiunčiant myriop, nei dalijant žaizdas, tad 
Aleno dainoje turėjau pelnyti bent nediduką posmelį. Tik 
poetai, matyt, daugiau mąsto apie rimus. Bet šiaip kalbėdamas, 
bičiulis man nešykštėdavo pagyrimų. 

Tačiau tuo metu toji skriauda man buvo nė motais. Juk aš 
nė žodžio nemokėjau gaeliškai, be to, reikėjo dar ilgai laukti, 
iškęsti dviejų susirėmimų negandas, o svarbiausia — pačiam 
dalyvauti tame kraujo praliejime; dabar, kai jau viskas buvo 
praėję, rūpėjo kuo greičiau nukrypuoti prie kėdės. Krūtinę man 
lyg akmuo slėgė, vos galėjau atsikvėpti; vien pagalvojus apie 
du žmones, kuriuos nušoviau, mane apimdavo košmaras; staiga, 
visai nenutuokdamas, kas su manimi darosi, kaip vaikas ėmiau 
kūkčioti ir raudoti. 

Alenas patapšnojo man per petį, esą, aš narsus berniukas, 
tik man reikią išsimiegoti. 

— Aš pirmasis pasergėsiu,— pasisiūlė jisai. — Tu, Deividai, 
nuo pradžių lig pabaigos šauniai pasidarbavai. Tavęs nemainy- 
čiau į visą Apiną — kur tau, net į visą Bredolbeną. 

Pasiklojęs ant grindų, atsiguliau, o draugas, laikydamas pis- 
toletą rankoje ir pasidėjęs špagą ant kelių, budėjo pirmąją 
pamainą — tris valandas pagal kabantį ant sienos kapitono laik- 
rodį. Paskui pažadino mane, ir aš, nesudėdamas akių, iš- 
stygojau tiek pat valandų; baigiantis mano sargybos laikui, 
visai išaušo,— prasidėjo ramus rytas; neuždidės bangelės pa- 
mažėle lingavo brigą, šen ten gainiodamos kapitono kajutėje 
ant grindų telkšančius kraujo klanus; į stogą įžūliai barbeno 
lietus. Per tris sergėjimo valandas ničniekas net nekrustelėjo, 
bet iš to, kaip daužėsi vairas, nusprendžiau, kad net prie štur- 
valo nėra nė gyvos dvasios. Kaip vėliau sužinojau, iš tikrųjų 
didžiuma įgulos buvo nukauti arba sužeisti, o likusieji buvo 
tokie surūgę, kad misteriui Riachui su kapitonu, kaip ir man 
su Alenu, teko paeiliui budėti, nes niekas net nebūtų paste- 
bėjes, jei laivas būtų užplaukęs ant seklumos. Laimė, kad nak- 
tis pasitaikė tokia rami ir, vos tik pradėjus lyti, nurimo vė- 
jas. Aplinkui klykdamos gaudė žuvis daugybė žuvėdrų, vadi- 
nasi, mūsų brigą atnešė prie Škotijos krantų ar vienos kurios 
Hebridų salos. Pagaliau, žvilgtelėjęs pro kajutės duris, deši- 
nėje pamačiau stūksančius didžiulius akmeninius Skajaus kal- 
nagūbrio skardžius, o šiek tiek atokiau iš užpakalio — paslap- 
tingą Ramo salą. 

XI. KAPITONAS NUSILEIDŽIA 


Apie šeštą valandą mudu su Alenu sėdome pusryčiauti. Grin- 
dys buvo nusėtos stiklo šukėmis, telkšojo balos kraujo, — nuo 
tokio vaizdo net apetitas man visiškai dingo. Kita vertus, mūsų 
padėtis buvo visai nebloga, ir: net linksma: išviję kapitoną su 


rito atsargas, taip pat didžiausius valgių skanėstus, sakysime, pi- 
kulius ir geriausios rūšies sausainius. Jau vien šitiek užteko 
mūsų gerai nuotaikai, bet užvis smagiausia, kad du labiausiai 
troškulio kankinami Škotijos sūnūs, — jau neminint velionio 
misterio Šuano,— dabar buvo atskirti priekinėje laivo dalyje 
ir pasmerkti tenkintis tuo, ko jie didžiausiai neapkentė — šal- 
tu vandeniu. 

— Dėl šios priežasties, — tikino mane Alenas,— jie netrukus 
duos žinią. Žmogus gali atprasti nuo kovos, tik ne nuo bu- 
telio. 

Mudu kuo geriausiai sutarėme. Alenas su manim elgėsi itin 
maloniai; pasiėmęs peilį nuo stalo, išpiovė vieną sagą iš savo 
munduro. 

— Aš jas gavau iš savo tėtės Dunkano Stiuarto,— prabilo 
jis.— Dabar duodu vieną tau, kad prisimintum šios nakties 
įvykius. Jei, kur apsistojęs, kam nors parodysi šią sagą, tave 
apspis Aleno Breko draugai. 

Alenas tarė šiuos žodžius, tarsi būtų Karolis Didysis, kurio 
klauso armijos; iš tikrųjų, nors aš ir gėrėjausi jo drąsa, bet 
visados knietėdavo pasišaipyti iš savo bičiulio puikybės. Tik 
jei būčiau nesusilaikęs ir šyptelėjęs, baisu net pagalvoti, koks 
kivirčas būtų galėjęs kilti. 

Vos tiktai mudu papusryčiavome, Alenas tol kuitėsi po ka- 
pitono spintą, kol surado drabužiams valyti šepetį; tada, nusi- 
vilkęs ir apžiūrėjęs mundurą, pradėjo valyti dėmes taip kruopš- 
čiai ir sąžiningai, kaip kad, mano galva, moka daryti vien 
moterys. Tiesą pasakius, kito munduro mano draugas neturėjo, 
be to, anot jo paties, šis rūbas priklausąs karaliui, tad ir pri- 
dera su juo karališkai elgtis. 

Pamatęs, kaip jis atsidėjęs pešioja siūlgalius, iš kur buvo 
išpiauta' saga, pradėjau kur kas labiau vertinti jo dovaną. 

Alenas dar tebeplušo su šepečiu, kai nuo denio šūktelėjęs 
misteris Riachas pasiūlė derybas. Tada, išsiropštęs per stoglan- 

gį, įsitaisiau ant skylės krašto ir, širdyje būgštaudamas dėl 
kyšančių stiklo atčaižų, bet užtat drąsiu vėidu, laikydamas pis- 
toletą rankoje, pasikviečiau pasiuntinį artyn ir liepiau kalbėti. 
Žengęs arčiau kapitono kajutės, misteris Riachas užsikraustė 
ant virvių šūsnies, tad jo smakras mažne siekė stogą. Šitaip 
valandėlę mudu be žado žvelgėme į vienas kitą. Nemanau, 
kad misteris Riachas būtų pasižymėjęs kautynėse, nes jam viso 
labo buvo užvožta per skruostą, bet po nemigo nakties, — 
matyt, reikėjo eiti sargybą ir slaugyti sužeistuosius,— atrodė 
nusiminęs ir labai išvargęs. 

— Šitaip niekas nedaro,— galų gale tarė jis, linguodamas 
galvą. 

— Mums kitos išeities nebuvo, — atsakiau aš. 

— Kapitonas, — toliau šnekėjo jis, — norėtų DABISREESŲ su ta- 
vo draugu. Galėtų ir per langą. 

— O ką mes žinom, ar čia ne kokia nauja išdavystė?— su- 
dvejojau aš. 

— Jokios išdavystės, Deividai,— atsakė misteris Riachas.— 
Jeigu ką nors ir sumanytų, tai, pasakysiu tau atvirai, mudu 
negalėtume patraukti žmonių savo pusėn, 

— Nejaugi?— nusistebėjau aš. 

— Dar daugiau galiu tau pasakyti, — prisipažino jisai.— Ne- 
prikalbintų ne tik jūreivių, bet ir manęs. Aš bijausi, Deivi — 
Ir čia misteris Riachas šyptelėjo.— Ne,— pridūrė jis,— mums rū- 
pi, kad daugiau jis mūsų nejudintų. 

Pasitarę su Alenu, nusprendėme pradėti derybas, tad abi 
šalys davė garbės žodį, bet misteris Riachas dar ne viską buvo 
pasakęs — priminęs savo ankstesnį gerumą man, pasiuntinys 
taip atkakliai pradėjo maldauti svaigalų, kad neiškentęs įpy- 
liau į metalinį puoduką apie ketvirtį pintos brendžio. Gurkš- 
telėjęs burnelę, Riachas nusinešė indą žemyn į denį,— tur būt, 
pasidalyti su savo viršininku. 

Kaip buvo sutarta, netrukus su parišta ranka pasirodė kapi- 
tonas ir, lietui lyjant, atsistojo prie vieno langelio; jis atrodė 
toks rūstus, išblyškęs ir taip susenęs, kad man net pagailo, 
kad į jį šoviau. 

Alenas iškart nutaikė pistoletą jam į veidą. 

— Šalin tą daiktą!— pasakė kapitonas.— Argi aš nedaviau 
savo žodžio, sere? O gal norit mane įžeisti? 

— Kapitone, jūs greitas savo žodį laužyti, — atrėžė Alenas.— 
Vakar vakare jūs derėjotės su manim kaip kokia turgaus bo- 
ba, paskui davėt žodį, netgi paspaudėt man ranką, ką čia, — 
pats gerai žinot, kaip viskas baigėsi. Tebūnie prakeiktas jūsų 
žodis! 

— Na na, sere,— tarė kapitonas,— keiksmais nieko gera ne- 
laimėsite. (Reikia pripažinti, kad kapitonas šios ydos neturėjo.) 
Mums ir šiaip yra apie ką pakalbėti. Judu čia lig valios pokštų 
mano laive prikrėtėt— su kartėliu šnekėjo jis toliau— Dabar 
stinga žmonių aptarnauti brigui. Mano pirmajam padėjėjui jūs 
špaga išmaišėt vidurius, ir tas užgeso nė žodžio netaręs, 0 aš 
be jo kaip be rankų. Man nieko kita nelieka, sere, tik, grįžus 
į Glazgą, pasipildyt įgulą, o tenai, jums leidus, atsiras tokių, 
kurie su tamsta geriau susikalbės, negu aš. 

— Oho!-— nusistebėjo Alenas.— Prisiekiu savo špaga, aš irgi 
turėsiu su jais apie ką pasikalbėti. Jei tik tame mieste atsiras 
angliškai kalbančių, paseksiu jiems gražią pasakėlę. Penkiolika 
smaluotnugarių jūreivių prieš vieną vyrą su vaikigaliu! Argi 
„ne gėda! 

Housizenas išraudo kaip vėžys. 

— Ne,— priešinosi Alenas, — taip nebus. Pagal susitarimą tu- 
rite mane išleisti į krantą. 

— Taip, bet mano pirmasis padėjėjas nukautas, pats geriau 
žinot, kaip, — nesutiko kapitonas.— O nė vienas iš mūsų, įgulos 
nepažįsta šių pakrančių, čia jos pavojingos laivams. 

— Aš leidžiu jums pasirinkti — pasiūlė Alenas.— Išlaipinkite 
mane į krantą Apine arba Ardgure, galite Morvene, Ariseige 
ar Morare, trumpai tariant, kur jums patinka per trisdešimt 
mylių nuo mano gimtinės, tiktai ne Kembelų krašte. Taikinys 
didelis. Jeigu ir į jį nepataikysit, vadinas, jūs ne tik prastas 
karys, bet ir niekam tikęs jūreivis. Jei norite žinoti, mano 
bėdini tėvynainiai savo nedidukėmis plokščiadugnėmis valtai- 
tėmis bet kokiu oru ir netgi nakčia nuplaukia iš vienos salos 
į kitą. 

— Plokščiadugnis luotas — tai ne brigas, sere,— atkirto ka- 
pitonas, — jis beveik neturi gramzdos. 

— Ką gi, jei norit — leiskimės į Glazgą,— atlyžo Alenas.— 
Bent pasijuoksim iš jūsų. 

— Menki man dabar juokai,— susirūpino kapitonas.— Tik vi- 
sa tai kaštuos, sere. 

— Ką darysi. — atsakė Alenas.— Aš veltui žodžiais nesišvais- 
tau. Trisdešimt ginėjų, jei išlaipinsit mane į krantą, šešiasde- 
šimt — jei nuplukdysit į Linhės įlanką. 

— Bet ar žinote, sere, kur mes atsidūrėme,— tik kelios va- 
landos kelio lig Ardnamerchano,— spyrėsi Housizenas.— Duo- 
kit šešiasdešimt, ir išlaipinu jus tenai. 

— O aš dėl to turėsiu nušlemšti savo apavą ir pult į nas- 
rus raudonšvarkiams?— pasišaipė Alenas.— Ne, sere, jei norit 
šešiasdešimt  ginėjų,  užsidirbkit — nuvežkit mane gimtojon 
žemėn. 

— Vadinasi, turiu rizikuot brigų, o tuo pačiu ir jūsų gyvy- 
be,— išsisukinėjo kapitonas. 

— Nenorit — nereikia, — atšovė Alenas. 

— Ar galėtumėt mums nurodyt kursą?— paklausė Housizenas, 
vis labiau paniurdamas. 

— Hm, abejoju,— prisipažino Alenas,— aš greičiau karys, 
kaip jūs pats galėjot įsitikinti, negu jūreivis. Tačiau mane 
gana dažnai iš čia paimdavo arba išlaipindavo į šią pakrantę, 
tad gal šiek tiek ir nusimanyčiau, kur plaukti. 

Vis dar rūškanu veidu kapitonas kratė galvą. 

— Jei per šį nelaimingą plaukiojimą nebūčiau praradęs tiek 
pinigų, tai verčiau pamatyčiau jus kilpoje, negu rizikuočiau 
savo laivu, sere. Bet tebūnie, kaip jūs norit. Kai tik pūstelės 
iš šono vėjas,— jei neklystu, jis netrukus turėtų pasikeisti, — 
kelsiu bures. Tik štai ką jums privalau pasakyti. Galimas daik- 
tas, kelyje susidursime su karališkuoju laivu, kuris visai be 
mano kaltės gali mus abordažuoti: šį krantą jie budriai sau- 
go, ir patys žinot, kodėl. Taigi, sere, jei šitaip atsitiktų, pini- 
gus būtų geriau man palikti. 

— Kapitone,— atsakė Alenas, — jei pamatysit vėliavėlę, — kuo 
greičiau sprukit. O dabar žinau, ko jūs stokojat laivo priekyje, 
todėl siūlau mainyti: butelį brendžio į du kibirus vandens. 

Paskutinę derybų sąlygą abi šalys kuo sąžiningiausiai išpil- 
dė: mudu su Alenu pagaliau galėjome išplauti kapitono ka- 
jutę ir atsikratyti pėdsakų, kuriuos paliko mūsų aukos, o kapi- 
tonas su Riachu irgi savaip buvo laimingi — galėjo numalšyti 
troškulį. 

XII. SUŽINAU APIE RUDĄJĄ LAPĘ 


Dar nespėjus apkuopti kajutės, papūtė šiaurės rytų vėjas. 
Išsisklaidžius debesims, pasirodė saulė. 

Čionai šį tą norėčiau paaiškinti, o skaitytojas tuo tarpu tu- 
rėtų žvilgtelėti į žemėlapį. Tą dieną, kai jūrą laikė apglėbęs 
rūkas ir mūsų brigas nuskandino Aleno valtį, plaukėme Ma- 
žuoju Minčo sąsiauriu. Po kautynių, jau auštant, į rytus nuo 
Kanos salos, arba, tikriau sakant, tarp Kanos ir Eriskos, vie- 
nos iš Ilgojo Salyno grandinės salų, mus užklupo štilis. Norint 
iš tos vietos tiesiu keliu nuplaukti į Linhės įlanką, reikėjo ke- 
liauti Malo sąsiauriu. Tačiau kapitonas neturėjo jūrų žemė- 
lapio, todėl nenorėjo su brigu įsipainioti salyne; tad, pasitai- 
kius palankiam vėjui, jis tarėsi apsuksiąs Tairio salą iš vakarų 
pusės ir palei pietinę didžiulės Malo salos pakrantę pasiek- 
siąs tikslą. 

Ne silpdamas, bet kiaurą dieną kaskart vis stiprėdamas, vėjas 
pūtė ta pačia kryptimi, todėl vakarop nuo išorinių Hebridų 
jau ėmė šiauštis bangos. Norint apiplaukti vidinių salų vir- 
tinę, reikėjo laikytis pietvakarių krypties, užtat vilnys iš pra- 
džių trankė mums į šoną ir stipriai mėtė laivą. Bet sutemus, 
vos tik apiplaukėme Tairio salą ir pasukome labiau į rytus, 
bangos ėmė daužyti brigo paskuigalį. 

Bet iki pietų, kol dar jūra nebuvo įsismarkavusi, plaukti bu- 
vo malonu: skaisčiai švietė saulė, abipus kūpsojo daugybė uo- 
lėtų salų. Susėdę kapitono kajutėje ir atsidarę abejas duris, — 
nes vėjas pūtė, kaip jau sakiau, tiesiai į laivagalį — mudu su 
Alenu, jau kelintą sykį prisikimšę pypkes geriausio kapitono 
tabako, gardžiavomės dūmeliu. Šitaip bepypkiuodami įsišne- 
kome. Tai ypač pravertė man, nes kai ką sužinojau apie tą 
laukinę Kalnuotąją Škotiją, kur netrukus gavome išsilaipinti. 
Tuo metu, kai didžiojo sukilimo atbalsiai dar buvo neišblėsę, 
kiekvienam ne pro šalį buvo žinoti, kaip elgtis, įžengus į tą 
viržynų karalystę. 

Aš pirmasis išsipasakojau Alenui apie visas savo nelaimes, 
kurias jis išklausė labai atsidėjęs. Tiktai kai paminėjau gerą 
savo bičiulį pastorių misterį Kembelą, mano pašnekovas užsi- 
plieskęs suriko, jog neapkenčiąs jau vien šitos pavardės. 

— Bet kodėl?— stebėjausi aš.— Reikia laikyti garbe tokiam 
žmogui Paduoti ranką. 

-— () aš ničnieko neduočiau Kembelui,— atrėžė Alenaš,— nė- 
bent kulką į kaktą. Mielai iššaudyčiau visą jų giminę kaip te- 
tervinus. Jei gulėčiau mirties patale, tai šliaužčiau prie savo 
kambario-lango, kad galėčiau dar bent vieną nudėti. 

— Atsikvošėkit, Alenai!— tramdžiau draugą.— Kuo jums tie 
Kembelai taip nusikalto? 

— Et, tu juk žinai, jog aš — Stiuartas iš Apino, o Kembelai 
jau kuris metas neduoda ramybės ir visaip kenkia mano gi- 
minaičiams. Apgaule net žemių iš mūsų pagrobė, bet kardu — 
niekada,— kone išrėkė paskutinius žodžius Alenas ir trenkė 
kumščiu į stalą. 

Mažai paisiau tokio karščiavimosi, nes žinojau, kad panašiai 
elgiasi visi nugalėtieji. 

— Čia dar ne viskas,— toliau dėstė jis— tačiau užtempta 
ant to paties kurpalio: melagingi žodžiai, suklastoti popieriai, 
sukčių vertos išmonės, ir visa tai daroma įstatymo vardu, 0 ši- 
tai dar labiau siutina žmogų. 

— Kas taip dosniai švaistosi sagomis, kaip jūs,— atšoviau 
jam,— vargu bau ką išmano apie reikalus. 

— Hm,— numykė bičiulis vėl nusišypsodamas,— išlaidumą, 
kaip ir sagas, paveldėjau iš tų pačių rankų: vargšo savo tėvo 
Dunkano Stiuarto, amžiną jam atilsį! Geriausias buvo žmogus 
iš visos giminės ir šauniausias fechtuotojas visoj Kalnuotoj 
Škotijoj, — tatai reiškia, jog ir visam pasauly; šitą gerai žinau, 
nes jis pats mane mokė. Tėvas tarnavo Juodojoje Sargyboje 
nuo tos dienos, kai ji buvo sukurta. Kaip ir kitiems kilmin- 
giems džentelmenams, taip ir jam, einant į žygį, iš paskos, ne- 
šinas muškieta, žengdavo ginklanešys. Sykį karalius, matyt, už- 
sigeidė pamatyti, kaip fechtuojasi kalniečiai; tada buvo iš- 
rinktas Mano tėvas ir dar trys geriausi kariai ir pasiųsti į Lon- 
doną. Rūmuose, karaliaus Jurgio, karalienės Karolinos, žiauriojo 
Kemberlendo ir daugelio kitų, visų nė neprisimenu, akivaizdo- 
je jie dvi valandas be perstojo.rodė, ką gali. Pasibaigus tur- 
nyrui, karalius, nors ir pagarsėjęs uzurpatorius, nuoširdžiai su 
jais pakalbėjęs, malonėjo įsprausti kiekvienam į delną po tris 
ginėjas. Išeinant iš rūmų, kareiviai turėjo praeiti pro vartinin- 
ko namelį, tad mano tėvui dingtelėjo į galvą mintis, kad jis 
rasi pirmasis Kalnuotosios Škotijos džentelmenas, įžengęs pro 
šiuos vartus, todėl jo pareiga deramai ir pasirodyti. Taigi, ta- 
rytum tai jam būtų buvę įprastas dalykas, padavė vargšui 

vartininkui tas tris iš karaliaus gautas ginėjas. Kiti trys, žengę 
pavymui, irgi taip pat pasielgė. Šitaip visi keturi atsidūrė gat- 
vėje tuščiomis kišenėmis, kaip ir buvo atėję. Už savo vargą jie 
taip ničnieko ir nepešė. Vieni pasakoja, kad kažin kas kitas 
yra taip apdovanojęs karaliaus vartininką; antri sako dar ki- 
taip, bet iš tikrųjų tai padarė Dunkanas Stiuartas, ir šitą tiesą 
esu pasirengęs įrodyti tiek špaga, tiek ir pistoletu. Tas žmo- 
gus — Mano tėvas, duok, dieve, jam dangaus karalystę! 

— Manau, kad toks žmogus nepaliko jums turtų,— tariau 
jam. 

— Iš tikrųjų, — prisipažino Alenas.— Jis paliko man kelnes, 
kad nebūčiau visai nuogas, ir daugiau beveik nieko. Štai kodėl 
turėjau stoti į kariuomenę. Net pačiais geriausiaiš laikais tatai 
liks dėme mano gyvenime, o jei pakliūčiaų į nagus raudon- 
švarkiams, tada visai žuvęs. 

— Ką!-— nustebau aš.— Nejaugi jūs tarnavot ir Anglijos ar- 
mijoj? 

— Taigi, kad tarnavau,— atsakė Alenas.— Vienintelė paguo- 
"da, kad prie Prestonpanso! perėjau į tą pusę, kuri kovėsi už 
tiesą. 

Niekaip negalėjau pritarti tokiam blaškymuisi: pabėgimą iš 
kariuomenės aš laikiau baisiausia žmogaus gėda. Nors buvau 
dar jaunas, bet turėjau proto šios Minties nepagarsinti. 

— Dieve mano,— sudejavau aš.— Bet už tai gresia mirties 
bausmė! 

— Taip,— pritarė bičiulis, — jei tik nutvertų, iškart Alenui 
baigtas kriukis — virvė ant kaklo! Tiesa, kišenėje turiu Pran- 
cūzijos karaliaus pasirašytą raštą, kuris gal šiek tiek man 
pagelbės. 

— Labai abejoju, — pasakiau. 

— Aš ir pats abejoju, — sausai atkirto Alenas. 

— Dieve aukščiausias,— nesitvėriau savo kailyje,— jūs, pa- 
smerktas myriop maištininkas, dezertyras, tarnaujate Prancū- 
zijos karaliui —ir dar drįstate grįžti į tėvynę? Apvaizdos iš- 
mėginimas, daugiau nieko. 

— Ša!— draudė mane Alenas.—Po keturiasdešimt šeštųjų 
aš kasmet čia atplaukdavau. 

— Kas jus galų gale čia nešė?— neatlyžau aš. 


' 1745 m. rugsėjo mėn. 21 d. škotai prie Prestonpanso sumušė ang- 
lų kariuomenę. 

— Na, matai, išsillgstu draugų, Škotijos,— teisinosi jis.— 
Prancūzija, ką čia sakyt, — graži šalis, bet mane traukia viržiai 
ir elniai. Be to, šiek tiek ir reikalų atsiranda. Kai kada Pran- 
cūzijos karaliaus tarnybon parenku vaikinų, — supranti, rekru- 
tų, o už tai vienas kitas smulkus kliūva. Bet didžiausia dingstis, 
verčianti dangintis Škotijon,— mano vado Ardšilio reikalai. 

— Maniau, kad jūsų vadas Apinas?— pasiteiravau. 

— Taip, bet Ardšilis yra mūsų klano kapitonas, — atsakė Ale- 
nas, tik jo žodžiai maža man ką pasakė.— Matai, Deividai, jis 
visą gyvenimą buvo įžymus žmogus, karališko kraujo ir kil- 
mės, o dabar kaip visų užmirštas skurdžius stumia dienas vie- 
name Prancūzijos mMiestely. Tas, kurio švilptelėjimo klausė ke- 
turi šimtai karių, pats savo akimis mačiau, nešėsi namo tur- 
guje nusipirkęs sviesto kopūstlapyje. Dėl to ne vien tik skau- 
du; bet ir gėda mūsų šeimai, visam klanui. O juk tenai, toli- 
moje šalyje, likę jo vaikai, Apino viltis ir paguoda, kuriuos 
reikia mokyti rašto ir fechtavimo meno. Nūdien Apino nuo- 
mininkai moka mokesčius karaliui Jurgiui, bet jų širdys yra 
tvirtos, ištikimos savo vadui, todėl iš meilės, o taip pat nuo 
šiokio tokio spaudimo ar vieno kito grasinimo, vargana liau- 
dis sukrapšto antrąją nuomą Ardšiliui, o aš, Deividai, tuos 
pinigus nugabenu jam,— čia Alenas taip pliaukštelėjo sau per 
juosmenį, kad net ginėjos sužvangėjo. 

— Negi jie moka dviem šeimininkams?— nustebau aš. 

— Taip, Deividai, dviem, — atsakė Alenas. 

— Kaip? Dvejus mokesčius?— nepatikėjau. 

— Iš tikrųjų, Deividai,— patvirtino jis.— Brigo kapitonui aš 
visai ką kita pasakojau, bet tai gryna tiesa. Tiesiog nuostabu, 
kiek nedaug reikia pastangų, kad tą nuomą sumokėtų. Tačiau 
visa tai šauniojo giminiečio, mano tėvo bičiulio, Džeimso iš 
Glenso — Džeimso Stiuarto, tai yra Ardšilio tikrojo brolio, nuo- 
pelnas. Tai jis surenka pinigus ir juos tvarko. 

Tada pirmą kartą išgirdau apie Džeimsą Stiuartą, kuris iš- 
garsėjo tuo metu, kai buvo pakartas. Sujaudintas kalniečių 
kilniaširdiškumo, tos pavardės tąsyk neįsidėmėjau. 

— Koks kilnumas!-— negalėjau atsistebėti.— Nors esu vigas 
ar bent panašus į jį, bet turiu pripažinti — tai labai kilnu. 

— Taigi, —tarė Alenas,— nors esi vigas, bet džentelmenas, 
užtat viską supranti. Jei būtum iš tos prakeiktos Kembelų gi- 

minės, griežtum dantimis, šitai išgirdęs. Jei būtum Rudoji 
Lapė. 

Tardamas šį vardą, Alenas sugriežė dantimis ir nutilo. Ma- 
čiau daug rūškanų veidų, bet tokio, koks buvo Aleno, kai 
užsiminė apie tą žmogų, niekados nesu matęs. 

— O kas ta Rudoji Lapė?— baugščiai, bet smalsiai paklau- 
siau aš. 

— Kas?— sušuko Alenas.— Na, papasakosiu aš tau apie jį. 
Kai prie Kaloudeno klano vyrai buvo sutriuškinti ir teisinga 
kova pralaimėta, o žirgai lig kulkšnių braidė po geriausių 
šiaurės sūnų kraują, Ardšilis, kaip pašautas elnias, su žmona 
ir vaikais turėjo sprukti per kalnus. Neapsakomai sunkiai ėjosi 
įsodinti juos į laivą, o kol tas žmogus dar slapstėsi viržynuose, 
angliškieji šunsnukiai, negalėdami jo pasmaugti, atėmė teises. 
Jie atėmė iš jo valdžią, užgrobė žemes, jo klano vyrams iš 
rankų išlupo špagas, kurias jie nešiojo trisdešimt amžių, ir 
netgi išrengė, juk šiandien nešioti languotą pledą negalima — 
nusikaltimas; tave gali patupdyti į šaltąją vien už tai, kad tu 
su sijonu. Tik vieno dalyko jie neįstengė sutrypti — klano 
žmonių meilės savo vadui. Šios ginėjos — akivaizdus įrodymas. 
Na, o dabar pats laikas supažindinti tave su vienu Kembelu, 
rudagalviu Kolinu iš Glenuro. .. 

— Ar tai jį pravardžiuojate Rudąja Lape?— pasmalsavau. 

— Kad taip man kas atneštų jo uodegą!— niršo Alenas.— Tas 
pats. Taigi jis atsiranda kaip tik tuo metu ir gauna iš karaliaus 
Jurgio raštą, patvirtinantį, kad jis yra vadinamasis karaliaus 
patikėtinis Apine. Iš pradžių jis atrodo švelnus kaip vilna, 
o su Šeimusu, tai yra Džeimsu Glensu, manojo vado agentu, 
vos nesiglėbesčiuoja, bet pamažėle patikėtinio ausis pasiekia 
gandai, apie kuriuos aš ką tik pasakojau: vargani Apino gy- 
ventojai, fermeriai, nuomininkai ir šauliai krapšto paskutinius 
grašius, kad tik surinktų antruosius mokesčius, pasiųstų juos 
užjūrin Ardšiliui ir jo vaikučiams. Kaip tu tai buvai pava- 
dinęs, a? 

— Kilnumu, Alenai,— atsakiau. 

— Pats iš tikrųjų trupinėlį geresnis už eilinį vigą!— šūkte- 
lėjo bičiulis.— Bet vos tik ši žinia pasiekė Rojų Koliną, juodas 
Kembelų kraujas užvirė. Prie puotos stalo jis sėdėjo griežda- 
mas dantimis. Kaip čia — Stiuartui nukrito žiaunelė duonos, 
o jisai negali atimti. Och, Rudoji Lape, pasipainiosi tu man 

kada nors po kojomis,— tebūnie gailestingas tau dangus!-— 
akimirką Alenas patylėjo, stengdamasis suvaldyti savo pyk- 
tį; — Taigi, kaip manai, Deividai, ką jis sugalvojo? Paskelbė, 
kad visos fermos išnuomojamos. Savo juodos sielos gilumoje 
jis šitaip rezgė: „Netrukus rasiu naujus nuomininkus, kurie 
man sumokės daugiau negu visi šitie Stiuartai, Makoliai ir 
Makrobai (tai vis manojo klano žmonių pavardės, Deividai),— 
o tuomet, — galvojo šis, — noromis nenoromis Ardšiliui reikės su 
terba mušti padus Prancūzijos keliais.“ 

— Na,— nenustygau aš,— o kaip toliau? 

Pasidėjęs į šalį jau seniai ataušusią pypkę, Alenas delnais 
atsirėmė į kelius. Ė 

— Toliau,g „atsakė bičiulis, — niekaip neatspėsi, kaip buvo 
toliau. Visi Stiuartai, Makoliai, Makrobai, jau ir taip gremž- 
dami dvejus mokesčius, — vienus karaliui Jurgiui iš grynos 
prievartos, kitus — Ardšiliui iš tikro prieraišumo, — siūlė jam to- 
kią sumą, kokios dar nebuvo gavęs nė vienas Kembelas visoje 
Škotijoje. Kur tas rudžius neieškojo sau nuomininkų — nuo 
Klaido žiočių lig paties Edinburgo: ėjo, maldavo, prašė atsi- 
kraustyti, kad tik galėtų badu išmarint Stiuartus ir save pra- 
linksmint. 

— Na, Alenai,— tariau jam,— iš tiesų keista, bet nuostabi 
istorija. Nors aš ir vigas, bet džiaugiuosi, kad tas žmogus bu- 
vo įveiktas. 

— Įveiktas!?— nusitvėrė mano žodį Alenas.— Menkai pažįsti 
Kembelus, o dar mažiau Rudąją Lapę. Jį nugalėti? Ne, taip 
nebus, kol jo kraujas neapšlakstys kalvos šlaitų. Tačiau toji 
diena ateis, Deividai, bičiuli mano. Kai, nulikęs valandėlę, išsi- 
„digsių pamedžioti, tai netgi visi Škotijos viržynai nepaslėps 
šio žylogaus nuo manojo keršto. 

— Mielas Alenai,— maldavau jį, — kam šitiek piktų žodžių, 
juk tai ne itin protinga ir pagaliau nekrikščioniška. Šitas įtūžis 
ničnieko nepakenks tam žmogui, kurį pavadinote Lape, o jums 
pačiam irgi jokios naudos. Geriau papasakokit viską ligi galo. 
Kas dėjosi toliau? 

— Gerai pasakei, Deividai, — pagyrė Alenas.— Kas tiesa, tai 
tiesa: tokiom šnekom jam nepakenksi, o labai gaila. Ir, išskyrus 
pastabą, jog tai nekrikščioniška,— mat, aš apie tai visiškai ki- 
tokios nuomonės, antraip nebūčiau krikščionis, — dėl visa kita 
tau pritariu, 

— Nuomonė lieka nuomone, bet yra aišku, kad krikščionių 
religija draudžia keršyti, — atsakiau jam. 

— O, iškart matyt, kad tu Kembelo auklėtinis, — pasišaipė 
Alenas.— Tokiems ir panašiems į jį kur kas būtų smagiau, jei 
pasauly neatsirastų vikruolio su šautuvu už viržių krūmo. Bet 
ne apie tai kalba. Taigi, ką jis veikė paskui. 

— Taip, taip, — pritariau aš, — papasakokit. 

— Tuomet, Deividai, negalėdamas atsikratyti ištikimųjų pras- 
čiokėlių garbingu keliu, jis prisiekė atsiskaityti su jais klas- 
ta. Ardšilis turi stipt iš bado — štai ko jisai siekė. O kad tų, 
kurie tremtinį maitina, pinigais nepabaidysi, tai apgaule ar 
tiesa vis tiek įveiksi. Pasitelkė notarus, apsirūpino raštais ir 
raudonais mundurais. Ir geraširdžius šios šalies Žmones su visa 
manta privertė kraustytis nežinia kur iš gimtųjų tėvų namų, 
kur juos penėjo ir auklėjo, kur nuo mažumės žaidė. O kas 
į jų vietą atėjo? Basakojai valkatos! Matys dabar karalius 
Jurgis nuomą kaip savo ausis; pakaks jam ir mažiau, tegul 
ploniau tepsis sviesto, kas rūpi Rudajam Kolinui! Pasisekė 
įkąst Ardšiliui — troškimas išsipildė; nužėrė nuo vado stalo gar- 
desnį kąsnelį ar išlupo iš kūdikio rankos žaisliuką,— grįždamas 
į Glenurą, traukia dainą iš džiaugsmo. 

— Leiskit man įterpti žodelį, — paprašiau.— Būkite tikras, jei 
mokesčių surenkama mažiau, vadinasi, ne be vyriausybės ži- 
nios. Juk čia, drauguži, ne Kembelo kaltė — toks įstatymas. 
Jei ryt tąjį Koliną nudėsit, tai ar bus dėl to geriau? Nespėsit 
nė mirktelėti, o jo vieton kitą patikėtinį atsiųs. 

— Tu narsiai kaunies— pasakė Alenas,— bet gyslose teka 
vigo kraujas. 

Jis kalbėjo gana maloniai, bet pašaipiame balse jutau tiek 
pykčio, kad nusprendžiau, bus daug išmintingiau pokalbį pa- 
kreipti į kitą pusę. Todėl nusistebėjau, kad jis, šitoks nusikal- 
tėlis, atsibasto ir vėlei dingsta iš Kalnuotosios Škotijos, kur 
kimšte prikimšta kareivių, saugančių šalį lyg apsuptą miestą. 

— Tai kur kąs paprasčiau, negu pats manai, — atsakė Ale- 
nas.— Pliki uolų šlaitai — tarytum platus kelias: jei sargybinis 
stovi vienoje vietoje, gali apeiti kita puse. Labai gelbsti ir 
viržynai. Be to, visur apstu svetingų namų, tvartų, šieno ku- 
petų, 0 tai, kad žmonės sako, jog kraštas sėte nusėtas karei- 
viais, tėra vaizdingas posakis. Vienas kareivis neužima dau- 
giau vietos, negu jo puspadžiai. Kartą vienoje upės pusėje 

stovėjo sargybinis, 0 kitoje aš pagavau neblogą upėtakį; ant- 
rąsyk, tupėdamas viržiuose už kokių šešių pėdų nuo kito sar- 
gybinio ir klausydamasis jo švilpimo, išmokau visai pakenčia- 
mą dainelę — ir Alenas man pašvilpavo melodiją.— Be to,— 
toliau pasakojo bičiulis,— šiandien jau ne taip riesta, kaip 
keturiasdešimt šeštaisiais. Nūnai, kaip sako raudonšvarkiai, Kal- 
nuotoji Škotija pažabota. Ir visai nenuostabu, nes nuo Kentai- 
ro lig Roto rago neliko nei šautuvo, nei špagos, nebent nuo- 
vokesni žmonės užkišo šį tą į palėpę. Tik norėčiau žinoti, 
Deividai, ar ilgai šitaip truks? Tu manai, neilgai, o tuo tarpu 
tokie žmonės, kaip Ardšilis, vargsta tremtyje, o Rudoji Lapė, 
maukdamas vyną, spaudžia prasčiokėlius gimtoje žemėje. Tik 
sunku numatyti, ką tauta iškęs ir ko nepakels. Kitaip argi 
būtų galėję atsitikti, jog Rudasis Kolinas skersai išilgai jodinėja 
po mano Apiną ir neatsiranda nė vieno, kas paleistų jam kulką 
į kaktą? 

Taręs šiuos žodžius, Alenas nuščiuvo ir ilgai sėdėjo liūdnas 
ir susimąstęs. 

Be visa to, kas jau pasakyta apie mano bičiulį, dar galėčiau 
pridurti, kad jis puikiai grojo visais muzikos instrumentais, 
ypač dūdmaišiu; buvo plačiai žinomas poetas, rašantis eiles 
gimtąja tarme; perskaitęs nemaža tiek prancūziškų, tiek ir 
angliškų knygų; taiklus šaulys, geras žvejys, nuostabus fech- 
tuotojas tiek su rapyra, tiek su numylėtąja špaga. Tačiau jo 
trūkumai buvo matyti kaip ant delno, tad visus aš juos ži- 
nojau. Vis dėlto didžiausia iš ydų buvo vaikiškas įprotis užsi- 
gauti ir veltis į kivirčus, nors mano atžvilgiu po susirėmimo ka- 
pitono kajutėje jis to jau nebedarė. Tik niekaip negaliu su- 
prasti, ar dėl to, kad aš pats ne blogiau pasirodžiau, ar kad 
buvau šaunių jo grumtynių liudininkas. Jis gerbė kitų drąsą, 
bet užvis labiausiai gėrėjosi Aleno Breko narsa. 


XIII. BRIGO ŽUVIMAS 


Jau buvo labai vėlu ir ganėtinai sutemę tokiam metų lai- 
kui (nors šiaip dar užtektinai šviesu), kai kajutės tarpduryje 
kyštelėjo Housizeno galva. 

— Eikšekit,— pašaukė jis,— pažiūrėsim, ar galite būti štur- 
manu. 


— Ką, vėl kokie nors pokštai? — atšovė Alenas. 

— Kokie čia pokštai!-— suriko kapitonas.— Dabar jau ne tas 
galvoj — brigui gresia pavojus. 

Susirūpinęš veidas ir ypač pilnas nerimo balsas, kai buvo 
užsiminta apie brigą, aiškiai bylojo, jog kapitonas nejuokauja, 
todėl, ne per daugiausia baimindamiesi klastos, žengėme į denį. 

Dangus buvo giedras, pūtė stiprus persmelkiantis vėjas, žio- 
ravo nespėję užgesti saulėlydžio gaisai, ir aiškiai švietė bemaž 
suapvalėjusi mėnulio pilnatis. Norėdamas apsukti pietvakarinį 
Malo salos iškyšulį, kurio kalnai stūksojo mums iš kairės, o to- 
lumoje viršum aukštumų iš rūko marškos kyšojo Ben Moras, 
laivas pasisuko šonu į vėją. Nors „„Testamentui“ tokia kryptis 
nebuvo palanki, vakarinių bangų genamas, braškėdamas nuo 
įtampos ir nosimi nerdamas iš vilnies į vilnį, jis pašėlusiu grei- 
čiu lėkė pirmyn. 

Vis dėlto naktis kelionei neatrodė itin biauri, todėl aš jau 
“buvau pradėjęs dvejoti, kodėl kapitonas taip smarkiai susirū- 
pinęs, tik staiga, brigui užsikorus ant aukštos bangos, Housi- 
zenas parodė kažką ranka. Mėnulio apšviestame plote, iš tos 
-pusės, kur nepūtė vėjas, į orą tarytum iš fontano kilo čiurkš- 
lės ir iškart pasigirdo duslus trenksmas. 

— Kas, jūsų manymu, čia galėtų būti?— niūriai paklausė 
kapitonas, 

— Bangos atsitrenkia į rifą,— atsakė Alenas.— Dabar žinot, 
kur jis yra, tai nėra ko būgštauti. 

— Taigi, — niurnėjo Housizenas,— bepigu, kad būtų tiktai šis 
vienas. 

Iš tikrųjų, dar jam tariant tuos žodžius, šiek tiek įpiečiau 
jūroje ištryško antras fontanas. 

— Aure!-— sušuko jis.— Dabar patys matot. Būčiau žinojęs 
apie šiuos rifus, turėjęs jūrų žemėlapį ar bent Šuanas būtų 
gyvas, už jokias šešiasdešimt ginėjų nebūčiau rizikavęs laivu 
tokioj prakeiktoj akmens skaldykloj. Na, sere, juk siūlėtės mum 
parodyti kelią, — tad gal tarsit savo žodį? 

— Manau,—atsakė Alenas,— čia turėtų būti vadinamosios 
Toreno uolos. | 

— Ar daug čia jų?— pasiteiravo kapitonas. 

— Tiesą sakant, sere, aš ne locmanas,— gynėsi mano bičiu- 
lis. — Kiek menu, regis, per kokią dešimt mylių išsibarstę. 

Misteris Riachas su kapitonu susižvalgė. 

— Tikiuosi, kad tarp jų koks nors plyšys atsiras?— nesilio- 
vė klausinėjęs kapitonas. 

— Be abejo,— pripažino Alenas, — tiktai ties kuria vie- 
ta? Gerai neprisimenu, bet, man regis, kelias laisvesnis prie 
kranto. 

— Štai kaip! — nustebo kapitonas.— Tokiu būdu, misteri Ria- 
chai, mums reikės laikytis labiau prieš vėją, o kai plauksim 
apie salos iškyšulį, sukti kuo arčiau kranto; iš vienos pusės 
mums sausžemis užstos vėją, o iš kitos — rifai. Ne, trauktis 
nėra kur, reikia stumtis priekin. 

Housizenas davė komandą vairininkui, o Riachą nusiuntė 
į sargybos bokštą. Denyje su kapitonu ir padėjėju tebuvo 
tiktai penkiese,— visi, kas buvo tinkami arba gerų geriau- 
sia — norėjo dirbti. Na, o lipti į stiebą, kaip jau minėjau, gavo 
misteris Riachas, tad, įsitaisęs tenai, jis stebėjo ir viską, ką 
matė, pranešinėjo į denį. 

— Į pietus jūra nusėta uolomis,— perspėjo sargybinis, 0, po 
kiek laiko dar pridūrė:— Pakrantėje atrodo lyg ramiau. 

— Na, sere,— kreipėsi kapitonas į Aleną,— mėginsim plauk- 
ti jūsų nurodyta kryptim, Tik, man regis, pasikliaut tokia nuo- 
mone tai tas pat, kaip klausyt aklo muzikanto. Dieve duok, 
kad jūsų žodis būtų neklaidingas. 

— Dieve duok,— atsigręžęs į mane, tarė Alenas, — nors ir ne- 
žinau, iš kur- būsiu apie tai girdėjęs. Na, bet ką gi — kaip bus, 
taip. 

Laivui plaukiant arčiau kranto, rifų vis daugėjo — tai šen, 
tai ten jie kyšojo tiąsiog mūsų kelyje. Misteris Riachas kartas 
nuo karto liepdavo Keisti kursą. Retkarčiais komandos būda- 
vo pavėluotos, ir pro“'vieną rifą praplaukėme taip arti, jog, 
atsitrenkusi į jį banga, aptaškė mus smulkiais purslais nuo gal- 
vos lig kojų. 

Tokią šviesią naktį jūros pavojai buvo taip aiškiai matyti, 
kad viskas atrodė dar baisiau. Mindžikuodamas nuo vienos 
kojos ant kitos, kada-ne-kada pasipustydamas rankas, tvirtas 
kaip uola prie vairininko stovėjo kapitonas ir, ištempęs ausis, 
įsmeigęs akis, žiūrėjo tolin. Nei jis, nei misteris Riachas kauty- 
nėse nepasižymėjo, bet dabar mačiau, kad jiedu savo darbą 
išmano, užtat jais gėrėjausi, o Alenas tuo tarpu stypsojo išba- 
lęs kaip drobė. 

-— Och Deividai,— kuždėjo jis man,— šitokios mirties tai ne- 
norėčiau. 

— Na jau, Alenai!-— stebėjausi aš.— Nejaugi bijotės? 

— Ne, nebijau, — atsakė jis, laižydamas lūpas,— bet pripa- 
žink, kad šitaip mirti yra baisu. 

Tuo metu laivas, krypčiodamas iš vieno šono į kitą, kad 
neužnertų ant rifų, visą laiką buvo atsisukęs stačiai į vėją 
ir, laikydamasis kuo arčiau pakrantės, apiplaukė Ajonos salą 
ir dabar skriejo palei Malo pakrantes. Bangos ties salos kam- 
pu taip buvo įsisiūbavusios, kad „Testamentą“ blaškė kaip 
skiedrą. Prie vairo stovėjo du jūreiviai, o kartais padėdavo 
pats Housizenas. Keista, kad net trys stiprūs vyrai turėjo visa 
jėga užgulti vairą, kuris grūmėsi it gyvas sutvėrimas, drabs- 
tydamas juos į šalis. Būtų buvę kur kas pavojingiau, jei jū- 
roje ties ta vieta būtų pasitaikę rifų. Bet misteris Riachas iš 
viršaus pranešė priekyje matąs nepavojingą jūrą. 

— Jūs sakėte tiesą,— tarė Housizenas Alenui.— Jūs išgelbė- 
jot laivą, sere, šitai aš prisiminsiu, kai mudu atsiskaitysime. 

Tikiu, kad šiuos žodžius kapitonas tarė nuoširdžiai ir tikrai 
būtų juos tesėjęs: toks brangus jam buvo „Testamentas“. 

Tačiau pažadas liko pažadu, nes įvykiai susiklostė visai ne 
taip, kaip jis tikėjosi. 

— Sukit į šalį — suriko misteris Riachas,— nuo vėjo pusės 
rifai! 

Tuo metu bangą taip bloškė, jog burės visiškai subliuško. 
„Testamentas“ lyg vilkiukas apsisuko prieš vėją ir kad tėkš 
į Iifą,— visi net sugriuvo ant denio, o misteris Riachas vos ne- 
leptelėjo iš stiebo. 

Akimirksniu pašokau ant kojų. Rifas, į kurį atsitrenkė bri- 
gas, riogsojo prie pietvakarinės Malo salos pakrantės, o ne 
per toliese, kairiajame šone, juodavo lėkšti nedidelės Ereido 
salelės krantai. Kartas nuo karto bangos tiesiog denyje sugur- 
davo, o kai kada jos taip talžydavo vargšą brigą į rifus, kad 
girdėjome, kaip jis byra į šipulius; O čia dar kaip pašėlę 
pliaukši burės, kaukia vėjas, tyška mėnulio šviesoje purslai ir 
baimė ima taip, kad net galva svaigsta, ir nežinia, kas aplin- 
kui dedasi. 

Netikėtai pamačiau misterį Riachą, su jūreiviais betrypčiojan- 
tį prie valties, it dar vis be nuovokos puoliau jiems į pagal- 
bą: vos pradėjau darbą, galva prablaivėjo. Nuleisti valtį už 

borto pasirodė ne taip lengva, mat, ji buvo pritvirtinta aukš- 
tokai ant denio ir prikimšta visokio šlamšto, o čia dar be per- 
stojo atūžiančios bangos priversdavo, metus viską, griebtis 
už virvių. Bet, kol buvo galima, plušome kaip arkliai. 

Tą valandą iš priekinės angos pagalbon atrėpliojo ir sužeis- 
tieji, kas gebėjo pasikelti, o tie, kurie neįstengė pasijudinti, 
nežmoniškais šauksmais ir maldavimais varstė man širdį. 

Kapitonas neprisidėjo prie mūsų: jis atrodė kaip netekęs 
proto. Stovėjo įsikirtęs į vantus, kalbėjosi su savimi ir, kiek- 
vieną sykį laivui trinktelėjus į uolą, suvaitodavo. ,„Testamen- 
tas“ jam atstojo žmoną ir vaikus; kapitonas galėjo diena iš 
dienos žiūrėti, kaip kankinamas vargšas Rensomas, bet, dūžtant 
laivui, atrodė, kenčia kartu su juo. 

Per visą tą laiką, kai mes tąsėmės prie valties, prisimenu 
tik tai, kaip, žiūrėdamas į krantą, paklausiau Aleno, kieno 
čia žemė, o šis atsakė, jog blogiau jam ir negalį būti — kraštas 
priklauso Kembelams. 

Paliktas ant denio vienas sužeistasis turėjo stebėti jūrą ir 
perspėti apie pavojus. Bet, kai jau buvome besirengią nuleisti 
valtį, sargybinis klaikiu balsu suriko: 

— Dėl dievo, laikykitės! 

Jau iš riksmo supratome, kad atsitiks kažkas baisaus; taip 
iš tiesų ir buvo — užgriuvo tokia banga, kad brigą kilstelėjo 
lyg plunksnelę ir parvertė ant šono. Nežinau, ar sargybinis per 
vėlai šūktelėjo, ar aš per silpnai laikiausi, bet kai laivas staiga 
kryptelėjo, mane per bortą išsviedė tiesiog į jūrą. 

Grimzdamas prisirijau vandens, o iškilęs tik žvilgterėjau 
į Mėnulį ir vėl panirau. Sakoma, kad žmogus, trečią kartą iški- 
lęs, daugiau jau nebepasirodo. Gal aš iš kitokio molio nulipdy- 
tas, bet negalėčiau pasakyti, kiek sykių grimzdau ir kiek iški- 
lau. Tik visą laiką mane taip purtė, kratė ir daužė, o paskui 
apkurtino, jog nepajėgiau nei savęs gailėtis, nei išsigąsti. 

Umai pasijutau įsikibęs į baslį ir jau lengviau ėmiau laikytis 
ant vandens. Paskui staiga atsidūriau ramesniam vandenyje ir 
truputėlį atsikvošėjau. 

Pasirodo, kad aš buvau nusitvėręs už atsarginės rėjos, ir at- 
sigręžęs nustebau, kaip atitolau nuo brigo. Bandžiau šaukti, 
bet buvo aiškų, kad esu per toli ir niekas manęs neišgirs. 
Brigas dar laikėsi ant vandens, bet iš tokio atstumo ir dėl to, 

kad plūduriavau žemai vandenyje, neįstengiau įžiūrėti, ar val- 
tis nuleista, ar dar ne. 

Vis dar mėgindamas šūkauti, kad mane išgirstų, tarp laivo 
ir savęs pamačiau ramaus vandens plotą, kur nebešniokštė vil- 
nys, bet visas paviršius mėnesienoje virte virė, mirgėjo purs- 
lais, raibuliavo lankais ir Kkunkuliavo. Protarpiais ši juosta lyg 
gyvatės. uodega pakrypdavo į vieną pusę, kartais netikėtai 
išnykdavo ir vėl po akimirkos sumirgėdavo kitur. Nenuma- 
niau, kas čia galėtų būti, užtat toji nežinia man kėlė dar di- 
desnę baimę. Dabar jau žinau, kad ten, greičiausiai, turėjo 
būti stipri pakrantės arba potvynio srovė, kuri mane negailes- 
tingai gniūsijo ir sparčiai nešė, kol pagaliau, išvargęs nuo 
tokio žaidimo, buvau priplaktas kartu su »atsargine rėja arčiau 
kranto. Plūduriuodamas ramiame vandenyje, supratau, jog žmo- 
gus gali ne tik paskęsti, bet ir mirti nuo šalčio. Ereido salos 
pakrantė buvo visiškai čia pat: mėnesienos šviesoje galėjau 
įžiūrėti viržių krūmus ir Žžvilgančius uolų žėručius. 

— Na,— drąsinau save,— nejaugi' tų kelių sprindžių nenusi- 
kapstysi? 

Plaukikas iš manęs ne koks, — Eseno upokšnis gimtinėje bu- 
vo visai seklus, — bet kai abiem rankomis įsikibau už rėjos ir 
ėmiau mataškuoti kojomis, tai pamačiau, joz krutu į priekį. 
Taip kapstytis nelengva ir jau visai nespartu, bet šitaip va- 
landėlę pasipūškinęs, gan tolokai nusiyriau tarp dviejų iškyšu- 
lių link smėlėtos, neaukštomis kalvomis apsuptos įlankėlės. 

Vanduo čionai buvo ramut ramutėlis, nevilnijo jokia bangelė 
ir aiškiai švietė mėnulis. Niekados nemačiau tokios nykios ir 
tuščios vietos, pamaniau sau. Vis dėlto čia buvo sausžemis ir 
kai jau buvo taip negilu, kad galėjau paleisti ,rėją ir bristi 
į pakrantę, nežinau, ar buvau labiau pavargęs, ar dėkingas. 
Regis, jaučiau ir viena, ir kita: dar niekad nebuvau taip nusi- 
kamavęs, kaip tą naktį, ir, kaip visada, buvau dėkingas aukš- 
čiausiam, bet niekuomet nebuvau nusipelnęs tokios didelės jo 
malonės, kaip tą sykį. 


XIV. SALELĖ 


Išlipus į krantą, prasidėjo pats nelaimingiausias mano nuo- 
tykių puslapis. Nors uolos užstojo vėją, pusę pirmos, pačiame 
vidurnaktyje, buvo šalta. Bijodamas sustirti, nedrįsau net atsi- 

sėsti, tad, nusimovęs batus, žirgliojau šen ten basas po smėlėtą 
atabradą ir, kovodamas su nuovargiu, daužiau rankomis krūti- 
nę. Aplinkui nei žmogaus, nei gyvulio balso; nors buvo pirmųjų 
gaidžių laikas, jokio kakariekū, vien tolimas bangų ūžesys, 
primenantis pavojus, kurie tykojo mane ir mano kelionės drau- 
gus. Slampihėti tokiu vėlyvu metu nykioje ir nuošalioje dyky- 
nėje pasidarė baisu. 

Vos tik mažumėlę praaušus, užsimoviau batus ir įkopiau į uo- 
14, — taip vargingai niekada nesu lipęs: be perstojo griuvinėjau 
tarp milžiniškų granito luitų arba šokinėjau nuo vieno ant kito. 
Kol užsikoriau į viršūnę, visiškai prašvito. Iš brigo nebuvo likę 
nė ženklo, — tikriausiai jis nuvirto nuo rifo ir paskendo. Nič- 
niekur nesimatė valties. Vandenyne — jokios burės, sausžemy- 
je — nei namo, nei žmogaus. | 

Kraupu pagalvoti apie mano buvusių bendrakeleivių likimą, 
baisu ilgiau žiūrėti į tą dykvietę. Bet ir be to turėjau kuo 
rūpintis: drabužiai šlaputėlaičiai, neapsakomas nuovargis, o čia 
dar žarna žarną ryja — iš skausmo net vidurius gelia. Todėl, 
tikėdamasis rasti namus, kur galėčiau suštlti ir, gal būt, ką 
nors sužinočiau apie tuos, nuo kurių atsiskyriau, pasileidau 
į rytus. Tikėjausi, jog bent jau pakilusi saulė išdžiovins mano 
drabužius. 

Netrukus man kelią pastojo užutekis ar įlankėlė, atrodo, ga- 
na toli įsibridusi į sausumą. Bet aš neturėjau kuo persikelti 
į kitą pusę, todėl, grįžęs atgal, ryžausi apeiti aplinkui. Eiti 
buvo nepavydėtina, juk iš tiesų ne tik visas Ereidas, bet ir 
prisiglaudusi prie jo Malo salos dalis, vadinama Rosu,— tik 
granito uolos ir viržiai. Iš pradžių užutekis, kaip spėjau, ėjo 
siauryn, bet netikėtai, mano nuostabai, vėl nei iš šio, nei iš to 
pradėjo platėti. Nevilties apimtas, vien pakaušį pasikasiau, vis 
dar nenutuokdamas, kaip čia yra. Bet paskui, kai antrąsyk už- 
sirepečkojau į kalvelę, vieną akimirką man dingtelėjo mintis, 
jog esu išmestas į nedidelę pliką salelę, kurią iš visų pusių 
supa sūrūs vandenyno plotai. 

Vietoje saulės, kuri turėjo mane išdžiovinti, prapliupo lie- 
tus, ir užgulė tiršta ūkana; mano popieriai buvo visai prasti. 

Stovėjau drebėdamas lietuje ir nežinojau, ką daryti, tik staiga 
šovė mintis, kad įlankėlė rasi turi kokią nors brastą. Grįžęs 
lig siauriausios vietos, įsibridau į vandenį. Nespėjęs nužengti 
nė kelių jardų, įsmukau aukščiau galvos; jei šį kartą išsikapa- 

nojau iš ten gyvas, tai ne dėl savo vikrumo, bet vien tik dievo 
malonės dėka. Negaliu sakyti, kad būčiau labiau permirkęs, juk 
vargu bau galėjau būti dar šlapesnis, bet nuo tos maudyklės 
smarkiai sušalau ir dar labiau nukabinau nosį. 

Tada netikėtai prisiminiau rėją. Ji padėjo man išsikapstyti 
iš srovės, tai, tikriausiai, padės nusigauti ir per šią nedidukę 
įlankėlę. Tokios minties paskatintas, pakniopstom pasileidau 
per visą salelę jos atsinešti. Kelionė iš tikrųjų buvo itin var- 
ginanti, ir jeigu viltis nebūtų suteikusi jėgų, būčiau kritęs if 
daugiau nekėlęs. Gal nuo sūraus vandens, o gal dėl prasidė- 
jusios karštligės mane kankino troškulys, užtat bežygiuodamas 
kartas nuo karto rijau drumzliną balokšnių vandenį. 

Pagaliau pusiau gyvas, pusiau miręs atkepėstūvau prie įlan- 
kos; vos tik Žvilgterėjęs, pamačiau, jog rėja atsidūrusi kur kas 
toliau, negu buvau ją palikęs. Ir taip trečią sykį bridau į van- 
denį. Kietas ir lygus smėlėtas dugnas nuožulniai leidosi gilyn, 
tad žengiau lig tolei, kol vanduo ėmė siekti kaklą ir mažos 
vilnelės tiško į veidą. Tokiame gylyje vos-ne-vos kojomis lyps- 
čiojau dugną, todėl dar giliau bristi nedrįsau. O rėja ramiai 
sau plūduriavo už kokios dvidešimties pėdų. 

Iki šios paskutinės nesėkmės laikiausi kaip reikiant, bet da- 
bar, vos išsikepurnėjęs į krantą, griuvau ant smėlio ir apsi- 
žliumbiau. 

Dar ir šiandien tas laikas, praleistas saloje, toks atgrasus, 
jog nenoriu apie jį daugiau net pagalvoti. Visose knygose, kur 
esu skaitęs apie laivų sudužimą, žmonės išsigelbsti arba su pil- 
nomis kišenėmis instrumentų, arba jūra lyg tyčia išmeta į kran- 
tą dėžę reikalingiausių daiktų. O man atsitiko priešingai. Ki- 
šenėse neturėjau nieko daugiau, tik pinigų ir sidabrinę Aleno 
sagą; išaugęs sausumoje, ir apie jūrą ne ką nusimaniau. 

Buvau girdėjęs, kad jūros moliuskai tinka valgiui> o tarp 
salelės uolų užtikau neapsakomą daugybę geldelių, kurių iš 
pradžių nemokėjau nukrapštyti, bet paaiškėjo, kad jas tik stai- 
ga reikia atplėšti. Be jų, čia visur buvo pilna mažų kriaukle- 
lių, škotiškai vadinamų rageliais, o angliškai, rodos, bokšteliais. 
Šiomis dviem moliuskų rūšimis aš ir mitau: kur tik radęs, rijau 
jas šaltas ir žalias; buvau toks išbadėjęs, kad tie šaltakūniai 
atrodė man tikras skanėstas. 

Rasi tuomet buvo ne jų rinkimo metas, o gal vanduo joms 
netiko prie tos salelės: nespėjau sušveisti pirmosios geldelių 

porcijos, kaip ėmė svaigti galva, pasidarė bloga ir šitaip ilgo- 
kai pratįsojau leisgyvis. Antrą kartą pamėginęs to paties pa- 
tiekalo,— juk kitokio ir neturėjau,— jaučiausi gerėliau ir šiek: 
tiek atgavau jėgas. Tik visą laiką, kol gyvenau saloje, taip 
ir nežinojau, kas dėsis po tokio valgio: kai kada viskas būdavo 
gerai, o kai kada nežmoniškai apsirgdavau, bet nieku gyvu 
negalėdavau atskirti, kurios geldelės man taip pakenkdavo. 

Visą dieną lietus pylė kaip iš kibiro; salelė panėšėjo į per- 
mirkusią kempinę, niekur negalėjau rasti sausos vietos; kai 
nakčia atsiguliau tarp dviejų uolienos luitų, kurie dengė mane 
lyg stogas, kojos mirko baloje. 

Antrąją dieną salą išmaišiau skersai išilgai. Niekur neužti- 
kau jaukesnės vietelės: visur nykios uolos, jokio gyvo sutvė- 
rimo, išskyrus sparnuočius, kurių be ginklo negalėjau nusišau- 
ti; apstu čia buvo ir žuvėdrų, kurios pulkais spietėsi atokiau- 
siose uolose. Tačiau šiaurėje užutekis, arba fiordas, skiriantis 
Ereido salelę nuo Roso, virto įlanka, kuri, savo ruožtu, atsivėrė 
į Ajonos įlanką; tad štai kokios apylinkės supo mano namus, 
jei iš viso šią vietą buvo galima taip pavadinti — vien pagal- 
vojęs apie tokius namus, gali apsipilti ašaromis. 

Šitą salelės vietą pasirinkau ne šiaip sau. Čionai stovėjo ne- 
didelė lūšnelė, nelyginant šuns būda, kur, matyt, plaukdami 
į jūrą, apsistodavo žvejai. Velėninis lūšnelės stogas buvo vi- 
siškai susmukęs, tad jokio prieglobsčio čia nebuvo — menkiau 
dengė, negu uolos. Tačiau svarbiau buvo kas kita: čia netrūko 
moliuskų, kuriais Maitinausi; atoslūgio metu galėdavau jų pri- 
sirinkti lig soties, o tatai buvo itin patogu. Kita priežastis — 
dar svarbesnė. Niekaip negalėdamas apsiprasti su savo vienatve 
saloje, su baime ir viltimi, lyg persekiojamas žmogus, dairiausi 
į visas puses, bene pamatysiu pasirodant kokį gyvą padarą. 
Dabar, mažumėlę pasilypėjęs kalvos šlaitu, įlankos pakrantėje 
galėjau matyti didžiulę seną bažnyčią ir Ajonos namų stogus. 
Nors žmonių būstai ir jaukaus gyvenimo reginiai didino ma- 
no kančias, bet vis dėlto jie kartu gimdė viltį, padėjo ryti 
ir taip jau atsibodusias geldeles, saugojo nuo baimės, kuri 
mane apnikdavo, likus akis į akį su negyvomis uolomis, lau- 
kiniais paukščiais, lietumi ir šalta jūra. 

Aš sakau, kad visi tie reginiai „gimdė viltį“, nes iš tikrųjų 
atrodė neįmanoma mirti ant savosios žemės kranto, matant 
bažnyčios bokštą ir sodybų dūmus. Bet štai prabėgo ir antroji 

diena. Aš iki pat išnakčių įdėmiai stebėjau, ar nekyštelės kur 
įlankoje valtis, ar nepražingsniuos per Rosą koks žmogus, bet 
niekas nesirengė manęs gelbėti. Vis tebelynojant, kaip ir aną 
sykį, atsiguliau peršlapęs lig kaklo su skaudančia gerkle, bet 
šiek tiek pasiguodęs tuo, kad palinkėjau labos nakties arti- 
miausiems savo kaimynams — Ajonos salos gyventojams. 

Karolis II yrą pareiškęs, jog Anglijoje žmogus galįs lauke 
"praleisti daugiau dienų, negu kur nors kitur. Bepigu taip 
šnekėti karaliui, sėdinčiam rūmuose su sausų drabužių atsargo- 
mis. Berods, jam kur kas geriau sekėsi sprukti iš Vursterio, 
negu man skursti šioje nykioje saloje. Nors buvo pats vidur- 
vasaris, lietus žliaugė jau daugiau kaip parą ir prasiblaivė tik- 
tai trečiosios dienos popietę. 

Tą dieną netrūko įvykių. Rytą pamačiau rudąjį elnią, pa- 
tiną su dailiai išsišakojusiais ragais, stovintį lietuje ant pačios 
aukščiausios kalvos, bet, pamatęs mane išlendant iš už uolos, 
keturkojis nurisnojo į kitą salos pusę. Pamaniau, jog elnias 
turėjo atplaukti iš Roso per įlankėlę, tik niekaip nesusigaudžiau, 
kas jį galėjo suvilioti šitame Ereide. 

Neilgai trukus, šokinėdamas per akmenis ir rankiodamas mo- 
liuskus, išgirdau, kaip kažkas cinktelėjo, ir pačioje panosėje 
pamačiau pliumptelėjusią į jūrą ginėją. Kai „Testamento“ jū- 
reiviai man grąžino pinigus, tai jie ne tik pasilaikė trečdalį 
mano turto, bet kartu ir odinę tėvo piniginę, todėl nuo tos 
dienos mano auksas žvangėdavo palaidas vien saga užsegtoje 
kišenėje. Dabar, supratęs, kad kišenė gali būti prakiurusi, stai- 
ga stvėriausi už šono. Tačiau tai buvo lygiai tas pat, kaip 
rakinti arklidę, kai žirgai jau išvogti. Iš Kvinsferio išplaukiau 
su penkiasdešimčia svarų, o dabar viso labo teturėjau dvi auk- 
sines ginėjas ir sidabrinį šilingą. 

Tiesa, tuoj pat ant velėnos lopelio užtikau spindinčią ir tre- 
čią monetą. Taigi trys angliški svarai ir keturi šilingai buvo 
visas lobis teisėto paveldėtojo, kuris nuošaliausiame Kalnuoto- 
sios Škotijos užkampyje stipo iš bado. 


Tokia būklė mane dar labiau gniuždė, juoba kad trečiosios 
dienos rytą ir mano išvaizda buvo visiškai apgailėtina. Apda- 
ras pradėjo pūti tiesiog ant kūno, kojinės taip išskydo, kad 
net blauzdos pro skyles švysčiojo, rankos, be pertrūkio mirks- 
tančios vandenyje, išpurto, gerklę perštėjo, jėgos labai išseko 

ir, vos tik pamačius šlykštų maistą, kuriuo priverstas buvau 
malšinti alkį, pyko širdis. 

Vis dėlto blogiausia dar buvo prieš akis. 

Ereido salos šiaurės vakarų pusėje stūksojo palyginti aukšta 
uola, ant kurios gana dažnai užsikardavau, mat, nuo plokš- 
čios viršūnės galėdavau žvalgytis po Malo įlanką. Bet, išskyrus 
poilsio laiką, vienoje vietoje ilgėliau nenustygdavau — liūdnos 
mintys nedavė ramybės. Todėl visiškai nusikamavau per lietų 
kiaurą dieną bedūlinėdamas iš vienos salos pusės į kitą. 

Vos tik dirstelėjo saulė, išsitiesiau ant tos plokštikalnės apsi- 
džiovinti. Negaliu nusakyti, kaip apsidžiaugiau šiluma. Kai jau 
buvau galutinai nusivylęs, ji vėlei man pažadino išsigelbėjimo 
viltį, ir aš atsidėjęs ėmiau žvalgytis po jūrą ir Rosą. Į pietus 
nuo uolos, ant kurios tysojau, gerokas salos gabalas, įbridęs 
į jūrą, užstojo Man akiratį, tad jeigu luotas būtų plaukęs pro 
salą iš tos pusės, galėjau jo ir nepastebėti. 

Visai nelauktai iš už to kampo kyštelėjo plokščiadugnė val- 
tis su rausva bure ir dviem žvejais ir nerte nėrė pro iškyšulį 
link Ajonės. salos. Iš visų jėgų surikęs, parpuoliau ant kelių 
ir, iškėlęs rankas į viršų, ėmiau maldauti. Jie plaukė taip arti, 
jog negalėjo mano balso neišgirsti, aš net mačiau, kokia vyrų 
plaukų spalva. Be abejonės, žvejai mane pamatė, nes, juokais 
kažką riktelėję gaelų tarme, nusikvatojo. Ir valtis; praskrieju- 
si pro pat nosį, pasuko tiesiai į Ajonės salą. 

Netikėdamas, kad žmonės gali būti tokie kietaširdžiai, nuo 
akmens ant akmens pasileidau pakrante, mojavau rankomis 
ir, nepaisydamas, kad jie jau negali išgirsti, vis dar skery- 
čiojau ir šaukiau, 0 kai valtis visai dingo i5 akių, maniau, 
kad širdis pliš iš apmaudo. Per visą savo klajonių laiką verkiau 
tik du sykius. Vieną kartą, — kai nepasiekiau rėjos, o antrą- 
ji — kai žvejai buvo kurti mano maldavimams. Tiktai dabar 
raudojau ir kūkčiojau kaip išdykęs vaikas, draskydamas nagais 
žemę ir rausdamasis veidu į žoles. Jei troškimas galėtų, nužu- 
dyti žmogų, tai šiedu žvejai būtų nesulaukę ryto, 0 ir aš pats 
tokioje dykoje saloje būčiau kinkas pakratęs. 

Šiek bei tiek atlėgus pykčiui, turėjau susirūpinti maistu, bet 
valgiau, negalėdamas įveikti pasišlykštėjimo. Verčiau jau bū- 
čiau paalkęs, nes ir vėlei apsinuodijaa šaltakūniais moliuskais. 
Iš naujo pajutau skausmus: gerklę taip perštėjo, jog vargais 
negalais įstengiau nuryti, krėtė šaltis, dantys barškėjo; galų 

gale mane apėmė tokia biauri liguista būsena, kuriai pavadinti 
neradau žodžio nei škotų, nei anglų kalboje. Pamanęs, kad 
mirštu, atleidau visiems žmonėms, netgi dėdei ir žvejams, su- 
sitaikiau su dievu ir likimu, ir nuo tos akimirkos man paleng- 
vėjo: pastebėjau, kad naktis pasitaikė sausa, o mano apdaras 
gerokai pradžiūvęs; iš tikro net pats buvau kur kas guvesnis, 
negu anksčiau toje saloje, todėl, jausdamas širdyje dėkingumą, 
pagaliau užsnūdau. 

Kitą rytą, o tai buvo jau ketvirtoji mano negandų diena, 
nejuokais pasijutau išsekęs. Tačiau švietė saulė, oras buvo 
malonus, o suvalgytos geldelės nė kiek nepakenkė, bet, prie- 
šingai, grąžino jėgas ir ryžtą. 

Vos tiktai užsirepečkojęs ant uolos,— po pusryčių aš pa- 
prastai ten užsikepurnydavau,— pamačiau per įlanką atplau- 
kiančią valtį ir, kaip man pasirodė, sukančią tiesiog prie manęs. 

Išsyk mane apėmė džiaugsmas ir baimė: rasi, šovė man 
į galvą, vakarykščiai žvejai, gailėdamiesi savo žiaurumo, grįžta 
manęs gelbėti? Tiktai pergyventi tokios nevilties kaip aną die- 
ną aš jau nebūčiau pajėgęs. Todėl, atgręžęs nugarą į jūrą, net 
nežvilgtelėjau į tą pusę tol, kol suskaičiavau lig kelių šimtų. 
Valtis, kaip ir pirma, plaukė Ereido salos link. Nors širdis 
daužėsi krūtinėje, bet, kiek galėdamas lėčiau, šį sykį suskaičia- 
vau iki tūkstančio. Be jokios abejonės, valtis plaukė tiesiog 
į Ereidą. 

Negalėdamas ilgiau ištverti, kiek kojos neša pasileidau per 
akmenis į pakrantę. Tiesiog nuostabu, kaip aš nenuskendau, 
nes kai stabtelėjau, mano kojos drebėjo, o burna buvo taip 
išdžiūvusi, kad, norėdamas jiems šūktelėti, turėjau pirmiausia 
praskalauti gerklę jūros vandeniu. 

Tuo metu valtis vis artėjo, ir jau galėjau aiškiai matyti, jog 
čia toji pati su vakarykščiais žvejais. Juodu pažinau iš plaukų, 
nes vienas buvo šviesiaplaukis, o antrasis — tamsus. Valtyje 
dar sėdėjo kartu ir trečiasis, — šis atrodė kilmingesnis už anuodu. 

Priplaukę tiek, kad jau lengvai būtų galima susikalbėti, vy-. 
rai nuleido burę ir sustojo. Nepaisant prašymų, arčiau nebe- 
plaukė, bet labiausiai mane baugino tai, kad trečiasis vyriškis, 
žiūrėdamas į mane, leipo iš juoko. 

Paskui, atsistojęs valtyje, skeryčiodamas rankomis, pradėjo 
kažką traškiai ir ilgai šnekėti. Kai atsakiau, jog gaeliškai ne- 
suprantu, jis taip užsirūstino, kad man kilo įtarimas, jog ne- 

pažįstamasis įsivaizduoja šnekąs angliškai. Atidžiau įsiklausęs, 
išgirdau kelis sykius pakartojant „šiaip ar taip“, bet visa kita 
buvo susakyta gaeliška greitakalbe, kuri man reiškė lygiai 
tiek, kiek graikų ar hebrajų kalba. 

— Šiaip ar taip, — pakartojau tuos žodžius, norėdamas pa: 
rodyti, kad aš juos permaniau. 

— Taip, taip, taip...— sutarškėjo vyriškis ir, žvilgterėjęs 
į savo bendrus, tarytum patikino: „„Aš jums sakiau, kad kalbu 
angliškai“, ir vėl ėmė pilti viską gaelų tarme. 

Šį sykį supratau kitą žodį „atoslūgis“. Čia man blykstelėjo 
vilties spindulėlis. Prisiminiau, kad jis tolydžio vis rodė man 
į Roso pusę. 

— Jūs norite pasakyti, jog kai būna atoslūgis... ?— šūktelė- 
jau ir užsikirtau. 

— Taip, taip, — pritarė žmogus.— Atoslūgis. 

Sulig šiais žodžiais nusigręžiau nuo valties, kur mano pa- 
tarėjas vėl ėmė kvatotis, ir, strykčiodamas nuo akmens ant 
akmens tuo pačiu keliu, kaip buvau į čia atbėgęs, nu- 
rūkau per visą salelę taip smarkiai, kaip dar niekados ne- 
buvau lėkęs. 

Per kokį pusvalandį atsiradau užutekio pakrantėje, ir iš tik- 
rųjų vietoje tyvuliuojančio vandens sruveno nuvirbęs upeliūkš- 
tis: net nesušlapęs kelių perbridau jį ir, iš džiaugsmo klykda- 
mas, puoliau į didžiąją Roso salą. 

Pajūryje augęs berniūkštis nė vienos dienos nebūtų išstyp- 
sojęs Ereide, kuris vadinamas užliejama salele. Išskyrus mėnu- 
lio priešpilnį ir delčią, du kartus per parą gali pereiti į Rosą 
beveik sausuma arba, blogų blogiausia, per brastą. Juk aš pats, 
savo panosėje stebėdamas užutekio potvynius ir atoslūgius, 
kad būtų patogiau prisikrapštyti geldelių, juk aš pats, kartoju, 
užuot keikęs savo karčią dalią, jei tik būčiau pagalvojęs, bū- 
čiau atspėjęs Ereido paslaptį ir išsivadavęs. Nenuostabu, kad 
manęs žvejai nesuprato. Nuostabu, jog jie vis dėlto suprato 
mano bukaprotiškumą ir nepatingėjo sugrįžti. Bemaž šimtą va- 
landų kenčiau šioje saloje šaltį ir alkį. Jei ne tie vyrai, vien 
iš kvailumo galėjau čia ir galą gauti. Ir taip jau man tas 
kvailumas nepigiai kaštavo: ką vakarykščios kančios, dabar 
taip pat ne pyragai — kojas vos pavelku, apskuręs lyg elgeta, 
gerklę sopa baisiausiai. 

Mačiau lig soties tiek piktų, tiek kvailų žmonių, bet, ma- 
nau, kad galų gale visi atsiima pagal nuopelnus, tiktai neišma- 
nėliai patys pirmieji. 


XV. BERNIUKAS SU SIDABRINE SAGA ŽYGIUOJA PER MALO ,„SALĄ 


Rosas, toji Malio salos dalis, į kurią dabar atsibasčiau, taip 
pat buvo dykvietė be tako be takelio, nusėta uolomis, balo- 
mis, akmenų luitais, kaip ir Ereidas, iš kur vos ištrūkau. Tie, 
kurie šias vietas gerai pažinojo, gal ir naudojosi keliais, bet 
mano geriausias vadovas buvo nuojauta ir Ben Moro viršūnė. 

Kiek įstengiau, mėginau keliauti link tų dūmų, kuriuos ma- 
tydavau iš salelės. Nepaisydamas mirtino nuovargio ir visų kliū- 
čių kelyje, pavakare, apie penktą ar šeštą valandą, priėjau ne- 
dideliame slėnyje įsikūrusią sodybą. Priešais žemą ilgą velėno- 
mis dengtą ir iš netašytų akmenų sukrautą namą, įsaulyje ant 
žemių kupsto pypkiavo senukas. 

Pasigaudamas vieną kitą žinomą anglišką žodį, jis man pa- 
aiškino, jog mano laivo bendražygiai, išsikeldinę į krantą, už- 
vakar po šiuo pačiu stogu stiprinosi. 

— Ar buvo toks vienas, — klausinėjau seniuko,— džentelme- 
niškai apsitaisęs? 

Jis atsakė, kad visi buvo apsisiautę prastais gelumbiniais 
apsiaustais, tik vienas, kuris atėjęs pirmiausia, iš tiesų dėvėjo 
trumpas kelnes ir kojines, o visi kiti buvę su jūreiviškomis 
kelnėmis. 

— Taip, o ar jis buvo užsidėjęs skrybėlę su plunksnomis?— 
klausinėjau toliau. 

Kaimietis atsakė, jog tasai buvęs vienplaukis, kaip ir aš. 

Iš pradžių pamaniau, tur būt, Alenas bus pametęs skrybėlę, 
bet prisiminiau, kad tuo metu lijo, todėl jis, tikriausiai, buvo 
pasispraudęs ją po apsiaustu. Sužinojęs, „kad mano bičiulis 
išsigelbėjo ir vis taip pat rūpinasi savo drabužiais, net -šyp- 
telėjau. 

Tada senasis džentelmenas, pliaukštelėjęs sau per kaktą, pa- 
siteiravo, ar tik aš nebūsiąs berniukas su sidabrine saga. 

— Išties, tai aš!— prisipažinau nustebintas. 

— Na, tada,— tarė malonus seniukas,— Manęs prašė pasa- 
kyti, kad vytumėtės savo bičiulį, keliaujantį į savo šalį per 
Torosį. 

Paskui, kai jis paklausė, kaip man sekėsi, papasakojau apie 
savo klajones. Pietinės Škotijos gyventojas tikrai būtų iš ma- 
nęs pasijuokęs, bet šis senasis džentelmenas,— vadinu jį taip 
tik dėl elgesio, nes jo rūbas buvo vieni draiskalai, — klausėsi 
manęs su užuojauta ir rimtumu lig paskutinio žodžio. Baigus 
man pasakoti, jis paėmė mane už rankos, nusivedė į savo ba- 
kūžę, kitaip nepavadinsi, ir pristatė savo žmonai, tarytum ji 
būtų karalienė, o aš — hercogas. 

Geroji moteriškė, padėjusi priešais mane avižinių paplotė- 
lių ir šaltą kurapką, šypsojosi ir tapšnojo man per petį, mat, 
angliškai ji nemokėjo, o šeimininkas, jai nenusileisdamas, sutai- 
sė iš naminės karšto stipraus punšo. Valgydamas, paskui gurkš- 
nodamas punšą, niekaip negalėjau patikėti savo laime: šita kiau- 
ra it rėtis pastogė, visa pėrsmilkusi durpių dūmais, man atrodė 
tarsi koks rūmas. 

Nuo punšo pilte išpylė prakaitas ir 4pėmė snaudulys; ge- 
raširdžiai šeimininkai paguldė mane, ir kai kitą dieną apie 
priešpiečius išsirengiau į kelią, ne taip skundžiausi gerklės 
skausmais, o sotus valgis ir geros naujienos visai pataisė nuo- 
taiką. Nors labai spyriausi, bet senukas neėmė iš manęs pi- 
nigų ir, negana to, padovanojo nunešiotą beretę, kad neper- 
sišaldyčiau galvos; vos tik namelis dingo iš akių, tą dovaną 
rūpestingai išskalavau pakelės šaltinėlyje. O pats sau šitaip 
pagalvojau: „Jei tie laukiniai kalniečiai visi tokie, tai ne pro 
šalį būtų ir mano krašto žmonėms mažumėlę sulaukėti.“ 

Negana to, kad išėjau vėlai, dar kurį laiką klaidžiojau. 
Tiesa, kelyje sutikau nemažai žmonių; vieni krapštėsi po ma- 
žus skurdžius sklypelius, neįstengiančius išmaitinti netgi katės, 
kiti ganė ne ką už asilą didesnes karvutes. Po sukilimo kal- 
niečių drabužiai buvo uždrausti įstatymu, ir valstiečiai, priversti 
rengtis pagal Škotijos lygumų paprotį (o šito jie ypač nemėgo), 
atrodė keistai, žiūrint į marguliuojantį jų apdarą. Kurie-ne- 
kurie vaikščiojo nuogi, vien užsimetę apsiaustą ar ilgą durtinį, 
o kelnes persimetę per pečius lyg nereikalingą naštą; kai kas 
iš įvairiaspalvių dryžuotų skliūrų, lyg senutės antklodės, susi- 
durstė kažką panašaus į škotiškus pledus; treti po senovei dė- 
vėjo kalnietišką sijonėlį, kuris, tarpkojy du trissyk sudygs- 
niuotas, panėšėjo į olandiškas trumpikes. Visos šios išmonės 
buvo pasmerktos ir uždraustos, o norint palaužti kalnų dva- 


90 


sią, įstatymo buvo griežtai laikomasi, ir tik tokiose atkampiosė 
pajūrio salelėse, kaip ši, nebuvo kam nurodinėti ar skųsti. 

Visur viešpatavo nežmoniškas skurdas, bet ir nenuostabu: 
plėšikavimas buvo apmalšintas, o vadai nūnai turėjo slapstytis, 
tad keliai, netgi šis dulkėtas ir vingiuotas kaimo šunkelis, ku- 
riuo dabar žygiavau, buvo sėte nusėtas elgetomis. Kaip mat ir 
čia pastebėjau šiokių tokių skirtumų. Mūsų žemumų krašto 
elgetos, netgi *ie, įstatymo sauzomi, atrodė saldžialiežuviai 
prašeivos, bet, gavę sidabrinuką, paprašius grąžos, visados man- 
dagiai atiduodavo varioką. O šit orūs kalniečių bėdžiai išmaldos 
prašo, bet, anot jų, tik uostomos tabokos žiupsneliui, ir jokios 
grąžos neduoda. 

Tiesą sakant, "tokios smulkmenos man nerūpėjo, bet kelyje 
tiesiog pralinksmindavo. Kur kas svarbiau būdavo, kad retas 
kuris iš vietinių suprato angliškai, o jei koks ir pasitaikydavo, 
jeigu jis, žinoma, nepriklausė tai valkataujančių brolijai, tai 
savo mokėjimo pernelyg nesiūlydavo mano paslaugoms. Ži- 
nodamas savo kelio tikslą — Torosį, — ištardavau tą Žodį ir mos- 
telėdavau ranka, bet kai jie, užuot man tiesiai parodę kelią, 
imdavo kažką ilgai ir nuobodžiai savo tarme dėstyti, mane 
nejuokais sukvailindavo, užtat nė kiek nenuostabu, jog aš dau- 
giau klaidžiojau; negu ėjau teisinga kryptimi. 

Pagaliaų, visai nusivaręs, apie kokią aštuntą valandą vakaro 
priėjau atokiau stovintį namą ir pasiprašiau nakvynės, bet kai 
ten manęs nepriėmė, tuo pačiu ypu prisiminiau pinigus, juk 
jie ypatingai galingi tokioje skurdžioje šalyje, taigi pamikli- 
nau tarp nykščio ir smiliaus ginėją. Blykstelėjus auksui, 
namų šeimininkas, iš karto apsimetęs, jog nė žodžio nesu- 
pranta, ką aš sakau, ir ženklais ginęs mane nuo savo slenks- 
čio, staiga atgavo žadą ir, visiškai pakenčiamai prabilęs ang- 
liškai, už penkis šilingus sutiko priglausti per naktį, o rytoj 
palydėti į Torosį. 

Tą naktį, būgštaudamas, kad neapiplėštų, miegojau neramiai, 
bet mano nuogąstavimai neišsipildė, — mat, šeimininkas nebuvo 
vagis, bet tikras vargo pelė ir baisiausias gudruolis. Ir toks 
bėdžius čionai buvo ne jis vienas: rytą gal penkias mylias 
turėjome nupėdinti į namus, kuriuos jis pavadino turtingais, 
kad iškeistume mano ginėją. Na, Malo saloje gal toks ir galėjo 
vadintis turčiumi, tiktai vargu pas mus, pietuose: surankiojęs 
iš pakampių visas smulkių atsargas — beieškodamas apvertė 


91 


visą namą aukštyn kojom, skolinosi iš kaimyno — vargais nė- 
galais sukrapštė dvidešimt sidabrinių šilingų. Dvidešimt pir- 
mąjį turtuolis pasilaikė sau, teisindamasis, jog negalįs apsieiti 
be smulkių, nes tokį „stambų pinigą“ ne taip greit išsimai- 
nysi. Šiaip jis buvo ganėtinai malonus ir plepus, net pakvietė 
mudu papietauti su savo šeimyna ir dailioje porceliano taurėje 
užkaitino punšo, kurio lyžtelėjęs mano suktas palydovas taip 
įsilinksmino, jog atsisakė toliau keliauti. Papiktintas tokio el- 
gesio, Mėginau prašyti mainikautojo, Hektoro Maklino, kad 
šis mane užtartų — juk jis buvo mudviejų sandėrio liudininkas 
ir Matė, kaip jo akivaizdoje aš sumokėjau penkis šilingus. Tik 
Maklinas, irgi- gerokai įkaušęs, įrodinėjo, kad joks džentelme- 
nas negali pakilti iš savo vietos, kai ant stalo štovi taurė pun- 
šo; nieko nepadarysi — turėjau sėdėti ir klausytis jakobitiškų 
tostų bei gaeliškų dainų, kol abudu, aptuisę nuo gėrimo, klupi- 
nėdami nukeverzojo gultis — vienas į patalą, kitas — ant šieno. 

Kitą rytą, o tatai jau buvo ketvirtoji mano klajonių diena, 
pakirdome dar gerokai prieš penkias, bet mano apgavikas ved- 
lys vėl pripuolė prie butelio; trijų valandų prireikė, kol aš jį 
išviliojau į kelionę ir, kaip pamatysite, vien tik savo ne- 
laimei. 

Mudviem leidžiantis viržiais apaugusiu kloniu priešais Mak- 
lino sodybą, viskas sekėsi kuo puikiausiai, tik mano palydovas 
dantis parodė. Tačiau vos spėjome pasukti už kalvos, suktasis 
palydovas, mostelėjęs ranka, pareiškė, jog į Torosį reikėsią eiti 
tiesiai, prisilaikant priekyje dunksančios kalvos. 

— Man mažai rūpi, — atsakiau jam, — juk jūs einat su manim. 

Begėdis gaeliškai išlemeno, kad jis angliškai nesuprantąs. 

— Na, mielasis,— atrėžiau jam,— kaip matau, jūs čia mokat 
anglų kalbą, čia ir vėl užmirštat. Tai pasakykit, kaip ją sugrą- 
žinus? Dar pinigėlių užsigeidėt? 

— Dar penkis šilingus,— vėptelėjo sukčius,— ir aš jus nuve- 
sių, kur reikia. 

Pasvarstęs valandėlę, pasiūliau tam apgavikui du šilingus, 
o jis mielai sutiko ir ėmė primygtinai kaulyti tų pinigų jau 
dabar, „laimei“, anot jo, bet, matyt, greičiau mano nelaimei. 

Dviejų šilingų neilgam užteko — nenuėjus nė poros mylių, jis 
atsisėdo ant šalikelės ir, tarytum atokvėpiui taisydamasis, nu- 
siaustė nuo kojų apavą. 


Mane apėmė siutas. 

— Tai ką, vėl užmiršot angliškai? — surikau. 

Vedlys begėdiškai žebtelėjo: 

— Taigi! 

Tada, jau visiškai nesitverdamas kailyje, buvau bepaleidžiąs 
rankas į darbą, bet sukčius, išsitraukęs iš skarmalų peilį, atšoko 


viską pasaulyje, šokau ant jo ir, kaire ranka vožęs per peilį, 
dešiniąja srėbiau jam į snukį. Buvau stiprus vaikis, be to, ne- 
apsakomai persiutęs, o tas mano vedlys, tikras neūžauga, iš 
karto sunkiai žnegtelėjo ant žemės. Laimei, jam griūvant, iš 
rankos peilis iškrito. 

Čiupau tą peilį ir batus, palinkėjau geros kloties ir nužygia- 
vau, palikęs nuginkluotą ir basą apgaviką. Ėjau kikendamas ir 
tikinau save, jog dėl daugelio priežasčių visam laikui atsikra- 
čiau to sukčiaus. Pirmiausia, jam turėjo būti aišku, kad dau- 
giau negaus iš manęs pinigų; antra, šiam krašte tokie batai 
kaštavo vien pensus; ir pagaliau peilį, iš tikrųjų čionai buvo 
durklas, jis nešiojo neteisėtai. 

Paėjėjęs kokį pusvalandį, pasivijau aukštą apsiskarmaliavusį 
valkatą, žengiantį gana sparčiai, bet apsigrabalinėjantį priešais 
save kelią lazda. Jis buvo visiškai aklas ir pasisakė esąs ka- 
tekizmo mokytojas, taigi dėl šio galėjau visai nebūgštauti. 
Tačiau įdegęs, keistas ir mįslingas pakeleivio veidas man nepa- 
tiko; netrukus, kai mudu žengėme vienas greta kito, pro ap- 
siausto kišenės atvartą pamačiau kyšant plieninę pistoleto ran- 
keną. Už tokio daikčiuko nešiojimąsi, pirmą kartą nutvėrus, grė- 
sė penkiolikos svarų sterlingų bauda, 0 antrą — ištrėmimas 
į koloniją. Nežinia, kam prireikė tikybos mokytojui nešiotis 
ginklą ir ką galėjo aklasis veikti su pistoletu. 

Didžiuodamasis savo žygdarbiu, papasakojau sutiktajam apie 
vedlį, — taip šį kartą mano tuštybė pranoko atsargumą. Pami- 
nėjus penkis šilingus, bendrakeleivis taip garsiai aiktelėjo, jog 
man išgaravo noras sakyti apie kitus du; tik džiaugiausi, kad 
šis nemato, kaip aš raudonuoju. 

— Ar per daug daviau?— sumikčiojęs paklausiau. 

— Per daug!— šūktelėjo tas.— Hm, aš pats už stiklelį bren- 
džio palydėčiau jus į Torosį. Be to, turėtumėt malonumo pa- 
bendrauti su labai mokslinguų žmogum. 

Suabejojau, kaip aklas žmogus gali būti palydovu,“ bet į tas 
mano dvejones apskurėlis, garsiai nusijuokęs, atsakė, jog jo 
lazda esanti akylesnė už erelio akis. 

-— Žinoma, Malo saloje,— pridūrė jis,— nuo mažumės aš pa- 
žįstu čia kiekvieną akmenį ir viržių krūmą. Antai, žiūrėk, — 
ir pasitikrindamas, dešinėje ir kairėje pabaksnojo kelią, — apa- 
čioje čiurlena upeliukas, prie kurio ištakų stūkso aukštoka 
kalva su viršuje užtupdytu akmeniu; pačioje kalvos papėdėje 
kaip tik raitos kelias į Torosį, o štai šituo keliu varomi galvijai, 
jis ištryptas ir tarp viržynų atrodo lyg žalia juosta vingiuoja. 

Turėjau pripažinti, kad driskius nė kiek nesuklydo, užtat ne- 
slėpiau savo nusistebėjimo. 

— Ha,— atšovė jis,— čia vieni juokai. Tikėsi netikėsi manim, 
kol dar nebuvo šioj šaly išleistas įstatymas, draudžiąs nešioti 
ginklą, aš netgi šaudžiau! Ir dar ne bet kaip!— gyrėsi tas ir, 
dirstelėjęs iš padilbų, pašaipiai tarė:— Jei turėtum prie savęs 
tokį daikčiuką, parodyčiau, ką moku. 

Atrėžęs, kad tokių dalykų net rankoje nesu turėjęs, atsitrau- 
kiau nuo jo per kelis žingsnius. Kad jis būtų matęs, kaip aiš- 
kiai pūpso kišenėje pistoletas ir kaip saulėje žybčioja plieninė 
jo rankena! Mano laimei, apskurėlis ničnieko nežinojo ir manė, 
kad viskas buvo užmaskuota, todėl išsijuosęs melavo toliau. 

Paskui jis ėmė manęs gudriai klausinėti, iš kur keliauju, ar 
turtingas, ar negalėčiau jam iškeisti penkių šilingų monetos, 
kurią jis, atseit, turįs odinėje škotiškoje piniginėje, ir visą 
laiką vis taikstėsi prie Manęs, o aš bėgau nuo jo šalin. Dabar 
jau žengėme per kalvas link Torosio vingiuojančiu žaliuoju 
keliu, kuriuo būdavo varomi galvijai, ir tarytum šokėjai ant 
muzikinės dėžutės viršaus, gainiojomės iš vienos šalikelės į ki- 
tą. Aš aiškiai ėmiau viršų, todėl mano ūpas buvo kuo ge- 
riausias; tokios gužynės pradėjo man net patikti, bet užtat 
dievo žodžio skelbėjas kuo toliau, tuo "vis labiau niršo, kol 
pagaliau prapliupo gaeliškai plūstis ir vis taikstėsi lazda užkirs- 
ti man per pakinklius. 

Tuomet išpoškinau, kad aš, jo žiniai, taipogi turiu pistoletą, 
ir jeigu jis tučtuojau nepasuks per kalvas į pietus, ištaškysiu 
jam smegenis. 

Mano bendras iš karto pasidarė itin mandagus ir kurį laiką 
stengėsi man įsiteikti, bet, pamatęs, kad nieko nepeš, dar sykį 
iškoliojo mane gaeliškais žodeliais ir nunešė kudašių. Stovėda- 

mas žiūrėjau pavymui, kol aklasis, apsigrabaliodamas priešais 
save lazda, per balas ir viržynus plačiu žingsniu pasuko už 
kalvos ir dingo gretimame klonyje. Paskiau patraukiau tolyn 
į Toros; — kur kas geriau vienam, negu su tokiu mokslinčiumi. 
Dienelė pasitaikė ne kokia: bet tokių, kaip tiedu, kurių 
vargais negalais atsikračiau, visoje Kalnuotoje Škotijoje dau- 
giau nemačiau. 

Torosyje, Malo įlankoje, atsigręžusi priešakiu į Morveną, 
stovėjo užeiga, kurios šeimininkas Maklinas, kaip vėliau pa- 
aiškėjo, kilęs iš labai kilmingos giminės, mat, laikyti tokią 
įstaigą Kalnuotoje Škotijoje buvo daug garbingiau, negu mū- 
suose,— gal dėl įgimto vaišingumo, o gal dėl to, kad šis amatas 
nereikalauja kažin kiek darbo, o išgerti gali visada. Smukli- 
ninkas gerai šnekėjo angliškai, todėl, sužinojęs, kad aš mažu- 
mėlę uostęs mokslų, panūdo trupučiuką klustelėti mane pir- 
miausia prancūziškai; čia jis mane lengvai įveikė; paskui ir 
lotyniškai, bet šios kalbos abudu bemaž tiek pat mokėjome. 
Tokia maloni dvikova mus greitai suartino; netrukus mudu 
sėdėjome ir gurkšnojome punšą,— tiesą sakant, aš sėdėjau ir 
žiūrėjau, kaip jis gurkšnoja,— kol tiek prisisiurbstė, jog net 
apsižliumbė man ant peties. Tarytum atsitiktinai aš, savo ruož- 
tu, bandžiau parodyti jam Aleno sagą, bet buvo aišku, kad 
savininkas nei matė, nei girdėjo apie tokį daiktą. Maža to,— 
jis griežė dantį ant Ardšilio šeimos ir jo draugų, o kol dar 
nebuvo visiškai įkaušęs, perskaitė savo ranka rašytą ne itin 
švankų, bet sklandžia lotynų kalba eleginėmis eilėmis sudėtą 
paskvilį, rašytą kažkuriam iš tų namų. 

Kai užsiminiau apie kelyje sutiktąjį katekizmo mokytoją, už- 
eigos šeimininkas, papurtęs galvą, pasakė, kad aš laimingas jo 
atsikratęs. 

— Labai pavojingas žmogus, — paaiškino.— Jo pavardė — Me- 
kis Dunkanas. Iš klausos jis gali nušauti net per kelis jardus: 
buvo ne sykį apkaltintas atviru plėšikavimu ir net žmogžu- 
dyste. 

— Baisiausia,— stebėjausi aš, — kad jis dedasi katekizmo. mo- 
kytoju. 

— O kodėl gi ne?— atšovė smuklininkas.— Juk iš tikrųjų jis 
yra katekizmo mokytojas. Maklinas iš Diuarto, pasigailėjęs 
aklumo, davė jam tokį vardą. Bet pasielgta neapdairiai, — pridū- 
rė šeimininkas, — dabar bastymasis keliais iš vienos vietos į ki- 

tą ir tikrinimas, kaip jaunimas mokosi tikybos, tokiam varg- 
šui, savaime suprantama, tikra prapultis. 

Galų gale, kai užeigos savininkas, jau nebegalėdamas dau- 
giau gerti, parodė man lovą, atsiguliau labai patenkintas: juk 
per keturias dienas be ypatingo nuovargio nuklumšinau didelį 
ir vingiuotą kelią per geroką Malo salos dalį, nuo Ereido ligi 
Torosio, tiesiai penkiasdešimt, o su mano klajonėmis kone šim- 
tą Mylių. Tiesą sakant, dvasia ir kūnu jaučiausi kur kas gy- 
vesnis šio ilgo žygio pabaigoje, negu pradžioje. į 


XVI. BERNIUKAS SU SIDABRINE SAGA MORVĖNE 


Iš Torosio į Kinlochaliną, sausžemį, nuolatos plaukioja val- 
tis. Žemės abipus sąsiaurio priklauso galingam Makleinų kla- 
nui, todėl beveik visi, sulipę į valtį, buvo kilę iš šios giminės. 
O valties škiperio pavardė buvo Nilis Rojus Makrebas. Ka- 
dangi Makrobai priklausė tam pačiam klanui, kaip ir Alenas, 
o pats Alenas kaip tik ir siuntė mane į šią prieplauką, tad 
degte degiau noru akis į akį šnektelėti su juo. 

Prisikimšusioje žmonių valtyje intymiau pasišnekėti buvo ne- 
įmanoma, o yrėmės labai nesparčiai. Vėjas nurimęs, o valtis — 
niekam tikusi: iš vienos pusės buvo galima irkluoti dviem, o iš 
kitos — tik vienu irklu. Keltininkai dirbo iš peties, ir kelei- 
viams mielai leisdavo pairkluoti. Daugelis traukė gaeliškas irk- 
luotojų sutartines. Kelionė buvo itin maloni: skamba dainos, 
kvepia jūros oras, visų gera nuotaika ir tokia graži diena, kad 
negali atsižiūrėti. 

Tiktai vienas atsitikimas sudrumstė viską. Lochalino žiotyse, 
nuleidęs inkarą, stovėjo didžiulis jūrų laivas. Iš pradžių pama- 
niau, kad tai vienas karališkojo laivyno sargybinis, žiemą va- 
sarą patruliuojąs sąsiaurio pakraščiais, kad neleistų škotams 
pasprukti į Prancūziją. Priplaukus arčiau, paaiškėjo, jog čio- 
nai — prekybinis laivas; mane dar labiau nustebino, kad ne tik 
jo deniai, bet ir visos pakrantės knibždėte knibždėjo žmonių, 
o iš jūros prie kranto ir atgal vis siuvo valtys. Kuo arčiau, 
tuo aiškiau mūsų ausis pasiekė garsus gedulingas niurnesys: 
tiek laive, tiek ir pakrantėse susispietę žmonės aimanavo širdį 
veriančiais balsais, apraudodami vieni kitus. 

Tik pagaliau supratau, kad čia stovi laivas, išvežąs emigran- 
tus į Amerikos kolonijas. 

Priplaukus visai prie pat laivo, tremtiniai, persisvėrę per bor- 
tus, raudodami graibštė valtimi plaukusių keleivių rankas, nes 
čia jie pamatė savo artimų bičiulių. Kiek truko šis graudus 
reginys, — negaliu pasakyti: atrodė, kad visi prarado laiko nuo- 
voką, bet galų gale viduryje šios ašarojančios minios pasirodė 
laivo kapitonas, suglumintas visos šios kamšaties (o suglumti 
buvo ko), ir, priėjęs prie borto, paprašė mus plaukti šalin. 

Vos tik Nilis atsistūmė nuo laivo, mūsų kelto dainavedys 
užtraukė liūdną dainą, kuriai iš karto pritarė tiek emigrantai, 
tiek ir palydintieji, — iš visų pusių, tarsi apraudant mirusį, su- 
skambėjo gedulinga rauda. Valtimi plaukiančių vyrų, moterų ir 
net keltininkų, palinkusių prie irklų, skruostais sruvo ašaros, 
o melodija tos dainos, kuri vadinosi „Daugiau nesimatysim, 
Lochaberai!“, nepaprastai sujaudino ir mane. 

Kinlochaline, pasivėdėjęs Nilį Rojų pakrante į šalį, pasakiau, 
jog esu tikras, kad jis kilęs iš Apino. 

— Na tai kas?— atšovė tas. š 

— Ieškau vieno žmogaus, — tariau jam,— ir manau, kad jūs 
kai ką apie jį žinote. Jo pavardė — Alenas Brekas Stiuartas.— 
Ir, užuot parodęs Niliui sidabrinę sagą, iš kvailumo bandžiau 
įsprausti jam į delną šilingą. 

Škiperis atatupstas pasitraukė. 

— Jūs mane įšeidinėjate,— ėmė purkštauti — Šentelmenas su 
šentelmenu šitaip nesielgia. Šmogus, kurį jūs minėjot, gyvena 
Prancūzijoje, bet jeigu jis net kiurksotų mano piniginėje, nors 
ir sprogtumėt nuo šilingų, neleisčiau nuo jo galvos nė plauko 
pajudint. 

Susigodęs, kad ne nuo to galo pradėjau, negaišdamas daug 
laiko atsiprašinėjimams, ištiesiau jam ant delno sagą. 

— Na, matai, matai, — atlyžo Nilis,— nuo čia reikėjo ir pra- 
dėt. Na, jei esi berniukas su sidabrine saga, tai gerai — man 
liepta pasirūpint, kad pats laimingai pasiektum vietą. Tik neuž- 
sigauk, jei viską pasakysiu stašiai: niekad neminėk Aleno Bre- 
ko pavardės ir niekuomet nedaryk kvailysčių — nekaišink. kitą- 
syk tų šlykščių pinigų kalniešiui šentelmenui. 

Man sunku buvo atsiprašyti — juk nesakysi žmogui į akis, 
kad nesusipratai palaikyti jo džentelmenu, kol jis pats savęs 
šitaip nepavadino (iš tikrųjų taip ir buvo). Nilis savo rėžtu 

neparodęs noro ilgiau su manimi kalbėtis, o vien tik išpildyti 
tai, kas jam buvo sakyta, ir atsikratyti manęs, paskubomis 
ėmė aiškinti kelią. Šią naktį turėjau pernakvoti Kinlochalino 
užeigos namuose; rytoj, nužygiavus per visą Morveną lig Ard- 
guro, apsistoti kažkokio Džono iš Kleimoro namuose, kur jau 
bus įspėta apie mane; trečiąją dieną iš Korano persikelti per 
užutėkį, paskui dar per vieną sąsiaurį prie Balachulišo, tada 
pasiteirauti kelio pas Džeimsą iš Glenso, gyvenantį Ocharne, 
Apino Diuroryje. Kaip matote, man dar ne sykį reikės plaukti 
keltu, nes jūra šioje pakrantėje giliai įsiterpusi į sausumą ir 
apraizgiusi kalnų papėdes. Šis kraštas, toks lengvas ginti, bet 
keblus keliauti, stebino nuostabiais laukinės ir žiaurios gamtos 
vaizdais. 

Nilis man davė kurių-ne-kurių patarimų: kelyje su niekuo 
nesišnekėti, šalintis vigų, Kembelų ir „„raudonšvarkių“; jei pa- 
matyčiau kareivį, tai verčiau, išsukus iš kelio, pratūnoti krū- 
muose, nes „iš tokių nieko gero nelauk“. Trumpai tariant, elg- 
tis kaip plėšikui arba jakobitų šnipui, nors tokiu Nilis, berods, 
mane ir laikė. 

Kinlochalino užeigos namai buvo siaubingiausia skylė, tikra 
kiaulidė,— pilna dūmų, purvo, blusų ir tylenių kalniečių. Aš 
gi buvau nepatenkintas ne vien nakvyne, bet ir savimi, kad 
taip nciikusiai elgiausi su Niliu. Tariausi, jog blogiau ir būti 
negali. Tačiau smarkiai apsirikau,— netrukus įsitikinau, kad ga- 
li būti kur kas blogiau: neišbuvus užeigoje nė pusvalandžio 
(beveik visą laiką stypsojau tarpduryje, mat, viduje dūmai bai- 
siai graužė akis), netoliese sušniokštė audra, o ant kalvelės, 
kur stovėjo užeiga, pasipylė upeliai, ir viena namo pusė virto 
tiesiog žliugsinčia bala. Tais laikais užeigos visoje Škotijoje 
buvo neapsakomai prastos, bet, kad gausiu lig kulnelių bristi 
per vandenį nuo židinio ligi guolio, nesitikėjau. 

Kitą dieną anksti rytą pasivijau neuždidį, orų, apkūnų, pado- 
riai apsitaisiusį ir kažkuo panašų į dvasiškį žmogų, kuris, gana 
lėtai šleivodamas, retkarčiais dirsčiojo į knygą ir kažką nagu 
pasižymėdavo. 

Paaiškėjo, kad čia taipogi būta katekizmo mokytojo, tik vi- 
siškai kitokio, negu Malo salos aklasis: šis buvo vienas iš tų, 
kuriuos Edinburgo Krikščionybės mokslo platinimo draugija bu- 
vo pasiuntusi į atkampiausias Kalnuotosios Škotijos vietas skleis- 
ti evangelijos šviesą. Henderlendas, tokia buvo šio mokytojo 


98 


pavardė, šnekėjo gryniausia pietiečių tarme, kurios buvau taip 
išsiilgęs. Netrukus paaiškėjo, kad mudu buvome ne tik iš to 
paties krašto, bet dar turėjome ir bendrų interesų. Pasirodo, 
gerasis mano globėjas, Esendino pastorius, prišokdamas laisva- 
laikiu buvo išvertęs į gaelų kalbą nemaža religinių himnų ir 
veikalų, kuriais Henderlendas naudojasi savo darbe ir labai 
vertina. Kaip tik su viena tokia knyga rankose bežingsniuojantį 
aš jį ir pasivijau. 

Mudu iš karto keliavome sykiu, nes iki Kingerlocho abiem 
buvo pakeliui. Su kiekvienu sutiktuoju, ar tai būtų šiaip pake- 
leivingas, ar darbininkas, mano bendražygis stabtelėjęs pasišne- 
kučiuodavo; žinoma, aš negirdėdavau, apie ką jie kalbėdavosi, 
bet, mano manymu, misteris Henderlendas buvo šiame krašte 
mylimas, nes mačiau, kaip daugelis išsitraukia savo ragines ta- 
bokines ir duoda jam žiupsnelį pauostyti. 

Labai atsargiai pasipasakojau misteriui Henderlendui apie sa- 
vo reikalus, neminėdamas Aleno: sakiausi keliaująs į Balachu- 
lišą pasimatyti su draugu, mat, pagalvojau, kad Ocharnas ar net 
Diuroris — pernelyg žinomi pavadinimai ir gali sukelti įtarimą. 


Savo ruožtu misteris Henderlendas man papasakojo apie žmo: 
nes, su kuriais susidurdavo, besislapstančius kunigus ir jakobi- 
tus, apie nusiginklavimo įsaką, škotiškų drabužių uždraudimą 
bei daug kitų tuolaikinių vietos įdomybių. Henderlendas, ro- 
dėsi, esąs nuosaikių pažiūrų žmogus: už kai ką peikė parla- 
mentą, o ypač kaltino už įstatymą, kur kas griežčiau draudusį 
nešioti škotiškus drabužius, negu ginklą. 

Šitoks pažiūrų nuosaikumas paskatino mane sužinoti jo nuo- 
monę apie Rudąją Lapę ir Apino nuomininkus, nes tokie klau- 
simai būtų rūpėję kiekvienam, keliaujančiam į tą kraštą. 

Mano bendrakeleivis atsakė, jog tai liūdna istorija. 

— Tiesiog nuostabu, — tarė jis— iš kur nuomininkai, patys 
pusbadžiu gyvendami, sukrapšto šitiek pinigų. Beje, ar jūs, 
misteri Belfurai, kartais neturite žiupsnelio tabokos? Ne? Na, 
tiek to, apsieisiu. Taigi šitie nuomininkai, kaip jau minėjau, 
iš dalies yra priverčiami. Džeimsas Stiuartas iš Diurorio (tas 
pats, kurį vadina Džeimsu iš Glenso) su Ardšiliu, klano kapito- 
nu, yra tikri broliai; šis žmogus čia turi didelę įtaką ir kietą 
ranką. Dar yra vienas toks Alenas Brekas. .. 

— O!-— neišlaikiau aš, — kas jis toks? 


99 


— O kas yra vėjas laukuose? — pasakė Henderlendas.— Šian- 
dien šen, rytoj ten, kur nujos, ten sustos, — tikras vėjo pamu- 
šalas. Nė kiek. nenustebčiau, jei dabar jis tupėtų štai už tų vir- 
žių ir spoksotų į mus. Beje, ar neatsirastų kartais Žžiupsnelio 
tabokos, a? 

Atsakiau, kad neturiu, ir pridūriau, kad jis šito klausęs jau 
ne kartą. 

— Gali būti, — pritarė misteris Henderlendas atsidusdamas,— 
vis dėlto keista, kad jūs nesinešiojat uostomosios tabokos. Tai- 
gi, kaip jau minėjau, tas Alenas yra narsus, pramuštgalvis ir, 
kaip žinoma, Džeimso dešinioji ranka. Jis jau pasmerktas my- 
riop, ir todėl jam nieko nebėra švento: jei koks nors pras- 
čiokėlis neduotų skatiko, šis tam ko gero ir žarnas paleistų. 

— Jūs viską piešiat niūriom spalvom, misteri Henderlendai,— 
tariau aš.— Jei visa paremta tik baime, tai nenoriu daugiau ir 
klausytis. | 

— Ne, ne,— priešinosi Henderlendas,— yra čia ir meilė, ir 
auka, kurių tiek aš, tiek jūs galėtumėte pavydėti. Tame yra 
kažkas gražaus, ne krikščioniška, o žmogiškąja prasme. Kiek 
esu girdėjęs, net Alenas Brekas yra vertas pagarbos šaunuolis. 
Ar maža mūsų šalyje veidmainių ir padlaižių bažnyčioje sėdi 
pirmose eilėse ir yra žmonių gerbiami, o juk jie, misteri Bel- 
furai, kur kas blogesni už tą paklydėlį galvažudį. Ohoho, mes 
iš tų kalniečių galėtume pasimokyti! Jūs, greičiausiai, pamany+ 
site, kad aš pernelyg ilgai gyvenau tarp kalniečių?— pridūrė 
šypsodamasis mano bendrakeleivis. 

Atsakiau, kad visai taip negalvoju, net priešingai — kalnie- 
čiais gėriuosi ir, jei ėmėme apie juos kalbėti, tai ir misteris 
Kembelas kilęs iš Kalnuotosios Škotijos. 

— Taigi, — pritarė Henderlendas,— tikra tiesa. Gera kilmė. 

— O ką veikia karaliaus patikėtinis?— pasiteiravau aš. 

— Kolinas Kembelas?— pasitikrino mano bendrakeleivis.— 
Ogi kiša galvą į širšių lizdą. 

— Girdėjau, jis pasigviešęs nuomininkus prievarta iškeldin- 
ti?— vėl paklausiau. 

— Iš tikrųjų, — pritarė pašnekovas,— tik čia, kaip žmonės 
sako, kiekvienas ant savo kurpalio tempia. Pirmiausia Džeimsas 
iš Glenso nuvažiavo į Edinburgą, susirado kažkokį notarą, be 
abejo, irgi kokį nors Stiuartą, nes jie visi kaip šikšnosparniai 
varpinėj laikosi išvien, — ir sustabdė iškeldinimą. Tada vėl su- 


100 


krutęs Kolinas Kembelas laimėjo bylą valstybės iždo teisme. 
Sklinda gandai, kad rytoj pirmiesiems nuomininkams reikėsią 
išsinešdinti. Kraustyti pradeda nuo Diurorio, ties pačiais Džeim- 
so langais, o tai, net ir mano supratimu, atrodo neprotinga. 

— Manot, kad jie priešinsis?— paklausiau. 

— Jie nuginkluoti, — atsakė Henderlendas.— Ar bent šitaip 
galvojama, bet gan apsčiai šaltųjų ginklų sukaišiota į atokias 
vieteles. Be to, Kolinas Kembelas pasikvietė kareivių. Nepaisant 
visko, būdamas brangios jo žmonelės vietoj, nerimčiau kailyje, 
kol vyras grįžtų namo. Pavojingi žmonės šitie Apino Stiuartai. 

Pasiteiravau, kuo jie blogesni už savo kaimynus. 

— Taigi, kad niekuo, — pripažino katekizmo mokytojas.— Čia 
ir visa bėda. Jei Kolinui Rojui pasisektų įvesti savo tvarką 
Apine, jis viską lygiai turėtų pakartoti ir kitame krašte, vadi- 
namajame Memore, kurio žemės priklauso Kemeronams. Tiek 
vienam, tiek ir kitam kraštui jis yra karaliaus įgaliotinis, taigi 
iš visur turėtų iškeldinti nuomininkus; iš tikrųjų, misteri Bel- 
furai, jeigu atvirai, tai, mano įsitikinimu, vienur išsisukęs iš mir- 
ties nagų, kitur jis tikrai galvą paguldys. 

Šitaip besišnekučiuodami mudu žygiavome geroką pusdienį. 
"Pagaliau misteris Henderlendas pareiškė, jog buvę malonu ke- 
liauti drauge su manimi ir susipažinti su misterio Kembelo 
bičiuliu (jo žodžiais tariant, misterį Kembelą jis leistų sau 
pavadinti protestantiškojo Siono saldžiabalsiu liaupsintoju), ir 
pasiūlė man trumpam atsikvėpti: pernakvoti jo namuose, ne- 
toli nuo Kingerlocho. Atvirai sakant, tokiu pasiūlymu tiesiog 
apsidžiaugiau, nes jokio noro nejaučiau prašytis nakvynei pas 
Džoną iš Kleimoro, nes po nesėkmingų susitikimų — pirmiausia 
su apgaviku vedliu, o paskui su džentelmenu keltininku — bai- 
minausi kiekvieno nepažįstamo kalniečio. Susitarę su misteriu 
Henderlendu, paspaudėme vienas kitam ranką, o pavakare pri- 
ėjome vienišą nedidelį namelį, stovintį Linhės įlankos pakran- 
tėje. Nors saulė nuslinko už nykių Ardguro kalnų, bet kita 
pakrantės pusė tolumoje dar buvo nutvieksta vakaro žarų; 
įlankoje ramu kaip ežere, tiktai žuvėdros suko ratus ir klykavo, 
drumsdamos tylą, — visas kraštovaizdis atrodė kažkoks didingas 
ir atšiaurus. 

Vos tik priėjome prie misterio Henderlendo namų slenksčio, 
šeimininkas, didžiai mane nustebindamas,— mat, aš jau buvau 
apsipratęs su kalniečių mandagumuų,— nustūmė mane į šalį ir. 

įvirtęs į kambarį, čiupo molinį indelį, nediduką raginį šaukštą 
ir suskato be saiko kimšti į nosį tabaką. Paskui, lig soties pri- 
sičiaudėjęs, atgręžė į mane apykvailį savo veidą. 

— Tokį, mat, įžadą esu davęs, — paaiškino, — pasižadėjau nesi- 
nešioti su savim uostomosios tabokos. Žinoma, tai sunkus iš- 
mėginimas, bet kai pagalvoji apie kankinius, ne vien tik apie 
škotų, "bet apskritai apie visus krikščioniškus kentėtojus, tai 
net gėda apie tai užsiminti. 

Vos tiktai pavalgėme,—o pats prašmatniausias gerojo žmo- 
gaus valgis buvo avižinė košė su išrūgomis,— šeimininkas, pa- 
daręs rimtą veidą, išklojo, jog, atiduodamas šventą pareigą 
misteriui Kembelui, jis privaląs žinoti, kokie mano dvasios rei- 
kalai. Prisiminęs atsitikimą su tabaku, norėjau iš jo pasišai- 
pyti, bet dar nespėjau atsitokėti,i o mano akys jau pasruvo 
ašaromis. Esama dviejų dorybių, kurių nuolatos alksta žmogaus 
širdis: gerumo ir kuklumo. Ne taip dažnai šiame žiauriame pa- 
saulyje jų užtiksi tarp šaltų ir garbės ištroškusių žmonių, bet 
misterio Henderlendo lūpomis bylojo gerumas ir kuklumas. 
Nors po visų tų nuotykių, iš kurių išnešiau sveiką kailį, ma- 
žumėlę, kaip sakoma, šiaušiausi, bet netrukus parklupau šali- 
mais prastuolio vargšo senioko, didžiuodamasis ir džiaugda- 
masis, kad čia atsidūriau. 

Prieš eidamas gulti, iš savo menkų santaupų, kurias laikė 
žeminėje sienoje, jis pasiūlė man šešis pensus; pamatęs tokį 
beribį geraširdiškumą, nežinojau, kaip elgtis. Tačiau .šeiminin- 
kas mane taip nuoširdžiai įtikinėjo, kad atsisakyti būtų buvę 
labai nemandagu, todėl nusileidau ir palikau jį kur kas netur- 
tingesnį už save patį. 


XVII. RUDOSIOS LAPĖS MIRTIS 


Kitą dieną misteris Henderlendas surado žmogų, valties sa- 
vininką, ketinantį popiet plaukti anapus Linhės įlankos, prie 
Apino, žvejoti. Valtininkas buvo misterio Henderlendo parapi- 
jietis, tad prikalbino paimti ir mane; šitaip pasisekė sutaupyti 
vieną dieną ir pinigų, kuriuos būčiau turėjęs sumokėti už du 
perkėlimus. 

Apypiečiais nusiyrėme nuo kranto. Diena pasitaikė ūkanota, 
saulė prasiskverbdavo tik pro debesų plyšius. Jūra čia buvo 

gili ir rami, jokia bangelė nė nevirptelėjo,— pasisėmęs sauja 
vandens, net sriūbtelėjau į burną, mat, netikėjau, kad sūrus. 
Iš abiejų pusių niūksojo aukšti, pliki ir grubūs kalnai, pa- 
juodę ir niūrūs nuo debesų šešėlių, ir tik kai kur blizgėjo 
saulės nušviestos sidabrinės upeliukų juostos. Rūstus man at- 
rodė tas Apino kraštas, kuris taip traukė žmones, o kartu ir 
Aleno širdį. 

Reikėtų paminėti ir dar šį tą. Vos tik mudu išplaukėm, saulė 
apšvietė nedidelį šiaurės pusėn pakrante slenkantį raudoną 
ruoželį. Ryški spalva labai priminė kareivių mundurus; šen 
ten protarpiais blykstelėdavo ir sužybsėdavo, tarsi saulė būtų 
žaidusi ant plieno. 

Pasiklausiau valtininko, kas tenai galėtų būti. Šis atsakė, 
jog, greičiausiai, iš Viljamo forto į Apiną žygiuoja raudonšvar- 
kiai gainioti vargšų nuomininkų. Sunku man buvo žiūrėti į tokį 
reginį: gal dėl to, kad pagalvojau apie Aleną, o gal kažin ką 
nujaučiau. Nors karaliaus Jurgio pulkus mačiau tik antrą kar- 
tą, bet ničnieko gera iš jų nesitikėjau. 

Galų gale mes priplaukėme visai arti prie Liveno užutekio 
žiočių, ir aš pasiprašiau išleisti į krantą. Valtininkas, sąžiningas 
žmogus, prisiminęs duotąjį pažadą katekizmo mokytojui, mielai 
mane būtų nuplukdęs iki Balachulišo, bet iš čia man buvo 
daug arčiau ligi slaptavietės, todėl tol spyriojausi, kol paga- 
liau mane išlaipino prie pat Letermoro (arba Letervoro, nes 
girdėjau sakant ir taip) miško, Aleno krašte — Apine. 

Ant stataus uolėto kalno šlaito, pakibusio virš įlankos, buvo 
išsibarstęs beržynas. Skardis išraižytas daugybės griovų ir pa- 
parčiais apžėlusių lomų, tarp kurių iš šiaurės į pietus vingia- 
vo kelias ar raitųjų takas, 0 prie įlinkio čiurleno šaltinėlis. 
Čionai ir sėstelėjau pasistiprinti misterio Henderlendo įdėtais 
avižiniais paplotėliais ir apsvarstyti savo būklę. 

Ten besėdint, mane apniko skaudžiai geliantys uodų spie- 
čiai, bet kur kas labiau nedavė ramybės visokios abejonės. Ką 
dabar daryti: kodėl aš ieškau įstatymo pasmerkto ir žmogaus 
gyvybės tykojančio Aleno: ar ne protingiau būtų savo valia 
ir atsakomybe, užuot pėdinus į šiaurę, patraukti tiesiai į pie- 
tus? Ką pamanytų misteris Kembelas arba net ir misteris Hen- 
derlendas, kada nors išgirdę apie mano kvailystes ir perdėtą 
pasitikėjimą savimi? Štai kokios mintys kvaršino man galvą, 
ir daug smarkiau, negu kada anksčiau. 

Taip besėdint ir begalvojant, miške pasigirdo žmonių balsai 
ir arklių trypimas, o neilgai trukus, kelio vingyje išniro keturi 
keliauninkai. Keliūkštis ties ta vieta buvo toks nelygus ir siau- 
rutis, kad žmonės klumpino žąsele, vesdamiesi arklius už pa- 
vadžių. Pirmasis žengė augalotas rudagalvis džentelmenas val- 
dingu ir įraudusiu veidu, nešdamasis rankoje skrybėlę ir ja vė- 
duodamasis, nes duste duso nuo karščio. Antrasis, sprendžiant 
pagal tvarkingą juodą drabužį ir baltą peruką, aiškiai buvo 
teisininkas. Trečiasis, tarnas, apsitaisęs languotu škotišku tar- 
tanu, kuris liudijo jo šeimininką esant iš kalniečių giminės, 
matyt, buvo arba pasmerktas įstatymo, arba priešingai — ypač 
artimai besibičiuliaująs su vyriausybe, juk nešioti tartaną drau- 
dė įstatymas. Jei būčiau bent kiek įžvalgesnis, būčiau paste- 
H3jęs, jog tartano raštuose buvo Argailių (arba Kembelų) spal- 
vos. Ant arklio, kurį vedėsi tarnas, kūpsojo pritaisytas talpus 
lagaminas, o prie balno lanko tabalavo tinklelis su citrinomis 
punšui,— šitaip dažnai atrodydavo turtingi šios šalies keliau- 
ninkai. 

Tokių, kaip ketvirtasis, paskutinis šios eisenos dalyvis, bu- 
vau matęs ir anksčiau: iš karto pažinau šerifo valdininką. 

Vos tik pamatęs keliauninkus, nusprendžiau (net pats neži- 
nau, kodėl), jog mano nuotykiai dar nesibaigė. Pirmajam pri- 
ėjus arčiau, pakilau iš paparčių ir pasiklausiau kelio į Ocharną. 

Paklaustasis sustojo ir pasižiūrėjo į mane, kaip man pasiro- 
dė, kažkaip keistai, o paskui atsigręžė į teisininką: 

— Mangai,— kreipėsi į jį rudagalvis,-— daugelis pasakytų, kad 
toks ženklas reiškia daugiau, negu susitikt du piratus. Tik pa- 
manykit, aš keliauju į Diurorį žinomu jums reikalu, o štai iš 
paparčių išdygęs jaunuolis teiraujasi, ar aš netraukiu į Ocharną. 

— Glenurai,— tarė antrasis, — čia menki juokai. 

Dabar pirmieji du, priėję dar arčiau, įsistebeilijo į mane, 
o kiti stabtelėjo mažumėlę atokiau. 

— O ko tau prireikė Ocharnet— paklausė Rojus Kolinas 
Kembelas iš Glenuro, dar vadinamas Rudąja Lape, nes kaip 
tik jį aš ir susistabdžiau kelyje. 

— Žmogaus, kuris tenai gyvena!-— atšoviau jam. 

— Gal Džeimso iš Glenso?— susimąstęs paklausė Rojus ir 
tarė teisininkui:— Kaip manot, ar tik ne savuosius renka? 

— Šiaip ar taip, — prabilo užklaustasis— mums būtų geriau 
čia pasilikus palūkėti kareivių. 

— Na, jei jūs čia dėl manęs taip susijaudinot,— atsakiau 
aš, — tai nesu nei jo, nei jūsų šalininkas, o tik doras, niekam 
nepriklausąs ir nieko nesibijąs karaliaus Jurgio valdinys. 

— Ką gi, neblogai pasakyta,— pagyrė patikėtinis.— Tik leis- 
kit paklausti, ką tas doras valdinys čia, taip toli nuo savo tė- 
viškės, veikia ir kam jam prireikė Ardšilio brolio? Jūsų žiniai, 
čia mano valdžia. O aš — karaliaus patikėtinis kai kuriems dva- 
rams, ir man pavesta du tuzinai kareivių. 

— Šiame krašte sklinda gandai,— trupučiuką suirzęs atšo- 
viau aš, — kad jūsų ranka kieta. 

Patikėtinis valandėlę žiūrėjo į mane, tarsi kažko dvejodamas. 

— Hm,— pagaliau numykė jis,— drąsiai pasakei, bet nesu at- 
viro žodžio priešas. Jei kurią nors kitą dieną būtumei pasi- 
klausęs kelio pas Džeimsą Stiuartą, būčiau tikrai parodęs ir pa- 
linkėjęs laimingos kloties. Tačiau šiandien... ei, Mangai?— ir 
jis vėl atsigręžė į teisininką. 

Tą pačią akimirką, kai karaliaus patikėtinis atsigręžė, nuo 
kalno viršūnės trinktelėjo šūvis; vos tik jis nuaidėjo, Rojus 
griuvo ant kelio. 

— Oi, mirštu, mirštu, — kelis sykius suvaitojo nelaimingasis. 

Teisininkas, pakėlęs jį nuo žemės, laikė apglėbęs rankomis, 
o tarnas, stovėdamas šalimais, grąžė rankas. Sužeistasis pa- 
žvelgė į vieną ir kitą baimingu žvilgsniu ir persimainiusiu bal- 
su, kuris man smilktelėjo į pačią širdį, tarė: 

— Saugokitės patys, aš mirštu! 

Dar pamėgino atsisegioti drapanas, tarytum norėdamas ap- 
žiūrėti žaizdą, bet pirštai nuslydo nuo sagų. Giliai atsidusęs, 
nusvarino galvą ant peties ir mirė. 

Teisininkas neištarė nė žodžio, tik jo veidas suakmenėjo ir 
išblyško kaip negyvėlio; tarnas kaip mažas vaikas balsiai 
šniurkščiojo ir aimanavo, 0 aš savo rėžtu dėbsojau sustingęs 
iš siaubo. Vos tik išgirdęs šūvį, šerifo valdininkas tučtuojau 
nuskubėjo atsivėsti kareivių. 

Pagaliau teisininkas, klestelėjęs mirusį į kraujo klaną ant ta- 
ko, svirduliuodamas atsistojo. 

Bene šis judesys privertė mane atsikvošėti, nes, vos tik jam 
krustelėjus, pasileidau šlaitu aukštyn, šaukdamas: „Žmogžudys! 
Laikykit Žmogžudį!" 

Viskas dėjosi žaibiškai, tad, užsiropštęs ant pirmo pasitaikiu- 
sio iškyšulio, galėjau kaip ant delno matyti skliūrą pliko 
kalno, — žmogžudys dar kiūtino visai netoli. 

— Čionai!-— surikau.— Štai jis! 

UŪmai grįžtelėjęs ir pažvelgęs per petį, piktadarys pasileido 
bėgti. Dar akimirka, ir dingo beržų tankmėje; paskui vėl pasi- 
rodė beržyno viršūnėje,— Mačiau, kaip jis vikriai tarsi bež- 
džionė kopė stačiu skardžių, čiūžtelėjo už uolos ir visiškai iš- 
nyko iš akių. | 

Visą tą laiką aš taip pat bėgau, todėl užsikrausčiau aukšto- 
kai, bet man kkažkas riktelėjo sustoti. 

Atsiropščiau ligi aukštutinio miško pakraščio, užtat dabar 
stabtelėjęs ir atsigręžęs priešais save aiškių aiškiausiai pama- 
čiau visą kalno atšlaitę. 

Teisininkas su šerifo valdininku, tebestovėdami ant kelio, 
šaukė ir mojavo man grįžti atgal, o kairėje su atkištomis muš- 
kietomis išsisklaidę po vieną iš žemutinio miško jau slinko 
raudonšvarkiai. 

— Kodėl aš turiu leistis?— šaukiau.— Jūs patys ateikit! 

— Dešimt svarų, kas pagaus šį vaikėzą!— suriko teisininkas.— 
Tai suokalbininkas. Jį tyčia atsiuntė, kad mus užkalbintų. 

Sulig šiais žodžiais, kuriuos puikiausiai išgirdau, nors jie 
ne man buvo skirti, o kareiviams, mano širdis visai apmirė, tik 
dabar visai nuo kitokios baimės. Iš tikrųjų, viena yra rizikuoti 
savo gyvybe, o kita rūpintis dar ir savąja garbe. Pavojus taip 
netikėtai, kaip perkūnas iš giedro dangaus užgriuvo ant mano 
pečių, jog mirtinai buvau sukrėstas ir bejėgis. 

Kareiviai pasipylė į kalną: vieni skuto už akių, kiti, nusi- 
ėmę nuo pečių muškiėtas, taikstėsi į mane, o aš vis tebe- 
stovėjau. 

— Nerk po šitais medžiais!— įsakė kažkoks balsas greta ma- 
nęs. Gerai nenutuokdamas, ką darau, paklausiau, ir vos tik 
linktelėjau, supoškėjo šautuvai, o kulkos nušvilpė pro beržus. 

Medžių tankmėje stovėjo Alenas Brekas su meškere rankoje. 
Net nepasilabinęs su manimi, nes dabar glėbesčiuotis nebuvo 
laiko, pasišaukė: „Eikšen!“ ir pasileido šlaitu į Balachulišo 
pusę, o aš kaip avis sekiau pavymui. 

Mudu dabar kūrėme tarp beržų: čia slėpdavomės už nedide- 
lių įkalnės gūbrių, čia keturpėsti repečkojomės per viržių krū- 
mus. Lėkėmę kaip pašėlę; mano širdis, atrodė, ištruks iš krū- 

tinės, — nebuvo kada apie nieką galvoti, o žodžiui tarti trūko 
kvapo. Tiktai prisimenu, kaip stebėjausi, kai Alenas, retkarčiais 
visu ūgiu išniręs iš viržynų, apsižvalgydavo aplinkui, o iš to- 
lumos atsirisdavo kareivių ūkčiojimas ir šauksmai. 

Po ketvirčio valandos Alenas, parkritęs ant žemės tarp vir- 
žių krūmų, atsisuko į mane: 

— Dabar,— sušniokštė jis,— pats rimčiausias išmėginimas. Jei 
brangi gyvybė, daryk tą, ką aš darysiu. 

Ir, nė kiek nesulėtindami žingsnio, tik kur kas atsargiau, mu- 
du patraukėme atgal pašlaite tuo pačiu keliu, iš kur atbėgome, 
tik gal kiek aukštėliau, kol galų gale, atsidūrę aukštutiniame 
Letermoro beržyne, kur pirmiau susitikau savo bičiulį, par- 
kritome kniūbsti ant žemės ir tysojome pasliki, lekųodami it 
šunes. 

Man taip sopėjo šonus, sukosi galva, o nuo karščio perdžiū- 
vo burna ir taip kankino troškulys, jog kniūbsojau šalia drau- 
go visiškai leisgyvis. 


XVIII. PAŠNEKESYS SU ALENU LETERMORO MIŠKE 


Pirmasis atsigavo Alenas. Pakilęs nuėjo į miško pakraštį, 
apsižvalgė aplinkui ir sugrįžęs atsisėdo. 

— Na, Deividai, karštą pirtelę turėjom, — tarė jis. 

Nieko į tai neatsakiau, netgi galvos nepakėliau. Savo aki- 
mis mačiau žmogžudystę, Mačiau, kaip akies mirksniu užgeso 
augalotas, stiprus ir linksmas vyras; gailestis, kurį sužadino 
tas reginys, teberusėjo manyje, bet tai dar buvo ne vis- 
kas. Nušautas žmogus, kurio Alenas nekentė, o jis pats ša- 
limais tūno miške ir bėga nuo kareivių; ir mažas skirtumas, 
ar jis pats paspaudė gaiduką, ar tik įsakė šauti. Žodžiu, vie- 
nintelis draugas, kurį turėjau šiame laukiniame krašte, buvo 
prikišęs nagus prie šios žmogžudystės. Todėl aš jo bijojausi, 
nedrįsau net į veidą jam žvilgterėti. — geriau jau būčiau dryb- 
sojęs lietuje toje vėjų gairinamoje salelėje, negu šiame šilta- 
me miške greta galvažudžio. | 

— Ar tu vis dar neatsigauni?— vėl jis paklausė manęs. 

— Ne,— atsakiau, nepakeldamas galvos iš paparčių, — ne, aš 
atsigavau, jau galiu kalbėti. Mudu turim skirtis, — išpoškinau.— 
Jūs, Alenai, man labai patikote, bet kelias, kuriuo einate, ne- 

tinka nei man, nei dievui: trumpai drūtai, mudu turim skirtis. 

— Man sunku bus su tavim, Deividai, taip, be jokios prie- 
žasties, skirtis,— labai rimtai atsakė Alenas.— Jei žinai, kas 
temdo mano gerą vardą, tai senosios pažinties vardan viską 
tiesiai reikėtų iškloti, o jei tau paprasčiausiai mano draugystė 
nebepatinka, tai vertėtų nuspręsti, ar čia ne įžeidimas. 

— Alenai, kam šitaip kalbėti. — pertraukiau aš,— juk gerai 
žinai, kad tas jūsų Kembelas guli ant kelio paplūdęs krau- 
juose. 

Patylėjęs mMinutėlę, jis vėl paklausė: 

— Ar girdėjai kada nors sakmę apie žmogų ir Gerąją 
Tautą? 

Supratau, kad jis turi galvoje pasaką. 

— Negirdėjau,— atrėžiau jam,— ir nenoriu girdėti. 

— Jums leidus, misteri Belfurai, vis dėlto aš ją paseksiu,— 
tarė Alenas.— Į uolėtą salą, kur, matyt, poilsiui buvo apsi- 
stojusi Geroji Tauta, keliaujanti Airijon, iš jūros buvo išmestas 
žmogus. Šitoji uola vadinasi Skerivoru— ji ne per toli nuo 
tos vietos, kur sudužo mūsų laivas. Žmogus gailiai raudojo, 
jog prieš mirtį nepamatys savo sūnelio. Gerosios Tautos kara- 
lius, išgirdęs vargšelio maldavimą, išsiuntė pasiuntinį, kuris at- 
nešė vaikutį ir, įdėjęs į maišą, paguldė šalia miegančiojo. 
Prabudęs žiūri žmogelis, kad šalia jo kažin kas kruta. Grei- 
čiausiai, jis buvo iš tokių, kurie visados tikisi sulaukt blogiau, 
todėl iš atsargumo, prieš atrišdamas maišą, persmeigė jį durklu, 
ir taip kūdikis žuvo. Man regis, misteri Belfurai, jūs labai pa- 
našus į tą žmogų. 

— Gal norit pasakyti, kad jūs čia niekuo dėtas!— šūktelė- 
jau atsisėsdamas. 

— Kaip draugui aš jums pasakysiu, misteri Belfurai iš Krū- 
mynės,— atšovė mano bičiulis,— jei ir ketinčiau ką nors nu- 
dėti, tai, nenorėdamas užtraukti nelaimės savo klanui, daryčiau 
tai ne savo krašte. Be to, juk mane sutikot ne su špaga ar 
šautuvu rankoj, bet su meškere. 

— Nejaugi, — apsidžiaugiau aš,— ar tai tiesa? 

— O dabar,— išsitraukęs durklą ir dėdamas ant jo ašmenų 
ranką, toliau šnekėjo Alenas, — šventuoju plienu prisiekiu, kad 
nei kėslų, nei veiksmu, nei mintim prie šios žmogžudystės ne- 
prisidėjau. 

— Dėkui dievui, — atsidusau ir ištiesiau bičiuliui savo ranką. 

Alenas dėjosi jos nematąs. 

— Neverta čia tiek terliotis su tais Kembelais!-—- suburbėjo 
jis. — Kiek žinau, jų ne taip jau maža. 

— Pagaliau, — tariau neiškentęs,— jūs negalite manęs smar- 
kiai kaltinti, juk gerai pamenat, ką sakėte laive. Dėkui dievui 
dar sykį, kad vis dėlto pagunda ir nusikaltimas — ne tas pat. 
Visi mes galim būti gundomi, bet šaltakraujiškai atimti žmo- 
gui gyvybę, Alenai!--— tą akimirką daugiau mė žodžio negalėjau 
ištarti. — Ar jūs žinot, kas tai padarė?— paklausiau.— Pažįstate 
tą žmogų su juodu apsiaustu? 

— Apsiausto spalvos gerai nepamenu,— gudriai išsisuko Ale- 
nas,— bet man vaidenasi, jog mėlyna. 

— Mėlyna ar juoda, nesvarbu, bet ar pažįstat jį?— vis ne- 
atlyžau. 

— Atvirai tariant, negalėčiau prisiekti — vengė tiesaus atsa- 
kymo Alenas.— Iš tikro jis visai pro pat mane praėjo, bet 
lyg tyčia tuo sykiu varsčiausi batus. 

— Ar galėtumėt prisiekti, kad to žmogaus 'nepažįstat, Ale- 
nai?— surikau pusiau piktai, pusiau juokdamasis iš jo išsisu- 
kinėjimo. * 

— Negalėčiau,— prisipažino bičiulis— kad tu žinotum, Dei- 
vidai, koks aš baisus užuomarša! 

— Bet aš aiškių aiškiausiai pastebėjau, kaip nėrėtės iš kai- 
lio, kad suklaidintumėm kareivius. 

— Savaime suprantama,— pripažino Alenas,— šitaip būtų pa- 
sielgęs kiekvienas džentelmenas. Juk mudu šioj byloj nekalti. 

— Tuo daugiau dingsčių mums išsiteisinti, jei be reikalo 
apkaltino, — nesitvėriau kailyje.— Teisiuoju reikia labiau susi- 
rūpinti, negu nusikaltėliu. 

— Matai, Deividai,— atsakė jis, — nekaltas dar turi progą 
būti išteisintas teisme, o tam vaikinui, kuris paleido šūvį, nėra 
kitokio prieglobsčio, kaip viržių krūmai. Tiems, kurįe niekur ir 
niekados nebuvo susitepę rankų, derėtų nesmerkti tų, kurie 
šitaip nusikaltę. Štai kaip elgiasi tikras krikščionis. Jei viskas 
būtų pakrypę kitaip, sakysim, tas vaikinas, kurio gerai, nejsi- 
žiūrėjau, būtų atsidūręs mudviejų, o mes jo vietoje (o šitai 
labai lengvai galėjo atsitikti), tai, manau, mudu būtume jam 
labai dėkingi, jei jis būtų nuviliojęs kareivius. 

Kalbai pakrypus apie tokius dalykus, supratau, kad Aleno ne- 
perkalbėsi. Visą laiką jis atrodė toks nekaltas, kaip kūdikis, 
taip naiviai tikėjo savo žodžiais ir nesvyruodamas buvo pasi- 
ryžęs aukotis įsivaizduojamai savo pareigai, kad aš, tą sykį 
prisiminęs misterio Henderlėndo žodžius, jog ir mums ne pro 
šalį kai ko pasimokyti iš tų laukinių kalniečių, nutilau. Ką gi, 
čia man buvo gera pamoka. Aleno pažiūros buvo klaidingos, 
bet už jas jis buvo pasiryžęs padėti galvą. 

— Alenai,— atsakiau jam,— regis, aš ne taip suprantu tikro 
krikščionio pareigą, bet tai, ką sakėte, nėra jau taip bloga. 
Todėl antrą kartą tiesiu jums savo ranką. 

Ištiesęs abi rankas, Alenas suabejojo, ar tik nebūsiu aš jo 
užkerėjęs, kad jis man gali viską atleisti. Paskui, labai surim- 
tėjęs, įspėjo, kad mudu šiame krašte negalime gaišti nė mi- 
nutės: jis — dezertyras, o Apiną dabar iššukuos lyg šiltą vilną 
ir kiekvieną prisispyrę klausinės, kas jis toks ir iš kur; O aš, 
be abejonės, irgi esu įsivėlęs į žmogžudystę. 

— O, aš nebijau savo krašto teismo!-— pasakiau, norėdamas 
jam šiek tiek įgelti. 

— Negi čia tavo tėvynė!-— atkirto Alenas.— Manai, kad ta- 
ve kas nors teis čia, Stiuartų žemėje? 

— Mano tėvynė — visa Škotija!-—- atšoviau jam. 

— Iš tiesų stebiuosi tavim,— tarė bičiulis.— Nušautas Kembe- 
las; vadinasi, bylą spręs Inveraroje, Kembelų rezidencijoje. Pen- 
kiolika Kembelų sėdės prisiekusiųjų suole, o visų vyriausiasis 
Kembelas, pats hercogas, pasipūtęs kaip gaidys — pirmininko 
kėdėje. Sakai, teisingumas, Deividait Teisingumas visame pa- 
saulyje toks pat, kaip šit prieš valandėlę Glenurui šalikelėje. 

Tokie žodžiai, prisipažinsiu, mane išgąsdino ir būtų dar la- 
biau įbauginę, jei būčiau žinojęs, kaip tiksliai tos Aleno pra- 
našystės išsipildys; iš tiesų jis perdėjo tiktai vienoje vietoje, 
būtent: prisiekusiųjų teisme sėdėjo vienuolika Kembelų, o kiti 
keturi taip pat priklausė nuo hercogo, tad tas skaičius buvo 
ne tiek svarbus, kaip iš sykio galėjo atrodyti. Vis dėlto aš 
užsipuoliau, kad Alenas neteisus hercogo Argailio atžvilgiu, nes 
jis, būdamas vigas, vis dėlto yra protingas ir sąžiningas di- 
dikas. 

— Kaipęei,— pasišaipė Alenas,— be abejonės, vigas,— tik aš 
niekad nesakiau, jog jis prastas savo klano vadas. Ką pagal- 
vos klanas, kai vienas iš Kembelų nušautas, ir nors vyriausiasis 

teisėjas — jų vadas, bet niekas dar kartuvėse nekybo? Jau ne 
kartą pastebiu,— pridūrė Alenas,— kad jūs, žemumų gyven- 
tojai, visai nenutuokiat, kur tiesa, o kur melas. 

Išgirdęs tuos žodžius, pratrūkau garsiai kvatotis, o Alenas, 
mano nuostabai, irgi linksmai nusijuokė kartu su manimi. 

— Ne, ne,— tarė jis — mes kalnuos, Deividai, tad jei sakau 
reikia bėgt, paklausyk manęs, ir sprunkam. Žinoma, menkas 
malonumas tūnot viržynuose ir badaut, bet daug prasčiau kir- 
myti sukaustytam raudonšvarkių kalėjime. 

Pasiklausęs, į kurią pusę mudu spruksime, ir išgirdęs, kad 
į Žemumų kraštą, daug mieliau sutikau keliauti kartu su juo, 
nes degiau nekantrumu grįžti atgal ir suvesti sąskaitas su dėde. 
Be to, Aleno žodžiais, kad apie teisingumą negali būti nė kal- 
bos, jau buvau bepradedąs tikėti. Iš visų mirčių, kartuvių 
labiausiai nekenčiau, todėl šio siaubingo pabūklo vaizdas, visu 
ryškumu įsibrėžęs į mano vaizduotę iš kadaise prekijo atneštos 
baladžių knygos viršelio, išujo bet kokį pasitikėjimą teismais. 

— Pamėginsiu laimę, Alenai,— tariau jam,— eisiu su jumis. 

— Tik atmink,— perspėjo šis,— čia menki juokai. Nebus nei 
kuo užsiklot, nei pasiklot, o dažnai nei ko pavalgyt. Patalėlis 
kaip kurapkėlės, gyvenimėlis kaip užpiudyto elnio, o miegot 
reiks su šautuvu rankoj. Taip, drauguži, daug mylių turėsim 
nukakt, kol ištrūksim iš pavojų. Iš pat pradžių įspėju, nes 
pats tokio gyvenimo esu ragavęs. Tik jei kartais paklaustum 
kitos išeities, atsakyčiau,— jokios kitos nėra. Arba su manim 
po viržynus, arba — į kartuves. 

— Tada nesunku pasirinkti, — atsakiau, ir mudu paspaudėme 
vienas kitam ranką. 

— O dabar dar kartelį paslapčia dirstelėsim į raudonšvar- 
kius, — pasiūlė bičiulis ir nusivedė mane į šiaurrytinį miško 
kraštą. 

Žvilgterėję pro medžius, pamatėme didžiulę kalno atšlaitę, 
staigiai krintančią į užutekį. Pašlaitė buvo nelygi: riogsojo ak- 
menys, raizgėsi viržiai ir išdžiūvusių beržų stagarai, o toli, Be- 
lachulišo pusėje, pačioje nuokalnės pabaigoje, nuo kalvos ant 
kalvos, tolydžio vis mažėdamos, šmėžavo smulkutės kareivių 
figūrėlės. Jau nurimo karingi šauksmai, nes žygiuojantieji, ma- 
tyt, jau buvo išsikvėpę, bet sąžiningai ginėsi mūsų pėdomis ir, 
greičiausiai, kiekvieną akimirką tikėjosi užlipti mums ant kulnų. 

Žiūrėdamas į tolstančius kareivius, Alenas šypsojosi. 

-- H-hm,— numykė jis, — raudonšvarkiai greičiau nuo kojų 
nusivarys, negu ką nors peš! Todėl mudu, Deividai, sėstelėję 
užkąskim mažumėlę menką, atsipūskim ir išmaukim burnelę 
iš maniškio butelio. Tada patrauksim į Ocharną, į mano gimi- 
niečio Džeimso iš Glenso namus, kur gausim drabužių, ginklų 
ir pinigų kelionei, o tuomet, Deividai, sušuksim: „Sėkmė telydi 
mus!“ ir smuksim į viržius. 

Kai mudu vėl susėdę gurkšnojome iš butelio ir stiprinomės, 
nuo aukštumos, už milžiniškų, nykių ir nesvetingų kalnų, per 
kuriuos man su kelionės draugų buvo lemta klaidžioti, išvy- 
dome besileidžiančią saulę. Šitaip besėdėdami, o paskui ke- 
liaudami į Ocharną, vienas kitam pasipasakojome savo Auoty- 
kius; iš Aleno įspūdžių paminėsiu tiktai įdomesnius ir svar- 
besnius. 

Pasirodo, kad, vos tik bangai nusiritus, mano bičiulis pribėgo 
prie borto. Tarpais jis pamatydavo mane, besikapstantį ver- 
petuose, tarpais vėlei dingdavau jam iš akių. Paskutinį sykį 
jis mane pamatė stveriantis už rėjos. Pastaroji akimirka ir su- 
žadinusi viltį, kad aš galų gale kaip nors nusigausiu ligi kranto, 
todėl Alenas ir palikęs tuos ženklus bei nurodymus, kurie at- 
vedė mane (matyt, už visas mano nuodėmes) į šitą prakeiktą 
Apino kraštą. 

Tuo tarpu iš brigo buvo nuleista gelbėjimo valtis, ir du trys 
jūreiviai ten jau sėdėjo, tik staiga ūžtelėjo antroji banga, dar 
didesnė už pirmąją, ir, nukėlusi laivą nuo rifo, tikriausiai, jau 
būtų paskandinusi, bet šis vėl susilaikė ant rifo ragų. Lig tol 
brigo priekis buvo iškilęs, o užpakalinė dalis — nugrimzdusi. 
Dabar paskuigalis šoktelėjo aukštyn, o priekis nugrimzdo, todėl 
vanduo, plūsdamas tarsi iš malūno užtvankos, kliokė per prie- 
kinę angą. 

Vien tik prisiminęs, kas buvo toliau, Alenas išblyško kaip 
drobė. Jūreivinėje du sužeistieji, nepajėgdami pakilti iš savo 
gultų, pamatė besiveržiantį vandenį ir, pagalvoję, kad laivas 
jau skęsta, ėmė nežmoniškai šaukti, tos dejonės buvo tokios 
šiurpios, kad visi, kas tik buvo denyje, strimagalviais vienas 
paskui kitą suvirto į valtį ir užgulė irklus. Nenusiyrus nuo 
laivo nė dviejų šimtų jardų, atūžė milžiniška trečioji banga ir 
nutraukė brigą nuo rifų; akimirkai burės išsipūtė,— atrodė, kad 
laivas plaukia paskui juos, pamažiukais vis grimzdamas; netru- 

kus jis ėmė smukti vis giliau ir giliau, kol jūra visiškai prarijo 
„Testamentą“ iš Daisarto. 

Plaukiant valtimi, prislėgti šiurpaus priešmirtinio sužeistųjų 
klyksmo, niekas nepratarė nė žodžio, bet vos tiktai koja pa- 
siekė krantą, Housizenas, tarsi pabudęs iš miegų, įsakė suimti 
Aleną. Matrosams toks įsakymas nepatikęs,— šie neryžtingai 
trypčiojo, bet kapitonas, tarytum apsėstas, rėkė, kad dabar Ale- 
nas su šitokiais pinigais likęs vienas ir kad vien tik per jį 
prarastas laivas, nuskendę jų draugai, todėl tuo pačiu ypu jie 
dabar galį atkeršyti ir praturtėti. Septynetas prieš vieną, 0 ap- 
linkui toje vietoje — jokių uolų, kur bent kiek galėtum užsi- 
glausti, todėl jūreiviai jau pradėjo sklaidytis ir slinkti jam už 
nugaros. 

— Tada,— tarė Alenas, — įsikišo žemauūgis, rudaplaukis žmo- 
geliukas, tik jo pavardės neprisimenu. 

— Riachas,— įterpiau. 

— Taigi, — pritarė Alenas.— Riachas! Jis ir užstojo mane, 
klausdamas jūreivių, ar šie nesibiją teismo, ir taip jiems saky- 
damas: „Šimts pypkių, tada aš pats ginsiu šį kalnėną!“ Tas 
mažutis rudaplaukis iš tikrųjų ne toks jau blogas žmogus, — 
-pridūrė Alenas.— Jis dar turi sąžinės. 

— O, jis ir man savo ruožtu yra pagelbėjęs,— pritariau aš. 

— Jis man pagelbėjo,— sutiko Alenas, — garbės žodis, jo elge- 
sys visai be priekaištų! Bet matai, Deividai, laivo nuskendimas, tų 
nelaimingųjų riksmas giliai smigo tam žmogui į širdį, ar tik tai 
ir nebus svarbiausia priežastis. 

— Ir aš taip manau,— pritariau— nes iš pradžių jis, kaip 
ir kiti, buvo pasigviešęs tų pinigų. Na, o kaip Housizenas? 

— Kiek menu, jis visai neteko galvos, — atsakė Alenas.— Tik 
tuo sykiu mažasis žŽmogėnas man riktelėjo bėgti, tad aš, su- 
pratęs, kad toks pasiūlymas iš tikro neblogas, ir sprukau. Pas- 
kutinį kartą pakrantėje juos mačiau sugriuvusius į krūvą, tarsi 
būtų kažkuo ne visai patenkinti. 

— Kaip suprasti — ne visai patenkinti? — pasiteiravau. 

*— Ogi paleidę kumščius į darbą, — atsakė bičiulis.— Pats ma- 
"iau, kaip vienas lyg maišas griuvo žemėn. Bet pagalvojau, kad 
mar nėra ko delst. Matai, ta Malo salos dalis priklauso Kem- 
belamš,-- nelabai tikusi kaimynystė tokiam džentelmenui, kaip 
aš. Jei, he tokie reikaliukai, būčiau likęs, pats tave susiradęs 
ir pagelbėjęs mažyliui. (Tiesą sakant, juokinga, kad Alenas, 

pats būdamas ne ką augesnis, misterį Riachą vadino mažy- 
liu.)— Taigi, — toliau dėstė bičiulis, — kiek kojos kabina dūmiau 
tolyn ir, ką sutikdamas, šaukiau, kad pakrantėje sudužęs lai- 
vas. Broleli, jie manęs visai net nesulaikė ir nestabdė. Kad 
būtum matęs, kaip jie skuto pajūrin! O nulėkę šnipštą terasda- 
vo,—taip ir reikia Kembelams. Manau, kad čia bus bausmė 
šiam klanui, jog laivas ne sudužo, 0 visas nuskendo. Bet tau 
pačiam būtų nekaip baigęsi: jei į krantą būtų buvęs išplautas 
bent vienas pagalys, jie skersai išilgai būtų pakrantę išmaišę 
ir kaip mat tave suradę. 


XIX. SIAUBO NAMAI 


Mums beeinant, užklupo naktis, ir dieną praretėję debesys 
vėl taip užgulė ir sutirštėjo, kad tokiu metų laiku palyginti 
buvo itin tamsu. Karstantis akmenuotais kalnų šlaitais, stebė- 
jausi, kaip Alenas užtikrintai žengė tolyn, neiškrypdamas iš 
tiesaus kelio. 

Pagaliau, apie pusę vienuolikos priėję nuokalnės viršūnę, slė- 
nyje išvydome žiburius. Pro atviras duris pluoštu veržėsi židi- 
nio ir žvakių šviesa, o aplinkui namą siuvo penki ar šeši žmo- 
nės su plieskiančiais deglais. 

— Bene iš proto Džeimsas išsikraustė?— susirūpino Alenas.— 
Tai jam kliūtų, jei ne mes, o kareiviai čia būtų pasirodę. Tik 
viliuosi, pakelėn jis bus nusiuntęs sargybinį, o tako, kuriuo 
mudu atsidanginom, joks kareivis neužuos. 

Šitaip taręs, Alenas kažin kaip savotiškai tris kartus sušvil- 
pė. Net keista, kad, pirmą sykį švilptelėjus, visi deglai stab- 
telėjo, tarsi išsigandę, o po trečiojo vėlei visi sukruto. 

Tokiu būdu perspėję gyventojus, pradėjome nuokalne leistis 
žemyn, įr prie kiemo vartų (sodyba čia atrodė pasiturinti) 
mus sutiko aukštas, gražus, gal jau perkopęs penkiasdešimt 
metų vyriškis ir kažką riktelėjo Alenui gaelų tarme. 

— Džeimsai Stiuartai,— prabilo Alenas,— prašyčiau kalbėti 
škotiškai, nes su manim atėjęs jaunas džentelmenas mūsų tar- 
mės nemoka. Štai jis — pridūrė bičiulis, pavėdėdamas mane už 
parankės, — jaunikaitis iš Žemumų, savajame krašte lerdas, bet, 
manau, labiau išeis į sveikatą, jei jo pavardės čia nepami- 
nėsiu. 

Džeimsas iš Glenso greitosiomis nužvelgė mane, mandagiai 
linktelėjo, bet ir vėl netrukus prašneko į Aleną. 

— Koks nelemtas įvykis! Užtrauks nelaimę visam kraštui, — 
dejavo jis, grąžydamas rankas. 

— Gana jau,— ramino Alenas,— nėra to blogo, brolau, kad 
neišeitų į gera. Kolino Rojaus nėra, ir ačiū už tai. 

— Taigi, taigi. — nesiliovė Džeimsas,— garbės žodis, norėčiau, 
kad jis prisikeltų iš numirusių. Bepigu iš anksto švaistytis Žo- 
džiais ir grasinti, bet dabar, Alenai, šaukštai po pietų, o kas 
turės košę srėbt? Juk žmogžudystė atsitiko Apine — prisimink 
šitai, Alenai! Tad Apinas turės ir atmokėti, o aš turiu šeimą. 

Jiems besišnekant, stebėjau tarnus. Vieni jų karstėsi kopė- 
čiomis, šmirinėjo po šiaudines trobos ir kitų pastatų palėpes, 
traukdami iš ten šautuvus, špagas ir kitokius ginklus, kiti kaž- 
kur juos gabeno ir, sprendžiant iš toli klonyje aidinčių kaplio 
dūžių, tikriausiai, kur nors kasinėjo. Visi triūsė išsijuosę, tik 
be jokios tvarkos: čia, žiūrėk, dviese griebia vieną šautuvą, 
čia su savo liepsnojančiais deglais kaktomušom atsitrenkia 
į vienas kitą, todėl Džeimsas, kartas nuo karto pertraukdamas 
šneką su Alenu, duodavo kažkokius nurodymus, kurių tarnai, 
greičiausiai, nesuprato. Deglų šviesoje žmonių veidai atrodė 
sukrėsti maišaties ir siaubo, nors visi kalbėjosi pašnibždomis, 
balsūose skambėjo susirūpinimas ir pyktis. 

Tuo sykiu iš pirkios žengė tarnaitė, nešina ryšuliu ar paketu; 
dažnai net šypteliu prisiminęs, kaip Alenas, vos tik pamatęs 
mergaitę su tuo nešuliu, iš karto nuspėjo, kas ten yra. 

— Ką toji mergaitė neša? — paklausė jis. 

— Dabar, Alenai, darom tvarką namuos, — baimingu ir kiek- 
pataikaujančiu balsu atsakė Džeimsas.— Jie nūnai Apiną su 
žvake rankoj iškratinės, todėl mes turime apsikuopti. Kaip 
matot, šautuvėlius ir špagas užkasam į samanas, o ryšulyje, tur 
būt, yra tavo prancūziška uniforma. Ją irgi, matyt, -užkasim. 

— Užkasti mano prancūzišką mundurą!— suriko Alenas.— 
To dar betrūko!-— ir, stvėręs iš tarnaitės rankų ryšulėlį, o ma- 
ne palikęs savo giminaičio globai, nužingsniavo į svirną per- 
sirengti. 

Džeimsas tuojau pat nusivedė mane į virtuvę, pasodino už 
stalo ir iš pradžių labai mandagiai pradėjo šnekinti. Tik pa- 
lengvėle graužatis vėl jį apėmė: sėdėjo paniuręs, kramtė na- 
gus ir tik retkartėmis prisimindavo mane; ištars vieną du žo- 


115 


džius, vargais negalais nusišypsojęs, ir vėl užsisklęs savo siel- 
varte. Džeimso žmona, sėdėdama prie židinio, įsikniaubusi 
į delnus, ašarojo. Vyriausiasis sūnus, susirietęs ant grindų, per- 
žiūrinėjo šūsnį popierių, kartas nuo karto vieną kurį sudegin- 
damas lig paskutinės skiautelės. Užsiverkusi, paraudusiu vei- 
du išgąsdinta tarnaitė žliumbdama slampinėjo iš kampo į kam- 
pą;: be perstojo iš kiemo pasirodydavo žmonės, klausinėdami, 
ką toliau daryti. 

Ilgiau Džeimsas ant savo kėdės negalėjo nustygti,— pasipra- 
šė leisti jam pasivaikščioti. 

— Ne koks aš pašnekovas, sere,— pasiskundė jis — man iš 
galvos niekaip neišeina tas įvykis ir tos nelaimės, kurios už- 
grius visiškai nekaltus žmones. | 

Netrukus, pamatęs, kad sūnus ketina sudeginti popierių, ku- 
Iį jis norėjo išsaugoti, šeimininkas ilgiau nebesusivaldė: susi- 
jaudinimas taip įsiliepsnojo, kad net gaila būvo žiūrėti — čia 
pat apkūlė berniuką. 

— Gal iš galvos išsikraustei?— griaudėjo jis.— Nori, kad ta- 
vo tėvą pakartų?— Ir, visai apie mane užmiršęs, dar ilgai gaelų 
tarme plūdosi; jaunuolis tylėjo kaip žemė, užtat žmona, vos 
tik paminėjus kartuves, įsikniaubė į prikyštę ir dar garsiau 
įsisriūbavo. 

Kraupu buvo man, pašaliniam Žmogui, matyti tokį reginį, to- 
dėl labai apsidžiaugiau, kai grįžo Alenas vėl su savo šauniąja 
prancūziška apranga, nors, tiesą sakant, vargu bau ją jau 
galima buvo šitaip pavadinti, nes smarkiai buvo sunešiota ir 
aptrinta. Dabar atėjo mano eilė: išsivedęs laukan, antrasis 
Džeimso sūnus davė man naujas drapanas, kurių verkiant rei- 
kėjo, taip pat naujus kalnietiškus elnio kailio aukštaaulius ba- 
tus, su kuriais iš sykio jaučiausi kiek neįprastai, bet, mažumė- 
lę pasimankštinęs, tučtuojau apsipratau. 

Kol grįžau į virtuvę, Alenas, matyt, jau buvo suspėjės išsi- 
pasakoti savo ketinimus; visiems atrodė savaime suprantama, 
jog aš turįs bėgti kartu su juo, todėl namiškiai suskato ruošti 
mudu į kelią. Abu gavome po pistoletą ir špagą, nors aš ir 
sakiau, kad nemoku su ja kautis, po kelis šovinius, krepšelį 
avižinių miltų, metalinį dubenėlį ir tikro prancūziško konjako 
butelį — dabar jau galėjome sprukti į viržynus. Pinigų, tiesa, 
nedaug turėjome. Man tebuvo likę tik kokios dvi ginėjos; Ale- 
nas savąjį diržą perdavė kitam, taigi ištikimasis pasiuntinys su- 

krapštė viso labo septyniolika pensų, o Džeimsas, be perstojo 
su nuomininkų reikalais važinėdamas į Edinburgą, taip buvo 
iššlavęs kišenes, kad vargais negalais sudarė iš viso vos tris 
šilingus pusšešto penso, ir tai kone vienų variokų. 

— Mažoka,— susirūpino Alenas. 

— Judu turit kur nors netoliese susirasti saugią vietelę, — 
patarė Džeimsas,— o iš ten duosit žinią. Matot, judviem reikia 
iš Čia kuo greičiau išsinešdinti, Alenai. Nėra laiko tūpčioti dėl 
vienos kitos ginėjos. Jie užuos, kad tu čionai, pradės griozti 
ir, tikėk manim, suvers visą bėdą ant tavo galvos. O jeigu tau 
klius, užteks ir man, juk mudu artimi giminės ir, be to, aš pri- 
glausdavau tave, kai atsidangindavai į šį kraštą. Taigi, jei ma- 
ne apkaltins...— čia šeimininko balsas nutrūko. Visas išbalęs 
jis kramtė nagus.— Jei mane pakartų, ne kažin kokie pyragai 
būtų mūsų draugams,— pridūrė jis. | 

— Apinui būtų tikra gedulo diena, — patvirtino Alenas. 

— Man kraujas stingsta, apie tai pagalvojus,— jaudinosi 
Džeimsas.— O Alenai, Alenai, mudu paskutiniai žiopliai, kad 
neprikandom liežuvio!— Jis taip tvojo kumščiu į sieną, kad net 
visas namas sudundėjo. 

— Ką čia ir šnekėt, — sutiko Alenas, —ir mano draugas iš 
"Žemumų,— čia jis linktelėjo į mane,— lygiai taip sakė, tik 
kad aš jo nepaklausiau. 

— Bet tu tik pagalvok,— susikrimtęs toliau dėstė Džeimsas, — 
jei mane pačiuptų, Alenai, tada tau prireiktų pinigų. O turint 
omeny, ką čia Mudu prišnekėjom, ar nutuoki, kas mudviejų 
laukia? Tik pasistenk mane suprasti ir pamatysi, kad aš privalau 
tave išduoti: turiu parašyti popiergalį ir paskelbti premiją už 
tavo galvą, pats turiu! Sunku kelti ranką prieš tokį artimą drau- 
gą, bet jei mane įtars dėl šios baisios žmogžudystės, broleli, 
turėsiu gintis! Ar supranti dabar? 

Įsikirtęs Aleno munduro atvartų, Džeimsas ne kalbėjo, 
o maldavo. 

— Taigi, — pasakė Alenas,— tokios tokelės. 

— Spruk iš šito krašto, Alenai... Dink visai iš Škotijos... 
Tu pats ir tavo draugas iš Žemumų. Net ir už jį turėsiu pa- 
skelbti premiją. Ar suvoki, kodėl, Alenai, sakyk? 

Man regis, Alenas šiek tiek užsiplieskė. 

— Betgi šitaip, Džeimsai, perdaug žiauru, — krestelėjo galvą 
bičiulis.— Išeina, lyg būčiau jo išdavikas? 

— Būk žmogus, Alenai!-— tramdė Džeimsas.— Žiūrėk tiesai 
į akis! Jis vis viena bus apskelbtas. Šiaip ar taip, Mangas Kem- 
belas jį apgarsins, tai koks čia skirtumas, jei ir aš taip pada- 
rysiu? Matai, Alenai, aš juk vedęs — turiu šeimą.— Paskui, 
abiem kiek patylėjus, pridūrė:— O juk teis, kaip žinai, Kem- 
belai. 

— Bent vienas dalykas gerai — nieks nežino jo pavardės, — 
susimąstęs tarė mano bičiulis. 

— Ir niekas nesužinos, Alenai! Garbės žodis!— visu balsu 
tikinėjo Džeimsas, tarsi iš tikrųjų būtų žinojęs mano pavardę ir 
tiktai nutylėtų mano labui.— Tik reiks aprašyti, kaip jis apsi- 
rengęs, išvaizdą, amžių, na ir visa kita. Be šito neapsieisi. 

— Žiūriu į tave ir stebiuosi, — piktai riktelėjo Alenas.— Iš 
pradžių apdovanoji vaikiną, o paskui nori parduoti? Pameti 
skarmalų pasikeisti, o paskui rengiesi išduoti? 

— Ką tu, Alenai, ką tu!-— sukruto Džeimsas.— Ne, aprašysiu 
tuos rūbus, su kuriais jį anksčiau matė Mangas. 

Man regis, šis žmogus buvo sugniuždytas; jis griebė už kiek- 
vieno šiaudo, nes atrodė, kad jam visą laiką vaidenasi teismas, 
aršiausių priešų veidai, 0 už jų nugaros — kartuvės. 

— Na, sere,— atsigręžė į mane Alenas,—ką pats pasakysi? 
Čia esi mano garbės saugomas, be tavo žodžio nieko negalima 
spręsti, ir mano pareiga tuo pasirūpinti. 

— Štai ką galiu pasakyti, — tariau jam,— visiškai nesusigau- 
dau, dėl ko jūs čia ginčijatės. Tačiau, sveikai pagalvojus, turi 
atsakyti tas, kas šovė. Užtat skelbime, kaip čia jūs tat vadi- 
nate, jį ir aprašykite,— tegu tą ir gaudo, o dori ir nekalti žmo- 
nės ramiai sau tevaikšto. 

Išgirdę tokius mano žodžius, tiek Alenas, tiek ir Džeimsas iš 
baimės vienu balsu suriko, girdi, laikyk Mežuvį už dantų, — 
apie tai net galvoti negalima: ką gi pasakytų Kemeronai. (Ši- 
taip pasitvirtino mano spėliojimas, kad žudikas bus kuris nors 
iš Mamoro Kemeronų.) Kaip aš drįsęs šitaip ir pagalvoti — 
juk vargšelį gali sučiupti. 

— Jūs apie tai visai nepagalvojat?— priekaištavo man abu 
su tokiu haiviu nuoširdumu, kad net rankas nuleidau, supra- 
tęs, jog prieštarauti neverta. 

— Na, gerai, gerai — galų gale atlyžau,— jei norit, apskelb- 
kite mane ir Aleną, ir karalių Jurgį. Mes visi trys nekalti, 
o šito, regis, jums ir tereikia. Pagaliau,— pridūriau, atvėsus 

staigiam pykčiui, — aš Aleno draugas, tad jei galiu kuo padėti 
jo artimiesiems, man jokie pavojai nebaisūs. 

Mačiau, kad Alenas pakliuvo į bėdą, todėl geriau jau nu- 
sileisti. „Juk sutiksiu ar nesutiksiu,-= galvojau vienas sau,-— 
vos tik mudu išeisim pro duris, jie bematant sukeverzos tą, jų 
žodžiais tariant, popiergalį ant mano galvos. Tik, pasirodo, aš 
klydau: nespėjau ištarti paskutinių žodžių, nuo savo kėdės 
pašoko misis Stiuart ir, pribėguūsi prie mūsų, su ašaromis akyse 
apkabino pirma mane, paskui Aleną, dėkodama dievui, kad 
mes tokie geri jos šeimai. 

— Jūs, Alenai, atliekate savo šventą pareigą, daugiau nie- 
ko,— graudenosi moteris, — tačiau visai kas kita šitas jaunuolis, 
vos koją įkėlęs ir pamatęs mūsų didžiausią nelaimę: šeimos 
galva, kuriam teisėtai derėtų įsakinėti kaip karaliui, verkšlena 
lyg elgeta. Jaunuoli, nors nežinau net jūsų vardo, bet veidą 
tikrai prisiminsiu, — kol mano krūtinėje plaks širdis, neužmiršiu 
jūsų, galvosiu apie jus ir laiminsiu,— sulig šiais žodžiais ji pa- 
bučiavo mane ir dar smarkiau apsipylė ašaromis, kad net pa- 
simečiau. 

— Na jau, na,— kažkaip kvailai šyptelėjęs, sudraudė Ale- 
nas.— Liepos mėnesį aušta gana anksti, o ryt Apine kils tokia 
suirutė, kad tik laikykis: lakstys dragūnai, šaukdami ,,Krua- 
chan!“!, naršys raudonšvarkiai, užtat mudviem reikia kuo grei- 
čiau dingti. 

Atsisveikinę vėl išsileidome į žygį, laikydamiesi rytų krypties. 
Naktis buvo graži, rami, bet žingsniuoti per tokį kalnų kraštą 
nebuvo lengviau, negu pirma. 


XX. PER VIRŽYNUS IR UOLAS 


Tarpais mudu eidavom žingsniu, tarpais pabėgėdavome, bet 
prašvitus jau kone be atvangos risnojome. Nors iš pirmo žvilgs- 
nio kraštas atrodė negyvenamas, vis dėlto šen ten tarp kalvų 
atkampiose vietelėse stūksojo čia lūšna, čia namelis, užtikome 
jų daugiau nei dvidešimt. Kai pamatydavome kokią nors lūš- 
nelę, Alenas, palikęs mane kelyje, eidavo vienas; belsdavosi 
į namo sieną ir per langą minutėlę šnekėdavosi su pažadintu 
miegūstu šeimininku. Šitaip tame krašte būdavo perduodamos 


! Kembelų karo šūkis. 

naujienos; apskelbti žinią būtinai reikėdavo, todėl bičiulis, 
kartais net gyvybe rizikuodamas, atlikdavo pareigą. Šio papročio, 
matyt, buvo taip griežtai laikomasi, kad daugiau nei pusė gy- 
ventojų jau buvo girdėję apie žmogžudystę. Kai kuriuose na- 
muose, kiek galėjau suprasti, stovėdamas atokiau ir nugirs- 
damas nesuprantamos tarmės nuotrupas, žinia būdavo priima- 
ma daugiau su baime, negu su nuostaba. 

Nors ir skubėjome, diena mudu užklupo dar ganėtinai toli 
nuo kokios nors slėptuvės. Visiškai išaušus, kapstėmės bedug- 
niu uolėtu tarpekliu, skalaujamu šniokščiančio upokšnio. Ap- 
linkui niūksojo pliki kalnai, niekur nematyti nei žolės kuokšto, 
nei medžio, todėl vėliau ne kartą man dingtelėdavo mintis, ar 
tik ten nebus buvęs tas pats Glenko slėnis, kuriame vyko mūšis 
karaliaus Viljamo laikais. Mūsų klajonės smulkmenų net nebe- 
prisimenu: retkarčiais mudu eidavome tiesiai, kitąkart sukda- 
vome didžiulį lanką, be to, paprastai keliaudavome naktimis, ir 
vis skubėjome; kad ir klausdavau, kaip vadinasi tos vietos, po 
kurias bastomės, bet vardai būdavo gaeliški, užtat kaip mat 
juos pamiršdavau. 

Kai tąsyk pirmieji aušros spinduliai užtiko mus tokioje pra- 
gaištingoje vietoje, mačiau, kaip Alenas ėmė raukytis. 

— Niekam tikęs klonis, — žebtelėjo jis.— Tokius jie turi sau- 
goti. 

Taip nusprendęs, mano bičiulis dar sparčiau pasileido žemyn 
prie vandens, kur upės vaga tarp trijų uolų šakojosi į dvi ran- 
koves. Pro šią siaurumą srovė taip padūkusiai veržėsi, kad man 
net vidurius sopėjo. Virš to krioklio kabėjo purslų debesis. 
Nesižvalgydamas nei į dešinę, nei į kairę, Alenas vienu šuoliu 
striuoktelėjo tiesiai ant vidurinės uolos ir, kad nenugarmėtų 
nuo mažos jos viršūnės į vandenį, parpuolė kniūbsčias. Nespė- 
jęs apskaičiuoti atstumo nei suvokti pavojaus, dryktelėjau iš 
paskos, o Alenas mane sučiupo ir prilaikė. 

Stovėjome mudu susiglaudę ant smailos, slidžios nuo putų 
uolos viršūnės; į kitą krantą buvo dar toliau, o iš visų pusių 
kunkuliavo vanduo. Pamatęs, kur atsidūriau, mirtinai persigan- 
dau ir užsidengiau ranka akis. Sugriebęs mane, Alenas ėmė pur- 
tyti; jis kažką sakė, bet krioklys taip ūžė, o aš taip buvau 
suglumęs, jog ničnieko negirdėjau — mačiau tik, kaip jo vei- 
das išraudo nuo pykčio ir jis treptelėjo koja. O aplink vien 
įtūžusio vandens srautai ir kybanti ore miglos marška,— tad 

vėlei užsidengiau akis ir suvirpėjau. Staiga Alenas prikišo 
man prie lūpų butelį konjako ir suvertė geroką ketvirtadalį pin- 
tos, nuo kurios kraujas vėl plūstelėjo į galvą. Tada, prispaudęs 
ranką prie burnos ir riktelėjęs man tiesiog į pačią ausį: ,„No- 
ri — skęsk, nori — kartuvėse karok!“— apsisuko ir, liuoktelėjęs 
per platesniąją upės atšaką, laimingai nušoko ant kranto. 

Dabar, kai ant uolos likausi vienas, pasidarė erdviau, 0 nuo 
konjako spengė ausyse; paskatintas gero draugo pavyzdžio, 
aiškiai supratau,— jei dabar nešoksiu, iš viso niekada neiš- 
drįsiu šokti. Pritūpęs pasispyriau su tuo nevilties įkarščiu, kuris 
tarpais atstodavo man drąsą. Kur tau — į krantą plojausi vien 
tik rankomis: vos pradėjau graibytis, paslydau, vėl užsikabi- 
nau ir jau buvau begarmąs į krioklio sūkurius, tik Alenas 
pastvėrė mane už kupros, paskui už apykaklės ir šiaip taip iš- 
vilko ant kranto. 

Netaręs nė žodžio, Alenas, kiek įkabindamas, nešė kudašių 
tolyn, o aš atsikėlęs irgi turėjau skuosti iš paskos. Jau pirma 
buvau išvargęs, tad dabar, susitrenkęs ir persigandęs, vis dar 
apsvaigęs. nuo konjako, bėgdamas klupinėjau ir vos galėjau 
iškęsti dygčiojimą šone. Kai pagaliau mano-bičiulis stabtelėjo 
po milžiniška uola, riogsančia tarp daugelio kitų, Deividas Bel- 
furas mielai sutiko pailsėti. 

Aš sakau, — stabtelėjome po milžiniška uola: iš tikro ten stūk- 
sojo dvi uolos, viršuje viena su kita susiglaudusios, abi apie 
dvidešimt pėdų aukščio ir pažiūrėti neįkopiamos. Netgi Ale- 
nui, kuris, gali sakyti, turėjo ne dvi, o keturias rankas, 
ir tam du sykius nepasisekė užsliuogti ant uolos; tiktai: trečiąjį 
kartą užsikoręs Man ant pečių ir taip smarkiai pasispyręs, kad 
vos nesulaužė man raktikaulio, įstengė užsikabinti. Užsikraus- 
tęs į viršų, Alenas nuleido odinį diržą, kurio įsikirtęs ir apsi- 
rangiau aukštyn. 5 

Tik tada supratau, kodėl Alenas taip čionai skverbėsi: dvy- 
nės uolos iš viršaus buvo šiek tiek įdubusios, ir ties ta vieta, 
kur abi susiglaudžia, viduje žiojėjo į dubenį panaši kiaury- 
mė,— tenai gulom galėjo išsitekti trys, o gal net ir keturi 
žmonės. 

Visą tą laiką Alenas, nepratardamas nė žodžio, lėkė, karstė- 
si ir taip įnirtingai skubėjo, jog supratau, kad jis buvo kažko- 
kios mirtinos baimės genamas. Netgi dabar, gulėdamas ant uo- 

los viršaus ir rūškanu veidu pro kraštą Žvalgydamasis po visą 
apylinkę, jis įkyriai tebetylėjo. Jau gerokai įdienojo: aiškiai 
galėjome įžiūrėti akmenines tarpeklio sienas, jo dugną, užgrioz- 
dintą uolomis, iš vieno šono į kitą per putotus slenksčius besi- 
blaškančią upelę, tik ničniekur jokio dūmelio, jokios gyvos 
dvasios, vien arų klyksmas viršum ūolynų. 

Galų gale Alenas šyptelėjo. 

— Na, šiokią tokią viltį turime.— Ir, valiūkiškai į mane dirs- 
telėjęs, pridūrė:— Pasirodo, ne koks iš tavęs šuolininkas. 

Išgirdęs tokius žodžius, iš gėdos, tur būt, paraudau, nes Ale- 
nas nuramino. 

— Na, menka bėda! Jeigu žmogus ko bijo, bet vis viena 
daro savo — jis vertas pagarbos! Be to, aplinkui virė vanduo, 
o vanduo net mane patį gąsdina. Ne, ne,— guodė Alenas, — ne 
tave, o mane reikėtų kaltinti. 

Paklausiau, kodėl. 

— Matai,— atsakė jis,— šiąnakt pasirodžiau tikras mulkis. Pir- 
miausia — pasukau ne tuo keliu, ir dar kur, savajame Apino 
krašte, todėl rytas mus ir užklupo ten, kur mudviem niekad ne- 
derėtų nosies rodyti: štai kodėl mudu drybsom tokioj pavojin- 
goj ir nepatogioj skylėj. Be to (o tai jau suvis nedovanotina 
žmogui, šitiek ištupėjusiam viržiuose), leidausi į žygį be bute- 
lio vandens, o juk mudu čia pratūnosim visą mielą vasaros 
dienelę vien tik su gryno spirito gurkšniu. Manai, kad čia 
juokas: dar saulei nenusileidus, kitaip užgiedosi, Deividai. 

Norėdamas bent šiek tiek išpirkti savo gėdą, pasisiūliau nu- 
bėgti į upę pasemti vandens, jei tik jis sutiktų išpilti brendį iš 
butelio. 

— Kam tokią gėrybę švaistyti?— sudraudė bičiulis.— Jeigu 
neklystu, juk ir tau šiąnakt tas skystimėlis išėjo į naudą, — 
rasi ir dabar būtum ant to akmens dar stypsojęs. O svarbiau- 
sia,— šitai bene ir pats būsi patėmijęs, nes išties esi vaikinas 
akylus kaip reta,— kad Alenas Brekas Stiuartas šį sykį žengė 
daug sparčiau, negu anksčiau. 

— O,— sušukau, — jūs dūmėte kaip akis išdegęs. 

— Nejaugi?— stebėjosi tas.— Tai tik įrodo, kad gaišti nega- 
lima nė minutės. Na, užteks šnekų — Marš miegot, vaikine, aš 
pabudėsiu. 

Daugiau raginti nereikėjo: tarp dviejų viršūnių suneštame 
durpžemyje augo kuokštelis paparčių, kuris man atstojo lovą. 
Prieš užmigdamas vis dar girdėjau teberėkaujančius arus. 

Galėjo būti kokia devinta valanda ryto, kai, stipriai papurtęs 
už peties, Alenas užspaudė ranka man burną. 

— Tss!-— sušnabždėjo jis.— Ėmei knarkti. 

— O kas?— nustebau, žiūrėdamas į jo susirūpinusį ir patam- 
sėjusį veidą.— Argi knarkti negalima? 

Jis atsargiai žvilgterėjo pro uolos kraštą, ženklu parodyda- 
mas ir Man padaryti tą patį. 

Buvo graži, giedra ir karšta diena. Ryškus kaip paveikslas 
plytėjo slėnis. Bemaž už pusmylės, einant prieš srovę, buvo 
įsikūrusi raudonšvarkių stovykla; viduryje poškėjo didžiulis lau- 
žas, kai kas taisėsi valgį, o visai greta, ant uolos viršūnės, ko- 
ne tokiame pat aukštyje kaip mūsų guolis, stovėjo sargybinis, 
ir saulės spindūliai žaidė ant jo ginklų. Visu paupiu vienas 
šalia kito, o kai kur kiek retėliau vis stoviniavo sargybiniai: 
vieni, kaip ir pirmasis, įsitaisę aukštumose, kiti, čia susitikda- 
mi, čia vėl pusiaukelyje išsiskirdami, žygiavo lygesnėse vietose. 
Aukštumoje, kur uolos bent kiek praretėję, sargybą ėjo raite- 
lių -vorelė, — mudu matėme, kaip jie tolumoje jodinėja pirmyn 
ir atgal. Žemiau, einant pasroviui, sergėjo pėstieji, bet nuo tos 
vietos, kur upokšnis staiga praplatėja nuo vandeningo intako, 
sargybiniai stovėjo daug rečiau ir saugojo vien brastas ir ak- 
meningus slenksčius, kuriuos buvo galima perbristi. 

Vien tik išvydęs tokį vaizdą, vėlei nėriau į savo migį. Tie- 
siog neįtikėtina, kad slėnis, priešaušriu atrodęs toks dykas, da- 
bar mirgėte mirgėjo ginklais, raudonais mundurais ir kel- 
nėmis. 

— Štai to aš ir būgštavau, Deivi, — prisipažino Alenas,— kad 
jie pradės saugoti: paupį. Jie ėmė traukti į čia prieš kokias dvi 
valandas, bet, vaikine, tu miegi kaip užmuštas. Jei kareiviai 
nuo uolos atšlaičių pasižvalgytų per žiūronus, lengvai mus ga- 
lėtų pamatyti, bet jei slampinės paupiais, kaip nors išsilaikysim. 
Postų rečiau žemupy, todėl, nakčiai atėjus, mėginsim pro juos 
prasmukt. | 

— O ką veiksime lig tolei?— paklausiau. 

— Gulėsim čia,— atsakė Alenas, — ir kepsim. 

Tas vienas škotiškas žodelis „kepsim“ iš tikrųjų pasakė vis- 
ką, ką mudu tą dieną- turėjome iškęsti. Tik prisiminkite, jog 

mes tysojome ant plikos uolos viršūnės kaip žuvys keptuvėje, 
negailestingai svilinami saulės, o iš apačios akmenys taip kaito, 
kad neįmanoma buvo prie jų prisiliesti; vieninteliame durpže- 
mio lopinėlyje su paparčiais tuo pat metu buvo galima išsi- 
tekti tiktai vienam. Mudu paeiliui vartėmės ant plikos uolos, 
panašiai kaip tas šventasis kankinys ant įkaitusių žarijų; man 
šmėkštelėjo mintis, kad keista, kaip tame pačiame krašte, vos 
prieš kelias dienas salelėje taip žiauriai stiręs nuo šalčio, dabar 
dūstu ant šios uolos nuo karščio. 


Neturėjome nė lašo vandens, vien tik neatskiestą brendį, bet 
vis geriau, negu nieko: mudu vėsinome butelį kiek įmanyda- 
mi,— užkasdavome į žemes ir, apsišlakstę gėrimu krūtinę bei 
smilkinius, šiek tiek atsigaudavome. 

Kareiviai kiaurą dieną naršė po slėnį, čia pakeisdami sargy- 
bą, čia būreliais šniukštinėdami uolas. Tų uolų buvo tokia ga- 
lybė, kad ieškoti jose žmogaus buvo lygiai tas pat, kaip šieno 
kupetoje adatos; tokią beprasmišką pareigą kareiviai atliko la- 
bai nerūpestingai. Vis dėlto matydavome, kaip raudonšvarkiai 
kada-ne-kada durtuvais badydavo viržynus,— nuo tokio reginio 
net visas kūnas pagaugais nueidavo: 0 juk gali jiems užeiti 
į galvą ir mūsų uolą šitaip iškedenti,— užtat mudu ir kvėpuoti 
nedrįsome. 

Kaip tik čionai pirmą sykį išgirdau tikrą anglų kalbą: vienas 
kareivis, eidamas pro saulėtą mūsų uolos pusę, pliaukštelėjo 
per ją delnu ir bemat keikdamasis atitraukė ranką. „Na ir 
įkaitus!“ — šūktelėjo jis. Mane nustebino savotiška tarsena, sau- 
sa ir nuobodi. O itin buvo keista, kad anglas kai kuriuos gar- 
sus visai prarydavo. Tiesa, buvau girdėjęs taip šnekant „Ren- 
somą, bet jis iš visų tiek buvo prisigraibštęs ir taip išvartalio- 
davo žodžius, kad tokią vogronę laikiau vaikiškumu. O čia 
šitaip kalbėjo suaugęs žmogus; iš tiesų aš taip niekados ir ne- 
pripratau nei prie anglų kalbos tarimo, nei prie gramatikos; 
akylus kritikas ir šiuose puslapiuose tai galėtų kai kur pa- 
stebėti. 

Labiau įsidienojant, su kiekviena valanda nuovargis ir kan- 
čios kaskart vis augo: uolos dar smarkiau kaito, o saulė karš- 
čiau spigino. Reikėjo iškęsti galvos skausmą, alpulį ir aštrius 
tarsi reumato skausmus. Tada prisiminiau, o ir. nūnai dažnai 
tebekartoju tokias škotiškos psalmės eilutes: 


124 


Mėnulis nepakenks nakčia, 
Ir saulė dieną nėišvargins, .. 


Iš tikrųjų vien tiktai dievo malone nebuvome tą dieną nu- 
marinti saulės. 

Pagaliau apie antrą valandą po pietų pajutome, kad ilgiau 
tverti jau stinga iėgų, — dabar mudviem reikėjo ne tik skaus- 
mą kęsti, bet ir pagundą nugalėti. Mat, saulei mažumėlę pakry- 
pus į vakarus, iš rytų, kaip tik toje pusėje, kur nematė karei- 
viai, nuo mūsų uolos krito trumputis šešėlis. 

— Dviem mirtim vis viena nemirsi, o nuo vienos nepabėg- 
si, — tarė Alenas ir, nusliuogęs nuo slėptuvės krašto, glustelėjo 
ant žemės pavėsyje. 

Taip buvau nusilpęs ir išsekintas tos ilgos kankynės, kad iš- 
sirangęs ir aš tučtuojau išsitiesiau visu ūgiu. Tarsi sudaužyti, 
nuo galvos lig kojų geliančiais kūnais tysojome kokią valandą 
ar dvi, ir kiekvienas raudonšvarkis, ėjęs pro tą vietą, plika 
akimi iš karto mus būtų pastebėjęs. Laimei, nieko nepasitaikė — 
visi nuėjo kita puse; taigi net ir dabar uola tarytum skydas 
mus 'saugojo. 

Pamažėle palengvėle mudu pradėjome atkusti; kareiviai buvo 
susispietę pakrantėje arčiau vandens, todėl Alenas pasiūlė žy- 
giuoti. Aš tuo metu labiausiai už viską pasaulyje bijojau vėl 
atsikliūti ant tos uolos, todėl ryžausi bet kam. Išsyk apsitvar- 
kę, jau sliuogėme nuo vienos uolos ant kitos: pavėsyje ketur- 
pėsti, o saulėje bėgdami kiek padai neša. 

Kareiviai, dėl visa pikta apžiūrėję klonį, vidurdienio kaitros 
išsekinti, dabar jau ne tokie budrūs, snūduriavo postuose arba 
saugojo vien pakrantes, todėl tuo pačiu keliu, — prisilaikydami 
slėnio ir glausdamiesi kuo arčiau priekalnių, — patyliukais ne- 
šinomės jiems iš akių. Tačiau tai buvo labiausiai varginantis 
žygis iš visų. Akis reikėjo turėti net pakaušyje, kad tokiame 
kalnuotame krašte galėtum nepastebėtas prasmMukti pro daugybę 
netoliese išsibarsčiusių sargybinių. Kai gaudavome perbėgti 
atvirą vietą, reikėdavo ne vien tik vikrumo, bet ir neapsa- 
komai greitos nuovokos tiksliai įvertinti visą apylinkę ir kiek- 
vieno akmens, ant kurio dėsi koją, atsparumą, nes vakarop 
įsiviešpatavo tokia mirtina tyla, kad bet koks nukritęs akmenu- 
kas pokštelėdavo nelyginant pistoleto šūvis, o aidas nusirisda- 
vo per uolas ir skardžius. 

Nors mudu nelabai sparčiai yrėmės priekin, mat, sargybinius 
dar aiškiai matėme ant uolos, bet, saulei leidžiaiitis, jau buvo- 
me gerokai nusikapstę. Tiktai dabar pamatėme tai, kas priver- 
tė mus užmiršti visas negandas; priešais mus pasišokinėdamas 
skubėjo žemyn į tarpeklyje šniokščiančią upę gilus upokšnis. 
Vos tik jį išvydę, supuolėme ant kranto ir pasinėrėme vande- 
nyje kone lig stuomens; malonios buvo skvarbios ledinės sro- 
vės glamonės, o dar maloniau, kad galėjome iki soties atsigerti. 

Iš visų pusių apsaugoti krantų, gulėjome mudu tenai, kartas 
nuo karto sriūbčiodami vandenį, skalaudami krūtinės, kaišio- 
dami rankas į sraunumą, kol užgeldavo nuo šalčio riešus; 
pagaliau, nuostabiai atsigaivinę, išsitraukėme avižinių miltų 
kapšelius ir metaliniuose puodeliuose pasigaminome dramacho. 
Nors tai buvo vien tešla iš avižinių miltų, įmiešta šaltu vande- 
niu, bet alkanam visai geras maistas, o kai nėra iš ko susi- 
kurti ugnies arba yra rimtų priežasčių visai jos nekurti (kaip 
kad mums, besislapstantiems viržiuose), toks valgis — tikras iš- 
sigelbėjimas. 

Vos tik atslinko nakties šešėliai, vėl leidomės į kelionę, iš 
pradžių kiek atsargiau, o paskui įsidrąsinę išsitiesėme visu ūgiu 
ir drožėme pilnu žingsniu. Keliauti buvo nelengva,— reikėjo 
karstytis uolų iškyšuliais, skardžių briaunomis. Saulei nusilei- 
dus, atplaukė debesys, o naktis buvo tamsi ir šalta, todėl 
eidamas per daug neišvargau, bet visą laiką bijojau parkristi 
ir nuriedėti nuo kalnų, o į kurią pusę žygiavome, visiškai ne- 
nusimaniau. 

Patekėjęs mėnulis užklupo mudu dar kelyje; delčia ilgai 
klaidžiojo debesyse, bet, pagaliau išnirusi, nušvietė tamsias 
kalnų keteras ir toli apačioje suspindo siauroje užutėkio al- 
kūnėje. 

Išvydę tokį vaizdą, stabtelėjome: stebėjausi, kaip mudu taip 
aukštai užsikraustėme,— rodės, lipome tiesiog per debesis. Ale- 
nas tuo tarpu pasitikslino kryptį. 

Matyt, jis buvo patenkintas,— tikėjosi jau atsikratęs priešų, 
nes visą likusį kelią linksmino mane įvairiausiomis melodijo- 
mis, švilpavo karo dainas, linksmas ir liūdnas melodijas; nuo 
šokių ritmo man net kojos linksmiau kilnojosi, o pietų Škotijos 
dainų garsai ragino namo, pagyventi be nuotykių. Visokiausios 
melodijos lyg geri draugai lydėjo per didžiulius, tamsius ir 
nykius kalnus. 

XXI. PER VIRŽYNUS Į KORINAKIO TARPEKLĮ 


Nors liepos pradžioje aušta anksti, bet vis dėlto mudu dar 
su tamsa pasiekėme tikslą — tarpeklį milžiniško kalno viršū- 
nėje. Per vidurį čiurleno upelis, o viename uolos skardyje žio- 
jėjo negilus urvas. Gražus liaunų berželių guotas kiek tolėliau 
baigėsi pušynėliu. Upelėje knibždėte knibždėjo upėtakių, miške- 
liuose — keršulių karvelių, o kitame šone, plynoje nuokalnėje 
be perstojo čiauškėjo kuolingos, visuos pašaliuos kukavo ge- 
gutės. Iš tarpeklio nasrų apačioje buvo matyti įlanka, skirianti 
Apino žemes nuo Memoro; iš tokios aukštybės žiūrint krašto- 
vaizdis buvo toks nuostabus, kad sėdėdamas niekados negalė- 
davau juo atsigėrėti. 

Šitoji griova buvo vadinama Korinakio tarpekliu, ir dėl 
savo aukščio ir jūros artumo jis neretai skendėdavo debesyse; 
nepaisant to, čia buvo jauki vieta, kur mudu laimingai pra- 
leidome penkias dienas. 

Prisikirtę ir prisinešę viržių į urvą, pasidarėme nakčiai guo- 
lį. Miegodami užsiklodavome Aleno apsiaustu. Griovos linkyje 
buvo patogus įdubimas, tad, užslinkus debesims, įsidrąsindavo- 
me net laužą užsikurti; tada apšylame, verdamės košės, kepam 
nedidukus upėtakius, kurių plikomis rankomis prisigaudome 
upokšnyje tarp akmenų ir pakriūtėse. Žvejyba buvo ne vien 
darbas (žuvys padėjo taupyti avižinius miltus juodai dienai), 
bet kartu ir patrauklios varžybos: nusitaisę lig juosmens, be- 
veik kiauras dienas mirkdavome vandenyje, grabalinėdami žu- 
veles. Patys didžiausi upėtakiai, kuriuos pasisekdavo ištraukti, 
sverdavo apie ketvirtį svaro, bet užtat kokia švelni ir skani jų 
mėselė, kai pakepini ant žarijų! O jei dar žiupsnelis druskos, 
būtų tikras gardumėlis. " 

Atspėjamu laiku Alenas mane mokydavo fechtuotis,— jis ne- 
galėjo pakęsti, kad aš nemoku šito meno; manau, kad bičiulis 
mane mankštindavo dar ir todėl, kad, būdamas kur kas prana- 
šesnis fechtuotojas, norėdavo atsigriebti už ne kartą pralai- 
mėtas žūklės varžybas. Per tas fechtavimo pamokas jis kibdavo 
prie manęs daugiau, negu reikia, burnodavo, niršdavo kiek 
įmanydamas ir taip arti prieidavo, jog kartais net pabūgdavau, 
kad kiaurai nepersmeigtų. Man dažnai užeidavo noras parodyti 
jam užkulnius, bet vis viena ištverdavau ir iš tų mokslų pešiau 
šiokios tokios naudos: išmokau bent užtikrintai apsiginti, o gy- 

nyba paprastai ir būna reikalingiausia. Nors iš savo mokytojo 
niekada nesulaukiau prielankaus žodžio, bet savimi ne taip 
jau baisiai buvau nepatenkintas. 

Negalvokite, kad tuo metu mudu visiškai būtume užmiršę 
pagrindinį savo rūpestį — kaip išsisukti iš pavojaus. 

— Prabėgs nemažai laiko,— tarė man Alenas pirmąjį rytą, — 
kol raudonšvarkiams šaus į galvą apžiūrėti Korinakį, todėl da- 
bar galima pasiųsti žinią Džeimsui, kad mums parūpintų šiek 
tiek smulkių. 

— O kaipgi pasiųsti jam tą žinią?— nustebau aš.— Juk mu- 
du negyvenamoje vietoje ir nedrįstame nė kojos kelti iš čia; 
rasi kokį paukštį pasiųstume už pasiuntinį, kitos išeities ne- 
matau. 

— Taip?— atsiliepė jis,— ne kokia tavo vaizduotė, Deividai. 

Įsispoksojęs į gęstantį laužą, Alenas nutilo ir, staiga čiupęs 
šakigalį, sumazgė kažkokį kryželį, kurio visus keturis galus 
apsvilino. Paskui neryžtingai dirstelėjo į mane. 

— Ar negalėtum paskolinti man sagos?— paprašė Alenas.— 
Žinoma, keistoka atsiimti dovaną atgal, bet, prisipažinsiu, ne- 
noriu išpiauti antros. 

Padaviau sagą, kurią jis uždėjo ant atplėšto nuo apsiausto 
gelumbės skliūrelio ir perrišo kryželį; paskui, nusilaužęs beržo 
ir pušies šakelę, taip pat pritaisė ir patenkintas apžiūrėjo savo 
triūsą. 

— Na,— tarė jis, — netoliese nuo Korinakio yra nedidelis kai- 
melis, angliškai sakytume gyvenvietė, vadinama Kolisneikonu. 
Taigi tenai gyvena daug mano draugų, — vienais galiu visiškai 
pasikliauti, kitais — nelabai. Matai, Deividai, už mudviejų gal- 
vas pažadėta pinigų; pats Džeimsas mus įkainojo, o juk Kem- 
belai niekad nepražiopsos progos kuo nors pakenkti Stiuar- 
tams. Jei šitaip mebūtų atsitikę, nieko nepaisydamas, pats nu- 
eičiau į Kolisneikoną ir lengva širdimi, kaip kokią pirštinę, pa- 
tikėčiau savo gyvybę tiems žmoneliams. 

— O kaip dabar?— paklausiau. 

— O dabar,— atsakė bičiulis,— geriau nesirodyti jiems į akis. 
Visur užtenka blogų žmonių, o dar dažniau — šiaudadūšių. Vos 
tik sutems, nusėlinsiu į tą kaimiūkštį ir pastatysiu štai šitą ženk- 

lą, kur pasidariau, ant savo gerojo bičiulio Džono Breko Ma- 
kolio, Apino skolininko!, palangės. 

— Labai šaunu, — atsakiau jam,—ir ką jis pagalvos, radęs 
šį ženklą? 

— Hm,—numykė Alenas,— norėčiau, kad jis būtų nuovokus 
žmogus, nes antraip toks ženklas, dievaži, maža ką jam sakys. 
O juo aš štai ką noriu pasakyti. Šis kryželis šiek tiek primena 
tą smaluotą arba degantį kryžių, kurį pamatę, renkasi visi 
mūsų klano žmonės, bet jis gerai supras, kad klano šaukti ne- 
reikia, nes ženklas stovės ant jo palangės, o jokio žodžio ne- 
parašyta. Vadinas, Džonas turėtų susiprotėti: „Klano šaukti ne- 
reikia, bet kažkas atsitiko. Paskui jis pamatys mano sagą, tiks- 
liau sakant, Dunkano Stiuarto sagą. Tąsyk jis tars sau: „Dun- 
kano sūnus viržynuos, jam prireikė manęs.“ 

— Gal būt, taip ir atsitiks, — dvejojau aš,— bet juk viržynų 
nuo čia ligi Forto daug. 

— Teisingai pasakyta,— pritarė Alenas,— tačiau Džonas Bre- 
kas, pamatęs beržo ir pušies šakeles, jei jis dar turi galvą 
ant pečių, kuo aš nė kiek neabejoju, šitaip pamanys: „Alenas 
slapstosi miške, kur auga pušys ir beržai.“ Paskui dar taip pa- 
galyos: „Tokių miškų aplinkui ne tiek jau daug.“ Tada eis ir 
atras mus Korinakyje, o jei šitaip nepadarys, Deividai, trauk jį 
velniai, tąda jis nė sudilusio skatiko nevertas. 

— Oho, drauguži,— gyriau bičiulį, mažumėlę iš jo šaipyda- 
masis, — šauniai sugalvota! Tik ar nebūtų daug paprasčiau brūkš- 
telėti jam keletą žodžių juodu ant balto. 

— Aukso žodžiai, misteri Belfurai iš Krūmynės,— pasityčio- 
damas atsikirto Alenas.— Žinoma, būtų kur kas paprasčiau jam 
brūkštelėti, bet kaip sunku būtų Džonui Brekui perskaityti! 
Jam reiktų dvejus trejus metelius mokyklą palankyti, ir mums, 
ko gero, pabostų jo laukti. 

Tą naktį Alenas nunešė kryžutį apačion į klonį ir pakišo 
nuomininkui Džonui Brekui ant palangės. Bičiulis iš kelionės 
grįžo susijaudinęs: šunes ėmę skalyti, žmonės namuose subruz- 
dę, ėmę džingsėti ginklai; Alenas net tarėsi matęs viename tarp- 
duryje raudonšvarkį. Visa tai turėdami galvoje, kitą dieną gu- 
lėjome pamiškėje ir budriai sakėme: jei pasirodytų Džonas Bre- 


1 Skolininku vadinamas nuomininkas, kuris, iš žemės savininko ga- 
vęs gyvulių, augina juos, o prieauglį dalijasi su šeimininku. 

kas, — parodytume jam kelią, o jei raudonšvarkiai, spruktumėm, 
nieko nelauke. 

Apie vidurdienį saulės nutviekstame plikajame kalno šone 
pamatėme kiūtinantį žmogelį, kuris, prisidėjęs delną prie akių, 
vis dairėsi aplink. Vos tik jį išvydęs, Alėnas švilptelėjo; ateivis 
atsigręžė ir paėjėjo link mūsų; dar kartą švilptelėjus, žengė 
arčiau, ir taip su kiekvienu švilptelėjimu žmogus vis artėjo 
prie tos vietos, kur mudu gulėjome. 

Kokios keturiasdešimties metų apdriskęs, barzdotas, neapsa- 
komai raupų išakėtu veidu vyriškis atrodė bukas ir atšiaurus. 
Nors jis tik vargais negalais rezgė anglišką sakinį, bet Alenas 
iš mandagumo mano akivaizdoje neleido gaeliškai jam net pra- 
sižioti. Gal būt, dėl to, kad taip sunkiai sekėsi tarti svetimos 
kalbos žodžius, jis atrodė drovesnis, negu buvo iš tikrųjų, bet, 
mano akimis žiūrint, jis mums ketino padėti ne gera valia, 
o daugiau baimės spiriamas. 

Alenas rengėsi perduoti Džeimsui žinią žodžiu, bet pasiunti- 
nys nė girdėti apie tai nenorėjo: 

— Šitas aš užmirš, — spiegiančiu balsu vis kartojo,— vadina- 
si, arba laiškas, arba jis dingsta mums iš akių. 

Pamaniau, kad Alenas dabar pasimes, nes ne taip lengva šio- 
je dykumoje su rašymo priemonėmis. Tačiau bičiulis buvo žy- 
miai išradingesnis, negu maniau; pasisukiojęs šen ten, susirado 
karvelio plunksną ir ją nusmailino, paskui, įsibėręs žiupsnelį 
parako ir sumaišęs su šaltinio vandeniu, pasidarė kažkokio į ra- 
šalą panašus skysčio; tada nuplėšė kampą savo prancūziško 
karinio patento, kurį nešiojosi kišenėje kaip talismaną, sau- 
gantį nuo kartuvių, sėdo ir parašė: 


„Brangus giminieti! Būk malonus, pasiųsk pinigų per šio laiš- 
ko įteikėją į jam žinomą vietą. 

Tave mylintis pusbrolis 
A. 5.“ 

Raštelį Alenas įdavė pasiuntiniui, kuris, pažadėjęs viską kuo 
greičiau padaryti, ėmė leistis į pakalnę. 

Dvi dienas jo nematėme, o trečiosios vakare, apie penktą 
valandą, išgirdome švilpteliant; Alenas atsakė, ir netrukus prie 
upokšnio pasirodė nuomininkas, kuris žvalgėsi mūsų į abi pu- 
ses. Pasiuntinys buvo šį kartą jau trupučiuką guvesnis, negu 
pirmą sykį, matyt, džiaugėsi sėkmingai atlikęs. tokį pavojingą 
žygį. 

Jis papasakojo naujienas: visur siauste siaučia raudonšvar- 
kiai, pas kai ką randa ginklų, todėl vargšai žmonės diena iš 
dienos kenčia; Džeimsą, rimtai įtartą žmogžudyste, su keliais 
tarnais jau įmetę į Viljamo Forto kalėjimą. Atrodo, visur pa- 
skleistas gandas, kad šovęs Alenas Brekas; už mudviejų galvas 
pažadėta po šimtą svarų. 

Blogiau ir būti negalėjo: mažučiame raštelyje, kurį Džonas 
atgabeno iš misis Stiuart, liūdniausios naujienos. Džeimso žmo- 
na graso nieku gyvu nepasiduoti, nes jei Alenas pasiduosiąs 
kareiviams, tiek Džeimsui, tiek ir jam mirtis. Siunčianti visus 
pinigus, kuriuos galėjusi sukrapštyti ar paskolinti, ir meldžianti 
dangaus, kad mums jų užtektų. Pagaliau ji siunčianti skelbimą 
su mūsų išvaizdos aprašu. 

Skelbimą mudu apžiūrinėjome ne vien tik su atida, bet ir 
šiokia tokia baime: lyg žiūrėtum į veidrodį, arba į priešo šau- 
tuvo vamzdį, norėdamas įsitikinti, ar gerai į tave nutaikyta. Ale- 
nas buvo šitaip aprašytas: „Žemaūgis, raupais nusėtu veidu, 
judrus, trisdešimt penkerių ar daugiau metų, su plunksna pa- 
puošta skrybėle, melsvu prancūzišku munduru su sidabrinėmis 
sagomis ir smarkiai apšepusiais galionais, raudona liemene ir 
juodomis šiurkštaus audinio kelnėmis ligi kelių“, o aš: „„Aukš- 
tas, petingas, kokios aštuoniolikos metų vaikinas, apsitaisęs se- 
nu sudriskusiu mėlynu durtiniu su aptriušusia kalnietiška ke- 
puraite, ilga namine liemene, mėlynomis ligi kelių kelnėmis, 
nuogomis blauzdomis, Žemumų krašto prakiurusiais batais; šne- 
ka lygumų tarme; be barzdos.“ 

Alenui patiko, kad prisiminė ir taip gražiai aprašė jo dai- 
lius apdarus, tik, skaitydamas žodį „„apšepusiais“, su aiškia nuo- 
skauda dirstelėjo į savo galionus. O aš, maniau sau, pagal 
skelbimą išrodau kaip tikras bėdžius, bet tuo pačiu buvau pa- 
tenkintas, nes, pakeitus tuos skarmalus, aprašas, užuot buvęs 
pavojingas, dabar man pagelbėjo. 

— Alenai,— perspėjau bičiulį — jūs turite persirengti! 

— Niėkai,— atšovė Alenas,— neturiu kuo. Kaip atrodyčiau, 
jei Prancūzijon grįžčiau su kepuraite. 

Išgirdęs tuos žodžius, štai ką pamaniau: „Jei atsiskirčiau 
nuo Aleno ir išdavikiškų jo drapanų, galėčiau visai, nesibijo- 
damas arešto, laisvai keliauti, kur man patinka. Be to, kad ir 
sugautų mane vieną, tai už ką čia labai galėčiau būti kaltina- 
mas, bet jei nustvertų kartu su pavojingu nusikaltėliu, tada jau 

būtų kur kas riesčiau“ Kilniadvasiškumas neleido tokios 
minties pasakyti Alenui, nors vis nesilioviau apie tai 
mąstęs. 

Toji mintis dar labiau apsėdo, kai pasiuntinys išsitraukė žals- 
vą kkapšelį su keturiomis aukso ginėjomis ir beveik ginėja 
smulkiais. Reikia pripažinti, aš turėjau daug mažiau. Tačiau 
Alenas su nepilnomis savo penkiomis ginėjomis turėjo nusigau- 
ti į Prancūziją, 0 aš Mažiau negu su dviem aukso monetomis 
pasiekti Kvinsferį. Taigi, viską sudėjus, Aleno draugystė grėsė 
ne tik mano gyvybei, bet buvo našta ir mano piniginei. 

Tačiau dorajam mano bendrakeleiviui tokia mintis net į gal- 
vą nešovė. Jis tikėjo man padedąs, tarnaująs ir globojąs ma- 
ne. Todėl man beliko tylėti, niršti ir pasikliauti likimu. 

— Mažoka,— atsiduso Alenas, grūsdamas piniginę į kišenę, — 
bet kaip nors apsieisiu. O dabar, Džonai Brekai, jei man grą- 
žintum sagą, aš keliaučiau su šiuo džentelmenu toliau. 

Bet nuomininkas, pasikuitęs gauruotoje savo piniginėje, ka- 
bančioje kalniečių papročiu priekyje prie diržo (šiaip jis buvo 
apsirengęs kaip Žemumų gyventojas ir mūvėjo jūreiviškas kel- 
nes), ėmė įtartinai vartalioti akis, kol pagaliau išstenėjo: 

— Še tau, nieko nėr, gal pamesta,— tai, matyt, reiškė, kad, 
jo supratimu, sagą bus pametęs. 

— Ką!-— užriko Alenas.— Pametei sagą, kurią dar mano tė- 
vas nešiojo?! Tai štai ką dabar aš tau, Džonai Brekai, pasa- 
kysiu: per visą savo gyvenimą nieko blogiau nesi padaręs, 
kaip šiandien. 

Šitaip sakydamas Alenas įsirėmė rankomis į kelius ir įsiste- 
beilijo į pasiuntinį: jo lūpos šypsojo, o žybčiojančios akyse 
kibirkštėlės nieko gera priešui nežadėjo. Gal būt, žmogelis ir 
buvo sąžiningas, o gal ir susigundė pasukčiauti, bet, atsidūręs 
tokioje dykynėje vienas prieš du, tur būt, nusprendė būsią 
saugiau atrodyti doru, todėl, galų gale netikėtai suradęs tą 
sagą, padavė Alenui. 

— Na, šitai tikrai daro garbės Makolių giminei,— tarė Ale- 
nas ir, atsigręžęs į mane, pridūrė:— Grąžinu tau sagą ir dėko- 
jų, kad sutikai su ja atsiskirti — čia dar vienas iš daugelio 
draugystės ženklų, kurių man esi parodęs. 

Paskui atsisukęs kuo nuoširdžiausiai atsisveikino su pasiun- 
tiniu. 

— Nepaisydamas, kad pats galėjai nusisukti sprandą, tu pa- 
darei man didelį darbą, todėl visados minėsiu tave geru žodžiu. 

Pagaliau Džonas Brekas nuėjo savais keliais, o mudu su Ale- 
nu, susirankioję daiktus, vėl pasileidome tolyn. 


XXII. PER VIRŽIAIS APAUGUSIĄ DYKYNĘ 


Be perstojo sunkiai žygiavę daugiau nei vienuolika valan- 
dų, anksti paryčiu mudu priėjome kalnagūbrio galą. Priešais 
plytėjo žemas, nelygus ir nykus kraštas, kurį mums reikėjo 
pereiti. Saulė, dar vos tik šoktelėjusi, spigino tiesiog į akis; 
iengva plonutė rūko marška kilo nuo dykvietės lyg dūmai; te- 
nai, anot Aleno, būtų galėję slėptis dvidešimt eskadronų dra- 
gūnų, ir nežinotum. 

Laukdami išsisklaidant rūko, mudu įsitaisėme viename atšlai- 
tės įdubime, gaminomės dramachą ir sykiu surengėm karo ta- 
rybos pasitarimą. 

— Deividai,— prabilo Alenas,— čia pavojinga vieta. Lauk- 
sim nakties ar, nieko nepaisydami, drošim tolyn? 

— Na,— atsakiau jam,— nors iš tikrųjų esu pavargęs, bet jei 
reikia, — eisiu tolyn. 

— Taigi, bet čia dar ne viskas, — perspėjo bičiulis.— Štai kas: 
Apinas — mudviem tikra pražūtis. Pietuos Kembelai, ten nė 
negalvok rodytis. Sukti šiaurėn, — nei tau, nei man jokios nau- 
dos: vienam reikia nusidanginti į Kvinsterį, kitam — Prancūzi- 
jon. Mums belieka patraukti į rytus. 

— Į rytus, tai į rytus, — džiaugdamasis pritariau draugo min- 
čiai, O pats Maniau sau: „Ek drauguži, drožk sau į vieną pa- 
saulio kraštą, o man geriau leisk žygiuoti į kitą, — šitaip abiem 
bus kur kas geriau.“ 

— Taigi, bet rytuose užeisim klampynę,— įspėjo Alenas.— 
Į tą pusę keliaut, Deividai,— baisi rizika. Tenai vieta plika, 
gryna, lygi kaip stalas, nėra kur pasislėpt. Jei, sakysim, ant 
kokios uolos išdygtų raudonšvarkiąi, galėtų mus pamatyti už 
kelių mylių, o didžiausia bėda, — jie raiti ir bemat pasivytų. 
Netikusi vieta, Deividai, ir, turiu pasakyti, dieną čia blogiau, 
negu nakčia. 

— Alenai,— neiškenčiau aš,— paklausykite mano nuomonės. 
Apine mums ne pyragai, o pinigų ir maisto turime ne kažin 

kiek; kuo toliau jie ieškos, tuo greičiau pajus, kur mes; čia 
visur rizika, užtat duodu garbės žodį eiti tol, kol nugriūsiu. 

Alenas nudžiugo. 

— Retkarčiais, — prabilo jis,— tokiam džentelmenui, kaip aš, 
tu atrodai pernelyg atsargus ir visai kaip vigas, bet sykiais 
parodai šavo charakterį, tada, Deividai, myliu tave kaip tikrą 
brolį. N 

Pakilus ir išnykus rūkui, priešais mus lyg jūra atsiskleidė 
plati lyguma, kur klykavo kurapkos ir pempės, o toli rytuose 
kuma raudonavo nuo viržių, kai kur žlegsėjo pelkės, žiojėjo 
durpių duobės ir kūdros; kur-neskkur juodavo išgruzdusios nuo 
gaisro dėmės; tarytum išrikiuoti skeletai, stypsojo išdegęs pu- 
šynas. Vargu ar žmogus kada nors yra matęs kklaikėsnę dyk- 
vietę, bet užtat aplink nė vieno kareivio, o šitai mums buvo 
svarbiausia. 

Taigi, įžengę į tą dykynę, pradėjome vargingą ir vingiuotą 
žygį į rytus. Iš visų šonų, kaip jau prisimenate, mus supo 
kalnagūbrių viršūnės, nuo kurių kiekvieną akimirką mudu ga- 
lėjo pastebėti, todėl reikėjo keliauti pelkėtomis žemumomis, 
o kai liūnai pasibaigdavo, tekdavo ypač atsargiai persikraus- 
tyti plikomis vietomis. Protarpiais, tarsi medžiokliai, slenkantys 
prie elnio, geroką pusvalandį repečkodavomės nuo vieno krū- 
mokšnio prie kito. Vėl pasitaikė giedri diena, spiginte spigino 
saulė; vanduo brendžio butely tučtuojau išseko. Trumpai ta- 
riant, jei būčiau žinojęs, kad pusę kėlio reikės šliaužti, o li- 
kusį tursenti dvilinkam susirietus, aišku, niekas manęs nebūtų 
sugundęs į tokį beprotišką žygį. Pašliaužiam, stabteliam ir vėl 
kepėstuojam,— taip atėjo rytas. Apie vidudienį tankiuose vir- 
žių krūmuose glustelėjome atsipūsti. Pirmasis sergėjo Alenas; 
aš, rodos, vos spėjau sudėti bluostą, o jis jau budina mane, 
kad pakeisčiau. Laikrodžio mudu neturėjome, tai Alenas įsmei- 
gė į žemę viržio šakelę — kai tik mūsų krūmo šešėlis, slink- 
damas į rytus, pasieks žymę, turėsiu savo draugą pažadinti. 
Tik aš buvau taip nusikamavęs, kad galėjau iš eilės dvylika 
valandų išmiegoti; nuo miego blakstienos tiesiog lipte lipo; nors 
protas veikė, bet kūnas snūduriavo; aitrus įkaitusių viržių kva- 
pas, laukinių bičių dūzgimas migdė kaip svaiginantis gėrimas, 
tad kartas nuo karto krūptelėjęs susivokdavau, kad snaudžiu. 
Paskutinį kartą pakirdęs, pasijutau, jog grįžtu iš kažkokių to- 

lių. Saulė buvo gerokai pasislinkusi danguje. Žvilgterėjęs į vir- 
žio šakelę, vos garsiai nesurikau: šitaip apvilti draugą! Iš gė- 
dos ir baimės neturėjau kur dėtis, bet nuo to, ką pamačiau, 
apsidairęs aplinkui, tiesiog širdis apmirė. Man bemiegant, iš 
pietryčių atjojo būrys raitelių, ir dabar, išsisklaidę puslankiu, 
artėjo mūsų pusėn, varinėdami. arklius po tankesnius viržius. 

Pažadintas Alenas pirmiausia žvilgterėjo į kareivius, paskui 
į žymeklį, į saulę ir, suraukęs antakius, ūmai susirūpinęs ir už- 
sirūstinęs, dirstelėjo į mane; daugiau jokio priekaišto iš jo 
neišgirdau. 

— Ką dabar darysim?!— pralemenau. 

— Dabar pažaisim slapukais,— atsakė šis.— Ar matai tą kal- 
nąt— parodė dangaus pakraštyje šiaurryčių pusėje dunksan- 
čią vienišą viršukalnę. 

— Matau,— atsakiau. 

— Štai į tą kalną mudu ir judinsimės,— nusprendė Alenas.— 
Tai Ben Alderas: jis nykus, pilnas uolų ir plyšių, tad jei lig 
ryto ten nusikapstysim, gal nežūsim. 

— Bet, Alenai,— nustebau aš,— mudu turėsim sprukt pro pat 
kareivių nosį! 

— Aš ir pats tą žinau, — atsakė Alenas, — bet jei mudu nugin- 
tų atgal į Apiną, tada galas. Taigi, Deividai, broleli, sukis 
vikriau! 

Taręs šiuos žodžius, jis pasileido taip sparčiai repetoti, jog 
atrodė, kad nuo mažumės šitaip tevaikščiojo. Be to, jis visą 
laiką vinguliavo slėnesnėmis dykvietės pašalėmis, kur mus ne 
taip greit galėtų pastebėti. Kurios-ne-kurios tyrlaukių žemu- 
mos buvo išdegusios arba bent ugnies aplaižytos, todėl į vei- 
dus, prigludusius prie pat žemės, akindami ir dusindami lyg 
dūmai, kilo dulkių kamuoliai. Vanduo seniai išsibaigė, Oo ši- 
taip repečkojant, tučtuojau apsilpsti ir nuvargsti, sopa visus 
sąnarius, o rankos linkte linksta nuo kūno svorio. 

Retkarčiais, kur pasitaikydavo vešlesni viržiai, parkritę atsi- 
kvėpti, prasiskleisdavome krūmus ir dirstelėdavome į dragū- 
nus. Raiteliai mūsų nepastebėjo, nes teberisnojo ta pačia kryp- 
timi; tur būt, kokia pusė eskadrono kareivių, išsidriekę per 
dvi mylias, rūpestingai šukavo su arkliais viržynus. Pabudau 
pačiu laiku, jei dar šiek tiek, — būtume negalėję šonu pra- 
smukti: turėtume kapstytis pro pat juos. Netgi dabar mažiau- 
sias atsitiktinumas galėjo mus išduoti; kai retkarčiais, plasno- 

damas sparnais, iš viržių pakildavo tetervinas, mudu, užgniau- 
žę kvapą, tysodavome kaip užmušti. 

Man buvo silpna ir taip skaudėjo visą, taip daužėsi širdis, 
perštėjo rankas, taip be atvangos akis ir gerklę graužė dulkės 
ir pelenai, kad ilgiau negalėjau kęsti, — mielai būčiau pasida- 
vęs. Vien tik Aleno prisibijodamas, iš paskutiniųjų sėmiausi 
jėgų stumtis priekin. O jis pats, — neužmirškite, kad repetoti 
jam trukdė apsiaustas, — iš pat pradžių buvo išraudęs, bet il- 
gainiui veido raudonį išmušė baltos dėmės; kvėpuojant krū- 
tinė švilpė ir gergždė, o balsas, kai stabtelėjęs šnibždėdavo man 
į ausį ką pastebėjęs, buvo nepanašus į žmogaus. Bet jo nuotaika 
anaiptol negedo ir guvumas nemažėjo,— noromis nenoromis 
turėjau stebėtis tokiu žmogaus ištvermingumu. Pagaliau, vos 
tik pradėjus dienai blėsti, išgirdome trimito garsus ir, pra- 
skleidę viržių krūmą, pamatėme raitelius spiečiantis į krūvą. 
Netrukus suliepsnojo laužas,— kareiviai apsistojo nakčiai vidu- 
ryje tyrlaukių. 

Tai išvydęs, ėmiau įkalbinėti, maldauti Aleną, kad atsigultu- 
me ir numigtume. 

— Šiąnakt ne miegas galvoj! — riktelėjo Alenas.— Dabar tie 
prakeikti tavo dragūnai apsups dykumą, ir iš Apino niekas 
nė snapo neiškiš, nebent paukštelis. Išnešėm kudašių paskuti- 
nę akimirką, tad nejaugi prarasim, ką išlošę. Ne, ne, aušrą 
mudu turim sutikt jau kokioj nors saugioj Ben Aldero pa- 
kriūtėj. 

— Alenai,— suaimanavau aš,— valios man netrūksta, tik jė- 
gų maža; jei galėčiau — taip, bet, tikėk manim,— nepajėgiu. 

— Ką gi, gerai — nenusiminė bičiulis — aš tave panešiu. 

Žvilgterėjau, ar kartais jis nesišaipo, bet ne — žemaūgis žmo- 
gutis atrodė rimtų rimčiausias, 0 aš, matydamas tokį ryžtin- 
gumą, net susigėdau. 

— Drožk tolyn, — tariau neiškentęs,— eisiu ir aš. 

Alenas dirstelėjo į mane, tarsi būtų norėjęs pasakyti: „Taip 
ir reikia, Deividai!“, ir vėl pasileido kiek kojos neša. 

Vakarėjant šiek tiek atvėso ir mažumėlę sutemo, bet ne 
kažkiek. Danguje nė debesėlio; liepos mėnuo vos prasidėjęs, 
o šis kraštas gerokai pasidavęs į šiaurę; net labiausiai sutemus 
ne taip sunkiai galėjai paskaityti ir be žiburio.— žiemą pačiam 
vidurdieny pasitaikydavo kur kas tamsiau. Iškritusi didelė rasa 
sudrėkino žemę kaip lietus. Drėgmė ir mane trupučiuką atgai- 

vino. Sustojus valandėlei pailsėti, apsižvalgiau aplinkuir tokia 
šviesi ir miela naktis, šešėliuose snaudžia sukniubusios kalvos, 
kažin kur užpakalyje lyg šviesus žibintas dykvietėje mirkčioja 
laužas,— ir mane apėmė siutas, kad štai velkuosi leisgyvis ir 
rTyju dulkes kaip koks vabalas. 

Skaitydamas knygas, imi tarpais ir pagalvoji, kad tie, kurių 
plunksna išmargino tuos puslapius, vargu ar kada nors iš tik- 
rųjų buvo atsakančiai pavargę, nes apie tai būtų parašę kur 
kas išmoningiau. Nė motais dabar man buvo gyvenimo pra- 
eitis nei ateitis, — Menkai tesuvokiau, kad pasaulyje esama to- 
kio jaunuolio, Deivido Belfuro; nebegalvodamas apie save, nū- 
nai mąsčiau tik apie kiekvieną naują žingsnį, kuris, tikriau- 
siai, bus paskutinis, ir su neapykanta minėjau Aleną, viso šio 
pragaro kaltininką. Alenas neklydo, pasirinkdamas karo ama- 
tą; juk karininko pareiga — priversti kiekvieną žengti pirmyn, 
nežinant, dėl ko jis eina, nes jeigu Žmonėms būtų leista pasi- 
rinkti, tai jie kristų vietoje ir lauktų mirties. Gal aš būčiau 
neblogas kareivis, maniau sau, — per visą šį laiką man nė į gal- 
vą nedingtelėjo neklausyti, priešingai — klausyti, kol galiu pa- 
eiti, net ir mirti paklusniai. 

Kol rytas prasvydo, man rodėsi, metai praslinko, bet užtat 
didžiausio pavojaus jau buvome atsikratę,— užuot repečkoję 
kaip šliužai, dabar galėjome žingsniuoti kaip žmonės. Tik, vieš- 
patie apsaugok, į ką buvome panašūs: krypavome kaip du 
perkaršę senukai, klupinėdami it kūdikiai, o veidai išbalę tarsi 
lavonų. Netardami vienas kitam nė pusės žodžio, sukandę dan- 
tis ir įsmeigę priešais save akis, stūmėmės į priekį; tarsi kaimo 
mugėje Mėginami sunkūs svarsčiai kilstelėdavo mudviejų ko- 
jos ir vėlei klesterėdavo atgalios, o tuo tarpu viržiuose pypsėjo 
kurapkos, pamažėle brėško rytuose aušra. 

Sutinku, kad Alenui nė kiek nebuvo geriau, kaip man, ir 
ne dėl to, kad aš būčiau jo žiūrėjęs, — man rūpėjo savas kai- 
lis, — bet buvo aiškų, kad ir jis, apkvaišęs nuo nuovargio, vi- 
siškai netėmijo, kur einame, juk argi šiaip būtume kaip kokie 
akliai užsirioglinę į pasalą. 

Štai kaip viskas nutiko. Mudu su Alenu leidomės nuo vir- 
žiais apaugusio gūbrio: jis pirma, aš — per žingsnį kitą iš pas- 
kos nelyginant muzikantas su savo žmona. Staiga viržiuose 
kažin kas sušlamėjo, ir trys ar keturi apdriskėliai, iššokę ant 

tako, bematant partiesė mus ant menčių ir prikišo durklą prie 
gerklės. 

Man buvo nebesvarbu: grubių rankų sukeltas skausmas bu- 
vo menkas palyginti su sopančio kūno mauduliu; nepaisiau net 
durklo, svarbu, kad nereikėjo daugiau judėti. Gulėdamas žiū- 
rėjau į nutvėrusį mane žmogų: menu jo smarkiai įdegusį veidą, 
giedrias akis, bet aš jo nebijojau. Girdėjau Aleną su kažkuo 
gaeliškai besišnabždant, bet man visiškai nerūpėjo apie ką. 

Galų gale durklai išnyko, o užpuolikai, atėmę iš mudviejų 
ginklus, pasodino mus viržiuose vieną priešais kitą. 

— Čia Klunio vyrai, — paaiškino man Alenas.— Laimė, kad 
viskas taip susiklojo. Mudviem reikės palūkėt su šita priešaki- 
nės pozicijos sargyba, kol apie mane praneš vadui. 

Vurichų klano vadas Klunis Makfersonas prieš šešerius me- 
tus buvo vienas didžiojo sukilimo vadų; už jo galvą buvo pa- 
žadėta pinigų; tariausi, kad su kitais šios partijos vadais jis 
seniai bus į Prancūziją nusidanginęs. Tad nors buvau neapsa- 
komai pailsęs, bet, šių Aleno žodžių nustebintas, lyg ir prasi- 
blaiviau. 

— Ką?— suniurnėjau aš.— Nejaugi Klunis vis dar čionai? 

— O kaipgi?!— nedvejodamas atrėžė Alenas.— Kaip ir pir- 
ma, savam krašte, savojo klano išlaikomas. Karalius Jurgis ga- 
lėtų jam pavydėti. 

Norėjau dar kažko paklausti, bet bičiulis mane nutraukė. 

— Truputėlį esu išvargęs,— prisipažino jis.— Ne pro šalį bū- 
tų snustelėt. | 

Daugiau nieko nesakė, tik įsikniaubė veidu giliai į viržius 
ir iš karto užmigo. | 

Man šito padaryti niekaip nesisekė. Ar girdėjote vasarą žo- 
lėje smuikuojančius žiogus? Vos spėjau sumerkti blakstienas, 
pajutau, kad visame mano kūne — sąnariuose, pilve, 0 svar- 
biausia, galvoje — sučirškė žiogai. Iš karto atsimerkiau, ėmiau 
Imuistytis, vartytis, atsisėsdavau ir vėl atsiguldavau, spoksojau 
į akinančią dangaus mėlynę, į apšepusius ir sulaukėjusius sar- 
gybinius, mėksančius nuo gūbrio viršūnės ir tarpusavyje gae- 
liškai besišnekančius. 

Šitaip aš ir stygojau, nesudėdamas akių, o neilgai laukus 
sugrįžęs pasiuntinys pranešė, kad Klunis su džiaugsmu laukiąs 
mūsų, todėl nedelsiant turėjome keltis ir vėl žygiuoti. Alenas 
buvo kuo geriausios nuotaikos, po miego atsigavęs, smarkiai 

išbadėjęs ir ypač nusiteikęs pamatyti gurkšnelį skystimo ir karš- 
tą kepsnį — apie tai, greičiausiai, jau spėjo jam pakuždėti pa- 
siuntinys. O aš net negalėjau pagalvoti apie valgymą. Jei 
pirmiau buvau lyg švino pripiltas, tai dabar nejaučiau jokio 
svorio ir dėl to. visai negalėjau paeiti. Plevenau lyg voratink- 
lis, žemė man virto debesimis, kalnai lengvučiai lyg pūkas, ir 
oras tarsi sraunus kalnų upokšnis pačiupęs ūžčiojo mane čia 
priekin, čia atgal. Be to, mane apsėdo kažkoks beviltiškas bai- 
mės jausmas, kad nors apsižliumbk dėl savo bejėgiškumo. 

Pasižiūrėjęs į mane, Alenas paniuro,— pamaniau, kad jį su- 
pykdžiau, todėl susigūžiau visas iš nesuvokiamos baimės lyg 
mažas vaikas. Pamenu, jog šypsojausi, ir kaip besistengiau, 
niekaip nesilioviau šypsojęsis, nors supratau, kad dabar ne lai- 
kas juokauti. Vis dėlto mano bičiulis buvo gerumo įsikūniji- 
mas, — netrukus du vyrukai, čiupę mane už pažastų, galvotrūk- 
čiais (žinoma, man taip tik atrodė, nes iš tikrųjų visai ne- 
sparčiai), — nuskraidino mane išraizgytais slėnių ir tarpeklių la- 
birintais į pačią rūsčiojo Ben Aldero širdį. 


XXIII. KLUNIO GŪŽTA 


Galų gale priėjome mišku apaugusio kalno papėdę, kur me- 
džiai kopė stačiu skardžių, o pačiame viršuje stūksojo plika 
akmeninė siena. 

— Šičia,— tarė vienas iš palydovų, ir mes pradėjome lipti 
į viršų. 

Medžiai kabinosi į šlaitą tarytum jūreiviai už laivo virvių; 
kamienai mums buvo lyg laiptų pakopos, kuriomis lipome 
aukštyn. 

Pačiame viršuje, kur iš lapijos kyšojo uolos galva, išvydo- 
me keistą būstą, visoje šalyje vadinamą „Klunio gūžta“. Ke- 
letas medžių buvo perpinti pinučiais ir sutvirtinti tarpiniais bas- 
liais, o atitvertame plote užpilta ir išlyginta žemė atstojo grin- 
dis. Medis, besistiebiąs vidur atšlaitės, buvo gera atrama vi- 
sam stogui. Iš pinučių supintos sienos buvo apkamšytos sa- 
manomis. Panašus į kiaušinį būstas pusiau laikėsi ant skardžio, 
pusiau kybojo virš jo nelyginant širšių lizdas žalioje gudobe- 
lėje. 

Viduje gan patogiai galėjo išsitekti penketas šešetas žmo- 
nių. Uolos plokštuma sumaniai pritaikyta židiniui: dūmai kil- 
davo aukštyn pačiu akmeninės atšlaitės šonu, kuri savo spalva 
beveik nuo jos nesiskyrė, todėl iš apačios nieko nesimatydavo. 

Tai buvo tiktai viena iš daugelio Klunio slaptaviečių: urvų 
ir visokių požeminių slėptuvių jis tada turėjo įvairiuose savo 
krašto kampeliuose. Kai žvalgai jam pranešdavo apie besiar- 
tinančius arba tolstančius kareivius, jis keldavosi iš vienos į ki- 
tą. Šitaip bastydamasis, ištikimai saugomas klano, jis ne tik 
iki tol saugiai gyveno, — tuo metu daugelis pabėgo, buvo su- 
čiupti ar nuteisti, — bet išbuvo tėvynėje dar penkerius ar še- 
šerius Metus ir į Prancūziją galų gale išvažiavo tiktai savo 
valdovo griežtai įsakytas. Tenai ir mirė, — sunku spėti, bet gal 
svetur būdamas, ilgėjosi Ben Aldero gūžtos. 

Kai priėjome prie durų, Klunis sėdėjo prie židinio, įrengto 
uoloje, ir žiūrėjo, kaip vienas tarnas taiso valgį. Klano vadas 
buvo apsirėdęs labai paprastai: ant ausų užsimaukšlinęs megztą 
naktinę kepurytę ir įsikandęs iš jūros putų dirbdintą dvokian- 
čią pypkaitę. Nepaisant apsitaisymo, laikysena buvo karališ- 
ka,— užtektų vien pasižiūrėti, kaip jis pakilo su mumis pasi- 
sveikinti. 

— A, misteris Stiuartas, — prabilo jis— sveiki atvykę, sere! 
Džiaugiuosi jus matydamas su draugu, į kurį dar nežinau kaip 
kreiptis. 

— Kaip jūs gyvuojate, Kluni?— pasiteiravo Alenas.— Tikiuo- 
si, neblogai, sere. Malonu jus matyti ir pristatyti jums savo 
bičiulį misterį Deividą Belfurą, Krūmynės lerdą. 

Akis į akį mano dvaro vardą Alenas minėdavo su pašaipia 
gaidele, bet prie svetimųjų šį pavadinimą ištardavo tarytum 
heroldas. 

— Prašom vidun abu džentelmenus,— kvietė Klunis.— Užei- 
kite į mano namus, nors jie iš tikro keistoki ir ne visai pa- 
togūs, bet čionai esu priėmęs ir karališkos kilmės personą; 
jums, misteri Stiuartai, be abejo, žinoma, apie kokią personą 
kalbu. Išmesim burnelę už sėkmę ir kai tik mano berankis 
vyras iščirškins kepsnį, užkąsim, o paskui, kaip dera džentel- 
menams, sumesim partiją kortomis. Mano gyvenimas mažumą 
nuobodokas,— pasakojo vadas, pilstydamas brendį — Retai su- 
sitinku su žmonėmis, sėdžiu, barbendamas pirštais, ir dūmoju 


140 


apie tą šauniąją praėčities dieną ir laukiu ateinant naujos, kuri, 
tikiuosi, jau ne už kalnų. Na, siūlau tostą: už Restauraciją! 

Taigi, skambtelėję stikliukais, visi išgėrėme. Užtikrinu jus, 
nelinkėjau nieko bloga karaliui Jurgiui, bet jei šis būtų buvęs 
mano vietoje, būtų pasielgęs lygiai taip. Išlenkęs burnelę, pa- 
sijutau gerokai budresnis, galėjau žvalgytis ir klausytis, nors 
dar kaip per miglas, bet jau be pirmykštės baimės ir nevilties. 

Iš tiesų būstas pasirodė keistas, kaip ir pats šeimininkas. Ne- 
lyginant senmergė, per ilgą slapstymosi laiką Klunis prisiran- 
kiojo keistų smulkmeniškų įpročių. Jis turėjo nuolatinę vietą, 
kur niekas kitas neturėjo teisės sėstis; gūžtoje vyravo savo- 
tiška tvarka, kurios niekam buvo nevalia keisti; valgio gami- 
nimas buvo viena didžiausių jo silpnybių, užtat, net mus sutik- 
damas, viena akim sergėjo kepsnį. 

Pasirodo, prisidengdamas nakties tamsa, retkarčiais jis aplan- 
kydavo arba pas save pasikviesdavo žmoną ir du tris geriau- 
sius draugus, bet daugiausia gyvendavo vienas, bendraudamas 
Rytais jis pirmiausia susitikdavo su vienu iš jų — barzdaskučiu, 
kuris atėjęs jį nuskusdavo ir perduodavo krašto naujienas, o šių 
jis mielai klausydavosi. Klunis barzdaskutį pilte apipildavo 
klausimais, nuoširdžiai, Kaip vaikas teiraudamasis apie viską, 
o iš kurių-nie-kurių atsakymų išsijuosęs kvatodavosi; netgi ta- 
da, kai barzdaskutys būdavo jau seniai išėjęs, jis dar smagiai 
juokdavosi. 

Matyt, klausimus vadas užduodavo ne veltui; atskirtas nuo 
gyvenimo, be to, kaip ir kiti Škotijos žemvaldžiai, neseniai 
išleistu parlamento įsaku netekęs valdžios, jis po senovei savo 
klane sprendė patriarchalinio teismo reikalus. Į jo slėptuvę 
ateidavo spręsti ginčų: šios šalies žmonės, šiaipjau galėję nu- 
sispiauti į aukščiausiojo teismo nuosprendžius, šiam pasmerk- 
tam ir persekiojamam tremtiniui vos tarus žodį, užgniaužę 
kerštą, klodavo pinigus ant stalo. Kai Klunis įtūždavo, o šitai 
pasitaikydavo ne taip jau retai, jis svaidydavosi įsakymais ir 
dalindavo bausmes ne blogiau už bet kokį karalių, o tarnai 
drebėdavo ir slėpdavosi nuo jo lyg vaikai nuo rūstaus tėvo. 
Įeidamas jis kiekvienam pagarbiai paspausdavo ranką, paskui 
pasisveikindavo kariškai, pakeldamas ranką prie kepurės. Trum- 
pai tariant, pasitaikė proga susipažinti su Kalnuotosios Škotijos 
klano vidaus gyvenimu, ir, be to, tokio klano, kurio vadas, 

kaip minėjau, gyveno tremtyje, pavergtame "krašte, kur vi- 
suose pašaliuose jo pėdomis gainiojosi kareiviai, kartais vos 
per mylią nuo tos vietos, kur jis slapstėsi; tuo tarpu pirmas 
pasitaikęs driskius, kurį šis koneveikė ir baudė, galėjo lengvai 
praturtėti, jį išdavęs. 

Tą pirmąją dieną, kai tik kepsniai buvo paruošti, Klunis, 
pats savo rankomis išspaudęs ant jų citriną,— Mat, vadas buvo 
gerai aprūpintas skanėstais,— pakvietė mus prie stalo. 

— Lygiai taip, — tarė šeimininkas, turėdamas galvoje keps- 
nį, — šitoje pastogėje vaišinau jo karališkąją didenybę, trūko 
vien citrinų; tuomet netgi mėsa buvo retenybė, o ką jau kal- 
bėti apie prieskonius. Išties keturiasdešimt šeštaisiais mano ša- 
lyje buvo kur kas daugiau dragūnų, negu citrinų. 

Nežinau, ar kepsnys iš tikrųjų buvo gerai pataisytas, nes, 
vos tik jį pamačiau, man pasidarė bloga, todėl paragavau tik 
vieną kąsnelį. Per visus pietus šeimininkas nešykštėjo istorijų 
apie princo Čarlio viešnagę savo pastogėje, smulkiai persaky- 
damas svečių kalbas, pakildamas iš užstalės ir rodydamas, kur 
ikas stovėjęs. Iš jo šnekos supratau, kad princas buvęs mielas 
ir guvus berniukas, tikras garbingos karalių šeimos palikuonis, 
tik ne toks išmintingas, kaip Saliamonas. Aš irgi numaniau, jog 
princas, viešėdamas gūžtoje, dažnai girtuokliaudavęs; rasi jau 
anuomet parodė ragus toji silpnybė, kuri, daugelio tvirtinimu, 
ilgainiui jį visiškai sunaikino. 

Nespėjome dar kaip reikiant pasisotinti, o Klunis jau susira- 
do seną, suterliotą ir apšėpusią trinką kortų, — kokias būdavo 
galima užtikti užeigos namuose, —ir švytinčiomis akimis pa- 
siūlė sulošti partiją. 

Nuo mažumės man buvo įkalta, jog lošti kortomis netinka; 
joks krikščionis, o tuo labiau džentelmenas, negalįs rizikuoti 
savo turtu arba, išmargintų kartonėlių padedamas, kėsintis į ki- 
to nuosavybę. Žinoma, galėjau pasiteisinti, kad esu išvargęs,— 
šito būtų buvę gana,— bet pagalvojau, jog man nedera išsisu- 
kinėti. Išraudęs kaip vėžys, bet tvirtu balsu išdėsčiau, kad ne- 
sirengiu nieko spręsti apie kitus, bet pats apie tokį žaidimą 
ničnieko nenutuokiu. 

Klunis liovėsi pašęs kortas. 

— Kas čia dabar, po velnių!— užriaumojo šeimininkas.— Iš 
kur atsirado toks vigiškas diegas Klunio Makfersono pastogėj? 

— Galiu net savo ranką kišti į ugnį dėl misterio Belfuro— 
užstojo Alenas.— Jis doras, narsus džentelmenas, ir prašyčiau 
neužmiršti, kas šitaip apie jį sako. Mano pavardė — karališkos 
kilmės, — pridūrė jis, šauniai kilstelėdamas skrybėlę.— Todėl aš 
pats ir kiekvienas, kurį laikau savo draugu, gali priklausyti 
geriausiųjų draugijai. Tačiau šis džentelmenas yra pervargęs, 
jam reikia pailsėti; jei jis nemėgsta kortuoti — menka bėda. 
Aš, sere, pasirengęs sulošti bet kokį, kuris jums patiks, žai- 
dimą. 

— Sere,— atkirto Klunis,— šiam varganam mano būste kiek- 
vienas džentelmenas gali daryt, ką tinkamas. Jei jūsų bičiulis 
nori stovėti ant galvos, — testovi. Jei jam, jums ar kam kitam 
kas nepatiko, galim išeiti prasivėdinti oran. 

To dar trūko, kad du geri bičiuliai susiniautų dėl manęs. 

— Sere,— atsiprašiau,— esu labai pailsęs, kaip jau sakė Ale- 
nas, be to, jums,— juk jūs gal taip pat turite savo sūnų, — 
prisipažinsiu, kad daviau Žodį savo tėvui. 

— Pakaks, pakaks!— užriko Klunis, rodydamas gūžtos kam- 
pe viržiais išklotą lovą. Vis dėlto jis buvo nepatenkintas ir, 
šnairomis žvilgčiodamas į mane, kažką vis niurnėjo. Iš tikrųjų, 
reikia prisipažinti, kad mano laikysena ir pasakyti žodžiai šiek 
tiek dvelkė protestantiškumu, kuris nelabai lipo prie širdies 
Kalnuotosios Škotijos jakobitui. 

Nuo brendžio ir elnienos aš kažin kaip keistai apsunkau; vos 
spėjau išsitiesti viržių guolyje, kaip nugarmėjau į kažkokią 
užmarštį, iš kurios beveik neišsikapsčiau visą laiką, kolei buvau 
Klunio gūžtoje. Protarpiais aiškiai atgaudavau sąmonę ir su- 
vokdavau, kas dedasi aplinkui; kai kada girdėdavau vien bal- 
sus arba miegančių knarkimą, primenantį tingų upelio šniokš- 
timą, o pledai ant sienų tarytum šešėliai ant lubų nuo liepsno- 
jančio židinio čia ištįsdavo, čia sumažėdavo. Matyt, prorečiais 
aš kažką sapaliodavau ar šūkaudavau, nes, savo nuostabai, me- 
nu, kad man tarsi kas atsakinėdavo; nesakyčiau, jog mane 
būtų apnikę kažin kokie košmarai, tik klaiki nesiliaujanti bai- 
mė,— bijojau būsto, lovos, kur gulėjau, baiminausi antklodžių, 
balsų, židinio ir net pats savęs. 

Barzdaskutį, šioje pastogėje ėjusį taip pat ir gydytojo pa- 
reigas, pašaukė išrašyti vaistų, bet jis šnekėjo tiktai gaeliškai, 
todėl nė žodžio nesupratau, ką sakė, — buvau per silpnas, kad 
paprašyčiau išversti. Aš gerai žinojau, kad sergu, ir to.užteko. 

Kai gulėdavau toks sumenkęs, nesuprasdavau, kas dedasi 
aplinkui. Alenas su Kluniu daugiausia prasėdėdavo prie kortų; 
iš pradžių mano bičiuliui sekėsi — pamenu, tysodamas savo mi- 
gyje, mačiau, kaip jie azartiškai kortuoja: ant stalo žybčioja 
didžiulė krūva pinigų, kokia šešiasdešimt, o gal net šimtas 
ginėjų. Buvo gana keista matyti tokį lobį lizde, susuktame ant 
uolos pašlaitės apie augančių medžių kamienus. Jau tada pama- 
niau, kad Alenas su tokiu prastu kuinu per giliai įsibrido 
į vandenį — jo žalsvame kapšelyje tebuvo penketas svarų. 

Antrąją dieną laimė, atrodo, pakrypo į kitą pusę. Apie vi- 
durdienį, kaip paprastai, mane pažadino pietų ir, kaip papras- 
tai, aš atsisakiau, bet turėjau išgerti kažkokio kartaus, barz- 
daskučio sutaisyto gėralo. Pro atviras duris įspindusi saulė 
mane apakino ir sujaudino. Klunis, sėdėdamas prie stalo, pašė 
kortų kaladę. Alenas buvo užsikvempęs ant lovos, todėl jo 
veidas atsidūrė priešais pat mano akis, ir man, karščio nuka- 
muotam, bičiulio veidas atrodė siaubingai didelis. 

Jis paprašė paskolinti pinigų. 

— O kam?— paklausiau. 

— Tiesiog paskolink, ir baigta,— atkirto jis. 

— Nesuprantu, kokiam reikalui?— pakartojau klausimą. 

— Na, Deividai!—neatlyžo Alenas.— Nejaugi gaila pasko- 
linti man pinigų? 

Tikrai būčiau pagailėjęs, jei būčiau buvęs sveikas. O dabar 
vien troškau, kad šis milžiniškas veidas kuo greičiau išnyktų, 
užtat ir padaviau pinigus. 

Trečiosios dienos rytą, kai mudu toje landynėje jau buvome 
praleidę keturiasdešimt aštuonias valandas, pajutau didelį pa- 
lengvėjimą; žinoma, jaučiausi dar labai silpnas ir iškamuotas, 
bet daiktus mačiau tokio dydžio ir formos, kokie iš tikrųjų 
buvo. Be to, norėjau valgyti ir iš lovos pakilau pats, niekieno 
nepadedamas, 0 po pusryčių išėjau pro lūšnos duris ir atsisėdau 
pamiškėje. Diena pasitaikė pilkšva, oras — vėsus, lengvas. Taip 
ir pramurksojau visą mielą rytą; nešini maistu ar pranešimais, 
pro šalį žingsniavo Klunio žvalgai ir tarnai. Apylinkėje tuo 
metu buvo ramu, tad Klunis veikė, galima sakyti, nesislaps- 
tydamas. 

Grįžus man į vidų, Klunis su Alenu, atidėję kortas į šalį, 
klausinėjo pasiuntinį; paskui pirmasis, atsisukęs į mane, kažką 
pasakė gaelų tarme. 

— Gaeliškai nesuprantu, sere,— atsakiau jam. 

Po susikirtimo dėl kortų, ką tik sakiau ar dariau, Klunį vis- 
kas erzino. 

— Na, jei taip, tai jūsų pavardė daugiau verta, negu jūs 
pats,— piktai atšovė jis,— nes ji tikrai gaeliška. Bet dabar tai 
nesvarbu. Mano seklys pranešė, jog į pietus kelias laisvas, tik 
nežinia, ar pats jau gebėsi keliauti? 

Ant stalo pastebėjau kortas, bet nė trupinio aukso, tiktai 
Klunio pusėje kėpsojo šūsnis mažų prirašinėtų popiergalių. Be 
to, Aleno nuotaika buvo ne kokia, tarsi jis būtų kažkuo nepa- 
tenkintas, todėl man knystelėjo, ar nebus kas bloga atsitikę. 

— Negaliu girtis, kad esu visai sveikas, — atsakiau aš, žiū- 
rėdamas į bičiulį — bet tas truputis pinigų, kurį turime, padės 
mums toli nukeliauti. 

Alenas, prikandęs lūpą, dėbsojo į žemę. 

— Deividai,— pagaliau ištarė jis, — aš juos prakišau, gryna 
teisybė. 

— Ir mano pinigus?— krūptelėjau aš. 

— Ir tavo,— atsidusęs prisipažino Alenas.— Kodėl tu man 
juos davei? Aš netenku galvos, pradėjęs lošti. 

— Na, na, na,— guodė Klunis.— Juk čia juokai, smulkme- 
nos. Suprantama, pinigus jums grąžinsiu, netgi dvigubai tiek, 
jei nepasididžiuosit. Į ką tai būtų panašu, jei juos pasigrob- 
čiau. Negirdėtas dalykas, kad kiščiau pagalius į ratus džen- 
telmenams, pakliuvusiems į tokią bėdą!— išraudęs kaip kala- 
kutas, rėkte išrėkė Klunis ir ėmė kraustyti iš kišenių auksą. 

Alenas vis tebetylėjo, nunėręs galvą. 

— Gal jūs minutėlę su manim išeitumėt, sere,— paprašiau aš. 

Klunis atsakė, jog mielai sutinkąs, ir čia pat žengė paskui, 
bet atrodė paniuręs ir susikrimtęs. 

— Dabar, sere,— tariau jam,— pirmiausia leiskite padėkoti 
už dosnumą. 

— Niekis, niekis!— atsikalbinėjo vadas.— Koks čia dosnumas! 
Greičiau nelaimingas atsitikimas, bet ką patarsit nusitverti, už- 
mūrytam šioj skylėj, jei ne sodint prie kortų kiekvieną draugą, 
kurį pavyksta nučiupti. Žinoma, jei jie pralošia, tai ir kalbos 
negali būti. ..— ir Klunis užsikirto. 

— Taigi, — pasičiupau jo mintį, — jei pralošia, jūs viską jiems 
grąžinate, o jei išlošia,. tai savo kišenėse taip ir išsineša jūsų 
pinigus! Jau pirma sakiau, jog didžiai vertinu jūsų kilnią šir- 

dį, bet, sere, man neapsakomai skaudu, atsidūrus tokioje pa- 
dėtyje. 

Trumpam įsiviešpatavus tylai, Klunis vis rengėsi kažką sa- 
kyti, bet neištarė nė žodžio. Tik kaskart vis labiau raudo ir 
raudo. 

— Aš dar labai jaunas, — tariau jam, — todėl prašau jūsų pa- 
tarimo. Patarkite man kaip savo sūnui. Mano bičiulis garbingai 
pralošė tuos pinigus, 0 prieš tai daug didesnę sumą buvo 
garbingai išlošęs iš jūsų; ar galiu juos atsiimti? Ar dera taip 
elgtis? Patys matote, šiaip ar taip pasielgčiau, mano savigarba 
nukentės. 

— Man irgi ne kokie pyragai, misteri Belfurai,— prisipažino 
Klunis.— Anot jūsų, aš spendžiu spąstus neturtėliams. Bet aš 
neleisiu, kad mano namuose būtų skriaudžiami žmonės, ne!— 
suriko iš pykčio užsidegęs vadas.— Nei kad patys ką nors 
įžeistų! 

— Matote, sere,— vėl tariau jam,— šiek tiek tiesos yra ma- 
no žodžiuose: toks žaidimas — džentelmenams netinka. Bet no- 
rėčiau išgirsti ir jūsų nuomonę. 

Esu tikras, jei Klunis ko neapkentė, tai tas žmogus buvo 
Deividas Belfuras. Jis mane smeigte persmeigė karingu žvilgs- 
nystė jį sulaikė, ar pats pajuto, kur teisybė. Savaime aišku, 
buvo nesmagu visiems, bet nė kiek ne mažiau Kluniui, tad 
jo poelgis teikė jam itin didelę garbę. 

— Misteri Belfurai,— tarė vadas,— manau, jūs pernelyg skru- 
pulingas ir jautrus, bet, nepaisant to, esate tikras džentelmenas. 
Štai jums mano žodis: pasiimkite pinigus, — aš ir savo sūnui 
lygiai taip patarčiau, — 0 štai ir mano ranka, 


XXIV. GINČAS VIRŽYNUOSE 


Debesuotą naktį mudu su Alenu, persikėlę per Erichto eže- 
rą, rytine jo pakrante žygiavome į kitą slaptavietę — prie Re- 
nocho ežero. Mūsų palydovas, nešinas visais mūsų daiktais, 
netgi Aleno apsiaustu, taip žvitriai žengė, tarsi tvirtas kalnų 
ponis su maišų plunksnų; pusė tokio nešmens mane būtų prie 
žemės prilenkusi, nors šiaip pagal visą sudėjimą, paprasčiausio- 
se imtynėse aš jį būčiau paguldęs ant menčių. 

Be abejonės, keliauti be naštos buvo visai kas kita; gal 
kaip tik todėl galėjau šitaip žygiuoti. Aš vos buvau pakilęs 
iš ligos patalo, o ir susiklosčiusios aplinkybės dabar nekėlė 
noro plėšytis; slepiami debesų jūros, nešdamiesi širdyje vie- 
nas antram kartėlį, pėdinome per nykiausią Škotijos dalį. 

Ilgą laiką netarėme nė žodžio: užsukę nosis, čia žengėme 
petys į petį, čia vienas kitam iš paskos; aš — įpykęs ir pasi- 
pūtęs, semdamasis jėgų iš šitų dviejų mane užvaldžiusių nuo- 
dėmingų jausmų, o Alenas — susigėdęs, kad pralošė mano pi- 
nigus, ir piktas, kad aš dėl to pasišiaušiau. 

Mintis, kad reikia skirtis, vis labiau nedavė ramybės. Ir juo 
daugiau apie tai galvojau, juo smarkiau save gėdinau. Iš tik- 
rųjų, kaip būtų gera, gražu ir kilnu, jei Alenas, atsisukęs į ma- 
ne, tartų: „Keliauk sau. Man gresia didelis pavojus, o su ma- 
nim ir tau pavojingiau!“ Na, o jei aš, atsisukęs į draugą, 
kuris mane myli, pasakyčiau: „Tau gresia didelis pavojus, 
o Man — ne toks; tavo draugystė — man tik našta, užtat elkis, 
kaip išmanai; tavo daržas — tavo pupos...'— ne, už jokius 
pinigus; vien apie tai pagalvojus, veidai ėmė kaisti. 

Vis dėlto Alenas pasielgė kaip vaikas, ir dar blogiau — kaip 
nenuoširdūs vaikas. Išvilioti pinigus, kai aš kone be sąmonės 
drybsojau lovoje, tai beveik tas pat, kaip pavogti; ir dabar 
jis kėblina šalia manęs plikas kaip bizūnas, be jokio sąžinės 
graužimo tikėdamasis pasismaginti pinigais, kuriuos vien per 
jo malonę man reikėjo iškaulyti. Žinoma, aš neatsisakau pasi- 
dalinti tos sumos su draugu, tik mane ima siutas, kad, anot 
jo, viskas taip ir turį būti. 

Štai kokios dvi mintys kvaršino man galvą, bet nei apie 
vieną, nei apie kitą nedrįsau nė užsiminti — juk tai būtų bu- 
vęs negirdėtas nedėkingumas. Užtat pasielgiau dar blogiau: vi- 
sai nepakeldamas akių į savo draugą, nebent tik viena akim 
dėbtelėdamas, tylėjau kaip žemė. 

Galų gale, Žygiuojant anapus Erichto ežero per lygų meldy- 
ną, kur eiti buvo nesunku, Alenas, ilgiau neiškentęs, priėjo 
prie manęs. 

— Deividai,— tarė jis — neverta šitaip draugams pyktis dėl 
smulkmenų. Prisipažįstu, kad esu kaltas, ir baigtas kriukis, O jei 
tu ką turi širdy, geriau rėžk iš peties. 

— Ničnieko neturiu,— atšoviau jam. 

Alenas, atrodė, suglumo, o aš dėl to Hegėdiškai apsidžiaugiau. 

— Palauk, — tarė jis mažumėlę virpančiu balsu,— juk prisi- 
pažįstu, kad nusikaltau. 

— Žinoma, kad kaltas, — šaltakraujiškai pareiškiau,—ir tu- 
rėtumėt pripažinti, jog aš jums už tai nė karto nepriekaištavau. 

— Nė karto,— pasišaipė bičiulis,— bet pats gerai žinai, kad 
elgeisi kur kas blogiau. Gal mudu keliaujam kas sau? Sykį 
apie tai esi užsiminęs. Gal ir dabar to nori? Kalnų ir viržių 
čia lig valios abiem. Deividai, nelabai mėgstu būti ten, kur 
manęs nekenčia. 

— Alenai Brekai,— surikau tada neištvėręs,— manote, kad nu- 
sigręšiu nuo jūsų, kai esu reikalingiausias! Nedrįskite šitaip 
sakyti man į akis! Mano elgesys prieštarauja tokiems jūsų 
žodžiams. Tiesa, dykumoje aš tuomet užsnūdau, bet juk buvau 
nusivaręs, už tai nevertėtų man priekaištauti... 

— Kaip tik to niekados ir nedariau,— atsakė bičiulis. 

— Taigi, jei neminėsime šio atsitikimo, — toliau variau aš,— 
kuo jums nusikaltau, kad mane už šunį laikote? Niekuomet nesu 
išdavęs draugo, nesirengiu ir jūsų išduoti. Mudu daug ką sy- 
kiu pergyvenome, ir jei jūs net tai pamirštumėte, aš to ne- 
užmiršiu. 

— Štai ką tau pasakysiu, Deividai —kuo ramiausiai tarė, 
Alenas, — tau jau esu skolingas už gyvybę, o nūnai už pini- 
gus. Todėl, užuot sunkinęs, geriau palengvinium tą mano 
naštą. 

Kokios širdies nesujaudintų tokie žodžiai, — sujaudino ir ma- 
ne, tik ne taip, kaip reikėjo. Jaučiau, kad negerai elgiuosi; 
dabar širdau ne tiek ant Aleno, kiek ant savęs, todėl pasida- 
riau dar žiauresnis. 

— Jūs prašėtę mane rėžti iš peties, — negalėjau nurimti, — 
tai štai ką pasakysiu. Pats prisipažinote, kad nekaip pasielgėte 
su manim, — aš turėjau iškęsti pažeminimą, bet dėl to nė pusės 
žodžio jums nepasakiau, kol pats apie tai neužsiminėte. Dabar 
dar kaltinat mane,— nesivaldydamas šaukiau, — kad nekvatoju 
ir nedainuoju iš laimės, jog buvau pažemintas. Kad kokios, 
netrukus paprašysite pulti jums po kojų ir už viską padėkoti! 
Turėtumėte apie kitus daugiau galvoti, Alenai Brekai! Jei dau- 
giau galvotumėt apie kitus, mažiau apie save taukštumėt,— 
kai draugas iš prieraišumo didžiausią gėdą kenčia, užuot jį 
puolęs, geriau pasakytumėte dėkui ir užsičiauptumėt. Juk jūs 

pripažinot, kad viskas dėl jūsų kaltės nutiko, tad kam čia tų 
kliaučių ginčui ieškoti? 

— Užteks!-— pasakė Alenas.— Daugiau nė žodžio! 

Ir vėl, kaip anksčiau, abudu tylėjome. Taip ir slaptavietę 
priėjome betylėdami, ir pavakarieniavome, ir atsigulėme, nė 
žodžio vienas antram netarę. 

Kitos dienos priešaušriu Klunio tarnas perkėlė mus per Re- 
nocho ežerą ir patarė, kuriuo keliu tolyn keliauti. Anot jo, 
tučtuojau įkopus į kalnų viršūnes ir apsukus lanką apie Lajono, 
Lochėjaus ir Docharto slėnius, geriausia bus pro Kipeną Forto 
aukštupiu nusileisti į lygumas. Kelias per mirtinų jo priešų 
Glenorcho Kembelų žemes Alenui nelabai patiko. Jis manė 
geriau esą pasukti į rytus — tuo keliu, neilgai trukus, atsidur- 
tume pas Atelio Stiuartus, tos pačios giminės žmones, Nors 
ir valdomus kito vado. Be to, per jų kraštą lengviau ir grei- 
čiau pasiektume tikslą. Tačiau palydovas, kuris iš tikrųjų buvo 
Klunio žvalgų vadas, atrėmė visus Aleno pasiūlymo privalu- 
mus, išvardydamas kariuomenės skaičių kiekvienoje apygardo- 
je, ir, kiek galėjau suprasti, galų gale padarė išvadą, jog 
mudviem niekur nebus saugiau, kaip Kembelų krašte. 

Nors ir skaudančia širdimi, Alenas pagaliau nusileido. 

— Pats nykiausias kampas visoje Škotijoje,— spyrėsi jis— 
Nieko ten nėr, vien tik viržiai, varnos ir Kembelai. Tačiau vis 
dėlto, atrodo, jūs šį tą nutuokiat, todėl tebūnie kaip norit! 

Išsileidę į kelionę nurodyta kryptimi, kone tris naktis be 
perstojo klaidžiojome po nykius kalnus, apeidami kalnų upių 
ištakas, dažnai skęsdami migloje, beveik išvien gairinami vėjų, 
kiaurai perlyti ir nė sykio neišvydę saulės spindulėlio. Dieną, 
sugulę perlytuose viržiuose, ilsėdavomės, nakčia be atvangos 
karstydavomės po stačiausias uolas, lipdavome per didžiulius 
akmens luitus. Neretai paklysdavome, o kai kada pasinerdavo- 
me į tokį rūką, kad tekdavo palūkėti, iki prasiblaivys. Laužo 
nedrįsome kurtis. Maitinomės vien dramachu ir šalta mėsa, 
kurios mums buvo įdėję gūžtoje, o vandens, tai jau, ačiū die- 
vui, netrūko. 

Sunkus buvo metas, bet dar labiau jį sunkino pabiuręs oras 
ir niūrus kraštas. Mane be perstojo purtė šaltis, kad net dantys 
barškėjo, neapsakomai sopėjo gerklę, lygiai kaip būdavo salo- 
je, šoną be atlydžio varstė dieglys, o kai, pliaupiant lietui, 
parvirsdavau į žlegsinčio purvo guolį, sapnuose vėl iš naujo 

pergyvendavau sunkiausias savo klajonių akimirkas, — prieš akis 
stodavo žaibo nušviestas Krūmynės bokštas, slinkdavo jūreivių 
nešamas Rensomas, priešmirtinėje agonijoje ant kapitono ka- 
jutės grindų raitėsi Šuanas ar veltui besistengiąs ant krūtinės 
atsisegioti drabužius Kolinas Kembelas. Vakaro prieblandoje 
pažadintas iš tokio neramaus miego, sėdėdavau toje pačioje 
ištižusioje pliurzėje ir čiaumodavau šaltą dramachą; lietus tėškė 
į veidą, ledinėmis srovėmis smigo už apykaklės. Rūkas kaip 
nepermatomos kambario sienos suremdavo iš visų pusių, 0 vė- 
jui iš netyčių' pūstelėjus, ūmai praplyšdavo prie pat kojų ir 
atverdavo kokią tamsią prarają, kur garsiai šniokštė verpetai. 

Iš visų pusių gaudė daugybė upių. Nesiliaujant lietui, kalnų 
upeliai ištvino, kiekviename plyšyje kaip statinėje taškėsi van- 
duo; upelės lig vienos išaugo, persipildė ir išsiveržė iš savo 
vagų. Klajojant naktimis, kraupu būdavo klausytis šnarančių 
slėniuose garsų, kartais dundančių kaip griaustinis, kartais pik- 
tai grūmojančių. Tiktai dabar iš tikrųjų supratau pasaką apie 
vandenį, piktąją upių dvasią, kuri, vaitodama ir ūžaudama prie 
krioklių, prisivilioja ir pražudo keliauninką. Alenas, kaip pa- 
stebėjau, rimtai ar bent mažumėlę tikėjo tokiomis pasakomis, 
tad aš beveik nenustebau (nors šiaip turėjau būti pritrenktas), 
kad kai upės krioksmas ypatingai sustiprėdavo, jis pradėdavo 
katalikiškai žegnotis. 

Šitaip vargingai bastydamiesi, mudu su Alenu elgėmės san- 
tūriai, netgi kalbėdavomės mažai. Tiesa, aš vos-ne-vos laikiausi 
ant kojų, tai bene geriausias mano pasiteisinimas. Be to, nuo 
pat mažumės buvau neatlaidus: greitai neužsigaudavau, bet įsi- 
žeidęs ilgai neužmiršdavau, užtatai dabar niršau tiek ant savęs, 
tiek ir ant bendrakeleivio. Bemaž dvi paras Alenas man buvo 
neapsakomai paslaugus: šiaip nekalbus, bet visados pasirengęs 
padėti. Jis vis tikėjosi, — aš aiškiai mačiau, — kad ilgai nebūsiu 
toks pasipūtęs. Bet aš tik rūgau, kursčiau savo pyktį, neman- 
dagiai purčiausi Aleno paslaugų ir žiūrėjau į jį nematančiomis 
akimis, kaip į kokį krūmą ar akmenį. 

Antroji naktis, o tikriau sakant, brėkštanti trečioji diena, 
užtiko mus ant plikutėlės uolos šlaito, todėl mudu negalėjome 
elgtis kaip paprastai: užvalgius tučtuojau taisytis miegui. Kol 
susiradome, kur apsistoti, apyaušrio pilkšvuma prasiblaivė; nors 
debesys slinko aukštai, vis dar lijo. Alenas, žvilgterėjęs į ma- 
no veidą, kiek susirūpino. 

— Duokš, panėšėsiu tavo mantą, — pasiūlė jis gal jau dešim- 
tą kartą nuo tada, kai prie Renocho ežero atsisveikinome su 
žvalgu. 

— Dėkoju, pats pasinešiu,— atkirtau jam kaip kirviu. 

Alenas išraudo. 

— Daugiau nesisiūlysiu — burbtelėjo jis.— Žinai, Deividai, 
mano kantrybė ne geležinė. 

— Argi aš kada sakiau kitaip?— atrėžiau kvailai, lyg neta- 
šytas dešimtmetis vaikėzas. 

Alenas tuo sykiu nieko neatsakė, bet elgesys geriau bylojo, 
negu žodžiai. Reikia manyti, jog dabar jis tarėsi jau atpirkęs 
savo kaltę, padarytą Klunio gūžtoje, todėl, vėl atsismaukęs 
skrybėlę, pasitempęs, švilpaudamas ir su šypsena ėmė žengti, 
vis pašaipiai į mane dirsčiodamas. 

Trečiąją naktį mums reikėjo perkirsti vakarinį Belkvidero 
žemių kampą. Dangus išsiblaivė, oras atvėso ir kažkaip dvelk- 
telėjo šalčiu, nes atsigręžęs šiaurys taip pagavo gainioti de- 
besis, kad net žvaigždės sumirgėjo. Upokšniai, aišku, dar ne- 
buvo atslūgę ir garsiai triukšmavo tarp uolų, bet, kaip paste- 
bėjau, Alenui vandenis neberūpėjo,— nuotaika jau buvo pa- 
sitaisiusi. Man oro permaina gerokai pavėlavo, — taip ilgai var- 
čiausi balose, kad, anot šventraščio, savo apdaro „ėmiau bo- 
dėtis“; buvau baisiausiai nusivaręs ir sunkiai sirgau. Drebantį 
ir varstomą skausmų vėjas mane kiaurai persmelkdavo, o jo 
švilpesys spengė ausyse. Šitaip biauriai jausdamasis, dar turėjau 
kęsti užgaulias savo bendro patyčias. Dabar jis pasidarė baisiai 
iškalbus ir pašaipus. Kalbantis -<su manimi, „vigas“ jam buvo 
pats tinkamiausias kreipinys. 

— Štai, — eizino jis mane,— puiki bala, mano viguti! Aš ži- 
nau — jūs nuostabųs šuolininkas!— Ir taip toliau, vis pasišai- 
pydamas, vis pasikraipydamas. 

Supratau, kad niekas kitas, vien pats dėl to kaltas, bet at- 
gailauti nebeturėjau jėgų. Jaučiau, kad nebetoli galėsiu klum- 
šinti, — netrukus krisiu ir pakratysiu kojas kaip kokia avis ar 
lapė ant šitų šlapių uolų, ir boluos čia mano kauleliai tarsi 
kokio laukinio žvėries. Mano galva, regis, buvo blaivi, bet 
vis dėlto ėmiau mėgautis tokia mintimi: štai miršti vienąs dy- 
kumoje, ir paskutinę akimirką girdi vien laukiančių tavęs mait- 
vanagių klyksmą. Tada Alenas pasigailės, galvojau, kai manęs 
nebebus, prisimins, kiek jis man skolingas, ir tas prisiminimas 


151 


jį kankins. Taip nešdamasis širdy neapykantą savo artimui, 
styrinau kaip koks ligotas, kvailas ir piktavalis mokinukas, kai 
tuo tarpu būčiau turėjęs klupti ir prašyti aukščiausiojo pasi- 
gailėjimo. Po kiekvieno šmaikštaus Aleno žodelio džiūgavau: 
„Aha,— maniau sau,— palauk, aš tau ne taip atsikirsiu: ogi 
krisiu ir numirsiu, tada tai bent skelsiu tau antausį, tai bent 
atsikeršysiu! Oho, kaip tu tąsyk krimsies dėl savo nedėkingumo 
ir žiaurumo!" 

Bet kuo tolyn, tuo man ėjo blogyn. Kai vieną kartą susi- 
pynė kojos ir aš parkritau, Alenas lyg ir susirūpino, bet kai 
žvitriai pašokau ant kojų ir visai normaliai žygiavau toliau, 
tą įvykį jis greitai pamiršo. Tarpais mane deginte degino karš- 
tis, tarpais krėtė drebulys., Smelkimas šone buvo nepakelia- 
mas. Pagaliau pajutau, jog toliau eiti nebegaliu, ir staiga panū- 
dau suvesti sąskaitas su Alenu, išlieti visą tulžį ir vienu kirčiu 
nutraukti savo gyvenimo siūlą. Vos tik jis ištarė žodį „vigas“, 
stabtelėjau. 

— Misteri Stiuartai,— prabilau balsu, panašiu į įtemptos sty- 
gos skambesį, — jūs esate vyresnis už mane ir žinote, kaip dera 
elgtis. Ar manote, kad traukti per dantį mano politinius įsiti- 
kinimus yra labai gudru ir sąmojinga? Manau, kad jei žmonės 
skirtingų pažiūrų, tai džentelmeno pareiga kito neįžeidinėti; 
jeigu būtų ne taip, tai būkite tikras, rasčiau kandesnių žodelių, 
negu jūsų. 

Alenas stovėjo priešais mane su atsmaukta skrybėle, rankas 
susikišęs į kelnių kišenes, mažumėlę pakreipęs galvą. Žvaigž- 
džių šviesoje mačiau, kaip jis klausėsi, klastingai šypsodamasis, 
o man baigus, pradėjo švilpauti dainelę, sukurtą, generolui. Kou- 
pui pralaimėjus mūšį prie Prestonpanso: 


Ei Džoni Koupai, ar dar vis kruti? 
Ar savo būgnus ir dabar muši? 


Man. dingtelėjo mintis, kad Alenas tame mūšyje kovėsi ka- 
raliaus pusėje. 

— Kažin kodėl, misteri Stiuartai, jūs prisiminėte kaip tik 
šią melodiją?— pasišaipiau aš.— Ar todėl, kad gavote į sku- 
durus nuo vienų ir antrų? 

Aleno švilpavimas staiga nutrūko. 

— Deividai!— perspėjo jis. 

— Laikas baigti juokus, — negalėjau nurimti.— Prašyčiau, kad 
apie mano karalių ir bičiulius Kembelus ateityje atsilieptu- 
mėte su pagarba. 

— Aš esu Stiuartas, — suskato šnekėti Alenas. 

— O kaipgi!-— pasityčiojau iš jo.— Jūsų pavardė karališkos 
kilmės. Tačiau prisiminkite, jog, klaidžiodamas po Kalnuotąją 
Škotiją, tokių apsčiai regėjau ir štai ką apie juos galėčiau 
pasakyti: ne pro šalį būtų jiems visiems nusiprausti. 

— Ar supranti, kad mane įžeidei?— tyliai paklausė Alenas. 

— Labai atsiprašau, — atšoviau jam,— bet dar nebaigiau. Jei 
jums nepatiko pasakėčia, vargu ar patiks ir moralė. Jūs nešėte 
kudašių iš mūšio lauko nuo suaugusių mano partijos vyrų, tad 
menkas turėtų būti džiaugsmas lieti pagiežą berniukui. Jums 
karšė kailį tiek Kembelai, tiek ir vigai, o jūs sprukote nuo jų 
lyg zuikis. Jums derėtų apie juos mandagiau šnekėti. 

Alenas stovėjo lyg stabo ištiktas, tik vėjas plaikstė apsiaus- 
to skvernus. 

— Gaila,— galų gale išstenėjo jis,— bet yra dalykų, kurių ne- 
galima praleisti pro ausis. 

— Niekas jūsų ir neprašo praleisti — atsikirtau,— aš pasi- 
ruošęs, kaip ir jūs. 

*— Pasiruošęs2— pakartojo Alenas klausimą. 

— Taip, — atsakiau jam dar kartą, — nes aš ne tuščiakalbis ir 
ne pagyrūnas, kaip kai kurie mano pažįstami. Ginkitės!— Ir, iš- 
sitraukęs špagą, kaip mokė mane pats Alenas, pasirengiau 
dvikovai. 

— Deividai!-— suriko Alenas.— Ar iš proto išsikraustei? Juk 
aš negaliu su tavim kautis. Deividai! Juk tai aiškių aiškiausia 
žmogžudystė! 

— Šitai turėjote pagalvoti prieš mane įžeisdamas,— atšoviau 
jam. 

— Čia tiesa!-— pripažino Alenas ir akimirką sustingo kaip 
įbestas, graibštydamasis už pasmakrės, tarytum nežinotų, ko 
stvertis.— Tikra tiesa,— tarė jis, traukdamas savo špagą. Tik- 
tai dar nespėjome sukryžiuoti ginklų, o jis jau sviedė špagą 
į šalį ir griuvo ant žemės.— Ne, ne,— vaitojo vaikinas,— ne, 
ne! Negaliu, ne-ga-liu! 

Išvydus tokį vaizdą, paskutiniai mano pykčio likučiai išga- 
ravo, liko vien skausmas, gailestis ir nepasitenkinimas savimi. 
Viską pasaulyje būčiau atidavęs, kad tik būčiau galėjęs atsi- 


153 


imti įžeidimą, bet žodis kaip žvirblis — išlėks, nepagausi. Pri- 
siminiau visa, ką Alenas man buvo gera padaręs, jo narsą 
mane gelbstint, prisiminiau, kaip jis mane slaugė ir ligino 
sunkiomis valandomis; paskui, pagalvojęs apie padarytas jam 
nuoskaudas, supratau amžiams netekęs brangaus draugo. Tą. 
akimirką įsisukusi liga visai mane į ožio ragą surietė: šoną 
badė lyg kardu. Maniau, krisiu vietoje. 

Tada man šovė mintis. Jokie atsiprašinėjimai neišdildys ma- 
no kaltės, bet kur nepadeda žodžiai, pagalbos šauksmas vėl 
gali palenkti bičiulio širdį. Todėl, pamynęs savo išdidumą, 
sudejavau: 

— Alenai, jei man nepadėsi,— aš čia pat krisiu. 

Pašokęs jis žvilgterėjo į mane. 

— Iš tikrųjų mano popieriai ne kokie,— tikinau jį — Pavė- 
dėkite mane į kokią lūšną,— ten bus lengviau numirti. 

Apsimesti net nereikėjo: noromis nenoromis šnekėjau gailiu 
balsu, kuris ir akmeninę širdį būtų sugraudinęs. 

— Ar galėsi paeiti? — paklausė Alenas. 

— Ne, be pagalbos negaliu — atsakiau — Jau valanda, kaip 
kojos pradėjo pintis; šoną lyg karšta geležim svilina — kvė- 
puoti negaliu. Jei mirsiu, ar atleisit man, Alenai? Širdyje aš 
jus labai mylėjau, — net pykdamas. 

— Tss, tss!— tildė mane bičiulis.— Nešnekėk taip! Deividai, 
branguti, kad tu žinotum...—ir jo Žodžius nutraukė raudoji- 
mas.— Leisk, aš tave apkabinsiu, — dar pridūrė jis.— Štai taip! 
Dabar stipriai remkis į mane. Dievai žino, kur čia Žmonės gy- 
vena. Taip, mudu jau Belkvidere, tad namų turėtų būti užtek- 
tinai ir net draugų atsiras. Ar lengviau žengti, Deividai? 

— Dabar kaip nors nukrypuosiu,— atsakiau ir spustelėjau jo 
ranką. 

Alenas ir vėlei vos nepravirko. 

— Deivi, — aimanavo jis, — išties aš niekam tikęs Žmogus; nė 
lašo išminties ar gerumo; niekaip Rėįsikalu galvon, kad tu 
dar visai vaikas, ir visai nepastebėjau, jog tu stovėdamas mirš- 
ti. Deivi, dovanok man. 

— Et Alenai, nekalbėkim apie tai daugiau, — prašiau aš.— 
Nesistenkim vienas kito auklėti, ar ne tiesa? Turime pakęsti ir 
vienas kitam atleisti, drauguži! Oi, kaip diegia šoną! Ar nema- 
tyt sodybos? 

— Aš surasiu tau pastogę, Deividai,— tvirtai pažadėjo bičiu- 
lis.— Dabar leisimės paupiu žemyn, kur turėtų būti namai. 
Vargšeli tu mano, gal bus geriau užsimetus tave ant pečių? 

— O Alenai,— išsprūdo man,— juk aš už tave dvylika colių 
aukštesnis! 

— Niekus tauški,— sukrutęs šūktelėjo Alenas.— Na, jei jau 
taip gerai įsižiūrėjus, tai gal vieną kitą colį; aš, žinoma, nesu 


ilgšis, ir sakyčiau...— jo balse virptelėjo juoko gaidelė,— rim- 
čiau pagalvojus, sakyčiau, kad tavo teisybė: Na, galva aukš- 
tesnis, o gal visa pėda ar net ir daugiau. =2 


Malonu ir juokinga, kad Alenas, vengdamas įsivelti į ginčą, 
atsiima savo žodžius. Jei taip smarkiai būtų nesopėję šono, bū- 
čiau nusikvatojęs, bet tada, matyt, ir apsižliumbęs. 

— Alenai,— sušukau jam,— kodėl tu man toks geras? Už ką 
taip rūpiniesi tokiu nedėkingu draugu? 

— Išties, net pats nežinau, — atsakė tas.— Manau, kaip tik 
dėl to, kad pats niekad nesiveldavai į ginčą. O dabar tave 
dar labiau myliu! 


XXV. BELKVIDERE 


Alenas pasibeldė į pirmo pasitaikiusio namo duris, o tatai 
nebuvo labai saugu šioje Kalnuotosios Škotijos dalyje, ypač 
Belkvidero šlaituose. Mat, čionai nebuvo kurio nors vieno 
didžiojo klano valdžios, ir dėl žemės vaidydavosi smulkių klanų 
vadukai, visokie pasturlakai, paprastai vadinami „laisvąja liau- 
dimi“, kurie, spaudžiami Kembelų, atsibastė į šią laukinę šalį 
prie Forto ir Tėjaus intakų. Gyveno čia Stiuartai ir Maklarenai, 
o tai bevcik tas pat, nes karo metu Maklarenai priklausė Ale- 
no vadui ir Apine sudarė vieną klaną. Čia taip pat gyveno 
daugybė žmonių iš seno, bevardžio kraugeriškojo Makgregorų 
klano. Apie juos sklido blogi gandai, o ypač dabar, todėl nė 
viena iš visoje Škotijoje besipešančių pusių bei partijų jais 
nepasitikėjo. Šio klano vadas, Makgregoras iš Makgregorų, 
gyveno tremtyje; vienas iš įtakingesnių Belkvidero Makgregorų 
šulų Džeimsas Moras, vyriausias Rob Rojaus sūnus, Edinburgo 
pilyje laukė teismo; jie kivirčijosi tiek su kalniečiais, tiek su 
lygumų gyventojais, tiek ir su Grehemais, Maklarenais ir Stiu- 
artais. O Alenas laikydavo priešu kiekvieną, kuris įžeisdavo 


135 


kad ir tolimiausią jo draugą, užtat dabar ypač vengė susidurti 
su tokiais žmonėmis. 

Mums pasisekė: namai, į kuriuos pasibeldėme, priklausė 
Maklarenams; čia Alenas maloniai buvo priimtas ne vien tik 
dėl savo pavardės, bet ir dėl sklindančios garbės. Mane tučtuo- 
jau paguldė į lovą ir atvedė gydytoją, kuris išpranašavo sun- 
kią ligą. Nežinau, ar jis buvo toks geras daktaras, ar aš toks 
jaunas ir stiprus, kad, išgulėjęs vos savaitę, mažiau kaip po 
mėnesio visai atsigavau ir galėjau žygiuoti toliau. 

Per visą tą laiką, kol sirgau, kiek prašiau, Alenas nieku 
gyvu nenorėjo manęs palikti vieno, nors šis jo pasiaukojimas 
buvo didžiai neprotingas, ir tai jam nuolatos kartojo tie keli 
mūsų paslaptį žinoję draugai. Dieną jis tūnodavo oloje, kuri 
buvo atšlaitės miškelyje, o nakčia, kai visa nurimdavo, atei- 
davo lankyti manęs. Nereikia nė sakyti, kaip aš jo apsilanky- 
mais džiaugdavausi. Misis Maklaren, mūsų šeimininkė, nežino- 
davo, kaip įsiteikti tokiam brangiam svečiui, o Juodasis Dun- 
kanas, mūsų šeimininkas, turėjo porą dūdmaišių ir buvo di- 
delis muzikos mėgėjas, todėl mano ligos metu namuose vyravo 
iš tikrųjų šventiška nuotaika, — neretai, klausydamiesi grojimo, 
užsibūdavome net ligi ryto. 

Kareiviai pas mus neužklysdavo; tiktai kartą, gulėdamas 10- 
voje, per langą pats Mačiau tolumoje slėniu traukiančius du 
būrius pėstininkų ir kelis raituosius. Visų keisčiausia, kad 
nesirodė joks valdininkas, niekas nesiteiravo, iš kur ar į kur 
aš keliauju; dienų dienomis ničniekas nevargino manęs klausi- 
mais, sakytum, būčiau kur nors dykumoje gulėjęs. Nors šiaip- 
jau, dar gerokai prieš iškeliaujant, gandas apie mane buvo 
pasklidęs ne tik po visą Belkviderą, bet ir kaimynystėje, juk 
tuomet į svečius ateidavo nemažai žmonių, o naujienos pagal 
šalies paprotį pasklisdavo žaibiškai. Be to, ir skelbimai apie 
mus jau buvo išspausdinti. Vieną tokį popiergalį man prisegė 
kojūgalyje ant sienos, tad nuolatos prieš akis turėjau ne itin 
išvaizdų savo paties portretą ir ten pat didesnėmis raidėmis 
įrašytą sumą už savo galvą. Juodasis Dunkanas ir kiti, žinoję, 
jog aš atėjau sykiu su Alenu, neabejojo, kas esu: šitai numanė 
taip pat-ir daugelis svečių. Nors buvau apsitaisęs kitais drabu- 
žiais, savo amžiaus ir išvaizdos pakeisti negalėjau; aštuoniolik- 
mečiai jaunuoliai iš Žemumų, ypač tokiu laiku, ne taip dažnai 
atsikliūdavo į šitą pasaulio kampą, todėl nesunku buvo su- 

vesti galus — pažinti mane iš aprašytojo skelbime. Šiaip ar 
taip, bet manęs niekas nekibino. Kitur dviem ar trims drau- 
gams patikėta paslaptis, žiūrėk, ir išlenda aikštėn, o šio klano 
nariai gali visame Krašte paslaptį žinoti, „bet išsaugos šimt- 
mečiais. 

Verta paminėti vieną įvykį, būtent, Robino Oigo, legenda- 
rinio Rob Rojaus sūnaus apsilankymą. Jo skersai išilgai buvo 
ieškoma už tai, kad, pagrobęs iš Belfrono jauną mergaitę, per 
prievartą vedė, bet dabar šis džentelmenas vaikštinėjo Belkvi- 
dere tarytum po parką, aptvertą mūro siena. Tai jis nušovė 
Džeimsą Maklareną, žengiantį paskui plūgą; nors tarpusavio 
vaidai dar lig šiol nebuvo nurimę, jis įžengė į priešų namus 
kaip keliaujantis prekijas į užeigą. 

Dunkanas man spėjo šnibžtelėti, kas jis toks, todėl mudu 
neramiai susižvalgėme. Tur būt, suprantate, jog kiekvieną aki- 
mirką galėjo pasirodyti Alenas, o tuodu kaip dvi katės maiše. 
Kita vertus, jei būtume perspėję Aleną ar davę jam kokį 
ženklą, šitai būtų sukėlę įtarimą Makgregorui, virš kurio nuo- 
latos kybojo tamsūs pavojaus debesys. 

Įžengęs į vidų, svečias ėlgėsi mandagiai, bet kaip su žemes- 
niais už save: kilstelėjo skrybėlę misis Dunkan, bet, kalbė- 
damas su šeimininkų, vėl ją užsivožė ant galvos. Šitaip, jo 
supratimu, sustygavęs savo santykius su Dunkanais, žengė prie 
manęs ir nusilenkė. 

— Kiek žinau, sere,— tarė šis, — jūsų pavardė Belfuras. 

— Aš esu Deividas Belfuras,— atsakiau atėjusiam.— Jūsų pa- 
slaugoms, sere. 

— Pasisakyčiau ir aš jums, sere, savo pavardę, — šnekėjo to- 
liau svetys,— tiktai paskutinėmis dienomis jinai nustojo savo 
vertės, todėl užteks paminėti, jog esu Džeimso Moro Dramon- 
do iš Makgregorų, apie kuriuos jūs, tikriausiai, esate girdėjęs, 
tikras brolis. 

— Girdėjau, sere,— šiek tiek sumišęs atsakiau, — ne tik apie 
jį, bet ir apie jūsų tėtušį, Makgregorą Kembelą. 

Sėdėdamas lovoje, jam nusilenkiau; maniau pasakysiąs jam 
komplimentą, jei šis didžiuojasi nusikaltėliu tėvu. 

— O dabar štai ko atėjau jums pasakyti, sere,— toliau klos- 
tė jis.— Keturiasdešimt penktaisiais mano brolis, surinkęs dalį 
Gregorų, apie šešias kuopas, žygiavo kautis už teisybę; gydy- 
tojas, ėjęs kartu su mūsų klanu ir po Prestonpanso mūšio gydęs 

sulaužytą brolio koją, turėjo lygiai tokią pat pavardę, kaip 
jūsiškė. Jis buvo Belfuro iš Beito brolis; jei esate su tuo džen- 
telmenu šiokie tokie giminės, atėjau pareikšti, kad aš ir mano 
žmonės visada bus jūsų paslaugoms. 

Turėtumėte prisiminti, kad apie savo gimines nusimaniau 
ne daugiau, kaip kiemsargis šuva; mano dėdė, tiesa, kažką 
sapaliojo apie įžymius giminaičius, bet nieko tikra lyg ir ne- 
pasakė, todėl man nebuvo kitos išeities, tik gėdingai prisipa- 
žinti, kad nieko apie tai nežinau. 

Apgailestaudamas, kad veltui gaišęs, Robinas apsigręžė ir, net 
nelinktelėjęs, žengė pro duris; girdėjau, kaip išeidamas lepte- 
lėjo Dunkanui: „„Kažkoks benamis prasčiokas, nepažįsta net sa- 
vo tėvo.“ Nors pykau už tokius žodžius ir kartu gėdijausi savo 
nežinojimo, bet nesusilaikiau nešyptelėjęs, kad žmogus, kuriam 
jau virvė ant kaklo užnerta,— iš tikrųjų po trejų metų jis bu- 
vo pakartas, — pasidaro toks skrupulingas, kai kalba pakrypsta 
apie jo pažįstamų kilmę. 

Ant paties slenksčio svetys kaktomuša susidūrė su Alenu; 
abudu atsitraukė atatupsti ir pasižiūrėjo vienas į kitą nelygi- 
nant svetimi šunės. Nors abu neuždidžiai, bet dabar, kiekvie- 
nas jausdamas savo vertę, atrodo, išaugo iš puikybės. Abu 
nešiojosi špagas, tad, vikstelėję klubais, išlaisvino rankeną, kad 
būtų lengviau čiupti ir išsitraukti ginklą. 

— Jei neklystu, misteris Stiuartas, — tarė Robinas. 

— Išties, misteri Makgregorai, tokios pavardės nereikia gė- 
dintis,— atrėžė Alenas. 

— Net nežinojau, kad jūs manajame krašte, sere,— atsakė 
Robinas. 

— Regis, esu savo. bičiulių Maklarenų šalyje,— atkirto ma- 
no draugas. 

— Dar nežinia,— nenusileido Robinas Oigas:— Galime pasi- 
ginčyt. Beje, esu girdėjęs, jūs mokate šauniai fechtuotis. 

— Jei negimėt kurčias, misteri Makgregorai, turėjote išgirsti 
kur kas daugiau,— atsakė Alenas.— Ne aš vienas Apine galiu 
laikyti špagą rankoj; kai prieš ne taip daugel metų mano 
giminietis kapitonas Ardšilis šnekėjosi su vienu džentelmenu, 
kurio pavardė buvo tokia pati, kaip ir jūsų, tai lyg nepamenu, 
kad paskutinį žodį būtų taręs Makgregoras. 

— Ar tik ne apie mano tėtušį užsiminėt, sere?— pasiteiravo 
Robinas. 

— Ką gali žinoti — atkirto Alenas,— juk tas džentelmenas, 
apie kurį kalbų, turėjo blogą įprotį prie savo vardo prisegti 
dar Kembelas. 

— Mano tėvas buvo senas žmogus,— nenusileido ir Robi- 
nas.— Dvikova buvo nelygi. Mudu būtume tinkamesnė pora, 
sere. 

— Ir aš taip manau,— sutiko Alenas. 

Aš pusiau sėdomis tvarsiausi lovoje, o šeimininkas jau seniai 
zujo aplinkui tuos besipešančius gaidukus, tykodamas progos 
įsiterpti. Tačiau ištarus paskutinius žodžius, ilgiau delsti ne- 
buvo kaip, užtat Dunkanas, gerokai išblyškęs, įsispraudė tarp 
karštuolių. 

— Džentelmenai,— prabilo jis,— aš visai kitaip galvoju. Štai 
dūdmaišiai, o judu abu — neprilygstami muzikantai. Jau seniai 
eina kalbos, katras iš jūsų gražiau grojat. Šit puikiausia proga 
išspręsti ginčą. 

— Na, sere,—tarė Alenas Robinui, vis nenuleisdamas nuo 
pastarojo akių, kaip ir tas nuo jo.— Na, sere, išties ir mane 
bus pasiekęs toks gandas. Ar nors kiek nutuokiat apie mu- 
ziką, kaip žmonės sako? Ar laikėt rankose dūdmaišį? 

— Aš groju kaip Makrimonas!-— pūtėsi Robinas. 

— O, čia drąsiai pasakyta,— pripažino mano bičiulis. 

— Aš anksčiau žymiai drąsiau šnekėdavau,— nesiliovė gy- 
ręsis Robinas, — ir su rimtesniais priešininkais, negu jūs. 

— Šitai nesunku patikrinti — tarė Alenas. 

Juodasis Dunkanas paskubomis kyštelėjo brangiausią savo 
turtą — dūdmaišius, padėjo' svečiams avienos bryzą ir butelį 
gėrimo, vadinamo Atelio suplaktine, sutaisyta iš atitinkamais 
kiekiais ir tam tikra tvarka palengvėle suplakto seno viskio su 
iškoštu medum ir saldžia grietinėle. 

Du priešai vis dar buvo pasirengę susikibti, bet, nepaisant 
to, perdėtai reikšdami vienas kitam kuo didžiausią pagarbą, 
susėdo abipus židinio, kur liepsnojo durpės. Maklarenas vos- 
ne-vos įsiūlė jiems paskanauti avienos ir žmonos pagamintos 
suplaktinės, primindamas, kad jo pati, kilusi iš Atelio, plačiai 
garsėjanti šio gėrimo darytoja. Tačiau Robinas atsisakė nuo 
vaišių, teisindamasis, jog tatai apsunkins kvėpavimą. 

— Turiu jums pareikšti, sere,— prašneko Alenas, —ikad de- 
šimt valandų nė trupinio burnoj neturėti labiau kenkia kvė- 
pavimui, negu bet kokia škotiška suplaktinė. 

— Nenorėčiau būt kuo už jus pranašesnis, misteri Stiuartai,— 
nusileido Robinas.— Valgykit, gerkit, aš nuo jūsų neatsiliksiu. 

Abu varžovai sukramtė po gabalėlį kumpio ir išgėrė po tau- 
relę suplaktinės į misis Maklaren sveikatą, paskui, pažars- 
tęs pagarbių žodžių, Robinas paėmė dūdmaišį ir labai įmantriai 
sugrojo kažkokį motyvą. 

— Matai, matai, kaip pučia, — stebėjosi Alenas, imdamas iš 
varžovo instrumentą ir, pakartojęs tą patį gabaliuką panašiu 
stiliumi, pasinėrė į variacijas, kurias papuošė grakščiomis, taip 
muzikantų mėgstamomis trelėmis. 

Man patiko Robino grojimas, bet Aleno tiesiog sužavėjo. 

— Visai neblogai, misteri Stiuartai — pagyrė varžovas,— tik 
jūsų trelėms trūksta išradingumo. 

— Išradingumo?— ūmai visas išraudęs užriko Alenas, — bet 
juk čia melas! 

— Jūs, matyt, prisipažįstate nugalėtas šiose varžybose,— ne- 

— Protingai pasakyta, misteri Makgregorai,— pritarė Ale- 
nas, — todėl laikinai (šį žodį jis itin pabrėžė) atsiimu savo įžei- 
dimą. Tegul ginčą sprendžia Dunkanas. 

— Nereikia nieko kviestis— tvirtino Robinas.— Nė vienas 
Maklarenas visam Belkuidere nebus geresnis teisėjas už jus. 
Dievas mato, jūs pagirtinas muzikantas, nors ir Stiuartas. Duo- 
kit šen dūdmaišį. 

Gavęs instrumentą, Robinas, kuo geriausiai prisimindamas 
Aleno variacijas, ėmė jas vieną po kitos kartoti, kai kurias 
vietas vis pataisydamas. 

— Ką gi, jūs suprantate muziką, — niūriai tarė Alenas. 

— Na, dabar patys spręskite, misteri Stiuartai — pasakė Ro- 
binas ir, pradėjęs variacijas iš naujo, jis taip visas sumaniai iš- 
rikiavo, su tokiu išradingumu ir jausmu pagrojo, tiek įdėjo 
lakios fantazijos ir blykstelėjo tokiais nepakartojamais trelių 
vingiais, kad negalėjau juo atsigėrėti. 

O Alenas, tarsi skaudžiai įžeistas žmogus, dar labiau surū- 
gęs ir vis labiau kaisdamas, sėdėjo ir krimtosi nagus. 

— Gana,— neiškentė jis.— Jūs mokat groti dūdmaišiu, galite 
tuo didžiuotis, — ir jau norėjo keltis. 

Tačiau Robinas pakėlė ranką, tarsi prašydamas tylos: pasvydo 
lėti škotiškos melodijos garsai. Ir pati daina buvo skambi, ir 
muzikantas nuostabiai grojo, o, svarbiausia, ji buvo ypač mėgs- 

tama Apino Stiuartų, o labiausiai Aleno. Vos tik suskambo 
pirmieji tonai, bičiulio veidas persimainė, o kai garsai pabiro 
greičiau, jis jau nenustygo vietoje. Nespėjo Robinas baigti kū- 
rinio, užgeso paskutiniai Aleno rūstybės likučiai, — apie nieką 
jis daugiau negalvojo, vien apie muziką. 

— Robinai Oigai;— nesitvėrė jis, nutilus paskutiniam instru- 
mento atodūsiui, — jūs nuostabus muzikantas! Netinku groti su 
jumis po vienu stogu. Kaip mane gyvą matot, jūsų mažylis 
pirštas kur kas muzikalesnis, negu visi mano dešimt. Nors 
man vis dar atrodo, kad špaga galėjau jums įrodyti ką kita, iš 
anksto prisipažinsiu — šitai būtų labai neteisinga! Negali ranka 
pakilti prieš Žmogų, kuris taip moka pūsti dūdmaišį. 

Šitaip kivirčas aprimo; kiaurą naktį liejosi suplaktinė, iš 
rankų į rankas keliavo dūdmaišiai, ir, tik dienai gerokai išau- 
šus, kai trys vyrai jau smagiai buvo įkaušę, tiktai tada Robinas 
suskato leistis į kelionę. 


XXVI. KELIONĖS PABAIGOJE KELIAMĖS PER FORTĄ 


Apie rugpiūčio vidurį stojo šilti orai, žadėdami ankstyvą ir 
gausią piūtį, ir man buvo pranešta, jog galių keliauti tolyn. 
Mūsų piniginės taip suliesėjo, kad reikėjo nejuokais pasisku- 
binti; jei kuo greičiau nepasieksime Renkiloro arba jei jis 
niekuo negalės mums padėti, teks badauti. Be to, Aleno ma- 
nymu, gaudynės dabar turėtų būti smarkiai susilpnėjusios ir 
Forto pakrantės bei pagrindinis per šią upę Sterlingo tiltas ne 
taip rūpestingai saugomas. 

— Svarbiausia karo meno taisyklė,— aiškino Alenas,— atsi- 
durti ten, kur esi mažiausiai laukiamas. Didžiausia mūsų bė- 
da — Fortas. Girdėjai patarlę: „Fortas laukiniam kalniečiui ka- 
manos"? Taigi, jei mudu, apėję šios upės aukštupį, sumanytume 
nusileisti į Kipeno ar Belfrono slėnį, tenai mudviejų būtinai 
tykotų. O jei drožtume tiesiog per senučiuką Sterlingo tiltą, 
prisiekiu savo špaga, mus lengviausiai praleistų. 

Šitaip nusprendę, per pirmąją. naktį mudu pasiekėme Stratire 
gyvenančio draugo Maklareno namus; ten permiegoję, rugpiū- 
čio dvidešimt pirmąją dieną, vakarop, vėl žygiavome toliau ir 
be didelio vargo sulaukėme ryto. Dvidešimt antrąją šio mėnesio 
dieną pratūnojome Jum Varo pašlaitės viržynuose, netoliese 

nuo besiganančios elnių bandos. Tenai, saulės kepinami, kuo 
ramiausiai išgulėjome dešimt valandų ant tokios sausos že- 
mės, apie kokią gali tik svajoti. Tą naktį priėjome Aleno 
upokšnį ir patraukėme pasroviui; užkopę ant nusidriekusios 
uolų virtinės, po kojomis pamatėme lygų kaip delnas Sterlingo 
klonį, kurio viduryje, ant kalvos, dunksojo miestas su pilimi, 
o mėnulio šviesoje blizgėjo Forto upės vingiai. * 

— Nagi,— tarė Alenas,— nežinau, ar džiaugies, ar ne,— juk 
tu vėl savajam krašte. Kalnuotosios Škotijos sieną peržengėme 
nakčia apie pirmą valandą; dabar, jei persikraustytume per šitą 
išrangytą upelę, galėtume svaidyt į viršų skrybėles. 

Ne per toli nuo tos vietos, kur į Fortą įteka Aleno upokšnis, 
pastebėjome nedidelę smėlio salelę, apaugusią varnalėšomis, 
šaukščiais ir kitokiomis neaukštomis žolėmis, kur gulomis ga- 
lima saugiai pasislėpti. Tuose žolynuose, iš kurių puikiausiai 
buvo matyti Sterlingo pilis, o įgulos kariams rikiuojantis, buvo 
girdėti mušant būgnus, mudu ir apsistojome. Vienoje upės 
pusėje visą dieną plušo piovėjai: girdėjome į akmenis skimb- 
čiojant piautuvus, žmonių balsus, netgi vieną kitą vyrų tariamą 
žodį. Užtat reikėjo ausis suglaudus gulėti ir tylėti. Salelės 
smėlis buvo įkaitintas saulės, Žolynuose ganėtinai pavėsio, 
o Maisto ir vandens taipogi netrūko, bet užvis svarbiausia — 
čia pat buvo laisvė. 

Vos tik piovėjai baigė darbą ir atslinko prieblanda, nusiga- 
vę į pakrantę, padaržėmis ir patvoriais nusėlinome prie Ster- 
lingo tilto. 

Senas, aukštas, siauras Sterlingo tiltas su bokšteliais per vi- 
sus turėklus ėjo nuo pat piliakalnio papėdės, užtat galite su- 
prasti, su kokiu smalsumu apžiūrinėjau šią istorinę įžymybę, 
o sykiu ir tikrus mudviejų vartus į laisvę. Kai priėjome tiltą, 
mėnulis dar nebuvo patekėjęs; kur-ne-kur tvirtovės pasieniu 
švysčiojo žibintai, o apačioje, mieste, dar švietė keli langai, bet 
visur viešpatavo tyla, todėl atrodė, kad tilto niekas nesergėja. 

Aš spyriausi žengti tiesiog, bet Alenas buvo atsargesnis. 

— Sakytum visur ramuų,— tarė jis, — bet mudu glustelėkim 

Tarpais pasikuždėdami, tarpais patylėdami, mudu išgulėjome 
kokį ketvirtį valandos ir ničnieko negirdėjome, vien teliuš- 
kuojant į polius vandenį. Pagaliau, pasiramsčiuodama ramentu, 
atklumšino sena šluba moteriškė; stabtelėjusi ties ta vieta, kur 

mudu gulėjome, pabumbėjo panosėje, pasiskundė savo negalio- 
mis ir ilga kelione, o paskui nukaukšėjo aukštyn kylančiu tiltu 
tolyn. Moteriškaitė buvo tokia mažutė, o naktis tokia tamsi, 
kad netrukus ji dingo mums iš akių, — girdėjome vien pamaži 
tolstančius žingsnius, ramento kaukšėjimą ir silpstantį ikosčio- 
jimą. 

— Ji, atrodo, jau anoje pusėje,— pakuždėjau bičiuliui. 

— Ne,— pertarė Alenas,— žingsniai dar dusliai stuksi ant 
tilto. 

Tada kažkas riktelėjo: 

— Kas eina? 

Išgirdome barkšteliant į akmenį muškietos buože. Mano su- 
pratimu, sargybinis ligi tolei snūduriavo, taigi galėjome nepa- 
stebėti prasmukti, o dabar jis pabudo; vadinasi, proga išsprūdo. 

— Ne mūsų nosiai, — nusprendė Alenas.— Niekad, niekad ši- 
taip nerizikuosime, Deividai. 

Netaręs daugiau nė žodžio, bičiulis ėmė šliaužti per lauką 
ir netrukus, kai nuo tilto mudviejų jau nebuvo galima pama- 
tyti, pašokęs ant kojų, nužygiavo į rytus. Negalėjau suprasti, 
kodėl jis šitaip daro: tiesą sakant, buvau taip smarkiai nusi- 
vylęs, jog niekas tą sykį man negalėjo įtikti. Jau prieš valan- 
dėlę vaizdavausi nelyginant baladės didvyris stovįs prie Ren- 
kiloro durų, reikalaudamas palikimo, o čia vėl slampink, bas- 
tykis kaip koks ujamas driskius kitapus Forto. 

— Na?— neiškenčiau aš. 

— Na,— pakartojo Alenas, — ko norėtum? Jie ne tokie kvaili, 
kaip maniau. Forto mudu, Deivi, dar neįveikėm,— kad jis iš- 
džiūtų ir su krantais nugarmėtų! 

— Kodėl einam į rytus? — nekantravau aš. 

— Ogi laimės išmėginti, — atsakė Alenas.— Jei negalime per 
upę persigaut, tai gal per įlanką persikelsim. 

— Bet upėje yra brastų, o įlankoj ne,— sakau jam. 

— Aišku, ir brastų yra, ir net tiltas, — išmetinėjo bičiulis, — 
tik kas iš jų, jei aplinkui sargybos. 

-— Gerai, — nerimau aš,— betgi upę galima perplaukti. 

— Kai moki, žinoma, galima, — atšovė tas,— tik kažkodėl ne- 
su tikras, kad mudu būtume tokie geri plaukikai. Bent jau aš 
plaukiu kaip akmuo. 

— Jūsų, Alenai, nenuginčysi, — netekau vilties, — bet, man at- 
rodo, nuo vilko sprukdami, ant meškos užbėgsim. Jei sunku 
perplaukti upę, tai jūrą, regis, dar sunkiau. 

— Jei neklystu, žmonės turi valčių, — nenusileido Alenas. 

— Turi ir pinigų, — neatlyžau ir aš, — tik mudu — nei vieno, 
nei kito, todėl jų galėtų ir iš viso nebūti. 

— Tu taip manai?— paklausė bičiulis. 

— Kaip tik taip,— spyriausi. 

— Deividai,— neiškentė jis,— tau trūksta vaizduotės ir dar 
labiau pasitikėjimo. Užtat palik tai mano nuožiūrai: jei nepa- 
vyks išprašyti, pasiskolinti, nepavyks pavogti, — pats pasida- 
rysiu! 

— Kurgi ne!— purkštavau aš.— Štai kas svarbiausia: tiltą 
pereisi, jis tylės, o įlanką perplauksi, kitoje pusėje liks val- 
tis, — vadinasi, kas nors ja nuplaukė, ir sukils visi ant kojų. 

— Drauguži!-— riktelėjo Alenas.— Jei valtį sukrapštysiu, tai 
ir žmogų rasiu, kad ją sugrąžintų. Geriau neįkyrėk man savo 
tauškalais, ženk sau, ir tiek, o jau Alenas pasuks galvą už 
tave. 

Taigi, eidami kiaurą naktį šiauriniu Forto krantu aukštų 
Ochilo kalnų papėde pro Aloją, Klekmeneną ir Kurosą, kurių 
lenkėmės iš tolo, kokią dešimtą valandą, išalkę kaip vilkai 
ir nugeibę, priėjome nedidelį Laimkilnso kaimiūkštį. Gyven- 
vietė buvo prisiglaudusi prie pat vandens priešais kitoje įlan- 
kos pusėje stūksantį Kvinsferio miestą. Abipus įlankos iš na- 
mų, kaimelių ir fermų kaminų vingiavo dūmai; javai nupiauti; 
du laivai stovi, nuleidę inkarus; šen ten po įlanką zuja valtys. 
Toks vaizdas glostė man širdį — negalėjau atitraukti akių nuo 
jaukių, žalių dirbamų kalvelių, nuo triūsiančių žmonių lau- 
kuose ir jūros. 

Vis dėlto misterio Renkiloro namas, kur, žinojau, laukė ma- 
nęs turtas, stovėjo pietiniame krante, o aš — nuskuręs, su sve- 
timais drabužiais, viso labo su trimis sidabro šilingais kišenėje, 
apskelbtas nusikaltėliu, stovėjau su vieninteliu draugu, įstaty- 
mo pasmerktu myriop. 

— Ak Alenai,—išsprūdo man,—tik pagalvokit! Štai tenai 
manęs laukia visa, ko trokšta širdis; ten skrenda paukščiai, 
plaukia valtys, visiems ten laisvas kelias, tiktai ne man! Širdis 
gali plyšti. 

Užėję Laimkilnse į menkutę smuklę, kurią atpažinome tik iš 
prikaltos prie durų iškabos, paprašėme mielo veiduko mergai- 
tės parduoti mums žiauberę duonos ir gabalėlį sūrio. Viską su- 
sirišę į mazgelį, nešėmės į pakrūmę užkąsti, mat, už kokio treč- 
dalio mylios pačioje pakrantėje buvome nužiūrėję nedidelį miš- 
kelį. Pakeliui vis dirsčiojau dūsaudamas į aną krantą, nepaste- 
bėdamas, kad Alenas kažko susimąstė. Staiga jis pusiaukelėje 
stabtelėjo. 

— Ar pastebėjai tarnaitę, kuri mums pardavė maistoė— pa- 
tapšnojo Alenas ryšelį. 

— Kurgi nepastebėsi,— atsakiau jam,— miela mergytė. 

— Patiko tau?— paklausė bičiulis.— O Deividai, brolyti, tai 
neblogas ženklas. 

— Stebiuosi, kas čia gali būti gera, — atšoviau.— Kokia mums 
iš to nauda? 

— Na,— sukruto Alenas, dirstelėjęs į mane tuo savo valiū- 
kišku žvilgsniu,— tikiuosi, kad tokios tokelės padės mudviem 
rasti valtį. 

— Priešingai manyti, sakyčiau, labiau išeitų į sveikatą, — 
atkirtau savo draugui. 

—- Tik tu šitaip gali galvoti, — atsakė Alenas.— Visai neno- 
rėčiau, kad mergaitė tave pamiltų; tegul, Deividai, ji ima 
tavęs gailėtis, o tam anaiptol nereikia atrodyt gražuoliu. Nagi 
pasirodyk,— ir labai atidžiai mane apžiūrėjo.— Galėtum būti dar 
labiau išblyškęs, bet šiaipjau tokiam tikslui tinki: panėši į pa- 
karuoklį, driskių ir elgetą, o drapanėles tarsi būtum nuo kaliau- 
sės nuvilkęs. Na, eikš, pasisuk dešinėn, aplink, o dabar — 
žengte marš į smuklę kaulyti valties. 

„Juokdamasis apsigrįžau kartu su Alenu. 

— Deividai Belfurai,— tarė jis, — vis dėlto tu esi gana links- 
mas džentelmenas, tad šis juokingas žaidimas, be abejo, tau 
patiks. Bet, nepaisant to, jei bent kiek vertini mano kailį, 
jau nekalbant apie savąjį, gal malonėsi šį vaidmenį atlikti rim- 
tai. Aš rengiuosi "čia suvaidinti vieną scenelę, ir svarbu, kad 
ji pasisektų — kitaip mums abiem kartuvės! Neužmiršk to ir 
tinkamai elkis. 

— Gerai, gerai, — nesįpriešinau aš, — tebūnie kaip norit. 
lyg būčiau visiškai nusistekenęs, o kai priėjome smuklę, Ale- 
nas, beveik nešdamas mane ant rankų, stumtelėjo duris. Tar- 

naitė, regis, nustebo, — šito ir reikėjo laukti. — kad mudu taip 
greitai sugrįžome. Tik Alenas, nė kiek nesiaiškindamas, atvilko 
mane prie kėdės ir, paprašęs lašelio brendžio, mažais gurkšne- 
liais man jį sugirdė; paskui, lauždamas po gabaliuką duonos 
ir sūrio, kaip auklė pradėjo mane penėti: visa tai bičiulis darė 
ypač rimtai, susikaupęs, susirūpinusiu veidu, kuris net ir tei- 
sėjui būtų apdūmęs akis. Visai nenuostabu, kad mergaitė, pa- 
mačiusi tokį graudų vaizdą — vargšą, liguistą, nusikamavusį 
jaunuolį ir tokį neišpasakytai jautrų draugą, — neliko abejinga. 
Priėjusi arčiau mūsų, ji atsirėmė į gretimą stalą. 

— Kas jam nutiko?— galų gale paklausė. 

— Nutiko?— užgriaudėjo bičiulis.— Vaikinas nužygiavo dau- 
giau šimtų mylių, negu savo barzdoj turi plaukų, o miegoda- 
vo dažniau ant permirkusių viržių, nei sausam patale. Kas atsi- 
tiko, dar klausia! Prastai, visai prastai, ką čia ir šnekėti! Iš 
tikro prastai!—ir toliau maitindamas mane, lyg nepatenkintas 
bambėjo sau panosėje. 

— Bet juk dar toks jaunas!-— gailavo mergaitė. 

— Per jaunas!-— neatsigręždamas pataisė Alenas. 

— Jį reikėtų ant arklio pasodint,— siūlė mergaitė. 

— O iš kur arklį paimsi?— kone su tūžmastimi atsisukęs rė- 
žė jai Alenas.— Norėtumėt, kad pavogčiau? 

Pamaniau, kad toks grubus elgesys ją užgaus; iš tikrųjų tar- 
naitė valandėlę patylėjo. Tačiau mano bendras žinojo, ką da- 
rąs; nors apie kai kuriuos dalykus jis nieko neišmanė, bet 
užtat tokiuose jis buvo neprilygstamas. 

— Iš visko matyti, — pagaliau tarė mergaitė — kad jūs iš 
kilmingųjų. 

— Hm, o kad ir iš tokių, — atrėžė Alenas, šiek tiek nuleidęs 
balsą (nors, Manau, prieš savo norą), nes buvo sujaudintas 
tokių nuoširdžių žodžių.— Ar girdėjote kada nors, kad pinigai 
kilmingiems kišenes draskytų? 

Ji tik atsiduso, išgirdusi šiuos žodžius, tarytum pati būtų bu- 
vusi kilminga dama, netekusi paveldėjimo teisių. 

— Negirdėjau,— atsakė mergaitė.— Teisybę sakot. 

Visą laiką man sąžinę graužė, kad šitaip apsimetinėju, todėl 
sėdėjau, sukandęs dantis, nežinodamas, rausti ar juoktis; tačiau, 
ilgiau netverdamas, paprašiau Aleno daugiau manimi nesirū- 
pinti — man esą jau geriau. Net balsas užstrigo gerklėje: nie- 
kados neapkenčiau melo, bet toks mano sutrikimas išėjo į nąu- 

dą,— kimų balsą mergaitė, be jokios dvejonės, palaikė ligos 
ir nuovargio ženklu. 

— Argi jis neturi giminių?— vos ne pro ašaras paklausė 
toji. 

— Kaipgi neturės!— atsakė Alenas.— Turi giminių, ir turtin- 
gų, galėtų ir minkštai gulėti, ir gerai maitintis, ir gydytojai 
drybsoti viržynuos. 

— Bet kodėl? — smalsavo mergaitė. 

— Mano brangioji, negaliu pasakyti tiesos, geriau pašvil- 
pausiu tau vieną dainelę. 

Persisvėręs kone per visą stalą, bemaž pakuždomis, bet už- 
tat labai jausmingai, jis pašvilpavo keletą dainelės „Mano bran- 
gusis Čarlis“ taktų. 

— Tss!..— tildė jinai, per petį dirstelėjusi į duris. 

— Tokios tokelės,— atsiduso Alenas. 

— Toks jaunas!-— gailestavo mergaitė. 

— Bet jau pakankamai suaugęs, kad galėtų. .— ir bičiulis 
brūkštelėjo sau per kaklą pirštu, atseit, tokio amžiaus pakan- 
ka, kad galėtum netekti galvos. 

„ — Kaip būtų gaila!-— šūktelėjo mergaitė, visa išrausdama 
lyg putinas. 

— Ir vis dėlto taip atsitiks, — gąsdino Alenas,— jei neišsi- 
suksim iš bėdos. 

Umai tarnaitė apsisuko ir, palikusi mudu vienudu, nukauk- 
šėjo į kitą namo galą. Alenas buvo lyg devintame danguje, kad 
viskas klojosi sėkmingai, o aš — neapsakomai įsižeidęs, kad 
laikomas jakobitu ir su manimi elgiamasi kaip su mažvaikiu. 

— Alenai,— skundžiausi, — daugiau šitaip negaliu. 

— Gali negali, laikykis, Deividai!-— kalbėjo jis.— Jei sumai- 
šysi kortas, pats gal ir išneši kudašių, bet Alenas Brekas tikrai 
galvą prikiš. 

Iš tiesų taip ir buvo, todėl aš tik sudejavau, bet net ta 
mano dejonė pasitarnavo Alenui, nes mergaitė, grįždama pas 
mus su dubeniu baltų dešrų ir buteliu stipraus alaus, ją nu- 
girdo. 

— Vargšelis!— tarė ji, padėjusi vaišes ant stalo, paskui drau- 
giškai paglostė man petį, tarytum padrąsindama. Pasiūliusi mums 
valgyti, pasakė nieko už tai neimsianti, nes smuklė nuosava, 
tikriau sakant, jos tėvo, kuris šiandien išvažiavęs į Piten- 

krifą. Antrą kartą mudviejų raginti nereikėjo, nes duona su 
sūriu ne itin koks skanėstas, o dešra taip skaniai kvepėjo. 
Mums bevalgant, mergaitė, pirštais čiupinėdama prikyštės nė- 
rinius, atsirėmė į gretimą stalą ir, žiūrėdama į mudu, čiaupėsi. 

— Manau, kad jūsų per ilgas liežuvis — pagaliau pasakė 
Alenui. 

— Hm,— numykė tas,— bet juk aš žinau, su kuo kalbu. 

— Aš niekad jūsų neišduosiu,— atsakė ši,— jei jūs tatai tu- 
rit galvoj. 

— Ne,—įsidrąsino Alenas,— jūs ne tokia. Štai ką jūs pa- 
darysite, — jūs mudviem padėsit. 

— Negaliu, — priešinosi mergaitė, purtydama galvą.— Tikrai 
negaliu. 

— Na,— nenusileido Alenas, — o jei galėtumėt? 

Toji nieko neatsakė. 

— Klausyk, mergyte mano, — meilinosi bičiulis, — įžengdamas 
į jūsų miestą Faifo karalystėje, mačiau pakrantėje dvi, o .gal 
ir daugiau valčių. Galima būtų rasti valtį ir, prisidengus tamsa, 
nuplaukti į Lotianą, ir jei doras žmogus, laikąs liežuvį už 
dantų, galėtų tą valtį parplukdyti atgal, dvi sielos būtų išgel- 
bėtos: aš — nuo galimos, o jis — nuo neišvengiamos mirties. 
Jei negautume valties, mudu, viso labo turėdami tris šilingus, 
nežinotume, nei kur eiti, nei ką daryti, išskyrus kartuvių kil- 
pą,— garbės žodis, kitos išeities nėra! Brangute, nejaugi mes 
nieko nepešim? Ar tu, lepindamasi šiltoj lovoj, neprisiminsi 
mūsų, kai vėjas ūkaus kamine ir lietus barbens į stogą? Argi 
ramia sąžine nurysi kąsnį, ar nepagalvosi, kad štai tas vargšas 
liguistas vaikinas, kramtydamas sau nagus, stimpa klampioj 
pelkėj nuo šalčio ir bado. Negaluoji ar sveikas, eik priekin, ir 
gana; nesvarbu, kad mirtis tau stveria už gerklės, vilkis per 
žliaugiantį lietų nesibaigiančiais keliais, o kai šaltų akmenų 
krūva išgirs paskutinį tavo atodūsį, nieko aplink daugiau nebus, 
vien tik aukščiausiasis ir tu. 

Mačiau, kad nuo tokios kalbos mergaitė labai sumišo; no- 
rėdama mums padėti, bijojo, kad pagelbės nusikaltėliams, to- 
dėl, ketindamas numaldyti jos įtarimus, įterpiau ir savo dvy- 
lekį, atskleisdamas jai trupinėlį tiesos. 

— Ar girdėjote apie misterį Renkilorą iš Ferio?— paklau- 
siau jos. 

— Advokatą Renkilorą?— pakartojo mergaitė— Kur čia ne- 
girdėsi? 

— Na, tai aš pas jį keliauju, dabar galite spręsti, koks aš 
nusikaltėlis; dar daugiau jums pasakysiu: nors per didžiau- 
sią nesusipratimą mano gyvybei gresia pavojus, Škotijoje nėra 
ištikimesnio karaliui Jurgiui už mane. 

Mergaitės veidas praskaidrėjo, užtat Aleno apniuko. 

— Nėra ko daugiau klausinėti — nusiramino ji— Misteris 
Renkiloras — žinomas žmogus.— Ir ėmė skubinti mus greičiau 
valgyti, o paskui tučtuojau nėšintis iš gyvenvietės ir pasislėpti 
miškelyje prie pačios pakrantės. 

— Pasikliaukite manimi,— ramino mergaitė — vis tiek sugal- 
vosiu, kaip jus pergabenti. 

Nieko nelaukę, tvirtesnės sutarties vardan paspaudėme mer- 
gaitei ranką, sušveitėme likusią užkandą ir išnykome iš Laim- 
kilnso į miškelį. Tai buvo tik menkutis medžių guotas: augo 
koks tuzinas šeivamedžių, gudobelių ir keli jauni uosiukai,— 
gojelis resvokas, nepasislėpsi jame nei nuo einančių keliu, 
nei pakrante. Tačiau vis viena turėjome šičia gulėti, — mėga- 
vomės giedru oru, dalinomės išsivadavimo viltimis, aptarinė- 
jome visas smulkmenas, ką mudu turėsime veikti ateityje. 

Per visą dieną nutiko tik vienas nemalonumas: atėjęs pri- 
sėdo prie mūsų keliaujantis muzikantas. Raudona nosimi, ap- 
siblaususiomis akimis, girtas kaip pelų maišas, su kyšančiu iš 
kišenės buteliu viskio, jis rietė mums ilgiausias istorijas apie 
skriaudas, patirtas iš įvairiausių žmonių, pradedant aukščiau- 
siojo teismo pirmininku, kuris neteisingai su juo pasielgęs, ir 
baigiant Inverkitingo šerifu, kuris net per daug juo rūpinasi. 
Savaime aišku, jam neišvengiamai kėlė įtarimą du vyrai, be 
niekur nieko kiaurą dieną gulinėjantys krūmuose. Kol šis, 
be perstogės kklausinėdamas, tvarsėsi pašonėje, mudu sėdėjome 
kaip ant adatų, ir, vos tik jam dingus iš akių, patiems parūpo 
kuo spėriau iš čia sprukti, nes toksai prikąsti liežuvio nemoka. 

Diena iškentė graži ligi pat vakaro; naktis buvo rami, aiški. 
Šen ten kaimelyje blykstelėję žiburiai vienas po kito ilgainiui 
ėmė gesti. Apie pusę vienuoliktos, kai jau buvome pradėję 
smarkiai rūpintis, išgirdome įvorėse girgždant irklus. Tuomet, 
įšlindę iš krūmų, pamatėme tą pačią mergaitę, atsiiriančią val- 
timi. Niekam ji nepatikėjo mūsų paslapties, netgi savo myli- 
majam, jei tokį turėjo: vos tik tėvas užmigo, ji išlindo per 

langą ir, pasivogusi kaimyno valtį, viena pati atplaukė pas 
mus. 

Sutrikęs tiesiog neradau žodžių jai atsidėkoti, bet mergaitė, 
išgirdusi padėką, taip pat ne mažiau suglumusi, maldavo ne- 
gaišti veltui laiko ir nekelti triukšmo, nes, anot jos, užvis svar- 
biausia (ir ji visai neklydo) — spartumas ir tyla. Tad, skubėda- 
mi ir netardami nė žodžio, atplaukėme į Lotiano pakrantę ne- 
toli nuo Kerideno, ir, nespėjus mums padėkoti už jos gerą 
širdį, atsisveikinusi mergaitė vėl nusiyrė į Laimkilnsą. 

Netgi ir tada, kai valtis nuplaukė, mudu nieko nekalbėjome, 
nes iš tikrųjų kaip apsakysi tokį gerumą. Alenas, linguodamas 
galvą, pastovėjo valandėlę ant kranto. 

— Šauni mergaitė,— galų gale prašneko jis.— Iš tikro, Dei- 
vidai, labai šauni. 

Po kokios valandos, kai mudu jau tysojome viename pakran- 
tės urve ir aš jau buvau besumerkiąs akis, mano bičiulis vėl 
ją pradėjo liaupsinti. Aš neturėjau, ką sakyti: ji buvo tokia 
atviraširdė, jog man graužė sąžinę, kad pasinaudojome jos nuo- 
širdumu, ir bijojau, kad neužtrauktumė ant jos galvos kokios 
nelaimės, 


XXVII. PAS MISTERĮ RENKILORĄ 


Kitą dieną mudu su Alenu susitarėme, jog ligi saulėlydžio 
jis galįs vaikštinėti, kur patinka, bet vos tik pradėjus temti, 
pasislėpsiąs laukuose netoli Niuholso šalikelės' griovio ir nesi- 
judinsiąs iš vietos, kol švilptelėsiu. Sutartiniu signalu iš pra- 
džių jam siūliau mėgstamą dainelę „Puikusis Erlio namas“, bet 
Alenas mesutiko. Ši melodija, anot jo, labai populiari, todėl 
kiekvienas artojas galįs atsitiktinai ją pašvilpauti; vietoje šitos 
bičiulis sušvilpavo trumpą kalnietišką motyvą, kuris ligi šios 
dienos skamba ausyse ir, tur būt, tebeaidės, kol būsiu gyvas. 
Kiekvieną sykį, prisiminęs tą dainelę, nuklystu mintimis į urvą, 
kur paskutinę mūsų klajonių dieną Alenas, sėdėdamas kampe, 
švilpavo ir mušė pirštais taktą, o blausi apyaušrio žara gaubė 
jo veidą. 

Dar saulei netekėjus, žingsniavau ilga Kvinsferio gatve. Mies- 
telis buvo atsakančiai pastatytas: namai akmeniniai, daug kur 
dengti skalūnais; rotušė ne ypatingai graži, gal menkesnė ne- 

gu Pible, ir gatvė ne itin prašmatni, bet visa tai sykiu Vis 
dėlto vertė mane gėdytis savo šlykščių skarmalų. 

Vis labiau įsidienojant, pradėjo kūrenti židinius, atsivėrė lan- 
gai ir pasirodė iš namų žmonės, o mano nerimas ir liūdesys 
vis augo. Tiktai dabar supratau, koks netvirtas mano svajo- 
nių rūmas: negaliu įrodyti ne tik savo teisių, bet ir savo asme- 
nybės. Jei viskas būtų vien muilo burbulas, būčiau žiauriai 
apviltas ir iš sykio tapčiau skurdžiumi. Net jei viskas klotųsi 
kaip tikėjausi, ir tada prireiktų kažkiek laiko įteisinti mano 
reikalavimus, o iš kur gauti to laiko, jei kišenėje trys šilingai, 
ir dar ant mano galvos — nuteistas ir persekiojamas žmogus, ku- 
rį reikia išsiųsti į kitą šalį. Iš tikrųjų, jei mano viltys žlugs, 
abudu galime pakliūti į kartuves. Vaikštinėdamas pirmyn ir 
atgal, mačiau, kaip žmonės žvilgčiojo į mane gatvėje arba 
mėksodavo pro langus, niuksėdami vienas kitą ir šypsodamie- 
si, ir Mano nuogąstavimai dar labiau padidėjo: sunku bus ne 
tik įtikinti advokatą, bet dar sunkiau gauti leidimą su juo 
kalbėtis. 

Niekaip negalėjau rasti drąsos užkalbinti kurį tų garbingų 
miestiečių, — toks buvau apdriskęs ir purvinas; o jeigu dar bū- 
čiau paklausęs, kur gyvena misteris Renkiloras, manau, kad 
jie būtų nusikvatoję Man tiesiai į veidą. Todėl kaip šuva, 
pametęs šeimininką, su kažkokiu mauduliu širdy ir kartas nuo 
karto iš nevilties sumosuodamas rankomis, mindžiukavau ta 
pačia gatve arba ėjau uosto link. 

Pagaliau kaip reikiant išaušo,— galėjo būti kokia devinta 
valanda ryto. Nuvargęs nuo tokio trypinėjimo, netikėtai stab- 
telėjau priešais labai gražų namą, stovintį atokiau nuo jūros: 
švietė dideli švarūs langai, ant palangių žydėjo gėlės, baltavo 
naujai išdažytos sienos ir, jausdamasis tikrai esąs namie, prie 
laiptų žiovavo medžioklinis šuva. Iš tiesų net ėmiau pavydėti 
tam nebyliam sutvėrimui, tik staiga, atsivėrus durims, pasirodė 
žvitrus, raudonskruostis, akiniuotas vyriškis rūpestingai išpud- 
ruotu peruku. Taip apgailėtinai atrodžiau, jog niekas į mane 
net galvos nekrypteldavo; šis džentelmenas, kaip vėliau paaiš- 
kėjo, taip buvo pritrenktas mano skurdžios išvaizdos, kad tie- 
siai priėjęs paklausė, ko man reikia. 

Pasisakiau į Kvinsferį atėjęs su reikalų, o šiek tiek įsidrąsi- 
nęs, pasiteiravau kelio į misterio Renkiloro namus. 

— Hm, tai tas namas, iš kurio ką tik išėjau, — atsakė džen- 
telmenas,— keisto sutapimo dėka, aš ir esu tasai žmogus. 

— Tokiu atveju, sere, leiskite su jumis pasikalbėti, — tariau 
jam. 

— Betgi aš nežinau jūsų pavardės, — nustebo jis, — ir pirmą 
kartą matau. 

—- Esu Deividas Belfuras,— atsakiau jam. 

— Deividas Belfuras4— pakartojo misteris Renkiloras, šiek 
"tiek pakeltu balsu ir, truputį nustebęs.— Iš kur jūs atkeliavote, 
misteri Deividai Belfurai?— įdėmiai žvelgdamas į veidą, vėl 
paklausė. 4 

— Aš, sere, atsikliuvau čia iš keisčiausių vietų,— atsakiau 
jam,— bet, manau, apie tai geriau jums papasakosiu kiek nuo- 
šalesnėje vietoje. 

Timpčiodamas lūpą ir žvilgčiodamas čia į mane, čia į grin- 
dinį, misteris Renkiloras valandėlę galvojo ir pagaliau atsakė: 

— Taip, be abejonės, šitaip bus kur kas geriau. 

Paprašęs sekti iš paskos, vėl žengė pro duris ir, kažkam šūk- 
telėjęs, kad visą rytą bus užimtas, įsivedė mane į aukštą, dul- 
kėtą, knygomis ir popierių šūsnimis užgriozdotą kambarėlį. Pats 
atsisėdęs, pasiūlė ir man, nors jo žvilgsnis, sulyginęs švarutė- 
laitę kėdę su mano purvinais skarmalais, buvo šiek tiek grau- 
dokas. 

— O dabar,— tarė jis,— jei turite į mane kokį reikalą, tai 
dėstykite trumpai ir iš esmės. Nec gemino bellum Trojanum or- 
ditur ab ovo!... ar supratote, ką sakiau?— atidžiai žvelgdamas, 
paklausė jis manęs. 

— Pasinaudojęs Horacijaus patarimu, sere, iškart jus supa- 
žindinsiu in medias res2,— šyptelėjęs atsakiau jam. 

Renkiloras linktelėjo galva, lyg būtų patenkintas, nes tuos 
kelis žodžius lotyniškai jis pasakė tik dėl to, kad patikrintų 
mano žinias. ) 

Nors dabar buvau lyg ir truputėlį padrąsintas, bet vis vie- 
na man ūžtelėjo kraujas į veidą, tariant tokius žodžius: 

— Jeigu neklystu, aš turiu šiokių tokių teisių į Krūmynę. 
! Ne nuo kiaušinio buvo A radžias pasakojimas apie Trojos karą. 


(Horacijus) 
2 Su dalyko esme (Iot.). 


——— 

Advokatas išsiėmė iš stalčiaus teismo reikalų knygą ir, atsi- 
vertęs ją, pasiguldė priešais save. 

— Na ir ką gi?— pasiteiravo jis. 

Ištratinęs visą paraką, sėdėjau be žado. 

— Toliau, toliau klostykite, misteri Belfurai!-— ragino advo- 
katas,— pasakokit toliau. Kur gimėte? 

— Esendine, sere,— atsakiau jam,— tūkstantis septyni šim- 
tai trisdešimt trečiaisiais metais kovo dvyliktą dieną. 

Atrodė, kad šiuos mano žodžius jis pasitikrina savo teismo 
knygoje, bet ką šitai reiškia, nežinojau. 

— Kas jūsų tėvas ir motina?— toliau kamantinėjo mane. 

— Tėvas — Aleksandras Belfuras, vietos mokyklos mokyto- 
jas, — atsakiau aš, — o motina — Greis Piterou, manau, kilusi iš 
Anguso. 

— Ar turite kokį nors dokumentą, įrodantį jūsų asmenybę?— 
klausė misteris Renkiloras. 

— Neturiu, sere,— atsakiau aš,— jie pas mūsų pastorių mis- 
terį Kembelą, bet pareikalavus gali būti pristatyti. Misteris 
Kembelas gali už mane laiduoti ir, be to, dėdė, manau, neat- 
sisakys manęs. i 

— Ar jūs turitė galvoje misterį Ebinizerį Belfurą?— paklau- 
sė jis. 

— Tą patį — atsakiau aš. 

— Ar su juo matėtės?— paklausė advokatas. 

— Jis mane priėmė savo namuose,— vėl atsakiau. 

— Ar kada nors buvote susidūręs su žmogumi, pavarde 
Housizenas?— paklausė misteris Renkiloras. 

— Savo nelaimei, taip, — atsakiau.— Juk per jo malonę, be 
"to, dėdės pakurstytas, buvau be žinios iš šio miesto pagrobtas, 
"išgabentas į jūrą, paskui patyriau laivo sudužimą, tūkstantį 
kitų nelaimių, ir štai dabar stoviu prieš jus toks apdriskęs. 

— Sakote, plaukėt laivu, kuris nuskendo, — teiravosi Renki- 

loras.— Kur jis nuskendo? 

— Prie pietinės Malo salos dalies,— atsakiau jam.— Salelė, 
į kurią buvau išmestas, vadinasi Ereidas. 

— Oho!— nusišypsojo advokatas,— jūs už mane geriau mo- 
kate geografiją. Na, ką gi, pasakysiu, jog visa, ką lig šiol 
sakėte, sutinka su iš kitur gautomis žiniomis. Tik jūs minėjote, 
kad buvote pagrobtas. Kaip tai pagrobtas? 

— Tikrąja šio žodžio prasme,— pasakiau advokatui.— Buvau 
pasirengęs eiti pas jus, bet, nuvilioję mane į brigą ir gerokai 
apkūlę, įmetė į triumą,— atsipeikėjau tik tada, kai atsidūrėme 
toli jūroje. Vežė mane į plantacijas, bet apvaizda pasirūpino, 
kad išvengčiau tokio likimo. 

— Brigas sudužo birželio dvidešimt septintąją, — dirstelėjęs 
į knygą, pasakė Renkiloras,— o nūnai rugpiūčio dvidešimt ket- 
virtoji. Nemažas tarpas, misteri Belfurai, kone du mėnesiai. 
Jūsų draugams šitai sukėlė rūpesčių, todėl negalėsiu būti pa- 
tenkintas, kol man viskas neišaiškės. 

— Iš tikrųjų, sere,— nesigyniau aš,— šį tarpą galima nesun- 
kiai užpildyti. Tik prieš pradėdamas pasakojimą, norėčiau ži- 
noti, ar jūs Mano atžvilgiu draugiškai nusiteikęs. 

— Susidaro užburtas ratas,— atsakė advokatas.— Aš nenoriu 
ko nors spręsti, visko apie jus neišgirdęs. Negaliu būti jūsų 
draugas, kol neišsiaiškinsim visko, ko reikia. Jūsų amžiuje de- 
rėtų labiau pasitikėti žmonėmis. Žinote, misteri Belfurai, šio 
krašto patarlę: kas teršia ant tako, tas ant kito sako. 

— Nepamirškite, sere,— neatlyžau aš, — kad dėl savo pasiti- 
kėjimo jau prisikentėjau: mane atidavė į vergiją žmogus, ku- 
ris, jei gerai supratau, buvo jūsų klientas. 

Per visą šį pašnekesį aš lyg ir ėmiau apsiprasti su misteriu 
Renkiloru, o tuo pačiu įgyti pasitikėjimo. O dėl išpuolio, kurį 
padariau slapčia šypsodamasis, jis linksmai ir garsiai nusikva- 
tojo. 

— Na, na, ne viskas jau taip, kaip jums atrodo,— atsakė 
misteris Renkiloras.— Fui, non sum!. Iš tikrųjų aš buvau jūsų 
dėdės reikalų patikėtiniu, bet kol imberbis juvenis custode re- 
motož bastėsi po vakarus, upėmis gerokai vandens nutekėjo, 
užtat, jei nežagsėjote, ausys jums nekaito, tai ne dėl to, kad 
būtumėte čia retai minimas. Tą pačią dieną, kai jūroje nu- 
skendo laivas, pas mane į kontorą atėjo misteris Kembelas ir 
truks pliš pareikalavo jus nors ir iš žemių iškasti. Niekados 
anksčiau apie jus nebuvau girdėjęs, bet pažinojau jūsų tėvą, 
todėl, sprendžiant iš dokumentų, apie kuriuos vėliau pakalbė- 
sime, aš tikėjausi kur kas blogesnės baigties. Mistefis Ebinize- 
ris prisipažino jus matęs ir pareiškė, kad davęs jums gana 
padorią sumą — nors tuo vargu ar buvo galima tikėti. — su 


1! Buvo, bet nėra. (Lot.) 

kuria išsileidote į Europą, ketindamas užpildyti savo išsimoks- 
linimo spragas. Tatai jau mums atrodė tikėtina ir kartu pa- 
girtina. Paklaustas, kodėl jūs apie tai nė žodžiu neužsiminėte 
misteriui Kembelui, dėdė atsakė, kad jūs ryžtingai nusprendęs 
nutraukti ryšius su praeitimi. Į klausimą, kur jūs dabar, jis 
atsakė, jog nežino, bet manąs, kad Leidene. Štai ir visi jo 
atsakymai. Nemanau, kad kas būtų jais patikėjęs,— šypsoda- 
masis pridūrė misteris Renkiloras.— Ypač jis buvo pasipiktinęs 
kuriais-ne-kuriais mano išsireiškimais, todėl, trumpai tariant, 
parodė man duris. Mes tada pakliuvome į aklavietę, mat, ne- 
paisant visų gudriausių mūsų spėliojimų, įrodymų neturėjome 
nė kruopelės. Kaip tik tuo metu pasirodęs kapitonas Housize- 
nas pranešė, kad jūs nuskendote. Bet, neskaitant misterio Kem- 
belo susirūpinimo, nuostolių mano kišenei ir dar vienos dėmės 
Ebinizerio Belfuro vardui, ikuzis ir taip jau užtektinai apjuo- 
dintas, viskas taip ir baigėsi be jokių rezultatų. Taigi dabar, 
misteri Belfurai,— tarė advokatas,— sužinoję, kaip klostėsi rei- 
kalai, galite spręsti, ar galima manimi pasikliauti. 

Tiesą sakant, visa jo kalba buvo daug išsamesnė, negu galiu 
jums dabar perduoti; nešykščiai pamarginęs pasakojimą loty- 
niškais posakiais, jis vis dėlto kalbėjo taip geraširdiškai ir pa- 
traukliai, kad mano nepasitikėjimas buvo nugalėtas. Be to, iš 
advokato elgesio supratau, kad su manimi elgiamasi taip, tary- 
tum dėl mano asmenybės tapatumo nekiltų jokių abejonių: va- 
dinasi, jau buvo aiškų, jog nesu koks nors apsišaukėlis. 

— Sere, jei pasakočiau visą istoriją, tai patikėčiau jums drau- 
go gyvybę. Todėl duokite man žodį, kad šventai saugosite pa- 
slaptį, o kai dėl savęs, nenorėčiau geresnės garantijos, kurią 
išskaitau jūsų veide. 

Jis man labai rimtai davė garbės žodį. 

— Vis dėlto,— pridūrė jis,— tokie įspėjimai man kelia šiokį 
tokį nerimą, todėl prašyčiau savo pasakojime būti mažumėlę 
santūresniam, kai bent kiek bus liečiamas įstatymas,— atminki- 
te, jog aš esu teisininkas. 

Tada pasipasakojau visus nuotykius nuo pat pradžios, 0 jis 
klausėsi atsmaukęs akinius ant kaktos ir užsimerkęs,— aš ret- 
karčiais būgštaudavau, bene advokatas bus užsnūdęs. Bet kur 
tau! Jis girdėjo kiekvieną mano žodį ir, kaip vėliau įsitikinau, 
taip gerai įsidėmėjo ir tiksliai įsiminė kiekvieną smulkmeną, 
kad net stebėjausi. Dargi vienut vienintelį kartą nugirdęs ne- 

įprastus gaeliškus vietovardžius, nė vieno neužmiršo ir net po 
kelerių metų man juos pasakydavo. Bet tuomet, kai ištariau 
pilną Aleno Breko pavardę, iškilo nesusipratimas. Po žmogžu- 
dystės Apine ir išgarsinto skelbimo Aleno pavardė nuskambėjo 
po visą Škotiją, todėl, vos ištariau šį vardą, advokatas kruste- 
lėjo kėdėje ir atsimerkė. 

— Neminėčiau, misteri Belfurai,— perspėjo jis,— nereikalin- 
gų pavardžių, o tuo labiau kalniečių, kurių daugelis nesutaria 
su įstatymu. 

— Tikrai, geriau būtų jų neminėti, — sutikau aš,— bet kad 
jau nusprūdo nuo liežuvio, reikia šneką baigti iki galo. 

— Nėra jokio reikalo,— pertarė mane misteris Renkiloras.— 
Jau galėjoie pastebėti, kad mano klausa mažumėlę šlubuoja, 
tad nesu tikras, kad šią pavardę išgirdau teisingai. Jums lei- 
dus, jūsų draugą toliau vadinsime misteriu Tomsonu... šitaip 
nekils jokių nesusipratimų. Ir ateityje, jeigu norėsite paminėti 
kokį nors kalnietį.. gyvą ar mirusį, patarčiau elgtis panašiai. 

Iš tokių užuominų supratau, kad pašnekovas, puikiausiai 
išgirdęs pavardę, tarėsi netrukus išgirsiąs ir apie žmogžudystę. 
Bet kas man, jei advokatas nusprendė apsimesti kurčias, todėl, 
šyptelėjęs sau, sutikau, kad tokia pavardė visiškai ne kalnie- 
tiška, ir priėmiau pasiūlymą. Toliau visoje mano istorijoje Ale- 
nas buvo vadinamas misteriu Tomsonu, o šitai mane linksmino, 
tuo labiau kad tokia išmonė buvo prie širdies mano pašneko- 
vui. Džeimsas Stiuartas panašiu būdu virto misterio Tomsono 
giminiečiu; Kolinas Kembelas buvo vadinamas misteriu Glenu, 
o Klunis, kai pradėjau pasakoti nuotykius toliau, pakrikštytas 
kalniečių vadu misteriu Džeimsonu. Atvirai kalbant, tai buvo 
gryna komedija, todėl stebėjausi, kaip advokatas galėjo iškęsti 
tokį žaidimą, bet visa tai atitiko laiko dvasią, nes šalyje vieš- 
patavo dvi partijos, todėl ramus pilietis, neprisidedąs nei prie 
vienos, nei prie kitos, visaip stengėsi neužkabinti abiejų. 

— Ohoho,— stebėjosi misteris Renkiloras, baigus man pasa- 
koti,— čia juk tikras epas, labai panašu į Odisėjo keliones. 
Jums, sere, derėtų jas išguldyti lotyniškai, kai būsite pažengęs 
savo moksluose; arba, jei norite, angliškai, bet, mano supratimu, 
čionai reikėtų daug lankstesnės kalbos. Jūs gerokai paklajo- 
jote; guae regio in terris'— išvertus į gimtąją kalbą,— kokios 


' Kokią tik žemės vietą (/ot.). 

tik Škotijos parapijos jūs skersai išilgai neišmaišėte? Be to, jūs 
turite nuostabių sugebėjimų atsidurti kebliausioje padėtyje ir, 
tuo pačiu, reikia pasakyti, prideramai elgtis. Tas misteris 
Tomsonas, mano akimis žiūrint, retų dorybių džentelmenas, tik 
gal kiek per daug ištroškęs kraujo. Būtų kur kas patogiau, 
jei su visais savo nuopelnais jis ramiai ilsėtųsi Šiaurės jūroje, 
nes su tokiu žmogumi, misteri Deividai, nemalonumų lig soties. 
Be abejonės, likdamas jam ištikimas, jūs elgiatės teisingai, nes 
juk jis buvo ištikimas jums. Atrodo, jis, galima sakyti, jūsų 
tikras draugas, be to, paribus curis vestigia figit!, užtat, tur būt, 
abu noromis nenoromis pagalvodavote apie kartuves. Tik, lai- 
mė, tos dienos jau prabėgo ir, manau (ne. kaip teisininkas, bet 
kaip žmogus), kad jūsų vargai turėtų netrukus baigtis. 

Šitaip kalbėdamas apie mano nuotykius, jis žvelgė į mane 
su tokiu prielankumu ir taip linksmai, jog vargiai galėjau nu- 
slėpti savo džiaugsmą. Šitiek išbuvęs tarp žmonių, kurie nepri- 
pažįsta įstatymų, šitiek kartų po atviru dangum drybsojęs ant 
plikų uolų, jaučiausi lyg pasakoje vėl sėdėdamas švariame, 
jaukiame name ir draugiškai besišnekučiuodamas su gražiai 
apsitaisiusiu džentelmenu. Bet net ir dabar, vos tik Žvilgterėjęs 
į savo apdarus, vėl neišpasakytai sumišau. Bet advokatas, pa- 
gavęs mano žvilgsnį, viską suprato. Pakilęs ir palypėjęs laip- 
tais į viršų, šūktelėjo, kad ant stalo padėtų dar vieną lėkštę, 
nes misteris Belfuras liksiąs pietauti, o paskui nusivedė aukštyn 
į miegamąjį. Čia, padavęs vandens, muilo ir šukas, taip pat 
padėjęs kai ką iš savo sūnaus drabužių, pasakė dar vieną 
citatą ir paliko mane susitvarkyti. 


XXVIII. PALIKIMO BEIEŠKANT 


Kiek galėdamas stengiausi aptvarkyti savo išorę: ir, dirstelė- 
jęs į veidrodį, džiaugdamasis pamačiau, jog apdriskęs valkata 
jau dingo praeity, o Deividas Belfuras vėl sugrįžo gyveniman. 
Vis dėlto ši permaina mane slėgė, o labiausiai skolinti drabu- 
žiai. Kai baigiau dabintis, ' ant laiptų pasitikęs misteris Renki- 
loras pagyrė mane ir vėl nusivedė į savo kabinetą. 

— Prašom sėstis, misteri Deividai,— prabilo jis.— Dabar, kai 
daugmaž jau esate panašus į save, dirstelėkime, ar kartais ne- 


! Panašiais darbais pėdsakai paženklinti (/ot.). 

atsiras jums kokių naujienų. Jūs, be abejonės, pagalvodavote 
apie savo tėvą ir dėdę. Čia iš tiesų keista istorija, kurią pa- 
pasakoti iums šiek tiek varžausi.— Iš tikrųjų advokatas mažu- 
mėlę sutriko.— Dėl visa ko čia kalta meilė. 

— Tikrai, niekaip negalėčiau pagalvoti tokių dalykų apie 
dėdę, — nusistebėjau aš. 

— Matot, jūsų dėdė, misteri Deividai, ne visados buvo se- 
nas, — atsakė advokatas.— Ir dar labiau nustebinsiuų.— ne visą 
laiką biaurus. Ebinizeris atrodė šauniai, elegantiškai; Žmonės 
smelkdavosi į tarpdurį pasižiūrėti, kaip jis šuoliuoja ant karš- 
takraujo žirgo pro šalį. Mačiau jį tokį savo akimis ir, reikia 
prisipažinti, su pavydu žiūrėdavau, nes buvau neišvaizdus ir 
niekam nežinomo tėvo sūnus, o anais laikais šitai buvo svarbu: 
Odi te, gui bellus es, Sabelle.! 

— Viskas atrodo kaip sapnas,— negalėjau atsistebėti. 

— Taigi taigi, — pritarė misteris Renkiloras,— šit kaip metai 
įveikia jaunystę. Tik čia dar ne viskas, — Ebinizeris buvo ener- 
gingas, daug vilčių teikiąs ateityje. Bet 1715 metais jis štai 
ką sugalvojo: pabėgo iš namų ir susidėjo su maištininkais. O jū- 
sų tėvas, pasileidęs dėdei iš paskos ir radęs jį kažkokiame 
griovyje, visos apylinkės džiaugsmui parsigabeno multium ge- 
menantemž namolei. Vis dėlto majora canamusš— du broliai 
pamilo tą pačią ledi. Misteris Ebinizeris, visų gerbiamas, išpai- 
kintas ir pagedęs, be abejonės, manėsi laimėsiąs pergalę, bet, 
skaudžiai apsivylęs, raudojo kaip išdyžtas. Visa apylinkė žinojo 
šį sielvartą: čia jis susirgęs drybsojo namie, visai mulkių šei- 
mynai prie lovos ašarojant, čia jis lakstė iš vienos užeigos į ki- 
tą, liedamas savo skausmą pirmam sutiktam Tomui, Dikui ar 
Hariui. Jūsų tėvas, misteri Deividai, buvo geraširdis džen- 
telmenas, bet silpnavalis, neleistinai silpnavalis, visas šias pai- 
kystes jis rimtai dėjosi į širdį, todėl vieną dieną — tik pamany- 
kit!— tos ledi atsisakė. Tačiau ji nebuvo tokia kvaila, — matyt, 
iš jos paveldėjot sveiką nuovoką, — nepanoro būti stumdoma 
nuo vieno prie kito. Abu jaunuoliai puolė prie jos kojų, bet 
viskas baigėsi tuo, kad jinai abiem parodė duris. Tai atsitiko 
Tugpiūčio mėnesį, dieve mano, juk aš tais metais baigiau kole- 
džą.. Iš tiesų ne koks buvo reginys. 

! Nekenčiu tavęs, gražuoli Sibelijau. (Lot.) 

Ž Vos kvėpuojantį (Jot.). “ 

3 Dainuosime toliau (Iot.). 

Man ir pačiam ši istorija atrodė kvaila, bet negalėjau pamirš- 
ti, jog čia įpainiotas mano tėvas. 

— Bet juk visame tame yra kažkas tragiško!— pasakiau. 

— Oi, ne, sere, visiškai ne,— prieštaravo advokatas,— trage- 
dijoje paprastai esti kokia nors rimta priežastis ginčui, koks 
nors dignus vindice nodus!. O ši makalynė prasidėjo dėl jauno 
užgaidaus asilo, kurį reikėjo tik atsakančiai pažaboti ir smagiai 
išvanoti. Tik ne tokios nuomonės laikėsi jūsų tėvas: galų gale 
viskas susiklostė taip, kad jūsų tėtušis darė vieną nuolaidą po 
kitos, o dėdė tapo nevaržomas sentimentalus savanaudis. Pa- 
galiau abu sudarė tam tikrą sutartį, kurios naštą ir dabar jau- 
čiate ant savo kailio. Vienas brolis paėmė ledi, kitas — dvarą. 
Žinote, misteri Deividai, daug kalbama apie labdarą ir didžia- 
dvasiškumą, bet dažnai matau, kad kritiškais gyvenimo atve- 
jais protingiausia išeitis — pasitarus su teisininku, viską daryti 
pagal įstatymą. Šiaip ar taip, toks donkichotiškas jūsų tėvo 
poelgis buvo žalingas ne tik jam pačiam, tai buvo ir daugelio 
šeimos nelaimių priežastis. Jūsų gimdytojai gyveno ir mirė 
skurde; jūs negavote išsilavinimo, o kiek per tą laiką prisikentė 
Krūmynės nuomininkai! Ir dar galėčiau pridurti — nors šitai 
man ne ypatingai rūpi, — koks buvo misterio Ebinizerio gy- 
venimas! 

— Keisčiausia šioje istorijoje vis dėlto tai,— pasakiau aš,— 
kad žmogus taip gali pasikeisti. 

— Tikrai, — pritarė misteris Renkiloras,— bet, man regis, tai 
buvo visiškai natūralu. Jis negalėjo nesuprasti, kad atlikęs 
ne visai girtiną vaidmenį. Tie, kurie žinojo visą šią istoriją, 
nuo jo nusigręžė, o kurie jos nebuvo girdėję — matydami, kad 
vienas brolis dingęs, o kitas valdo dvarą,— paleido gandus apie 
žmogžudystę. Šitaip misteris Ebinizeris buvo visų pasmerktas. 
Pinigai, štai ką jis laimėjo savo sandėriu, todėl pradėjo apie 
juos vis dažniau galvoti. Jis buvo jaunystėje savimyla, toksai 
liko ir senatvėje, o kas beliko iš tų gražių manierų ir kilnių 
jausmų, matėte pats. 

— Taip, sere,— atsidusau aš, — o koks visoje šioje istorijoje 
mano vaidmuo? 

— Dvaras, be abejonės, priklauso jums, — atsakė advoka- 
tas.— Nepaisant, ką tėtušis būtų ten prirašęs, jūs esate teisėtas 


! Pastebimas kerštingojo dievo pirštas (Iot.). 


179 


įpėdinis. Tiktai jūsų dėdė visom keturiom priešinsis; tikriau- 
siai, stengsis įrodyti, kad esate ne tas asmuo. Teismo procesas 
visados daug kaštuoja, be to, šeimos byla visuomet gėdinga; 
sakysime, jei bent dalelė tiesos išaiškėtų apie jūsų draugystę 
su misteriu 'Tomsonu, galime nusvilti pirštus. Žinoma, pagrobi- 
mas — svarbiausia korta jūsų rankose, jei šitai pasisėktų įro- 
dyti. Tik įrodyti bus gana sunku, todėl, turint visa tai galvoje, 
patarčiau padarytį kuo taikiausią sutartį su dėde,— gal net 
leisti jam nukaršti amžių Krūmynėje, kur šis per ketvirtį am- 
žiaus giliai suleido šaknis, o pačiam tuo tašpu pasitenkinti so- 
lidžia renta. 

Atsakiau mielai sutinkąs nusileisti kad tik būtų išvengta 
šeimyninių kivirčų viešumoje. O tuo metu mano galvoje su- 
brendo pianas, kurio prisilaikydami, veikėme toliau. 

— Tur būt, svarbiausia, — paklausiau, — priversti dėdę prisi- 
pažinti, kad jis kaltas dėl pagrobimo? 

— Žinoma, — sutiko misteris Renkiloras,— ir geriausia tai pa- 
daryti ne teismo salėje. Tik pagalvokite, misteri Deividai: sa- 
vaime aiškų, mes atrastume keletą jūreivių iš „Testamento“, 
kad jie prisiektų, jog buvote įkalintas laive, bet jei šie atsidurs 
teisme, negalėsime apriboti jų parodymų, todėl neišvengiamai 
bus lepielėta ir apie jūsų draugą misterį Tomsoną. O šitai,— 
turint omeny, ką jūs čia pasakojote— ne itin pageidautina. 

— Paklausykite, sere; ką aš sugalvojau, — tariau jam. 

Ir čia pat išdėsčiau planą. 

— Taip, bet tokiu atveju, atrodo, neišvengsiu susidūrimo su 
tuo žmogėnu Tomsonu?— nuogąstavo advokatas, išklausęs ma- 
no mintį. 

— Taip, sere, neišvengsite!-- pasakiau. 

— Tai šit kaip!— šūktelėjo jis, trindamasis kaktą.— Šit kaip! 
Ne, misteri Deividai, manau, kad jūsų pasiūlymas nepriimti- 
nas. Aš nieko bloga negaliu pasakyti apie jūsų bičiulį misterį 
Tomsoną, nieko bloga apie jį nežinau, bet jei žinočiau — įsi- 
dėmėkite šitai, misteri Deividai!— mano pareiga būtų jį sulai- 
kyti. Dabar pats spręskite: ar apsimoka su juo susitikti? Jis 
gali būti ir dar kuo nusikaltęs. Ir jums apie tai galėjo visiškai 
nutylėti. O gal ir pavardė jo visai ne tokia!— riktelėjo mirk- 
telėdamas advokatas.— Juk tokie vyrukai pavardžių prisirenka 
pakelėje, nelyginant keleivis gudobelės uogų. 

— Jums pačiam geriau spręsti, sere,— atsakiau šeimininkui. 

Vis dėlto buvo aišku, kad mano pasiūlymas neduoda jam 
ramybės, nes tiek prieš pietus, tiek jau sėdint su misis Renkilor 
už stalo, jis kažin ką vis tebesvarstė, o vos tik šeimininkė atsi- 
kėlusi paliko mudu prie vyno butelio, vėl pradėjo manęs prie- 
kabiai klausinėti. Kada ir Kkur turiu susitikti su savo draugu 
misteriu Tomsonu; ar visiškai juo pasitikiu; ar aš sutiksiąs su 
tokiomis ir tokiomis sąlygomis, jei senasis lapinas bus pri- 
remtas prie sienos? Paskendęs mintyse, sriūbčiodamas vyną, 
advokatas uždavinėjo tokius ir panašius klausimus, o tarpais 
ilgokai patylėdavo. Kai į visus juos buvau atsakęs, matyt, pa- 
tenkintas atsakymais, advokatas dar labiau nugrimzdo į apmąs- 
tymus, net raudonvynį pamiršo. Pagaliau, susiradęs popieriaus 
lapą ir rašyklę, pasverdamas kiekvieną žodį, ėmė rašyti, 0 pas- 
kui varpeliu išsikvietė į kabinetą klerką. 

— Torensai,— įsakė advokatas,— šį raštą turite lig vakaro 
švariai perrašyti, o kai darbą baigsite, malonėkite užsidėti 
skrybėlę ir būkite pasirengęs palydėti mudu su šiuo džentel- 
menu — jums gali tekti pabūti liudininku. 

— Kaip, sere,— šūktelėjau, vos tik klerkas uždarė duris, — 
nejaugi jūs vis dėlto ryžotės? 

— Hm, kaip matote, — atsakė šeimininkas, vėl pildamasis į tau- 
rę.— Tik daugiau apie reikalus nešnekėsim. Torenso pasirody- 
mas Man priminė vieną juokingą atsitikimą, kaip prieš keletą 
metų mudu su šituo bėdinu nevėkšla susitarėme susitikti di- 
džiojoje Edinburgo aikštėje. Abu nuėjome kas sau apsireika- 
lauti, 0 atėjus ketvirtai valandai; Torensas, išlenkęs burnelę, 
nepažino šeimininko, o aš, pamiršęs akinius, buvau kaip aklas 
ir, dievaži, neįžiūrėjau savojo raštvedžio,— ir advokatas nuo- 
širdžiai nusikvatojo. 

Pritariau, jog tai iš tikrųjų juokingas nuotykis, ir“ iš manda- 
gumo šyptelėjau, bet kai misteris Renkiloras kiaurą dieną vėl 
grįždavo prie to pasakojimo ir jį kartodavo, pagražindamas vis 
naujomis detalėmis ir kvatodamas, ėmiau stebėtis, pagaliau, 
visiškai suglumęs, mebeturėjau kur akių dėti dėl tokio kvailo 
elgesio. 

Netrukus prieš sutartąjį su Alenu laiką, mes išėjome iš na- 
mų: misteris Renkiloras, įsikibęs man į parankę, o iš paskos, 
įsikišęs dokumentą į kišenę ir nešdamasis dengtą kraitelę, žen- 
gė Torensas. Einant per miestą, advokatas lankstėsi Čia dešinėn, 
čia kairėn ir vis be perstojo stoviniavo dėl visokiausių miesto 

ir asmeninių-reikalų, o tai reiškė, kad jis buvo didžiai ger- 
biamas šioje grafystėje. Ir tik namams praretėjus, mes pasu- 
kome į krantinės pusę link užeigos ir prieplaukos — mano ne- 
sėkmių vietos. Prisiminęs tuos, kurių daugelio šiandien jau ne- 
buvo gyvųjų tarpe, negalėjau ramiai žiūrėti į šį pajūrį: nėra 
Rensomo, nors jis, gal būt, išvengė dar blogesnio likimo; nėra 
Šuano,— baisu pagalvoti, kur jis dabar! O tie nelaimingieji, 
kur tą paskutinį kartą sykiu su brigu nugarmėjo į jūros gelmes! 
Visus juos ir kartu brigą pergyvenau: sveikutėlis išsisukau 
nuo visokių išmėginimų ir baisiausių pavojų. Ko čia, atrodo, 
daugiau norėti — tik būti dėkingam, bet vis viena, žiūrėdamas 
į šias vietas, negalėjau nuslėpti liūdesio dėl kitų ir nesudrebė- 
ti, prisiminęs pergyventą siaubą. 

Taip man bemąstant, staiga misteris Renkiloras šūktelėjo ir, 
pliaukštelėjęs ranka per kišenes, pradėjo juoktis. 

— Oho,-- rėkavo jis,— ar ne juokinga! Šitiek pripaistęs, vėl 
užmiršau akinius! 

Tik dabar supratau, kodėl jis pasakojo tą nuotykį su aki- 
niais, ir dabar žinojau, kad akiniai tyčia palikti namie, idant 
būtų pasinaudota Aleno paslaugomis ir tuo pačiu išvengta pa- 
žinties. Iš tiesų buvo gudriai sugalvota: juk nūnai, jei reikalai 
pakryptų į blogąją pusę, Renkiloras niekaip nebegalėtų prie- 
saika patvirtinti mano bičiulio asmenybės ir neturėtų galimybės 
man pačiam pakenkti. Tiktai gana ilgokai vis dėlto jis neap- 
sižiūrėjo, o, einant per miestą, su kiek žmonių šnekėjosi ir visus 
kuo puikiausiai atpažino, todėl beveik nedvejojau, kad jis ir 
šitaip neblogai įžiūri. 

Praėjus užeigą, kur tarpduryje pamačiau berūkantį pypkaitę 
šeimininką ir nusistebėjau, kad šis nė kiek nesenstelėjęs,— 
misteris Renkiloras pakeitė mūsų eisenos tvarką: jiedu su To- 
rensu dabar žingsniavo užpakaly, o mane lyg žvalgą nusiuntė 
į priekį. Pėdindamas į kalvą, prorečiais švilptelėdavau gaeliš- 
kos dainelės motyvą, kol pagaliau nudžiugau, išgirdęs atsaką, 
ir pamačiau iš krūmų išlendant Aleną. Visą mielą dienelę 
vienišas praslampinėjęs aplinkui ir kukliai pasimaitinęs aludėje 
prie Dandaso, bičiulis buvo trupučiuką prislėgtas. Tačiau, išvy- 
dęs Mano drapanas, iš karto pralinksmėjo, o kai papasakojau, 
kaip sėkmingai susiklostė mūsų reikalas ir koks vaidmuo buvo 
skirtas jam šioje byloje, draugužis visiškai atkuto. 

— O, labai šauni mintis,— nesitvėrė jis,— tiesiai pasakysiu, 
tinkamesnio žmogaus už Aleną Breką tokiam reikalui nerasit. 
Sutvarkyti jį — įsidėmėkite tai — ne kiekvienam pasiseks — čia 
reikia išradingo žmogaus. Tik man atrodo, kad advokatas gei- 
dauja mane kuo greičiau pamatyti — nerimo Alenas. 

Šūktelėjęs pamojavau misteriui Renkilorui ir, kai tas priėjo, 
pristačiau jį savo bičiuliui misteriui Tomsonui. 

— Džiaugiuosi jus matydamas, misteri Tomsonai,— prabilo 
šis. — Aš pamiršau savo akinius, ir jūsų draugas, misteris Dei- 
vidas, paliudys,— šnekėjo toliau advokatas, tapšnodamas man 
per petį — kad aš be jų kaip aklas, todėl nenustebkite, jeigu 
rytoj praeisiu pro jus nepažinęs. 

Šitaip sakydamas advokatas norėjo padrąsinti Aleną, bet 
kalniečio tuštybei užsiplieksti užtenka smuikmenos. 

— Na, sere, man atrodo, kad šitai ne taip jau svarbu — 
šaltai atsakė Alenas,— mes susitikome vien tam, kad misteris 
Belfuras atgautų savo teises, ir, kiek galiu spręsti, vargu ra- 
sime daugiau ką tarp mūsų bendra. Tačiau jūsų atsiprašymą 
aš priimu, nes jis buvo laiku pasakytas. 

— Iš jūsų daugiau ir nebuvo tikėtasi, misteri Tomsonai— 
nuoširdžiai atsakė Renkiloras,— bet kad jau esame šiame spek- 
taklyje pagrindiniai veikėjai, tai aš Manau, mudu puikiai su- 
tarsime; todėl ar negalėtumėte pasiūlyti man savo rankos, nes 
sutemus ir be akinių nelabai aiškiai matau taką. Na, o jūs, 
misteri Deividai, pamatysite — Torensas malonus pašnekovas. 
Tik leiskite jus perspėti, kad nėra reikalo jam žinoti apie jūsų 
ir šito. .. šito... misterio Tomsono santykius. 

Taip susitarus jiedu nuėjo pirma, intymiai šnekučiuodamie- 
si, o mudu su Torensu žengėme pridurmui. 

Kai pamatėme Krūmynę, jau buvo visiškai sutemę. Laikro- 
dis ką tik išmušė dešimt; mus gaubė tamsa ir gaivi šilima, 
medžiuose šiureno malonus pietvakarių vėjas ir slopino mūsų 
žingsnius. Priėjus arčiau, niekur nebuvo matyti šviečiant ži- 
burio. Tikriausiai, dėdė bus jau atsigulęs, bet mums šitai kaip 
tik labiausiai tiko. Kai iki namo buvo likę koks penkiasdešimt 
jardų, paskutinį kartą pasitarėme; advokatas, Torensas ir: aš 
patyliukais prisėlinome prie trobesio kampo, ir vos tik spė- 
jom ten užsiglausti, Alenas, nė kiek nesislėpdamas, žengė tie- 
siai prie durų ir pradėjo belstis. 

XXIX. ĮŽENGIU Į SAVO VALDAS 


Ilgokai Alenas daužė duris; smūgiai aidėjo visame name ir 
apylinkėje. Pagaliau, išgirdęs patyliukais atidarant langą, su- 
pratau, kad dėdė stojo į savo stebėjimo vietą. Nakties prie- 
blandoje jis galėjo matyti vien Aleną — tamsų šešėlį, stovintį 
ant laiptų, o 4rijų liudininkų jo žvilgsnis negalėjo pasiekti, tai- 
gi doram žmogui savame name nebuvo ko baimintis. Vis dėlto 
kurį laiką dėdė patylomis apžiūrinėjo svečią, o kai prašneko, 
virpančiame balse jautėsi būgštavimas. 

— Kas čia dabar?— prabilo jis.— Ne laikas padoriems žmo- 
nėms nakčia baladotis, o su nakties paukščiais jokių reikalų 
neturiu. Ko čia atsibastėt? Aš turiu šaudyklę. 

— Ar čia jūs, misteri Belfurai?— atsiliepė Alenas, žengtelėjęs 
atbulas ir žvelgdamas į tamsą.— Atsargiau su ta savo šaudyk- 
le, tai ne žaislas — gali trinktelėti. 

— Kas jus čia atpūtė? Kas toks esat?— piktai subambėjo dė- 
dės 'balsas. 

— Neketinu savo pavardės šaukti visai apylinkei,— atkirto 
Alenas, — bet kas čia mane atpūtė, tai jau kitas reikalas, dau- 
giau liečiantis jus, negu mane; jei norit, galiu jį kaip baladę 
imt ir padainuot. 

— Koks gi čia reikalas? — susidomėjo dėdė. 

— Deividas, — atsakė bičiulis. 

— Kas kas?— suriko dėdė iš karto pasikeitusiu balsu. 

— Nejaugi man reikės pasakyt ne tik jo vardą, bėt ir pa- 
vardę?— šaipėsi Alenas. 

Įsivyravo tyla, o paskui, lyg kažko dvejodamas, dėdė pra- 
šneko: 

— Tur būt, geriau bus įsileisti jus. 

— Be jokios abejonės, — atrėžė Alenas, — tik kažin ar aš ei- 
siu? Štai ką jums pasakysiu: geriau pasikalbėkime čia, sutvar- 
kykim reikalą tiesiog ant slenksčio, ar supratot — čionai arba 
niekur. Matot, aš ne blogesnis kietasprandis, negu jūs, ir džen- 
telmenas iš kur kas kilmingesnės šeimos. 

Šitokia tono permaina sutrikdė Ebinizerį, todėl akimirką pa- 
gromulavęs šią mintį, po valandėlės tarė: 

— Na, nieko nepadarysi, jei reikia, tai reikia, — ir užvėrė 
langą. 

Dar gerokai truko, kol tas atitrepsėjo laiptais, sulig kiekvie- 

nu žingsniu kankindamasis dėl savo sprendimo, o paskui nab- 
rino grandines, retežius ir spynas, graužiamas vis naujų baimės 
priepuolių. Galų gale išgirdome girgžteliant vyrius: dėdė, ma- 
tyt, kuo atsargiausiai išstypino į lauką ir, matydamas, kad sve- 
tys pasitraukė žingsnį kitą, klestelėjo ant viršutinio laiptelio, 
rankose laikydamas parėngtą muškietą. 

— Štai, matot,— įspėjo jis,— šaudyklė užtaisyta; jei žengsit 
žingsnį, krisit negyvas. 

— Išties mandagiai pasakyta,— pasišaipė Alenas. 

— O ką, ne taip Maloniai ir jūs čia nusiteikęs, — atšovė dė- 
dė,— todėl aš priverstas saugotis. Dabar, kai supratome vienas 
kitą, klostykit reikalą. 

— Ką gi, —aatsikvėpė Alenas, — jūs, kaip įžvalgus Žmogus, be 
abejonės pastebėjot, kad kilimo esu kalnietis. Mano pavardė 
šioje istorijoje neturi reikšmės, bet mano draugų gimtinė yra 
ne per toliausia nuo Malo salos, apie kurią, tikriausiai, esate 
girdėjęs. Taigi tam krašte sudužo laivas, o kitą dieną vienas 
mano giminaitis, rankiodamas smėlyje nuolaužas prakurams, 
rado išmestą pusgyvį jaunuolį. Na, tas atsupo skenduolį.ir sy- 
kiu su kitais vyrais nunešė jį į senos, apleistos pilies griuvėsius 
ir ten paslėpė. Bet lig šios dienos išlaikyti ten vaikiną mano 
giminaičiams nepigiai kaštavo. Mano giminė — laisvi žmonės 
ir ne taip sąžiningai, kaip kiti, kuriuos galėčiau čia pat pa- 
minėti, prisilaiko įstatymų. Sužinoję, kad tasai jaunuolis iš 
padorios šeimos, jūsų, misteri Belfurai, tikras sūnėnas, paprašė, 
kad aš pas jus užsukčiau ir pakalbėčiau apie tai. Iš anksto 
galiu pasakyti: jei mudu nesusitarsim, vargu ar kada nors su 
juo pasimatysit — Mano giminaičiai ne iš turtingųjų, — kukliai 
užbaigė Alenas. 

Mano dėdė atsikrenkštė. 

— Nelabai dėl to man galvą skauda,— atsakė jis.— Visada 
vaikinas buvo nei šioks, nei toks, tai kam čia man kištis. 

— Oho,— nusistebėjo Alenas,— matau, kur jūs sukat: apsi- 
metate, kad reikėtų mokėti kuo mažesnę išpirką. | 

— Nieku gyvu, čia tikra tiesa. Man jaunuolis visai nerūpi 
ir jokios išpirkos nesirengiu mokėti, todėl man nė motais, ką 
su juo darysit — sumalsit ar sutrinsit. 

— Na, jau ne, sere— nenustygo Alenas,— savas kraujas — 
ne vanduo, po šimts velnių! Kaip galima atsisakyti brolio sū- 
naus — juk gėda! O jei taip pasielgtumėte ir apie tai sužinotų 

jūsų krašto žmonės, tai aš būčiau visiškas mulkis, jeigu jie 
jus už tai pagirtų. 

— Ne kaip ir dabar apie mane šneka,— atsakė Ebinizeris.— 
O be to, iš kur čia sužinos; juk ne iš manęs ar jūsų draugų. 
Tad tuščios kalbos, mielasis mano! 

— Tuomet pats Deividas papasakos!— išpyškino Alenas. 

— O kaipgi?— sukruto dėdė. 

— Ogi šitaip, — atrėžė mano bičiulis.— Mano giminės, be abe- 
jo, jūsų brolėną laikys lig tol, kol bus vilties gauti už jį 
pinigų, o kai jos neliks, tai esu tikras, kad paleis jį šunų 
šukuoti ir tegu sau žinosi. 

— O kas man darbo, — atkirto dėdė— Man nei galvon, nei 
uodegon. 

— Taip ir maniau,— tarė Alenas. 

— Kažin kodėl?— pasiteiravo Ebinizeris. 

— Ogi štai kodėl, misteri Ebinizeri Belfurai — atrėžė bičiu- 
lis.— Iš viso to, ką buvau girdėjęs, piršosi dvi išeitys: arba 
jūs, mylėdamas Deividą, sutiksit užmokėti, kad jis pas jus grįž- 
tų, arba dėl tam tikrų priežasčių jo pasirodymas jums bus 
nepageidautinas, todėl mokėsite, kad jį išlaikytų svetimieji. 
Atrodo, kad pirmoji išeitis jūsų nevilioja, taigi lieka antroji, 
ir man šitai džiugu girdėti, — pats įsprausiu kokį varioką į maš- 
nelę, ir giminaičių kišenė .pastorės. 

— Kažkodėl aš jūsų nesuprantu, — suniurnėjo dėdė. 

— Nesuprantat?— nustebo nakties svetys.— Nagi paklausykit: 
jūs nenorite, kad vaikinas grįžtų. Gerai, tai ką su juo daryti, — 
kiek už tai paklosit“ 

Dėdė ničnieko neatsakė, tik neramiai subruzdėjo ant laip- 
telio. 

— Tai štai kaip, sere!— suriko Alenas.— Žinokite, jog aš 
džentelmenas, nešiojąs karališką pavardę; aš ne koks nors be- 
sitrainiojąs prie durų prekeiva. Tad arba tučtuojau duodate 
man -rimtą atsakymą, arba, prisiekiu Glenkou viršukalne, palei- 
siu savo špaga jums žarnas. 

— Ei susimildamas,— suriko dėdė, pašokdamas ant kojų,— 
atsikvošėkite. Kas jums atsitiko? Aš juk paprastas žmogus, 
o ne koks šokių mokytojas, ir stengiuosi kalbėti kuo manda- 
giau. O jūsų tokia nepraustaburniška šneka nedabina. Paleis 
žarnas — grasina. Tai kam tada būtų mano šaudyklė?— bam- 
bėjo dėdė, 

— Ką reiškia iškaršėlio parakas prieš šveitrų plieną Aleno 
rankoj. Tas pat, kaip sraigę sulygint su kregžde,— nusišaipė 
svečias.— Kol kretantys pirštai sugrabalios gaiduką, mano špa- 
gos rankena jau styros jūsų krūtinėj. 2 

— Ek gerbiamasis, kas to nežino!— sutiko dėdė.— Tebūnie, 
kaip jūs norit, daugiau neprieštarauju. Tik sakykit, ko geidau- 
jat,— pamatysit, kad lengvai sutarsim. 

— Šit kas, sere,— nukirto Alenas,— neprašau nieko, tik aiš- 
kaus atsakymo. Trumpai drūtai: ar norite, kad jaunuolį nužu- 
dytų ar laikytų gyvą? 

— O sere,— šūktelėjo Ebinizeris.— O sere, argi šitaip gali- 
ma kalbėti? 

— Nužudyti ar palikti gyvą?— neatlyžo Alenas. 

— Palikit, palikit gyvą!— vaitojo mano dėdė.— Jokio krau- 
jo praliejimo, nuolankiai prašyčiau. 

— Hm, kaip sau norit — atšovė bičiulis.— Tik šitaip dau- 
giau kaštuos. 

— Daugiau?— sukruto Ebinizeris.— Negi jūs tepsite rankas 
krauju? 

— Fiut!-— švilptelėjo Alenas.— Ar šiaip, ar taip nusikalti- 
mas! O nudėti — daug paprasčiau, greičiau ir patikimiau. Pa- 
likti vaikėzą gyvą — reikalas kur kas painesnis. 

— Aš vis dėlto norėčiau, kad jis liktų gyvas, — nusprendė 
dėdė.— Niekam nelinkėjau blogo ir nūnai to nedarysiu, norė- 
damas įtikti pasiutusiam kalniečiui. 

— Žiūrėk, koks skrupulingas. ..— pasišaipė Alenas. 

— Aš — principo žmogus, — atkirto striukai Ebinizeris.— Jei 
man už tai reikia sumokėti, tai ir moku. Be to,— pridūrė jis — 
neužmirškit, kad jaunuolis — mano brolio sūnus. 

— Taigi, taigi, — pritarė Alenas,— o dabar dėl kainos. Man 
šiek tiek sunkoka ją pasakyti; pirma teks išsiaiškinti kai ku- 
rias smulkmenas. Ne pro šalį būtų, sakysim, sužinoti, kiek jūs 
įspraudėte rankpinigių Housizenui? 

— Housizenui!— suglumo dėdė, traukdamasis atatupstas.— 
Už ką? 

— Kad pagrobtų Deividą,— atsakė mano bičiulis. 

— Tai melas, grynas melas!— riktelėjo mano dėdė.— Jis nie- 
kad nebuvo pagrobtas. Jums kažkas begėdiškai primelavo. 
Pagrobtas?! Niekados! 

— Jei vaikino nepagrobė, tai ne mano, ne jūsų ir ne Hou- 
sizeno nuopelnas, jei tik iš viso šio žmogaus žodžiais galima 
tikėti — ramino bičiulis mano dėdę. 

— Ką šitai reiškia?— nustebo Ebinizeris— Ar Housizenas 
jums pasakė? 

— Cha, o iš kur aš žinočiau, tu, prakeiktas senas kelme|— 
visu balsu užriko Alenas.— Mudu su Housizenu — viena ranka, 
abu dalijomės pelną, dabar matote, ar verta jums meluoti. 
Štai ką dar pasakysiu — kvailai padarėte, susidėję su tuo 
jūrų plevėsa ir patikėję jam šitiek asmeniškų reikalų. Bet apie 
tai per vėlu šnekėti: kaip pasiklosi, taip ir išmiegosi. Šit kas 
dabar svarbiausia: kiek jam davėt? 

— Ar jis pats jums nesakė?— paklausė dėdė. 

— Čia mano reikalas,— nenusileido Alenas. 

— Ek,— stenėjo dėdė,— man nerūpi, ką jis pasakė, juk vis 
tiek melavo, o aš jam, kaip dievą myliu, daviau trisdešimt 
svarų. Ba to, pasakysiu jums grynų gryniausią tiesą: pardavęs 
vaikiną, Karolinoj jisai turėjo gauti daug riebesnį kąsnį, tik 
jau ne iš mano kišenės. 

— Dėkui jums, misteri Tomsonai. Šitiek mums puikiausiai 
užtenka, — tarė advokatas, žengdamas priekin ir labai manda- 
giai pridurdamas:— Labą vakarą, misteri Belfurai! 

— Labą vakarą, dėde Ebinizeri!-— pasisveikinau ir aš. 

— Graži naktelė, misteri Belfurai!-— pasirodė ir Torensas. 

Dėdė neišlemeno nė žodžio, tik nei gyvas, nei miręs kaip 
stovėjo ant viršutinio laiptelio, taip ir susmuko, spoksodamas 
į mus tarytum stabo ištiktas. Alenas atsargiai ištraukė iš se- 
nioko rankų šautuvą, o advokatas pakėlė už parankės nuo 
laiptelio ir, nusivedęs į virtuvę, kur suėjo ir visi kiti, paso- 
dino į kėdę šalia išblėsusio, vos-ne-vos rusenančio židinio. 

Akimirką įsispėtrinome į jį, džiaugdamiesi savo pergale, bet 
kartu ir su tam tikra užuojauta dėl tokios senioko gėdos. 

— Na, na, misteri Ebinizeri — ramino advokatas,— nereikia 
šitaip nusiminti,— aš pažadu jums lengvas sąlygas. O tuo tar- 
pu duokite šen rūsio raktus, kad Torensas atneštų mums jūsų 
tėtušio daryto vyno buteliuką tokio įvykio proga. 

Tada, atsigręžęs į mane ir paėmęs už parankės, tarė: 

— Misteri Deividai, aš jums linkiu kuo geriausios sėkmės ir 
džiaugsmo, kurio, manau, jūs -nusipelnėte.— Paskūi su lengva 
juoko gaidele balse kreipėsi į Alėną:— Misteri Tomsonai, leis- 

kite išreikšti savo susižavėjimą: jūs meistriškai suvaidinote 
savo rolę, tik niekaip negaliu suprasti, koks jūsų vardas: Jo- 
kūbas, Karolis ar Jurgis? 

— O kodėl, sere, manote, kad aš turėčiau vadintis vienu iš- 
šių trijų vardų'— tarsi pasijutęs užgautas, pasitempė Alenas. 

— Vien dėl to, kad paminėjote karališką pavardę, sere,— at- 
sakė Renkiloras,— juk ligi šiol niekados karaliaus Tomsono 
nėra buvę ar bent jau tokio nesu girdėjęs, todėl mMuspren- 
džiau, kad jūs turite galvoje vardą, kurį gavote per krikštą. 

Smūgis pataikė į pačią opiausią mano bičiulio vietą, todėl 
neslėpdamas pasakysiu, jog Alenas jį skaudžiai pergyveno. Nė 
burnos nepravėręs, jis įsispraudė į tolimiausią virtuvės kampą 
ir kiūtojo, kol aš, priėjęs prie jo, paspaudžiau ranką ir išreiš- 
kiau pelnytą padėką didžiausiam mano sėkmės kaltininkui. 
Tiktai tuomet jis trupučiuką pralinksmėjo ir galų gale sutiko 
prisidėti prie mūsų draugės. 

Tuo metu židinys jau buvo pakurtas, o vyno butelis atkimš- 
tas, tad, išsiėmę iš pintinės gerą užkandą, trise — Alenas, To- 
rensas ir aš — sėdome prie stalo vakarieniauti. Advokatas su 
dėde išėjo į kitą kambarį pasitarti. Kokią valandą jiedu ten 
išbuvo užsidarę, kol pagaliau sulygo, o mudu su dėde po for- 
malia sutartimi pasirašėme. Pagal sutarties sąlygas dėdė turėjo 
atsilyginti Renkilorui už tarpininkavimą, o man kasmet mo- 
kėti du trečdalius grynų Krūmynės pajamų. 

Taigi baladžių elgeta grįžo namo; tą naktį tysodamas virtuvė- 
je ant skrynių, jau buvau turtingas ir turįs krašte vardą žmo- 
gus. Alenas ir Torensas su Renkiloru knarkė savo guoliuose, 
bet mane, šitiek naktų ir dienų prasivarčiusį po atviru dangu- 
mi purvyne ir ant akmenų, neretai tuščiu pilvu ir amžinoje 
baimėje, tokia permaina paveikė kur kas labiau, negu visos 
pirmykštės negandos, — įsistebeilijęs į palubėje nuo židinio mir- 
gančius šešėlius, kurdamas ateities planus, tysojau lig aušros. 


XXX. SUDIE 
„Nors aš pats ir atplaukiau į ramų uostą, bet kaip bus su 
Alenu, kuriam tiek esu skolingas? Be to, nedavė ramybės žmog- 
žudystė ir Džeimso Glenso reikalai. Šiuos rūpesčius išsipasako- 
jau Renkilorui, mudviem šen ten besivaikščiojant apie šeštą 

valandą ryto priešais Krūmynės langus; aplinkui, kiek tik akys 
užmato, driekėsi mano protėvių laukai ir miškai, kurie dabar 
jau man priklausė. Netgi kalbant apie tuos liūdnus reikalus, 
žvilgsnis vis nuklysdavo į tolumas, o širdis išdidžiai suspurdė- 
davo iš džiaugsmo. 

Advokatas net neabejojo, kad mano šventa pareiga padėti 
savo bičiuliui; bet kokia kaina aš turįs jam rasti būdą ištrūkti 
iš Škotijos, bet dėl Džeimso Renkiloras kitaip manė. 

— Misteris Tomsonas,— šnekėjo jis,— yra viena, o jo gimi- 
naitis — visai kas kita. Nežinau visų smulkmenų, bet, kiek su- 
prantu, į bylą įveltas žymus didikas, kurį, jums leidus, vadin- 
sime A. H.!, ir kuris, kaip manoma, ypatingai nepalankus kal- 
tinamajam. A. H., be abejo, kilnus didikas, bet, misteri Deividai, 
timeo gui nocuere deosŽž. Jei sukliudysite jam atkeršyti, prisi- 
minkite, kad yra patikimas būdas atsikratyti jūsų parodymų: 
jus patį pasodinti į kaltinamųjų suolą. Tada sėdėsite ant to 
paties suolo, kaip ir misterio Tomsono giminaitis. Jūs sakysi- 
te — esu nekaltas, bet anas irgi toksai pat. Būti teisiamam už 
kalniečio nužudymą kalniečių teisme, kur teisėjo kėdėje kal- 
nietis,— tai tiesiausias kelias į kartuves. 

Kažkada anksčiau apie visa tai ir aš panašiai buvau galvojęs, 
bet jokios išeities neradau, tad dabar apsimečiau naivuoliu ir 
kuo nuoširdžiausiai leptelėjau: 

— Tokiu būdu, sere, matyt, nieko kito man nebelieka, kaip 
kartuvės. 

— Mano brangusis berniuk,— susijaudino advokatas,— ke- 
liauk su dievu ir daryk, kaip manai esant teisinga. Netiktų 
man tokiame amžiuje patarti rinktis gėdingą, nors ir saugų 
kelią, todėl atsiimu savo žodžius ir atsiprašau. Eikite ir atli- 
kite savo pareigą, o jei reikės, mirkite kartuvėse kaip džen- 
telmenas. Pasaulyje esti daug blogesnių dalykų, negu kar- 
tuvės. 

— Ne tiek jau daug, sere,— atsakiau jam šypsodamasis. 

— Ne, sere, lig soties, — prieštaravo jis.— Toli pavyzdžių ne- 
reikia ieškoti. Štai jūsų dėdei būtų dabar dešimt kartų geriau 
sąžiningai kyboti kartuvėse. 

Taręs šiuos žodžius ir vis dar neprarasdamas geros nuotai- 
kos,— iš to galėjau spręsti, kad Renkilorui neapsakomai pati- 


! Argailio hercoga.. 
2 Bijausi tų, kurie kiršina dievus (10t.). 

kau,— jis pasuko namo ir ten parašė du laiškus, aiškindamas, 
ką su jais daryti. 

— Šitą, — rodė jis,— įteiksite mano bankininkams, Britų linų 
pramonės bendrovei, kad jūsų vardu atidarytų sąskaitą. Pasitar- 
kite su misteriu Tomsonu: jis žino kelius, o jūs su savo kreditu 
padėsite jam pasprukti. Tikiuosi, kad jūs su savo lobiais elgsi- 
tės protingai, bet, tvarkant Tomsono reikalus, patarčiau būti 
itin dosniu. O dėl jūsų bičiulio giminaičio geriausia kreiptis 
į generalinį prokurorą ir, papasakojus jam visą istoriją, pasisiū- 
lyti liudininku. Ar jis priims šią paslaugą, ar ne — tai jau kita 
kalba, kuri priklausys nuo A. H. Nūnai, kad būtumėte tinkamai 
rekomenduotas prokurorui, parašiau kitą laišką jūsų bendrapa- 
vardžiui, gerbtinam žmogui, mokslininkui Belfurui iš Pilrigo. 
Bus geriau, jei jus pristatys bendrapavardis, o Pilrigo lerdas 
gražiuoju sugyvena su generaliniu prokuroru Grantu. Jūsų vie- 
toje aš neapsunkinčiau jo smulkmenomis. Ir, žinote ką, nėra 
jokio reikalo minėti misterio Tomsono. Mokykitės iš misterio 
Belfuro — jis geras jums pavyzdys, o šnekėdamas su prokuro- 
ru — būkite atsargus. Visuose šiuose reikaluose tepadeda jums 
dievas, misteri Deividai! 

Taip taręs advokatas atsisveikino ir, lydimas Torenso, pa- 
traukė prie kelto, o mudu su Alenu pasileidome į Edinburgą. 
Einant takeliu pro vartų stulpus ir nebaigtą ręsti sarginę, vis 
atsigręždami dirsčiojome į mano tėvo gimtinę. Stovėjo ji, pil- 
ka, didžiulė, ir, atrodė, kad jokia gyva dvasia ten negyvena, 
tiktai viename viršutiniame lange tarsi kiškio ausys iš urvo 
šen ten šmėsčiojo naktinės kepuraitės spurgos. Nekaip aš čia 
buvau sutiktas, dar nesvetingiau priimtas, tad gerai, kad nors. 
išeinant mane lydėjo akimis. 

Dūlinome mudu su Alenu iš lėto; netraukė širdis nei keliau- 
ti, nei kalbėtis. Abu krimto ta pati mintis — artėjo mūsų atsi- 
sveikinimo akimirka, slėgė prabėgusių dienų prisiminimai. Be- 
je, Mudu kalbėjomės, ką dabar darysime: nusprendėme, kad 
Alenas bus netoliese, slapstydamasis čia šen, čia ten, bet vieną 
kartą per dieną sutartoje vietoje pasirodys, kad galėtume pa- 
sikalbėti akis į akį arba per pasiuntinį. Tuo tarpu aš turėjau 
rasti kokį nors notarą iš Apino Stiuartų, kuriuo visiškai būtų 
galima pasikliauti; šis žmogus turėtų rasti laivą ir parengti visa, 
kad Alenas galėtų saugiai pasprukti. Viską aptarę, vėl nuti- 

lome, tarsi pristigę žodžių; nors aš dar mėginau paerzinti Ale- 
ną, pravardžiuodamas misteriu Tomsonu, o jis mane — dėl nau- 
jų drabužių ir mano dvaro, bet abu jautėme, kad mums kur 
kas labiau norėjosi verkti, o ne juoktis. 

Žingsniavome trumpiausiu keliu per Korstorfino kalvą, kol, 
priėję vietą, vadinamą Atsipūsk Ir Padėkok, žvilgterėjome že- 
myn, kur anapus Kostoriino pelkių, tolumoje, dunksojo miestas 
su pilim ant kalvos, ir abu iš karto stabtelėjome, nes be žodžių 
buvo aišku, kad čia turėsime skirtis. Dar sykį pakartojome 
viską, dėl ko buvome susitarę: notaro adresą, valandą, kurią 
turėjome susitikti su Alenu, ir signalus, kuriuos turėjo žinoti 
tas, kas ateis su juo pasimatyti. Paskui atidaviau pinigus, ku- 
riuos turėjau,— vieną ar dvi ginėjas, gautas iš Renkiloro,— 
kad jis bent tuo sykiu nebadautų. Tylėdami dar kurį laiką žiū- 
rėjome į Edinburgą. 

— Na, ką gi, sudie!-— pasakė Alenas, tiesdamas man kairę 
ranką. , 

— Sudie!— tariau aš ir, stipriai ją paspaudęs, ėmiau leistis 
nuo kalvos. 

Mudu net nedirstelėjome vienas kitam į akis; kol Alenas 
neišnyko iš akių, nė karto į jį neatsigręžiau. Tik eidamas 
į Miestą, jaučiausi toks vienišas ir apleistas, kad vos susilai- 
kiau neatsisėdęs ant grioviakrančio ir neapsižliumbęs kaip ma- 
žas vaikas. 

Kai žygiavau sostinės gatvėmis pro Vakarų bažnyčią ir di- 
džiąją turgavietę, jau buvo kon4 pusiaudienis. Didžiuliai de- 
šimtaukščiai—penkiolikaaukščiai namai, siauručiai su arkomis 
vartai, pro kuriuos be paliovos sruvė pėstieji, krautuvių lan- 
guose išdėliotos prekės, spūstis ir nesiliaujantis klegesys, biau- 
rūs kvapai, puošnūs drabužiai ir tūkstančiai kitų smulkmenų, 
kurių neverta prisiminti, taip mane sutrikdė, kad apstulbintas 
pasileidau su srove iš vieno šono į kitą, visą laiką galvodamas 
apie Aleną, stovintį ant Atsipūsk Ir Padėkok. Nors atrodė, 
kad turėčiau stebėtis visu tuo blizgesiu ir naujovėmis, bet visą 
laiką kažkur viduje maudė šaltas gaižulys, tarytum gailestis, 
kažką ne taip padarius. 

Galų gale apvaizdos ranka su šurmuliuojančia srove atvedė 
mane prie Britų linų pramonės bendrovės banko durų. 

GENERALINIS PROKURORAS 


I. TURTINGAS ELGETA 


1751 metų rugpiūčio 25-ąją, apie antrą valandą dienos, aš, 
Deividas Belfuras, išėjau iš Britų linų pramonės bendrovės. 
Man įkandin kurjeris nešė maišiuką pinigų, o keletas vyriau- 
siųjų tos firmos atstovų lankstėsi man, stovėdami ant slenks- 
čio. Prieš porą dienų ir netgi dar vakar dienos rytą aš buvau 
panašus į pakelės elgetą, tikrą skarmalių kiauromis kišenėmis; 
mano draugas buvo įstatymo pasmerktas išdavikas, mano pa- 
ties galva įkainota už nusikaltimą, apie kurį kalbėjo visa šalis. 
Šiandien aš gavau palikimą: tapau turtingu įpėdiniu, lerdu, 
turinčiu dvarą. Banko kurjeris nešė mano auksą, mano kiše- 
nėje gulėjo rekomendaciniai laiškai, žodžiu, kaip sako priežo- 
dis, gyvenk ir norėk. 

Tačiau dvi aplinkybės gramzdino mane kaip sunkus balastas 
laivą. Viena jų — nelengvas ir mirtinai pavojingas žygis, kurio 
ketinau imtis; antra — vieta, kur aš buvau. Didžiulis ir niaurus 
miestas, judri ir triukšminga žmonių daugybė man buvo nau- 
jas pasaulis, atsibasčius iš, pelkių kemsynų, pajūrio smėlynų ir 
ramių kaimo vietovių. Itin mane trikdė miestiečių apstas. Ren- 
kiloro sūnus buvo žemo stogo ir džiūsna; į jo drabužį vos įlin- 
dau. Nekaip atrodžiau, ir man buvo labai nejauku žingsniuoti 
priekyje banko kurjerio. Aiškus daiktas, praeiviai tuoj ims 
iš manęs tyčiotis arba, dar blogiau, klausinėti, tad ryžausi kuo 
greičiau įsigyti drabužius, o kol kas eiti šalia kurjerio, paėmus 
jį už parankės, lyg mes būtume bičiuliai. 

Lakenbuso krautuvėje nusipirkau tinkamus drabužius, ne itin 
puošnius, nes nenorėjau pasirodyti išsišokėliu, bet gerus ir pa- 
tvarius, kad tarnai žiūrėtų į mane su pagarba. Iš krautuvės 
nuėjau pas ginklų pardavėją, nusipirkau paprastą špagą, pritin- 
kančią dabartinei mano visuomeninei padėčiai. Su špaga jau- 

čiausi kur kas saugesnis, nors, nemokant gintis, ji man tik ga- 
lėjo sukelti naujų pavojų. Kurjeris, gana prityręs žmogus, nu- 
tarė, jog aš vykusiai pasirinkau drabužį. 

— Į akis niekas nekrinta,— pasakė jis — viskas kuklu ir tin- 
kama. O špagos, žinoma, reikalauja jūsų padėtis. Bet, jūsų 
dėtas, aš sugebėčiau geriau panaudoti savo pinigus. 

Jis patarė man nusipirkti šiltas kojines Kovgeit Beke, jo pus- 
seserės krautuvėlėje; kojinės esą „nepaprastai stiprios“. 

Tačiau aš turėjau kitų, skubesnių darbų. Atsidūriau sename 
niūriame mieste, kuris, dievaži, atrodė nelyginant koks triušių 
gardas — gyventojų galybė, o visokių perėjimų ir užkaborių 
raizgyte priraizgyta. Joks svetimšalis negalėtų čia susirasti 
draugo, nebent kitą tokį pat svetimšalį. Net ir pakliuvęs į tuos 
pat namus, kurių reikėjo, jis kiaurą dieną galėjo ieškoti rei- 
kiamų durų,— taip susigrūdę žmonės gyveno tuose ankštuose 
namuose. Paprastai čia reikėdavo samdytis berniuką, vadinamą 
„Kkedžiu“. Keėdis lydėdavo ir vesdavo jus, kur jums reikėjo, 
o paskui, kai reikalai būdavo sutvarkyti, parlydėdavo namo. 
Bet kedžiai, nuolat dirbantys tą darbą ir žinantys kiekvieną 
miesto namą ir žmogų, ilgainiui virto šnipais. Iš misterio Kem- 
belo buvau girdėjęs, kad jie palaikydavo savo tarpe ryšius, 
itin smalsiai domėdavosi, ko juos pasisamdžiusiam žmogui rei- 
kia, žodžių, tai buvo policijos akys ir ausys. Mano kaily atsi- 
dūrusiam žmogui buvo labai neprotinga leisti paskui save 
slampinėti tokiam šeškui. Turėjau kuo greičiau padaryti tris 
vizitus: giminaičiui misteriui Belfturui iš Pilrigo, Stiuartų rašti- 
ninkui, Apino patikėtiniui, ir pagaliau Viljamui Grantui, eskvai- 
rui iš Prestongrendžo, Škotijos generaliniam prokurorui. Vizi- 
tas pas mMisterį Beliurą manęs kompromituoti negalėjo; be to, 
Pilrigas buvo už miesto, tad, kojų ir škotų kalbos padedamas, 
aš pats galėjau susirasti kelią. Bet kiti du vizitai buvo kas 
kita. Vizitas Apino patikėtiniui tuo metu, kai aplink tik ir 
plyšojo apie Apino žmogžudystę, buvo ne tik pavojingas, bet 
ir visiškai nesuderinamas su prokuroro lankymu. Net geriausiu 
atveju mano pasiaiškinimas su Viljamu Grantu turėtų būti keb- 
lus. Tačiau jei jis sužinotų, kad aš atėjau tiesiai iš Apino pa- 
tikėtinio, tai vargu ar mano reikalai nuo to pagerėtų, o Aleną 
galėčiau ir visiškai pražudyti. Taigi jaučiausi nei pakartas, 
nei paleistas. Ta padėtis man visiškai nepatiko. Tad nutariau 
tuojau pat užbaigti su misteriu Stiuartu ir jakobitiškąja mano 

bylos dalimi ir tuo tikslu pasinaudoti kurjerio nurodymais. Ta- 
čiau atsitiko taip, kad nesuskubau jam pasakyti adreso, kai ėmė 
dulkti lietus, tiesa, nesmarkus, bet, kad nepakenktų mano nau- 
jam drabužiui, mudu palindome po namo atbraila siauro skers- 
gatvio pradžioje. 

Nepažindamas vietos, iš smalsumo paėjau kiek tolėliau. Siau- 
ras akmenimis grįstas akligatvis staigiai leidosi žemyn. Abipus 
jo kūpsojo stulbinamai aukšti namai su prakeršai išsikišusiais 
aukštais. Viršum jų matėsi tik siauras dangaus ruoželis. Iš to, 
ką galėjau įžvelgti pro namų langus, o taip pat iš pagarbiai 
atrodančių žmonių, kurie įeidavo ir išeidavo iš tų namų, nu- 
sprendžiau, kad namų gyventojai labai padorūs. Tasai kampelis 
sudomino mane tarytum pasaka. 

Aš vis dar stovėjau ir žiūrėjau, tik staiga užpakaly savęs 
išgirdau kažką greitu, vienodu žingsniu einant ir žvangant plie- 
ną. Skubiai atsigręžęs, išvydau būrį ginkluotų kareivių, ve- 
dančių gražų aukštą vyriškį su apsiaustu. Vyriškis ėjo šiek 
tiek palenkęs galvą į šoną, tarsi slapta reikšdamas kažkam 
pagarbą, pasitikinčiai mojavo rankomis ir klastingai vypsojo. 
Man pasirodė, kad jis žvelgia į mane, bet aš negalėjau su- 
gauti jo žvilgsnio. Visa procesija nužingsniavo prie vienų skers- 
gatvio durų, kurias atidarė žmogus, vilkintis puošnia livrėja. 
Du kareiviai įvedė suimtąjį vidun, kiti su šautuvais stojo prie 
durų laukti. 

Miesto gatvėse nieko negali atsitikti, kad nesusirinktų žiop- 
linėtojai ir vaikai. Taip buvo ir dabar. Bet susirinkusieji netru- 
"kus išsiskirstė. Beliko trys: mergina, apsirengusi kaip ledi, 
su Dramondų spalvų kepuraite ir du jos draugai arba, tikriau 
sakant, bendraminčiai, apskurę žaliūkai, kokių daugybę suti- 
kau, bastydamasis po Kalnuotąją Škotiją. Visi trys rimtai kal- 
bėjosi gaelų kalba. Tos kalbos garsai man buvo malonūs, jie 
priminė Aleną. Nors lietus nustojo ir kurjeris skubino keliauti 
toliau, aš priėjau dar arčiau prie trijulės, tikėdamasis nugirsti, 
apie ką jie kalba. Ledi griežtai barė apdriskėlius, o tiedu 
nėrėsi iš kailio, melsdami atleisti; buvo matyti, kad ji pri- 
klausė jų vado šeimai. Visi trys rausėsi po kišenes ir, kiek 
galėjau suprasti, sukrapštė tik pusę fartingo. Aš nusišypsojau, 
pamatęs, kad visi kalniečiai panašūs, kits į kitą: visi laikėsi 
oriai, bet piniginės buvo tuščios. 


Mergina ūmai atsigręžė, ir aš pamačiau jos veidą. Tiesiog 
nuostabu, kaip gali kartais jaunos moters veidas paveik- 
ti vyriškį: įsirėžia į širdį ir lieka joje, nors jis nė pats 
nežino, kodėl. Atrodo, kad to veido kaip tik jam ir stigo. 
Jos akys buvo nepaprastos — skaisčios kaip žvaigždės. Matyt, 
ir tai prisidėjo prie bendro įspūdžio. Bet tuo metu, kai ji atsi- 
gręžė, visų aiškiausiai atsimenu vos vos praviras jos lūpas. 
Šiaip ar taip, aš stovėjau ir spoksojau į ją kaip kvailys. O ji, 
nemaniusi, kad kas nors gali būti taip arti, žiūrėjo į mane 
nustebusiomis akimis, ir kiek ilgiau, negu to reikalavo geras 
tonas. 

Į kaimietišką mano galvą šovė mintis, ar tik ji nesistebi nau- 
juoju mano drabužiu. Išraudau kaip vėžys, bet ji, veikiausiai, 
savaip suprato mano nuraudimą, nes paėjo su savo palydovais 
skersgatviu tolyn, kur vėl ėmė ginčytis kaip ginčijosi, tik aš 
nebegalėjau girdėti. 

Jaunomis merginomis aš ir anksčiau dažnai žavėdavausi, bet 
taip smarkiai ir netikėtai susižavėjęs niekada nebuvau. Pa- 
prastai aš labiau linkęs trauktis, negu drąsiai žengti į priekį, 
nes labai bijojau būti moters pajuoktas. Atrodytų, kad ir dabar 
turėjau apsčiai priežasčių elgtis taip, kaip buvau įpratęs: juk 
sutikau šią jauną merginą miesto gatvėje, lyg ir einančią pas- 
kui suimtąjį, sykiu su dviem nevalyvais apdriskusiais kalnie- 
čiais. Bet šiuo sykiu įsipynė ir kažkas kita: mergina tikriausiai 
pagalvojo, kad aš klausausi jos paslapčių. Nauja mano visuo- 
meninė padėtis, špaga ir nauji drabužiai neleido man dabar 
pakęsti to įžeidimo. Turtingas elgeta negalėjo susitaikyti su 
mintimi, kad jį taip suniekino, ir kaip tik ši jauna mergina. 

Taigi nusekiau paskui ir, kuo greičiausiai nusiėmęs naująją 
skrybėlę, tariau: 

— Madam, laikau savo pareiga jums pasakyti, kad gaelų 
kalbos nesuprantu. Taip, jūsų pasikalbėjimo klausiausi, nes 
turiu draugų anapus kalnų ir šios kalbos garsai man juos 
primena. Bet jei jūs ir graikiškai kalbėtumėte, aš, tur būt, 
daugiau suprasčiau apie jūsų reikalus, negu dabar. 

Ji linktelėjo man. 


ki ir labai panėšėjo į anglų, nors skambėjo kur kas maloniau.— 
Ir katė gali žiūrėti į karalių. 

— Aš nenorėjau jūsų įžeisti — kalbėjau toliau.— Nežinau, 
kaip elgiamasi mieste, ir iki šios dienos nebuvau įkėlęs kojos 
į Edinburgą. Laikykite mane kaimo stuobriu ir jūs būsite teisi. 
Lengviau man pačiam prisipažinti, kad taip yra, negu laukti, 
kada jūs tai pastebėsite. 

— Tikrai labai keista, kad svetimi žmonės kalbėtųsi kits su 
kitu gatvėje,— pasakė ji — Bet jei jūs užaugęs kaime, čia jau 
kita kalba. Aš taip pat esu iš kaimo, iš Kalnuotosios Škotijos, 
kaip matote, todėl ir jaučiuosi kaip svetimoje šalyje. 

— Dar nė savaitė nepraslinko, kai perėjau kalnus ir buvau 
Belkvidero nuokalnėse,— pasakiau. 

— Belkvidero?— sušuko jinai— Tai jūs iš Belkvidero? Aš 
džiaugsmu nesitveriu vien tą pavadinimą išgirdusi. Jei jūs 
ten gyvenote gana ilgai, aišku, turite pažinti ką nors iš mūsų 
bičiulių ir giminių. 

— Aš gyvenau pas itin garbingą ir gerą žmogų, pas Juodąjį 
Dunkaną Maklareną,— atsakiau. 

— Aš pažįstu Dunkaną, ir jūs visiškai teisingai pavadinote 
jį garbingų žmogumi, — pasakė ji— Jo žmona taip pat dora 
moteris. 

— Taip,— pritariau— jie puikūs žmonės. O kokios ten gra- 
žios apylinkės! 

— Kur kitur atrasi tokią vietelę!— sušuko jinai. — Aš mėgs- 
tu visus tenykščius žalumos kvapus ir viską, kas ten auga. 

„Man labai patiko, kad mergina taip pagyvėjo. 

— Gaila, kad neatvežiau jums viržių puokštės, — pasakiau.— 
Nors man ir nereikėjo užkalbinti jūsų, bet dabar, kai pasirodė, 
kad turime bendrų pažįstamų, labai prašau manęs neužmiršti. 
Esu Deividas Belfuras. Ši diena man laiminga: aš tapau dvaro 
savininku ir neseniai išvengiau mirtino pavojaus. Norėčiau, 
kad jūs neužmirštumėte mano pavardės, atmindama Belkvide- 
rą, — užbaigiau.— Aš taip pat neužmiršiu jūsų pavardės, atmin- 
damas šią laimingą man dieną. 

— Mano pavardės negalima garsiai ištarti — atsakė ji išdi- 
džiai. — Jau daugiau kaip šimtas metų niekas jos garsiai neta- 
ria, nebent atsitiktinai. Aš neturiu pavardės kaip Taikos Sūnūs!. 
Šiaip mane vadina Katriona Dramond. 


! Pasakos personažai. 

Dabar supratau, su kuo kalbu. Visoje Škotijoje buvo už- 
drausta tik viena Makgregorų pavardė. Bet, užuot sprukęs 
nuo tokios nepageidautinos pažinties, šnekėjausi toliau. 

— Aš pažinojau žmogų, kuris buvo tokioje pat padėtyje, 
kaip ir jūs, — pasakiau, — ir manau, kad, greičiausiai, jis jūsų 
giminaitis. Tai Robinas Oigas. 

— Nejaugi?— sušuko jinai. — Jūs bendravote su Robiu? 

— Aš praleidau su juo naktį, — atsakiau. 

— Taip, jis nakties paukštis, — tarė ji. 

— Mes turėjome porą dūdmaišių — kalbėjau toliau, — ir jūs, 
tur būt, įsivaizduojate, kaip laikas praėjo. 

— Šiaip ar taip, jūs, matyt, nesate mano priešas, — pasakė 
ji. — Prieš valandėlę raudonšvarkiai pravedė jo brolį. Tai ma- 
no tėvas. 

— Nejaugi?— sušukau.— Jūs Džeimso Moro duktė? 

— Vienintelė jo duktė, — atsakė jinai, — suimtojo duktė! Kaip 
aš galėjau bent trumpam tai užmiršti ir kalbėtis su nepa- 
žįstamais! 

Tuo metu vienas jos palydovų kreipėsi į ją baisia anglų 
kalba, klausdamas, kas daryti su tabaku. Atidžiai į jį pažvel- 
giau: jis buvo neaukštas, kreivakojis, rudaplaukis ir didžiagal- 
vis. Vėliau, nelaimei, man teko artimiau su juo susipažinti. 

— Šiandien apsieisime be tabako, Nili,— atsakė jinai — Kaip 
gausi jo, neturėdamas pinigų? Tegul tai bus tau pamoka: kitą 
kartą būsi atidesnis. Manau, kad Džeimsas Moras nelabai bus 
patenkintas Niliu iš Tomo. 

— Mis Dramond,— tariau,— aš jau sakiau jums, kad ši die- 
na man laiminga. Paskui mane žengia banko kurjeris. Atmin- 
kite, kad jūsų šalyje, Belkvidere, aš svetingai buvau priimtas. 

— Jus priėmė ne mano klano žmogus. 

— Tegul ne jūsų, bet aš skolingas jūsų dėdei už malonumą, 
kurį suteikė jo grojimas. Be to, aš pasiūliau jums savo drau- 
gystę, ir jūs užmiršote laiku jos atsisakyti. 

— Jūsų pasiūlymas darytų jums garbę, jei kalba eitų apie 
stambius pinigus,— pasakė ji, — bet aš jums tuojau viską paaiš- 
kinsiu. Džeimsas Moras sėdi kalėjime, surakintas grandinėmis. 
Pastaruoju metu jį kasdien atveda čia pas prokurorą.. 

—- Pas prokurorą?— sušukau.— Argi čia? 

— Čia prokuroro Granto iš Prestongrendžo namai,— atsakė 
ji — Jau keletą sykių jie vedė čia mano tėvą. Nežinau kam, 

bet, rodos, jam bus suspindusi šiokia tokia viltis. Jie neleidžia 
man matytis su tėvų, o jam — rašyti man. Mums tenka lūku- 
riuoti jo Kings-strite, norint pakeliui perduoti jam tabako ar 
ko kito. Šiandien tas žioplys Nilis Dunkano sūnus, pametė 
keturis pensus, kuriuos daviau tabakui. Džeimsas Moras liks 
be tabako ir pagalvos, kad duktė jį pamiršo. 

Aš išėmiau iš kišenės šešių pensų monetą, padaviau Niliui 
ir liepiau eiti tabako. Paskui kreipiausi į ją: 

— Tie šeši pensai atkeliavo su manim iš Belkvidero. 

— Taip, — pasakė jinai, — jūs esate Gregorų bičiulis! 

— Nenorėčiau apgaudinėti jūsų, — kalbėjau toliau— Aš la-. 
bai mažai ką žinau apie Gregorus ir dar mažiau apie Džeimsą 
Morą ir jo žygius. Bet nuo tos akimirkos, kai stoviu šiame 
skersgatvyje ir šį tą sužinojau apie jus, neapsiriksite, jei pa- 
vadinsite mane savo bičiuliu. 

— Mano bičiulis negali būti Gregorų priešas,— atšovė jinai. 

— Aš pasistengsiu tapti jų draugu, — pasakiau. 

— Ką jūs apie mane pagalvosite,— sušuko ji,— jei aš ištiesiu 
ranką pirmam pasitaikiusiam nepažįstamajam! 

— Aš tik pagalvosiu, kad jūs gera duktė. 

— Aš negalėsiu nurimti, kol nesugrąžinsiu jums pinigų, — 
tarė ji.— Kur jūs apsistojęs? 

— Teisybę pasakius, kol kas niekur, — paaiškinau,— nes mies- 
te dar neišbuvau nė trijų valandų. Bet jeigu duosite savo 
adresą, aš būsiu toks įžūlus, kad pats ateisiu savo šešių pensų. 

— Galiu pasitikėti jumis?— paklausė ji, 

— Nebūgštaukite: savo žodį aš tesėsiu — atsakiau. 

— Antraip Džeimsas Moras nepriimtų jūsų pinigų, — pasakė 
jinai. — Aš gyvenu už Dino kaimo, šiauriniame upės krante, 
pas misis Dramond Ougilvi iš Alerdaiso, artimą savo giminaitę. 
Jai bus malonu jums padėkoti. 

— Vadinasi, mes susitiksime, kai tik sutvarkysiu visus savo 
reikalus, — pasakiau ir, vėl atsiminęs Aleną, skubiai atsisvei- 
kinau. 

Aš negalėjau nepagalvoti atsisveikindamas, kad mes jautė- 
mės pernelyg laisvai, būdami taip menkai pažįstami, ir kad 
gerai išauklėta mergina nebūtų elgusis taip ryžtingai. Kurjeris 
pertraukė negarbingas mano mintis. 

— Maniau, kad jūs turite bent trupučiuką sveiko proto,— 
pasakė jis nepatenkintas.— Taip eidami mes niekad nenueisi- 

me, kur reikia. Žengęs žingsnį, jau ėmėte mėtyti pinigus. Jūs 
esate tikra gaišatis — štai kas! Ir dar bičiuliaujatės su paleis- 
tuvėmis! 

— Jei tik išdrįsite dar sykį taip prabilti apie jaunąją 1e- 
di. ..— pradėjau aš. 

— „Ledi"'!— sušuko jis— Dieve apsergėk! Apie kokią ledi 
jūs kalbat! Argi šita ledi? Pilnas miestas tokių. „Ledi“! Matyti, 
kad jūs menkai pažįstate Edinburgą. 

Mane suėmė pyktis. 

— Veskite mane, kur liepiau,— pasakiau, — ir užsičiaupkite. 

Jis pakluso, bet ne visai; nors daugiau ir nebesikreipė tie- 
siai į Mane, bet užtat ėmė įkyriu balsu, visaip darkydamas me- 
lodiją, dainuoti, kuo begėdiškiausiai iš manęs šaipydamasis: 


Kai ėjo Meli Li gatve, kad pūstelėjo vėjas! 

Jai kykas nulėkė, bet ji vėl eina sau kaip ėjus. 
Keliaujam mes ir šen, ir ten, toli ir netoli, 

Bet tūpčiojam visi linksmai tik apie Meli Li. 


II: KALNIEČIŲ PATIKĖTINIS 


Misteris Čarlzas Stiuartas gyveno viršuje ilgių ilgiausių laip- 
tų, kokius tik kada galėjo išmūryti mūrininkas: jie turėjo ne 
mažiau kaip penkiolika laiptatakių. Kai pagaliau užkopiau į vir- 
šų ir duris atidaręs klerkas pasakė, jog šeimininkas namie, aš 
vos galėjau atgauti kvapą ir pasiųsti savo kurjerį atgal. 

— Keliaukite sau, kur kojos neša!-— tariau, paėmęs iš jo 
rankų pinigų maišiuką, ir nuėjau paskui klerką. 

Pirmajame kambaryje buvo kontora. Be klerko kėdės ir sta- 
lo, apkrauto teismo bylomis, jokių kitų baldų čia nebuvo. 
Caretimame kambaryje neaukštas, žvitrus žmogelis įdėmiai stu- 
dijavo kažkokį dokumentą ir, man įėjus, beveik nepakėlė 
galvos. Jis net nenuėmė piršto nuo lapo, kurį žiūrinėjo, tar- 
tum ketino išvaryti mane lauk ir vėl imtis savo darbo. Man 
tai visiškai nepatiko. O dar labiau nepatiko, kad klerkas iš 
savo kambario galėjo girdėti, ką mes kalbėsime. 

Aš paklausiau, ar tai jis — advokatas Čarlzas Stiuartas. 

— Tas pats, — atsakė.— Leiskite man savo rėžtu paklausti, kas 
jūs esate? 

— Jūs niekad negirdėjote nei Mano pavardės, nei apie ma- 
ne patį, — pasakiau.— Tačiau aš turiu gerai jums žinomo žmo- 
gaus ženklą. Jūs puikiai jį pažįstate,— tyliai pakartojau,— bet, 
gal būt, nenorėtumėte girdėti apie jį dabartinėmis aplinkybė- 
mis. Reikalas, kurį norėčiau jums patikėti, konfidencialus. Žo- 
džiu, noriu būti tikras, kad jis liks tarp mūsų. 

Tylėdamas jis atsistojo, nepatenkintu veidu padėjo į šalį sa- 
vo dokumentą, pasiuntė klerką su kažkokia užduotimi ir užda- 
rė duris. 

— Dabar, sere,— tarė sugrįžęs, — sakykite, ką turite pasakyti, 
ir nieko nebijokite. Nors aš nujaučiu, kas yra!— sušuko jis.— 
Iš anksto jums sakau: arba jūs pats esate Stiuartas, arba jus 
atsiuntė Stiuartas! Tai šlovingas vardas, ir nedera man reikšti 
nepasitenkinimo juo, bet aš imu pykti, vien jį išgirdęs. 

— Aš esu Belfuras,— pasakiau.— Deividas Belfuras iš Krūmy- 
nės. O kas mane pasiuntė, sužinosite iš šito daikčiuko.— Ir aš 
parodžiau jam sidabrinę sagą. 

— Įsidėkite ją į kišenę, sere!— sušuko jis.— Pavardės galite 
neminėti. Aš pažįstu to niekšo sagą. Velniai jį rautų! Kur jis 
dabar? : 

Atsakiau, kad nežinau, kur dabar Alenas, bet jis susiradęs 
saugią slėptuvę — bent taip jam atrodę, — kažkur į šiaurę nuo 
miesto. Jis būsiąs tenai tol, kol jam bus parūpintas laivas. Aš 
pasakiau dar, kaip ir kur galima susitikti su Alenu. 

— Aš visad tikėjausi patekti į kartuves per savo šeimy- 
nėlę!— sušuko jis— Manau, kad ta diena išaušo! Surask jam 
laivą, — užsimanė! O kas už laivą mokės? Tur būt, jis iš proto 
išsikraustė! 

— Tuo jau aš pasirūpinsiu, misteri Stiuartai, — pasakiau.— 
Štai jums maišiukas pinigų, o jei reikės daugiau, bus galima 
ir dar gauti. 

— Neklausiu, kokiai partijai priklausote,— tarė jis. 

— Neklauskite,— atsakiau šypsodamas,— nes aš esu tikrų tik- 
riausias vigas. 

— Palaukite, palaukitė...— pertraukė mane misteris Stiuar- 
tas.— Ką visa tai reiškia? Jūs vigas? Tuomet kaip čia atsirado- 
te su Aleno saga? Kas gi čia per tamsus reikalas, į kurį ir jūs 
įsipainiojote, misteri vige! Jūs prašote mane ginti žmogų, pa- 
smerktą už maištą ir kaltinamą žmogžudyste, žmogų, už kurio 

galvą paskirti du šimtai svarų, o paskui pareiškiate, kad jūs 
vigas! Daug esu sutikęs vigų, bet tokių kažkodėl nepamenu. 

— Jis — įstatymu pasmerktas maištininkas,— pasakiau, — ir aš 
labai dėl to apgailestauju, nes laikau jį savo bičiuliu. Ką gi, 
jaunystėje jo niekas nenukreipė į teisingą kelią. Lyg tyčia, jį 
kaltina ir žmogžudyste, bet tas kaltinimas neteisingas. 

— Jei tvirtinate, kad taip yra...— pradėjo Stiuartas. 

— Greitai ne tik jums, visiems pasakysiu, kad taip yra, — 
atsakiau.— Alenas, kaip ir Džeimsas, nekaltas. 

— O,— pasakė jis, — viena iš kito išplaukia. Jei Alenas ne- 
įveltas į bylą, ir Džeimsas negali būti kaltas. 

Aš ibemat trumpai jam papasakojau, kaip susipažinau su 
Alenu, kaip pasidariau Apino žmogžudystės liudininku, kokių 
nuotykių turėjome, bėgdami viržių brūzgynais, ir kaip aš tapau 
dvaro savininku. 

— Dabar, sere,— kalbėjau toliau,— kai jūs. susipažinote su 
tuo, kas įvyko, patys matote, kaip aš buvau įpainiotas į jūsų 
šeimos ir jūsų bičiulių reikalus. Ir kuo ši byla bus paprastesnė, 
kuo joje bus mažiau kraujo, tuo mums visiems bus geriau. Jūs 
pats suprantate, kad pavedimų šiuo reikalu negaliu patikėti 
pirmam pasitaikiusiam advokatui. Man belieka paklausti jus, 
ar imatės šios bylos. 

— Nelabai norėčiau jos imtis, bet kad atėjote su Aleno sa- 
ga, vargu ar galiu rinktis,— pasakė Stiuartas.— Ką liepsite 
daryti; — paklausė, ėmęs plunksną. 

— Pirmiausia — slapta išsiųsti Alėną,— pradėjau.— Bet aš jau 
sykį tai sakiau. 

— Taip, vargu ar galėčiau tai užmiršti — atsakė Stiuartas. 

—- Antra —pinfpgai, kuriuos likau skolingas Kluniui— tę- 
siau.— Nežinau, kaip galėčiau juos pasiųsti, bet jums vargu 
ar sunku bus tai padaryti. Jam reikia įteikti du svarus ster- 
lingų, penkis šilingus, pusantro penso ir fartingą. 

Jis užsirašė. 

— Paskui misteris Henderlendas,— pasakiau, — Ardguro pa- 
mokslininkas ir misionierius. Labai norėčiau pasiųsti jam taba- 
ko. Be abejo, jūs bendraujate su jūsų Apino bičiMiais, o Ard- 
guras taip arti Apino, kad, tikriausiai, galėsite imtis ir šito 
reikalo. 

— Kiek pasiųsti tabako? — paklausė jis. 

— Manau, du svarus, — atsakiau. 

— Du,— pakartojo Stiuartas. 

— Paskui dar Alisona Heisti, mergina iš Laimkilnso,— kalbė- 
jau toliau,— ta, kuri man ir Alenui padėjo persikelti per For- 
tą. Norėčiau pasiųsti jai gražią, jos luomui pritinkančią šven- 
tadieninę suknelę. Tada mano sąžinė būtų rami. Tiesą šnekant, 
juk mudu skolingi jai už gyvybę. 

— Malonu pastebėti, misteri Belfurai, kad jūs labai dos- 
nus, — pasakė jis užsirašydamas. 

— Gėda būti kitokiam pirmąją dieną, kai pasidarai turtuo- 
liu, — atšoviau— O dabar prašau suskaičiuoti, kiek reikės iš- 
laidoms ir jūsų darbui apmokėti. Norėčiau žinoti, ar liks man 
šiek tiek pinigų, ne todėl, kad man gaila išleisti juos visus,— 
viską atiduočiau, kad tik Alenas būtų saugus!—ir ne todėl, 
kad nieko daugiau neturiu, bet pačią pirmąją dieną aš pa- 
ėmiau tiek daug pinigų banke, kad nelabai, gražu bus, jei kitą 
dieną ir vėl ten eisiu. Tik žiūrėkite, kad jums užtektų,— pri- 
dūriau,— nes nepageidaučiau vėl su jumis susitikti. 

— Man patinka, kad jūs dar ir apdairus,— pasakė advoka- 
tas.— Bet, mano galva, jūs rizikuojate, palikdamas tokią didelę 
sumą mano nuožiūrai. 

Jis pasakė tai, neslėpdamas pašaipos. 

— Ką gi, tenka rizikuoti, — atsakiau.— Aš noriu paprašyti jus 
dar vienos paslaugos, būtent, nurodyti man butą, nes kol kas 
neturiu pastogės. Tik reikia taip sutvarkyti, lyg aš būčiau atsi- 
tiktinai radęs tą butą, antraip, jei prokuroras sužinos, kad mes 
pažįstami, bus labai prasti popieriai. 

— Galite būti visiškai ramus,— pasakė Stiuartas.— Aš nie- 
kad neištarsiu jūsų pavardės, sere. Manau, kad vargšas pro- 
kuroras nė nežino apie jūsų egzistavimą. 

Pamačiau, kad ne visai sėkmingai būsiu pradėjęs. 

— Tokiu atveju jam ruošiamas nemalonus siurprizas, — ta- 
riau,— jau rytoj, kai nueisiu pas jį, tas kurtinys sužinos, jog 
aš egzistuoju. 

— Kadą nueisite pas jį?— paklausė misteris Stiuartas.— Kat- 
ras Mudviejų išėjo iš proto, jūs ar aš? Ko jums eiti pas pro- 
kurorą? 

— Save įduoti,— atsakiau. 

— Misteri Belfurai, — sušuko jis,— regis, jūs iš manęs juo- 
kiatės?! 

— Nesijuokiu, sere,— pasakiau, — nors jūs, rodos, leidžiate 
sau tokią prabangą mano atžvilgiu. Įsidėkite galvon visam lai- 
kui: aš nenusiteikęs juokauti. 

— Ir aš, — atsakė Stiuartas.— Be to, siūlau jums įsidėti gal- 
von, kaip teikėtės išsireikšti, kad jūsų elgesys man vis mažiau 
patinka. Jūs ateinate pas mane su visokiais prašymais, kad su- 
tvarkyčiau krūvą labai abejotinų reikalų ir nežinia kiek laiko 
būčiau priverstas bendrauti su visiškai nepageidaujamais as- 
menimis, O paskui pareiškiate, kad tiesiai iš mano kontoros 
einate susitikti su prokuroru! Nei Aleno saga, nei jis pats 
neprivers manęs imtis šios bylos. 

— Mano galva, nėr ko taip pykti. — pasakiau— Gal būt, ir 
galima išvengti to, kas jums taip nepatinka, bet aš regiu vie- 
nintelę išeitį: nueiti pas„prokurorą ir pasisakyti, kas aš. Gal jūs 
žinote kokią kitą išeitį? Jei tikrai ją surastumėt, neprieštarau- 
čiau ir, prisipažįstu, man nuo krūtinės akmuo nukristų. Ro- 
dos, kad pasikalbėjimas su prokuroru neišeis man į sveikatą. 
Tačiau man aišku, kad „turiu duoti savo paliudijimus,— taip 
tikiuosi išgelbėti Aleno reputaciją, jei kas nors dar iš jos liko, 
ir Džeimso galvą, nes to atidėlioti negalima. 

Jis patylėjo valandėlę, norėdamas atsikvėpti, o paskui pa- 
sakė: 

— Meldžiamasis, niekas jums niekad neleis duoti tokių pa- 
liudijimų. 

— Na, mes dar pažiūrėsime,— atsakiau, — kai noriu, aš mo- 
ku būti atkaklus. 

— Jūs tikras asilas!-- sušuko Stiuartas.— Jiems juk reikia 
Džeimso galvos! Džeimsą reikia pakarti! Ir Aleną, jeigu jiems 
pavyktų jį sugauti, bet jau Džeimsą būtinai! Eikite pas pro- 
kurorą, ir pamatysite, kad jis sugebės jus nutildyti. 

— Aš esu gėresnės nuomonės apie prokurorą,— pasakiau. 

— Velniop prokurorą!— sušuko jis.— Svarbiausia čia Kem- 
belai, mMielasis mano! Visas klanas supuls ant jūsų, na ir ant 
nelaimingo prokuroro! Keista, kaip jūs nesuprantate savo būk- 
lės! Jei jie neturės garbingų priemonių užčiaupti jums burną, 
jie griebsis negarbingų. Jie gali pasodinti jus į kaltinamųjų 
suolą, ar suprantate?— sušuko jis ir dūrė pirštu man į koją. 

— Taip, — pasakiau, — visai neseniai, šiandien rytą, man apie 
tai kalbėjo kitas advokatas. 

— Kas toks?— paklausė Stiuartas.— Bent jau kalbėjo išmin- 
tingai. 

Pasiaiškinau, kad negaliu pasakyti pavardės, nes jis užsigrū- 
dinęs senas vigas ir nenorėtų būti įpainiotas į tokio pobūdžio 
bylą. 

— Manding, visas pasaulis įpainiotas į šią bylą!— suriko 
Stiuartas.— Ką jūs jam pasakėte? 

Aš papasakojau, kas įvyko tarp manęs ir Renkiloro prie 
dvaro. 

— Vadinasi, jūs kabote greta Džeimso Stiuarto!-— pasakė 
jis.— Štai kas jūsų laukia. 

— O aš vis dėlto tikiuosi šio to geresnio — atsakiau, — bet 
neneigiu, jog rizikuoju. 

— „Rizikuoju“!-— pakartojo jis ir vėl patylėjo.— Man reikia 
padėkoti jums už ištikimybę mano giminaičiams, kuriems esate 
labai prielankus,— kalbėjo jis toliau, — jei tik užteks jums tvir- 
tybės neatsižadėti to prielankumo. Bet perspėju, nebriskite taip 
giliai. Nenorėčiau būti jūsų vietoje, nors ir esu Stiuartas, net 
jei to reikėtų visiems Stiuartams nuo Nojaus laikų. Rizika! 
Aš nuolat rizikuoju. Bet bylinėtis Kembelų krašte su Kembe- 
-lais, kai teisėjai ir prisiekusieji — Kembelai? Galvokite, ką no- 
rite, apie mane, Belfurai, bet tai pranoksta mano galias. 

— Matyt, mūsų pažiūros skirtingos, — pastebėjau.— Mano tė- 
vas išmokė mane žiūrėti į viską tik taip, o ne kitaip. 

— Tegu jis būna pašlovintas! Jis paliko dorą sūnų, — pasakė 
advokatas.— Bet aš nenorėčiau, kad smerktumėte mane per 
griežtai. Mano padėtis nepaprastai sunki. Supraskite, sere, jūs 
sakotės esąs vigas, 0 aš pats nežinau, kas toks esu. Aišku, 
ne vigas — vigu negaliu būti. Bet įsidėmėkite, aš, gal būt, ne 
itin uolus ir priešingos partijos šalininkas. 

— Teisybė?— sušukau.— To buvo galima laukti iš tokio pro- 
tingo Žmogaus. 

— Prašau nemeilikauti!— užriko jis.— Kaip viena, taip ir ki- 
ta pusė turi protingų Žmonių. Bet aš nė menkiausio noro ne- 
turiu kenkti karaliui Jurgiui. O kai dėl karaliaus Jokūbo, aš 
nėmaž neprieštarauju, kad jis anapus jūros gyvena. .Supras- 
kite, visų pirmiausia aš esu juristas. Aš mėgstu savo knygas, 
vyno butelį, gerą ginamąją kalbą, gerai surašytą bylą, mėgstu 
paplepėti parlamento rūmuose su kitais advokatais ir sulošti 

golfo partiją šeštadienio vakarą. Ką tai turi bendra su kalnie- 
čių pledais ir palašais!? 

— Iš tikrųjų, — pasakiau, — jūs nelabai panašus į atšiaurų 
kalnietį. 

— Nelabai?— pakartojo jis.— Visai nepanašus, meldžiamasis! 
O tuo tarpu aš gimiau kalnuose ir privalau šokti pagal savo 
klano dūdelę. Klanas ir kilmė turi būti aukščiau visko. Tai 
tas pat, apie ką jūs kalbėjote. Tėvas mane viso to išmokė, 
o aš pasidariau iš to puikiausią amatą! Visą laiką turiu darbo 
su išdavyste ir išdavikais ir privalau slapta juos pervežti tai 
vienur, tai kitur, o čia dar prancūzų rekrutai,— kad juos kur 
nas vargas su jais! Neseniai iškėliau ieškinį jaunojo Ardšilio, 
mano pusbrolio, vardu. Remdamasis vedybų sutartimi, jis rei- 
kalavo dvaro. Konfiskuoto dvaro! Aš sakiau, kad tai nesąmonė, 
bet jiems nerūpi. Taigi aš turėjau slėptis už kito advokato, 
kuriam tą byla taip pat nepatiko, nes grėsė pražūtimi mums 
abiem, kiršino prieš mus žmones, gėdos dėme krito ant mūsų 
reputacijos! O ką aš galėjau padaryti? Juk esu Stiuartas ir 
turiu rūpintis savo klanu ir savo šeimyna! Dar vakar vieną 
Stiuartų nugabeno į kalėjimą. Už ką? Puikiai žinau: tūkstantis 
septyni šimtai trisdešimt šeštųjų metų aktas, rekrutai karaliui 
Liudvikui. Matysite, jis pakvies mane jį ginti, ir dar viena 
dėmė kris afAt mano vardo. Tikėkite manimi, jei mokėčiau 
nors vieną hebraišką žodį, spiaučiau į viską ir pasidaryčiau 
dvasininku! 

— Tikrai sunki padėtis, — pasakiau. 

— Nepaprastai sunki!— sušuko jis.— Štai kodėl aš tokios ge- 
ros nuomonės apie jus, nes jūs ne Stiuartas, o iki kaklo įklim- 
pęs į Stiuartų bylą. Nežinau, kam jūs taip darote. Nebent pa- 
reigos jausmo skatinamas... 

— Tikiuosi, kad taip ir yra, — atsakiau. 

— Tai puiki savybė, — pasakė jis— Bet štai sugrįžo mano 
klerkas. Jei sutiksite, papietausime trise. Po pietų aš duosiu 
jums adresą labai padoraus žmogaus, kuris mielai priims jus 
nuomininku. Be to, prigrūsiu jūsų kišenes aukso iš jūsų pačių 
maišiuko. Jūsų reikalas toli gražu nekainuos taip brangiai, kaip 
manote, įskaitant ir pervežimą laivu. 


1 Dviašmenis kardas. 

Parodžiau, kad gali išgirsti klerkas. 

— Robio nėra ko bijoti!— sušuko jis.— Jis, vargšelis, taip pat 
Stiuartas ir slapta išsiuntė daugiau prancūzų rekrtutų ir išda- 
vikų popiežininkų, negu turi plaukų ant galvos. Tą mano veik- 
los sritį tvarko Robinas. Ką mes dabar surasime, Robi, kas 
sutiktų plaukti į Prancūziją? 

— Šiuo metu yra Endis Skougelis su „Dirvuole“,— atsakė 
Robis.— Atsitiktinai buvau sutikęs Housizeną, bet jis laivo ne- 
turi. Paskui yra dar Tomas Stobas, bet juo nelabai pasitikiu: 
mačiau jį stovint su kažkokiais įtartinais plevėsom. Jei kalba 
eina apie ką nors reikšminga, nepasikliaučiau Tomu. 

— To žmogaus galvą įvertino dviem šimtais svarų, Robi- 
nai, — pasakė Stiuartas. 

— Nejaugi Alenas Brekas?— sušuko klerkas. 

— Taigi. — atsakė jam šeimininkas. 

— Velniai griebtų, čia tai rimtas darbas!— tarė Robinas.— 
Pabandysiu pasikalbėti su Endžiu: jis labiausiai tiks. 

— Man rodos, čia labai sunki užduotis, — pasakiau. 

— Visos jos sunkios, misteri Belfurai, — atsakė Stiuartas. 

— Jūsų klerkas,— kalbėjau toliau,— ką tik paminėjo Housi- 
zeną. Tur būt, tai tas pats Housizenas, kurį aš pažįstu, ,„Tes- 
tamento“ kapitonas. Nejaugi jūs pasitikėtumėte juo? 

— Jis ne itin gražiai pasielgė su jumis ir Alenu,— atsakė 
misteris Stiuartas,— bet apskritai esu apie jį geros nuomonės. 
Jei susiderėtume ir jis priimtų Aleną į savo laivą, esu tikras, 
kad pasielgtų su juo garbingai. Robi, ką jūs pasakysite? 

— Nėra sąžiningesnio škiperio už Elį, — atsakė klerkas.— Aš 
pasikliaučiau Elio žodžiu, net jei būčiau pats ševalje arba Api- 
no vadas, — pridūrė jis. 

— Juk tai jis anuomet atvežė daktarą, ar ne taip?— paklausė 
advokatas. 

— Jis, — atsakė klerkas. 

— Jis ir nuvežė jį atgal? — paklausė Stiuartas. 

— Taip, nors ano piniginė buvo pilna aukso, ir Elis tą Ži- 
nojo!— sušuko Robinas. 

— Taip, tur būt, sunku iš pirmo žvilgsnio susidaryti teisin- 
gą nuomonę apie žmones, — pasakiau. 

— Štai tą aš ir buvau užmiršęs, kai jūs įėjote pas mane, mis- 
teri Belfurai, — atsakė advokatas. 

III. VYKSTU Į PILRIGĄ 


Kai tik pabudau kitos dienos rytą naujame savo bute, tuč- 
tuojau atsikėliau ir apsirengiau nauju drabužiu. Paskui, sušvei- 
tęs pusryčius, išėjau tęsti savo nuotykių. Tikėjausi, kad Alenu 
bus pasirūpinta. Džeimso byla kur kas sunkesnė, ir aš negalė- 
jau nenumanyti, kad tas žygis gali man kainuoti brangiau, ne- 
gu kad sakė visi, kam aiškinau savo planą. Vadinasi, pasie- 
kiau kalno viršūnę tik tam, kad krisčiau žemyn, tik tam ištvė- 
riau tiek sunkių išmėginimų, kad, pasiekęs turto, pripažinimo, 
apsivilkęs miestiečio drabužį ir prisisegęs špagą, užbaigčiau gy- 
venimą savižudybe, be to, pasirinkdamas pačią prasčiausią jos 
rūšį — kartuves karaliaus įsakymu. 

„Kodėl aš taip darau?“"— klausiau savęs, eidamas Hai-stritu 
į šiaurę per Lit Vindą. Pirmiausia sau atsakiau, kad noriu iš- 
gelbėti Džeimsą Stiuartą; iš tikrųjų, mane smarkiai paveikė jo 
nusiminimas, jo žmonos ašaros ir keletas žodžių, kuriuos lep- 
telėjau ta proga. Tuo pat metu pagalvojau, kad man visai vis 
tiek — arba bent turėtų būti vis tiek, — ar Džeimsas mirs savo 
lovoje, ar ant ešafoto. Tarkime, kad jis Aleno giminaitis, bet 
Aleno labui geriausiai būtų sėdėti ramiai ir palikti Džeimsą 
karaliaus, Argailio hercogo ir varnų nuožiūrai. Aš negalėjau 
užmiršti, kad, kai mums su Alenu buvo striuka, jis nerodė 
pernelyg didelio susirūpinimo mumis. 

Paskui man atėjo į galvą, kad aš veikiu teisingumo vardan. 
„Tai puikus žodis“, — pagalvojau ir nutariau, kad jeigu jau 
rizikuojam ir kišamės į politiką, tai visų svarbiausia remtis 
teisingumu ir suprasti, kad vieno nekaltojo mirtis padaro žalos 
visai visuomenei. 

Paskui savo ruožtu prabilo sąžinė: ji sugėdino mane, kam 
apsimetu, jog veikiu kažkokių kilniausių paskatų verčiamas, 
ir įrodė man, kad esu tik plepus, tuščiagarbis vaikis, prikalbė- 
jęs daug skambių žodžių Renkilorui ir Stiuartui ir dabar iš 
savimylos geidžiąs įvykdyti, ką prisigyręs. Maža to, sąžinė 
trenkė man antruoju lazdos galu, apkaltinusi bailio apsukrumu, 
noru, Mažai kuo rizikuojant, nusipirkti kuo didesnę saugumo 
garantiją: kol dar nepranešiau apie save Ir nepasiaiškinau, aš, 
be abejonės, rizikavau kiekvieną dieną sutikti Mangą Kembelą 
arba šerifo padėjėją, kurie galėjo mane pažinti ir sulaikyti 
kaip Apino žmogžudystės bendrininką. Ir aišku, kad jei sėk- 

mingai pasisakyčiau, ateityje galėčiau būti ramesnis. Bet kai 
pradėjau svarstyti šį argumentą rimtai, nepamačiau jame nieko 
gėdingo. O dėl viso kito pagalvojau: „Turiu du kelius, ir jie 
abū veda ten pat. Negaliu leisti, kad Džeimsą pakartų, jei galiu 
jį išgelbėti, ir būtų juokinga, jei aš, tiek priplepėjęs, nieko ne- 
padaryčiau. Džeimso laimė, kad aš iš anksto prisigyriau, bet 
ir man tai neišėjo į bloga, nes aš privalau elgtis taip, kaip 
liepia sąžinė. Aš turiu džentelmeno vardą ir išteklius. Bus 
blogai, jei paaiškės, kad neturiu džentelmeno taurumo.“ 

Paskui dar pagalvojau, kad tai pagoniškos mintys, pašnabž- 
dom sukalbėjau poterius, melsdamas drąsos, jeigu jos pristig- 
tų, ryžto garbingai įvykdyti savo pareigą, kaip daugybė ka- 
reivių ją įvykdo mūšyje ir lieka sveiki. 

Tokie samprotavimai suteikė man tvirtybės, nors negalėjau 
užsimerkti prieš gresiantį pavojų ir tą aplinkybę, kad jeigu 
vykdysiu, ką užsibrėžęs, lengvai galiu atsidurti ant kartuvių 
pakopų. Nors pūtė rytys, oras buvo vaiskus. Gaivus vėjo dvel- 
kimas vėsino man kraują, primindamas rudenį, pūvančius 1a- 
pus, kapuose besiilsinčius mirusiuosius. Man atrodė, kad jei 
aš numirsiu šiuo laimingiausiu savo gyvenimo metu, numirsiu 
už svetimą reikalą, tai velnias čia bus prikišęs nagus. Ant Kel- 
tono kalvos viršaus, nors metas buvo neįprastas tokiems žai- 
dimams, vaikai šūkalodami leido aitvarus, kurie aiškiai buvo 
matyti dangaus fone. Mačiau, kaip vėjas iškėlė vieną didžiulį 
aitvarą labai aukštai, o paskui trenkė žemėn į prožirnius. 
O aš žiūrėjau ir galvojau: „Štai taip bus ir tau, Deivi!“ 

Mano kelias ėjo per Moutero kalvą išilgai gyvenvietės ir 
šlaite išsimėčiusių dirbamų sklypų. Visuose namuose girdėjosi 
audimo staklių gaudesys, soduose dūzgė bitės, žmonės, stovė- 
dami tarpduriuose, šnekučiavosi nesuprantama man kalba. Vė- 
liau sužinojau, kad tas kaimas vadinasi Pikardžiu ir kad jame 
dirba prancūzų audėjai Linų verpimo susivienijimui. Jie man 
parodė kelią į Pilrigą, Mano kelionės tikslą. Kiek tolėliau nuo 
kelio išvydau kartuves, kuriose kabojo du grandinėmis sukaus- 
tyti žmonės. Pagal paprotį pirmiausia jie buvo įkišti į degutą, 
ir dabar kadarojo vėjyje; grandinės džeržgėjo, paukščiai suko 
ratu viršum nelaimingų pakaruoklių ir garsiai klykavo. Tas 
vaizdas, tarsi mano paties būgštavimų įsikūnijimas, taip pa- 
veikė mane, kad aš niekaip neįstengiau nuo jo atsitraukti. 
Šitaip besisukinėdamas aplink kartuves, susidūriau su sene, pa 

našia į burtininkę, sėdinčia prie stulpų. Ji linkčiojo galvą, 
lankstėsi ir kalbėjo pati su savimi. 

— Kas jie tokie, motuš?— paklausiau, rodydamas į lavonus. 

— Telaimina tave viešpats!— sušuko ji — Tai du mano myli- 
mieji, du mano buvę mylimieji, sakalėli mano. 

— Už ką juos pakorė?— paklausiau. 

— Už teisybę, — atsakė ši — Dažnai aš jiems pranašaudavau, 
kuo visa tai užsibaigs. Už du Škotijos šilingus, anei skatiko 
daugiau, abu šaunuoliai dabar kabo čia! Jie pasiglemžė juos iš 
berniuko, kuris atėjo iš Braitono. 

— Aje,— pasakiau greičiau sau, negu beprotei senei, — ne- 
jaugi juos taip nubaudė už tokį mažmožį? 

— Parodyk man savo delną, sakalėli, — užulbavo ji, —ir aš 
tau pasakysiu tavo likimą. 

— Ne, motuše,— atsakiau, — aš ir taip gerai žinau, kas manęs 
laukia. Niekada nereikia žiūrėti per toli į priekį. 

— Aš skaitau likimą iš tavo veido,— pasakė ji — Regiu gra- 
žią merginą žėrinčiomis akimis, mažą žmogutį rudu rūbu, aukš- 
tą poną įpudruotu peruku ir kartuvių šešėlį ant tavo kelio. 
Parodyk delną, sakalėli, ir senoji Merenė tau paburs. 


Dvi atsitiktinės frazės, kurios lyg ir darė užuominą į Aleną 
ir Džeimso Moro dukterį, taip mane apstulbino, kad, sviedęs 
varioką, šokau bėgti nuo šito klaikaus sutvėrimo, o ji, varty- 
dama monetą, taip ir liko sėdėti mataruojančių pakaruoklių 
šešėlyje. 

Jei ne tas susitikimas, mano kelias Lit Voko plentu būtų 
buvęs smagesnis. Senovinis pylimas kirto laukus; taip kruopš- 
čiai įdirbtų laukų aš niekad nebuvau matęs. Be to, man patiko 
toksai nuošalus kaimas. Tačiau mano ausyse vis dar džeržgėjo 
pakaruoklių grandinės, šmėkščiojo akyse senosios raganos gri- 
masos ir kaip košmaras slėgė mintis apie du pakaruoklius. 
Taip, liūdna dalia — patekti į kartuves! Ar žmogus pateko į jas 
už du Škotijos šilingus, ar, kaip sakė misteris Stiuartas, iš 
pareigos jausmo — skirtumas nedidelis, kai Matai tą žmogų 
išdegutuotą, sukaustytą ir su kilpa ant kaklo. Gali kaboti ir 
Deividas Belfuras... Kiti jaunuoliai eis pro šalį savo reikalais 
ir abejingai žvilgters į jį; beprotės senės sėdės prie kartuvių 
papėdės ir pranašaus jiems ateitį. Švariai, dailiai apsirengusios 
merginos, eidamos pro šalį, nusigręš ir užsiims nosį. Aš gerai 

įsivaizdavau tas merginas: jų akys pilkos, o kykai Dramondų 
spalvos. 

Nors mane kamavo sunkios mintys, bet kai priėjau Pilrigą ir 
išvydau gražų namą smailu stogu, stovintį pakelėj tarp jau- 
nų medžių guotų, pasijutau kupinas ryžto. Palei duris stovėjo 
pabalnotas lerdo žirgas, o jis pats sėdėjo kabinete, apsikrovęs 
mokslo veikalais ir muzikos instrumentais, nes buvo ne tik 
didis filosofas, bet ir geras muzikantas. Jis visai nuoširdžiai 
mane priėmė ir, perskaitęs Renkiloro laišką, maloniai pasiūlė 
man savo paslaugas. 

— Kuo aš galiu jums (būti naudingas, pusbroli Deividai, jei- 
gu jau mes esame 'pusbroliai? Parašyti laiškelį Prestongren- 
džui? Žinoma, tai nesunku. Bet ką tame laiškelyje parašyti? 

— Misteri Belfurai, — pasakiau, — esu tikras, ir misteris Ren- 
kiloras taip pat, kad jei papasakočiau savo istoriją su visomis 
smulkmenomis, nelabai ji jums patiktų. 

— Gaila tai girdėti iš jūsų lūpų, brangusis giminaiti,— atsa- 
kė jis. 

— Aš nepriimu jūsų užuojautos, misteri Belfurai, — pasa- 
kiau,— Manęs negalima kaltinti niekuo, nebent paprasčiausia 
žmogiška silpnybe. Atsakau tik už pirmapradę Adomo nuodė- 
mę, įgimto teisingumo stygių ir visos Mano prigimties ydingu- 
mą. Be to, tikiuosi, esu išmokytas į ką kreiptis pagalbos, — 
pridūriau, iš misterio Belfuro veido nusprendęs, kad jis geriau 
galvos apie mane, kai pamatys, jog tvirtai moku katekizmą.— 
Kai dėl gero vardo, nieko rimto negaliu sau prikišti. Aš at- 
sidūriau keblioje padėtyje prieš savo valią ir, kiek galiu spręs- 
ti, nesu dėl to kaltas. Visa bėda, kad aš pakliuvau į politinį 
nesusipratimą, bet, kiek girdėjau, jūs būsite labai patenkintas, 
jei plačiau apie tai nieko nekalbėsiuų. 

— Puiku, misteri Deividai,— atsakė jis,— džiaugiuosi, kad 
esate toks, kokį man jus rekomenduoja Renkiloras. Kai dėl jū- 
sų politinių nesusipratimų, visiškai esate teisus: aš stengiuosi 
išvengti bet kokio įtarimo ir visko, kas galėtų juos sukelti. 
Įdomu tik,— tęsė jis,— kdip aš, visai nežinodamas, kas atsitiko, 
galiu jums padėti? 

— Sere,— pasakiau, — siūlau jums parašyti jo šviesybei, kad 
esu jaunas vyriškis iš geros šeimos ir turtingas. Jeigu neklystu, 
tai bus gryniausia teisybė. 

— Renkiloras laiduoja už tai, — atsakė misteris Belfuras,— 
ir aš šventai tikiu jo žodžiu. 

— Be to, jeigu taip pat šventai tikėtumėte ir mano žodžiu, 
galėtumėte pridurti, kad esu išauklėtas ištikimybės bažnyčiai 
ir karaliui Jurgiui dvasia,— kalbėjau toliau. 

— Nes nei viena, nei kita jums nepakenktų — pasakė mis- 
teris Belfuras. 

— Paskui jūs galite parašyti, kad aš kreipiuosi į jo šviesybę 
labai svarbiu reikalu, susietu su tarnyba jo didenybei ir tei- 
singumo vykdymu, — nurodžiau. 

— Kadangi aš nežinau, kas čia per reikalas, negaliu spręsti, 
kiek jis svarbus. Todėl „svarbus“, o sykiu ir „reikalas“ 
atkrinta. Visa kita galiu parašyti maždaug taip, kaip jūs 
siūlote. 

— O paskui, sere,— pasakiau, kepštelėjęs nykščiu pasmak- 
Ię,— paskui, sere, labai norėčiau, kad jūs įterptumėte savo 
žodelį, kuris, gal būt, galėtų mane apginti. 

— Apginti?— paklausė jis.— Jus? Ta frazė mane. kiek su- 
trikdo. Jei reikalas toks pavojingas, prisipažinsiu, nelabai esu 
linkęs painiotis į jį užrištomis akimis. 

— Galėčiau viską dviem žodžiais paaiškinti — pasakiau. 

— Tur būt, taip bus geriausia, — atsakė jis. 

— Kalba eina apie Apino žmogžudystę. 

Jis iškėlė rankas ir sušuko: 

— Dieve, dieve! 

Iš jo veido ir balso supratau, kad nebetekau užtarėjo. 

— Leiskite paaiškinti jums...— mėginau dar kartą sakyti. 

— Nuolankiai dėkoju, aš nieko nebenoriu apie tai girdėti. 
Visiškai atsisakau klausyti... Tik dėl jūsų ir Renkiloro var- 
do, o galimas daiktas, šiek tiek ir dėl jūsų paties padėsiu kiek 
galėdamas, bet apie faktus aš nebenoriu girdėti. Be to, laikau 
savo pareiga jus perspėti. Tai pavojingas reikalas, misteri Dei- 
vidai, o jūs dar jaunas. Būkite atsargus ir apgalvokite, ką esa- 
te nutaręs daryti. 

— Patikėkite, kad aš jau ne kartą galvojau, misteri Belfurai,— 
pasakiau.— Norėčiau dar sykį atkreipti jūsų dėmesį į Renkiloro 
laišką, kuriame, turiu vilties, jis rašo pritariąs mano suma- 
nymui. 

— Gerai, gerai — pasakė jis,— ką galėsiu, tą padarysiu.— 
Tai sakydamas, jis paėmė plunksną ir popierių, pasėdėjo va- 
landėlę mąstydamas, o paskui ėmė rašyti, kiekvieną Žodį pa- 
sverdamas.— Aš supratau, kad Renkiloras pritaria jūsų suma- 
nymui, tiesa?— paklausė Belfuras. 

— Šiek tiek paabejojęs, jis pasakė, kad žengčiau į priekį 
su dievo pagalba, — atsakiau aš. 

— Iš tiesų čia reikia dievo pagalbos, — pastebėjo misteris 
Belfuras, baigdamas rašyti. Paskui jis pasirašė laišką, perskaitė 
nuo pratlžios ir vėl kreipėsi į mane:— Štai jums, misteri Dei- 
vidai, rekomendacinis laiškas. Aš jį užantspauduosiu neužkli- 
javęs ir įteiksiu jums, kaip to reikalauja forma. Bet kad aš 
veikiu patamsyje, tai perskaitysiu, kad matytumėte, ar laiškas 
toks, kokio jums reikia. 


„Pilrigas, 1751 m. rugpiūčio mėn. 26 d. 


Milorde! 


Leidžiu sau atkreipti jūsų dėmesį į savo bendrapavardį ir 
giminaitį Deividą Belfurą iš Krūmynės, eskvairą, jauną, geros 
kilmės ir didžiai turtingą džentelmeną. Be to, jis išauklėtas re- 
ligingai, Oo jo politiniams įsitikinimams jūsų šviesybė ne- 
turėtų ko prikišti. Misteris Belfuras nepatikėjo man savo 
reikalo, bet aš supratau, kad jis nori jums pranešti kažką, kas 
turi bendro su tarnavimu jo didenybei ir teisingumo vykdy- 
mu — dalykais, į kuriuos, kaip žinoma, jūs žiūrite palankiai. 
Belieka man pridurti, kad jauno džentelmeno sumanymą žino 
ir parėmė keletas jo bičiulių, kurie nerimastaudami šeks, kaip 
reikalas užsibaigs.“ 

— Po šiuo raštu,— kalbėjo toliau misteris Belfuras,— pasira- 
šiau su įprastiniais -pagarbos pareiškimais. Atkreipkite dėmesį, 
aš parašiau „keletas jūsų bičiulių“. Tikiuosi, kad galėsite patvir- 
tinti tą daugiskaitą? 

— Suprantama, sere. Mano sumanymą žino ir jį remia ne 
vienas žmogus, o kai dėl jūsų laiško, už kurį leiskite su džiaugs- 
mu padėkoti, tai jame yra viskas, ko aš galėjau tikėtis. 

— Tai viskas, ką aš galėjau padaryti, — atsakė jis— o ži- 
nant, į kokį reikalą jūs ketinate įsikišti man lieka tik melsti 
dievą, kad to užtektų. 


215 


IV. PROKURORAS PRESTONGRENDŽAS 


Mano giminaitis pasiliko mane piėtums. „Kad namų garbė 
nenukentėtų“,— pasakė jis. Todėl grįždamas aš dar labiau sku- 
bėjau. Apie nieką kita negalėjau galvoti, norėjau kuo greičiau 
žengti sekantį žingsnį ir pasiduoti įstatymo valdžiai. Žmogui, 
atsidūrusiam mano padėty, proga nugalėti neryžtingumą ir 
pagundas buvo itin viliojanti. Tad baisiausiai nusivyliau, kai, 
atėjęs pas Prestongrendžą, išgirdau, kad jo nėra. Manau, kad 
tą minutę ir paskui dar keletą valandų tikrai taip ir buvo. 
„Tačiau žinau, kad prokuroras vėliau sugrįžo ir linkstmai sau 
leido laiką gretimame kambaryje su savo bičiuliais, o aš buvau 
visiškai užmirštas. Seniai būčiau išėjęs, jei ne pašėlęs noras 
kuo greičiau pasiaiškinti ir paskui atsigulti su ramia sąžine. 
Iš pradžių skaičiau, nes mažame kabinete, kur mane paliko, 
buvo be galo daug knygų. Bet skaičiau labai neatidžiai. Diena 
niuko, sutemos stojo anksčiau, negu paprastai, o į kabinetą 
šviesa sklido tik pro mažą langutį, tad galų gale turėjau atsi- 
sakyti net tos pramogos ir kamuotis nieko neveikdamas. Kal- 
bos gretimame kambary, malonūs klavikordų garsai ir moters 
dainavimas iš dalies pakeitė man draugiją. 

Nežinau, kuri buvo valanda, bet buvo jau sutemę, kai atsi- 
darė kabineto durys, ir aš tarpdury išvydau aukštą žmogų. 
Tučtuojau atsistojau. 

— Ar yra čia kas nors?— paklausė žmogus.— Kas jūs? 

— Aš atėjau su Pilrigo lerdo laišku pas prokurorą,— pa- 
sakiau. 

— Seniai jūs čia? — paklausė. 

— Nedrįstu tiksliai pasakyti, kiek valandų, — atsakiau. 

— Pirmą kartą girdžiu, kad manęs laukia, — tęsė jis, gūžte- 
lėjęs pečiais.— Tarnai greičiausiai pamiršo jus. Na, bet jūs pa- 
galiau sulaukėte, aš — Prestongrendžas. 

Tai pasakęs, jis išėjo į gretimą kambarį, mostu kviesdamas 
mane eiti iš paskos. Tenai jis uždegė žvakę ir atsisėdo prie 
rašomojo stalo. Kambarys buvo didelis, pailgas, visi pasieniai 
nustatyti knygų lentynomis. Silpnoje žvakės šviesoje, sklindan- 
čioje iš kambario kampo, aiškiai buvo matyti gražus proku- 
roro stotas ir vyriškas veidas. Veidas jo buvo įraudęs, o akys 
drėgnos ir blizgančios. Pastebėjau, kad prieš atsisėsdamas jis 

kiek susvyravo. Be abejonės, jis atsakančiai pavakarieniavo, 
nors galvojo ir kalbėjo visai blaiviai, 

— Ką gi, sėskite, sere,— pasakė jis,— ir rodykite man Pil- 
rigo laišką. 

Jis atsainiai permetė laiško pradžią, pakėlė akis ir nusilen- 
kė, perskaitęs mano vardą. Skaitydamas paskutiniuosius laiš- 
ko žodžius, jis pasidarė dvigubai dėmesingesnis, ir tikras esu, 
kad perskaitė juos porą kartų. Galite įsivaizduoti, kaip plakė 
mano širdis: dabar juk Rubikonas buvo peržengtas, ir aš atsi- 
dūriau kovos lauke. : 

— Labai džiaugiuosi su jumis susipažinęs, misteri Belfu- 
rai, — užbaigęs skaityti, pasakė jis.— Leiskite pasiūlyti jums 
taurę klareto. 

— Maloningasai milorde, vargu ar dera man taip daryti — 
pasakiau.— Kaip matote iš laiško, atėjau labai svarbiu reikalu, 
O vyną gerti nesu pratęs, tad jis gali mane blogai paveikti. 

— Jūs geriau žinote,— pasakė jis.— Bet, jei leisite, man ne 
pro šalį bus išgėrus buteliuką. 

Jis paskambino, ir, kaip ženklą davus, atėjo liokajus, neši- 
nas vynu ir taurėmis. 

"— Jūs tvirtai nenorite sudaryti man draugijos?— paklausė 
prokuroras.— Tuo atveju geriu už pažintį su jumis! Kuo galiu 
jums patarnauti? 

— Gal būt, turėčiau pradėti tuo, milorde, kad atėjau čia jūsų 
paties primygtinai kviečiamas, — pasakiau. 

— Jūs šiek tiek geresnėje padėtyje, negu aš,— atsakė jis — 
turiu prisipažinti, kad iki šio vakaro aš negirdėjau apie jus. 

— Visai teisingai, milorde. Mano vardo tikrai jūs nežinojo- 
te,— pasakiau. — O tuo tarpų jau senokai geidžiate susipažinti 
su manimi ir net viešai apie tai kalbėjote. 

— Norėčiau, kad jūs šį tą paaiškintumėte,— atšovė jis— 
Nesu aiškiaregys. 

— Ar nepaaiškins jums šį tą toji aplinkybė, — pasakiau — 
kad jei norėčiau juokauti,— nors aš visai nelinkęs to daryti — 
regis, turėčiau teisę reikalauti iš jūsų dviejų šimtų svarų. 

— Kažin už ką?— paklausė jis. 

— Už mano sugavimą,— atsakiau. 

Jis ryžtingai atstūmė taurę ir pašoko kėdėje. 

— Kaip aš visa tai turėčiau suprasti?— paklausė jis. 

— „Aukštas, sveikas aštuoniolikos metų jaunuolis, — pacita- 
vau,— kalba Žemumų tartimi, be barzdos.“ 

— Tie žodžiai man žinomi, — pasakė jis.— Ir jeigu jūs atėjo- 
te čia, ketindamas ne vietoj paišdaigauti, tie žodžiai gali jums 
būti pražūtingi. 

— Mano ketinimas visiškai rimtas, lygiai kaip gyvybės ar- 
ba mirties klausimas, — atsakiau, — ir jūs mane puikiai suprato- 
te. Aš — jaunuolis, kuris kalbėjosi su Glenuru prieš jo mirtį. 

— Matydamas jus čia, galiu tik spėti, jog norite mus įtikinti 
esąs nekaltas, — pasakė. 

— Jūsų išvada visai teisinga,— sutikau. — Esu ištikimas ka- 
raliaus Jurgio pavaldinys, kitaip nebūčiau atėjęs čia, į liūto 
guolį. 

— Labai džiaugiuosi, — pasakė jis.— Tai toks baisus nusikal- 
timas, misteri Belfurai, kad negalima net galvoti apie pasigai- 
lėjimą. Kraujas buvo pralietas barbariškiausiai; jį praliejo žmo- 
nės, kurie, kaip visi žino, priešiškai nusiteikę jo didenybės 
ir mūsų įstatymų atžvilgiu. Aš teikiu tam didelės reikšmės ir 
primygtinai tvirtinu, kad nusikaltimas nukreiptas asmeniškai 
prieš jo didenybę. 

— Deja, milorde,— sausai pridūriau,— jis asmeniškai nukreip- 
tas ir dar prieš vieną įžymų asmenį, kurio vardo nenoriu 
sakyti. 

— Jei tais žodžiais jūs norite padaryti kokią nors užuomi- 
ną, turiu priminti, kad laikau juos netinkamais ištikimo paval- 
dinio lūpoms. Ir jeigu jie būtų pasakyti viešai, laikyčiau savo 
pareiga atkreipti į juos dėmesį — pasakė jis.— Man rodos, jūs 
nesuvokiate, kokia pavojinga jūsų padėtis, antraip būtumėte 
atsargesnis ir nedarytumėte jos dar pavojingesnės, mesdamas 
šešėlį ant teisingumo. Mūsų šalyje teisingumas, kuklių mano 

— Jūs pernelyg daug kraunate ant mano pečių, milorde,— 
pasakiau.— Aš tik kartoju, ką visi kalba, ką girdėjau keliauda- 
mas visur kur iš įvairiausių įsitikinimų žmonių. 

— Kai įgausite daugiau proto, suprasite, kad nereikia kiek- 
viena paskala tikėti, o juo labiau tą paskalą kartoti — pasakė 
prokuroras.— Tikiu, kad nieko blogo jūs nemanėte. Mūsų visų 
gerbiamo didžiūno, kurį tikrai labai sujaudino ta barbariška 
žmogžudystė, padėtis per aukšta, kad ją galėtų pasiekti šmeiž- 

tas. Argailio hercogas,— regite, aš jums atviras,— žiūri į šį 
dalyką taip, kaip ir aš: abu mes turime žiūrėti į jį, kaip liepia 
mūsų teisėjiška priedermė ir tarnyba jo didenybei. Labai no- 
rėčiau, kad liūdnais mūsų laikais visi taip būtų atsižadėję 
šeimyninės nesantaikos jausmų, kaip jis. Bet atsitiko, kad savo 
pareigos auka tapo Kembelas. Argi ne Kembelai visad ėjo 
pirmi pareigos keliu? Aš ne Kembelas ir todėl drąsiai galiu 
tai sakyti. Be to, pasirodo, bendram mūsų labui, tų įžymių 
namų galva šiuo metu yra teismo rūmų pirmininkas. Ir štai 
visuose šalies užvažiuojamuose namuose riboto proto žmonės 
davė savo liežuviams laisvę, o jauni džentelmenai, tokie, kaip 
misteris Belfuras, neapgalvotai kartoja tas paskalas.— Visą kal- 
bą jis pasakė, naudodamasis žinomomis oratoriaus priemonėmis, 
tartum šnekėtų teisme. Paskui, kreipdamasis į mane vėl kaip 
džentelmenas, pasakė:— Bet visa tai neturi ryšio su byla. Belie- 
ka sužinoti, ką man daryti su jumis? 

— Maniau, kad greičiau tai iš jūsų sužinosiu, milorde,— at- 
sakiau. 

— Tikrai, — pasakė prokuroras.— Bet, suprantate, jūs atėjo- 
te pas mane su gera rekomendacija. Šis laiškas pasirašytas įžy- 
maus garbingo vigo,— tęsė jis, trumpam paėmęs laišką nuo 
stalo.— Ir be teisminės tvarkos, misteri Belfurai, visad galima 
susitarti. Iš anksto sakau jums: būkite atsargesnis, kadangi jūsų 
likimas mano rankose. Šioje byloje,— drįsiu nuolankiai jums 
priminti —aš turiu daugiau galios, negu karalius. Ir jeigu 
patiksite man ir patenkinsite mano sąžinę tolesne savo elgse- 
na, pažadu, kad šiandieninis susitikimas liks tarp mūsų. 

— Ką jūs norite tuo pasakyti? — paklausiau. 

— Aš noriu pasakyti, misteri Belfurai — atsakė jis, — kad 
jeigu jūsų atsakymai patenkins mane, niekas nesužinos, kad 
čia buvote. Įsidėmėkite, aš net savo klerko nekviečiau. 

Pamačiau, kur jis suka. 

— Manau, nėra reikalo kam nors sakyti, jog aš buvau pas 
jus, — tariau,— nors nematau, kuo tai galėtų man būti itin 
naudinga. Aš nesigėdiju, čia atėjęs. 

— Ir neturite nė menkiausios priežasties gėdytis,— pritarė 
prokuroras, — lygiai taip, kaip bijoti pasekmių, jei būsite ap- 
dairus. 

— Jums leidus, milorde,— atšoviau,— leiskite pareikšti, jog 
mane įbauginti nelengva. 

— Tikėkite manimi, kad aš visai nenoriu jūsų bauginti,— 
tęsė jis.— Tačiau pradėsime kvotą. Įspėju: nekalbėkite nieko, 
neturinčio ryšio su mano klausimais. Nuo to žymia dalimi pri- 
klausys jūsų saugumas. Ir mano galia turi ribas. 

— Pasistengsiu paklausyti jūsų šviesybės patarimo,— pasa- 
kiau. 

Jis padėjo ant stalo popieriaus lakštą ir užrašė antraštę. 

— Iš jūsų žodžių aiškėja, kad jūs buvote Letermoro girioje 
lemtingo šūvio metu,— pradėjo jis.— Atsitiktinai tenai pate- 
kote? 

— Taip, atsitiktinai, — atsakiau. 

— Kaip jūs pradėjote kalbą su Kolinu Kembelu?— paklau- 
sė jis. 

— Aš paklausiau jį kelio į Ocharną,— atsakiau. 

Pastebėjau, kad jis neužrašo mano atsakymo. 

— Hm...— numykė jis — visiškai pamiršau. Žinokite, miste- 
ri Belfurai, jūsų dėtas, kuo mažiausiai kalbėčiau apie savo 
ryšius su tais Stiuartais. Tai tik komplikuoja bylą. Kol kas 
aš nesu nusiteikęs laikyti tas smulkmenas reikalingomis. 

— Aš buvau linkęs galvoti, milorde, kad tokiu atveju visi 
faktai vienodai svarbūs. 

— Užmirštate, kad mes dabar teisiame Stiuartus,— reikšmin- 
gai pabrėžė proku.oras.— Jei kada nors mums teks teisti jus, 
bus kita kalba: tada aš primygtinai reikalausiu atsakyti į klau- 
simus, kuriuos dabar sutinku apeiti. Tačiau užbaigsime:— pa- 
rengtiniame misterio Mango Kembelo parodyme pasakyta, kad 
tuojau pat po šūvio jūs leidotės bėgti įkalnėn. Kaip tai at- 
sitiko? 

— Aš leidausi bėgti ne tuoj pat, milorde, ir bėgau todėl, 
kad pamačiau žudiką. 

— Vadinasi, jūs pamatėte jį? 

— Taip aiškiai, kaip dabar jus, milorde, nors jis buvo ne 
taip arti, kaip jūs. 

— Jūs, pažinojote jį? 

— Aš jį pažinčiau. 

— Vadinasi, jūs vijotės, bet negalėjote žmogžudžio pavyti? 
-— Negalėjau. 

— Jis buvo vienas? 

— Vienas. 

— Ir nieko daugiau arti nebuvo? 

— Netoliese girioje buvo Alenas Brekas Stiuartas. 

Prokuroras padėjo plunksną. 

— Mes, berods, žaidžiame mįslėmis,— pasakė jis.— Bijau, kad 
ši pramoga netrukus pasirodys jums labai prasta. 

— Aš tik seku jūsų nurodymu, milorde, ir atsakinėju į jūsų 
klausimus, — atšoviau. 

— Pasistenkite laiku apsigalvoti,— pasakė jis.— Aš elgiuosi 
su jumis kuo švelniausiai ir rūpestingiausiai, bet jūs, rodos, 
nėmaž to nevertinate. Viskas gali būti veltui, jei nebūsite at- 
sargesnis, 

— Labai branginu jūsų rūpinimąsi, bet manau, kad manęs 
jūs nesuprantate, — atsakiau kiek virpančiu balsu, nes pama- 
čiau, kad mes pagaliau susikibome.— Aš atėjau čia, norėdamas 
duoti parodymus, kurie galėtų jus įtikinti, jog Alenas nė piršto 
neprikišo prie Glenuro nužudymo. 

Prokuroras valandėlę atrodė sumišęs; jis sėdėjo kietai sučiau- 
pęs lūpas ir žvelgė į mane tarytum įdūkusi katė. 

— Misteri Belfurai — pasakė jis pagaliau,— aš aiškiai jums 
sakau, kad jūs einate blogu keliu ir pakenksite sau pačiam. 

— Milorde,— atsakiau, — šioje byloje aš taip mažai atsižvel- 
giu į asmeninius savo interesus, kaip ir jūs. Dievas regi, aš 
turiu vienintelį tikslą — kad triumfuotų teisingumas ir būtų iš- 
teisinti nekaltieji. Jei, to tikslo siekdamas, sukeliu jūsų nepa- 
sitenkinimą, milorde, turėsiu su tuo apsiprasti. 

Po tų mano žodžių jis atsistojo, uždegė antrą žvakę ir va- 
landėlę įdėmiai žvelgė man į akis. Nustebęs išvydau, kad vei- 
das jo pasikeitė, pasidarė itin rimtas ir, kaip man pasirodė, lyg 
ir išblyškęs. 

— Jūs arba labai naivus, arba, atvirkščiai, nepaprastai gud- 
rus, ir aš Matau, jog turiu rodyti jums daugiau pasitikėjimo, — 
pasakė jis.— Ši byla politinė, taip, misteri Belfurai, malonu jums 
tai ar ne, bet ši byla politinė, ir aš virpu pagalvojęs, kokias 
pasekmes ji gali sukelti. Į politinę bylą, — vargu ar man reikia 
tai sakyti jaunam vyrui su jūsų išprusimu,— mes turime žiūrėti 
visai kitaip, negu į kriminalinę bylą. Salus populi suprema 
lex! — principas, leidžiantis didžiai piktnaudžiauti, bet jis tvir- 
tas ta būtinybės galia, kurią randame gamtos dėsniuose. Jei 


! Tautos gelbėjimas — aukščiausias įstatymas. (Lot.) 


221 


leisite, misteri Belfurai, aš paaiškinsiu jums smulkiau. Jūs no- 
rite mane įtikinti... 

— Prašau atleisti, milorde, bet aš noriu įtikinti jus vien tuo, 
ką galiu įrodyti, — pasakiau. 

— Tyliau, tyliau, jaunikaiti, — pasakė jis — nekibkite prie Žo- 
džių ir leiskite žmogui, kuris galėtų būti jums bent jau tėvu, 
naudotis netobulais savo išsireiškimais ir pasakyti kuklią savo 
nuomonę, net jeigu ji, nelaimei, ir nesutampa su misterio Bel- 
furo nuomone. Jūs norite mane įtikinti, kad Brekas nekaltas. 
Teikčiau tam nedaug reikšmės, juo labiau kad mes negalime 
jo sugauti. Bet reikalas čia ne tik tas. Sutikti, kad Brekas 
nekaltas, vadinasi, atsisakyti kaltinus kitą, visiškai kitos rūšies 
nusikaltėlį, užkietėjusį išdaviką, du kartus pakėlusį ginklą prieš 
karalių ir du kartus pasigailėtą, nepasitenkinimo skleidėją ir 
neginčijamą —kad ir kas būtų paleidęs šūvį — šio žygio ini- 
ciatorių. Neturiu reikalo jums aiškinti, kad kalbu apie Džeim- 
są Stiuartą. 

— Aš jums taip pat atvirai atsakysiu, kad kaip tik ir atėjau 
jums kuo garbingiausiai pareikšti, milorde, kad Alenas ir Džeim- 
sas nekalti, ir esu pasiruošęs liudyti teisme, — pasakiau. 

— Tuomet aš lygiai taip atvirai jums atsakysiu, misteri Bel- 
furai,— atšovė jis, — kad aš nereikalauju jokio jūsų liudijimo 
ir noriu, kad aplamai susilaikytumėte jį davęs. 

— Jūs esate šios šalies teisingumo galva,— sušukau, — ir siū- 
lote man įvykdyti nusikaltimą! 

— Aš visa širdimi rūpinuosi Škotijos labu,— atsakė jis,— ir 
noriu jus priversti paklusti politinei būtinybei. Patriotizmas 
ne visad būna dorybė tikrąja to žodžio prasme. Man regis, 
jūs turite džiaugtis dėl to: čia jūsų apsigynimas. Faktai byloja 
prieš jus. Ir jei aš vis dar stengiuosi padėti jums ištrūkti iš 
labai pavojingos situacijos, darau tai iš dalies dėl to, kad ver- 
tinu jūsų sąžiningumą, atvedusį jus čia, kita vertus, dėl laiško 
iš Pilrigo, bet visų labiausiai dėl to, kad šioje byloje pirmu- 
čiausia žiūriu savo politinės, o ne teisėjo pareigos. Kaip tik 
dėl šios priežasties nuoširdžiai jums kartoju: aš nenoriu išklau- 
syti jūsų liudijimo. 

— Pageidaučiau, kad mano žodžių nepalaikytumėte priešgy- 
niavimu. Aš tik norėčiau, kad jūs teisingai suprastumėte, kuo 
skiriasi mudviejų požiūris į šią bylą, — pasakiau.— Jeigu jums, 


222 


milorde, nereikia mano liudijimo, tai priešinga pusė, tur būt, 
labai juo džiaugsis. 

Prestongrendžas atsistojo ir ėmė vaikštinėti po kambairį. 

— Jūs ,ne toks jaunas,— pasakė jis,— kad aiškiai neatsimin- 
tumėte keturiasdešimt penktaisiais metais visą šalį apėmusio su- 
bruzdimo. Pilrigas rašo, kad jūs ištikimas bažnyčiai ir vyriau- 
sybei. Bet kas gi išgelbėjo bažnyčią ir vyriausybę tais lem- 
tingais metais? Aš nekalbu apie karališkąją didenybę ir jo 
kariuomenę, kurie savo metu davė didelę naudą. Tačiau šalis 
buvo išgelbėta ir mūšis laimėtas dar prieš tai, kai Kember- 
lendas užpuolė Dramosį. Kas ją išgelbėjo? Kartoju: kas išgelbė- 
jo protestantų tikėjimą ir visą mūsų valstybinę santvarką? 
Visų pirma, velionis teismo pirmininkas Kaloudenas; jis daug 
padarė, bet nedaugelis jam už tai padėkojo. Lygiai taip ir 
aš atiduodu visas savo galias tam pačiam darbui ir nelaukiu 
kito atlyginimo, išskyrus įvykdytos pareigos supratimą. Išsky- 
rus prezidentą, kas gi dar? Jūs patys žinote ne blogiau už 
mane. Apie jį daug piktžodžiaujama, ir jūs patys padarėte 
užuominą, čia įėjęs, bet aš sustabdžiau jus. Tai buvo didžiojo 
Kembelų klano hercogas. O štai dabar Kembelas, atlikdamas 
savo tarnybines pareigas, niekšiškai nužudytas. Ir hercogas, ir 
aš — Mudu abu kalniečiai. Bet mes civilizuoti kalniečiai, o di- 
džiuma mūsų klanų ir šeimų necivilizuoti. Šiems tebėra bū- 
dingos laukinių dorybės ir ydos. Jie dar barbarai, kaip ir Stiu- 
artai. Tik barbarai Kembelai kovoja už teisų reikalą, 0 bar- 
barai Stiuartai — už neteisų. Dabar pats spręskite. Kembelai 
laukia keršto. Jeigu jie nesulauks jo,— jei Džeimsas išvengs 
mirties, — Kembelų tarpe kils bruzdėjimas. O tai reiškia, jog 
kils bruzdėjimas visoje Kalnuotoje Škotijoje, kur ir taip ne- 
ramu ir kur toli gražu netrūksta ginklų. Nuginklavimas — 
gryna komedija, ir tiek. 

— Čia aš galiu jums pritarti — pasakiau. 

— Kalniečių bruzdėjimai parankūs senam, budriam mūsų prie- 
šui, — iškėlęs pirštą, kalbėjo prokuroras, vaikščiodamas po kam- 
barį — Ir duodu jums žodį, keturiasdešimt penktieji metai gali 
sugrįžti, skirsis jie tik tuo, kad Kembelai atsidurs priešin- 
goje pusėje. Nejaugi, norėdami išgelbėti Stiuartą, kuris ir taip 
jau keletą kartų buvo teistas, jei ne už šį, tai už kitokius nu- 
sikaltimus, jūs siūlote įtraukti savo tėvynę į karą, pakirsti 
mūsų tėvų tikėjimą, rizikuoti tūkstančių niekuo nekaltų žmo- 

nių gyvybėmis ir turtu? Tie argumentai lemia mano poziciją, 
manau, nulems ir jūsų, misteri Belfurai, jei mylite savo tėvy- 
nę, vyriausybę ir religinę tiesą. 

— Jūs kalbate su manimi atvirai, ir aš dėkingas jums,— 
tariau.— Savo ruožtu pasistengsiu būti toks pat garbingas, kaip 
ir jūs. Tikiu, kad jūsų politika teisinga. Tikiu, kad sunki pa- 
reiga slegia jūsų pečius. Tikiu, kad jūs užsikrovėte tas pareigas, 
kuomet stojote dirbti į šį aukštą postą, kuriame ir dabar esate. 
Bet aš paprastas Žmogus, mažne berniokas, ir man užtenka pa- 
prastų pareigų. Aš tegalvoju apie dų dalykuss apie nelaimin- 
gąjį, neteisingai pasmerktą greitai ir gėdingai mirčiai, ir apie 
jo Žmonos ašaras, kurių niekaip negaliu užmiršti. Aš negaliu 
to nepaisyti. Toks jau mano charakteris. Jei šaliai lemta pra- 
žūti, tegul ji žūna. Jei aš esu aklas, meldžiu dievą, kad jis 
apšviestų mane, kol dar nevėlu. 

Klausydamas manęs, prokuroras stovėjo sustingęs, o kai aš 
užbaigiau, dar kiek laiko stovėjo kaip stovėjęs. 

— Tai nenumatyta kliūtis — tarė jis garsiai, kalbėdamasis 
pats su savimi. 

— Ką jūs ketinate su manimi daryti, milorde?— paklausiau. 

— Ar žinote,— pasakė jis, — kad jūs galėtumėte nakvoti ka- 
lėjime, jei aš panorėčiau? 

— Aš miegojau blogesnėse vietose, milorde,— atsakiau. 

— Štai kas, brangusis mano,— pasakė jis, — iš mūsų pasikal- 
bėjimo man aišku, kad aš galiu pasitikėti jūsų garbės žodžiu. 
Pažadėkite man, kad išsaugosite paslaptyje ne tik tai, kas įvy- 
ko tarp mūsų šiandien, bet ir viską, ką žinote apie Apino bylą, 
ir aš jus paleisiu. 

-— Aš galiu pažadėti paslaptį saugoti iki rytojaus arba iki 
bet kurios artimiausios dienos, kurią jūs nurodysite,— atšo- 
viau.— Aš nenoriu, kad jūs galvotumėte, jog esu pernelyg gud- 
rus. Bet, jei duočiau žodį be išlygų, jūsų šviesybė pasiektų 
savo tikslą. 

— Aš nenorėjau jūsų įvilioti į spąstus, — tarė jis. 

— Esu tuo tikras, — atsiliepiau. 

— Palaukite,— tęsė jis,— rytoj sekmadienis. Ateikite pirma- 
dienį aštuntą ryte, o iki tol pažadėkite tylėti. 

— Mielu noru, milorde,— pasakiau.— Aš gerbsiu jūsų žo- 
džius ir laįkysiu paslaptyje tol, kol dievo bus lemta man 
gyventi. 

— Jūs įsitikinsite,— pridūrė jis, — kad aš negrasinu. 

— Tai visiškai dera su jūsų kilnumu, milorde,— pasakiau.— 
Bet aš nesu toks bukagalvis, kad to nepajusčiau, nors garsiai 
ir nieko nebuvo pasakyta. 

— Taigi, — pasakė jis,— labanakt. Linkiu jums ramaus miego. 
Aš jo nesitikiu. 

Jis atsiduso, paėmė žvakę ir palydėjo mane iki lauko durų. 


V. PROKURORO NAMUOSE 


Kitą dieną, rugpiūčio dvidešimt septintąją, sekmadienį, su- 
laukiau išsipildant senos svajonės išgirsti keletą įžymių Edin- 
burgo pamokslininkų, apie kuriuos man kadaise pasakojo mis- 
teris Kembėlas. Deja, lygiai taip sėkmingai būčiau galėjęs ir 
Esendine klausyti paties misterio Kembelo! Sujauktos mintys, 
nuolat grįžtančios prie vizito pas Prestongrendžą, blaškė mane. 
O dvasininkų kalbos man padarė kur kas menkesnį įspūdį, 
negu didžiulis žmonių susigrūdimas bažnyčiose, primenantis 
minią teatre arba, kaip man tą dieną atrodė,— teismo salėse. 
Tokį įspūdį man padarė Vakarų bažnyčia su trimis aukštais 
galerijų, kur atėjau, bergždžiai vildamasis pamatyti mis Dramond. 

Pirmadienį aš pirmą kartą gyvenime nuėjau pas kirpėją ir 
buvau labai patenkintas jo darbu. Iš kirpėjo pasukęs pas pro- 
kurorą, prie durų vėl išvydau raudonus kareivių mundurus, 
kurie ryškia dėme švietė skersgatvy. Apsidairiau, ieškodamas 
jaunosios ledi ir jos palydovų, bet niekur jų nė žymės nebuvo. 
Užtat, vos tik mane įvedė į kabinetą, ar prieškambarį, kuriame 
šeštadienį praleidau tokias varginančias valandas, kertėje pa- 
stebėjau aukštą Džeimso Moro figūrą. Atrodė, jog jį kamuoja 
nerimas; jo rankos ir kojos nenustygo vietoje, o akys lakstė 
mažo kambariuko sienomis. Gailaudamas atsiminiau, kokia jo 
beviltiška padėtis. Ar dėl to, ar kad vis dar negalėjau užmiršti 
jo dukters, užkalbinau jį. 

— Labą rytą, sere,— tariau. 

— To paties ir jums linkiu, sere,— atsakė jis. 

— Laukiate pasimatymo su Prestongrendžu?— paklausiau. 

— Taip, sere, ir meldžiu dievą, kad jūsų reikalas su tuo džen- 
telmenu būtų malonesnis už mano,— atsakė jis. 

— Tikiuosi, kad jūsų bent ilgai neužlaikys, nes, tur būt, 
pirmą priims, — pasakiau. 

— Visus priima pirmiau, negu mane,— atšovė jis, truktel- 
damas pečiais ir skėsteldamas rankomis.— Anksčiau buvo ki- 
taip, sere, bet laikai keičiasi. Ne taip būdavo, kuomet špaga 
šį tą reiškė, jaunasis džentelmene, kuomet užteko būti karei- 
viu, kad apsirūpintum pragyvenimu. 

Jis tarė žodžius pro nosį, kaip tikras kalnietis, ir tai neti- 
kėtai išvedė mane iš kantrybės. 

— Na, misteri Makgregorai, — pasakiau, — man rodos, kad ge- 
riausia kareivio savybė — mokėjimas tylėti, o didžiausia jo do- 
rybė — niekada nesiskųsti. 

— Matau, kad jūs žinote mano vardą...—ir, sukryžiavęs ran- 
kas, jis man nusilenkė,— nors aš pats neturiu teisės jo ištarti. 
Jis pernelyg gerai žinomas: priešai ne sykį regėjo mano vei- 
dą ir girdėjo mano vardą. Todėl nesistebiu, jei mane atpažįsta 
žmonės, kurių aš nepažįstu. 

— Kurių jūs visai nepažįstate, sere,— pasakiau jam,— taip, 
kaip nepažįsta ir kiti. Bet, jei geidžiate žinoti, aš esu Belfuras. 

— Labai graži pavardė, — mandagiai atsakė jis,— ją turi daug 
gerų žmonių. Prisimenu, vienas jaunas džentelmenas ta pačia 
pavarde keturiasdešimt penktaisiais metais buvo mano batalio- 
no gydytojas. 

— Greičiausiai tai buvo Belfuro iš Beito brolis, — atsakiau, 
nes jau buvau pasiruošęs klausimui apie gydytoją. 

— Tas pats, sere,— pasakė Džeimsas Moras,— o kad jūsų gi- 
minaitis buvo mano ginklo draugas, leiskite paspausti jums 
ranką. 

Jis ilgai ir lipšniai spaudė man ranką, visą laiką džiaugs- 
mingai žvelgdamas į mane, lyg tikrą savo brolį radęs. 

— Taip,— pasakė jis, — laikai pasikeitė nuo anų dienų, kai 
aplink mane ir jūsų giminaitį švilpė kulkos. 

— Jis buvo labai tolimas mano giminaitis, — šaltai atsakiau, — 
ir turiu prisipažinti, kad niekad jo nemačiau. 

— Vis tiek,— pasakė jis— man tai nesvarbu. O jūs pats, 
manau, taip pat dalyvavote įvykiuose? Kažkodėl negaliu atsi- 
minti jūsų veido, nors tokį pamiršti būtų gana sunku. 

— Tais metais, kuriuos jūs minite, mMisteri Makgregorai, aš 
vaikščiojau į parapijos mokyklą, — atsakiau. 

— Jūs dar toks jaunas!-— sušuko jis.— O, tuomet jūs niekad 

nesuprasite, ką reiškia man šis susitikimas. Nelaimės valandą 
čia, savo priešo namuose, susitikti su seno kovų bičiulio gimi- 
naičiu — tai suteikia man drąsos, misteri Belfurai, nelyginant 
kalniečių dūdmaišių garsai! Taip, sere, daugeliui mūsų tenka 
su liūdesiu, o kai kuriems ir su ašaromis atsiminti praeitį. Sa- 
vo krašte aš gyvenau kaip kafalius: man užteko mano palašo, 
mano kalnų, mano tėvynainių ir bičiulių ištikimybės. Dabar ma- 
ne laiko dvokiančiame kalėjime. Ir žinote, misteri Belfurai,— 
kalbėjo jis toliau, paėmęs mane už rankos ir vedžiodamasis 
po kambarį, — ar žinote, sere, kad aš neturiu būtiniausių žmogui 
daiktų! Mano priešų rūstybė atėmė iš manęs turtą. Kaip žinote, 
sere, aš esu įkalintas pagal melagingą kaltinimą, aš esu nekal- 
tas, kaip ir jūs. Teisti manęs nedrįsta, o kol kas laiko kalėjime 
pliką ir basą. Kaip aš norėčiau susitikti jūsų giminaitį arba jo 
brolį iš Beito! Ir vienas, ir kitas džiaugtųsi, galėdami man pa- 
gelbėti. Juk net ir jūs, palyginti svetimas. .. 

Man gėda pasakoti, ką jis man prišnekėjo, kaip jis įkyriai 
maldavo ir skundėsi, o taip pat, kaip aš kartkartėmis piktai 
jam atrėždavau. Tarpais norėjau užčiaupti jam burną kokia 
sauja variokų. Nežinau, ar gėdos, ar ambicijos slopinamas, dėl 
savęs paties ar dėl Katrionos, o gal kad laikiau tokį tėvą ne- 
vertą savo dukters, ir Mane širdino to Žmogaus melagystė, bet 
neįstengiau to padaryti. Jis tebesaldžialiežuvavo ir tebegyrė 
mane, vaikštinėdamas su manimi po tą mažą kambariuką, ten 
ir šen, tris žingsnius į priekį, tris atgal. Keletu trumpų atsa- 
kymų aš jau suspėjau tą prašeivą gerokai supykinti, nors dar 
ne visai atėmiau jam viltį; tuo metu tarpdury išdygo Preston- 
grendžas ir mandagiai pakvietė mane į didįjį kambarį. 

— Valandėlę aš būsiu užsiėmęs, — pasakė jis,— o kad jūs ne- 
sėdėtumėte be darbo, noriu supažindinti jus su savo trimis 
gražuolėmis, apie kurias, tur būt, esate girdėjęs, nes jos labiau 
pagarsėje, negu jų tėtušis. 

Jis nusivedė mane aukštyn į ilgą kambarį, kur prie siuvinė- 
jimo rėmelių sėdėjo liesa sena ledi, o palei langą stovėjo trys 
gražiausios Škotijos merginos, bent man taip atrodė. 

— Štai naujasis mano bičiulis, misteris Belfuras,— pasakė pro- 
kuroras, paėmęs mane už parankės.— Deividai, čia mano sesuo, 
mis Grant, kuri buvo tokia gera, kad ėmėsi tvarkyti mano 
namų ūkį, ir kuri labai džiaugsis, jei galės jums kuo padėti. 
O štai, — pridūrė jis, pasisukdamas į jaunąsias merginas, — štai 

mano trys gražuolės. Kaip jūs manote, misteri Deividai, kuri 
visų gražiausia? Kertu lažybų, kad jis niekad nedrįs atsakyti 
kaip garbingasis Alenas Remzis! 

Visos trys merginos, o taip pat senoji mis Grant balsu pa- 
sipiktino tuo išsišokimu, kuris ir man — aš žinojau eilėraštį, 
kurio eilutę jis pacitavo — sukėlė gėdos raudonį. Man atrodė, 
jog tėvui neleistina cituoti tokius dalykus, ir aš. buvau apstul- 
bintas, kad jaunosios ledi, besipiktindamos arba apsimesdamos, 
kad piktinasi, vis dėlto juokėsi. 

Pasinaudojęs sukeltu klegesiu, Prestongrendžas išėjo iš kam- 
bario ir paliko mane kaip žuvį ant kranto toje visai man ne- 
tinkančioje draugijoje. Žvelgdamas dabar atgalios, į tai, kas 
buvo paskui, aš negaliu neprisipažinti, jog buvau tikras kelmas, 
ir trys ledi, tur būt, buvo labai gerai išauklėtos, jei taip ilgai. 
mane kentė. Tetulė, aišku, sėdėjo prie savo siuvinio ir tik ret- 
karčiais pakeldavo galvą ir šypsodavo, bet panaitės, ypač vy- 
riausioji, be to, ir visų gražiausioji, buvo man dėmesingos, už 
ką aš nemokėjau joms atsilyginti. Bergždžiai pats save tikinau, 
jog turiu tam tikrų privalumų ir puikų dvarą, jog man nėra 
ko drovėtis jaunų merginų draugijos, kurių vyriausioji buvo 
vos keleriais metais už mane vyresnė, ir nė viena, žinoma, nė 
pusės tiek neišsimokslinusi, kiek aš. Tačiau samprotavimai nieko 
nekeitė, ir kartkartėmis rausdavau pagalvojęs, kad šiandien aš 
pirmą kartą savo gyvenime skutausi. 

Pasikalbėjimas, nepaisant jų pastangų, ėjo labai vangiai, tad 
vyriausioji pasigailėjo mano nedrąsos, sėdo prie klavikordo, 
kuriuo skambino meistriškai, ir valandėlę linksmino škotiško- 
mis ir itališkomis melodijomis. Tada pasijutau laisviau ir, atsi- 
minęs motyvą, kurio Alenas mane buvo išmokęs urve netoli 
Kerideno, ryžausi net pašvilpauti kelis taktus ir paklausti, ar 
ji žinanti tą melodiją. 

Ji papurtė galvą. 

— Niekad negirdėjau, — atsakė.— Pašvilpaukite ją nuo pra- 
džios. O dabar dar sykį, — pridūrė, man baigus. 

Ji sugrojo motyvą klavikordu ir, mano nustebimui, bemat jį 
papuošusi skambiais akordais, ėmė dainuoti, nutaisiusi linksmą 
miną, grynu škotišku akcentu: 


Ar aš neteisingai parinkau jums motyvą, 
Ar daina čia ne ta, kurią pašvilpėte jūs? 

— Matote,— pridūrė ji — aš moku ir žodžius dainai sukurti, 
tik neįstengiu jų surimuoti.— Paskui dainavo toliau: 


Esu aš mis Grant, duktė prokuroro, 
O jūs, rodos, Deividas Belturas? 


Pasakiau, jog esu jos talento apstulbintas. 

— Kaip vadinasi jūsų daina?— paklausė ji. 

— Nežinau, kaip tikrai ji vadinasi, — atsakiau, — aš ją vadi- 
nu „Aleno daina“. 

Ji pažvelgė man tiesiai į akis. 

— Aš ją vadinsiu „Deivido daind“,— pasakė ji— Beje, jei 
melodijos, kurias jūsų izraeliškasis bendravardis grojo Sauliui, 
bent kiek buvo panašios į jūsiškę, manęs nėmaž nestebina, kad 
karaliui jos nesuteikė džiaugsmo: labai jau melancholiška muzi- 
ka. Jūsų dainos pavadinimas man nepatinka. Jei kada nors įsi- 
geisite vėl ją išgirsti, paprašykite jos mano pavadinimu. 

Ji pasakė tai taip išraiškingai, kad man širdis suplastėjo. 

— Kodėl, mis Grant?— paklausiau. 

— Todėl,— atsakė ji, — kad jei jus kada pakars, aš, perkėlu- 
si į šią melodiją jūsų išpažintį ir paskutiniuosius žodžius, dai- 
nuosiu juos. 

Nebegalėjau abejoti, kad ji iš dalies žino mano istoriją ir man 
gresiantį pavojų. Bet iš kur ir ką žino, sunku buvo atspėti. 
Tur būt, žinojo, kad Aleno varde slypi kažkas pavojingo, ir 
įspėjo mane jo neminėti; Matyt, taip pat žinojo, kad aš esu 
įtariamas nusikaltimu. Be to, supratau, kad paskutiniaisiais ašt- 
riais žodžiais, kuriuos palydėjo itin tranki muzika, ji norėjo 
užbaigti mūsų pasikalbėjimą. Stovėjau šalia, apsimesdamas, kad 
klausausi ir Žaviuosi muzika, o iš tikrųjų minčių sparnai skrai- 
dino tolyn. Vėliau aš supratau, kad šiai jaunai ledi labai pa- 
tinka paslaptingi dalykai, ir pirmą kartą su ja kalbėdamasis, 
susidūriau su paslaptimi, kurios niekaip neįstengiau perprasti. 
Daug vėliau sužinojau, kad sekmadienis nenuėjo veltui, kad 
buvo surastas ir apklausinėtas banko kurjeris, sužinota, kad 
aš aplankiau Čarlzą Stiuartą ir nuspręsta, kad esu įpainiotas 
į Džeimso ir Aleno bylą ir, labai galimas daiktas, palaikau su 
pastaruoju nuolatinius ryšius. Todėl ir buvo man padaryta ta 
aiški užuomina daina ir klavikordu. 

Jai begrojant, viena jaunesniųjų panaičių, kuri stovėjo pa- 
lei langą į skersgatvį, suriko seserims, kviesdama greičiau atei- 

ti, nes vėl pasirodžiusi „Pilkaakė“. Bemat visos puolė ir susi- 
grūdo prie lango, stumdydamosi dėl geresnės vietos. Langas, 
prie kurio jos subėgo, buvo kambario kampe prie durų ir 
žvelgė į skersgatvį. 

— Eikite šen, misteri Belfurai — sušuko merginos,— pažvel- 
kite, kokia gražuolė! Visas šias dienas ji ateina čia su kažko- 
kiais apdriskėliais, nors pati tikra ledi. 

Žiūrėti nė nereikėjo. Tik vieną ar porą sykių žvilgterėjau, 
bijodamas, kad „Pilkaakė“ nepastebėtų manęs čia, šiame kam- 
baryje, iš kur sklinda muzika; nepamatytų, kad aš žiūriu pro 
langą į ją, stovinčią gatvėje, o jos tėvas šiuose pat namuose, 
gal būt, su ašaromis maldauja išsaugoti jam gyvybę, 0 aš pats 
ką tik atmečiau jo prašymą. Tik vienas žvilgsnis į ją, ir aš 
ėmiau kur kas labiau pasitikėti savimi ir pasijutau drąsus jau- 
nųjų merginų tarpe. Aišku, merginos buvo labai gražios, bet 
ir Katriona buvo graži: jautei joje kažką gyva, liepsninga. 
Kiek šitos merginos slėgė mane, tiek Katriona gaivino. Atsimi- 
niau, kaip lengva man buvo su ja kalbėtis, ir pagalvojau, kad 
jei nesugebėjau palaikyti kalbos su grakščiomis panaitėmis, 
gal būt, jos pačios dėl to kaltos. Į mano susidrovėjimą ėmė 
smelktis kažkokia linksmybė; ir kai tetulė nusišypsojo man iš 
už savo siuvinio, o trys dukterys apsupo mane kaip vaiką, nors 
iš jų veidų buvo matyti, kad jos tai daro „tėtušią įsakymu“, 
kartkartėmis ėmiau ir aš šypsotis. 

Netrukus pas mus atėjo tėtušis, toks pat geraširdis, paten- 
kintas, malonus, koks ir buvo. 

— Na, mergytės, — pasakė jis — aš vėl turiu išsivesti misterį 
Beliurą, bet jūs, tikiuosi, įkalbėjote jį dar kartą jus aplankyti. 
Aš visad džiaugiuosi, jį matydamas. 

Kiekviena pasakė man po keletą malonių žodžių, ir prokuro- 
ras Mane išsivedė. 

Jei jis tikėjosi, kad vizitas jo šeimai susilpnins mano pasi- 
priešinimą, tai labai apsiriko. Ne toks kvailas buvau, kad nesu- 
prasčiau, kaip blogai suvaidinau savo vaidmenį: merginos, tur 
būt, iš širdies nusižiovavo, vos tik atgręžiau į jas nugarą. Aš 
joms parodžiau, kad man stinga mandagumo ir grakštumo, ir 
dabar troškau pasirodyti esąs žmogus tvirtas, griežtas ir net 
pavojingas. 

Mano troškimas greit išsipildė: pokalbis, kuriam išsivedė ma- 
ne prokuroras, buvo visai kitokio pobūdžio. 

VI. BUVĘS LOVETO LERDAS 


Prestongrendžo kabinete mūsų laukė žmogus, kuris, vos me- 
čiau akį į jį, pasirodė man toks biaurus, tartum būtų koks 
šeškas ar erkė. Žmogus buvo stebėtinai negražus, tačiau at- 
rodė kaip džentelmenas. Nepaisant ramių jo manierų, jis ūmai 
galėjo pratrūkti įniršiu. Silpnas jo balsas, jei panorėdavo, ga- 
lėjo skambėti šaižiai ir grėsmingai. 

Prokuroras draugiškai ir paprastai supažindino mudu. 

— Štai, Freizeri.— pasakė jis— tas pats Belfuras, apie kurį 
mes kalbėjomės. Misteri Deividai, čia misteris Freizeris, kurį 
anksčiau vadino kitu vardu, bet tai jau sena istorija. Misteris 
Freizeris turi į jus reikalą. 

Tai pasakęs; prokuroras paėjėjo iki bibliotekos lentynų to- 
limajame kambario kampe ir apsimetė besigilinąs į kažkokią 
storą knygą. 

Tokiu būdu jis mane tartum vieną paliko su žmogumi, kurį 
užvis mažiausiai tikėjausi čia sutikti. Žodžiai, kuriais man jį 
pristatė, nepaliko jokių abejonių. Žmogus buvo ne kas kitas, 
kaip teisių netekęs Loveto savininkas ir didelio Freizerių klano 
vadas. Žinojau, kad jis vadovavo savo klanui maišto metu, kad 
jo tėvas, buvęs Esendino savininkas,— ta pilkoji Škotijos kal- 
nų lapė, — už tą patį nusikaltimą padėjo galvą, kad šeimos že- 
mės buvo konfiskuotos, o jos nariai neteko dvariškių titulų. 
Todėl negalėjau suprasti, ką Freizeris veikia Granto namuose. 
Negalėjau įsivaizduoti, kad, atsisakęs savo įsitikinimų, jis šiuo 
metu dirba teisme ir keliaklupsčiauja prieš vyriausybę taip uo- 
liai, kad net pasidarė prokuroro padėjėjas Apino žmogžu- 
dystės byloje. 

— Ta-aigi, misteri Belfurai,— pradėjo jis,—iką aš galiu iš- 
girsti iš jūsų? 

— Negaliu jums iš anksto duoti jokių paaiškinimų, — atsa- 
kiau.— Bet jūs galite pasiteirauti prokuroro: jis žino, kaip aš 
į tai žiūriu. 

— Turiu jums pasakyti, kad tyrinėju Apino bylą, — kalbėjo 
jis toliau.— Ir kalbu kaip Prestongrendžo padėjėjas. Išstudijavęs 
parengtinius duomenis, galiu jus patikinti, kad jūsų nuomonė 
klaidinga. Breko kaltė aiški, o jūsų liudijimas, kad matėte jį 
ant kalvos žmogžudystės metu, neišvengiamai nuves jį į kar- 
tuves. 

— Sunkoka bus jį pakarti nesugautą,— pasakiau.— Visais ki- 
tais atvejais — mielai leidžiu jums galvoti taip, kaip jūs pa- 
geidaujate. 

— Hercogui jau apie viską pranešta,— tęsė jis.— Ką tik aš 
sugrįžau iš jo didenybės. Jis pasisakė tiesiai ir atvirai, kaip 
dera didžiūnui. Paminėjo ir jus, misteri Belfurai, ir iš anksto 
pareiškė jums savo dėkingumą, jei leisite, kad jums vadovautų 
tie, kurie geriau už jus supranta, kas jums, o taip pat ir šaliai 
naudinga. Jo lūpose dėkingumas nėra tuščias posakis, expeIrto 
crede!. Tikriausiai jūs girdėjote ką-ne-ką apie mano vardą ir 
mano klaną, apie peiktiną mano velionio tėvo pavyzdį ir liūdną 
mirtį, nekalbant jau apie mano paties paklydimus. Taigi aš su- 
sitaikiau su geruoju hercogu. Jis užtarė mane žodeliu mūsų 
bičiuliui Prestongrendžui. Ir štai mano koja vėl kilpsaitėje, ir 
aš dalinuosi su juo pareiga persekioti karaliaus Jurgio priešus 
ir Keršyti už įžūlų ir aiškų jo didenybės įžeidimą. 

— Tikrai garbinga jūsų tėvo sūnaus pareiga, — tariau. 

Jis suraukė retus antakius. 

— Rodos, jūs teikiatės ironizuoti — pasakė jis,— bet mane 
čia atvedė mano priedermė: turiu sąžiningai įvykdyti duotą man 
uždavinį, ir jūs veltui stengiatės mane atitraukti. Leiskite jums 
priminti, kad jaunam vyrui su jūsų galva ir ambicija geras 
postūmis iš pat pradžių duos daugiau, negu dešimt metų ištver- 
mingo darbo. Tą postūmį dabar jums gali duoti: išsirinkite, 
kokį paskyrimą norėtumėte gauti, ir hercogas pasirūpins jumis 
kaip mylintis tėvas. 

— Man rodos, kad man stinga sūnaus paklusnumo, — atsakiau. 

— Jūs, regis, tikrai manote, kad valstybinė mūsų šalies san- 
tvarka sugrius per kažkokį neišauklėtą berniūkštį?— sušuko 
jis— Apino byla yra išmėginimas: visi, kurie nori ateityje toli 
žengti, turi prie mūsų prisidėti. Manote, savo malonumui aš 
statau save į tokią žeminančią padėtį, persekiodamas žmogų, 
su kuriuo drauge kovojau? Bet pasirinkti aš neturiu teišės. 

— Man rodos, sere,— pasakiau, — kad jūs netekote pasirinki- 
mo teisės jau tada, kai dalyvavote tame baisiame sukilime. 
Laimė, mano kita padėtis: aš esu ištikimas pavaldinys ir nesi- 
jaudindamas galiu žvelgti į akis ir hercogui, ir karaliui Jurgiui. 


! Tikėk patyrusiu (Iot.). 

— Argi?— paklausė jis.— Tikėkite manimi, jūs smarkiai 
klystate. Prestongrendžas iki šiol buvo toks mandagus, kaip jis 
man sakė, kad neatrėmė jūsų argumentų, tačiau neturite gal- 
voti, jog jie nekelia rimto įtarimo. Jūs tikinate, jog esate 
nekaltas. Brangusis sere, faktai įrodo, kad jūs kaltas. 

— Kaip tik to aš ir laukiau, — pasakiau. 

— Mango Kembelo parodymai, jūsų pabėgimas po įvykdy- 
tos žmogžudystės; toks ilgas slapstymasis, brangusis mano,— 
misteris Saimenas kalbėjo toliau,— to užtenka, kad būtų pakar- 
tas avinėlis, ką jau (bekalbėti apie Deividą Beliurą! Aš dalyvau- 
siu teisme ir tada prabilsiu viešai. Kitaip prabilsiu, negu šian- 
dien, ir jeigu jums dabar nepatinka mano žodžiai, tuomet jie 
visiškai nepatiks. O, jūs išblyškote!-— sušuko jis.— Aš suradau 
raktą į begėdišką jūsų širdį. Jūs išblyškęs, jūsų akys laksto, 
misieri Deividai! Jau regite, kad kartuvės ir kapas arčiau jūsų, 
negu manėte. 

— Natūrali silpnybė,— pasakiau.— Nieko čia gėdingo. Gė- 
da... 

— Gėda jūsų laukia kartuvėse,— pertraukė jis mane. 

— Kur aš susilyginsiu su milordu, jūsų tėvu, — pasakiau. 

— Nėmaž!— sušuko jis.— Regis, jūs dar nieko nesupratote. 
„Mano tėvas nukentėjo už didį reikalą, už tai, kad įsipainiojo 
į karalių nesantaiką. Jūs būsite pakartas už šlykščią žmogžu- 
dystę dėl kelių skatikų. Jūsų vaidmuo toje žmogžudystėje buvo 
tas, kad išdavikiškai sulaikytumėte nelaimingąjį, užkalbinęs jį. 
Jūsų bendrininkai buvo kalniečių apskurėliai. Gali būti įrodyta, 
mano žiaurusis misteri Belfurai,— ir bus įrodyta, patikėkite ma- 
nimi, nes aš suinteresuotas šia byla, — kad jūs buvote papirktas. 
Aš jau įsivaizduoju, kaip visi žvalgosi vienas į kitą teisme, kai 
aš pateikiu savo faktus: jūs, išsimokslinęs jaunuolis, leidotės 
paperkamas ir dėjotės prie baisaus nusikaltimo dėl seno kos- 
tiumo, kalnietiško viskio butelio, trijų šilingų ir pusšešto penso 
varinėmis monetomis. 

Tie žodžiai iš dalies buvo teisingi; jie pribloškė mane lyg 
trenksmas: tikrai, senas kostiumas, degtinės butelis ir trys šilin- 
gai pusšešto penso varinėmis monetomis sudarė bemaž visa, ką 
mudu su Alenu išnešėme iš Ocharno. Supratau, kad kažkuris 
Džeimso tarnų viską išplepėjo kalėjime. 

— Kaip matote, aš žinau daugiau, negu jūs manėte,— trium- 
iuodamas užbaigė jis.— Jūs tik nemanykite sau, šaunusis mis- 

teri Belfurai, kad Didžiosios Britanijos ir Airijos vyriausybės 
neturės pakankamai liudininkų, kad bylą pakreiptų tokia link- 
me. Mes čia, kalėjime, turime žmonių, kurie pasiruošę pri- 
siekti kuo tik mes norėsime, arba aš norėsiu, jeigu jums taip 
labiau patinka. Dabar jūs galite įsivaizduoti, kokią šlovę su- 
teiks jums mirtis, jei pasirinksite mirtį. Taigi, iš vienos pusės — 
gyvenimas, vynas, moterys ir hercogas, pasiruošęs jums padėti, 
iš kitos — virvė ant kaklo, kartuvės, kuriose kadaruosite, šlykš- 
čių šlykščiausia istorija apie papirktą žmogžudystę, kurią iš- 
girs jūsų palikuonys. Dirstelėkite čionai, — sušuko jis veriančiu 
balsu, — dirstelėkite į dokumentą, kurį išimu iš kišenės! Pažvel- 
kite į vardą: čia, Manding, jūsų vardas, šaunusis mMisteri Dei- 
vidai, rašalas dar nesuspėjo nudžiūti. Ar nuvokiate, kas čia 
per dokumentas? Čia jūsų suėmimo įsakymas. Bereikia man 
tik paliesti šitą varpelį, ir tas įsakymas tuojau pat bus įvyk- 
dytas. Ir kai pagal tą įsakymą jūs pateksite į Tolbutą, tepa- 
deda jums dievas, burtas bus mestas. 

Negaliu neprisipažinti, kad pasibaisėjau tokia niekšybe ir 
puoliau į neviltį dėl gresiančio man pavojaus ir gėdos. Mis- 
teris Saimenas jau iš anksto džiūgavo, regėdamas, kaip aš iš- 
blyškau; neabejoju, kad buvau baltas kaip mano marškiniai. 
Be to, mano balsas virpėjo. 

— Šiame kambaryje yra džentelmenas!— sušukau.— Aš krei- 
piuosi į jį. Į jo rankas atiduodu ir savo gyvybę, ir savo garbę. 

Prestongrendžas trankiai užvertė knygą. 

— Aš perspėjau jus, Saimenai,— pasakė jis.— Jūs ėjote va 
bank ir pralaimėjote. Misteri Deividai,— tęsė jis,— prašau pa- 
tikėti, kad ne man pageidaujant jus čia išmėgino. Norėčiau, 
kad žinotumėte, jog aš džiaugiuosi, jums garbingai išlaikius tą 
išmėginimą. Jūs gal ir nesuprasite, bet tuo iš dalies ir man 
pasitarnavote. Jei mano bičiuliui būtų labiau pasisekę, negu 
man praeitą Naktį, vadinasi, jis geriau už mane pažįsta žmo- 
nes. Būtų paaiškėję, kad mes sėdime ne savo vietose, misteris 
Saimenas ir aš. O aš žinau, kad mūsų bičiulis Saimenas ambi- 
cingas,— pasakė jis, lengvai paliesdamas Freizerio petį. — Na, 
o ši komedija baigta. Mano simpatijos jūsų pusėje, ir, kad 
ir kaip baigtųsi ši nelaiminga byla, laikysiu savo pareiga pasi- 
rūpinti, kad su jumis būtų elgiamasi maloningai. 

Tai buvo geri žodžiai. Beje, kiek galėjau pastebėti, mano 
priešininkų santykiai buvo ne itin draugiški ir net kiek prie- 

šiški. Tačiau aišku, kad šį susitikimą jiedu sykiu sumanė, o gal 
net ir iš anksto surepetavo. Mano priešininkams rūpėjo išmė- 
ginti visas priemones. Dabar, kai įkalbinėjimai, meilikavimas ir 
grasinimai pasirodė bergždi, man buvo įdomu, ko jie imsis 
toliau. Bet mano akis tebetemdė nerimas, o keliai virpėjo, tad 
nieko kito nesugalvojau, tik vėl tą patį sumikčioti: 

— Atiduodu į jūsų rankas savo gyvybę ir garbę. 

— (Gerai, gerai, — pasakė Prestongrendžas,— pasistengsime iš- 
gelbėti ir gyvybę, ir garbę. O kol kas imsimės švelnesnių prie- 
monių. Jūs neturite pykti ant mano bičiulio Saimeno, kuris 
elgėsi, kaip buvo lieptas. Jei net jaučiatės nedraugiškas ir 
man, užtat kad aš, būdamas čia, lyg ir kursčiau jį, tas jausmas 
neturi apimti nekaltų mano šeimos narių. Jiems norisi kuo 
dažniau matyti jus, ir aš geidaučiau, kad mano jaunimas ne- 
nusiviltų belaukdamas. Rytoj jos vyks į Houp Parką. Gerai 
būtų, kad ir jūs ten būtumėte. Pirmiausia užsukite pas mane. 
Gal būt, man reikės ką nors pasakyti jums be pašaliečių. Pas- 
kui jūs lydėsite mano paneles, o iki tol pakartokite savo pa- 
žadą saugoti paslaptį. 

Geriau buvo man tuojau pat atsisakyti, bet, teisybę šne- 
kant, nebeįstengiau protauti. Nepamenu, kaip atsisveikinau su 
savo pašnekovais, tik, atsidūręs už durų, palengvėjusia širdimi 
atsišliejau į namų sieną ir nusišluosčiaų kaktą. Vaiduokliškas 
misterio Saimeno apsireiškimas, kitaip jo negaliu pavadinti, 
nėjo man iš galvos kaip netikėtas trenksmas, kuris dar ilgai 
skamba ausyse. Viską, ką girdėjau ir skaičiau apie jo tėvą, 
apie jį patį, apie jo melagingumą ir nuolatines išdavystes, 
atsiminiau dabar, ir viskas susiliejo su tuo, ką prieš valandėlę 
buvau patyręs. Sudrebėjau, galvodamas apie gėdingą šmeižtą, 
kuriuo jis norėjo mane apjuodinti. Dviejų prie Lit Voko pa- 
kartų vyrų kaltė mažai kuo skyrėsi nuo tos, kuria dabar mane 
kaltino. Suprantama, šlykščiai pasielgė du suaugę vyrai, atim- 
dami iš berniuko keletą apgailėtinų variokų, bet tai, ką Sai- 
menas Freizeris. ketina pasakyti teisme apie mane, kiekvienam 
turėjo atrodyti taip pat niekšinga ir biauru. 

Išgirdęs dviejų Prestongrendžo tarnų su livrėjomis balsus, 
kurie kalbėjosi namų tarpduryje, atsikvošėjau. 

— Štai, — pasakė pirmasis, — imk šį raštelį ir kuo greičiausiai 
nunešk kapitonui. 

— Ką, vėl to plėšiko reikalauja?— paklausė antrasis. 

— Tur būt,— atsakė pirmasis.— Jam ir Saimenui jo reikia. 

— Man rodos, Prestongrendžas iš proto išėjo,— pasakė ant- 
rasis.— Be Džeimso Moro jis negali gyventi. 

— Na, tai ne mūsų reikalas, — pasakė pirmasis. 

Jiedu išsiskyrė. Pirmasis nuskubėjo vykdyti savo pareigų, 
antrasis įėjo į namus. 

Nedaug gero tai žadėjo. Vos suspėjau išeiti, jie pasiuntė 
pakviesti Džeimso Moro, kurį, veikiausiai, ir turėjo galvoje 
misteris Saimenas, kalbėdamas apie žmones, įkalintus ir pasi- 
ruošusius bet kokiomis įmanomomis priemonėmis išgelbėti sa- 
vo gyvybę. Man plaukai pasišiaušė, o po akimirkos kraujas 
plūstelėjo į; galvą, pagalvojus apie Katrioną. Vargšė mergina! 
Jos tėvą nuteisė pakarti už nusižengimus, kuriuos vargu ar 
buvo galima pateisinti. Bet dar blogiau buvo, kad, norėdamas 
išgelbėti savo gyvybę, jis, Matyt, pasiruošęs visų gėdingiau- 
siam nusikaltimui — melagingai priesaikai. Ir, visų nelaimių 
pabaigai, jo auka buvau parinktas aš. 

Skubiai ir akiplotu nuėjau į priekį, jausdamas, kad man rei- 
kia oro, erdvės ir spartaus žingsnio. 


VII. SULAUŽAU SAVO ŽODĮ 


Tikrai nežinau, kaip išėjau į Leng Daiksą, vieškelį šiau- 
rinėje įlankos pusėje kitapus miesto. Prieš mane stūksojo visas 
niūrusis Edinburgas, prasidedantis pilimi, stovinčia ant uolos 
ties įlanka, ir nusidriekiantis žemyn ilga špilių ir stogų su rūks- 
tančiais kaminais eile. Širdy pasidarė sunku. Jūs jau žinote, 
kad mano jaunystė praėjo tarp pavojų. Tačiau tai, su kuo 
man šįryt teko akis į akį susitikti vidur tariamai saugaus mies- 
to, pranoko viską, ką buvau patyręs. Baimė pakliūti į bėdą, 
laivo sudužimas, galimybė žūti nuo špagos arba šūvio — viską 
garbingai pakėliau. Bet baimė, kurią kėlė griežtas Saimeno 
balsas ir riebus buvusio Loveto lerdo veidas, atėmė man bet 
kokią drąsą. 

Atsisėdau ežero pakrantėje, kur augo meldai, panėriau ran- 
ką į vandenį ir susidrėkinau smilkinius. Mielai būčiau dabar 
atsisakęs savo beprotiškos išmonės, jei ne savigarbos jausmas. 
Drąsa tai buvo ar baimė, arba, kaip man dabar atrodo, ir vie- 
na, ir kita drauge, bet aš nusprendžiau, kad nuėjau perdaug 

toli ir trauktis nebėra kur. Aš drąsiai kalbėjausi su tais žmo- 
nėmis ir ateity kalbėsiuosi drąsiai. Kad ir kas atsitiktų, Nneišsi- 
ginsiu savo žodžių. 

Pasidariau kiek guvesnis, įtikėjęs savo tvirtumu. Bet vis dėl- 
to, lyg akmuo man spaudė širdį, ir gyvenimas atrodė nepapras- 
tai sunki problema. Itin man gaila buvo paties savęs, tokio 
vienišo tarp tiekos pavojų, ir jaunos merginos, Džeimso Moro 
dukters. Trumpai ją mačiau, bet spėjau susidaryti apie ją nuo- 
monę. Tos merginos garbės jausmas toks pat, kaip ir vyriškio, 
ji galėtų mirti, jei kas jai nuplėštų garbę. O tuo tarpu šią pat 
valandėlę jos tėvas, tur būt, gelbsti niekšišką savo gyvenimą 
mano gyvybės kaina. Mintimis aš siejau savo likimą su tos 
merginos likimu. Nors mačiau ją tik gatvėje ir tik keletą minu- 
čių, bet keista, ji suskubo man patikti, o dabar mūsų padėtis, 
atrodo, dar labiau mudu suartino: juk ji mano kruvino priešo, 
galima sakyti, mano žudiko duktė. Man pasirodė žiauru visą 
gyvenimą kęsti nepriteklius bei persekiojimus dėl svetimų 
reikalų, o pačiam nepažinti nė menkiausio džiaugsmo. Teisybė, 
aš buvau sotus, turėjau lovą ir -galėjau pailsėti, kai netrukdė 
rūpesčiai, bet daugiau nieko mano turtas man nedavė. Jei 
lemtos buvo kartuvės, gyventi liko nebeilgai. Jei manęs ne- 
pakars ir aš išsipainiosiu iš šitos bėdos, mano gyvenimas bus 
labai ilgas ir kamuojančiai nuobodus. Staiga jos veidas su 
pravirom lūpom iškilo mano akyse toks, kokį išvydau jį pirmą 
kartą, ir aš tvirtu žingsniu pasileidau keliu į Diną. „Jei rytoj 
mane pakars (o tatai labai galimas daiktas) ir aš praleisiu šią 
naktį kalėjime, tai bent išgirsiu Katrionos balsą ir pasikalbėsiu 
su ja“, — nusprendžiau. 

Ėjau ir galvojau apie susitikimą su Katriona; tai davė man 
stiprybės, ir aš pamažu pradėjau atgauti energiją. Dino kaime, 
kuris buvo įsikūręs slėnyje prie upės, aš pasiteiravau malūni- 
ninko. Jis parodė man lygų taką, vingiuojantį aukštyn į toli- 
mąjį kaimo galą, prie švaraus nedidelio namiuko, stovinčio 
sode tarp pievučių ir obelų. Kai įėjau pro sodo vartus, mano 
širdis smarkiai sudunksėjo, o kai susidūriau akis į akį su bal- 
tai apsirengusia rūstaus veido sena ledi su vyriška skrybėle 
ant galvos, mano širdis ir visai nuleipo. 

— Ko jums čia reikia? — paklausė ji. 

Aš atsakiau jai, kad atėjau pas mis Dramond. 

— O ko jums reikia iš mis Dramond?— atšovė ji piktai, 

Aš pasakiau, kad sutikau ją praeitą šeštadienį, turėjau lai- 
mės padaryti jai menkutę paslaugą ir atėjau dabar jaunosios 
ledi pakviestas. 

— Tai jūs ir esate Sikspensas!!-— sušuko ji labai dantin- 
gai. — Koks dosnumas, ką ir besakyti, šaunus džentelmenas! 
Argi jūs neturite vardo ir prievardžio, ar jūs taip ir pakrikšty- 
tas Sikspensu?— paklausė ji. 

Pasisakiau savo vardą. 

— Viešpatie mieliausias!— sušuko ji— Argi Ebinizeris turi 
sūnų? 

— Ne,— atsakiau, — aš Aleksandro sūnus. Dabar esu Krūmy- 
nės' lerdas. 

— Jums bus labai sunku įrodyti savo teises į jūsų dėdės 
dvarą, — pasakė ji. 

— Matau, kad jūs gerai. jį pažįstate,— tariau— ir jums, grei- 
čiausiai, bus malonu sužinoti, kad mano reikalai su juo susi- 
tvarkė. 

— Ko jums reikia iš mis Dramond?— paklausė ji. 

— Atėjau savo šešių pensų,— atsakiau.— Nieko čia nuosta- 
baus: aš esu savo dėdės sūnėnas ir turiu būti šykštokas. 

— O, jūs ne toks šykštus,— palankiai pasakė ledi— Aš ma- 
niau, kad jūs grynas avinėlis su savo šešiais pensais, „laimin- 
ga diena“ ir Belkvidero atminimu. 

Iš tų žodžių su pasitenkinimu nusprendžiau, jog Katriona 
neužmiršo mūsų pasikalbėjimo. 

— Bet visa tai nieko bendra su reikalu neturi, — pasakė ji.— 
Tai, vadinasi, ketinate ją vesti“ 

— Man rodos, kad per anksti apie tai galvoti, — pasakiau.— 
Ji dar labai jauna, o ir aš, deja, taip pat. Aš ją Mačiau vieną 
vienintelį kartą. Nesiginu,— pridūriau, stengdamasis kalbėti nuo- 
širdžiai — nuo mudviejų susitikimo dienos daug apie ją galvo- 
jau. Bet galvoti — vienas dalykas, o imtis pareigų — kitas, ir, 
man rodos, iš mano pusės tai būtų labai kvaila. 

— Kaip matau, jūs žodžio kišenėje neieškote,— tęsė senoji 
ledi. — Ačiū dievui, ir aš neieškau. Aš buvau tokia kvaila, kad 
sutikau globoti to sukčiaus dukterį — labai gera pareiga, nėra 
ko sakyti! Bet kad jau prisiėmiau ją, tai ir vykdysiu saviškai. 
Jūs norite mane įtikinti, misteri Beliurai iš Krūmynės, kad 


1 Sikspensas — šešių pensų moneta. 

vestumėte Džeimso Moro dukterį, jei net jį pakartų? Na, o jei 
ne, tai negali būti jokio asistavimo, įsikalkite į galvą. Mergi- 
nos lengvabūdiškos,— pridūrė ji, linguodama galvą.— Ir, nors 
jūs to nepagalvosite, žiūrėdamas į mano veido raukšles, pati 
aš buvau jauna įr net graži. 

— Ledi Alerdais,— pasakiau, — regis, tokia jūsų pavardė, 
jūs, kaip matau, kalbate ir už save, ir už mane. Taip mes 
niekad nesusitarsime. Iš jūsų pusės žiauru kvosti žmogų, ku- 
riam gresia kartuvės, ar jis ketinąs vesti merginą, kurią matė 
vieną vienintelį kartą. Aš jau sakiau jums, kad nesu toks neat- 
sargus, jog imčiausi tokios pareigos. Bet tam tikra prasme aš 
sutinku su jumis. Jei mergina ir toliau man patiks— o aš 
turiu pagrindo tikėti, kad taip ir bus,— nei jos tėvas, nei kar- 
tuvės neįstengs mudviejų išskirti. Kai dėl mano šeimos, tai aš, 
lyg vieškelio pamestinukas, jos neturiu. Aš niekuo savo dėdei 
neįsipareigojęs, ir jei vesiu, tai tik dėl to, kad suteikčiau 
džiaugsmo vieninteliam žmogui — sau pačiam. 

— Aš girdėjau tokius žodžius, kai jūsų dar nebuvo pasau- 
lyje,— atsakė misis Ougilvi —ir todėl teikiu jiems nedaug 
reikšmės. Daug į ką čia reikia atsižvelgti. Su gėda turiu pri- 
sipažinti, kad Džeimsas Moras mano giminaitis. Bet kuo geres- 
nė giminė, tuo daugiau joje pakartų ir nukirsdintų,— tokia jau 
nelaimingosios Škotijos istorija! Bet kad nors būtų vien tik 
kartuvės! Džiaugčiausi, regėdama Džeimsą su virve ant kaklo, 
bent jau būtų viskam galas. Ketrina puiki mergina, geros šir- 
dies ir ji kiaurą dieną klauso tokios senos, kaip aš, baidyklės 
burbėjimo. Bet ji turi silpnybę. Ji netenka galvos, vos tik su- 
siduria su tuo ištįsusiu melagiu, veidmainių elgeta — savo tėvu, 
su visais Gregorais, uždraustomis pavardėmis, su karaliaus Jo- 
kūbo politika ir kitokiais niekalais. Jei manote, kad galėtu- 
mėte jai vadovauti, labai apsirinkate. Sakote, kad matėte ją 
tik kartą... 

— Aš jau minėjau, kad kalbėjausi su ja tik kartą — per- 
traukiau ją.— Bet šiandien aš vėl mačiau Katrioną pro Pres- 
tongrendžo langą. 

Aš taip pasakiau todėl, kad tas žodis gražiai skambėjo, ir 
tučtuojau buvau nubaustas už pagyrūniškumą. 

— O čia dabar kas?!— sušuko senoji ledi, nelauktai susi- 
raukusi.— Man regis, ir pirmąjį kartą jūs susitikote su ja prie 
prokuroro durų. 

Atsakiau, jog tikrai taip ir buvo. 

— Hm...— sumykė ji, o paskui gižliu tonu užriko:— Aš juk 
vien iš jūsų žodžių turiu spręsti, kas jūs ir iš kur jūs! Jūs 
įtikinėjote mane esąs Beliuras iš Krūmynės, bet kas jus žino, 
jūs galite būti Belfuras iš velniai žino kur! Galimas daiktas, 
kad jūs atėjote čia to, apie ką kalbate, bet galimas daiktas 
taip pat, kad jūs čia velniai žino kurių galų! Aš ganėtinai iš- 
tikima vigams, kad mesėdėčiau rankas sudėjus, o stengčiausi 
padėti savo klano nariams. Bet aš neleisiu savęs kvailinti. 
Atvirai jums pasakysiu: jūs per daug šnekate apie prokuroro 
duris ir langus, atėjęs meilintis Makgregoro dukteriai. Galite 
pranešti visa tai generaliniam prokurorui, pasiuntusiam jus čia, 
ir nepamirškit linkėjimų. Iki pasimatymo, misteri Belfurai,— 
pridūrė ji, pasiųsdama man bučinį — malonios kelionės tenai, 
iš kur atkeliavot. 

— Jei laikote mane šnipu...— užsiplieskiau, ir žodžiai įstri- 
go man gerklėje. Aš kurį laiką stovėjau ir nuožmiu žvilgsniu 
žiūrėjau į senąją ledi, paskui nusilenkiau ir apsigręžiau eiti. 

— Ohoho, mūsų meilutis, rodos, supyko!-— sušuko ji.— Lai- 
kau jus šnipu? Kuo aš turiu jus laikyti, jei visiškai jūsų nepa- 
žįstu? Bet regiu, kad apsirikau, o kadangi kautis su jumis ne- 
galiu, tai turiu atsiprašyti. Puikiai atrodyčiau su špaga! Na, 
na,— kalbėjo ji toliau — ne toks jau jūs nepakenčiamas. Man 
rodos, jūs turite gerų savybių. Bet, Deividai Belfurai, jūs vel- 
nioniškai netašytas. Jums reikia apsitrinti, jaunuoli. Jums reikia 
išmokti lenkti nugarą ir kiek mažėliau įsivaizduoti. Ir dar 
jums reikėtų susitaikyti su mintimi, kad moterys ne grena- 
dieriai. Bet aš esu tikra, kad jūs nepataisomas: mirsite — ir 
tiek išmanysite apie moteris, kiek aš apie gyvulių kastravimą. 

Niekad iš damų nebuvau girdėjęs tokių kalbų, nes vieninte- 
lės dvi ledi, kurias pažinojau, mano motina ir misis Kembel, 
buvo labai dievobaimingos ir gerai išauklėtos. Tur būt, mano 
veidas aiškiai bylojo, kaip aš nustebęs: Misis Ougilvi nu- 
sikvatojo. 

— Dieve mano,— sušuko ji, dusdama iš juoko, — jūs, tokio 
angeliško veido vaikinas, norite vesti kalniečių plėšiko duk- 
terį! Deivi, brangusis, manau, reikės jus suvesdinti jau vien 
tam, kad pažiūrėtume, kokie bus jūsų vaikai. O dabar,— tęsė 
ji — gana čia jums goglinėti: panelės nėra namie, o aš, senė, 
bijau, jums būsiu prasta kompanija. Be to, aš neturiu kas pa- 

sirūpintų mano reputacija: aš ir taip ilgai viena užsibuvau su 
tokiu žavingu jaunuoliu. Ateikite kitą kartą savo šešių pen- 
sų!— sušuko ji man įkandin, kai aš jau buvau paėjęs. 

Susidūrimas su ta pašėlusia ledi suteikė drąsos; kurios 
man ligi tol stigo. Štai jau dvi dienos Katriona nėjo man iš 
galvos; ji tartum buvo visų mano minčių fonas, ir manęs jau 
nebepatenkintų mano paties draugija, jei kur nors sąmonės 
kertelėje jos nejausčiau. Dabar ji staigiai priartėjo prie manęs. 
Atrodė, lyg liesčiau tą, prie kurios iš tikrųjų tik kartą buvau 
prisilytėjęs. Visa savo esybe linkau į ją: be jos visas pasaulis 
man atrodė liūdna dykuma, kuria kaip kareiviai žygiuoja 
žmonės, kuo ištikimiausiai vykdydami savo pareigą. Tik Katrio- 
na visame pasaulyje galėjo duoti man laimę. Vėliau aš pats 
stebėjausi, kaip galėjau pasiduoti tokioms mintims anuo me- 
tu, kai man grėsė pavojus ir pažeminimas, ir, atsiminęs savo 
jaunystę, gėdijausi pats savęs. Aš dar turėjau baigti mokslą, 
turėjau dirbti kokį nors naudingą darbą — atitarnauti ten, kur 
visi turi tarnauti. Man dar daug reikėjo išmokti ir sužinoti, 
kad galėčiau įrodyti, jog esu vyras. Bet aš dar turėjau sveiko 
proto ir susigėdau, kad jau dabar ėmiau puoselėti svajones 
apie savo būsimus džiaugsmus ir šventas pareigas. Many pra- 
bilo namuose gautas auklėjimas. Buvau penimas ne saldžiais 
pyragėliais, o sunkia tiesos duona. Žinojau, kad nedera būti 
vyru, jei nesi pasiruošęs būti tėvu. O toks vaikigalis, kaip aš, 
tėvo rolėje iš tiesų būtų atrodęs juokingai. 

Nugrimzdęs į savo mintis, aš jau nupėdinau pusę kelio į mies- 
tą, kai staiga priešais pastebėjau ateinančią figūrą, ir mano 
nerimas dar labiau sustiprėjo. Man rodėsi, kad aš neapsakomai 
daug turiu pasakyti Katrionai, bet nuo ko pradėti, nežinojau. 
Atsiminęs, koks buvau nekalbus šįryt prokuroro namuose, bu- 
vau tikras, kad dabar visai žado neteksiu. Bet vos tik ji pri- 
artėjo, visi mano būgštavimai išsisklaidė. Net ir tie dalykai, 
apie kuriuos ką tik galvojau, nėmaž manęs nedrumstė. Su- 
pratau, kad galiu kalbėti su ja taip pat laisvai ir protingai, 
kaip su Alenu. 

—-O,— sušuko ji, — jūs savo šešių pensų atėjote! Ar jums 
atidavė? 

Pasakiau, kad ne, bet jeigu ją sutikau, vadinasi, ne veltui 
vaikščiojau. 


16 Pagrobtasis 941 


— Tiesa, šiandien aš jau mačiau jus,— kalbėjau toliau ir 
paaiškinau, kur ir kada. 

— O aš nemačiau jūsų,— pasakė ji —akys mano nors ir 
didelės, bet toli nemato. Aš tik girdėjau kažką dainuojant 
namuose. 

— Dainavo vyriausioji ir gražiausioji mis Grant,— atsakiau. 

— Sako, kad visos jos gražios, — pasakė ji. 

— Tr jos sako, kad jūs graži, mis Dramond,— atsakiau, — jos 
spraudėsi prie lango, norėdamos jus pamatyti. 

— Gaila, kad aš tokia trumparegė,— pasakė ji,— kitaip ir aš 
jas būčiau pamačiusi. Jūs buvote jų namuose? Tur būt, malo- 
niai praleidote laiką su gražiomis ledi, klausydamasis geros 
muzikos? 

— Apsirinkate,— atsakiau, — jaučiausi taip nejaukiai, kaip žu- 
vis ant kranto. Mat, aš greičiau esu sutvertas šiurkščių vyrų, 
negu gražių ledi draugijai. 

— Ir aš taip manau,— pasakė ji, ir mes nusijuokėme,. 

— Keistas dalykas, — tariau,— aš nėmaž jūsų nebijau, o bu- 
vau besprunkąs nuo mis Grant. O ir jūsų giminaitės išsigandau. 

— O, manau, kad jos kiekvienas išsigąstų!— sušuko Katrio- 
na. Mano tėvas pats jos bijo. 

Ji paminėjo savo tėvą, ir aš nutilau. Eidamas šalia, žiūrėjau 
į ją ir atsiminiau tą Žmogų, kurį taip mažai pažinojau, bet kuris 
sukėlė man tokius baisingus įtarimus. *O tylomis lygindamas 
juodu abu, jaučiausi esąs išdavikas. 

— Beje, — pasakiau, — šįryt aš susitikau su jūsų tėvu. 

— Nejaugi?— sušuko ji džiugiu balsu.— Jūs matėte Džeim- 
są Morą? Vadinasi, kalbėjotės su juo? 7 p 

— Taip, kalbėjausi. 

Mūsų pokalbis nukrypo užvis man biauriausia linkme: ji pa- 
žvelgė į mane didžiai dėkinga. 

— Nėra man už ką dėkoti, — pradėjau ir nutilau. Man pasi- 
rodė, kad nors ir turiu nuo jos slėpti viską, bet keletą žo- 
džių vis dėlto galėčiau pasakyti — Aš apyšiurkščiai kalbėjau su 
juo, — išsitariau.— Jis nelabai man patiko: Aš kalbėjau su juo 
atžariai, ir jis supyko. 

— Jei taip, jums nėra ko kalbėtis su jo dukterimi ir dar 
pasakoti apie tai!-— sušuko ji.— Nenoriu pažinti tų, kurie nemy- 
li ir negerbia mano tėvo. 

— Leiskite man tarti dar žodį, — pasakiau, ėmęs drebėti — 
Mudu abu, tur būt, ateiname pas Prestongrendžą prastai nusi- 
teikę ir abu kamuojami rūpesčių, nes tie namai pavojingi. 
Man pasidarė gaila jo, ir aš pirmas prabilau, bet nelabai pro- 
tingai, turiu prisipažinti. Bet jūs, tikriausiai, greit pamaiysite, 
kad jo reikalai gerėja. 

— Tur būt, ne jūsų dėka,— pasakė ji —ir jam beliks tik 
padėkoti už jūsų užuojautą. 

— Mis Dramond!— sušukau.— Aš vienui vienas pasaulyje! 

— Tai nė kiek manęs nestebina, — pasakė ji. 

— O, leiskite man viską pasakyti!— prašiau — Tik šį vie- 
nintelį kartą, o paskui paliksiu jus visam laikui, jei norite. 
Aš atėjau šiandien, tikėdamasis išgirsti lipšnų žodį, kurio man 
labai reikia. Aš žinau, kad mano žodžiai turėjo jus įžeisti; 
žinojau juos sakydamas. Man lengviau būtų buvę kalbėti švel- 
niau ir sumeluoti jums. Negi jūs manote, kad neturėjau tokios 
pagundos? Argi nematote, kad aš sakau gryną tiesą? 

— Man rodos, nėra ko dėl to vargintis, misteri Belfurai— 
pasakė ji.— Manau, kad užteks mums to vieno susitikimo ir 
dabar galime taikiai išsiskirti. 

— O, kad bent vienas žmogus patikėtų manimi, — malda- 
"vau, — antraip neištversiu! Visas pasaulis susitelkė prieš mane! 
Kaip man tęsti savo žygį, jei mano likimas toks baisus?! Aš 
negalėsiu jo užbaigti, jei niekas manimi netikės. Vienam žmo- 
gui reikės mirti, nes aš neįstengiu įvykdyti savo pareigos. 

Ji visą laiką žvelgė į tolį, aukštyn pakėlusi galvą, bet mano 
žodžiai ir tonas, kokiu jie buvo pasakyti, privertė ją su- 
klusti. 

— Ką jūs sakėte?— paklausė ji— Apie ką jūs kalbate? 

— Mano parodymai gali išgelbėti nekaltą žmogų,— pasa- 
kiau— o man neleidžia liudyti. Ką jūs darytumėte manimi dė- 
ta? Jūs žinote, ką tai reiškia,— jūsų tėvas juk taip pat pavo- 
juje. Ar paliktumėte nelaimingąjį? Jie visokiausiais būdais 
mane įkalbinėjo. Norėjo mane papirkti. Žadėjo aukso kalnus. 
O šiandien vienas niekšas pareiškė, kad aš jau baigtas, nes 
jis sužlugdysiąs mane ir nuplėšiąs garbingą mano vardą. Jie 
nori mane įpainioti į žmogžudystės bylą, įrodyti, kad aš už 
pinigus ir seną drabužį užkalbinau ir sulaikiau Glenurą; jie 
nori mane apjuodinti ir nugalabinti. Jeigu jie šitaip pasielgs 
su manimi, vos sulaukusiu pilnametystės, jei tokią istoriją apie 

mane pasakos po visą Škotiją, jei ir jūs patikėsite ja, ir mano 
vardas taps gėdingas, kaip aš pakelsiu visa tai, Katriona? Ne! 
Tai daugiau, negu gali pakelti žmogaus širdis! 

Aš kalbėjau padrikai, kapotais sakiniais. Kai nutilau, pama- 
čiau, kad ji žiūri į mane išsigandusi. 

— Glenuras! Tai Apino žmogžudystė, — pasakė ji tyliai, bet 
labai nustebusi. 

Lydėdamas ją, aš pasukau atgal, ir dabar mes artėjome prie 
kalvos viršaus ties Dino kaimu. Išgirdęs jos žodžius, aš lyg 
įbestas sustojau priešais, 

— Dieve mano,— sušukau, — dieve mano, ką aš padariau!-— 
Ir griebiausi ranka smilkinio.— Kaip aš galėjau taip pasielgti? 
Tur būt, iš proto išsikrausčiau, jei kalbu tokius dalykus! 

— Dėl dievo, kas jums atsitiko?— sušuko ji. 

— Aš daviau žodį, — suvaitojau,— aš daviau žodį ir štai... 
neištesėjau jo. O Katriona! 

— Sakykite, kas yra?— paklausė ji— Jūs neturėjote to sa- 
kyti? Jūs galvojate, tur būt, kad aš neturiu sąžinės, kad aš 
išduosiu bičiulį? Žiūrėkite, aš pakeliu dešinę ranką ir prisie- 
kiu, kad tylėsiu! 

— O, aš žinau, kad jūs tesėsite priesaiką,— atsakiau, — bet 
aš! Dar šįryt aš stovėjau prieš juos ir drąsiai pakėliau jų 
žvilgsnius. Buvau pasiryžęs verčiau gėdingai mirti kartuvėse, 
negu pasielgti negarbingai, o po keleto valandų, eidamas vieš- 
keliu ir besišnekučiuodamas, sutrypiau „savo garbę! „Iš mūsų 
pasikalbėjimo man aiškiai matyti, — pasakė prokuroras,— kad 
galiu pasikliauti jūsų garbės žodžiu!“ Kur dabar mano žodisė 
Kas manimi dabar patikės? Jūs negalite: patikėti manimi. Jūsų 
akyse aš dabar mMenkystų menkysta. Taip, verčiau mirti!-— Vi- 
sa tai aš pasakiau verksmingu balsu, nors ašąroti neašarojau. 

— Man skaudu dėl jūsų, — pasakė Katriona,— bet tikrai jūs 
pernelyg sąžiningas. Jūs sakote, kad aš nepatikėsiu jumis. Bet- 
gi aš kiekvienu jūsų žodžiu tikiu! Kai dėl tų žmonių, aš 
nė galvoti apie juos nenoriu! Jie juk nori įvilioti jus į Žaban- 
gas ir sunaikinti! Fu! Dabar ne metas žemintis! Pakelkite gal- 
vą! Aš žavėsiuosi jumis kaip didvyriu, jumis, vaikinu, beveik 
mano vienmečiu! Ar reikia taip labai imti į galvą tuos kelis 
išsprūdusius žodžius, juk jie buvo skirti draugui, kuris grei- 
čiau numirs, bet neišduos jūsų! Verčiau abu užmirškime apie 
tai. 

— Katriona,— paklausiau, žvelgdamas į ją iš padilbų,— ar 
tai tiesa? Jūs vis dėlto pasitikite manimi? 

— Nejau netikite ašaromis, riedančiomis mano skruostais?— 
sušuko ji. — Labiau už viską pasaulyje aš pasitikiu jumis, mis- 
teri Deividai Belfurai. Tegul jus pakaria. Aš niekad neužmiršiu 
jūsų, aš pasensiu ir vis jus atsiminsiu. Man rodos, kad tokia 
mirtis turi kažką didinga. Aš jums pavydėsiu tų kartuvių! 

— O gal mane įgąsdino kaip vaiką?— pasakiau.— Gal būt, 
jie tik juokiasi iš manęs? 

— Turiu tai žinoti, — atsakė ji, — viską turiu žinoti. Šiaip ar 
taip, o klaida jau padaryta. Dabar man viską papasakokite. 

Aš atsisėdau šalikelėje; ji įsitaisė greta. Papasakojau jai vis- 
ką maždaug taip, kaip čia parašiau, nutylėdamas tik savo nuo- 
monę apie jos tėvo elgesį. 

— Na, —tarė,.ji, man užbaigus, — jūs tikras didvyris, nors. 
niekad nebūčiau pagalvojusi. Ir man atrodo, kad jums gresia 
pavojus. O, tas Saimenas Freizeris! Ar galima buvo šito lauk- 
ti?! Dalyvauja tokioje byloje, rūpindamasis savo gyvybe ir pi- 
nigais!:— Umai ji garsiai pridūrė:— Ak, kokia kankynė! Žvilg- 
terėkite į saulę. 

Tą posakį „Ak, kokia kankynė!“ vėliau aš dažnai girdėdavau 
iš jos lūpų: tai buvo jos priežodis. 

O saulė iš tiesų jau leidosi į kalnus. 

Katriona liepė man vėl greitai ateiti, padavė ranką ir paliko 
mane džiaugsmingai susijaudinusį. Aš nesiskubinau grįžti į sa- 
vo butą, nes bijojau tuojau pat būti suimtas, tad pavakarienia- 
vau nakvynės namuose ir didesnę nakties dalį vienui vienas 
klaidžiojau po miežių laukus, taip aiškiai jausdamas Katrioną. 
šalia, tartum neščiau ją ant rankų. 


VIII. SAMDYTAS ŽUDIKAS 


Kitą dieną, rugpiūčio dvidešimt devintą, atėjau pas proku- 
rorą, vilkėdamas nauju drabužiu, siūti pagal mano užsakymą. 

— O,— pasakė Prestongrendžas,— jūs šiandien labai išsipus- 
tęs; Mano merginos turės puikų kavalierių. Labai malonu iš 
jūsų pusės, mMisteri Deividai, labai malonu! O, mes dar puikiai 
pagyvensime, ir, man regis, kad jūsų negandos eina į pa- 
baigą. 

— Jūs turite man kokių naujienų?— sušukau. 

— Taip, visai nelauktai. — atsakė jis.— Jūsų parodymai vis 
dėlto bus galų gale išklausyti. Jei norėsite, galėsite važiuoti 
drauge su manimi į teismą, kuris įvyks Inveraroje ketvirtadie- 
nį, rugsėjo dvidešimt pirmą. 

Iš nustebimo netekau žado. 

— O kol kas,— kalbėjo jis toliau, — nors aš ir neprašau at- 
naujinti jūsų įsipareigojimo, bet turiu patarti jums vis dar 
laikyti paslaptį. Rytoj duosite parengtinius parodymus. Kuo ma- 
žiau bereikalinga bus pasakyta, tuo geriau. 

— Pasistengsiu būti kuklus, — pasakiau.— Manau, kad esu 
jums skolingas už tą malonę, ir širdingai dėkoju. Po vakarykš- 
tės dienos, milorde, ši diena man atrodo lyg rojus. Vos galiu 
patikėti. 

— Reikia tačiau pasistengti ir patikėti — pasakė jis, ramin- 
damas mane.— Labai džiaugiuosi, kad laikote save skolingu 
man: galite netrukus, net tučtuojau, atsilyginti. Byla pakrypo 
į kitą pusę. Jūsų parodymai, dėl kurių šiandieną nebesivar- 
ginsime, be abejonės, atsilieps į bylos baigtį visų suinteresuo- 
tųjų asmenų atžvilgiu, ir todėl man dabar bus lengviau aptarti 
su jumis vieną šalutinį klausimą. .. 

— Milorde,— pertariau,— atleiskite, kad aš pertraukiu jus, 
bet kaip jums pavyko tai padaryti? Kliūtys, apie kurias jūs 
šeštadienį kalbėjote, net man pasirodė neįveikiamos. Kaip viskas 
susitvarkė? 

— Mielasis misteri Deividai,— atsakė jis, — aš neturiu teisės 
skelbti vyriausybės pasitarimų „net jums“, kaip išsireiškėte. 

Tai sakydamas, jis tėviškai man šypsojo, o pirštai žaidė nau- 
ja plunksna. Man neatrodė, kad jo žodžiuose būtų bent krisle- 
lis apgaulės, bet kai jis prisislinko popieriaus lakštą, pavilgė 
plunksną į rašalą ir vėl kreipėsi į mane, jau nebebuvau tuo 
įsitikinęs ir instinktyviai įtempiau dėmesį. 

— Norėčiau aptarti vieną aplinkybę,— pradėjo jis.— Aš ap- 
galvotai anksčiau palikau ją nuošaly, bet dabar apie tai gali- 
ma kalbėti. Suprantama, čia ne kvota, ją atliks kitas žmogus. 
Tai mane asmeniškai domina. Jūs sakote sutikęs Aleną Breką 
ant kalvos. 

— Taip, milorde. 

— Tučtuojau po žmogžudystės? 

— Taip. 

— Kalbėjotės su juo? 

— Taip. 

— Tikriausiai, jį pažinojote dar anksčiau?— probėgšmais pa- 
klausė. 

— Negaliu suprasti, kodėl taip galvojate, milorde,— atsa- 
kiau,— bet tikrai aš jį pažinojau. 

— Kada jūs vėl su juo išsiskyrėte?— paklausė. 

— Į šį klausimą neatsakysiu,— tariau,— jį man duos teisme. 

— Supraskite, misteri Belfurai — pasakė Prestongrendžas,— 
mano klausimas negali jums pakenkti. Aš pažadėjau išsaugoti 
jūsų gyvybę ir garbę ir, patikėkite, įstengsiu savo Žodį tesėti. 
Tad nėra ko jums nerimauti. Regis, jūs manote, kad galite 
padėti Alenui; kalbate apie dėkingumą, kurio,— jeigu jau at- 
virai, — aš tikrai nusipelniau. Daugybė įvairių sumetimų sueina 
į vieną tašką: niekad neatsisakysiu minties, kad jei tik jūs 
panorėtumėte, galėtumėte užvesti mus ant Aleno pėdų. 

— Milorde,— pasakiau, — duodu jums žodį, kad aš net nejta- 
riu, kur Alenas. 

Jis akimirką tylėjo. 

— O kaip jį galima surasti? — paklausė. 

Aš sėdėjau ir žiūrėjau į jį lyg suakmenėjęs. 

— Štai koks jūsų dėkingumas, misteri Deividai!-— tarė jis. 
Vėl stojo tyla.— Na,— tarė jis kildamas,— man nesiseka: mudu 
nesuprantame kits kito. Nekalbėsime apie tai. Jūs gausite pra- 
nešimą, kada, kur ir kas jus kvos. O dabar mano panaitės, tur 
būt, laukia jūsų. Jos niekad man neatleis, kad sulaikiau jų ka- 
valierių. 

Ir bemat aš buvau atiduotas į trijų gracijų rankas; gražuo- 
lės buvo taip išsipusčiusios, kaip aš nė įsivaizduoti negalėjau, 
ir atrodė nelyginant žavinga gėlių puokštė. 

Mums einant pro duris, mano dėmesį patraukė“ mažas įvy- 
kis, kuris, kaip vėliau pasirodė, turėjo labai rimtas pasekmes. 
Išgirdau, kaip kažkas garsiai sušvilpė, tarsi davė trumpą ženk- 
lą; apsidairęs pastebėjau rudą Nilio, Dunkano sūnaus, galvą. 
Kitą akimirką galva pradingo, ir aš nemačiau net Katrionos 
drabužio kraštelio, kurią Nilis, greičiausiai, lydėjo. 

Trys mano asmens sargybiniai nusivedė mane per Bristą ir 
Brunstvild Linksą. Iš čia kelias mus atvedė į Houp Parką — 
gražų, „sargo saugomą sodą su žvirgžduotais keliukais, suolais 
ir pavėnėmis. Kelias iki Houp .Parko buvo kiek per ilgas. Dvi 

jaunesnės ledi dėjosi pavargusios, ir tai mane baisiai slėgė, O vy- 
riausioji žvelgė į mane beveik juokdamasi. Ir nors aš sten- 
giausi įtikinti save, kad šį kartą jų akyse atrodau šaunesnis, 
negu vakar, vis tiek man reikėjo didelių pastangų laikytis lais-. 
vai. Jau parke atsidūriau aštuonių ar dešimties jaunų džentel- 
menų draugijoje, kurioje buvo keli kokarduoti karininkai, 0 vi- 
si kiti advokatai; jie apsupo tris gražuoles, geidaudam:. jas ly- 
dėti. Nors mane pristatė visiems labai mandagiai, bet jie tuč- 
tuojau mane užmiršo. Jauni žmonės draugijoje panašūs į lau- 
kinius žvėris: jie arba puola svetimą žmogų, arba, be jokio 
mandagumo ir net, sakyčiau, be jokio gailestingumo, igno- 
ruoja jį. Esu tikras, kad jei būčiau atsidūręs tarp pavianų, 
mane būtų sutikę lygiai taip. Kai kurie advokatai pradėjo 
laidyti sąmojus, o karininkai triukšmauti, ir aš negaliu pasa- 
kyti, kurie iš jų erzino mane labiau. Vien tik už. tai, kaip jie 
graibstėsi savo špagų eiesų ir timpčiojo savo mundurų skver- 
nus, juodžiausio pavydo apimtas mielai būčiau juos išgrūdęs 
iš parko. Esu tikras, kad savo rėžtu jie be galo pavydėjo man, 
juk aš atėjau į parką su tokiomis žavingomis merginomis, tad 
greitai atsidūriau užpakaly ir perdėtai mandagiai žengiau links- 
mai kompanijai iš paskos, nugrimzdęs į savo mintis. 

Iš tų Minčių mane pažadino vienas karininkų, leitenantas 
Hektoras Dunkensbis, nerangus ir gudrus kalnietis. Jis paklau- 
sė, ar aš ne Pelfuras. 

— Taip,— atsakiau ne itin lipšniai, nes jo tonas buvo nepa- 
kankamai mandagus. į 

— Ą "Pelfuras,— pasakė jis ir tebekartojo:— Pelfuras, Pel- 
furas!, 

— Bijau, kad mano pavardė jums nepatinka, sere?— paklau- 
siau, Aykdamas pats ant savęs, kad širstu ant to storžievio. 

— Nr,— atsakė iis,— bet aš maniau... 

— Patarčiau jums, sere, daugiau nebesivarginti— tariau.— 
Esu tikras, kad tas darbas jums netinka. į 

— Ar girdėjote kada nors; kur Alenas Gregoras surado žva- 
kių gnyptuvus?— užklausė jis. 

Aš pasidomėjau, ką jis norįs tuo pasakyti, o tas, trūksmingai 
juokdamasis, atsakė, kad aš, greičiausiai, ten pat suradau žars- 
teklį ir jį prarijau. 

Negalėjau nesuprasti jo užuominos ir užsiplieskiau. 

— Prieš įžeisdamas džentelmeną,— tariau,— aš išmokčiau tai- 
syklingai kalbėti angliškai, 

Mirktelėjęs man ir paėmęs už parankės, jis ramių ramiausiai 
išsivedė mane iš parko. Bet vos tik vaikštinėjantys nebegalėjo: 


mūsų matyti, jo veidas persimainė. > 
— Ak tų, pelkynų išpera!-— suriko jis ir žiebė kumščiu man 
į žandikaulį. 


Atsilygindamas aš žiebiau jam tokį pat, jei ne smarkesnį, 
smūgį. Jis pasitraukė kiek ir mandagiai nusivožė skrybėlę. 

— Manau, kad smūgių pakaks,— pasakė.— Jūs įšeidėte šen- 
telmeną! Kur regėtas toks įšūlumas, kad šentelmenui, karaliaus 
karininkui, išdrįstų sakyti, jog jis nemoka anglų ialpos? Musų 
makštyse yra špagos, o netoliese — Kings Parkas. Ar jūs norite 
eiti pirmas, ar leisite man rodyti jums kelią? 

Aš taipogi nusilenkiau jam, praleidau jį pirmą ir nuėjau iš 
paskos.. Girdėjau, kaip eidamas jįs kažką burbėjo panosėje 
apie „anglų kalpą“ ir „karališkąjį mundurą“, tad aš turėjau pa- 
grindo galvoti, kad jis rimtai įsižeidęs. Bet jo elgesys, vos mums 
susipažinus, jį išdavė. Buvo aišku, kad jis truks pliš ketino 
susivaidyti su manimi; aišku taip pat, jog čia slypėjo naujos 
mano priešų Žžabangos. Ir aš, žinodamas savo sugebėjimus šioje 
srityje, neabejojau, jog nukautas būsiu aš. 

Kol mes atėjome į atšiaurų, uolingą, tuščią Kings Parką, ke- 
letą kartų norėjau apsigręžti ir pabėgti, taip bijojau pasirodyti 
nemokąs fechtuotis ir taip bijojau žūti ar net gauti žaizdą. Bet 
supratau, kad jei neapykantos kupini mano priešai griebiasi 
šios priemonės, labai galimas daiktas, jie griebsis ir kitų; ir 
nors nemalonu būti pervertu špagos, bet vis dėlto (Ai geriau, 
negu mirti kartuvėse. Be to, supratau, kad, neapdairiai prišne- 
kėjęs įžūlybių ir į smūgį mikliai atsakęs 'smūgiu, atkirtau visus 
pasitraukimo kelius; jei net aš pulsiu bėgti, mano priešininkas, 
ko gero, leisis man įkandin ir nutvers mane, tad prie visų 
mano negandų dar prisidės ir nešlovė. Taigi, supratęs visa tai, 
tebeėjau paskui jį, kaip nusikaltėlis eina paskui budelį, be vil- 
ties krislelio širdyje. 

Mes praėjome uolą ir atsidūrėme Hanters Boge. Čia, velėna 
„apaugusioje aikštelėje, mano priešininkas išsitraukė špagą. Iš- 
skyrus kelis paukščius, niekas mudviejų nematė. Nieko kita 
man neliko, tik pasekti jo pavyzdžiu ir stoti į poziciją, sten- 
giantis rodytis kuo ramesniu. Bet, matyti, tai nepatenkino mis- 

terio Dunkensbio, kuris įžiūrėjo mane kažką klaidingai atlie- 
kant. Jis sustojo, įdėmiai pažvelgė į mane, paėjo į šalį, paskui 
vėl padarė išpuolį ir ėmė man grasinti, iškėlęs špagos smai- 
galį. Nebuvau matęs Aleno atliekant tokių veiksmų, be to, bu- 
vau labai susijaudinęs nuo minties apie greitą mirtį, tad su- 
vis pakrikau ir bejėgiškai stovėjau, geisdamas tik vieno — pa- 
bėgti. 

— Kas per felniafa?! — sušuko leitenantas ir staigiu išpuoliu 
išmušė man iš rankų špagą, kuri nuskriejo toli į meldus. 

Tą manevrą jis atliko du kartus. Kai trečią kartą atsinešiau 
savo išniekintą ginklą, pamačiau, kad jis įsidėjo saviškį į makš- 
tis ir laukė manęs piktas, susikišęs rankas už munduro at- 
lapų. 

— Tepraryja mane šemė, jei paliesiu jus!— sušuko jis ir su 
kartėliu pasiteiravo, kokią aš teisę turiu išeiti į dvikovą su 
„šentelmenu“, jei nemoku atskirti, kuri špagos aštrioji, kuri 
bukoji pusė. 

Atsakiau, kad kaltas mano auklėjimas, ir paklausiau, ar jis 
sutinka, kad aš, priimdamas jo iššūkį, davęs jam vis dėlto sa- 
tisfakciją ir bailiu jis mane pavadinti negalįs. 

— Tai tiesa,— pasakė jis,— aš pats drąsus kaip liūtas. Pet 
stovėti, kaip jūs, nieko neišmanant apie fechtafimą,— tikėkite 
manimi, aš taip nesugepėčiau. Labai gailiuosi jums trenkęs, nors, 
man rodos, jūs trenkėte man dar smarkiau; iki šiol man plyšta 
galfa. Jei tik aš būčiau šinojęs, kaip viskas yra, tikėkite ma- 
nimi, nebūčiau sutikęs krėsti panašių „pokštų. 

— Gerai pasakyta,— atsakiau.— Esu tikras, kad jūs nepano- 
rėsite antrą kartą leistis mano priešų sukurstomas. 

— Aišku, kad nenorėsiu, Pelfurai, — pasakė jis.—- Man rodos, 
kad ir su manimi pasielgė negrašiai, prifertę kautis su sene 
arba, tas pats galas, su Mašu faiku! Aš pasakysiu Lofetui, die- 
faš, aš jį patį iškfiesiu dfikofon! 

— Jeigu jūs žinotumėte, dėl ko aš susikivirčijau su misteriu 
Saimenu,— pasakiau, — būtumėte dar labiau pasipiktinęs, kad 
jus painioja į tokius reikalus. | 

Jis prisiekė, kad tiki manimi, nes visi Lovetai nukrėsti iš to 
paties molio, kurį minkė pats kipšas. Paskui jis ūmai paspaudė 
man ranką ir pasakė, kad aš vis dėlto padorus vyrukas, tik 
gaila, kad mano auklėjime tiek spragų, bet jei jis turėsiąs lai- 
ko, tai pats pasirūpinsiąs išmokyti mane kautis špaga. 

— Jūs galite man padaryti kur kas didesnę paslaugą,— ta- 
ziau ir paklaustas, kuo jis galįs man pasitarnauti, paaiškinau:— 
Eikite drauge su manimi pas vieną mano priešą ir paliudykite, 
kaip aš šiandien elgiausi. Tai bus tikra paslauga. Nors misteris 
Saimenas pirmam kartui ir pasiuntė man malonų priešininką, 
bet jis galvojo apie nužudymą. Vėliau jis pasiųs kitą, paskui — 
trečią. O kad jūs matėte, kaip aš moku naudotis šaltuoju gink- 
lu, pats galite spręsti, kas iš to išeis. 

— Ir aš fiso to nepakęsčiau, jei kaučiausi špaga taip, kaip 
jūs! — sušuko jis— Bet aš padėsiu jums, Peliurai. Feskite! 

Jei, eidamas į šį nelemtą parką, žengiau pamažu, grįžtant 
kojos nešė pačios. Jos žengė į taktą .labai geros ir senos kaip 
biblija dainos, kurios žodžiai skambėjo taip: „Mirties kartybė 
išnyko amžinai.“ Atmenu, kad, jausdamas smarkų troškulį, at- 
sigėriau iš šventos Margaritos šulinio ir vanduo man pasirodė 
nepaprastai skanus. Praėję bažnyčią, pakilome į Kenongeitą, 
paskui Neterbu žengėme tiesiai prie Prestongrendžo namų. Pa- 
keliui iki smulkmenų susitarėme, ką kalbėsime pas prokurorą. 
Liokajus pasakė, jog šeimininkas namuose, bet užsiėmęs su ki- 
tais džentelmenais labai slaptu reikalu ir įsakęs nepriimti. 

— Mano reikalas užtruks tik tris minutes, be to, jis neati- 
dėliotinas,— tariau.— Galite pasakyti, kad jis visai ne slaptas, 
ir aš net džiaugsiuosi liudininkais. 

Kai liokajus gana nenoriai nuėjo pas savo šeimininką, mudu 
tiek įsidrąsinome, kad nusekėme paskui į prieškambarį, kur 
buvo girdėti balsai iš gretimo kambario. Tenai posėdžiavo trise: 
Prestongrendžas, Saimenas Freizeris ir misteris Erskinas, Perto 
šerifas. O kad jie buvo susirinkę dėl Apino žmogžudystės, ma- 
no atėjimas, aišku, juos sutrukdė. Tačiau jie sutiko mane 
priimti. 

— Na, misteri Belfurai, kas vėl jus čia atvedė? Ir ką tokį 
drauge atsivedėte?— paklausė Prestongrendžas. 

Freizeris tylėdamas žvelgė į stalą. 

— Jis atėjo čia, norėdamas šį tą paliudyti mano naudai, mi- 
lorde, ir, man rodos, jums būtina jį išklausyti, — atsakiau ir 
atsigręžiau į Dunkensbį. 

— Leiskite pasakyti, — prabilo leitenantas, — kad turėjau. šian- 
dien dlikofą su Pelfuru Hanters Poge ir dėl to dapar labai 
gailiuosi, o taip pat, kad jis elgėsi taip, kaip dera tikram šen- 
telmenui, ir kad aš jaučiu Pelfurui didelę simpatiją. 

— Dėkoju jums už gerą žodį, — pasakiau. 

Tada Durnikkensbis nusilenkė ir išėjo iš kambario, kaip bu- 
vome susitare. 

— Kas man rūpi jūsų dvikova?!— paklausė Prestongren- 
džas. 

„— Tuojau paaiškinsiu, milorde,— pasakiau.— Aš atvedžiau tą 
džentelmeną, karaliaus karininką, norėdamas, kad su manimi 
būtų elgiamasi teisingai. Manau, kad dabar mano garbė įrodyta, ir 
iki tam tikros dienos — jūs žinote, milorde, kokios — nebeverta 
piudyti mane kitais karininkais. Aš nesutinku skintis sau kelio 
pro visą pilies garnizoną. 

Prestongrendžui net gyslos ant kaktos išpampo, kai jis įtū- 
žęs pažvelgė į mane. 

— Manau, kad pats velnias užsiundė tą vaikiščią ant ma- 
nęs!— sušuko jis. Paskui, rūsčiu veidu atsigręžęs į savo kaimy- 
ną, varė toliau:— Čia jūsų darbas, Saimenai. Aš pažįstu jūsų 
braižą ir, leiskite pasakyti, jūs mane papiktinote. Susitarus nau- 
dotis viena priemone, negarbinga slapčia imtis kitos. Negar- 
binga mano atžvilgiu. Tai ką, sugalvojote pasiųsti šitą ber- 
niuką ten drauge su mano dukterimis! Ir tik todėl, kad aš 
išsitariau jums... Fui, sere, nepainiokite kitų į negarbingus 
savo reikalus! 

Saimenas baisiai išblyško. 

— Aš daugiau nebenoriu, kad jūs su hercogu spardytumėt 
mane vienas kitam kaip kamuolį!—'sušuko jis.— Norit taikyki- 
tės, norit kivirčykitės, bet nepainiokite manęs į tą reikalą. 
Daugiau aš nenoriu būti jūsų pasiuntinuku, gauti prieštaringus 
jūsų nurodymus ir klausytis kaip vieno, taip ir kito priekaištų. 
Jeigu aš pasakyčiau, ką galvoju apie jūsų hanoveriškus rei- 
kalus, tai jums galva ištintų! 

Tik šerifas Erskinas nepametė .savitvardos ir ramiai įsiterpė 
į kalbą: 

— O'kol kas, manau, mes turime pasakyti misteriui Belfurui, 
kad drąsuolio vardą jis apgynė ir nuo šiol gali miegoti ramiai. 
Iki tos dienos, apie kurią jis užsinTmė, jo narsa nebus daugiau 
mėginama. 

Šerifo Erskino šaltakraujiškumas priminė, kad reikia būti at- 
sargiems, ir, sumurmėję keletą mandagių frazių, jie paskubėjo 
išprašyti mane iš namų. 

IX. VIRŽIAI LIEPSNOJA 


Išėjęs iš Prestongrendžo, pirmą kartą pasijutau įniršęs. Pro- 
kuroras iš manęs pasijuokė. Jis tikino, kad mano parodymai 
būsią priimti ir kad jis pats pasirūpinsiąs mano saugumu, o tuo 
pačiu metu ne tik Saimenas pasikėsino į mano gyvybę, pasi- 
talkinęs Kalnuotosios Škotijos karininką, bet, kaip paaiškėjo 
iš paties Prestongrendžo žodžių, jis taip pat vykdė kažkokį 
savo projektą. Suskaičiavau savo priešus. Prestongrendžas, ka- 
raliaus valdžios palaikomas; hercogas — Kalnuotosios Škotijos 
vakarų galva; greta jo Lovetas, turįs didžiulę galią šiaurėje ir 
valdąs visą jakobitų šnipų ir parsidavėlių klaną. Atsiminęs dar 
Džeimsą Morą ir rudą Dunkano sūnaus — Nilio galvą, pagal- 
vojau, kad toje sąjungoje, galimas daiktas, dalyvauja dar ket- 
virtas narys ir kad pašėlę senojo Rob Rojaus galvažudžių 
klano likučiai susijungs prieš mane su kitais. Man būtinai 
reikėjo turėti narsų bičiulį arba išmintingą patarėją. Tikriausiai 
aplink mane buvo daug žmonių, norinčių ir galinčių man pa- 
dėti, antraip Lovetas, hercogas ir Prestongrendžas neieškotų 
kelių, kaip manimi nusikratyti. Įtūžau, pagalvojęs, kad galiu 
susidurti gatvėje su savo šalininku ir jo nepažinti. 

Tartum atsiliepdamas į mano mintis, kažkoks džentelmenas, 
eidamas pro šalį, stumtelėjo mane, reikšmingai žvilgterėjo ir 
pasuko į akligatvį. Aš tuojau jį pažinau: tai buvo advokatas 
Čarlzas Stiuartas. Dėkodamas likimui, nusekiau paskui. Įėjęs 
į akligatvį, pamačiau, kad jis stovi ties durimfs į laiptus. Jis 
davė man ženklą ir tučtuojau prašapo. Septintame aukšte vėl jį 
pamačiau prie buto durų; vos tik įėjome, jis duris užrakino. 
Butas' buvo tuštutėlis, be jokio baldo, matyt, vienas iš Stiuartui 
pavestų išnuomoti. 

— Turėsime sėdėti ant grindų,— tarė jis, — bet užtat čia sau- 
gu. Aš labai norėjau pamatyti jus, misteri Belfurai. 

— Kaip Aleno reikalai?— paklausiau. 

— Puikūs, — atsakė jis.— Endis rytoj paima jį nuo Džilano 
smėlynų. Alenas labai norėtų atsisveikinti su jumis, bet, ma- 
nau, kad judviem geriau nesusitikti, kai šitokia padėtis. Dabar 
svarbiausia pasakykite man, kaip jums sekasi? 

— Šįryt man pranešė,— atsakiau,-- kad mano parodymai bus 
priimti ir kad aš vyksiu į Inverarą drauge su prokuroru. 

— Na, jau ne, tuo aš niekad nepatikėsiu!-— sušuko Stiuartas. 

— Aš ir pats šį tą įtariu — pasakiau, — bėt labai norėčiau iš- 
girsti jūsų argumentus. 

— Tikėkite manimi, aš nežmoniškai įniršęs!— sušuko Stiuar- 
tas.— Jei Mano ranka galėtų pasiekti jų vyriausybę, sutrėkš- 
čiau kaip supuvusį obuolį. Aš Apino ir Džeimso iš Glenso 
advokatas, ir todėl mano prievolė ginti savo gentainio gyvybę. 
Tik paklausykite, kaip klostosi mano reikalai, ir spręskite pats. 
Pirmiausia jie turi atsikratyti Alenu. Jie negali patraukti teis- 
man Džeimso kaip nusikaltimo bendrininko, kol nepatrauks 
iš pradžių Aleno kaip pagrindinio kaltininko. Toks dėsnis: 
negalima vežimo statyti prieš arklį. 

— Kaip jie gali patraukti teisman Aleną, jo nesuėmę?— pa- 
klausiau. 

— Galima ir nesuėmus,— pasakė jis.— Ir tam yra įstatymas. 
Būtų labai patogu, jei, vienam piktadariui pabėgus, kitas liktų 
nenubaustas. Norint išvengti to, kviečiamas pagrindinis kalti- 
ninkas, o jam neatvykus, nuteisiamas už akių. Kviečiamas jis 
keturiose vietose: ten, kur pastoviai gyveno;. kur išgyveno ne 
mažiau kaip keturiasdešimt dienų; pagrindiniame grafystės mies- 
te, kur jis paprastai gyvena; arba pagaliau — jei yra pagrindo 
manyti, kad jis paliko Škotiją — didžiojoje Edinburgo aikštėje, 
prieplaukoje ir Lito pakrantėje šešiasdešimt dienų paeiliui. Pas- 
tarosios vietos parenkamos dėl visai suprantamų priežasčių: iš- 
plaukiantys laivai gali suskubti pranešti tas žinias į užsienį, ir 
tada iškvietimas nebus vien formalumas. Dabar įsivaizduokite 
Aleno atvejį. Aš niekad negirdėjau; kad jis kur nors pastoviai 
gyventų. Labai būčiau dėkingas žmogui, kuris nurodytų, kur 
po keturiasdešimt penktųjų metų Alenas išgyveno keturiasde- 
šimt dienų. Nėra grafystės, kur jis pastoviai ar laikinai būtų 
gyvenęs. Jei aplamai jis turi buveinę, tai, tur būt, pulke, Pran- 
cūzijoje; ir jeigu jis dar neišvyko iš Škotijos (mes tatai žinome, 
o jie tik įtaria), tai ir nenuovokiausias supras, kad jis kaip tik 
to ir siekia. Tad kur ir kaip jis turėtų būti kviečiamas? Aš 
klausiu.to jus, ne teisininką. 

— Pats sakote,— atšoviau,— didžiojoje Edinburgo aikštėje, 
prieplaukoje ir Lito pakrantėje šešiasdešimt dienų paeiliui. 

— Vadinasi, jūs geresnis teisininkas už Prestongrendžą!-— 
sušuko advokatas.— Jis tik kartą kvietė Aleną, dvidešimt penk- 
tąją, tą dieną, kai mes pirmąsyk susitikome. Iškvietė sykį, ir 
to jam pakako. Ir kurį Inveraros, pagrindinio Kembelų miesto 


254 


aikštėje! Pasakysiu jums kaip paslaptį, misteri Belfurai, jie 
neieško Aleno. 

— Ką jūs norite pasakyti? — sušukau. — Jo neieško? 

— Mano supratimu, neieško, — pasakė jis.— Jei leisite paste- 
bėti, jie išvis nenori surasti Aleno. Jie, gal būt, galvoja, kad 
jis įstengs išsiteisinti, ir tada Džeimsas, kurį jie labiausiai per- 
sekioja, galės išsipainioti. Jūs pats matote, kad čia ne byla, 
o suokalbis. 

— Bet galiu jums pasakyti, kad Prestongrendžas atkakliai 
klausinėjo apie Aleną,— pasakiau, — nors, kaip aš dabar prisi- 
menu, man buvo labai lengva išsisukti nuo atsakymo. 

— Na matote!-— pasakė jis.— Bet tiek to! Gal būt, ir ne mano 
teisybė, — čia vien tik spėlionės. O dabar grįžtu prie faktų. 
Girdėjau, kad Džeimsas ir liudininkai — liudininkai, misteri Bel- 
furai, — surakinti pančiais ir uždaryti į ankštas karinio kalėji- 
mo kameras Viljamo forte. Lankyti jų neleidžiama, o susiraši- 
nėti jiems draudžiama. Liudininkams, misteri Belfurai! Ar gir- 
dėjote kada ką panašaus? Tikėkite manimi, niekad joks Stiu- 
artų šutvės nedorėlis įžūliau nepažeidė įstatymo. Tūkstantis 
septyni šimtųjų metų parlamento akte juodu ant balto parašyta 
apie neteisingą įkalinimą. Kai tik sužinojau apie Džeimsą, tuo- 
jau padaviau prašymą teismo sekretoriui ir šiandien gavau at- 
sakymą. Štai jums ir įstatymas! Štai teisingumas! 

Jis padavė man raštą, tą patį saldžiažodį ir veidmainišką do- 
kumentą, kuris vėliau buvo įdėtas į pamiletą „„Pašaliečio aiki- 
mis“ ir kuris buvo išleistas, kaip skelbė antraštė, vargšei Džeim- 
so našlei ir penkiems vaikams apginti. 

— Žiūrėkite,— pasakė Stiuartas,— jis neišdrįso atsakyti man 
pasimatymo 'su savo klientu ir todėl „pataria“ komendantui 
mane įleisti. Pataria! Škotijos aukščiausiojo teismo sekretorius 
pataria! Argi neaiškus jo ketinimas? Jis tikisi, kad komendan- 
tas arba toks kvailas, arba, atvirkščiai, toks protingas, kad at- 
sisakys paklausyti patarimo. Man tektų grįžti iš Viljamo forto 
čionai. Paskui vėl gaišatis, kol gaučiau naują leidimą, o jie 
kol kas teisintų komendantą: kariškiai, atseit, visiškai nežino 
įstatymų, — pažįstu tą giesmę! Paskui kelionė trečią kartą. O čia 
jau tuoj turi prasidėti teismas, anksčiau, negu aš suskubsiu 
apklausti pirmąjį liudininką. Ar neteisus esu, vadindamas tai 
suokalbiu? 

— Panašu į suokalbį,— pasakiau. 

— Aš tuojau-jums tai įrodysiu, — užsidegė jis.— Jie turi tei- 
sę kalinti Džeimsą, bet negali uždrausti man jo lankyti. Jie 
neturėjo teisės įkalinti liudininkų. Ir aš dar turiu kovoti, kad 
pamatyčiau žmones, kurie turėtų būti tokie pat laisvi, kaip. 
teismo sekretorius? Skaitykite: „Kai dėl visa kita, tai sekre- 
jams, kurie nėra įvykdę nieko, prieštaraujančio jų pareigoms.“ 
Nieko prieštaraujančio? Bieve mano! O tūkstantis septyni šim- 
tųjų metų įstatymas! Misteri Belfurai, mano širdis plyšta, o krū- 
tinėje liepsnoja gimtinės viržiai! 

— Kitaip tariant, ta frazė reiškia,— pasakiau, — kad liudinin- 
kai sėdės kaip sėdėję kalėjime, o jūs nepamatysite jų. 

— Aš pamatysiu juos tik Inveraroje, teismo dieną,— sušuko 
jis — o paskui išgirsiu-Prestongrendžo žodžius apie „„atsakomy- 
bę, kuri slegia jo pečius“ ir apie „didžiules teises, suteiktas 
gynybai"! Bet aš pergudrausiu juos, misteri Deividai. Aš ketinu 
perimti liudininkus kelyje, kai jie visu būriu, lydimi kareivio, 
trauks į teismą, ir pažiūrėsim, ar aš nesugebėsiu pažadinti to 
„kariškio, visiškai nežinančio įstatymų“ širdyje nors kruope- 
lytės teisingumo. 

Iš tikrųjų taip ir įvyko: misteris Stiuartas pirmą kartą susi- 
tiko su liudininkais kely ties Tinedramu; atsirado karininkas, 
kuris į tą susitikimą pažiūrėjo pro pirštus. 

— Niekuo ši byla manęs nebenustebins,— pasakiau. 

— Bet aš jus nustebinsiu!— susuko jis— Ar matote, kas 
čia?— Ir jis parodė man atspaudą, ką tik išėjusį iš spausdinimo 
staklių. — Čia kaltinamasis aktas. Žiūrėkite, Prestongrendžo pa- 
rašas po liudininkų parodymais, ir nė žodžio apie Beliūrą. 
Tačiau svarbu ne tai. Kaip jūs manote, kas sumokėjo už šito 
dokumento spausdinimą? 

— Manau, kad karalius Jurgis, — pasakiau. 

— Įsivaizduokite: aš!— sušuko jis.— Tiesa, jie spausdino jį 
patys sau: savo Grantams, Erskinams ir tam naktiniam vagiui 
Saimenui Freizeriui. O aš ar galėjau gauti kaltinamąjį aktą? 
Ne! Aš turėjau užrištomis akimis imtis gynybos, pirmą kartą 
girdėti kaltinimą teisme kartu su prisiekusiaisiais. 

— Argi tai neprieštarauja įstatymui?— paklausiau. 

— Kaip čia pasakius,— tarė jis.— Iki šios nematytos bylos, 
ta paslauga buvo tokia natūrali ir įprasta, kad įstatymas 
niekad ir nenagrinėjo to klausimo. Belieka stebėtis apvaizdos 

ranka! Pašalinis žmogus užsuka į Flemingo spaustuvę, pastebi 
ant grindų kažkokį atspaudą, pakelia jį ir atneša man. Tuomet 
aš duodu atspausdinti tą dokumentą gynybos lėšomis: sumpti- 
bus moesti rei!l. Ar girdėjote ką nors panašaus? Dabar doku- 
mentas prieinamas visiems, visiems žinoma didžioji paslaptis. 
Tai kaip manote, ar jų elgesys galėjo man patikti, man, atsa- 
kingam už savo giminiečio gyvybę? 

— Manau, kad ne,— sutikau. 

— Štai tokios tokelės,— užbaigė jis, — dabar suprasite, kodėl 
juokiuosi jums tiesiai į akis, kai sakote, jog leis duoti pa- 
rodymus. 

Dabar atėjo mano eilė. Trumpai papasakojau, kaip misteris 
Saimenas grasino ir ką siūlė, kaip susidūriau su samdytu žu- 
diku ir kas po to įvyko pas Prestongrendžą. Apie pirmą savo 
pasikalbėjimą su prokuroru, kaip buvau žadėjęs, nieko nesa- 
kiau, bet ir reikalo nebuvo. Kol kalbėjau, Stiuartas visą laiką 
linkčiojo galvą kaip užsukta lėlė. Bet vos užbaigiau, jis pra- 
sižiojo ir išsakė savo nuomonę vienut vieninteliu žodžiu, ypa- 
tingai jį pabrėždamas: 

— Dinkite! 

— Aš nesuprantu jūsų,— tariau. 

— Tai aš jums paaiškinsiu. Manau, kad, šiaip ar taip, jums 
reikia slėptis. Nėra ko nė abejoti. Generalinis prokuroras, kuris 
dar turi šiek tiek padorumo, išplėšė jūsų gyvybę iš Saimeno 
ir hercogo nagų. Jis atsisakė patraukti jus į teismą ir atsisakė 
jus nugalabinti. Štai dėl ko jie nesutaria, juk Saimenas ir her- 
cogas negali būti ištikimi nei draugui, nei priešui! Taigi jūsų 
neteis ir nenugalabins, bet aš esu paskutinis kvailys, jei jie 
nepagrobs ir neišveš jūsų, kaip ledi Grendž! Pasiryžęs lažintis 
iš ko norite, kad tai ir bus jų „priemonė“. 

— Tai verčia mane galvoti. .— pasakiau ir papasakojau jam, 
kaip girdėjau švilpiant ir mačiau rudąjį tarną Nilį. 

— Jau kur Džeimsas Moras, ten visad kokia nors apgavys- 
tė, tuo neabejokite,— pasakė jis.— Jo tėvas buvo visai neblo- 
gas Žmogus, nors negerbė įstatymų ir nebuvo mano šeimos bi- 
čiulis, tad nėra ko man jį ginti. Kai dėl Džeimso, jis gudruolis 
ir niekšas. Man taip pat nepatinka, kad atsirado rudasis Nilis. 
Taip, taip, negerai. Prasti popieriai. Senasis Lovetas susitvarkė 

su ledi Grendž byla. Jei jaunasis Lovetas imsis jūsų, paseks 
savo tėvo pėdomis. Už ką Džeimsas Moras sėdi kalėjime? Už 
tokį pat nusikaltimą — pagrobimą: Jo tarnai pripratę prie pa- 
našaus darbo. Jis atiduos juos Saimeno žiniai, ir netrukus išgir- 
sime, kad Džeimsui dovanota arba kad jis pabėgo, o jūs būsite 
Benbekuloje ar Aplekrose. 

— Vadinasi, čia rimtas dalykas, — sutikau. 

— Aš noriu, kad jūs pasislėptumėte, kol dar jie nesuskubo 
prikišti prie jūsų nagų, — baigė jis.— Sėdėkite ramiai iki pat 
teismo ir pasirodykite pačią paskutinę akimirką, kai jūsų visi 
mažiausiai lauks. Žinoma, taip darykite tik tuo atveju, jei jūsų 
paliudijimas, misteri Belfurai, vertas to, jog būtų taip rizikuo- 
jama ir nesibijoma nemalonumų. 

— Pasakysiu jums tik tai, — atsakiau, — kad aš mačiau žmog- 
žudį, ir tai buvo ne Alenas. 

— Tuomet, prisiekiu dangumi, mano giminietis išgelbėtas!— 
sušuko Stiuartas.— Jo gyvybė priklauso nuo jūsų parodymų. 
Nėra ko gailėti nei laiko, nei pinigų — nieko, kad tik jūs ga- 
lėtumėte atvykti į teismą.— Jis iškrėtė ant grindų viską, ką 
turėjo kišenėse.— Imkite, kiek jums reikia, iki bylos pabaigos. 
Ženkite tiesiai šiuo skersgatviu. Iš jo eina tiesus kelias į Leng 
Daiksą. Ir paklausykite manęs, negrįžkite į Edinburgą, kol visa 
šita sumaištis aprims. 

— Kurgi man eiti?— paklausiau. 

— Kad aš galėčiau pasakyti!-— tarė jis.— Visur, kur jus be- 
nukreipčiau, jie būtinai jūsų ieškos. Ne, geriau sprėskite pats, 
ir tepadeda jums dievas! Penkios dienos prieš teismą, rugsėjo 
šešioliktą, duokite man žinią. Aš būsiu Stirlinge, „Karališkajame 
herbe“. Ir jeigu iki to laiko jums nieko neatsitiks, aš pasirū- 
pinsiu, kad pasiektumėte Inverarą. 

— Dar vienas dalykas, — pasakiau, — ar galiu matyti Aleną? 

Atrodė, jis nesiryžta. 

— Geriau būtų, kad judu nesimatytumėte,— atsakė paga- 
liau. — Tačiau neslėpsiu, Alenas to labai nori ir naktį lauks 
prie Silvermilso. Jei įsitikinsite, kad jūsų neseka, misteri Bel- 
furai,— bet tik tuomet, kai įsitikinsite,— pasislėpkite patogioje 
vietoje ir prieš pasirodydamas stebėkite kelią visą valandą. 
Baisu būtų, jei judu abu sugautų. 

X. RUDŽIUS 


Buvo apie pusė keturių, kai išėjau į Leng Daiksą. Norėjau 
eiti į Diną. Ten gyveno Katriona, o jos giminaičiams, Kalnuo- 
tosios Škotijos Makgregorams, be abejo, buvo įsakyta sugauti 
mane, tad Dinas buvo viena iš nedaugelio vietų, kurių reikėjo 
vengti. Bet kad buvau labai jaunas ir, be to, dar rimtai įsi- 
mylėjęs, negalvodamas pasukau į Diną. Tačiau, norėdamas apra- 
minti savo sąžinę ir sveiką protą, griebiausi atsargumo priemo- 
nių. Priėjęs neaukštos kalvos pakelėje viršūnę, pasislėpiau mie- 
žiuose ir ėmiau laukti. Po valandėlės prapėdino žmogus, pa- 
našus į kalnietį, kurio aš niekad anksčiau nebuvau matęs. Ne- 
trukus pasirodė rudasis Nilis, vėliau pravažiavo malūnininko 
vežimas, o dar vėliau vien paprasti sodiečiai. To užteko, kad 
drąsiausią žmogų atbaidytų nuo jo ketinimo, bet mane traukė 
į Diną, ir gana. Įtikinau save, kad visiškai suprantama, ko Nilis 
nuėjo tuo keliu: juk kelias veda tiesiai prie jo pono dukters 
durų. Kai dėl pirmojo praeivio, tai jeigu būgštausiu kiekvieno 
sutikto kalniečio, vargiai ką pasieksiu. Visai patenkintas to- 
kiais lengvapėdiškais samprotavimais skubiu žingsniu leidausi 
priekin ir kelios minutės po keturių jau buvau prie misis Dra- 
mond Ougilvi namų. 

„Abi ledi buvo namuose. Išvydęs jas prie pravirų durų, nu- 
siėmiau skrybėlę ir pasakiau: „Berniukas atėjo šešių pensų“, — 
galvodamas, jog tai patiks našlei. 

Katriona išbėgo ir nuoširdžiai pasisveikino. Didžiai nuste- 
bau, kad ir senoji ledi buvo ne mažiau maloni. Žymiai vėliau 
sužinojau, kad, patyrusi, jog Renkiloras — Krūmynės patikėti- 
nis, ji švintant pasiuntė jam raštelį į Kvinsferį. Dabar jos 
kišenėje buvo mano gero bičiulio laiškas, kuo palankiausiai 
atsiliepiąs apie mane ir mMano galimybes ateityje. Bet ir 
nežinodamas apie tą laišką, puikiausiai supratau jos ketinimus. 
Labai galimas daiktas, kad aš buvau „kaimo stuobrys“, bet vis 
dėlto ne toks, kokiu ji'mane laikė. Net ir neišlavėjusiam mano 
protui buvo aišku, kad ji sumanė apvesdinti savo giminaitę su 
bebarzdžiu jaunikaičiu, kuris vis dėlto buvo Lotiano lerdas. 

— Tegu Sikspensas užkąs su mumis,— pasakė ji.— Katriona, 
nubėk ir paliepk. 

Kai mudu pasilikome vienu du, senoji ledi labai stengėsi man 
įtikti. Ji darė tai sumaniai, apsimesdama juokaujanti, visą laiką 

vadino mane Sikspensu, bet tokiu tonu, kad aš turėjau smarkiai 
išaugti savo paties akyse. Katrionai sugrįžus, senutės ketinimai 
tapo dar aiškesni; ji gyrė merginą kaip arkliamainys savo arklį. 
Raudau galvodamas, kad. ji taria mane tokį kvailą esant. Čia 
man atrodė, kad mergina niekuo nekalta, ir aš buvau pasiry- 
žęs apkulti senutę; čia vėl, kad jos abi susitarė įvilioti mane 
į spąstus, ir tada aš sėdėjau tarp jų niaurus ir piktas. Pagaliau 
piršlei šovė į galvą mintis palikti mudu vienus. Jei man kyla 
kokie nors įtarimai, sunkiai galiu juos užgniaužti. Bet nors ir 
žinojau, kokiai vagių giminei priklausė Katriona, vis tiek ne- 
galėjau žvelgti jai į akis ir netikėti jos nuoširdumu. 

— Neklausinėti jūsų?— guviai paklausė jinai, vos tik likome 
dviese. 

— Ne, šiandien aš galiu kalbėti gryna sąžine,— atsakiau.— 
Aš laisvas nuo savo žodžio, ir po to, kas šįryt įvyko, nesilai- 
kyčiau jo, jei net manes prašytų. 

— Tai papasakokite man viską,— paprašė ji.— Mano gimi- 
naitė greitai sugrįš. 

Aš jai papasakojau visą istoriją su leitenantu — nuo pradžios 
iki galui, stengdamasis pavaizduoti ją kuo juokingesne, nes iš 
tikrųjų tame nesusipratime buvo daug kas juokinga. 

— Na, man rodos, jums taip pat sekasi su rūsčiais vyriškiais, 
kaip ir su dailiomis ledi!-— tarė ji, man užbaigus.— Bet kas gi 
buvo jūsų tėvas, kad neišmokė kautis špaga? Labai peiktinas 
dalykas. Nesu girdėjusi nieko panašaus. 

— Labai nemalonus dalykas, ką ir besakyti, — sutikau.— Grei- 
čiausiai mano tėvas (doras buvo žmogus!) skrajojo padebesiais, 
kad išmokė mane lotynų kalbos, o ne fechtavimo meno. Bet 
jūs matote, ką galiu, tą darau: stoviu, kaip Loto žmona, neju- 
du ir leidžiu save kapoti. 

— Žinote, kodėl aš šypsausi?— paklausė ji.— Štai kodėl. Aš 
gimusi būti vyriškiu. Savo svajonėse aš visad esu jaunuolis: 
vaizduojuosi, kad man pasitaiko ir šiaip, ir anaip, o kai jau 
reikia kautis, staiga atsimenu, kad aš tik mergina, ir nemo- 
ku nei laikyti špagos, nei gerai kirsti. Tada man reikia vi- 
są istoriją pakreipti tokia vaga, kad dvikova būtų nutraukta, bet 
aš vis tiek likčiau nugalėtoja, lygiai kaip jūs dabar. Aš taip 
pat visą laiką sakau puikias kalbas, tokias, kaip misteris Dei- 
vidas Belfuras. 

— Mergaitė, ištroškusi kraujo, — pasakiau. 

-— Aš žinau, kad reikia mokėti siūli, verpti ir siuvinėti, — 
atsakė ši,— bet jeigu tai būtų vienintelis jūsų užsiėmimas, 
pamatytumėte, koks jis nuobodus. Bet tai nereiškia, kad norių 
žudyti žmones. Ar ką nors nužudėte gyvenime? 

— Įsivaizduokite, nužudžiau! Nužudžiau du, dar mokyklinio 
amžiaus berniukas būdamas,— atsakiau.— Tarp kitko, nesigė- 
dinu prisiminti. 

— O ką jautėte nužudęs?— paklausė ji. 

— Sėdėjau ir blioviau kaip vaikas. 

— Pažįstu tą jausmą!— sušuko ji.— Suprantu, iš kur tos aša- 
ros. Bet, šiaip ar taip, nenorėčiau žudyti: norėčiau būti Kate- 
rina Duglas, kuri įkišo ranką į durų užšovos ąsą ir čia Žuvo. 
Ji mylimiausia mano didvyrė. Ar nenorėtumėte ir jūs taip 
numirti už savo karalių? — paklausė. 

— Teisybę sakant,— atsakiau,— mano meilė karaliui — telai- 
mina jį viešpats!-— santūresnė. Ir man rodos, kad šiandien aš 
taip arti savęs regėjau mirtį, jog dabar labiau linkęs svajoti 
apie gyvenimą. 

— Jūsų teisybė!-— pasakė ji.— Tai vyriškiui pritinkantis jaus- 
mas! Jums tik reikia išmokti fechtuotis. Nenorėčiau turėti ne- 
mokantį kautis draugą. Bet jūs, tur būt, ne špaga nužudėte 
anuodu? 

— Ne špaga,— atsakiau, — aš juos nupyliau iš pistoleto. Lai- 
mė, tie Žmonės buvo labai arti, nes aš lygiai gerai šaudau pis- 
toletu, kaip kaunuosi špaga. 

Šitaip ji iškamantinėjo mane, kaip mes kovėmės brige, nes, 
pirmą kartą jai pasakodamas savo nuotykius, buvau apie tai 
nutylėjęs. 

— Taip, — pasakė ji, — jūs narsus! O jūsų bičiuliu žaviuosi 
ir myliu jį. / 

— Manau, negalima jo nemylėti!-— pasakiau.— Kaip ir visi, 
jis turi silpnybių, bet jis narsus, ištikimas ir geras, telaimina 
jį dangus! Keista būtų, jei užmirščiau Aleną. 

Mintys apie jį, apie progą susitikti su juo nedavė man ra- 
mybės. 

— Kur mano galva, aš juk nepasidalinau su jumis savo nau- 
jiena!-- sušuko Katriona ir papasakojo, kad gavusi iš tėvo 
laišką, kad ji galinti kitą dieną aplankyti jį pilyje, kur jį 
perkėlę, ir kad jo reikalai taisąsi. — Jūs nenorite to girdėti?— 
pridūrė ji. — Nejaugi jūs smerkiate mano tėvą, jo nepažindamas? 

— Aš jo toli gražu nesmerkiu,— atšoviau.— Dievaži, aš la- 
bai džiaugiuosi, kad jūs dabar ramesnė. O jeigu aš ir nusimi- 
niau,— tatai, tur būt, matyti iš mano veido, — tai pripažinkite, 
ŠAad ši diena netinka susitaikymams ir kad su žmonėmis, esan- 
čiais valdžioje, geriau neturėti reikalų. Aš vis dar negaliu 
užmiršti Saimeno Freizerio. 

— O,— sušuko ji,— tikiuosi, jūs nelyginsite jųdviejų! Turite 
atminti, kad Prestongrendžas ir Džeimsas Moras, mano tėvas, — 
vieno kraujo. 

— Niekad to negirdėjau, — pasakiau. 

— Keista, kad jūs taip mažai žinote,— pasakė ji.— Vieni 
gali vadintis Grantais, o kiti — Makgregorais, bet vis tiek jie 
priklauso vienam klanui. Visi jie Apino sūnūs, štai iš kur, tur 
būt, kilo ir mūsų šalies pavadinimas. 

— Kokios šalies? — paklausiau. 

— Mano ir jūsų tėvynės, — atsakė ji. 

— Rodos, šiandien atradimų diena,— pasakiau.— Aš visad gal- 
vojau, kad mano tėvynės vardas — Škotija. 

— Škotija — vardas šalies, kurią jūs vadinate Airija,— atsa- 
kė ji.— Senovinis ir tikraš vardas žemės, kurioje gyvename ir 
iš kurios esame sutverti, Albionas. Ji vadinosi Albionu, kai 
mūsų proseneliai kovėsi už ją su Roma ir Aleksandru, ir iki 
šios dienos ji taip vadinama jūsų kalba, kurią užmiršote. 

— Tiesą sakant, aš niekad jos ir nesimokiau,— pasakiau. Sti- 
gau ryžto nurodyti, kad ji klysta, kalbėdama apie Aleksandrą 
Makedonietį. 

— Bet jūsų proseneliai iš kartos į kartą kalbėjo ja,— pasakė 
ji. — Ta kalba dainavo lopšines, kai mūsų dar pasaulyje ne- 
buvo. Ir jūsų vardas primena ją. O, kad jūs ją mokėtumėt, 
tada aš pasirodyčiau jums visai kita. Tai širdžių kalba! 

Aš pietavau su abiem ledi. Viskas buvo labai skanu. Val- 
gius padavinėjo gražiuose senoviniuose induose. Ir vynas buvo 
puikus, nes misis Ougilvi, rodos, buvo turtinga. Šnekučiavomės 
taip pat gana maloniai. Bet kai pamačiau, jog saulė ėmė greitai 
leistis ir šešėliai darosi vis ilgesni, atsistojau atsisveikinti. Min- 
tyse aš jau pasiryžau pasimatyti su Alenu. Tad man dar su 
šviesa reikėjo pasiekti ir apžiūrėti mišką, kur turėjome susi- 
tikti. Katriona palydėjo mane iki sodo vartelių. 

— Ilgai aš jūsų nematysiu?— paklausė ji. 

— Nežinau, — atsakiau, — gal ilgai, gal niekada. 

— Ir taip gali atsitikti, — pasakė ji. — Jums gaila? 

Žiūrėdamas į ją, linktelėjau galva. 

— Ir man gaila,— pasakė ji.— Nedažnai aš jus mačiau, bet 
labai gerbiu. Jūs esate teisingas ir narsus. Manau, kad ilgainiui '** 
būsite labiau panašus į vyrą. Džiaugsiuosi apie tai išgirdusi. 
Jei viskas baigsis bloguoju, atsitiks tai, ko mes būgštaujame, 
atminkite, jog turite bičiulį. Po jūsų mirties, būdama senutė, 
aš pasakosiu savo anūkams apie Deividą Belfurą, ir ašaros tekės 
mano skruostais. Aš jiems papasakosiu, kaip mes išsiskyrėme, 
ir ką aš pasakiau, ir ką padariau. Tesaugo ir telydi jus vieš- 
pats, nes to meldžia mažasis jūsų bičiulis — štai ką aš pasa- 
kiau, o štai ką padariau... 

Ji paėmė mano ranką ir pabučiavo ją. Aš buvau taip apstul- 
bintas, kad šūktelėjau, lyg man kas būtų smogęs. Ji paraudo, 
pažvelgė į mane ir linktelėjo galva. 

— Taip, misteri Deividai — pasakė ji,— štai ką galvoju apie 
jus. Aš atidaviau jums savo širdį drauge su šiuo bučiniu. 

Aš įžiūrėjau jos akyse dvasios įkarštį, bet tai buvo drąsaus 
vaiko riteriškumas, ir tiek. Ji pabučiavo man ranką, kaip ka- 
daise bučiavo ją princui Čarliui, su tuo prakilniu jausmu, nebū- 
dingu paprastiems žmonėms. Niekada aš taip aiškiai nesupra- 
tau, kad esu ją įsimylėjęs, ir niekad taip aiškiai nemačiau, 
kaip daug dar man reikia pasiekti, kad ji pamiltų mane taip, 
kaip aš ją. Tačiau turėjau prisipažinti, kad šis tas jau buvo 
pasiekta, nes nuo minčių apie mane jos širdis ima plakti tan- 
kiau ir kraujas užkaista gyslose. 

Po tokios man pareikštos garbės aš nebegalėjau sakyti jai 
banalių komplimentų. Man net sunku buvo kalbėti; jos balsas 
vos neišspaudė man ašarų. 

— Viešpats atlygins už jūsų gerumą, brangioji,— tariau.— 
Iki pasimatymo, mažasai bičiuli — Aš pavadinau ją taip, kaip 
ji pati save pavadino. Paskui nusilenkiau ir nuėjau. 

Mano kelias ėjo žemyn per Lito upės slėnį, Stokbridžo ir 
Silvermilso linkui. 

Keliukas ėjo slėnio pakraščiu, o per vidurį vilnijo ir šniokštė 
srauni upė; saulės spinduliai krito iš vakarų, mesdami ilgus 
šešėlius ir slėnio posūkiuose apšviesdami vis naujus vaizdus, 
tartum naują pasaulį kiekvienoje jo kertelėje. Atsiminimai apie 
Katrioną ir viltis pasimatyti su Alenu išaugino man sparnus. 
Be to, be galo man patiko ir vieta, ir laikas, ir vandens gurge- 

sys. Sulėtinęs žingsnį, ėjau ir dairiausi. Štai kodėl, o taip pat 
apvaizdos dėka, pastebėjau netoliese krūmuose rudą galvą. 

Mano širdis sukunkuliavo pykčiu. Apsigręžiau ir greitai pa- 
sukau atgal. Keliukas ėjo pro krūmus, kuriuose regėjau galvą. 
Eidamas pro tą vietą, pasiruošiau sutikti ir atremti užpuolimą, 
bet nieko neivyko, ir aš nekliudomas nupėdinau toliau, tik dar 
labiau išsigandęs. Buvo dar šviesu, bet vietovė atrodė itin 
dyka. Jei mano persekiotojai praleido tokią gerą progą mane 
sučiupti, galėjau numanyti, kad jiems reikėjo daugiau, negu 
Deivido Belfuro. Atsakomybė už Aleno ir Džeimso gyvybes 
gulė man krūtinę kaip sunkus akmuo. 

Katriona vis dar vaikštinėjo po sodą. 

— Katriona,— tariau,— aš vėl sugrįžau pas jus. 

— Persimainiusiu veidu, — pridūrė ji. 

— Aš atsakau už dviejų žmonių gyvybes, be savo paties, — 
pasakiau.— Būtų nedovanotina ir gėdinga nepaisyti atsargumo. 
Aš nežinojau, ar gerai darau, kai ėjau čia. Labai gailėčiau, 
kad dėl to mes pakliūtume bėdon. 

— Yra žmogus, kuriam būtų dar labiau gaila ir kuris jau 
dabar apgailestauja dėl jūsų žodžių!— sušuko ji.— Ką gi aš pa- 
galiau padariau? | 

— Jūs! Jūs nieko nepadarėte,— atsakiau. — Bet nuo tos aki- 
mirkos, kai aš palikau jus, mane sekė, ir aš galiu pasakyti 
savo persekiotojo vardą: Nilis, Dunkano sūnus, jūsų tėvo tarnas. 

— Tur būt, jūs apsirikote— pasakė ji pablyškusi.— Nilis 
Edinburge su tėvo užduotimi. 

— To ir bijau, — atsakiau, — ypač kad su jūsų tėvo užduo- 
timi. O dėl Edinburgo, man rodos, galiu jums įrodyti kai ką 
kita. Neabejoju, kad būtinai turite tokį ženklą, kurį išgirdės, 
jis atskuba jums į pagalbą, jei tik yra kur netoliese. 

— Iš kur žinote?— paklausė ji. 

— Padėjo magiškas talismanas, kurį davė man viešpats gi- 
mimo dieną ir kuris vadinamas sveiku protu, — atsakiau.— Pra- 
šau duoti jūsiškį ženklą, ir aš parodysiu jums rudą Nilio galvą. 

Neabejoju, kad aš kalbėjau šiurkščiai ir su kartėliu. Man 
buvo sunku. Aš smerkiau ir patį save, ir merginą ir neapken- 
čiau abiejų: jos — už niekšišką šeimą, iš kurios ji kilusi, sa- 
vęs — už tai, kad neapgalvotai įkišau galvą į tokių vapsvų 
lizdą. 

Katriona pridėjo prie lūpų pirštus ir sušvilpė. Sušvilpė labai 
švariai ir skardžiai, kaip tikras artojas. Valandėlę stovėjome 
nekrutėdami. Jau ketinau prašyti ją dar kartą sušvilpti, bet 
išgirdau, kad kažkas kalvos šlaitu braujasi per tankumynę. 
Šypsodamas parodžiau ranka į tą puse, ir netrukus Nilis įšoko 
į sodą. Jo akys blizgėjo, o rankoje jis laikė ištrauktą kalnie- 
čių „juodąjį peilį“, išvydęs mane šalia savo ponios, sustojo 
lyg perkūno trenktas. 

— Jis atėjo, jūsų šauktas,— pasakiau, — galite spręsti, ar jis 
buvo Edinburge ir ką jam pavedė jūsų tėvas. Paklauskite jį 
patį. Jei dėl to, ką jūs suplanavote, aš arba tie, kurie nuo 
manęs priklauso, neteksim galvų, verčiau leiskite man mirti 
atviromis akimis. 

Susijaudinusi ji ėmė kalbėti su juo gaeliškai. Atsiminęs grakš- 
tų Aleno mandagumą tokiais atvejais, panūdau Ikarčiai nusi- 
juokti. Dabar, žinodama, jog aš juos įtariu, ji kaip tik turėjo 
kalbėti angliškai. | 

Iš, keleto jųdviejų persimestų frazių pastebėjau, kad Nilis, 
nepaisant jo nuolankumo, atrodė labai supykęs. 

Paskui ji kreipėsi į mane: 

— Jis prisiekia, kad -tai netiesa. 

— Katriona,— atkirtau,— ar jūs tikite juo? 

— Argi aš galiu žinoti? — sušuko ji, grąžydama rankas. 

— Bėt aš turiu kažkaip sužinoti, — pasakiau.— Nebegaliu dau- 
giau klaidžioti patamsiais, kai reikia rūpintis dviejų žmonių 
gyvybėmis! Katriona, įsivaizduokite save mano vietoje, nes, 
prisiekiu dievu, aš visomis galiomis stengiuosi būti jūsiškėje. 
Niekad mes neturėjome taip kalbėtis, niekad! Širdis man plyšta 
dėl to. Pamėginkite sulaikyti savo tarną iki antros valandos 
nakties, daugiau nieko nereikia. Pamėginkite jį įkalbėti. 

Ji vėl ėmė kalbėtis gaeliškai. 

— Jis sako, kad vykdė Džeimso Moro, mano tėvo, užduo- 
tį, — pasakė ji virpančiu balsu, visa išblyškusi. 

— Dabar viskas pakankamai aišku!-— tariau.— Teatleidžia die- 
vas nuodėmingiesiems! į 

Ji nepasakė nė žodžio, bet tebežiūrėjo į mane, o veidas jos 
buvo vis toks pat išblyškęs. 

— Nieko sau!-— kalbėjau toliau— Vadinasi, aš turiu žūti, 
o aniedu drauge su manimi. 

— O, kas man daryti?— sušuko ji.— Argi aš galiu priešgy- 
niauti savo tėvo įsakymui, kai jis kalėjime ir jo gyvybė pa- 
vojuje! 

— Gal būt, mes apsirinkame,— pasakiau.— Ar tik Nilis ne- 
meluoja? Gal tiesioginio įsakymo jis ir negavo. Greičiausiai, 
viską sutvarkė Saimenas, ir jūsų tėvas nieko apie tai nežino. 

Ji pravirko, ir sąžinė man ėmė smarkiai priekaištauti, nes 
merginos būklė iš tiesų buvo baisi. 

— Na,— pasakiau, — sulaikykite jį bent valandą. Tada aš su- 
rizikuosiu ir laiminsiu jus. 

Ji padavė man ranką. 

— Man taip reikia gero žodžio, — raudojo. 

— Taigi valandą, taip? — paklausiau, laikydamas jos ranką.— 
Trys gyvybės priklauso nuo tos valandos, brangioji! 

— Visą valandą!— sušuko Katriona ir ėmė garsiai melsti die- 
vą, kad jis jai atleistų. 

Nutariau, kad čia man nebėra kas veikti, ir nuskubėjau. 


XI. MIŠKAS PRIE SILVERMILSO 


Negaišau laiko ir kiek kojos neša leidausi per slėnį pro 
Stokbridžą ir Silvermilsą. Kaip buvo susitarta, Alenas turėjo 
kasnakt, nuo dvyliktos iki antros, tūnoti giraitėje į rytus nuo 
Silvermilso ir į pietus nuo pietuose esančio malūno tvenkinio. 
Tą vietą suradau gana lengvai. Giraitė augo ant stačios pa- 
šlaitės, o apačioje šniokštė greitas ir gilus užtvankos verpetas. 
Sulėtinęs žingsnį, ėmiau ramiai svarstyti, ką daryti toliau. Su- 
pratau, kad mano susitarimas su Katriona niekam negalėjo pa- 
dėti. Kažin ar Nilį vieną pasiuntė į šį žygį, bet jis, gal būt, 
vienintelis buvo Džeimso Moro patikėtinis. Tokiu atveju aš 
būsiu prisidėjęs prie Katrionos tėvo mirties ir nieko apčiuo- 
piamo neatlikęs pačiam išsigelbėti. Jeigu, sulaikiusi Nilį, mer- 
gina prisidės prie savo tėvo pražūties, manau, kad ji niekada 
sau to neatleis. O jei dabar mane seka dar ir kiti, tai kokią 
nelemtą staigmeną aš galiu padaryti Alenui? O ir aš pats kaip 
jausiuosi? 

Jau buvau vakariniame miško pakrašty, kai tos dvi mintys 
mane pribloškė. Mano kojos pačios savaime sustojo, o širdis 

taip pat. „Kam aš pradėjau tą beprotišką žaidimą?“ — pagalvo- 
jau ir tuoj pasisukau ant kulno, ketindamas eiti kitur. 

Apsigręžęs išvydau Silvermilsą. Keliukas, aplenkdamas kaimą, 
darė vingį, kuris plytėjo kaip ant delno. Keliukas buvo tuščias: 
nei kalniečių, nei žemumiečių. Štai ta palanki proga, kuria man 
patarė pasinaudoti Stiuartas! Aš pasileidau tvenkinio pakraš- 
čiu, atsargiai apėjau rytinį miško kampą, perėjau per mišką 
ir sugrįžau į vakarinę pamiškę, iš kur, niekieno nematomas, 
vėl galėjau stebėti kelią. Kaip ir anksčiau, jis buvo tuščias. 
Iškart pasidarė lengviau. 

Tūnodamas tarp medžių, išsėdėjau daugiau kaip valandą, 
stebėdamas aplinką ne blogiau, kaip kiškis ar erelis. Kai užsi- 
glaudžiau miške, saulė jau buvo nusileidus, bet dangus dar 
atrodė gelzganas ir buvo šviesu. Tačiau, nepraslinkus nė valan- 
dai, daiktų kontūrai pasidarė neaiškūs, ir stebėti pasidarė sun- 
ku. Per tą laiką joks žmogus nėjo iš Silvermilso į rytus, o tie, 
kurie ėjo į vakarus, buvo dori sodiečiai, grįžtantys su žmono- 
mis poilsio. Jei mane būtų persekioję net gudrių gudriausi 
visos Europos šnipai, ir tie nebūtų atspėję, kur aš esu. Įėjęs 
gilėliau į mišką, glustelėjau ir ėmiau laukti Aleno. 

Iki tol buvau įtempęs visą savo dėmesį ir sergėjau ne tik 
kelią, bet ir visus krūmus, ir laukus, kuriuos galėjau aprėpti 
akimis. Dabar to nebereikėjo. Tarp medžių spindėjo mėnulio 
piautuvas. Viskas aplinkui dvelkė kaimo rimtimi. Gulėdamas 
aukštielninkas tris ar keturias valandas, turėjau puikią progą 
apmąstyti visą savo elgesį. 

Iš pradžių galvon man atėjo dvi mintys: pirma, aš neturėjau 
teisės tą dieną eiti į Diną, o antra, jei vis dėlto tenai nuėjau, 
neturėjau teisės būti dabar čia. Iš visų Škotijos girių kaip tik 
šita, kur turėjo ateiti Alenas, labiausiai man buvo uždrausta. 
Sutikau su tuo ir vis dėlto likau vietoje, pats savimi stebėda- 
masis. Pagalvojau, kaip blogai pasielgiau su Katriona šįvakar; 
išplepėjau jai apie dvi gyvybes, už kurias atsakau, ir tuo pri- 
verčiau ją pabloginti savo tėvo padėtį. O dabar aš vėl rizi- 
kavau tomis gyvybėmis — vien dėl to, kad buvau lengvapėdis. 
Sveikas protas — drąsos pagrindas. Kai tik blaiviai įvertinau 
savo elgesį, man pasivaideno, kad mane, beginklį, iš visų pusių 
supa pavojai. Bemat atsisėdau. Kas, jei aš nueisiu pas Pres- 
tongrendžą, pasimatysiu su juo,— tas labai lengva padaryti, kol 
jis dar nemiega, —ir pareikšiu jam visišką savo paklusnumą? 

Kas mane pasmerktų? Stiuartas, manau, ne. Man tik reikėtų pa- 
sakyti, jog mane vijosi, jog aš pasiryžau išsipainioti iš tos pa- 
dėties ir todėl pasidaviau. Katriona taip pat ne. Ir tam 
atvejui turėjau atsakymą: negalėjau leisti jai išduoti savo tėvo. 
Taigi aš akimirksniu galėjau atsikratyti visų rūpesčių, kurie, 
teisybę šnekant, buvo ne mano: išsipainioti iš Apino žmogžu- 
dystės bylos, išsivaduoti nuo visų Stiuartų ir Kembelų, visos 
šalies vigų ir torių, gyventi, kaip pats išmanau, mėgautis savo 
turtu ir jį didinti, o laisvą savo laiką skirti Katrionai — juk, 
šiaip ar taip, tai būtų man tinkamesnis užsiėmimas, negu slaps- 
tytis tarytum vagiui ir vėl iš naujo kęsti vargus, kuriuos jau 
sykį teko patirti mudviem su Alenu. 

Tokia kapituliacija iš pradžių nepasirodė man gėdinga; aš 
tik stebėjausi, kaip anksčiau to nesugalvojau, ir ėmiau svars- 
tyti, kodėl manyje įvyko tokia permaina. Pirmiausia dingtelėjo, 
kad taip atsitiko dėl to, jog aš nebetekau vilties, o tatai lengva- 
būdiškumo vaisius, na, o lengvabūdiškumas atsiranda iš vi- 
siems žinomos senos ir gėdingos nuodėmės — silpnavališkumo. 
Ir tuojau pat prisiminiau evangelijos žodžius: „Kaip iš šėtono 
išvaryt šėtoną?“ Vadinasi, keliaudamas vien malonumų keliu, 
geidaudamas jaunos merginos, aš visiškai praradau savigarbą 
ir sukėliau pavojų Džeimso ir Aleno gyvybėms? O dabar noriu 
išsipinklioti, eidamas tuo pat taku, kuriuo atėjau? Taip, žala, 
kilusi per mano egoizmą, turi būti atitaisyta. Kūnas, kurio 
norus aš tenkinau, turi būti nukryžiuotas. Nutariau, nors tas 
nutarimas man visų Mažiausiai patiko: išeinu iš miško, nebe- 
laukdamas Aleno, ir drožiu vienas toliau, į tamsą, kur laukia 
nerimastis ir pavojai. 

Aš todėl taip smulkiai aprašiau savo samprotavimus, kad ta- 
riau tai būsiant naudinga jauniems. Betgi sakoma, kad ir ko- 
pūstus auginti yra prasmė, kad net religijoje ir etikoje esama 
vietos sveikam protui. Alenas netrukus turi pasirodyti, o mė- 
nulis suspėjo pasislėpti. Jei aš nueisiu, mano sekliai gali ne- 
pastebėti manęs tamsoje (juk negaliu jiems sušvilpti, kad sektų 
paskui!) ir per klaidą užklupti Aleną. Jei pasiliksiu, tai bent 
įstengsiu perspėti savo bičiulį ir jį išgelbėti. Galvodamas vien 
tik apie save, jau sykį rizikavau kitų žmonių gyvybėmis. Būtų 
buvę neprotinga ir vėl statyti jį į pavojų vien dėl to, kad 
norėjau išpirkti savo kaltę. Buvau besistojantis, bet ir vėl atsi- 
sėdau, tik jau kitaip nusiteikęs: dabar stebėjausi, kad pasida- 

viau silpnumui, ir tuo pat metu džiaugiausi vėl atgauta ra- 
mybe. 

Netrukus tankmėje sučežėjo. Kone prie žemės prikišęs lūpas, 
sušvilpiau porą Aleno dainelės taktų. Atsakyta buvo irgi atsar- 
giai, ir greitai mudu su Alenu susidūrėme tamsoje. 

L Argi čia tu pagaliau, Deivi? — sukuždėjo jis. 

— Aš. 

— Dieve, kaip norėjau tave susitikt!— pasakė jis.— Laikas 
slinko be galo pamažu. Kiauras dienas lindėjau šieno kupetoje, 
kur negalėjau net savo pirštų įžvelgti. O paskui tos valandos, 
kai laukiau tavęs, 0 tu vis neateidavai! Garbės žodis, tu nelabai 
skubėjai! Rytoj juk aš išvykstu. Ką sakau — rytoj?! Jau šian- 
dien. 

— Taip, Alenai, šiandien, — tariau.— Dabar jau, tikriausiai, po 
dvyliktos, ir tu šiandien išvažiuosi. Ilgas kelias tavęs laukia! 

— Prieš tai mes iš širdies pasikalbėsime,— pasakė jis. 

— Savaime suprantama. Aš galiu tau papasakoti daug įdo- 
maus,-— atsakiau. 

Gana padrikai aš papasakojau viską, kas įvyko. Tačiau, kai 
baigiau, jam “viskas buvo aišku. Jis klausėsi nepertraukdamas, 
kartkartėmis iš širdies nusijuokdavo, ir jo juokas, ypač čia, 
tamsoje, kur mes negalėjome matyti vienas kito, buvo man 
nepaprastai malonus. 

— Taip, Deivi, tu esi keistas Žmogus, — baigus man pasakoti, 
tarė Alenas,— esi didelis keistuolis, ir aš negeisčiau susitikti 
su tokiais, kaip tu. Kai dėl tavo istorijos, tai Prestongrendžas — 
toks pat, kaip ir tu, vigas, ir todėl aš pasistengsiu mažiau kal- 
bėti apie jį. Garbės žodis, aš tikiu, kad jis būtų geriausias 
tavo bičiulis, jei tik galėtum juo pasitikėti. Bet Saimenas Frei- 
zeris ir Džeimsas Moras — mano veislės galvijai, ir aš vadinsiu 
juos taip, kaip jie nusipelnė. Freizerių tėvas buvo tikras kip- 
šas — kiekvienas tą žino. O Gregorų aš nepakėnčiu nuo tos 
dienos, kai išmėkau stovėti. Atmenu, kad vienam jų sukneži- 
nau nosį, kai kojos manęs dar tvirtai nelaikė, ir sėdėjau jam 
ant pečių. Mano tėvas — duok jam, viešpatie, amžiną atil- 
sį!— labai tuo didžiavosi ir, tiesą sakant, turėjo pagrindo. Aš 
niekad neneigsiu, kad Robinas neblogas muzikantas,— pridūrė 
jis.— Bet Džeimsas Moras, — trauk jį velniai! 

— Mudu turime apsvarstyti vieną klausimą, — pasakiau.— Ar 
Čarlzas Stiuartas teisus, ar neteisus? Ar tik mane vieną jie 
gainioja, ar mudu abu? 

— O kaip tu manai, didžiai prityręs Žmogau?— paklausė jis. 

— Negaliu nuspręsti, — atsakiau. 

— Ir aš negaliu.— pasakė Alenas.-—- Manai, kad ta mergina 
tesės žodį? — paklausė. 

— Taip,— atsakiau. 

— Na, to laiduoti negalima, — pasakė jis.— Šiaip ar taip, da- 
bar per vėlu apie tai kalbėti: rudasis Džeimso tarnas jau se- 
niai suskubo prisidėti prie kitų. 

— Kaip manai, kiek jų?— pasiteiravau. 

— Priklauso nuo to, ką jie ketina daryti, — atsakė Alenas.— 
Jei nori sugauti tik tave, pasiųs du ar tris energingus ir apsuk- 
rius vyrukus, o jei tikisi ir mane nutverti, tai, tur būt, dešimt 
ar dvylika žmonių. 

Aš negalėjau susivaldyti ir nusijuokiau. 

— Manau, kad savo akimis matei, kaip priverčiau trauktis 
tiek priešininkų ir dar daugiau!— sušuko jis. 

— Dabar to nereikės, — pasakiau, — nes jie nesiveja mūsų. 

— Taip manai?— paklausė jis.— O aš nė kiek nenustebčiau, 
jeigu jie sergėtų dabar šį mišką. Supranti, Deividai, visi jie 
kalniečiai. Tarp jų, galimas daiktas, yra ir Freizerių, yra vie- 
nas kitas iš Makgregorų klano, ir aš negaliu nepripažinti, kad 
ir vieni, ir kiti, o ypač Makgregorai, labai protingi ir patyrę. 
Jeigų žmogui neteko kokią mylią varytis raguogių bandos 
per tirštai apgyventas lygumas, kai ant kulnų lipte lipa sargyba, 
tai jis nieko neišmano. Štai kada aš pasidariau nuovokesnis. 
Nėra ko nė sakyti, tai geriau, negu ikaras. Bet ir karas šio to 
gali išmokyti, nors apskritai netikęs užsiėmimas. Taigi tie Mak- 
gregorai turėjo didelę praktiką. 

— Be abejonės, šia prasme daug Kas pražiūrėta mane auk- 
lėjant,— pasakiau. 

— Žvelgdamas į tave, kaip tik taip ir galvoju, — atšovė jis— 
Bet štai kuo keisti koledže mokęsi žmonės: jie trumparegiai 
ir nenori prisipažinti tokie esą. Aš nemoku graikų ir hebrajų 
kalbų, bet, mano brangusis, aš ir prisipažįstu, kad jų nemoku — 
čia ir glūdi visas skirtumas. O tu guli ant pilvo va čia miške ir 
sakai man, jog atsikratei visų Freizerių ir Makgregorų. „Todėl, 

kad aš jų nemačiau“, — sakai. Ak, tu paika galva, juk bsti 
neregimais — svarbiausia jų veiksmų priemonė. 

— Gerai, pasiruošime blogiausiam atvejui, — pasakiau.— Kas 
mums daryti? 

— To pat aš klausiu tave,— atsakė jis.— Mudu galėtume iš- 
siskirti. Ne itin man tai patinka, be to, turiu pagrindo to ne- 
daryti. Pirma, dabar visiškai tamsu, ir, gal būt, galėtume pa- 
sprukti nuo jų. Jei mudu būsime kartu, eisime vienu keliu; 
jei skyrium — dviem keliais: didesnė tikimybė, kad vienas ku- 
ris susidursime su tais tavo džentelmenais. Antra, jei mus 
užklups, galime susiremti, Deivi, o tada, prisipažįstu, džiaug- 
čiausi, kad tu šalia, ir manau, kad ir tau nekliudytų, jog ir aš 
esu greta. Taigi, mano galva, mums reikia bematant išsigauti 
iš čia ir keliauti į Džilaną, kur stovi mano laivas. Ta kelionė, 
Deivi, primins mudviem praeitas dienas. O paskui turim pa- 
galvoti, kas tau daryti. Man sunku tave palikti čia vieną. 

— Tegul būna taip, kaip tu sakai!— tariau.— Ar eisi ten, 
kur apsistojai? 

— Kurių galų?!— pasakė Alenas.— Šeimininkai elgėsi su ma- 
nimi neblogai, bet, manau, labai nuliūstų, vėl išvydę mano skais- 
tų veidą, nes dabartinėmis aplinkybėmis aš negaliu būti laiko- 
mas geidaujamu svečiu. Tad tuo labiau aš trokštu būti drauge 
su jumis, misteri Deividai Belfurai iš Krūmynės,— didžiuokitės 
tuo! Nuo tos dienos, kai mudu išsiskyrėme ties Korstorfinu, be 
dviejų pokalbių su Čarlzu Stiuartu čia, miške, aš neištariau be- 
veik nė žodžio. 

Tai pasakęs jis atsistojo, ir mes pamažėle patraukėme mišku 
į rytus. 


XII. VĖL KELIAUJU SU ALENU 


Greičiausiai buvo jau po pirmos; kaip sakiau, mėnulis nusi- 
leidęs, o iš vakarų nelauktai papūtė smarkus vėjas, varydamas 
sunkius, sudriskusius debesis. Mes leidomės eiti per tokią tam- 
są, apie kokią tik ir gali svajoti bėglys. Baltas takelis vedė 
mus pro miegantį Brautono miestelį, paskui pro Pikardį ir 
senas mano pažįstamas — kartuves su dviem vagimis. Kiek to- 
liau išvydome mudviem tinkamą orientyrą: žiburiuką viršuti- 
niame kažkurio Lochendo namo aukšte. Ant nuomonės pasuko- 

me jo link ir, kur-ne-kur išmindžioję pasėlį, klupdami ir griū- 
dami į griovius, pagaliau atsidūrėme pelkėtoje Figat Vinso 
dykvietėje. Čia, prožirnio pakrūmėje, išsnūduriavome iki ryto. 

Pabudome apie penktą valandą. Rytas buvo labai gražus. 
Vakaris tebepūtė smarkiai ir nuskraidino visus debesis Euro- 
pos linkui. Alenas jau sėdėjo ir šypsojo. Nuo tos dienos, kai 
mudu išsiskyrėme, aš pirmą kartą mačiau bičiulį ir žiūrėjau 
į jį labai džiaugdamasis. Jis vilkėjo tą patį platų apsiaustą, 
bet megzti getrai ligi kelių buvo nauji. Be abejonės, jis vilkėjo 
juos maskuotės sumetimais, bet diena žadėjo būti šilta, ir jo 
kostiumas kiek netiko sezono metui. 

— Na, Deivi,— prabilo jis,— argi ne puikus rytas? Kad vi- 
sos dienos tokios būtų! Čia tau ne gyvenimas šieno kupetoje. 
Kol tu saldžiai miegojai, aš padariau tai, į ką visai nesu įpratęs. 

— Ką gi? 

— Pasimeldžiau,— pasakė jis. 

— O kur tie, anot tavęs, mano džentelmenai? — paklausiau. 

— Galas juos žino,— atsakė jis.— Šiaip ar taip, turime pasi- 
naudoti tuo, kad jų nėra. Kelkis, Deividai! Dar sykį sėkmė 
telydi mus! Mums prieš akis puikiausias pasivaikščiojimas. 

Mes ipatraukėme pajūriu į rytus,,ten, kur prie Esko žiočių 
nuo druskingų lomų kyla rūkas. Nepaprastai gražiai spindėjo 
rytmečio saulė Artūro Kėdėje! ir Žaliuosiuose Petlando kal- 
nuose. Atrodė, kad graži diena jaudino Aleną. 

— Jaučiuosi esąs paskutinis kvailys, — bambėjo jis,— palik- 
damas Škotiją tokią dieną. Ta mintis neina man iš galvos. Mie- 
liau liksiu čia ir eisiu į kartuves. 

— Ne, ne, Alenai, tu to nepadarysi, — pasakiau. 

— Ne todėl, kad Prancūzija bloga šalis, — paaiškino jis,— 
bet vis dėlto ne Škotija. Gal ji ir gražesnė už kitas šalis, bet 
ne gražesnė už mano tėvynę. Aš labai myliu Prancūziją, kai 
esu joje, bet ilgiuosi Škotijos tetervinų ir durpių dūmo. 

— Dėl. tiek neverta nė skųstis, Alenai. 

— Apskritai man nederėtų niekuo skųstis, — pasakė jis,— iš- 
lindus iš tos nelemtos šieno kupetos. 

— Tau, tur būt, baisiai įgriso ta kupeta*'— paklausiau. 

— Nepasakyčiau, kad būtent įgriso,— atsakė jis.— Aš ne iš 
tų, kuriuos gali lengvai sugniuždyti, bet aš geriau jaučiuosi 

gryname ore po aukštu dangumi. Esu panašus į tą senį Juo- 
dąjį Duglą: jis labiau mėgo klausytis vieversio čirenimo, negu 
pelių cypimo. O toje vietoje, Deivi, — nors turiu pripažinti, 
kad tai tinkama vieta slėptis, — buvo suvis tamsu nuo ryto iki 
nakties. Tos dienos — arba naktys, nes aš negalėjau skirti, kur 
diena, kur naktis, — atrodė man ilgos kaip žiema. 

— O kaip sužinodavai, kad atėjo susitikimo. valanda?— pa- 
klausiau. 

— Apie vienuoliktą šeimininkas atnešdavo man maistą, tru- 
putėlį degtinės ir žvakigalį, kad galėčiau šviesoje pavalgyti, — 
pasakė jis.— Tada man ir reikėdavo eiti į mišką. Aš gulėdavau 
ten ir liūdnas ilgėdavausi tavęs, Deivi, — kalbėjo jis toliau, už- 
dėjęs ranką man ant peties, —ir stengdavausi atspėti, ar jau 
praėjo dvi valandos, jei tik neateidavo Čarlis Stiuartas su savo 
laikrodžiu. Paskui pėdindavau atgalios į baisią savo šieno ku- 
petą. Taip, nuobodus buvo užsiėmimas, ir dėkui dievui, kad 
visa tai pagaliau baigėsi. 

— Ką ten darydavai?— paklausiau. 

— Viską, kką tik mokėjau! Kartais lošdavau kauliukais,— 
aš puikiai lošiu kauliukais, — bet neįdomu lošti, kai niekas ta- 
vimi nesigėri. Kartais kūriau dainas. 

— Apie ką? 

— Apie elnius ir viržius — pasakė jis, — apie senus vadus, 
kurių seniai nebėra, ir dar apie ką paprastai dainuojama dai- 
nose. Kartais stengdavausi įsivaizduoti, kad turiu du dūdmaišius 
ir groju. Aš. grodavau ilgas melodijas, ir man atrodydavo, kad 
groju jas tiesiog nuostabiai. Tikėk manimi, aš kartais net iš- 
girsdavau, kaip klystu grodamas! Bet svarbiausia, jog visa tai 
praėjo. 

Paskui jis privertė mane vėl papasakoti, kas nutiko man; iš- 
klausė mano pasakojimą su visomis smulkmenomis nuo pra- 
džios iki galo, labai pritardamas ir retkarčiais tikindamas ma- 
ne, kad aš esu „keistas, bet narsus vyrukas“. 

— Tu išsigandai Saimeno Freizerio?— paklausė jis. 

— Aišku!-— sušukau. 

— Ir aš išsigąsčiau, Deivi, — pasakė jis.— Iš tiesų Freizeris 
baisus žmogus. Bet būtų neteisinga nutylėti to kipšo dorybes: 
galiu tau pasakyti, jog mūšio lauke šaunesnio už jį nėra. 

— Argi jis toks narsus?— paklausiau. 

— Narsus!— pakartojo.— Kaip mano špagos smūgiai. 

Išgirdęs apie maro dvikovą, Alenas užpyko. 

— Tik pagalvoti reikia!— sušuko jis— Aš juk mokiau tave 
Korinakyje. Tris kartus, tris kartus išmušti špagą! Kokia gėda 
man, tavo mokytojui! Stok, išsitrauk špagą. Iš vietos nepajudėsi, 
kol įstengsi apginti savo ir mano garbę! 

— Alenai,— tariau,— juk tai beprotybė. Ne metas dabar mo- 
kytis fechtavimo. 

— Deja, tavo teisybė, — pripažino jis.— Betgi tris kartus! O tu 
stovėjai kaip šiaudinė kaliausė ir lakstei pakelti savo špagos 
kaip šuo nosinės!  Deividai, tas Dunkensbįs, tur būt, nepa- 
prastas kovotojas! Veikiausiai, jis labai įgudęs. Jei turėčiau 
laiko, grįžčiau ir pamėginčiau pats su juo pasikauti. Tikriausiai, 
jis savo amato meistras. 

— Kvailas žmogau, — pasakiau, — užmiršti, kad jis kovėsi su 
manimi. 

— Taip, — pasakė jis — betgi tris kartus! 

— Pats žinai, kad aš visiškai neįgudęs fechtuotis!— sušukau. 

— Pirmą kartą apie tai girdžiu, — pasakė jis. 

— Aš tau pažadu, Alenai,— tariau,— kad kai susitiksime ki- 
tą kartą, fechtuosiuosi geriau. Nebeturėsi bičiulio, kuris nemo- 
ka kapotis špaga. 

— Kitą kartą!— pasakė jis.— Norėčiau žinoti, kada bus tas 
„Kitas kartas'? 

— Apie tai, Alenai, aš jau taip pat galvojau, — atsakiau, — 
štai mano planas: norėčiau būti advokatas. 

— Nuobodus amatas, Deivi, — pasakė Alenas,— be to, advo- 
katui reikia veidmainiauti. Tau geriau tiktų karališkas mun- 
duras. 

— Tikriausia priemonė mudviem susitikti!— sušukau.— Bet 
tu būsi su karaliaus Liudviko munduru, o aš — karaliaus Jur- 
gio. Tad mūsų susitikimas turėtų būti įspūdingas. 

— Ko gero, tavo teisybė, — sutiko Alenas. 

— Verčiau aš būsiu advokatas,— kalbėjau toliau.— Manau, 
kad tai tinkamesnis darbas tris kartus nuginkluotam žmogui. Bet 
visų nuostabiausia štai kas: vienas geriausių koledžų studijuoti 
teisę, tas, kuriame mokėsi ir mano giminaitis Pilrigas, — yra Lei- 
dene, Olandijoje. Ką pasakysi, Alenai? Ar negalėtų karališkųjų 
škotų savanoris gauti atostogų, nepastebimai pereiti sieną ir 
aplankyti Leideno studentą? 

— Žinoma, galėtų!— sušuko jis.— Supranti, mano santykiai 
su pulkininku grafu Dramondu Melfortu kuo geriausi, o — dar 
geriau — Mano pusbrolis, papulkininkis, tarnauja Olandijos ško- 
tų pulke. Negali būti nieko paprasčiau, kaip gauti atostogų, 
norint aplankyti papulkininkį Stiuartą iš Halketo. O grafas Mel- 
fortas, labai mokytas žmogus, kuris rašo knygas nelyginant 
Cezaris, be abejonės, labai džiaugsis, galėdamas pasinaudoti 
tuo, ką aš patyriau. 

— Argi grafas Melfortas rašytojas?— paklausiau. Nors Ale- 
nas visų labiausiai vertino karius, bet aš labiau mėgau knygas 
rašančius. 

— Taip, Deividai,— pasakė jis.— Daugelis mano, kad pulki- 
ninkas galėjo susirasti tinkamesnį užsiėmimą. Bet ar man jį 
smerkti, kai pats kuriu dainas? 

— (Gerai!-— tariau.— Dabar tau belieka duoti man adresą, kur 
rašyti į Prancūziją. O kai tik atsidursiu Leidene, pasiųsiu savo. 

— Geriausiai man rašyti mano vado pavarde,— pasakė jis, — 
Čarlzui Stiuartui Ardšilaii, eskvairu, Melono miestas, Il-de- 
Fransas. Ar anksčiau, ar vėliau tavo laiškas pateks man į ranikas. 

Miuselburge, kur pusryčiams mes gavome menkės, itin ma- 
ne pralinksmino Aleno kalbos. Jo apsiaustas ir getrai tą šiltą 
rytą traukė visų dėmesį ir, gal būt, tikrai buvo supratinga 
žodžiu kitu paaiškinti pašaliečiams, kodėl jis taip apsirengęs. 
Bet Alenas to ėmėsi be galo rimtai, surengė net savotišką spek- 
taklį. Jis gyrė šeimininkės paruoštą menikę, paskui visą laiką 
skundėsi jai, kad nuo peršalimo jam ėmė skaudėti pilvą, ir 
rimčių rimčiausiai pasakojo apie visus savo ligos simptomus. 
Paskui, didžiai susidomėjęs, išklausė visus senosios šeimininkės 
patarimus. 

Mes (palikome Miuselburgą prieš atvykstant diližanui iš Edin- 
burgo, nes, anot Aleno, mums reikėjo vengti tokio susitikimo. 
Vėjas, nors ir smarkus, buvo labai šiltas, saulė kepino, ir Ale- 
nas, šitaip apsivilkęs, nesitvėrė iš karščio. Nuo Preston- 
panso pasukome į Gladsmiuro lauką, kur jis daug smulkiau, 
tuo pačiu greitu žingsniu nuėjome į Kokenzį. Nors miestuke 
ir buvo gaminami žvejybos prietaisai silkėms žvejoti, vis tiek 
jis buvo tuščias, atgyvenęs savo amžių, pusiau sugriuvęs. Bet 
aludė buvo jauki, ir Alenas, smarkiai įsikarščiaves, vis dėlto iš- 

gėrė butelį elio ir vėl pasakojo šeimininkei seną istoriją apie 
pilvo skausmus, tik dabar jo ligos simptomai buvo visai kiti. 

Aš sėdėjau ir klausiausi, ir man atėjo į galvą, kad neprisi- 
menu, jog jis būtų pasakęs moterims bent tris rimtus žodžius. 
Jis tik juokavo, šaipėsi ir širdyje jas niekino, bet buvo įsijungęs 
į tą Žaidimą su visa. savo energija ir aistra. Šeimininkei išėjus 
iš kambario, pasakiau, kas man atėjo į galvą. 

— Ko tu nori?— paklausė jis.— Vyriškis turi mokėti neleisti 
moterims nuobodžiauti; jis turi pasakoti joms visokias istorijas, 
norėdamas palinksminti vargšes aveles! Tau reikėtų to pasimo- 
kyti, Deividai. Tau reikėtų įsisavinti to savotiško amato me- 
todus. Jei senutės vietoje būtų jauna ir bent kiek graži mergi- 
na, aš nebūčiau pradėjęs kalbėti su ja apie savo pilvą, Deivi. 
Bet kai moterys pernelyg senos pramogoms, jos būtinai nori 
būti gailestingosios seserys. Kodėl? Argi aš žinau?! Manau, kad 
tokias jas dievas sutvėrė. Bet tas, kuris nesistengia joms pa- 
tikti, yra paskutinis kvailys. 

Sugrįžo šeimininkė, ir Alenas skubiai nusigręžė nuo manęs, 
tarytum nekantraudamas tęsti nutraiktą pokalbį. Šeimininkė 
ėmė be galo be krašto pasakoti, kaip sunegalavo ir mirė jos 
giminaitis Aberleidyje. Jos pasakojimas buvo ne tik nuobodus, 
bet protarpiais ir baisus, nes ji kalbėjo labai jausmingai. Todėl, 
giliai susimąstęs, žvelgiau nematančiomis akimis pro langą 
į kelią. Staiga krūptelėjau. 

— Mes šutinome jam kojas,— kalbėjo šeimininkė,— ant pil- 
vo dėjome karštus akmenis ir davėme jam isopo ir. pelkinių 
mėtų antpilo, ir labai gero, gryno sieros balzamo. .. 

— Sere,— pertraukdamas šeimininkę, labai tyliai pasakiau, — 
ką tik pro šalį praėjo vienas mano draugas. 

— Nejaugi?— paklausė Alenas, lyg tai būtų visai nesvarbu, 
ir vėl kreipėsi į šeimininkę: — Taigi, ponia? 

Ir įkyri šeimininkė pasakojo toliau. 

Tačiau netrukus jis padavė jai pusę kronos, ir ji turėjo nu- 
eiti grąžos. 

— Kas ten buvo? Rudagalvis?— paklausė Alenas. 

— Atspėjai,— atsakiau. 

— Ką aš tau sakiau miške?— sušuko jis.— Vis dėlto keista, 
kad jis čia! Vienas buvo? 

— Vienui vienas, kiek galėjau matyti, — pasakiau. 

— Pro šalį praėjo? — paklausė. 

— Ėjo pro šalį, — atsakiau, — ir nesidairė. 

— Dar keisčiau,— pasakė Alenas.— Manau, Deivi, kad mums 
reikia eiti. Bet kur? Velniai žino, darosi panašu į tai, kas buvo 
anksčiau!— sušuko jis. 

— Skirtumas tas,— atšoviau,— kad dabar mes turime pinigų. 

— Ir dar tas, misteri Belfurai. — pabrėžė Alenas, — kad dabar 
mes susekti: šunys surado pėdsakus, ir visa jų ruja mus vejasi, 
Deividai. Prasti mūsų reikalai, po šimts pypkių! 

Jis rimtai susimąstė, veidas įgavo man pažįstamą išraišką, 
akys žvelgė prieš save. 

— Štai kas, šeimininkėle,— pasakė jis atnešusiai grąžą senu- 
tei, — ar galima pro kitas duris išeiti iš jūsų namų? 

Senutė atsakė, kad kitos durys yra, ir paaiškino, kur jos. 

— Šiuo atveju, sere,— kreipdamasis į mane, tarė Alenas, — 
man regis, kad tas kelias mums bus trumpiausias. Iki pasima- 
tymo, mieloji šeimininke. Neužmiršiu cinamono antpilo. 

Išėjome per kopūstų daržą ir nuskubėjome laukų taku. Ale- 
nas akylai stebėjo viską aplinkui ir, įsitikinęs, kad esame ne- 
didelėje dauboje, toli nuo žmonių akių, atsisėdo žolėje. 

— Sušauksime karo tarybą, Deivi, — pasakė.— Bet visų pirma 
reikia tau duoti mažutę pamoką. Įsivaizduok, jog aš būčiau 
elgęsis taip, kaip tu,— ką apie mus atsimintų senutė? Tik tai, 
kad mes išėjome pro užpakalines duris. O ką dabar ji atsi- 
mins? Tai, kad pas ją buvo užėjęs mielas, grakštus, linksmas ir 
plepus jaunikaitis, kuris skundėsi pilvu (vargšelis!) ir labai do- 
mėjosi pasakojimu apie jos dieverį. Mielas Deividai, pasistenk 
išmokti bent kiek mąstyti! 

— Pasistengsiu, Alenai. 

— O dabar grįšime prie rudžio,— kalbėjo jis toliau.— Kaip 
jis ėjo — greitai ar lėtai? 

— Nei greitai, nei lėtai — atsakiau. 

— Jis neskubėjo? 

— Nė kiek. 2 

— Hm...—sumykė Alenas.— Labai keista. Šįryt mes Vinse 
nieko nesutikome. Matyt, jis aplenkė mus, lyg ir neieškojo mū- 
sų, o tuo tarpu atsirado mūsų kelyje. Na, Deivi, aš imu sų- 
prasti. Man rodos, kad jie ne tavęs, o manęs ieško. Ir manau, 
kad puikiai žino, kur jiems eiti. 

— Žino?— nustebau. 

— Manau, kad Endis Skougelis pardavė mane,— jis pats ar 
jo padėjėjas, kuris irgi šį tą žinojo, arba Čarlio Stiuarto kler- 
kas, dėl to taipogi labai apgailestauju. — pasakė Alenas.— Jei 
nori žinoti, ką aš galvoju, tai, man regis, Džilano smėlynuose 
bus sukiužintos kelios galvos. 

— Alenai,— sušukau, — jei pasirodys, kad tavo teisybė, ten 
bus daug žmonių! Maža bus nauda, kad tu sukiužinsi kele- 
tą galvų. 

— Nors šioks toks malonumas, — pasakė Alenas.— Bet lukte- 
rėk, lukterėk! Manau, kad šis vakarų vėjas leis man išsigelbėti. 
Štai kas, Deivi. Mes susitarėme susitikti su tuo Skougeliu tems- 
tant. ,„Bet,— pasakė jis — jei bus bent menkiausias vakaris, aš 
atplauksiu kur kas anksčiau ir stovėsiu už Fidros salos.“ Jei 
tavo džentelmenai žino vietą, jie turi žinoti ir laiką. Supranti, 
ką noriu pasakyti, Deivi? Džonio Koupo ir kitų minkštapročių 
su raudonais mMundurais dėka aš pažįstu šį kraštą kaip penkis 
savo pirštus. Ir jei sutinki vėl bėgti su Alenu Breku, mes gali- 
me pasiduoti toliau nuo kranto ir vėl išeiti į pajūrį prie Dirle- 
tono. Jei laivas ten, pasistengsime pakliūti į jį; jei ne, gausiu 
grįžti į savo įgrisusią šieno kupetą. Bet, šiaip ar taip, tikiuosi 
pavedžioti tuos džentelmenus už nosies. 

— Man rodos, yra vilties, jog mums pasiseks,— pasakiau.— 
Tebūnie, kaip tu sakai, Alenai! į 


XIII. DŽILANO SMĖLYNAI 


Bėgdamas su Alenu, aš neįsigijau tų žinių, kurias jis pats ga- 
vo savo žygių su generolu Koupu metu. Negaliu net pasakyti, 
kokiu keliu mes ėjome. Pasiaiškinti galėčiau nebent tuo, kad 
labai skubėjome. Tarpais bėgte bėgome, tarpais ristele arba 
sparčiu žingsniu. Du kartus taip skubėdami susidūrėme su 
sodiečiais. Nors ant pirmojo užšokome iš už posūkio, Alenas 
jau turėjo paruoštą klausimą. 

— Gal matėte mano arklį? 

— Ne, nemačiau jokio arklio,— atsakė sodietis. 

Alenas sugaišo valandėlę, aiškindamas jam, kad mes kelia- 
vome, sėdėdami paeiliui ant arklio; kad mūsų arklys pabėgo ir 
jam baisu, kad jis nebūtų sugrįžęs į Lintoną. Bet ir to Alenui 
pasirodė per maža: trūksmingu balsu jis ėmė keikti savo ne- 
dalią ir mano kvailą galvą, kuri, anot jo, buvo visa kuo kalta. 

— Tie, kurie negali sakyti tiesos, — tarė jis, kai mes vėl lei- 
domės keliauti, — turi mokėti gražiai, sumaningai pameluoti 
apie save. Jei žmonės nežino, ką jūs darote, jie baisiai domisi 
jumis, bet jeigu jiems atrodo, kad žino apie jus šį bei tą, do- 
misi jumis tiek, kiek, sakykime, žirniene. 

Iš pradžių mes pasidavėme toliau nuo jūros, ir mūsų kelias 
suko į šiaurę. Po kairei palikome Aberleidžio bažnyčią, po de- 
šinei — Bervik Lo kaukarą. Taip eidami vėl atsidūrėme pa- 
krantėje netoli Dirletono. Į vakarus nuo Šiaurinio Berviko ir 
iki paties Džilano rago driekiasi keturių nedidelių salų virti- 
nė — Kregleito, Lembo, Fidros ir Aibrougo;. salos skiriasi vie- 
ną nuo kitos dydžiu ir forma. Originaliausia Fidra — plika sa- 
lelė, sudaryta lyg iš dviejų kuprų, o riogsantys joje griuvėsiai 
daro ją dar įspūdingesnę. Pamenu, kad, arčiau priėjus, pro su- 
griuvusio pastato langą ar duris spindėjo jūra tarytum žmo- 
gaus akis. Netoli Fidros yra puiki, apsaugota nuo vakarų vėjo, 
vieta laivams, ir mes jau iš tolo pamatėme ten stovinčią „Dir- 
vuolę". 

Krantas prieš salas buvo tuštut tuštutėlis. Nesimatė, kad kur 
gyventų žmogus, ir retai kada čia sutiksi praeivį, nebent ret- 
karčiais prabėgs žaidžiantys vaikai. Mažas Džilano miestukas 
stovi tolimajame rago gale. Dirletono gyventojai eina dirbti to- 
liau nuo jūros į laukus, o Šiaurės Berviko žvejai plaukia žve- 
jybon iš savo uosto, tad dykesnę vietą vargu ar rasi visoje 
pakrantėje. Bet kai šliaužėme pilvais per nesibaigiančius kem- 
synus ir įdubas, akylai dairydamiesi, o mūsų širdys garsiai 
dunksėjo krūtinėse, kai saulė taip akinamai spindėjo, jūra taip 
žaižaravo jos nutvieksta, vėjas taip bangavo pakrantės žolę, 
o žuvėdros taip rėksmingai laigė po orą, ta dykynė man at- 
rodė gyva. Be abejonės, slaptam išvykimui vieta gerai buvo 
parinkta, tik paslaptis neišlaikyta. Bet dabar, kai ši vieta buvo 
žinoma ir sekama, mums pavyko nepastebėtiems prašliaužti iki 
pat smėlio kopų, kur jos leidosi tiesiai į jūrą. 

Alenas sustojo. 

— Deivi, — tarė jis,— prieš akis mums sunkus žygis. Kol mu- 
du čia tysome, niekas mums negresia, bet tai nė kiek manęs 
nepriartins nei prie laivo, nei prie Prancūzijos Rranto. Tačiau, 
jei mes atsistosime ir duosime brigui ženklą, mus gali paste- 
bėti. Kaip manai, kur dabar tavo džentelmenai? 

— Gal jie dar neatėjo,— atsakiau.— O jei ir atėjo, vis dėl- 
to ir mes turime pranašumą: jie laukia mūsų iš rytų, o mes 
atėjome iš vakarų. 

— Taip, — pasakė Alenas, — norėčiau, kad mūsų būtų daugiau 
ir kad įsiliepsnotų tikros kautynės: mes juos gražiai pamoky- 
tume! Bet čia ne kautynės, Deividai, o kažkas, kas visai ne- 
įkvepia Aleno Breko. Nežinau, kam ryžtis, Deividai. 

— Laikas eina, Alenai,— priminiau. 

— Žinau,— tarė jis — ir daugiau nieko nežinau, pasak pran- 
cūzų. Baisiai keblus atvejis. O, kad aš žinočiau, kur jie! 

— Alenai,— pasakiau, — tai nepanašu į tave. Reikia veikti 
dabar arba niekad. 

— Ne, Tai ne aš, — uždainavo Alenas, tyčia juokingai rauky- 
damasis. lyg jam būtų gėda. 


Tai ne tu ir ne aš, ne tu ir ne aš, 
Ne, prisiekiu tau, Džoni, ne tu ir ne aš. 


Paskui staiga atsistojo, išsitiesė ir, laikydamas dešinėje iš- 
skleistą nosinę, pasileido į pakrantę. Aš taip pat atsistojau ir 
neskubėdamas nusekiau paskui jį, žvalgydamasis į smėlio kal- 
vas rytuose. Iš pradžių Aleno niekas nepastebėjo: Skougelis 
nelaukė jo taip anksti, o mūsų persekiotojai sergėjo mus iš 
kitos pusės. Paskui iš „„Dirvuolės“ kažkas staiga jį pamatė. 
Tur būt, laive viskas buvo paruošta, nes denyje nekilo su- 
maišties; po valandėlės irklinė valtis apėjo pirmagalį.ir greit 
ėmė artėti prie kranto. Beveik tą pačią akimirką už kokio pus- 
mylio Donilano rago pusėje ant smėlio kalvos netikėtai pasirodė 
žmogus, mojuojantis rankomis. Ir nors tas žmogus akies mirks- 
niu pradingo, žuvėdros toje vietoje dar kurį laiką neramiai 
skraidė. 

Alenas to nematė: jis nenuleido akių nuo jūros, laivo ir 
valties. 

— Kas bus, tebūnie!— tarė jis, kai pasakiau, ką pastebė- 
jau.— Greičiau atsiirtų valtis, antraip neišnešiu sveiko kailio. 

Šis krantas buvo ilgas ir lėkštas; patogu juo eiti atoslūgio 
metu. Nedidelis upokšnis kerta jį ir įteka į jūrą, o smėlio kal- 
vos prie jo ištakų atrodo lyg miesto įtvirtinimai. Mes negalėjo- 
me matyti, kas vyksta anapus jų, ir Mūsų nekantravimas ne- 
galėjo paskubinti valties; laikas tarytum sustojo tomis kamuo- 
jančio laukimo minutėmis. 

— Norėčiau tik žinoti, — pasakė Alenas,— baisiausiai norė- 
čiau žinoti, kokius įsakymus gavo tie žmonės. Mudu abu drau- 
ge verti keturių šimtų svarų. Kas, jei jie šaus į mus, Deivi? 
Jiems būtų patogu šauti nuo ano ilgo smėlio pylimo viršaus. 

— To nebus, — pasakiau.— Jie neturi šautuvų. Gaudynės bu- 
vo ruošiamos slapta. Jie gali turėti pistoletus, bet jokiu būdu 
ne šautuvus. 

— Tur būt, kad teisybę sakai, — pritarė Alenas.— Bet vis dėl- 
to aš labai norėčiau, kad valtis kuo greičiau atplauktų. 

Jis spragtelėjo pirštais ir sušvilpė, sakytum šuniui. 

Valtis jau buvo nuplaukusi kokį trečdalį kelio, o mes buvo- 
me prie pat jūros, man į batus met pribiro drėgno smėlio. Nie- 
ko kita mums nebeliko, kaip laukti, akylai stebėti pamažu ar- 
tėjančią valtį, stengtis negalvoti apie ilgą, nepermatomą kalvų 
virtinę, virš ikurios šmėkščiojo žuvėdros, o už jos, be abejonės, 
tupėjo mūsų priešai. 

— Šioje nuostabioje, šviesioje ir vėsioje vietoje apmaudu 
būtų gauti kulką į kaktą, — staiga pasakė Alenas.— Aš pavy- 
džiu tau drąsos, bičiuli! 

— Alenai,— sušukau, — kas čia per kalbos! Juk tai tu — drą- 
sos įsikūnijimas. Tai charakteringiausias tavo bruožas, ir aš pa- 
siryžęs ginčytis su visais, kas tuo abejoja. 

— Labai apsiriktum,— pasakė jis.— Charakteringiausias mano 
bruožas — įžvalgumas ir patyrimas. Bet su tavo tvirta, šalta- 
kraujiška, nepalaužiama narsa aš negaliu lygintis. Pažvelk į mu- 
du šią valandą. Aš stoviu ant smėlio ir nesitveriu noru išplauk- 
ti, o tu, kiek žinau, dar nenusprendei, ar čia pasiliksi, ar bėgsi 
su manimi. Manai, kad aš šitaip galėčiau? Ne! Pirma, man stig- 
tų drąsos, antra, aš labai nuovokus žmogus ir pagalvočiau, kad 
mane gali nuteisti. 

— Štai kur suki?!-— sušukau.— O drauguži Alenai, gali pūsti 
miglą į akis senoms boboms, bet man akių neapmuilinsi! 

Atsiminęs miške man kilusią pagundą, pasidariau itin tvirtas. 

— Man reikia suskubti į pasimatymą, — kalbėjau.— Turiu su- 
sitikti su tavo pusbroliu Čarliu, aš daviau jam žodį. 

— Gerai, jei galėtum ištesėti savo žodį, — pasakė Alenas.— 
Bet per tuos ponus anapus kalvų negalėsi su juo susitikti. Ir 
kurių galų?— varė jis niauriai toliau— Pasakyk man, meldžia- 
masis! Nori, kad tave pagrobtų kaip ledi Grendž?ė Nori, kad 
tave nudurtų durklu ir užkastų čia, ant kalvos? O gal atsi- 

tiks kitaip, ir jie teis tave drauge su Džeimsu? Ar galima jais 
tikėti? Nejaugi tu nori įkišti savo galvą į Saimeno Freizerio 
ir kitų vigų nasrus?— pridūrė jis nepaprastai karštai. 

— Alenai,— sušukau,-—- sutinku, kad visi jie sukčiai ir apga- 
vikai! Tuo labiau reikia, kad šioje vagių šalyje būtų bent 
vienas padorus žmogus. Aš daviau žodį ir ištesėsiu jį. Aš jau 
seniai sakiau tavo giminaitei, kad nepabūgsiu jokių pavojų. 
Atsimeni? Tai atsitiko naktį, kai buvo nužudytas Rudasis Koli- 
nas. Aš ir nepabūgsiu. Liksiu čia. Prestongrendžas pažadėjo iš- 
saugoti man gyvybę. Jei jis netesės savo pažado, aš ir žūsiu 
čia. 

— Gerai, gerai!— pasakė Alenas. 

Visą tą laiką mūsų persekiotojai tūnojo, lyg jų nebūtų. At- 
rodė, kad jie nežinojo, ką daryti; tada jie dar ne visi, kaip 
vėliau patyriau, buvo vietoje; tie, kurie atvyko anksčiau, iš- 
sisklaidė po kkalvas. Nelengvas buvo darbas sutraukti visus 
juos į krūvą. O valtis tuo metu greit artėjo į krantą. Be to, 
tie kalniečiai buvo geri bailiai — paprasčiausia galvijų vagių 
gauja, surinkta iš skirtingų klanų, neturinti vado džentelmeno. 
Ir kuo jie ilgiau žiūrėjo į mudu su Alenu ant kranto, tuo la- 
biau, man regis, jiems nepatiko mūsų išvaizda. 

Šiaip ar'taip, Aleną išdavė ne kapitonas. Vairuodamas valtį, 
jis kiek beįstengdamas ragino irkluotojus, lyg būtų norėjęs 
žūt būt įvykdyti savo užduotį. Valtis artėjo. Aleną išmušė rau- 
donis nuo minties apie greitą išsivadavimą. Tuo tarpų mūsų 
persekiotojai, puolę į neviltį, kad iš jų rankų slysta grobis, 
o gal tikėdamiesi išgąsdinti irkluotojus, netikėtai šaižiai pra- 
trūko visokiais balsais anapus kalvų. Tas riksmas, sudrumstęs 
tuščios pakrantės tylą, nuaidėjo grėsmingai, ir valtis trumpam 
sustojo. 

— Kas čia?— paklausė kapitonas, nes valtis dabar jau buvo 
nebetoli kranto. 

— Mano bičiuliai, — pasakė Alenas ir bemat įbrido į vande- 
nį pasitikti valties.— Deivi, — pridūrė jis sustojęs, — Deivi, argi 
tu neini? Man sunku tave palikti. 

— Aš nė žingsnio nežengsiu,— atsakiau. 

Jis pastovėjo kiek abejodamas; vanduo siekė jam kelius. 

— Jei tu pats lendi į kilpą, aš negaliu tau sutrukdyti, — pa- 
sakė jis, 

Kai įbrido iki juosmens, jį įtraukė į valtį, kuri tuoj nuplau- 
kė laivo link. 

Susidėjęs rankas už nugaros, stovėjau, kur Alenas mane pa- 
liko. Jis pasuko galvą ir žiūrėjo į mane, 0 valtis pamažu tolo. 
Staiga aš baisiai panorau pravirkti ir pasijutau vienišų vieni- 
šiausias visoje Škotijoje. Atsigręžiau ir pažvelgiau į smėlio kal- 
vas. Niekur nė gyvos dvasios. Saulė lygiai kaitino drėgną ir 
sausą smėlį, tarp kalvų ūžavo vėjas ir nykiai klykė žuvėdros. 
Aš kiek paėjau krantu aukštyn. Smėlio blusos vikriai striksėjo 
po jūros išmestus dumblius. Nieko daugiau aplink nebuvo nei 
matyti, nei girdėti. Ir vis dėlto jaučiau, kad jie mane seka, tu- 
rėdami kažkokį slaptą kėslą. Sekė ne kareiviai; jie būtų tuojau 
mus sugavę. Be abejo, ten tupėjo paprasčiausi pašlemėkai, pa- 
samdyti, kad mane pražudytų,— pagrobtų arba tiesiog užmuštų. 
Pirmoji prielaida, sprendžiant iš jų elgesio, atrodė visų tikimiau- 
sia, bet, pažindamas samdinių charakterį ir uolumą tam tikroje 
srityje, pagalvojau, kad antroji taip pat galima, ir kraujas su- 
stingo gyslose. 

Man šovė galvon beprotiška mintis išsitraukti iš makštų špa- 
gą. Nors aš ir nemoku kautis kaip džentelmenas, galvojau, bet, 
atsitiktinai susikovęs, vis dėlto galiu padaryti nuostolių. Ta- 
čiau laiku suvokiau, kad priešintis nėra prasmės. Matyt, čia 
ir buvo ta „priemonė“, apie kurią užsiminė Prestongrendžas, 
kalbėdamasis su Freizeriu. Pirmasis, buvau tikras, padarė vis- 
ką, kad išsaugotų man gyvybę; antrasis, labai galimas daiktas, 
davė visai kitokius nurodymus Niliui ir jo sėbrams. Jei imčiau 
priešintis ginklu, pakliūčiau tiesiog į aršiausio savo priešo ran- 
kas ir pasirašyčiau nuosprendį. 

Taip svarstydamas priėjau pakrantės kopų papėdę ir atsigrę- 
žiau: valtis artėjo prie brigo, ir Alenas atsisveikindamas pa- 
mosavo Man nosine. Aš pamojavau ranka. Alenas jau virto 
vos Matomu tašku beribėje priešais plytinčioje platybėje. Už- 
simaukšlinau skrybėlę, sukandau dantis ir patraukiau tiesiog 
aukštyn smėlio kauburiu. Lipti buvo sunku: šlaitas status, ir 
smėlis tekėjo iš po kojų lyg vanduo. Bet pagaliau įsitvėriau 
ilgos žolės ant kauburio viršaus, prisitraukiau, ir kojos atsistojo 
ant tvirtos žemės. Tą pat akimirką iš visų pusių pasirodė šeši 
ar septyni apskurėliai su durklais rankose. Prisipažįstu, kad 
užsimerkiau ir ėmiau melstis. Atsimerkęs pamačiau, kad nevi- 
donai, tylėdami ir neskubėdami, prišliaužė arčiau. Jie neatplėšė 

nuo manęs žėrinčių, kažkokios baimės kupinų akių. Iškėliau 
rankas. Vienas jų ryškiu kalnietišku akcentu paklausė, ar aš 
pasiduodąs. 

— Taip, bet protestuoju,— atsakiau, — jei tik suprantate, ką 
tai reiškia, nes aš labai tuo abejoju. 

Pasakiau, ir jie puolė mane kaip paukščių pulkas dvėseną, 
atėmė špagą, iššlavė iš kišenių visus pinigus, tvirta virve su- 
rišo rankas ir kojas, numetė ant žolės ir tylomis žvelgė į savo 
belaisvį, tarytum jis buvo liūtas ar tigras, tykojąs pašokti ir 
juos pulti. Bet greitai jų dėmesys atslūgo. Jie susibūrė į krūvą 
ir, gaeliškai burbuliuodami, ėmė labai ciniškai dalintis, man 
regint, mano turtą. Prablaškė mane tik tai, kad aš galėjau ste- 
bėti bėgantį savo bičiulį. Mačiau, kaip valtis priplaukė prie 
brigo, kaip vėjas išpūtė bures ir laivas, išnykęs už salų, pro 
šiaurinį Berviką nuplaukė į vandenyną. 

Apie dvi valandas rinkosi tie kalnų apskurėliai, kol paga- 
liau jų gauja išaugo iki dvidešimt žmonių. Vienas pirmųjų 
atėjo Nilis. Kiekvienam naujai atėjus, šnekos vis pagyvėda- 
vo, girdėjosi skundai ir pasiaiškinimai. Pastebėjau, kad vėliau 
atėję nedalyvavo mano turto dalybose. Galų gale jie taip karš- 
tai ėmė ginčytis, kad pagalvojau, ar tik nesusikivirčijo. Pas- 
kui didesnė gaujos dalis nudrožė į vakarus ir tik trys — Nilis 
ir dar du — liko saugoti manęs. 

— Aš pažįstu žmogų, kuriam labai nepatiktų šis jūsų dar- 
bas, Nili, Dunkano sūnau,— prabilau, didžiumai nuėjus. 

Nilis ėmė tikinti, kad su manimi būsią labai gerai elgiamasi, 
nes jis žinas, jog aš esąs pažįstamas su ledi. 

Tuo mūsų pokalbis užsibaigė, ir niekas daugiau nepasirodė 
ant kranto. Kai saulė nusileido už kalnų ir užslinko sutemos, 
pamačiau jojantį į mus aukštą, liesą, kaulingą juodbruvį žemu- 
mietį iš Lotiano. 

— Ei vyrukai, ar turite tokį daiktą?— paklausė jis, laikyda- 
mas rankoje popierių. 

Nilis padavė jam kitą popierių, kurį anas ėmė skaityti, už- 
sidėjęs akinius raginiais rėmeliais. Paskui, pasakęs, kad viskas 
tvarkoj, kad mes tikrai tie, kurių jis ieškąs, žmogus nulipo 
nuo arklio. Mane pasodino į jo vietą, surišo kojas po arklio 
pilvu, ir, žemumiečio vedami, leidomės kelionėn. Tur būt, jis 
gerai parinko kelią, nes per visą laiką mes sutikome tik porelę 
įsimylėjusių, kurie, matyt, palaikė mus kontrabandininkais, ir 

vos pamatę šoko bėgti. Aplenkėme Bervik Lo papėdę iš pietų 
pusės. Keliaujant per kalvas, tarp medžių išvydau kaimelio ži- 
burius ir senovinį bažnyčios bokštą, bet žmonės buvo per toli, 
kad galėčiau juos šaukti į pagalbą, jei būčiau to panorėjęs. 
Pagaliau vėl išgirdome jūros ūžesį. Neaiškiai švietė mėnulis. 
Toje šviesoje pamačiau tris didžiulius Tantalono — senovinės 
Raudonųjų Duglų tvirtovės — bokštus ir nugriautus sienų įtvir- 
tinimus. Arklį pririšo prie baslio griovio pakrašty, kad pasiga- 
nytų, 0 mane įvedė pro vartus į kiemą, o paskui į pusiau 
sugriuvusį pilies koridorių. Čia, ant akmens grindų, mano 
palydovai užkūrė didelę ugnį — tą naktį kiek šalveno. Atrišo 
man rankas, pasodino prie vidinės sienos ir kai žemumietis 
išsitraukė maistą, davė man avižinės duonos ir puoduką pran- 
cūziško konjako. Paskūi mane vėl paliko kartu su trimis mano 
kalniečiais. Jie sėdėjo prie pat ugnies, gurkšnodami konjaką 
ir snekučiuodamiesi, Vėjas skverbėsi pro sienų išmušas, plaiks- 
tė dūmus ir liepsną ir kaukė bokštų viršūnėse; apačioje po uo- 
lomis ūžavo jūra. Bet dabar jau buvau ramus dėl savo gyvy- 
bės, o kūnas ir dvasia pavargo nuo šios dienos išgyvenimų, 
tad virtau ant šono ir užmigau. 

Negaliu tiksliai pasakyti, kada mane pažadino, tik mėnulis 
jau buvo nusileidęs, o ugnis kone užgesusi. Dabar man ir kojas 
atrišo ir nusivedė per griuvėsius labai stačiu šlaitu į įlankėlę 
tarp uolų, kur mūsų laukė žvejų valtis. Mane pasodino į ją, 
ir, nuostabiai spindint žvaigždėms, mes nusiyrėme nuo kranto. 


XIV. BASO UOLA 


Nenutuokiau, kur mane gabena, ir vis dairiausi, akimis ieš- 
kodamas laivo. Ausyse visą laiką skambėjo Rensomo „Dvi- 
dešimtsvariai“. „Jei man dar kartą gresia pavojus pakliūti 
į plantacijas, reikalas užsibaigs blogai“,— galvojau. Dabar 
nesitikėk kito Aleno nei kito laivo sudužimo ir atsarginės 
stiebo rėjos, ir aš jau vaizdavausi, kaip dirbsiu, botagu 
plakamas, tabako plantacijose. Nuo tos minties per kūną bėgo 
pagaugai. Ant vandens buvo šalta, ir valtį aptraukė šalta rasa; 
tad aš drebėjau, sėdėdamas šalia vairininko, to juodbruvio, kurį 
iki šiol vadinau Žžemumiečiu. Jo vardas buvo Deilis, bet pa- 
prastai jį vadindavo Juoduoju Endžiu. Pastebėjęs, kad aš dre- 

bu, geraširdiškai padavė man šiurkščią žuvies žvynais apskre- 
tusią striukę. Džiaugdamasis užsivilkau. 

— Dėkoju už jūsų gerą širdį — tariau,— ir drįsiu atsilyginti 
jums perspėjimu. Jūs imatės didelės atsakomybės, painiodama- 
sis į šį reikalą. Jūs juk ne tamsuolis laukinis kalnietis ir žinote, 
kas yra įstatymas ir kuo rizikuoja tie, kurie jį pažeidžia. 

— Negaliu sakyti, kad taip jau visad būčiau žemai lenkęs 
galvą prieš įstatymą, — prabilo jis,— bet šiuo atveju esu visiš- 
kai ramus. 

— Ką jūs man darysite? — paklausiau. 

— Nieko blogo, — atsakė jis,— ničnieko. Turėsite didelę lais- 
vę. Jums bus visai neblogai. 

Jūros paviršius vos vos šviesėjo, rožinės ir raudonos dėmės, 
tarytum tolimos ugnies atšvaitai, pasvydo rytuose, ir tuo pačiu 
metu pakirdo ir sukranksėjo jūrvarniai ant Baso viršūnės, kuri, 
kaip žinoma, tėra uolos atbraila, bet tokia milžiniška, kad iš 
jos būtų galima iškirsti visą Miestą. Jūra, šiaip ramut ramu- 
tėlė, uolos papėdėje dusliai ūžė. Juo šviesėjo, tuo vis aiškiau 
regėjau stačias pakriūtes, taip jūros paukščių apterštas, kad 
net pabalusias lyg nuo šalčio, nuožulnią viršūnę, žalia žole 
apžėlusią, baltų jūrvarnių pulką, kkranksinčių iš visų pusių, ir 
juodus sugriautus kalėjimo pastatus pačiame pajūryje. 

Dabar man viskas paaiškėjo. 

— Tai čia mane vežate!-— sušukau. 

— Taip, į Basą, drauguži, — atsakė vairininkas.— Anksčiau čia 
kankinosi senovės šventieji, ir aš nemanau, kad jūs be kaltės 
pakliūvate į kalėjimą. 

— Bet dabar čia niekas nebegyvena,— šaukiau, — kalėjimas 
seniai jau griuvėsiai! 

— Tuo didesnį malonumą suteiksite jūrvarniams,— šaltai at- 
sakė Endis. 

Darėsi vis šviesiau, ir dienos šviesoje išvydau valties dug- 
ne akmenis, kuriuos žvejai naudoja kaip balastą, 0 tarp jų 
statinaites ir pintines, o taip pat krūvelę malkų. Viskas buvo 
iškrauta ant skardžio. Endis, aš ir trys mano kalniečiai, — aš 
vadinu juos savais, nors reikėtų sakyti kitaip, — taip pat išli- 
pome į krantą. Saulė dar nebuvo patekėjusi, o valtis jau plau- 
kė atgalios, ir girgždančių įkabėse irklų yriai aidėjo salos 
skardžiuose. Likome vienui vieni šioje keistoje įkalinimo vie- 
toje. 

Endis Delis buvo Baso prefektas, kaip aš juokais jį pavadi- 
nau, ir tuo pačiu šio nedidelio, bet turtingo dvaro piemuo 
ir paukščių sergėtojas. Jis turėjo žiūrėti tuziną avių, kurios, 
nuožulnioje uolos pusėje skabydamos žolę ir tukdamos, at- 
rodė čia tarytum būtų ant katedros stogo. Paskui jis turėjo 
žiūrėti jūrvarnius, susisukusius uolose lizdus. Jūrvarniai davė 
labai didelį pelną. Jūrvarniukų mėsa buvo tokia skani, „kad 
gastronomai mielai mokėjo po du šilingus už vieną. Net dideli 
jūrvarniai brangiai kainojami už jų taukus ir plunksnas, tad 
Nort Berviko kunigo alga ir po šiai dienai dažnai išmokama 
jūrvarniais, ir labai daug kas laiko tą parapiją didžiai pelninga. 
Vykdydamas visas šias pareigas, o taip pat saugodamas jūr- 
varnius nuo vagių, Endis dažnai turėjo nakvoti ir kiauras die- 
nas praleisti ant skardžio; čia jis jautėsi kaip ūkininkas savo 
sodyboje. Jis paprašė visų mūsų imti po kokį nors nešulį, ir 
aš skubėjau jo paklausyti. Pro užrakintus vartelius — vienin- 
telį įėjimą į salą — ir pro tvirtovės griuvėsius jis nusivedė mus 
į namus. Židinio pelenai ir kertėje stovinti lova bylojo, kad 
čia jis paprastai ir gyvena. 

Jis man pasiūlė savo lovą, jeigu jau aš tariuosi esąs kil- 
mingas. 

— Mano kilmė nieko bendro neturi su tuo, kur aš miegu, — 
tariau.— Iki šiol miegojau kietai. Dėkoju už tai dievui, esu pa- 
siruošęs vėl taip miegoti. Kol aš čia, misteri Endi,— rodos, jus 
taip vadina, — dirbsiu tą, ką visi dirbs, ir dalinsiuos viskuo su 
visais. O jus prašau nevarginti manęs pašaipomis, kurios, pri- 
sipažįstu, man visai nepatinka. 

Jis paniurnėjo trupučiuką, tuos žodžius išgirdęs, bet paskui 
kiek pagalvojęs lyg ir sutiko su jais. Kaip pasirodė, jis buvo 
nekvailas, galvotas Žmogus, geras vigas ir presbiterionas; kas- 
dien skaitė kišeninę bibliją, Mielai ir sumaniai samprotaudavo 
apie religiją, teikdamas pirmenybę griežtoms Kamerono dog- 
moms. Didesnę abejonę kėlė jo moralė. Sužinojau, kad jis 
rimtai vertėsi kontrabanda ir kad Tantalono griuvėsiai buvo 
jo kontrabandinių prekių sandėlis. Muitinės sargybą jis laikė 
nieko neverta. Šita Lotiano kranto dalis ir iki šiol yra beveik 
negyvenama, 0 čionykščiai žmonės šiurkščiausi iš visų škotų. 

Vienas atsitikimas iš mano kalinimo dienų liko man atmin- 
ty tik dėl vėlesnių jo pasekmių. Tuo metu Forte stovėjo karo 
laivas „Jūrų žirgas“, kurio kapitonas buvo Pelizeras. Taip pa- 

sitaikė, kad jis rugsėjyje kreisavo tarp Faifo ir Lotiano, tirda- 
mas povandeninius rifus. Vieną gražų ankstyvą rytą jis pa- 
sirodė per kokias dvi mylias į rytus nuo mūsų; ten jis nuleido 
valtį ir, atrodė, apžiūrinėjo Vaildfairo skardžius bei Velnio 
Krūmus — žinomas šioje pakrantėje pavojingas vietas. Paskui, 
pakėlęs valtį, laivas leidosi pavėjui tiesiai į Basą. Endis ir kal- 
niečiai didžiai sunerimo. Mano įkalinimas turėjo likti paslap- 
tyje, o jei dabar į krantą išsikels jūrų kapitonas, viskas paaiš- 
kės, ir vargu ar tuo užsibaigs. 

Aš buvau vienas, negalėjau kaip Alenas gintis prieš tiek 
žmonių ir toli gražu nesitikėjau, kad priešinimasis man išeitų 
į naudą. Visa tai apgalvojęs, daviau Endžiui žodį, kad jo klau- 
sysiu ir elgsiuosi gerai, ir visi mes nusigavome ant uolos vir- 
šaus, kur sugulėme įvairiose vietose prie pat skardžio, slėp- 
damiesi ir stebėdami „Jūsų žirgą“. Laivas tebeplaukė tiesiai, 
aš jau maniau, kad jis atsitrenks į uolą; žvelgdami iš svaigi- 
nančio aukščio žemyn, matėme tarnybą einančius jūreivius ir 
girdėjome, kaip lotininkas šaukė, stovėdamas prie loto. Staiga 
laivas pasisuko ir trenkė salvę nežinia iš kiek patrankų. Tos 
salvės griaudesys sudrebino uolą, dūmai išsisklaistė virš mūsų 
galvų, o jūrvarnių pakilo neapsakoma daugybė. Nepaprastai 
įdomu buvo žiūrėti, kaip jie krankia, kaip švysčioja spar- 
nais. Manau, kad kapitonas Pelizeras priplaukė taip arti Ba- 
so, vien norėdamas apturėti tą vaikišką malonumą. Ilgainiui 
jam teko brangiai už tai sumokėti. Laivui priplaukus, įsidėmėjau 
jo takelažą; pagal jį vėliau galėjau skirti „Jūrų žirgą“, jam 
esant už kelių mylių. Apvaizda padėjo man tokiu būdu nu- 
kreipti nuo mano bičiulio didelę nelaimę ir suduoti smarkų 
smūgį pačiam kapitonui Pelizerui. 

Visą laiką, kurį išbuvau ant skardžio, mes labai gerai gyve- 
nome. Turėjome elio, brendžio ir avižų miltų, iš kurių 
ryte ir vakare virėmės košę. Retkarčiais iš Kastletono atplauk- 
davo valtis ir atgabendavo mums ketvirtį avino. Ant uolos 
besiganančių avių liesti buvo nevalia — jos buvo skirtos par- 
davimui. Jūrvarnių medžioklės sezonas, deja, dar nebuvo atėjęs. 
Mes žvejodavome, bet dažniau priversdavome jūrvarnius žve- 
joti už mus: jei koks paukštis nutveria žuvį, atimam ją, ne- 
laukdami, kol praris. 

Savotiška šios vietos gamta, gausios senovės liekanos domi- 
no mane ir neleido nuobodžiauti. Pabėgti buvo neįmanoma, tad 

man. davė visišką laisvę, ir aš apėjau salos teritoriją, visur, 
kur tik buvo galima žengti koja. Čia buvo likusios dar kalėji- 
mo sodo žymės, augo sulaukėjusios gėlės ir daržovės, o ant 
mažos vyšnaitės kabojo kelios išsirpusios vyšnios. Kiėk žemė- 
liau stovėjo koplyčia ar atsiskyrėlio celė; kas joje gyveno, 
niekas nežinojo, ir jos senumas buvo dingstis mąstymams. Pats 
kalėjimas, kur buvau dabar apsigyvenęs su kalnų vagišiais, 
kadaise buvo daugelio istorinių įvykių arena. Man atrodė keis- 
ta, kad tiek daug šventųjų ir kankinių, gyvenusių čia visai 
neseniai, nepaliko net biblijos puslapio ar įrėžto sienoje var- 
do, o tuo tarpu storžieviai kareiviai, ėję sargybą ant sienų, 
paliko aplink apsčiai atminimų apie save, daugiausia sulaužytų 
pypkių — jų buvo galybė, —ir metalinių savo mundurų sagų. 
Retkarčiais man atrodė, kad girdžiu dievobaimingai giedamas 
psalmes požemių belangėse, kur sėdėjo kankiniai, ir regiu, kaip 
kareiviai, įsikandę pypkes, vaikšto sienomis, o už jų iš Šiaurės 
jūros aušta diena. 

Be abejonės, tuos vaizdus labiausiai man žadino Endžio pa- 
sakojimai. Jis labai gerai ir smulkiai žinojo uolos istoriją, nes 
jo tėvas tarnavo kalėjimo įguloje. Negana to, jis turėjo nepa- 
prastą pasakotojo talentą; rodės, kad kiti žmonės kalba jo 
lūpomis ir praeitis kaip gyva kyla jūsų akyse. Tas Endžio ta- 
lentas ir mano domesys labai mudu suartino. Negalėčiau sa- 
kyti, kad jis man nepatiko; greitai pastebėjau, kad ir jam 
aš patinkuų, nes nuo pat pradžių stengiausi pelnyti jo palan- 
kumą. Nelauktas įvykis (apie kurį papasakosiu vėliau) pa- 
tvirtino mano spėjimą, bet ir iki jo mudviejų santykiai buvo 
draugiški, neįprasti belaisviui ir kalėjimo sargui. 

Sumeluočiau pasakęs, kad mano gyvenimas Base visais at- 
žvilgiais buvo nemalonus. Ne, jis buvo tuo prieglobsčiu, kur aš 
pasislėpiau nuo visų savo nerimasčių. Basas man nėmaž nepa- 
kenkė; uolos ir gili jūra sergėjo mane nuo naujų pasikėsinimų,; 
jaučiau, kad mano gyvybei ir garbei čia niekas negresia, ir 
retkarčiais su tuo taiksčiausi. Bet kartais man į galvą ateidavo 
visai kitokios mintys. Prisimindavau, kaip tvirtai daviau pa- 
žadą Renkilorui ir Stiuartui; supratau, kad mano įkalinimas 
Base, netoli Faifo ir Lotiano pakrančių, gali atrodyti prasima- 
nymu, ir aš — bent jau tų dviejų džentelmenų akyse — pasiro- 
dysiu esąs pagyrūnas ir bailys. Tiesa, aš žiūrėjau į tai gana 
lengva širdimi, įtikinėdamas save, kad kol mudviejų santykiai 

su Katriona Dramond geri, man visai nesvarbu, ką kiti galvoja 
apie mane, ir grimzdavau į įsimylėjėlio svajones, kurios tokios 
malonio4 jam pačiam ir tokios nuostabiai tuščios turėtų at- 
rodyti skaitytojui. Bet kartais mane apimdavo baimė: many 
atgydavo ambicija, ir tai, kad mane gali smerkti, atrodė tokia 
neteisybė, kurios aš neišgaliu pakelti. Paskui nuo minčių apie 
save mane pradėdavo persėkioti atsiminimai apie įkalintą Džeim- 
są Stiuartą ir jo žmonos aimanas. Tada imdavau jaudintis ir 
negalėjau atleisti sau, kad sėdžiu, nieko neveikdamas. Man 
atrodė, kad jei iš tikrųjų esu vyras, vienaip ar kitaip turiu 
ištrūkti iš savo prieglobsčio — skriste išskristi, plaukte išplauk- 
ti. Taip nusiteikęs ir norėdamas numaldyti sąžinės priekaištus, 
aš dar labiau stengiausi palenkti į save Endį. 

Pagaliau, kai vieną gražų rytą mes dviese atsidūrėme uolos 
viršuje, daviau jam suprasti, kad galiu atsilyginti, jei jis padės 
man pabėgti. Jis pažvelgė į mane, atlošė galvą ir garsiai nu- 
sijuokė. | 

— Jums labai juokinga, misteri Deili — pasakiau, — bet gal 
kitaip galvosite, pažvelgęs į šį popierių. 

Kvaišos kalniečiai, mane sučiupę, atėmė tik grynus pinigus, 
o popierius, kurį dabar rodžiau Endžiui, buvo Britų linų pra- 
monės bendrovės čekis didelei pinigų sumai. 

Endis perskaitė popierių. 

— Tikrai, visai neblogą turtą turite, — pasakė jis. 

— Manau, kad tie pinigai, gal būt, nuteiks jus kitaip, — 
tariau. 

— Hm...—sumykė jis,— pinigai tik įrodo, kad jūs galite 
papirkti, bet manęs papirkti neįmanoma. 

— Mes dar pažiūrėsime,— atsakiau.— Pirmiausia aš jums įro- 
dysiu, jog žinau, kaip viskas yra. Jūs gavote įsakymą sulai- 
kyti mane šioje saloje iki ketvirtadienio, rugsėjo dvidešimt 
pirmosios. E: 

— Jūs neapsirikote,— pasakė Endis— Jei negausiu kitų įsa- 
kymų, paleisiu jus šeštadienį, dvidešimt trečiąją. 

Iškart pajutau, koks klastingas buvo šis įsakymas. Aš galėsiu 
stoti į teismą, kai bus jau per vėlu, ir niekas nepatikės mano 
žodžiais, jei sugalvosiu teisintis. Ta mintis mane siutino. | 

— Na, Endi, jūs esate prityręs žmogus, todėl išklausykite 
mane ir apgalvokite viską, ką pasakysiu. Į mano: bylą įpai- 
nioti žymūs žmonės, ir neabejoju, kad žinote jų pavardes. Aš 

pats, nuo tos dienos, kai mano byla prasidėjo, buvau su vienu 
kitu iš jų susitikęs ir išdrožiau į akis, ką manau. Bet kuo pra- 
sižengus mane kaltina? Kaip su manimi elgiamasi? Keletas ap- 
driskėlių kalniečių nutveria mane rugpiūčio trisdešimtą, atpluk- 
do ant senų akmenų krūvos ir įkalina ne tvirtovėje ir ne ka- 
lėjime, o Baso uolos sargo lūšnoje. Paskui paleidžia į laisvę 
rugsėjo dvidešimt trečią taip pat slaptai, kaip ir suėmė. Argi 
jūs manote, kad tai įstatymu pagrįsta ir teisinga? Ar nepanašu 
greičiau į biaurią intrigą, gėdingą visiems, kas tik joje daly- 
vauja? 

— Aš negaliu su jumis ginčytis, gerbiamasis. Iš tiesų atrodo 
negražiai, — pasakė Endis.— Ir jei tie žmonės nebūtų geri vigai 
ir tikri presbiterionai, aš būčiau juos ginęs šalin, užuot padėjęs 
šiame reikale. 

— Vadinasi, Lovetas — geras vigas ir tikras presbiterionas?— 
paklausiau. 

— Aš nepažįstu jo,— atsakė jis,— nieko bendra neturiu su 
Lovetais. 

— Vadinasi, turite reikalą su Prestongrendžu?— tariau. 

— Na, to aš jums nepasakysiu,— tarė Endis. 

— Nėra ko nė sakyti, aš pats žinau, — atšoviau. 

— Dėl vieno galite būti tikras, gerbiamasai, — pasakė Endis, — 
kad ir kažin kaip stengtumėtės, aš neisiu į sandėrį su jumis. 

— Gerai, Endi, matau, kad man reikia atvirai kalbėtis, — ta- 
riau. Ir papasakojau jam viską, kas man atrodė galima pa- 
sakoti. ž 

Jis labai susidomėjęs išklausė mane ir, atrodo, kažką su- 
prato, 

— Aš būsiu jums atviras,— pagaliau jis prabilo.— Šis keis- 
tas pasakojimas — kaip jūs jį papasakojote,— nevertas, kad la- 
bai juo tikėtum, ir aš manau, kad ne visai taip yra, kaip gal- 
vojate. Bet jūs pats man atrodote visiškai doras jaunikaitis. 
Tačiau aš esu vyresnis ir galvotesnis už jus ir, galimas daiktas, 
geriau suprantu šią bylą, negu jūs. Aš sakau jums viską aiškiai 
ir atvirai. Jums nebus jokios žalos, kad liksite čia, atvirkščiai, 
man rodos, dėl to jūs tik laimėsite. Nebus jokios žalos taip pat 
ir šaliai — pakars tik vieną kalnietį. Ir ačiū dievui, vienu bus 
mažiau! Kita vertus, jei aš jus paleisčiau, labai pakenkčiau 
sau pačiam. Taigi, kaip geras vigas, kaip sąžiningas bičiulis, 

aš vis dėlto patariu jums geriau likti čia su Endžiu ir jūr- 
varniais. 

— Endi,— pasakiau, uždėjęs ranką jam ant kelio— juk tas 
kalnietis nekaltas! 

— Ką gi, labai gaila, — atsakė jis — bet suprantate, šiame pa- 
saulyje ne visad galime visko pasiekti, ko norime. 


XV. JUODOJO ENDŽIO PASAKOJIMAS APIE TODĄ LEPRAIKĄ 


Kol kas mažai ką pasakojau apie savo kalniečius. Visi trys 
buvo Džeimso Moro šalininkai; ta aplinkybė aiškiai bylojo, 
kokį vaidmenį šiame reikale suvaidino jų ponas. Visi jie mo- 
kėjo du tris žodžius angliškai, bet tik Nilis laikė save pakan- 
kamai mokančiu tą kalbą, kad galėtų kalbėti. Tačiau, vos tik 
jis ryždavosi kalbėti, jo pašnekovai labai dažnai būdavo visai 
kitos nuomonės. Kalniečiai buvo tykūs, paprasti, kur kas kul- 
tūringesni, negu galima buvo spręsti iš jų sudriskusių drabužių 
ir liurbiškos išvaizdos. Iš pat pradžių jie tapo lyg ir mūsų 
tarnais. 

Man atrodė, kad ši negyvenama vietovė, buvusio kalėjimo 
griuvėsiai, nenutylantis jūros ūžesys ir jūros paukščių klyks- 
mas kėlė jiems kažkokią baimę. Kai nebuvo kas veikti, jie 
arba eidavo gulti, — atrodė, kad miego jiems niekad negana, — 
arba klausydavo siaubingų Nilio istorijų. Kai ta pramoga ne- 
begalėdavo: mėgautis — pavyzdžiui, tada, kai du miegodavo, 
o trečias turėdavo "budėti — Mačiau, kaip tas, kuris budėdavo, 
įsitempęs kaip lanko timplė, klausėsi ir daitėsi aplinkui, pa- 
mažu vis labiau ir labiau nerimaudamas, krūpčiodamas, blykš- 
damas, gniaužydamas rankas. Taip ir nesužinojau, kas per bai- 
mė kamavo kalniečius, bet jų nerimas buvo užkrečiantis, paga- 
liau ir pati vietovė, kur buvome, kėlė nerimastį. Negaliu rasti 
tinkamo žodžio anglų kalba, bet Endis visą laiką škotiškai 
kartojo: 

— Taip, — sakė jis, — Basas — gūdi vieta. 

Ir man ji atrodė gūdi. Gūdu joje buvo naktį, gūdu ir dieną; 
nykus jūrvarnių krankimas, bangų mūša, aidinti uolose, nuo- 
lat skambėdavo ausyse. Toks buvo Basas gražiu oru. O kai 
bangos sukildavo ir duždavo į skardį, jų gausmas primindavo 
perkūniją arba būgnų trenksmą,— baisu ir linksma buvo jų 

klausytisl. Bet ir ramiomis dienomis Basas galėdavo įbauginti 
kiekvieną, ne tik kalnietį — aš pats tą patyriau keletą kartų, — 
tiek paslaptingų, duslių garsų pasigirsdavo ir nuskardėdavo po 
uolų skliautais. 

Kai aš mąstau apie Basą, atsimenu Endžio pasakojimą ir sce- 
ną, kurioje dalyvavau, — sceną, kuri visiškai pakeitė mūsų gy- 
venimo būdą ir turėjo didžiulės įtakos mano pabėgimui. Vieną 
vakarą susimąstęs sėdėjau prie židinio ir, prisiminęs Aleno mo- 
tyvą, ėmiau švilpauti. Staiga man petį užgulė kažkieno ranika, 
ir Nilio balsas paliepė man nutilti nes aš švilpiąs negerą 
dainą. 

— Negerą?— paklausiau.— Kodėl? 

— Todėl, kad tai šmėklos daina,— pasakė jis,— šmėklos, ku- 
ri reikalauja savo nukirstos galvos. 

— Čia negali būti šmėklų, Nili, — tariau-— jos nesivargintų, 
norėdamos pagąsdinti jūrvarnius. 

— Taip manote?— paklausė Endis.— Galiu 'patikinti jus, kad 
čia buvo kažkas blogiau už šmėklas. 

— Kas gi čia buvo blogiau už šmėklas, Endi?— paklausiau. 

— Raganiai,— pasakė jis,— bent vienas raganius, tikrai. Tai 
keista istorija. Jei norite, aš papasakosiu. 

Suprantama, visi mes panorome paklausyti Endžio pasako- 
jimo, ir net visų Mažiausiai nutuokiantis anglų kalbą kalnietis 
pritūpė ir ištempė ausis. 


PASAKOJIMAS APIE TODĄ LEPRAIKĄ 


— Mano tėvas Tomas Deilis— amžiną jam atilsį!— jaunys- 
tėje buvo grubus, nenuramdomas bernas, nemokantis būti nei 
išmintingas, nei malonus. Jam patiko jaunos merginos, degti- 
nės taurelė, muštynės, ir niekad negirdėjau, kad jis būtų tikęs 
kokiam nors doram darbui. Pasistumdė šen ten ir pagaliau 
išėjo į kareivius; tarnavo čionykščio forto įguloje; tai būvo 
pirmas atvejis, kad kuris iš Deilių atsidurtų Base. Biauri buvo 
tarmyba! Viršininkas pats darydavosi elį, bet tokį biaurų, kad 
negali nė apsakyti! Maistą į uolą gabendavo iš kranto, bet 
labai aplaidžiai, ir pasitaikydavo dienų, kad įgula maitindavosi 
žuvimi ir kareivių nušautais paukščiais. Be to, dar buvo prie- 
spaudos metas. Nežmoniškai šaltos kameros buvo prigrūstos 

šventųjų ir kankinių — žemės druskos, kurios ji nebuvo verta. 
Ir nors Tomas Deilis nešiojo šautuvą ir buvo paprastas karei- 
vis, mėgstantis merginas bei taurelę, kaip jau sakiau, bet šiI- 
dis jo buvo kilnesnė, negu to reikalavo jo tarnyba, Jis žinojo 
šį tą apie bažnyčios šlovę. Retkarčiais jis rimtai širsdavo, ma- 
tydamas, kaip apgaudinėjami dievo šventieji, ir degdavo iš 
gėdos, nes tarytum prisidėjo prie to juodo darbo, dalyvavo 
jame. Kartais naktį, kai eidavo sargybą ir aplinkui būdavo 
tuščia ir nykų, o žiemos speigas siautėjo pily, ūmai jis išgirs- 
davo, kaip kuris kalinių užgiedodavo psalmę, kiti tuoj pri- 
tardavo, ir šventos giesmės garsai aidėdavo iš įvairių kamerų, 
tikriau, rūsių taip, kad ši sena uola jūroje tada atrodė esąs 
rojus. Deilis jausdavo širdyje didžiausią gėdą, jo nuodėmės 
jo akyse išaugdavo didumo sulig Basu ir dar aukščiau. Didžiau- 
sia nuodėmė buvo ta, kad jis padeda kankinti ir žudyti dievo 
bažnyčios tarnus. Bet jis nugalėdavo tą jausmą. Išaušdavo 
diena, pakirsdavo draugai, ir dievobaimingos jo mintys išga- 
ruodavo. 

Anuo metu Base gyveno šventas žmogus, pranašas Pedenas.— 
Tur būt, girdėjote apie pranašą Pedeną? Nuo anų dienų nieko 
panašaus į jį nebuvo, ir daugelis mano, kad nebuvo ir anks- 
čiau. Laukinis kaip dagys, kraupus kaip iš pažiūros, taip ir 1š 
balso, o veidas niūrus tartum paskutiniojo teismo diena. Jo 
balsas, skardus kaip jūrvarnio, skambėjo žmonių ausyse, 0 Žo- 
džiai svilino kaip žėruojančios anglys. 

Ant uolos gyvenę tada jauna mergina, nežinau, ką ji čia vei- 
kė, nes tokia vieta netiko padorioms moterims. Bet ji, rodos, 
buvo graži ir kažkaip susigiedojo su Tomu Deiliu. Pasitaikė, kad 
Pedenas buvo sode ir meldėsi, kai Tomas ir mergina ėjo pro 
jį; Mergina staiga sustojo ir juokdamasi ėmė mėgdžioti šven- 
tojo maldą. Tas pakilo ir pažvelgė į abu taip, kad jo žvilgsnis 
pakirto Tomui ikojas. Bet kai Pedenas prabilo, jo balse skam- 
bėjo daugiau gailesčio, negu pykčio. ,„Vargšelė, vargšelė!-— 
pasakė jis, žiūrėdamas į merginą.— Tu spygauji ir juokiesi, 
bet viešpats parengė tau mirtiną smūgį, ir stebuklingą teismo 
valandą tu besuspigsi kartą!“ 

Praslinkus kelioms dienoms, ji bastėsi tarp uolų, lydima dvie- 
jų ar trijų kareivių. Diena buvo vėjuota. Staiga užėjo smarkus 
vėjo gūsis, išpūtė jos sijonus ir nusinešė merginą kaip stovėjo. 
Kareiviai vėliau pasakojo, kad ji tik kartą spėjo suspigti. 

Tas atsitikimas, be abejonės, padarė Tomui Deiliui šiokį tokį 
įspūdį, bet netrukus tas įspūdis išdilo, ir vaikinas nepasitaisė. 
Kartą jis kažko susiginčijo su kitais kareiviais. 

— Velnias griebtų!— pasakė Tomas, nes mėgo velniuotis. Ir 
staiga jis išvydo, kad į jį liūdnai žiūri Pedenas: visas sunykęs, 
senu rūbu vilkįs, veidas ištįsės, akys žėri; ištiesė ranką su juo- 
dais nagais — jis juk nesirūpino savo kūnu. 

— Fui, fui, vargše,— sako jis — menkas, beprotis žmogau! 
„Velnias griebtų!"— sako jis,— ir aš regiu velnią, einantį pas- 
kui jį. | 

Kaip jūros banga Tomą Deilį užplūdo savo kaltės suprati- 
mas. Jis metė iš rankų ietį. 

— Aš nebenoriu daugiau kelti ginklo prieš Kristų!— pasakė 
jis ir tesėjo žodį. 

Iš pradžių jis turėjo pakovoti, bet kai viršininkas pamatė, 
kad jis tvirtai apsisprendęs; paleido jį iš kareivių. Tomas apsi- 
gyveno Nort Bervike, vedė ten ir nusipelnė visų padorių Žmo- 
nių pagarbos. Ė 

Tūkstantis septyni šimtai šeštaisiais metais Basas perėjo į Dal- 
rimplio rankas, ir sergėti skardį atsirado du kandidatai. Ir vie- 
nas, ir antras buvo tinkami žmonės, nes anksčiau tarnavo įgu- 
loje kareiviais, gerai pažino jūrvarnius, žinojo, kada reikia 
juos medžioti ir kiek jie kainuoja. To negana, abudu buvo — 
arba rodėsi — rimti žmonės, gebą protingai kalbėti. Vienas jų 
buvo Tomas Deilis, mano tėvas, antras — Lepraikas; paprastai 
jį vadindavo Todu Lepraiku, bet aš niekad negirdėjau, ar tai 
buvo tikras jo vardas, ar ta pravardė buvo jam duota dėl jo 
būdo!. Vieną sykį Tomas tuo reikalu ėjo pas Lepraiką, ves- 
damasis už rankos mane, tada dar mažą bemiuką. Todas gy- 
veno skersgatvyje į šiaurę nuo kapinių. Skersgatvis buvo niau- 
rus ir baisus, o ir šventoriaus kapinės dar nuo Jokūbo VI ir 
karalienės laikų turėjo blogą vardą. Todo namas stovėjo tam- 
siausioje skersgatvio kertėje, ir tie, kurie tą vietą žinojo, vengė 
jos. Namo durys tądien nebuvo uždarytos, tad mudu su tėvu 
įėjome tiesiai į vidų. Iš profesijos Todas buvo audėjas. Jo stak- 
lės stovėjo kambario gale, o prie jų sėdėjo pats šeimininkas, 
kiek aptukęs, blyškus, neaukšto stogo žmogus, panašus į silp- 
naprotį, kažkaip palaimingai besišypsantis; nuo tos jo šypse- 


I! Tod (angl.) — lapė. 

nos man per kūną nuėjo pagaugai. Ranka jo laikė šaudyklę, 
bet akys buvo užmerktos. Mes šaukėme jį vardu, rėkėme į ausį, 
purtėme už pečių, — veltui! Jis tebesėdėjo ant taburetės, laikė 
šaudyklę ir šypsojo kaip pusprotis. 

— Dieve padėk mums,— pasakė Tomas Deilis— čia kažkas 
nebegerai! 

Vos tik jis pasakė tuos žodžius, Todas Lepraikas atsipeikėjo. 

— Čia tu, Tomai?— paklausė.— Labai džiaugiuosi tave maty- 
damas, brangusis. Retkarčiais man pasitaiko tokie alpimai. Juos 
skrandis sukelia. 

Abudu ėmė kalbėtis apie Basą ir apie tai, katram iš jųdviejų 
bus skirta jį sergėti. Truputis po trupučio jiedu susibarė ir 
išsiskyrė susipykę. Gerai pamenu, kad, grįžtant namo, tėvas 
keletą kartų pasakė, jog nepatinkąs jam nei Todas, nei jo 
alpimai. 

— Alpimai! — purkštavo jis.— Žmones degindavo ant laužo 
už tokius alpimus. 


Netrukus mano tėvas gavo Basą, o Todas liko tuščiomis ran- 
komis. Paskiau žmonės pasakodavo, kaip audėjas tą žinią su- 
tiko. 

— Tomai,— pasakė jis,— tu dar sykį mane įveikei, ir aš ti- 
kiu, kad tu bent gausi Base, ko laukei. 

Vėliau buvo prieita išvada, kad tie žodžiai turėjo gilią pras- 
mę. Galop atėjo metas Tomui Deiliui medžioti jaunus jūrvar- 
nius. Seniai jis buvo įpratęs juos medžioti, vaikas dar būda- 
mas, laipiojo uolomis ir dabar nenorėjo nieka to darbo pa- 
tikėti. Virve pririštas, jis Ikarstėsi stačiausiais, aukščiausiais skar- 
džio šlaitais. Keletas tvirtų žaliūkų stovėjo viršuje, laikė virvę 
ir stebėjo jo ženklus. Bet ten, kur buvo Tomas,— vien uolos 
ir jūra žemai, ir jūrvarniai, krankiantys ir besidaužantys ore. 
Pavasario rytas buvo gražus, ir Tomas švilpavo, gaudydamas 
jaunus paukščius. Daug kartų paskui jis man pasakojo, kas jam 
atsitiko, ir kiekvieną kartą jo kaktą išpildavo šaltas prakaitas. 

Kažkaip atsitiktinai Tomas žvilgtelėjo aukštyn ir išvydo di- 
delį jūrvarnį, snapu kapojantį virvę. Tomui tai pasirodė keista 
ir priešinga paukščio įpročiams. Jis sumojo, kad virvės nelabai 
stiprios, o jūrvamio snapas ir Baso skardis labai kieti ir kad 
jam nebus itin malonu nukristi iš dviejų šimtų pėdų aukščio. 

— Štiš...— užriko Tomas, — štiš.. šalin, biaurybe! 

Jūrvarnis pažvelgė tiesiai į Tomą, ir jo akyse radosi kažkas 
kraupaus. Bet netrukus jis vėl ėmė kapoti virvę; dabar darba- 
vosi kaip pašėlęs. Niekad nebuvo įjūrvarnio, kuris būtų kapo- 
jęs virvę, Oo šis atrodė puikiai moka savo darbą: snapu taikė 
minkštą virvę ant aštrios uolos briaunos. 

Tomą apėmė baimė. 

„Čia ne paukštis“, — pagalvojo. 

Jis pažvelgė žemyn, ir jo akys aptemo. 

„Jei man susisuks galva,— šovė mintis,— Tomui Deiliui 
galas." 

Ir jis davė ženklą jį kelti. 

Atrodė, kad jūrvarnis suprato ženklą; bemat paliko virvę, 
ištiesė sparnus, garsiai karktelėjo ir, apsklendęs ore ratą, jau 
skrido tiesiog Tomui Deiliui į veidą. Bet Tomas turėjo peilį, 
jis išsitraukė jį, ir šaltas plienas sublizgo saulėje. Atrodė, kad 
paukščiui ne svetimas daiktas ir peilis, nes vos sublizgėjo plie- 
nas, jis vėl sukrankė, bet ne taip garsiai, tarytum nevilties 
apimtas, ir nuskrido už uolos. Tomas daugiau jo nematė. O vos 
tik jūrvamis nuskrido, Tomo galva nukaro'ant pečių, ir jį ėmė 
traukti lyg negyvėlį, kadaruojantį palei uolas. 

Taurelė brendžio — jis niekad su ja nesiskyrė — atgaivino, 
kiek buvo galima atgaivinti, ir jis atsisėdo. 

— Greičiau, Džordi, bėk prie valties, neišleisk jos iš akių, 
greičiau, — šaukė jis,— antraip tas jūrvarnis ją paskandins! 

Paukščių gaudytojai nustebę susižvalgė ir stengėsi jį nura- 
minti. Bet Tomas Deilis nenusiramino tol, kol vienas jų pasi- 
leido saugoti valties. Kiti klausė, ar jis vėl lipsiąs medžioti 
paukščių. 

— Ne,— atsakė šis,— nei aš lipsiu, nei jus leisiu. Ir kai tik 
galėsiu atsistoti ant kojų, išvažiuosim iš šito velnio skardžio. 

Kad jau taip, jie nebegaišo, ir gerai darė: nesuskubo pri- 
plaukti Nort Berviko, kaip Tomą suėmė baisiausias karštis. 
Jis išgulėjo visą vasarą. Ir kas gi buvo toks geras ir ateidavo 
pasiteirauti apie jo sveikatą? Ogi Todas Lepraikas! Paskiau 
žmonės kalbėjo, kad, vos Todas prieidavęs prie namų, Tomui 
pakildavęs karštis. Aš to nepamenu, bet puikiai žinau, kuo 
viskas užsibaigė. 

Buvo ruduo. Mano senelis plaukė rajų žvejoti, o aš, kaip ir 
visi vaikai, ėmiau prašyti, kad mane pasiimtų kartu. Pamenu, 
valkšna buvo apsti ir, sekdami žuvį, mes atsidūrėme prie Baso, 

kur sutikome kitą valtį, priklausančią Sendžiui Flečeriui iš 
Kasteltono. Jis taip pat neseniai mirė, antraip galėtumėte patys 
j; pasiklausti. Sendis šūktelėjo mums: 

— Kas ten Base yra? 

— Base?— perklausė senelis. 

— Taip,— atsakė tas,— kitoje pusėje. 

— O kas ten yra?— nustebo senelis.— Be avių, Base nieko 
kito būti negali. 

— Panašu į Žžmogų,— pasakė Sendis. Jo valtis buvo arčiau 
skardžio. 

— Į žmogų!— sušukome mes, ir tai mums nelabai patiko: 
skardžio apačioje nebuvo valties, kuria buvo galima atplukdyti 
žmogų, o kalėjimo raktai kabojo namie tėvo lankstomosios 10- 
vos galvūgalyje. 

Mūsų valtys priartėjo viena prie kitos ir drauge nuplaukė 
prie salos. Mano senelis turėjo žiūroną; anksčiau jis buvo jū- 
reivis, paskui žvejybos laivo, kuris nuskendo Tejo seklumoje, 
kapitonas. Pažvelgę pro žiūroną, tikrai pamatėme žmogų. Jis 
buvo žalio šlaito įduboje, kiek žemėliau koplyčios, palei pat 
taką; jis puldinėjo, strikinėjo ir šoko kaip beprotis. 

— Tai Todas,— duodamas Sendžiui žiūroną, pasakė senelis. 

— Taip, jis, — sutiko Sendis. 

— Arba kas kitas, juo pasivertęs, — pasakė senelis. 

— Tas pats galas, — tarė Sendis,— ar čia velnias, ar raganius, 
aš pamėginsiu šauti į jį!— Jis paėmė šautuvą, kuriuo medžio- 
davo antis (Sendis buvo žinomas visoje apylinkėje šaulys). | 

— Palūkėk, Sendi,— pasakė mano senelis, — pirmiausia rei- 
kia į jį gerai įsižiūrėti; kitaip šis reikalas gali mums abiem 
brangiai atsleiti. 

— Ko čia laukti?— nenustygo Sendis.— Tai bus dievo teis- 
mas, dievas jį ir nubaus! 

— Gal taip, o gal ir kitaip, — pasakė mano senelis (garbingas 
buvo žmogus!) — Neužmiršk valstybės prokuroro, su kuriuo, ro- 
dos, esi jau susitikęs. 

Tai buvo teisybė, ir Sendis kiek sumišo. 

— Na, Endi,— pasakė jis, — ką tu darytum? 

— Štai ką,— atsakė senelis.— Mano valtis plaukia greičiau, 
ir aš grįžtu į Nort Berviką, o tu lik čia ir stebėk jį. Jei aš 
nerasių Lepraiko, grįšiu, ir mudu su juo pasišnekėsime. Bet 

jei Lepraikas namie, iškabinsiu prieplaukoje vėliavą, ir tu ga- 
lėsi šauti į tą būtybę. 

Jie taip ir sutarė. Aš perlipau į Sendžio valtį, manydamas, 
kad čia įvyks visų įdomiausia. Mano senelis davė Sendžiui si- 
į šautuvo vamzdį, nes žinoma, kad sidabrinis pinigas mirtinas 
raganiams. Paskui viena valtis nuplaukė į Nort Berviką, o antra 
nejudėjo iš vietos, sekdama paslaptingąją būtybę ant uolos 
šlaito. 

Kol mes stovėjome ten, būtybė visą laiką puldinėjo ir šoki- 
nėjo, tūpčiojo ir sukosi ratu lyg sukutis, o protarpiais girdėjo- 
me, kaip juokėsi kraipydamasi. Aš esu matęs jaunas mergi- 
nas, kurios, kiaurą žiemos naktį šokusios kaip apsėstos, tebe- 
šokdavo ir rytui išaušus. Bet aplink būdavo pilna žmonių, o ir 
vaikinai jas Ikurstydavo. O šita keista būtybė buvo vienut 
vienutėlė. Tenai, kertėje prie židinio, smuikininkas traukdavo 
stryką. Šita būtybė šoko be jokios muzikos, jei neimsime do- 
mėn jūrvarnių kranksėjimo. Merginos buvo jaunos ir trykšte 
tryško sveikata. O šita žmogysta buvo tukli ir išblyškusi, jau 
ne pirmos jaunystės. Sakykite, ką norit, bet aš štai kaip galvoju: 
ta baidyklė šoko iš džiaugsmo, gal šėtoniško, bet vis dėlto 
džiaugsmo. Aš dažnai galvoju, kodėl raganos ir raganiai, tos 
apiplyšę raukšlėtos senikės ir silpni, iškriošę seniai, parduoda 
velniui brangiausią savo turtą — sielą? Paskui prisimenu, kaip 
Todas Lepraikas kelias valandas iš eilės vienui vienas šoko, 
pragariško džiaugsmo pagautas. Be abejo, visų jų laukia am- 
žinoji ugnis, bet, atleisk mums, viešpatie, jie Ikkartais būna 
patys laimingiausi čia, žemėje. 

Štai pagaliau išvydome, kad prieplaukoje į stiebo viršų iški- 
lo vėliava. Sendis to tik ir laukė. Jis pakėlė šautuvą, nusitaikė 
ir paspaudė gaiduką. Pasigirdo šūvis — paskui veriantis šauks- 
mas Base. Prasitrynėme akis ir pažvelgėme vienas į kitą kaip 
bepročiai, nes, nuaidėjus šūviui ir šauksmui, būtybė pradingo. 
Švietė saulė, pūtė vėjas, o priešais mus plytėjo tuščia vieta, 
kurioje prieš akimirką šokinėjo ir sukosi pabaisa. 

Grįžtant visą kelią verkiau ir iš siaubo tirtėjau. Ir suaugę 
jautėsi ne ką geriau. Sendžio valtyje mažai kas kalbėjo, tik 
šaukėsi dievo. O kai priplaukėme molą, tai visos uolos aplink 
prieplauką jau buvo. aplipusios belaukiančiais mūsų. Paaiškėjo, 
kad jie rado eilinio priepuolio ištiktą Lepraiką; jis šypsojo ir 

laikė rankose šaudyklę. Pasiuntė berniuką pakelti vėliavą, o ki- 
ti liko audėjo namuose. Galite būti tikri, kad jiems tai nesu- 
teikė nė menkiausio malonumo; jie stovėjo ir patyliukais mel- 
dėsi — niekas nenorėjo garsiai melstis, — žiūrėdami į tą baisią 
žmogystą. Staiga Todas, siaubingai suklikęs, pašoko ir, plūs- 
damas krauju, negyvas krito ant staklių. 

Apžiūrėję kūną, nustatė, kad švino šratai atšoko nuo raga- 
niaus Kkūno,— vos surado vieną skylutę. Bet sidabrinis senelio 
pinigas pataikė tiesiai į širdį. 


Vos Endis baigė pasakoti, įvyko nesusipratimas, vėliau tu- 
rėjęs pasekmių. Kaip jau esu sakęs, Nilis pats buvo pasakoto- 
jas. Paskui sužinojau, kad jis mokėjo visas Kalnuotosios Škoti- 
jos legendas. Jis buvo kuo geriausios nuomonės apie save, ir 
kiti buvo pratę kelti jį į padanges. Endžio pasakojimas primi- 
nė jam kitą, kurį jis kadaise buvo girdėjęs. 

— Aš jau žinojau šį pasakojimą, — pareiškė jis— Tai pasa- 
kojimas apie Vistiną Morą Makdžilį Fadrigą ir Geverį Vorį. 

— Visai ne tas!— sušuko Endis.— Tai mano tėvo, dabar jau 
mirusio, ir Todo Lepraiko istorija. Įsikalk į galvą,— pridūrė 
jis, — ir prikąsk savo kalnietišką liežuvį. 

Žinoma, gyvenime įrodyta tiesa, kad Žemumų dvarininkai pui- 
kiai sutinka su kalniečiais. Deja, vargu ar galima tą sakyti 
apie Žemumų prastuomenę. Aš jau anksčiau pastebėjau, kad 
Endžiui visą laiką knieti vaidytis su trimis mūsų Makgregorais, 
ir dabar atrodė, kad jie neišvengiamai susikirs. 

— Taip niekas šentelmenams nesako, — tarė Nilis. 

— „Šentelmenams!“— sušuko Endis.— Kokie jūs šentelmenai, 
kalnų galvijai! Jei galėtumėte save matyti tokius, kokius jus 
mato kiti, nustotumėte pūtęsi. 

Nilis gaeliškai nusikeikė, ir tą pačią akimirką jo rankoje su- 
blizgo peilis. 

Nebuvo kada galvoti: stvėriau kalnietį už kojos, pargrioviau 
ant žemės ir prispaudžiau jo ranką su peiliu, nesuskubęs su- 
vokti, ką darau. Jo draugai šoko jam į pagalbą. Mudu su En- 
džiu neturėjome ginklų; be to, buvome dviese prieš tris. At- 
rodė, išsigelbėti vilties nėra, bet Nilis ūmai gaeliškai suriko, 
liepdamas kitiems pasitraukti, ir, su didžiausia panieka pareiš- 
kęs Man paklusnumą, atidavė net savo durklą, kurį, beje, jam 
sugrąžinau kitą dieną, kai jis pakartojo savo pažadus. 

Dabar man buvo aiškų, kad nėra ko dėti didelių vilčių 
į Endį, kuris prisigūžė prie sienos ir stovėjo išblyškęs kaip 
mirtis, kol viskas užsibaigė. Tai pirma, o antra, kalniečių man 
nebuvo ko būgštauti; tur būt, jie gavo ypatingus nurodymus 
saugoti mane. Bet jei aš ir supratau, kad Endžiui stinga drą- 
sos, neturėjau pagrindo priekaištauti, kad jis nedėkingas. Gal 
savo dėkingumo jis neišreiškė man žodžiais, bet jo nuomonė 
apie mane ir elgesys mano atžvilgiu visiškai pasikeitė. O kad 
jis vis dar stipriai nuogąstavo mūsų draugų, tai nuo anos die- 
nos mudu beveik visada būdavome drauge. 


XVI. DINGĘS LIUDININKAS 


Rugsėjo septynioliktąją dieną, kurią buvo skirtas susitiki- 
mas su patikėtiniu, aš pykau ant savo likimo. Mintis, kad pa- 
tikėtinis laukia „Karališkajame herbe“, kankino ir slėgė mane. 
Man baisu -buvo pagalvoti, kaip jis išsiaiškins, kodėl aš neat- 
vykau, ir ką jis pasakys, kai mes kada nors susitiksime. Širdyje 
neabejojau, kad sunku bus patikėti mano pasiteisinimu. Nesi- 
tvėriau, jog būsiu jo akyse bailys ir melagis ir negalėsiu įro- 
dyti padaręs viską, kas buvo įmanoma. Kartojau tuos žodžius, 
jausdamas gaižų pasitenkinimą, ir perkratinėjau atminty visus 
savo poelgius. 

Man atrodė, kad Džeimsui Stiuartui aš buvau kaip tikras 
brolis. Aš turėjau teisę didžiuotis tuo, kaip elgiausi praeityje, 
ir man tik reikėjo pagalvoti apie šią dieną. Aš negalėjau nei 
perplaukti, nei perskristi jūros, bet su manimi buvo Endis. Aš 
padariau jam paslaugą, ir jis pamilo mane. Tai buvo svertas, 
kurio turėjau griebtis; privalėjau dar sykį išbandyti laimę jau 
vien tam, kad nuraminčiau sąžinę. 

Diena ėjo vakarop. Be vandens pliaukšėjimo į uolas, nieko 
kito nebuvo girdėti. Jūra buvo rami, ir ketvertas mano draugų 
iškriko: trys Makgregorai užsirabaždino ant uolos, o Endis su 
biblija atsisėdo saulės atokaitoje tarp griuvėsių. Ten aš jį ir 
radau, giliai įmigusį. Jam pabudus, karštai ėmiau prašyti jį 
man pagelbėti, pateikdamas savo naudai daugybę argumentų. 

— Jei galėčiau patikėti, kad tai išeis jums į gera, Belfurai!— 
pasakė jis, žvelgdamas į mane pro akinių viršų. 

— Aš noriu išgelbėti žmogų, — įtikinėjau,— ir tesėti savo žo- 

dį. Kas gali būti geriau? Argi nepamenate, ką sako šventasis 
raštas, Endi? Tai kam laikote bibliją ant kelių! Juk ten para- 
šyta: „Kokia būtų nauda, jei žmogus laimėtų visą pasaulį, 0 sa- 
ve pražudytų ar sau pakenktų?!" 

— Taip, — pasakė jis,— jums tai šitaip būtų geriau. Bet kaip 
man? Ir aš turiu tesėti savo žodį, kaip ir jūs. O ką jūs siūlote 
man — sulaužyti jį dėl pinigų? 

— Endi, argi aš dabar kalbėjau apie pinigus?— sušukau. 

— O, žodžiai nieko nereiškia, — pasakė jis,— čia svarbu es- 
mė. Matote, kaip išeina: jei padarysiu jums paslaugą, kurios 
reikalaujat iš manęs, aš neteksiu savo tarnybos. Tada, aišku, 
jūs atlyginsite man mano nuostolius ir dar kiek pridėsite, kil- 
nių jausmų akinamas. Bet argi tai ne papirkimas? Ir jei dar 
būčiau tikras, kad jūs galėsite tai padaryti! Juk kiek suprantu, 
tai dar nežinia, kaip bus; jeigu jus pakars, kas liks man veikti? 
Ne, neįmanoma. Palikite Endį ramybėje, brangusis mano, ir 
leiskite jam užbaigti skaityti biblijos skirsnį. 

Pamenu, kad širdies "gilumoj aš buvau labai patenkintas tokia 
pokalbio baigtim, ir many pakirdo mažne dėkingumo jausmas 
Prestongrendžui, kuris, nors ir neteisėtu bei prievartos keliu, 
vis dėlto apsaugojo mane nuo pavojų, pagundų ir keblumų. 
Tačiau tas jausmas buvo pernelyg menkas ir niekšingas, kad 
galėtų ilgai tverti, ir mintys apie Džeimsą vėl apniko mane. 
Teismo dieną, rugsėjo dvidešimt pirmąją, aš taip buvau susi- 
sielojęs, kaip, tur būt, niekad anksčiau, nebent Ereido saloje. 
Didesnę dienos dalį išgulėjau kalno pašlaitėje, pusiau miego- 
damas, pusiau budėdamas. Gulėjau nekrutėdamas, o galva buvo 
pilna neramių minčių. Protarpiais iš tiesų mMiegojau, bet ir mie- 
gantį Mane persekiojo Inveraros teismo salė ir besidairančio, 
besistengiančio akimis surasti nesamą liudininką kalinio vaiz- 
das... Ir vėl aš pabusdavau, nykių minčių kamuojamas ir 
jausdamas visame kūne skausmą. Endis, rodos, stebėjo mane, 
bet aš mažai jo paisiau. Mano duona buvo man karti, 0 gyve- 
nimas — sunki našta. 

Kitos dienos rytą, penktadienį, rugsėjo dvidešimt antrą, at- 
plaukė valtis su maistu, ir Endis įteikė man paketą. Ant voko 
nebuvo adreso, bet jis (buvo užantspauduotas vyriausybiniu 
antspaudu. Jame radau du raštelius. „Misteris Belfuras pats 
dabar mato, kad kištis per vėlu. Jo elgesys bus stebimas ir bus 

atsilyginta už tai, kad išmintingai elgiasi.“ Štai kas buvo pir- 
mame raštelyje, matyt, parašytame kaire ranka. Aišku, nebuvo 
nieko, kas galėtų sukompromituoti rašiusįjį, net jei jis ir būtų 
išaiškintas. Antspaudas, atstojęs parašą, buvo ant atskiro lape- 
lio, kur ničnieko daugiau ir nebuvo. Taigi man beliko pripa- 
žinti, kad kol kas mano priešai žino, ką daro, ir kiek galint 
ramiau reaguoti į grėsmę, kurią įžvelgiau anapus pažadų. Ant- 
rasis raštelis mane dar labiau nustebino. Jis buvo parašytas 
moters ranka. „Tegu misteris Belfuras žino, kad jo teiravosi 
bičiulis pilkomis akimis“, — perskaičiau prasčiokiška kalba ra- 
šytus žodžius. Mane apstulbino, kad toks laiškas, ir dar su vals- 
tybės antspaudu, pateko pas mane tokią valandą. Stovėjau it 
per galvą daužtas. Atsiminiau pilkas Katrionos akis. Su džiaugs- 
mu pagalvojau, kad, galimas daiktas, ji ir yra tas bičiulis. Bet 
vis dėlto kas parašė šitą laišką ir įdėjo į vieną voką su Pres- 
tongrendžo laišku? Bet visų keisčiausia, kodėl tas asmuo manė, 
kad reikia pasiųsti man į Basą tokią malonią, nors labai neaiš- 
kią žinią? Nieko kito negalėjau įsivaizduoti tai padarius, tik 
mis Grant. Prisiminiau, kad jos seserys atkreipė dėmesį į Kat- 
rionos akis ir net davė jai atitinkamą pravardę; O pati mis 
Grant buvo pratusi kreiptis į mane prasčiokiškai, greičiausiai, 
norėdama pašiepti mano neišprusimą. Be to, juk ji gyvėna 
tuose pat namuose, iš kurių gautas šis laiškas. Taigi beliko 
išaiškinti: kaip apskritai Prestongrendžas leido jai įsipainioti 
į tokią slaptą bylą ir įdėti į jo voką paiką savo laišką. Bet ir 
čia aš sumečiau, kaip galėjo būti. Pirma, jaunoji ledi atrodė 
nepėsčia, ir tėtušis, gal būt, buvo jos įtakoj daugiau, negu aš 
maniau. Antra, reikėjo atsiminti įprastinę Prestongrendžo tak- 
tiką: jis žūt būt stengėsi būti švelnus ir net, būdamas susierzi- 
nęs, nenusiimdavo draugiškumo kaukės. Jis turėjo suprasti, 
kad mane įkalinimas įsiutino. Galimas daiktas, kad šiuo juo- 
kaujamu bičiulišku laiškeliu buvo norėta mane apramdyti? 
Atvirai šnekant, jis, rodos, tikrai mane apramdė. Staiga ma- 
ne užplūdo švelnūs jausmai gražiajai mis Grant, kuri teikėsi 
susidomėti mano reikalais. O nuo užuominos apie Katrioną 
manyje gimė dar taikingesnės ir bailesnės mintys. Jei prokuro- 
ras girdėjo apie ją ir apie mudviejų pažintį, jei aš įtikčiau 
jam tuo „išmintingų elgesiu“, apie kurį buvo užsiminta laiške, 
kur visa tai nuves? Šventasis raštas sako: „Tuščias darbas 
paukščių akyse tiesti tinklus.“ Taigi paukščiai išmintingesni už 

žmones. Manydamas, kad regiu Prestongrendžo gudrybes, vis 
tiek pakliuvau į jo tinklą. 

Aš dar buvau susijaudinęs: širdis daužėsi krūtinėje, 0 prie- 
šais lyg dvi žvaigždės spindėjo Katrionos akys. Bet Endis per- 
traukė mano minčių giją. 

— Matau, kad gavote gerą žinią, — tarė. 

Pastebėjau, kad jis smalsiai žvelgia man į akis: podraug lyg 
regėjimą išvydau Džeimsą Stiuartą ir teismą Inveraroje, ir ma- 
no mintys tuojau pasisuko tartum durys ant vyrių. „Teismas, — 
pagalvojau, — kartais trunka ilgiau, negu numatyta. Kad ir per 
vėlai atvyksiu į Inverarą, vis tiek bus galima ką padaryti Džeim- 
so naudai. Tai bus geriausias būdas mano garbei išgelbėti.“ Aki- 
mirksniu, daug negalvojęs, sudariau veiksmų planą. 

— Endi,— paklausiau, — taigi rytoj? 

Jis atsakė, kad niekas nepasikeitė. 

— O ką jis jums sakė apie valandą?— paklausiau. 

Jis pasakė, kad tai turi įvykti antrą valandą po vidurdienio. 

— O apie vietą? 

— Kokią vietą? 

— Kur mane išsodinsite,— tariau. 

Jis prisipažino, kad apie tai nė žodžio nebuvo pasakyta. 

— Labai gerai, — pasakiau, — tai aš pats ją išsirinksiu. Vėjas 
pučia iš rytų, o man reikia plaukti į vakarus. Paimkite savo 
valtį, aš ją nuomoju. Visą dieną plauksime Fortu aukštyn, o ry- 
toj antrą valandą išlaipinsite mane vakaruose toje vietoje, ku- 
rią suskubsime pasiekti. 

— Ak jūs, beproti!-— sušuko jiš.— Vis dėlto norite patekti 
į Inverarą. 

— Atspėjote, Endi,— tariau. 

— Sunku man įveikti jūsų užsispyrimą,— pasakė jis.— Vakar 
man taip jūsų buvo gaila,— pridūrė.— Matot, iki tol aš nelabai 
supratau, ko jūs iš tikrųjų norite. 

O dabar buvo pats laikas spustelti žirgą pentinais! 

— Kaip paslaptį jums pasakysiu, Endi,— tariau,— mano pla- 
nas turi dar ir kitą privalumą. Jūs galite tuos kalniečius palikti 
ant uolos, ir viena jūsų Kastletono valčių juos rytoj paims. 
Nilis žiūri į jus keistomis akimis: galimas daiktas, kad, vos 
tik išplauksiu, jie vėl išsitrauks peilius: tie laukiniai be galo 
ilgai atmena jiems padarytą skriaudą. Jei jus tardys, galėsite 
pasiteisinti: mūsų gyvybėms grėsė pavojus; ir jūs, būdamas 

atsakingas už mano gyvybę, nutarėte, jog būsią geriau apsau- 
goti mane nuo kalniečių kaimynystės ir likusį kalinimo laiką 
laikyti valtyje. Ar žinote, Endi.— pasakiau šypsodamas,—- 
man rodos, kad tai labai išmintinga išeitis. 

— Teisybė, Nilis man nepatinka,— pritarė Endis — be to, ir 
aš jam, greičiausiai, ne. Nenorėčiau turėti reikalo su juo. Enste- 
ris ten geriau su tais galvijais susidoros. Mat, jis kilęs iš Faifo, 
kur iki šiol kalba gaeliškai. Taip, taip, — vėl pasakė Endis.— 
Ten geriau už mane mokės su jais bendrauti. Garbės žodis, kuo 
daugiau galvoju, tuo aiškiau darosi, kad mūsų niekas nepasiges. 
Velniai rautų, bet jie visai pamiršo apie vietą, kurioje turėčiau 
jus išlaipinti. Ė, Belfurai, kai norite, mokate būti toliaregis. 
Nekalbant apie tai, kad aš jums skolingas už gyvybę, — pridūrė 
jis oresniu balsu ir, sutikdamas su mano pasiūlymu, padavė 
raniką. 

Paskui tylomis greitai nusileidome prie valties ir, atsiyrę nuo 
kranto, iškėlėme bures. Makgregorai tuo metu ruošė pusryčius, 
nes paprastai jie ir gamindavo valgį. Bet vienas jų užlipo ant 
sienos ir pastebėjo, kad mes bėgame. Nesuskubome nuplaukti 
nuo uolos nė dvidešimt sieksnių, kai visi trys ėmė lakstyti po 
griuvėsius ir seklumą, kur ką tik stovėjo valtis, tarytum skruz- 
dės apie išdraskytą skruzdėlyną, šaukė mus ir rėkė, kad grįžtume. 
Mūsų dar negriebė vėjas, jį užstojo uola, kurios šešėlis dėme 
gulė ant vandens, bet netrukus išsigavome į vėją ir saulę; 
burė išsipūtė, valiį pavertė, kad net vanduo ėmė siekti plan- 
šyrą, ir bemat taip toli nuplaukėme, kad nebegirdėjome kal- 
niečių. Negalima apsakyti to siaubo, kuris apėmė juos, likusius 
ant uolos be civilizuoto žmogaus paramos ir be biblijos užta- 
rimo. Net degtinės jiems nebuvo palikta paguodai. Nepaisant 
skubos ir mūsų bėgimo paslapties, Endis suskubo degtinę pa- 
siimti. 

Pirmiausia pasirūpinome, kad Ensteris nuplauktų į įlankėlę 
prie Glenteito uolų ir kitą dieną mūsų paliktieji kalniečiai būtų 
išlaisvinti. Iš ten nulaivavome Fortu aukštyn. Iš pradžių labai 
smarkus vėjas greit ėmė tykti, bet nė karto nebuvo nurimęs 
visai. Kiaurą dieną varėmės į priekį, nors protarpiais gana pa- 
mažu. Kol pasiekėme Kvinsferį, spėjo sutemti. Norėdamas. ište- 
sėti, ką buvau įsipareigojęs Endžiui, aš turėjau likti valtyje. 
Tačiau maniau, kad nepadarysiu nieko blogo, jei susisiekslu su 
krantu, parašydamas laiškelį. An, Prestongrendžo voko, kurio 

valstybinis antspaudas, tur būt, gerokai nustebino Renkilorą, 
pasišviesdamas žibintų, parašiau keletą būtinų žodžių, kuriuos 
Endis nugabeno tam, kam jie buvo skirti. Po valandos jis su- 
grįžo su pilna pinigine ir pranešė, kad rytoj antrą valandą ma- 
nęs lauksiąs pabalnotas žirgas Klakmenen Pule. Užbaigę viską 
ir išmetę akmenį, kuris mums pravertė kaip inkaras, sugulėme 
po bure miegoti. 

Kitą dieną, gerokai prieš dvi, mes jau buvome Pule, ir man 
beliko sėdėti ir laukti. Pajutau, kad ne itin trokštu vykdyti 
savo ketinimų iki galui. Mielai būčiau jų atsisakęs, jei būtų 
pasitaikiusi kokia tinkama dingstis. Bet jokios dingsties nebuvo. 
Dėl to jaudinausi taip smarkiai, lyg būčiau laukęs seniai gei- 
džiamo malonumo. Netrukus po pirmos pamačiau kažkokį žmo- 
gų atvedant arklį, ir kol jis vaikščiojo šen ten pakrante, lauk- 
damas manęs išlipant į krantą, aš dar labiau ėmiau nekantrauti. 
Endis labai tiksliai žiūrėjo valandą, kurią turėjo mane paleisti, 
mat, buvo nusprendęs tesėti žodį taip, kaip žadėjo. Penkiasde- 
šimt sekundžių po dviejų aš jau sėdėjau balne ir galvotrūkčiais 
dūmiau Surlingo link. Po geros valandos prajojau Stirlingą ir 
nušuoliavau palei Aleno upokšnį. Staiga kilo audra. Lietus ma- 
ne akino, vėjas kone vertė iš balno, ir stojusi tamsa užklupo 
mane negyvenamoje vietovėje, kažkur į rytus nuo Belkvidero. 
Aš ne visai buvau tikras, ar joju, kur reikia, o arklys jau ėmė 
nusivaryti nuo kojų. 

Beskubėdamas, nenorėdamas sugaišti nė akimirkos brangaus 
laiko ir prasidėti su visokiais vedliais, laikiausi, kiek buvo įma- 
noma raitam, to paties kelio, kuriuo bėgome kartu su Alenu. 
Dariau tai, visai sąmoningai rizikuodamas. Kilus audrai, rizika 
pasirodė pagrįsta. Paskutinė man pažįstama vietovė buvo prie 
Jum Varo, kurią aš prajojau, „greičiausiai, apie šeštą vakaro. 
Iki šiol laikau didele laime, kad maždaug vienuoliktą pasiekiau 
savo kelionės tikslą — Juodojo Dunkano namus. Kur klaidžio- 
jau iki tos valandos, galėtų pasakyti rasi vien mano arklys. 
Tik žinau, jog du kartus kritau, kartą perskriejau per balną 
ir atsidūriau kliokiančiame sraute. Ir arklys, ir raitelis iki ausų 
buvo purvini. 

Iš Dunkano išgirdau naujienas apie teismą. Visa ši Kalnuo- 
tosios Škotijos dalis sekė teismą su dideliu dėmesiu; žinios 
apie jį sklido iš Inveraros taip greit, kaip tik sugeba žygiuoti 
žmogaus kojos. Mane nudžiugino, kad iki gana vėlyvos to šeš- 

tadienio valandos byla dar nebuvo baigta, ir visi galvojo, kad 
ji bus nukelta į pirmadienį. Tos žinios akinamas, nelikau val- 
gyti, bet, Dunkanui sutikus būti mano vedliu, iškeliavau toliau 
pėsčias, užkandęs šio to, ką buvau pasiėmęs. Dunkanas nešėsi 
gertuvę degtinės ir rankinį žibintą, kuris švietė mums kelią, 
kol ėjome tarp namų, paskui ėmė gesti nuo kiekvieno vėjo 
gūsio ir smarkiai tekėti. Didesnę nakties dalį pėdinome, pliau- 
piant smarkiam lietui, nieko nematydami, ir diena mus užklupo 
vis dar kalnuose. Netrukus aptikome trobelę upės pakrantėje, 
kur mudviem davė užkąsti ir parodė, kaip eiti į Inverarą. Prieš 
pat pamokslo pabaigą priėjome prie bažnyčios durų. 

Lietus šiek tiek apiplovė mane, bet iki kelių dar buvau pur- 
vinas; vanduo tekėjo nuo manęs upeliu. Aš taip buvau pavar- 
gęs, kad vos kilojau kojas, o veidas buvo išblyškęs lyg vai- 
duoklio. Be abejonės, man labiau reikėjo sausų drabužių ir 
lovos poilsiui, negu krikščioniškojo tikėjimo palaimų. Nepaisant 
to, būdamas tikras, kad man užvis svarbiausia tuojau pasiro- 
dyti žmonėms, atidariau duris ir, lydimas purvino Dunkano, 
įėjau į bažnyčią. Pamatęs netoliese laisvą vietą, atsisėdau. 

— Trylikta, skliausteliuose, mano broliai. Į patį įstatymą rei- 
kia žiūrėti, kaip į gailestingumo priemonę,— kalbėjo kunigas, 
su aiškiu pasitenkinimu dėstydamas savo tezę. 

Pamokslas buvo sakomas angliškai, atsižvelgiant į teismą. 
Čia buvo teisėjai su ginkluota savo palyda, kertėje palei duris 
blizgėjo alebardos, o suolai, ne taip, kaip visad, marguliavo 
teisininkų drabužiais. Kunigas, matyt, žmogus prityręs, pasi- 
rinko pamokslui laiško Romiečiams tekstą. Visi bažnyčioje esan- 
tys, pradedant Argailio hercogu ir Elchiso bei Kilkerano ler- 
dais, baigiant alebardininkais ir jų palyda, suraukę antakius, 
įdėmiai klausėsi. Kunigas ir keletas žmonių prie durų pamatė, 
kaip mes įėjome, bet tuojau pat užmiršo mus. Kiti arba ne- 
girdėjo, arba nekreipė į mus dėmesio, taigi sėdėjau draugų 
ir priešų tarpe, jų nepastebėtas. 

Pirmiausia pažinau .Prestongrendžą. Jis sėdėjo, palinkęs į prie- 
kį kaip geras raitelis ant arklio; lūpos krutėjo iš pasitenki- 
nimo, akys buvo įsmeigtos į kunigą: pamokslas, matyt, jam 
buvo prie širdies. Čarlzas Stiuartas, atvirkščiai, mažne miegojo 
ir atrodė blyškus bei iškamuotas. Saimenas Freizeris šitų ati- 
džiai besiklausančiųjų tarpe elgėsi nepadoriai, tiesiog skanda- 
Tingai; jis mėtė koją ant kojos, rausėsi kišenėse, kosėjo, kilojo 

praplikusius antakius ir vartė akis čia dešinėn, čia kairėn, čia 
žiovaudamas, čia slėpdamas šypsnį. Retkarčiais imdavo priešais 
gulinčią bibliją, permesdavo ją akimis, neva trupučiuką skai- 
tydavo, vėl žiūrinėdavo, paskui palikdavo knygą žiovaudamas. 
Visa tai darė, tarytum norėdamas išblaškyti nuobodulį. 

Taip besisukiodamas, jis atsitiktinai pažvelgė į mane. Valan- 
dėlę sėdėjo priblokštas, paskui išplėšė iš biblijos pusę lapo, 
pakeverzojo pieštuku keletą žodžių ir padavė artimiausiam 
kaimynui, kažką pašnibždėjęs. Raštelis atkeliavo iki Preston- 
grendžo, kuris žvilgterėjo į Mane tik sykį. Iš jo raštelis nuke- 
liavo į misterio Erskino rankas, iš Erskino rankų į hercogo 
Argailio rankas. Pastarasis sėdėjo tarp kitų dviejų teismo 1or- 
dų, ir jo šviesybė atsigręžęs paniekinamai dirstelėjo į mane. 
Paskutinis mane pamatė Čarlis Stiuartas, kuris taip pat ėmė 
rašyti ir siuntinėti į visas puses laiškučius. Žmonių daugybėje 
negalėjau įžiūrėti, kam tie laiškučiai buvo skirti. 

Tačiau tie raščiukai visus išjudino. “Tie, kurie buvo susipa- 
žinę su padėtimi arba tarėsi susipažinę, pašnibždomis kažką 
aiškino, kiti klausinėjo. Patį kunigą, atrodė, sutrikdė sambrūz- 
dis, staigus sujudimas ir šnabždesys bažnyčioje. Jo balsas ne- 
teko skambumo; jis visai sumišo ir nebeįstengė užbaigti pa- 
mokslo taip įtikinamai, kaip buvo pradėjęs. Greičiausiai, jam 
iki gyvenimo pabaigos liko mįslė, kodėl pamokslas, kurio ke- 
turios dalys praėjo nepaprastai sėkmingai, sužlugo penktojoje. 

O aš sėdėjau, kur sėdėjęs, permirkęs įr išvargęs, kankinda- 
masis dėl to, kas turi įvykti, bet labai džiūgaudamas- dėl sam- 
brūzdžio, kurį sukėliau, įžengęs į bažnyčią. 


XVII. MALONĖS PRAŠY MAS 


Vos tik kunigas ištarė paskutinį žodį, Stiuartas jau čiupo 
mane už parankės. Mes pirmieji išėjome į lauką. Jis taip sku- 
bėjo, kad iš bažnyčios virstanti minia dar nesuskubo užplūsti 
gatvės, o mes jau sėdėjome jo namuose. 

— Laiku atvykau?— paklausiau. 

— Ir laiku, ir ne laikų, — atsakė jis.— Byla baigta, prisie- 
kusieji tariasi ir savo nuomonę pasakys rytoj rytą, — nuomonę, 
kurią aš būčiau galėjęs suformuluoti prieš tris dienas, nelauk- 
damas šio vaidinimo pradžios. Iš pat pradžių ji buvo viešai 

žinoma. Ir kaltinamasis žinojo. „Ką norite, man galite dary- 
ti, — pašnibždėjo jis man prieš dvi dienas.— Aš žinau savo 
likimą, kadangi Argailio hercogas pasakė tai misteriui Makin- 
tošui.“ O, kilo tikras skandalas! 

Didysis Argailis ėjo į mūšį. 

Patrankos ir šautuvai griaudė. 

Net pats teismo antstolis šaukė: ,„Kruachan!“ Bet dabar, jums 
atvykus, aš jau nebepuolu į neviltį, Ne smilgelei su ąžuolu 
grumtis: mes dar pavanosime Kembelus jų pačių sostinėje. Ačiū 
dievui, kad aš sulaukiau šios dienos! 

Jis šokinėjo susijaudinęs, vertė viską lauk iš lagaminų, ieš- 
kodamas man drabužių, ir visaip trukdė, kol aš persirenginėjau. 
Jis nekalbėjo, rodos, net ir negalvojo apie tai, ką reikės daryti, 
kaip aš turėčiau stoti ginti kaltinamąjį. ,Mes dar nugalėsime 
Kembelus“,— štai kas jį džiugino. Ir man atėjo į galvą mintis, 
kad, prisidengdami griežtu bylos nagrinėjimu, iš tikrųjų grū- 
mėsi du nuožmūs klanai. Galvojau, kad mano bičiulis patikėti- 
nis ne mažiau nuožmus; kaip kiti. Kas iš tų, kurie matė Stiu- 
artą, sėdintį advokato kėdėje prieš apylinkės teisėją arba meist- 
riškai žaidžiantį golfą Brantsfildo pakrantėje, būtų pažinę jį, 
regėdami dabar šitą plepų ir siautulingą kalnietį? 

Be Džeimso Stiuarto, gynybą sudarė keturi žmonės: šerifai 
Braunas iš Kolstouno ir Mileris, misteris Robertas Makintošas 
ir Misteris Stiuartas jaunesnysis iš Stiuartų dvaro. Visi jie su- 
sitarė po mišių papietauti pas Stiuartą. Mane maloniai pa- 
kvietė draugėn. Vos tik nudengė stalą ir šerifas Mileris paruošė 
puikų punšą, išsyk ėmėme kalbėti apie visus mus dominančią 
bylą. Trumpai papasakojau, kaip buvau pagrobtas ir suimtas, 
o paskui Mane pradėjo klausinėti žmogžudystės smulkmenų. 
Reikia atminti, kad pirmą kartą aš taip smulkiai išsipasakojau 
teisininkams. Bet jų visa tai anaiptol nesužavėjo, ir mano lū- 
kesčiai buvo apvilti. 

— Žodžiu, — pasakė Kolstounas,— jūs įrodinėjate, kad Alenas 
buvo nusikaltimo vietoje; jūs girdėjote, kaip jis grasino Gle- 
nurui, ir nors jūs tikinate, jog šovė ne jis, bet kyla didelis 
įtarimas, jog žmogžudys buvo su juo susitaręs, ir Alenas; jei 
nepadėjo jam, tai bent pritarė žmogžudystei. Toliau jūs liu- 
dijate, kad, rizikuodamas savo laisve, Alenas aktyviai padėjo 
nusikaltėliui pabėgti. O kita jūsų parodymų dalis, kuri gali 

duoti mums šiokios tokios medžiagos, pagrįsta tik Aleno ir 
Džeimso — abiejų teisiamųjų — žodžiais. Trumpai šnekant, jūs 
ne nutraukiate, o tik įterpiate dar vieną žmogų į tą grandinę, 
kuri jungia mūsų klientą su nusikaltėliu, ir vargu ar reikėtų 
aiškinti, kad atsiradęs trečias dalyvis tik sustiprina įspūdį, jog 
tai buvo suokalbis, apie kurį mes galvojame nuo pat pradžios. 

— Aš esu tos pačios nuomonės,— pasakė šerifas Mileris. — 
Man rodos, jog mes visi turime būti labai dėkingi Prestongren- 
džui, kad jis pašalino tokį neparankų liudininką. Manau, itin 
jam dėkingas turi būti misteris Belfuras. Jūs kalbate apie tre- 
čią dalyvį, bet misteris Belfuras, mano galva, labai panašus 
į ketvirtą. 

— Leiskite man pasisakyti, gerbiamieji ponai,— įsiterpė Stiu- 
artas.— Galima dar kitaip žiūrėti į viską. Prieš mus liudinin- 
kas — vis tiek, ar jo parodymai svarbūs, ar ne — liudininkas 
šioje byloje, pagrobtas 'senos, neteisėtos Glengailio Makgrego- 
rų gaujos ir įkalintas mMmažme mėnesiui senuose šaltuose Baso 
griuvėsiuose! Pasinaudokite tuo ir pažiūrėkite, kaip jūs galite 
apjuodinti mūsų priešininkų reputaciją. Ponai, ši istorija nuskar- 
dės per visą pasaulį! Keista būtų, turint tokį ginklą, neišgauti 
mano klientu: malonės. 

— Tarkime, kad mes jau rytoj pradedame bylą, misteri Bel- 
turai, — pasakė Stiuartas Holas.— Tik arba aš labai klystu, arba 
susidursime kėly su tokia daugybe kliūčių, kad Džeimsą pakars 
pirmiau, negu teismas mus išklausys. Žinoma, tai gėdingas da- 
lykas, bet, tur būt, jūs neužmiršote dar gėdingesnio, būtent: 
ledi Grendž pagrobimo. Ji dar kalėjo, kai mano bičiulis misteris 
Haupas Renkiloras padarė viską, ką leido žmogaus galios. O ką 
jam pavyko pasiekti? Net už laidą atsisakė ją. išleisti! Dabar 
byla tokia pati: jie grumsis tuo pačiu ginklu. Džentelmenai, 
čia viskuo dėta klanų nesantaika. Aukštas vietas užimantys 
asmenys jaučia neapykantą pavardei, kuria turiu garbės va- 
dintis. Čia reikia atsižvelgti tik į atvirą Kembelų pyktį ir jų 
niekingas intrigas. 

Visi džiaugsmingai griebėsi tos temos, ir valandėlę sėdėjau 
tarp mokytų savo patarėjų, kone apkurtęs nuo kalbų, bet labai 
mažai suprasdamas jų prasmę. Patikėtinis karščiavosi ir kalbėjo 
perdėm atžariūi, tad Kolstounui teko jį pritildyti ir pakore- 
guoti; kiti palaikė čia vieną, čia antrą, bet visi triukšmavo. 
Argailio hercogą sumalė į miltus; karaliui Jurgiui kliuvo keli 

smūgiai ir daug gražbylingų ginamųjų kalbų. Tik vieną žmogų, 
„atrodė, užmiršo, būtent, Džeimsą iš Glenso. 

Visą tą laiką misteris Mileris sėdėjo ramiai. Jis buvo apyse- 
nis rausvo veido džentelmenas mirksinčiomis akimis; atrodė 
esąs nepaprastai suktas, kalbėjo skambiu, švelniu balsu; tartum 
aktorius aiškiai tarė kiekvieną žodį, norėdamas suteikti jam 
kuo daugiau išraiškos. Net dabar, kai nieko nekalbėjo, pasi- 
dėjęs šalia peruką ir laikydamas abiem rankomis stiklą, juokin- 
gai sučiaupęs burną ir atkišęs smakrą, jis atrodė įsikūnijęs 
linksmas klastuolis. Buvo aišku, kad ir jis turi ką-ne-ką pasa- 
kyti, tik laukia tinkamos progos. 

Ta proga greitai pasitaikė. Kolstounas užbaigė vieną savo 
kalbų, primindamas pareigas kliento atžvilgiu. Antrajam šeri- 
fui, tur būt, patiko, kad pokalbis pakrypo į tokią pusę. Rankos 
mostu ir žvilgsniu jis paprašė visus prie stalo sėdinčius išklau- 
syti, ką jis pasakys. 

— Aš galvoju apie vieną aplinkybę, kurią visi, rodos, bus 
išleidę iš akių,— tarė jis— Aišku, kad pirmiausia mes turime 
rūpintis mūsų kliento interesais, bet juk pasaulyje egzistuoja 
ne tik Džeimsas Stiuartas.— Čia jis primerkė akį— Aš linkęs 
pagalvoti, exempli gratia', ir apie misterio Džordžo Brauno, 
misterio Tomo Milerio arba misterio Deivido Belfuro interesus. 
Misteris Deividas Belfuras turi rimtą pagrindą skųstis, ir aš 
manau, džentelmenai, jei tik gražiai papasakojus jo istoriją, kai 
kuriems vigams tai neišeitų į sveikatą. 

Visi bemat atsigręžė į jį. 

— Jeigu, kaip reikiant apdoroję, gražiai pateiktume tą jo 
istoriją, vargu ar ji liktų be pasekmių,— kalbėjo jis toliau.— 
Visas teismo personalas, pradedant aukščiausiuoju jo atstovu 
ir baigiant Žemiausiuoju, būtų visiškai sukompromituotas. Ir, 
man rodos, visus juos tektų pakeisti kitais.— Tai sakydamas 
jis švytėte švytėjo vyliumi.— Nėra ko man aiškinti jums, kad 
kalbėti misterio Belfuro byloje būtų itin naudinga, — pridūrė. 

Ir štai jie puolė kitą zuikį — Belfuro bylą: ginčijosi dėl kal- 
bų, kurias pasakys, kokius pareigūnus reikės pašalinti ir kas 
užims jų vietas. Aš duosiu tik du pavyzdžius. Siūlė net. suar- 
tėti su Saimenu Freizeriu, kurio parodymai, jei pavyktų juos 
gauti, tikriausiai, Argailio hercogui ir Prestongrendžui būtų pra- 


! Pavyzdžiui (Iot.). 

žūtingi. Mileris karštai pritarė tokiam pasiūlymui. „Prieš mus 
sultingas kepsnys, — sakė jis, — kiekvienam iš mūsų užteks po 
kąsnelį.“ Net apsilaižė visi nuo tokios minties. Apie ką kita 
net nustojo galvoję. Čarlis Stiuartas nebesitvėrė džiaugsmų, 
gardžiuodamasis saldybe keršto didžiausiam savo priešui — her- 
cogui. 

— Džentelmenai,— sušuko jis, prisipildamas taurę, — aš geriu 
už šerifą Milerį! Juridinį jo talentą visi mes žinome, o kulina- 
rinį paliudija prieš mus esantis punšas. O kai paliečiama po- 
litika! ..— sušuko jis ir išlenkė taurę. 

— Taip, bet vargu ar tai, ką jūs turite galvoje, galima pava- 
dinti politika, mano bičiuli,— pasakė pamalonintas Mileris.— 
Jei norite, tai revoliucija. Man regis, galiu jums laiduoti, kad 
istorikai skaičiuos metus nuo mMisterio Belfuro bylos. Bet jeigu 
byla bus vedama prideramai ir atsargiai, revoliucija bus taiki. 

— Kas man rūpi, jei nelabiesiems Kembelams ir nuraus 
ausis?!1— šaukė Stiuartas, daužydamas kumščiu stalą. 

Lengvai galite įsivaizduoti, jog visa tai nelabai man patiko, 
nors aš vos galėjau susitvardyti nesišypsojęs, matydamas tokį 
senų intrigantų naivumą. Tačiau aš nė ketinti neketinau ištverti 
tiek nelaimių +ik tam, kad pakiltų šerifo Milerio autoritetas ar- 
ba parlamente būtų įvykdyta revoliucija. Todėl įsiterpiau į po- 
kalbį taip nekaltai, kaip besugebėjau. 

— Turiu jums padėkoti už jūsų patarimą, džentelmenai, — pa- 
sakiau — O dabar, jums leidus, norėčiau paklausti jus šio bei 
to. Vienas dalykas, pavyzdžiui, liko kažkaip visai užmirštas: 
ar duos ta byla kokią naudą Džeimsui iš Glenso? 

Visi kiek suglumo ir ėmė žerti man įvairius atsakymus,. ku- 
rie iš esmės reiškė tą patį — Džeimsui belieka tikėtis karaliaus 
malonės. 

— Toliau, — kamantinėjau,— ar duos byla -kokią naudą Ško- 
tijai? Mes turime patarlę: blogas tas paukštis, kurs savo lizdą 
teršia. Pamenu, kad, vaikas dar būdamas, girdėjau apie Edin- 
burgo maištą, po kurio velionė karalienė pavadino šį kraštą 
barbarų kraštu. Man visad atrodė, kad tuo maištu mes grei- 
čiau pralaimėjome, negu laimėjome. Paskui atėjo keturiasdešimt 
penktieji metai, ir apie Škotiją paėjo kalbos visur. Bet nie- 
kad negirdėjau, kad mes ką nors laimėjome keturiasdešimt 
penktaisiais. Dabar grįšime prie Belfuro bylos, kaip jūs ją 
vadinate. Šerifas Mileris sako, kad istorikai pažymės tuos me- 

tus, — tai nė kiek manęs nestebina. Aš tik bijau, kad jie pažy- 
mės juos kaip negandingą ir peiktiną laikotarpį. 

Įžvalgus Mileris jau suuodė, kur aš suku, ir paskubėjo žengti 
tuo pačiu keliu. 

— Stipriai pasakyta, misteri Belfurai,— tarė jis.— Labai rim- 
ta pastaba. 

— Ir dar mums derėtų paklausti savęs, ar visa tai išeis ka- 
raliui Jurgiui į naudą?— kalbėjau toliau.— Atrodo, šerifas Mile- 
ris dėl to mažai jaudinasi. Mat, aš labai abejoju, ar galima 
sugriauti karaliaus rūmus, nė kiek nepakenkiant pačiai jo di- 
denybei. 

Daviau jiems laiko atsakyti, bet nė vienas iš jų nerodė noro 
kalbėti. 

— Šerifas Mileris, — prabilau ir vėl,— suminėjo keletą žmo- 
nių, kuriems ši byla galėtų išeiti į naudą, o tarp jų teikėsi 
paminėti ir mane. Tikiuosi, jis man atleis, bet aš galvoju ki- 
taip. Aš nesvyravau, kol kalba ėjo apie Džeimso gyvybės 
išgelbėjimą, nors ir supratau, kad daug kuo rizikuoju. Dabar 
manau, kad jaunuoliui, nesulaukusiam nė dvidešimties metų ir 
norinčiam tapti teisininku, neparanku įsigyti apsigimusio maiš- 
tininko reputaciją. Kai dėl Džeimso, tai, šitaip susiklosčius rei- 
kalams ir mažne jau priėmus nuosprendį, rodos, nieko kito ir 
nebelieka, kaip tikėtis karaliaus malonės. Argi tokiu atveju 
negalima kreiptis tiesiog į jo didenybę, išsaugoti aukštų parei- 
gūnų reputaciją plačiosios visuomenės akyse ir išgelbėti mane 
patį iš padėties, kuri gali sužlugdyti mano karjerą? 

Visi sėdėjo ir žiūrėjo kiekvienas į savo taurę. Mačiau, kad 
mano pasiūlymas jiems nebuvo malonus. Bet Mileris ir tam 
turėjo paruoštą atsakymą. 

— Jei man bus leista suteikti mūsų jaunojo bičiulio sampro- 
tavimams aiškesnę formą,— pasakė jis,— tai, kiek suprantu, jis 
siūlo mums į malonės prašymą karaliui įjungti jo įkalinimo 
faktą, o taipogi kai kurias detales iš parodymų, kuriuos jis 
ruošėsi duoti teisme. Yra vilties, kad šis planas galėtų būti 
-sėkmingas. Jis (gali padėti mūsų klientui lygiai tiek, kiek bet 
kuris kitas, rasi net daugiau. Jo didenybė, galimas daiktas, pa- 
jus tam tikrą dėkingumą visiems, prisidėjusiems prie to rašto, 
kuris gali būti įvertintas kaip itin delikatus jo pavaldinių išti- 
kimybės įrodymas. Manau, kad, rašant šį dokumentą, reikia 
kaip tik į tai atsižvelgti. 


313 


Visi linktelėjo atsidusę, nes pirmasis kelias, be abejonės, 
labiau tiko jų skoniui. 

— Tad prašyčiau popieriaus, misteri Stiuartai,— skubino Mi- 
leris,— manau, kad būtų puiku, jei visi čia esantys pasirašytume 
šį raštą kaip kaltinamojo patikėtiniai. 

— Šiaip ar taip, raštas niekam iš mūsų negali pakenkti — 
pasakė Kolstounas, dar sykį giliai atsidusęs; paskutiniąsias dešimt 
minučių jis įsivaizdavo save generalinio prokuroro kėdėje. 

Ilgai nelaukę, be ypatingo entuziazmo jie ėmė kurti raštą, 
bet netrukus pajuto įkvėpimą. Nieko kito nebeliko man veikti, 
kaip žiūrėti į juos ir atsakinėti į atsitiktinius klausimus. Doku- 
mentas buvo surašytas nepriekaištingai. Jis prasidėjo mane 
liečiančių faktų aprašymu: minėjo atlyginimą, skirtą už mano 
suėmimą, laisvanorišką atvykimą į teismą, man darytą spau- 
dimą, įkalinimą ir pavėluotą atvykimą į Inverarą. Paskui rašte 
buvo išdėstyti tie ištikimybės karaliui ir rūpinimosi visuome- 
nės gerove jausmai, dėl kurių buvo nutarta atsisakyti teisės 
kelti bylą. Baigėsi raštas karštu prašymu, kad karalius pasi- 
gailėtų Džeimso. 

Man pasirodė, kad mane asmeniškai paaukojo, pavaizdavę 
neramiu vaikiščiu, maištininkų, kurį visas tas teisininkų būrys 
vos galėjo sulaikyti nuo kraštutinybių. Bet aš neieškojau dėl 
to priekabių. Tik pasiūliau, kad jie išreikštų mano pasiryžimą 
duoti savo ir atkartoti kitų parodymus bet kurios tardymo ko- 
misijos akivaizdoje, ir paprašiau, kad man tučtuojau išduotų 
rašto kopiją. 

Kolstounas ėmė mikčioti ir kažką veblenti. 

— Čia labai konfidencialus dokumentas, — pagaliau tarė. 


— Mano padėtis Prestongrendžo atžvilgiu labai savotiška, — 
atsakiau.— Be abejo, aš pelniau jo simpatiją pirmo susitikimo 
metu, tad nuo anos dienos jis visą laiką buvo mano bičiulis. 
Jei ne jis, džentelmenai, dabar aš būčiau nebegyvas arba 
laukčiau nuosprendžio drauge su nelaiminguoju Džeimsu. Todėl 
aš ir noriu pasiųsti jam šį raštą, kai tik jis bus perrašytas. 
Įsidėmėkite taip pat, kad tas žingsnis pagelbės man apsiginti. 
Čia aš turiu priešų, pratusių energingai veikti. Jo šviesybė čia, 
savo namuose, o šalia jo — Lovėtas. Jei mūsų veiksmai pasiro- 
dys bent kiek dviprasmiški, aš lengvai galiu atsidurti kalė- 
jime! 

Patarėjai neturėjo ką atsakyti į tuos mano samprotavimus 
ir galų gale nutarė sutikti, bet tik su sąlyga, kad, siųsdamas 
raštą Prestongrendžui, pareikščiau jam pagarbą visų čia esančių 
vardu. 

Generalinis prokuroras tuo metu pietavo pilyje pas jo švie- 
sybę. Per vieną Kolstouno tarną aš pasiunčiau jam laišką, pra- 
šydamas mane priimti, ir gavau kvietimą tuojau susitikti su 
juo vienuose privačiuose namuose. Radau kambary jį vieną. 
Iš jo veido nieko negalėjai suprasti. Bet man užteko akylumo, 
kad pastebėčiau priesieniuose keletą alebardų, ir nuovokos, 
kad suprasčiau, jog Prestongrendžas, jei tik bus reikalinga, pa- 
siryžęs Mane nedelsiant suimti. 

— Vadinasi, čia jūs, misteri Deividai?— paklausė jis. 

— Nuogąstauju, kad nelabai džiaugiatės, regėdamas mane čia, 
milorde,— atsakiau.— Pirmiausia, norėčiau pareikšti dėkingumą 
už nuolatines jūsų draugiškas paslaugas, net jei- dabar jos ir 
nutrūktų. 

— Jau anksčiau girdėjau apie jūsų dėkingumą,—- šaltai atšo- 
vė jis — ir tikiuosi, ne dėl to atitraukėte mane nuo vyno tau- 
rės, kad dar sykį padėkotumėte. Jumis dėtas aš taip pat atsi- 
minčiau, jog kol kas stoviu ant labai netvirto pagrindo. 

— Galvoju, kad dabar tas pagrindas po mano kojomis su- 
tvirtėjo, milorde,— pasakiau.— Jei tik jūs pažvelgsite į šį raš- 
tą, galimas daiktas, ir jūs galvosite taip pat. 

Smarkiai suraukęs kaktą, jis ėmė atidžiai skaityti; paskui 
skaitė čia vienur, čia kitur, lyg svarstydamas ir lygindamas 
vieną rašto vietą su kita. Jo veidas kiek pašviesėjo. 

— Tai dar ne taip blogai, galėjo būti ir blogiau,— pasakė 
jis, — nors labai galimas dalykas, kad aš dar brangiai sumokėsiu 
už savo pažintį su misteriu Deividu Belfuru. 

— Greičiau už jūsų mielaširdystę tam nelaimingam jaunuo- 
liui, milorde,— pasakiau. 

Jis keletą sykių perbėgo akimis dokumentą, ir jo nuotaika 
vis gerėjo. 

— Kam aš turiu būti dėkingas už šį raštą? — paklausė jis pa- 
galiau.— Tur būt, buvo siūlomi ir kiti būdai. Kas pasiūlė būtent 
šį variantą? Mileris? 

— Aš pats, milorde,— atsakiau — Tie džentelmenai nebuvo 
man tiek dėmesingi, kad dėl jų nepaisyčiau savo garbės, į ku- 
rią turiu teisę pretenduoti, ir išvaduočiau juos nuo atsakomy- 

bės, kuri teisingai gula jų pečius. Kalbėsiu tiesiai: visi jie stojo 
už procesą, kuris sukeltų labai reikšmingas permainas parla- 
mente ir.būtų jiems, kaip jie patys sakė, riebus kepsnys. Kai 
aš įsiterpiau, jie jau buvo besidaliną teismines pareigas. Vieno- 
kiu ar kitokiu būdu susitarę, jie turėjo patraukti į savo pusę 
ir mMisterį Saimeną. 

Prestongrendžas nusišypsojo. 

— Štai mūsų draugai!-— pasakė jis— O kokios priežastys ver- 
tė jus nesutikti, misteri Deividai? 

Aš viską papasakojau, nieko nenutylėdamas ir itin pabrėž- 
damas tas priežastis, kurios buvo susijusios su pačiu Preston- 
grendžu. 

— Mano atžvilgiu jūs buvote visai teisus, — pasakė jis — Aš 
lygiai taip energingai grūmiausi už jūsų interesus, kaip jūs už 
manuosius. Bet kaip jūs galėjote atvykti šiandienė— staiga su- 
sidomėjo.— Bylai užsitęsus, aš jau buvau ėmęs. nerimauti, kad 
daviau tokį trumpą terminą, ir net laukiau jūsų rytoj. Bet šian- 
dien — niekad man tai nebūtų atėję į galvą! 

Aišku, aš nenorėjau išduoti Endžio. 

— Manau, jog kelyje ne vieną arklį nuo kojų nuvariau. 

— Jei būčiau žinojęs, kad esate toks plėšikas, ilgiau būtu- 
mėte likęs Base. 

— Kad jau kalba taip pakrypo, milorde, grąžinu jums jūsų 
laišką. 

Ir atidaviau jam pakeistu braižu parašytą laišką. 

— Buvo ir vokas su antspaudu, — pasakė jis. 

— Aš jo neturiu, — tariau.— Ant voko tebuvo adresas, tad jis 
nieko negali kompromituoti. Bet antrą laišką turiu ir, jums 
leidus, norėčiau jį pasilaikyti. 

Man pasimatė, kad jis kiek paniuro, bet neprieštaravo. 

— Rytoj, — užbaigė jis— mums čia nebebus kas veikti, ir 
aš grįšiu per Glazgą. Labai džiaugčiausi jūsų draugija, misteri 
Deividai. | 

— Milorde. ..— pradėjau aš. 

— Prisipažįstu, kad tuo jūs man pasitarnausite,— pertraukė 
jis. — Aš net noriu, kad, sugrįžus mums į Edinburgą, jūs ap- 
sigyventumėte pas mane. Mano dukterys labai jums palan- 
kios ir džiaugsis, jus regėdamos. Jei manote, kad aš buvau 
jums naudingas, galite tokiu būdu lengvai man atsimokėti, 
pats nieko neprarasdamas, atvirkščiai, net gaudamas iš to šio- 

kios tokios naudos. Ne kiekvieną jaunuolį į aukštąją visuo- 
menę įveda karaliaus generalinis prokuroras. 

Nepaisant to, kad pažįstami mes buvome neseniai, šitas džen- 
telmenas jau nebe pirmą kartą užduodavo man painias mįsles. 
Dabar aš ir vėl turėjau pavartyti smegenis: jis kartojo seną 
išmonę apie didelę jo dukterų simpatiją man, nors viena jų 
buvo tokia gera, kad tyčiojosi iš manęs, o dvi kitos vos tei- 
kėsi mane pastebėti. Aš turėjau vykti su Prestongrendžu į Glaz- 
gą, turėjau gyventi su juo Edinburge ir patekti į aukštuomenę 
jo proteguojamas! Stebėtina, kaip jam užteko geros širdies man 
atleisti. Ir neįmanoma įsivaizduoti, jog jis nuoširdžiai nori pri- 
imti mane kaip svečią ir būti man naudingas. Ėmiau ieškoti 
slaptos jo žodžių prasmės. Aišku buvo viena: jei būsiu sve- 
čias, trauktis nebebus kur — negalėsiu pakeisti savo dabartinio 
plano ir pradėti veikti kitaip. Be to, argi mano buvimas jo 
namuose nepanaikins kandžios malonės prašymo prasmės? Kas 
galės rimtai žiūrėti į skundą, jeigu nukentėjęs svečiuojasi pas 
aukštą valdininką, kurį jis visų labiausiai kaltina. Apie tai pa- 
galvojęs, negalėjau susilaikyti nenusišypsojęs. 

— Jūs norėtumėte sumažinti malonės prašymo reikšmę'— 
paklausiau. 

— Jūs labai gudrus, misteri Deividai, — pasakė jis—ir ne 
visai apsirinkate: tas faktas pravers man kaip pasiteisinimas. 
Beje, rodos, jūs pernelyg sumenkinate bičiuliškus mano jaus- 
mus, kurie yra visiškai nuoširdūs. Aš jaučiu jums pagarbą, su- 
mišusią su baime, misteri Deividai,— pasakė jis šypsodamas. 

— Ne tik sutinku, bet ir, labai džiaugiuosi, galėdamas išpil- 
dyti jūsų norą,-- atsakiau, — nes aš ketinu tapti teisininku, ir 
jūsų protekcija, milorde, bus man neįkainojama! Be to, iš visos 
širdies esu dėkingas jums ir jūsų šeimai už man reiškiamą 
simpatiją ir mMaloningumą. Bet štai kur keblumas. Vienu atveju 
mes gerokai skiriamės: jūs stengiatės pakarti Džeimsą Stiuartą, 
o aš mėginu jį išgelbėti. Kiek mano kelionė su jumis gali pa- 
dėti jūsų reputacijai, milorde, aš jūsų paslaugoms, bet jei ji 
padės pakarti Džeimsą Stiuartą, aš nesiryžtu žadėti... 

Man pasirodė, kad jis puse lūpų nusikeikė. 

— Jums iš tiesų reikia būti teisininku. Teismas — štai tikroji 
jūsų talento arena, — su kartėliu pasakė jis ir valandėlei nu- 
tilo.— Štai ką jums pasakysiu,— užbaigė jis pagaliau, — dabar 

negali būti kalbos apie Džeimsą Stiuartą, nei „už“, nei „prieš“. 
Džeimso jau niekas neišgelbės. Jo gyvybė atiduota ir priimta, 
jei labiau patinka, parduota ir nupirkta. Čia nepadės nei malo- 
nės prašymai, nei garbingojo misterio Deivido parodymai, nei- 
giantys Džeimso kaltę. Kad ir kaip stengsitės, Džeimso ne- 
pasigailės, turėkite tą galvoje. Dabar tėra toks klausimas: ar 
liksiu aš savo vietoje, ar išlėksiu iš jos. Neslėpsiu nuo jūsų, 
kad man gresia šioks toks pavojus. Bet ar misteris Belfuras 
suvokia kodėl? Ne todėl, kad aš neteisingai iškėliau bylą Džeim- 
sui,— žinau, kad šiuo atveju būsiu išteisintas, —ir ne todėl, 
kad įkalinau misterį Deividą ant uolos, nors prisikabins kaip 
tik prie to, bet todėl, kad aš nėjau paruoštu ir tiesiu keliu, 
kurį man ne kartą nurodinėjo, ir nepasiunčiau misterio Deivido 
į kapus ar į kartuves. Dėl to ir kilo skandalas, dėl to atsirado 
ir šitas nelemtas malonės prašymas,— pasakė jis, suduodamas 
per gulintį ant kelių raštą — Buvau jums prielankus, užtat ir 
patekau į šią keblią situaciją. Norėčiau žinoti, ar ne pernelyg 
jūs prielankus savo sąžinei, jei net nemanote, kad reikia man 
padėti? 

Nebuvo abejonės, kad jo žodžiuose slypėjo daug tiesos: jei 
Džeimsui jau nebepagelbėsi, tai kam dar turėčiau pagelMėti, 
jei ne šitam žmogui, kuris ne sykį buvo man padėjęs ir net 
dabar galėjo būti man pakantumo pavyzdžiu? Be- to, man ne 
tik įgriso, bet ir gėda buvo visą laiką jį įtarinėti ir atsisa- 
kinėti, 

— Jei paskirsite man laiką ir vietą, aš būsiu pasiruošęs jus 
lydėti, milorde,— tariau. 

Jis paspaudė man ranką. 

— Man rodos, kad mano panaitės turi jums naujienų, — pa- 
sakė jis man atsisveikindamas. 

Išėjau nepaprastai patenkintas, kad pasirašiau taiką, bet vis 
tiek sielos gelmėse kiek susirūpinęs. Grįždamas ėmiau abejoti, 
ar nebuvau per daug nuolaidus. Bet vis dėlto reikėjo pripažinti, 
kad prokuroras, amžiumi tinkantis man į tėvus, buvo talen- 
tingas aukšto rango žmogus ir ne sykį pavojaus valandą atėjo 
man į pagalbą. Didžiai maloniai praleidau to vakaro likutį su 
advokatais. Draugija, be abejonės, buvo puiki, tik šiek tiek 
padaugino išgerti punšo. Nors aš ir anksti nuėjau gulti, bet 
kaip nusikapsčiau iki lovos, gerai nepamenu. 

XVIII. GOLFO SVIEDINUKAS 


Kitos dienos rytą, sėdėdamas teisėjų kambaryje, kur niekas 
negalėjo manęs matyti, išklausiau Džeimso bylos prisiekusiųjų 
sprendimą ir teismo nuosprendį. Esu visai tikras, kad gerai įsi- 
dėmėjau hercogo žodžius. O kad ta garsinga kalba vėliau tapo 
ginčų objektu, geriau aš pats ją atpasakosiu. Prisiminęs ketu- 
riasdešimt penktuosius metus, pirmininkaujantis teisme Kembelų 
klano galva tokiais žodžiais kreipėsi į stovintį priešais nelai- 
mingąjį Stiuartą: 

— Jeigų tuomet jūsų maištas būtų buvęs sėkmingas, jūs 
galėtumėte diktuoti įstatymus ten, kur dabar išklausote nuo- 
sprendį. Mes, šiandieniniai jūsų teisėjai, būtume teisiami vieno 
iš jūsų juokdariškų teismų. O tada jau galėtumėte prisisprogti 
kraujo kiekvienos giminės ir klano, kuriam jaustumėte pasi- 
biaurėjimą. 

„Išleido katę iš maišo“, — pagalvojau. Ir visi panašiai pagal- 
vojo. Tiesiog nuostabu, kaip mikliai jauni advokatai pasigavo 
tą kalbą ir ėmė šaipytis iš jos; nebuvo pietų ar vakarienės, 
kad kas nors nepasakytų: „(O tada jau galėtumėte prisisprogti..." 
Anuo metu ta dingstimi buvo sukurta daug dainų, kurios da- 
bar beveik užmirštos. Pamenu, viena prasidėjo taip: 


Kieno jūs kraujo trokštate, kieno? 
Ar giminės kokios, ar klano neklusnaus, 
Ar Škotijos niaurių kalnų sūnaus? 
Kieno jūs kraujo trokštate, kieno? 


Kita buvo dainuojama mano mėgstamos „Erlio pilies“ moty- 
vu ir prasidėjo žodžiais: 
„Kartą Argailis teisme posėdžiavo, 
Ir pietums jam Stiuartą davė,“ 
Vienoje baladėje buvo sakoma: 


Vos hercogas atėjo, tuoj aprėkė virėjus: 
„Žinokit, kad užgauna! garbę mano! 

Na, kurgi tai regėta, kad kraują gert reikėtų 
Man pačio neapkenčiamiausio klano!“ 


Džeimsas, pasmerktas myriop, buvo nužudytas paprastų pa- 
prasčiausiai, tarytum hercogas būtų paėmęs šautuvą ir paspau- 
dęs gaiduką. Aišku, aš tai žinojau iš anksto, bet kiti nežinojo 

ir buvo labiau, negu aš, apstulbinti skandalingų faktų, kurie 
iškilo aikštėn bylos svarstymo metu. Ir ypač teismo pirmininko 
išsišokimo. -Bet net ir jį prašoko vienas prisiekusiųjų, pertrau- 
kęs Kolstouno ginamąją Kalbą tokiais žodžiais: „Prašom, sere, 
kalbėti trumpiau, mes labai pavargome.“ Čia tai jau buvo 
aiški, begėdiška įžūlybė. Bet kai kurie nauji mano bičiuliai 
teisininkai buvo dar labiau apstulbinti naujove, kuri sukomp- 
romitavo ir net padarė negaliojančiu visą teisminį nagrinėjimą: 
vieno liudininko visai neiškvietė. Jo vardas ir pavardė buvo 
įrašyti ketvirtajame sąrašo puslapyje: ,„Džeimsas Dramondas, 
kitaip Makgregoras, kitaip Džeimsas Moras, buvęs Inverona- 
chilio nuomininkas." Kaip ir dera, pirminė apklausa iš jo buvo 
gauta raštu. Jis prisiminė arba išsigalvojo — teatleidžia jam 
viešpats dievas!— dalykus, kurie sunkiu kaltinimu gulė Džeimsą 
Stiuartą, o jam pačiam atvėrė kalėjimo vartus. Buvo labai 
patogų supažindinti prisiekusiuosius su jo parodymais, nesta- 
tant paties liudytojo į kryžminės apklausos pavojų. Bet ir tie 
parodymai buvo paskelbti taip, kad visi išsižiojo iš netikėtu- 
mo. Tą raštą, kaip kažkokį stebuklą, tiesiog leido iš rankų 
į rankas teismo posėdžio metu. Jis apkeliavo prisiekusiųjų suo- 
lą, atliko savo darbą ir vėl dingo, lyg netyčiomis, taip ir ne- 
pasiekęs teisiamojo gynėjų. Tai jau buvo pati didžiausia suk- 
tybė. Mintis, kad čia buvo įveltas Džeimsas Moras, vertė mane 
raudonuoti už Katrioną ir sielotis dėl savęs. 

Kitą dieną drauge su Prestongrendžu, lydimi gausaus žmo- 
nių būrio, išvykome į Glazgą, kur, nori nenori, reikėjo kiek 
užtrukti ir pagyventi savo malonumui. Gyvenau vienuose na- 
muose su savo globėju, kuris visaip stengėsi mane prisijaukinti, 
dalyvavau priėmimyose ir buvau pristatytas kilmingiausiems 
svečiams, — apskritai į mane kreipė dėmesio daugiau, negu to 
reikalavo mano padėtis ir gabumai, — tad dažnai, pašaliniams 
žmonėms esant, rausdavau už Prestongrendžą. Turiu prisipažinti, 
kad aukštuomenės atstovai, su kuriais bendravau per pastaruo- 
sius mėnesius, pažymėjo mano charakterį niūrumo antspaudu. 
Regėjau žmonių, kurių daugelis savo kilme arba talentais pri- 
lygo izraelitų patriarchams, bet kurio jų rankos buvo švarios? 
Mačiau taip pat visokių Braunų ir Milerių egoizmą ir nebe- 
galėjau jų gerbti. Prestongrendžas dar buvo iš jų visų geriau- 
sias. Jis išgelbėjo mane ir pasigailėjo, kai kitiems terūpėjo 
mane nugalabyti. Bet jo rankos buvo suteptos Džeimso krauju, 

ir jo Vveidmainiavimas prieš mane atrodė man neatleistinas. 
Bemaž iš kantrybės vedė jo noras parodyti, esą, jam malonu 
bendrauti su manimi. Stebėjau jį ir jaučiau, kaip manyje lyg 
ugnis įsiliepsnoja pyktis. „Mielas drauge,— galvojau, — jei tik 
tu atsikratytum to malonės prašymo, ar neišvarytum tada ma- 
nęs į gatvę?“ Bet ateitis parodė, kad kaip tik čia aš jam buvau 
labiausiai neteisingas: matyt, tiesiog jis buvo ir daug nuošir- 
desnis žmogus, ir puikesnis aktorius, negu aš maniau. 

Bet aš turėjau pagrindo nepasitikėti juo, nes mačiau, kaip 
elgiasi besitrainiojantys aplink ir beieškantys jo globos jauni 
teisininkai. Netikėtas Prestongrendžo dėmesys niekam nežino- 
mam vyrukui pradžioje juos sutrikdė, bet nepraėjo nė dvi die- 
nos, kaip visi puolė man meiiikauti ir gerintis. Aš buvau toks 
pat — nei geresnis, nei gražesnis, bet prieš mėnesį jie iš aukš- 
to žiūrėjo į mane, o dabar nežinojo, kaip man įsiteikti! Tačiau 
ar aš buvau toks pat? Ne, ir tai įrodė pravardė, kurią man 
davė už akių. Matydami, kad aš geruoju su prokuroru, ir įsi- 
tikinę, kad man lemta aukštai kilti, jie pavadino mane golfo 
sviedinuku. Jie leido man suprasti, jog priklausau jų draugijai. 
Man, jau suskubusiam patirti, kokie jie šiurkštūs, dabar teko 
įsitikinti, kokie jie pataikūnai. Vienas jaunikaitis, kuriam mane 
pristatė Houp Parke, taip įsidrąsino, kad net priminė man pir- 
mąjį mūsų susitikimą. Atsakiau, jog neturiu malonumo jo pri- 
siminti. ,„Kaip,— nustebo jis,— pati mis Grant supažindino mus! 
Aš esu toks ir toks!“— „Labai galimas daiktas, sere,— atšo- 
viau,— bet aš to nepamenu.“ Tada jis paliko mane ramybėje. 
Ir pasidygėjimas, kurį tolydžio jausdavau, valandėlei virto 
džiaugsmu. 

Tačiau man stinga kantrybės ilgam apsistoti ties šiuo mano 
gyvenimo laikotarpiu. Kai būdavau jaunų teisininkų draugėje, 
mane grauždavo gėda, kad esu toks neišprusėlis, bet tuo pat 
metu aš niekinau juos už jų dviveidystę. Vis dėlto iš dviejų 
blogybių Prestongrendžas buvo mažesnioji. Su jaunais žmonė- 
mis buvau perdėtai mandagus ir šaltas, 0 su prokuroru veid- 
mainingai stengiausi būti malonus, „glausčiausi aplink“, kaip 
sakydavo senukas Kembelas. Pats pastebėjęs šį skirtumą, jis 
barė mane, įtikinėjo, kad nebūčiau rimtesnis, negu dera mano 
metų jaunuoliui, ir įkalbinėjo susidraugauti su savo bendra- 
amžiais. 

Aš jam pasakiau, jog sunkiai susibičiuliauju su žmonėmis. 

— Tuomet atsiimu savo žodžius, — pasakė jis.— Bet juk esa- 
ma ir paprasčiausio mandagumo, misteri Deividai. Su tais jau- 
nais žmonėmis jums reikės praleisti visą gyvenimą. Tai, kad 
jūs šalinatės draugų, krenta į akis. Nuogąstauju, kad jei būsite 
toks susikaustęs, gyvenime jums bus nelengva. 

— Bergždžias būtų darbas siūti šilkinę piniginę iš kiaulės 
ausies, — pasakiau. 

Spalio pirmosios rytą mane pažadino arklio kanopų trypi- 
mas. Pribėgęs prie lango, pamačiau lipantį nuo arklio pasiun- 
tinį. Netrukus mane pakvietė Prestongrendžas; jis sėdėjo vie- 
nais naktiniais marškiniais ir kepuraite, o priešais jį ant rašo- 
mojo stalo buvo išsklaidyta šūsnis laiškų. 

— Misteri Deividai,— prabilo jis,— turiu jums naujieną. Ji 
apie jūsų draugus, kurių, kaip man rodosi, jūs kiek drovitės, 
nes niekad neužsiminėte apie jų egzistavimą. 

Tur būt, aš paraudau. 

— Iš tam tikrų ženklų matau, kad mane suprantate,— kalbėjo 
jis toliau.— Turiu pasveikinti: jūsų skonis puikus. Bet ar žino- 
te, mMisteri Deividai, ši mergina man atrodo jau pernelyg ap- 
sukri. Ji visur kur suspėja. Škotijos vyriausybė neįstengia su- 
sidoroti su mis Ketrina Dramond, kaip neseniai atsitiko ir su 
vienu tokiu misteriu Deividu Belfuru. Argi iš judviejų neišeitų 
gera porelė? Jos pirmas žingsnis politikoje... Betgi aš nepri- 
valau jums nieko pasakoti: jau yra nutarta, kad jūs išgirsite 
apie tai kitomis aplinkybėmis ir iš įdomesnio pašnekovo. Tačiau 
ji rimtai nusižengė, ir, turiu jus nuliūdinti, uždaryta į kalėjimą. 

„Aš šūktelėjau. 

— Taip, — pasakė jis,— mažoji ledi kalėjime. Bet krimstis 
jums nėra ko. Jei tik jūs — su savo bičiulių ir malonės prašymų 
pagalba — neatimsite iš manęs mano pareigų, ji nėmaž ne- 
nukentės. 

— Bet ką ji padarė? Kuo nusikalto?— paklausiau. 

— Jos nusikaltimas drąsiai gali būti pavadintas valstybės 
išdavimu, — atsakė jis.— Ji atidarė Edinburgo karaliaus rūmų 
vartus nusikaltėliui. 

— Jaunoji ledi — gera mano draugė, — pasakiau.— Tikriausiai, 
jūs nejuokautumėte, jei reikalas nebūtų rimtas. 

— O tarp kitko, tikrai rimtas, — atsakė jis — Klastūnė Ketri- 
na išleido į platųjį pasaulį labai įtartiną asmenybę — savo tė- 
tušį. i. 

Taigi nuojauta manęs neapgavo: Džeimsas Moras vėl laisvas. 
Jo žmonės saugojo mane nelaisvėje, jis pats pasisiūlė būti liu- 
dininku Apino byloje, o jo parodymai (nors ir teko griebtis 
negarbingo manevro) turėjo įtakos prisiekusiesiems. Dabar jis 
gavo atlyginimą — jam sugrąžino laisvę. Valdžia norėjo paro- 
dyti, kad jis pabėgo, bet aš žinojau, jog čia būta sandėrio. 
Tos mintys išblaškė bet kokią nerimastį dėl Katrionos. Te- 
būnie, kad ji išleido iš kalėjimo savo tėvą, tur būt, ir pati Kat- 
riona tuo tikėjo, bet pagrindinis veikėjas čia buvo Preston- 
grendžas: Buvau tikras, jog, jau nekalbant apie bausmę, jis net 
neleis, kad būtų iškelta byla. Todėl aš, ne itin paisydamas at- 
sargumo, ėmiau ir sušukau: 

— Aš taip ir žinojau! 

— Jūs kartais būnate nuostabiai atsargus!— pasakė Preston- 
grendžas. 

— Ką jūs norite tuo pasakyti, milorde?— paklausiau. 

— Aš tik stebiuosi, — atsakė šis,— jog, turėdami į valias pro- 
to, kad prieitumėte tokių išvadų, jūs pristingate jo, kai reikia 
tas išvadas pasilaikyti sau. Bet jūs, manau, norėtumėte sužinoti 
visas smulkmenas. Gavau du pranešimus: vienas, mažiau Oofi- 
cialus, kur kas pilnesnis ir įdomesnis, nes parašytas mano mik- 
lios dukrelės ranka. „Visas miestas kalba apie neregėtą atsiti- 
kimą,— rašo jinai, — bet kaip jie nustebtų sužinoję, kad nusi- 
kaltėlė — mano tėtušio milordo protežė. Esu tikra, kad iš 
pareigos jausmo, o gal ir dėl kokių kitokių sumetimų, jūs 
nepamiršite Pilkaakės. Ar žinote, ką ji padarė? Susirado plačia- 
brylę skrybėlę nulinkusiais kraštais, ilgą storą vyrišką apsiaus- 
tą ir didelę kaklaskarę; pasikaišė sijoną dievai žino iki kurios 
vietos, apsimovė kelnes, pasiėmė į ranką užlopytus pusbačius 
ir pasileido į pilį. Ji apsimetė esanti Džeimso Moro batsiuvys. 
O kad šis iš tiesų „taisydavo batus, tai ją įleido į kamerą, ir 
leitenantas, matyt, labai linksmas vyrukas, drauge su kareiviais 
dar pasišaipė iš batsiuvio apsiausto. Paskui jie išgirdo, kaip 
kameroje ėmė ginčytis ir kultis. Netrukus batsiuvys išdūmė iš 
kameros besiplaikstančiu apsiaustu ir iki pat smakro nuleistais 
skrybėlės bryliais. Leitenantas su kareiviais ir tada smagiai 
juokėsi iš jo, bet kai, įėję į kamerą, rado tik aukštą, gražią 
merginą pilkomis akimis ir moteriškai apsirengusią, visi juokai 
išlakstė! Kai dėl batsiuvio, tai jis jau buvo ,„„užu slėnių, užu 

kalnų“, ir vargšei Škotijai, tur būt, reikės kaip nors išsiversti 
be jo. Šį vakarą, visiems matant, aš išgėriau į Katrionos svei- 
katą. Visas miestas ja žavisi. Manau, kad mūsų puošeivos imtų 
nešioti ailapų kilpelėse jos kojaraiščių atkarpėles, jei tik ga- 
lėtų jų gauti. Aš buvo beeinanti jos aplankyti į kalėjimą, bet 
laiku atsiminiau, kad esu savo tėvo duktė. Tuomet parašiau 
jai laiškutį ir ištikimajam Doigui pavedžiau jį įteikti. Tikiuosi, 
jūs sutiksite, kad, kai noriu, ir aš sugebu būti apdairi. Tas 
pats ištikimas kvailys apsireikš ir jums su šiuo mano ir kitų 
mokytų žmonių laiškais, tad jūs vienu metu su Saliamonu 
Išmintinguoju išgirsite ir Jonelį kvailelį. Jeigu jau prisiminiau 
kvailius, prašau tą naujieną pasakyti Deividui Belfurui. Norė- 
čiau regėti jo veidą, kai pasakysite jam, kad jo ilgakojė gra- 
žuolė atsidūrė tokioj padėty! Jau nekalbu apie lengvapėdišku- 
mą jūsų mylimos dukters, kuri jaučia jam draugiškumą ir pa- 
garbą.“ O toliau — mano šelmės parašas,— kalbėjo Preston- 
grendžas.— Matote, misteri Deividai, aš jums sakiau gryniau- 
sią teisybę, prašydamas patikėti, kad mano dukterys šaiposi iš 
jūsų vien tik iš draugiškumo. 

— Kvailys joms labai dėkingas, — pasakiau. 

— Argi ne vikriai atliktas darbas?— kalbėjo jis toliau — Juk 
ta kalnų mergaitė tikra didvyrė! 

— Aš visad buvau tikras, kad ji labai drąsi. Galiu lažintis, 
jog ji nieko neįtarė. Bet prašau atleisti: vėl priartėjau prie 
draudžiamų temų. 

— Aš laiduoju, kad ji nežinojo, — atkirto jis atvirai. — Ji gal- 
vojo, kad eina prieš patį karalių Jurgį. 

Mane jaudino mintis, jog Katriona kalėjime. Mačiau, kad 
net Prestongrendžas stebėjosi jos poelgiu ir negalėjo nesišyp- 
soti, ją prisimindamas. Kai dėl mis Grant, tai, nepaisant biau- 
raus jos įpročią tyčiotis, ji aiškiausiai žavėjosi Katriona. Mane 
apėmė kažkoks įkarštis. 

— Aš ne jūsų duktė, milorde. ..— pradėjau. 

— Žinau!-— atšovė jis šypsodamas. 

— Aš kvailai išsireiškiau,— pasakiau, — arba, tikriau sakant, 
pradėjau ne nuo to galo. Be abejo, mis Grant pasielgė išmin- 
tingai, neidama į kalėjimą. Bet jei aš tuojau pat tenai nenu- 
vykčiau, pasirodyčiau beširdis. 

— Taip, taip, misteri Deividai, bet aš maniau, kad mudu 
buvome sudarę sandėrį, — priminė jis. 

— Tą sandėrį sudarant, milorde,— ėmiau aiškinti — aš labai 
buvau paveiktas jūsų gerumo, bet negaliu neprisipažinti, jog 
rūpinausi, be to, ir savo interesais... Dabar aš gėdijuosi savo 
egoizmo. Jūsų saugumas, milorde, gal būt, reikalauja, kad visur 
kur būtų pasakojama apie tai, jog neramusis Deividas Beliu- 
ras — jūsų bičiulis ir svečias. Pasakokite, aš neprieštarausiu. 
Bet jūsų globos aš atsisakau. Prašau, paleiskite mane ir duokite 
leidimą pasimatyti su ja kalėjime. 

Jis griežtai pažvelgė į mane. 

— Man atrodo, kad jūs statote vežimą prieš arklį, — pasakė 
jis.— Aš jaučiu jums simpatiją, kurios jūsų nedėkingas būdas, 
rodos, neleidžia jums pastebėti. Bet globos aš jums nežadėjau, 
teisybę sakant, dar nė nesiūliau.— Jis patylėjo valandėlę.— Per- 
spėju: pats jūs savęs nepažįstate,— pridūrė.— Jaunystė — karš- 
tos dienos. Po metų kitaip galvosite. 

— Norėčiau visada taip galvoti!-— sušukau.— Į valias prisi- 
žiūrėjau į tuos apdairius ir savimylas jaunuosius advokatus, 
kurie trainiojasi aplink jus, milorde, ir net man stengiasi pa- 
taikauti. Pastebėjau, kad ir seniai tokie patys. Visi jie, visas 
jų klanas, rūpinasi vien savo nauda! Dėl to aš ir abejoju 
draugiškais jūsų jausmais man. Kodėl aš turiu tikėti, kad jūs 
mane mylite? Jūs pats man sakėte, jog aš jums reikalingas! 

Čia aš nutilau susigėdęs, kad būsiu peržengęs ribą. Jis žvelgė 
į mane, bet iš jo veido nieko negalėjai suprasti. 

— Piašau atleisti, milorde,— užbaigiau.— Aš moku kalbėti tik 
šiurkščiai, kaimietiškai. Vien iš padorumo man derėtų nuvykti 
į kalėjimą ir aplankyti savo draugę. Bet aš esu skolingas jums 
už gyvybę ir niekad to neužmiršiu. Jei to reikia jūsų labui, 
milorde, aš liksiu čia — liksiu vien iš dėkingumo jums. 

— Tą patį galima buvo pasakyti ir trumpiau,— niūriai pa- 
sakė Prestongrendžas.— Nieko nėra lengvesnio, o kartais ir 
mandagesnio, nei paprasčiausiai pasakyti „taip“. 

— Bet, milorde, man rodos, kad jūs vis dar manęs nesupran- 
tate!— sušukau.— Už gyvybės išgelbėjimą, už palankumą, kurį, 
kaip jūs sakote, jaučiate man,— už visa tai esu pasiruošęs pa- 
silikti... Bet ne dėl to, kad ieškau kokios naudos sau. Jei 
būsiu priverstas laikytis nuošaliai, kai ta jauna mergina bus 
teisiama, tai dabartinėmis sąlygomis man tai išeis į naudą. 
Nieku gyvu aš nenoriu ką nors laimėti. Greičiau pasiruošęs 

galutinai sužlugti, negu tokiu poelgiu grįsti savo gyvenimo 
sėkmę. 

Prestongrendžas valandėlę buvo rimtas, paskui nusišypsojo. 

— Jūs primenate man tą ilganosį iš pasakos, — pasakė jis.— 
mėte Deividą Belfurą. Bet tegu būna taip, kaip jūs norite. Tik 
paprašysiu padaryti man vieną paslaugą, o paskui duosiu jums 
laisvę. Mano klerkai darbo turi per akis: būkite geras, perra- 
šykite man keletą puslapių,— pasakė jis, iš didžiulės popierių 
krūvos traukdamas pirmą pasitaikius; rankraščio pluoštelį — 
o kai baigsite, tada ir sudie! Nenorėčiau apsunkinti savęs tokia 
našta, kaip misterio Deivido sąžinė. Bet jeigu keliaudamas dalį 
tų popierių išmMestumėte į pelkę, joti toliau būtų kur kas 
lengviau. 

— Tik tada jau visai kitu keliu, milorde! 

— Paskutinis žodis būtinai turi būti jūsų!— džiugiai juokda- 
masis, sušuko prokuroras. 

Prestongrendžas iš tiesų turėjo ko džiaugtis: jis surado būdą 
pasiekti savo tikslą. Norėdamas sumenkinti malonės prašymo 
reikšmę ir turėti paruoštą atsakymą, jis geidavo, kad aš visur 
kur rodyčiausi su juo kaip artimas jam žmogus. Bet jei aš 
taipogi viešai atsirasčiau pas Katrioną kalėjime, visi negaišuo- 
dami pasidarytų išvadas, ir tikroji Džeimso Moro pabėgimo 
aplinkybė taptų aiški. Štai į kokią nelengvą padėtį buvau jį 
įstūmęs, bet jis nedelsiant rado išeitį, Mane sulaikė Glazge 
ta dingstimi, kad perrašyčiau rankraštį, 0 aš iš paprasčiausio 
mandagumo negalėjau atsisakyti. Kol perrašinėjau, jis pasisten- 
gė tylomis nusikratyti Katriona. Man gėda tai rašyti apie žmo- 
gų, kuris man buvo toks paslaugus. Jis elgėsi su manimi tėviš- 
kai, bet aš nuolat įtardavau, kad jis klastauja kaip senas la- 
pinas. 


XIX. PATENKU Į DAMŲ DRAUGIJĄ 


Perrašinėti buvo neapsakomai nuobodu, tuo labiau kad ne- 
trukus įsitikinau, jog dalykai, apie kuriuos buvo kalbama po- 
pieriuose, buvo visai neskubūs, ir šis perrašinėjimas — tik dings- 
tis mane sulaikyti. Vos užbaigiau savo darbą, šokau ant žirgo 
ir, negaišdamas nė valandėlės, nudūmiau į priekį; vėlų vakarą 

sustojau nakvynei namuke ant Almondo upelio kranto, o dar 
neišaušus, vėl sėdėjau balne. Kai įjojau į Edinburgą pro Vest 
Bėjų ir suplukusiu žirgų prišuoliavau prie prokuroro na- 
mų, ką tik atsidarė krautuvės. Turėjau laišką Doigui, milordo 
patikėtiniui, kuris, kaip buvo galima spėti, žinojo visas jo pa- 
slaptis. Doigas buvo žemas, į akis nekrintantis tuklus žmogus, 
visas tarytum persisunkęs tabaku ir pasitikėjimu savimi. Radau 
jį už išterlioto rašomojo pulto, tame pačiame prieškambaryje, 
kur susitikau su Džeimsu Moru. Atidžiai, tartum biblijos skirs- 
nį, jis perskaitė laišką. 

— Hm...—sumykė tada.— Jūs trupučiuką pavėlavote, mis- 
teri Belfurai. Paukštelis išskrido, mes jį išleidome. 

— Mis Dramond laisva? — sušukau. 

— Na taip!— pasakė jis.— Kam mums ją laikyti, pagalvokite 
pats! Niekam nebūtų patikę, jei būtume kėlę triukšmą dėl 
tos Mergaitės. 

— O kur ji dabar?— paklausiau. 

— Dievas žino!— gūžtelėjo pečiais Doigas. 

— Tur būt, ji sugrįžo pas ledi Alerdais,— tariau. 

— Greičiausiai, — pasakė jis. 

— Tai aš josiu tiesiog tenai, — kalbėjau toliau. 

— Bet prieš jodamas užkąsite?— pasiteiravo jis. 

— Ne, nevalgysiu,— atsakiau.— Ratse išgėriau pieno. 

— Gerai, gerai, — pasakė Doigas.— Bent jau palikite savo ark- 
ir bagažą, nes apsistosite, tur būt, čia. 

— Ne, ne,— atsakiau, — šiandien aš visai nelinkęs pėstuoti. 
Kadangi Doigas kalbėjo ryškia tarme, tai ir aš, jį pamėg- 
džiodamas, atsakiau jam prasčiokiškai, nors paprastai taip ne- 
kalbu, be to, žymiai šiurkščiau, negu čia parašiau. Tad bai- 
siausiai susigėdau, išgirdęs užpakaly savęs kažką dainuojant 
baladės posmelį: 

Ei, balnokit, bičiuliai, žirgelį, 
Eiklų žirgą skubėkit balnot! 

Reiks man traukti į tolimą kelią — 
Pas mergaitę mieliausią nujot. 


Atsigręžęs pamačiau jaunąją ledi, kuri stovėjo prieš' mane, 
įkišusi ranką į savo rytmetinės suknios klostę, tartum nė neke- 
tindama man jos paduoti. Bet aš iškart pastebėjau, kad ji žiū- 
ri į mane meiliai. < 


— Sveikinu jus, mis Grant,— tariau nusilenkdamas. 

— Jus taip pat, misteri Deividai,— atsakė ji, Žemai pritūp- 
dama.— Ar atsimenate seną priežodį, kad valgis ir liturgija 
niekad netrukdo. Aš negaliu jums pasiūlyti liturgijos, nes visi 
mes geri protestantai, bet primygtinai reikalauju pavalgyti. 
Ką gali žinoti, gal aš pasiūlysiu jums šį tą, dėl ko tikrai verta 
pasilikti. 

— Mis Grant,— pasakiau — man rodos, kad aš ir taip jums 
skolingas už keletą šmaikščių ir gerų žodelių, parašytų raščiu- 
ke be parašo. 

— Be parašo?— paklausė ji, ir gražus jos veidas pasipuošė 
smagia grimasėle, tarytum ji stengtųsi kažką prisiminti. 

— Jei tik neklystu, — kalbėjau toliau.— Bet, šiaip ar taip, 
mes turėsime laiko pasišnekėti apie tai, nes jūsų tėvas pakvietė 
mane pasisvečiuoti pas jį. Tačiau šią akimirką kvailys prašo 
jus duoti jam laisvę. 

— Jūs menkinat save, — pasakė ji. 

— Misteris Doigas ir aš džiaugtumės dar ir ne taip menki- 
nami, jei tik tai būtų jūsų šmaikščiosios plunksnos darbas,— 
tariau. 

— Man dar kkartą tenka stebėtis vyrų kuklumu,— atšovė ji.— 
Bet jeigu nenorite valgyti, jokite tuojau pat. Jūs sugrįšite la- 
bai greitai, nes vykstate visai be reikalo. Jokite, misteri Dei- 
vidai, — kalbėjo jinai, atidarydama duris. 


Jis užšoko ant žirgo kaip vėjas, 
Pro vartus lėkė išlėkė greitai, — 
Nesustojęs, nepailsėjęs 

Neš jį žirgas pas mielą mergaitę. 


Nebelaukiau antrą kartą kviečiamas ir pastarąjį mis Grant 
posmelį įvertinau jau kelyje į Diną. 

Senoji ledi Alerdais su skrybėle ir kasdieniu rūbu vaikštinėjo 
viena po sodą, pasiramsčiuodama juodmedžio lazda su sidabri- 
niu bumbulu. Kai, nulipęs nuo arklio, priėjau artyn ir pagar- 
biai nusilenkiau, pamačiau, kaip kraujas suplūdo jai į vei- 
„dą, ir ji iškėlė galvą tarytum imperatorienė. 

— Kas atvedė jus prie vargano mano slenksčio? — sušuko ji 
šiek tiek per nosį — Aš negaliu įsileisti jūsų į namus. Visi 
mano šeimos vyrai išmirė; aš neturiu nei sūnaus, nei vyro, kurie 
galėtų sergėti mano duris. Kiekvienas valkata gali nutverti 

mane už barzdos, bet užvis blogiausia,— pridūrė ji lyg sau pa- 
čiai, — kad barzdą aš tikrai turiu. 

Taip sutiktas aš visai suglumau, o paskutinioji frazė, panaši 
į bepročio kliedesį, visai atėmė žadą. 

— Matau, kad sukėliau jums nepasitenkinimą, ponia, — ta- 
riau.— Bet vis dėlto drįstu pasiteirauti, kur yra mis Dramond. 

Ji pažvelgė į mane triuškinančiu žvilgsniu. Lūpos buvo kietai 
sučiauptos, apkritusios daugybe raukšlių, o ranka, besiremianti 
į lazdą, drebėjo. 

— Dar tik to betrūko!-— pratrūko ji.— Jūs dar ateinate klaus- 
ti apie ją? Dievas regi, aš pati norėčiau žinoti! 

— Vadinasi, ji ne čia? — sušukau. 

Ji atlošė galvą, paėjo žingsnį ir taip užriko ant manęs, kad 
tuojau pasitraukiau. 

— Ak tu nelemtas melagi!— sušuko ji.— Tu dar ateini klaus- 
ti manęs? Ji kalėjime, kur pats ją įgrūdai, štai kur! Tik pa- 
manykit sau, iš visų vyrų, kuriuos esu mačiusi, šitai pa- 
darė toks jauniklis! Ak tu niekše! Jei mano šeimoje būtų bent 
vienas vyriškis, jis tave prikultų. 

Aš pamaniau, kad neverta čia ilgiau būti, nes ji jaudinosi 
vis labiau. Kai apsigręžiau eiti prie arklio, ji žengė paskui ma- 
ne. Atvirai prisipažinsiu, kad išjojau, suskubęs įkišti į balna- 
kilpę tik vieną koją. 

Nežinojau, kur ieškoti Katrionos toliau, ir man nieko kito 
nebeliko, kaip grįžti į generalinio prokuroro namus. Mane labai 
maloniai sutiko visos keturios ledi. Jos pareikalavo, kad smulkiai 
papasakočiau apie Prestongrendžą ir apie tai, kas dedasi vakarų 
grafystėse. O tuo metu jaunoji ledi, su kuria norėjau likti 
dviese, pašaipiai žvelgė į mane, tarsi mėgaudamasi mano ne- 
kantrumu. Pagaliau, kai pusryčiai pasibaigė, nepaisydamas te- 
tulės, jau ketinau prašyti ją paaiškinimo, bet ji priėjo prie kla- 
vikordo ir, tyliai paskambinusi kažkokį motyvą, uždainavo aukš- 
tu balsu: Ž 


Kas kitų neklauso, 
Valgo duoną sausą. 


Bet pyktį ji pakeitė malone ir kažkokia dingstimi nusivedė 
mane į savo tėvo biblioteką. Turiu pripažinti, kad imis Grant 
buvo labai puošniai apsirengusi ir atrodė nepaprastai graži. 

— O dabar, misteri Deividai, atsisėskite, pasikalbėkime vie- 
nu du,— pasakė ji— Turiu daug ką jums papasakoti, be to, 
rodos, aš buvau labai neteisinga, spręsdama apie jūsų skonį. 

— Kuria prasme, mis Grant?— paklausiau — Manau, kad aš 
visad žiūrėjau į jus su derama pagarba. 

— Būkite ramus, misteri Deividai. Laimei, jūsų pagarba tiek 
sau pačiam, tiek varganiems jūsų artimiesiems stačiai neįkai- 
nojama. Tačiau tai tik tarp kitko. Jūs gavote mano laišku- 
tį?— paklausė ji. 

— Aš drįsau spėlioti, kad tas laiškutis jūsų,— pasakiau, — 
ir buvau labai jums dėkingas. 

— Tur būt, jis didžiai jus nustebino, — pasakė ji.— Betgi pra- 
dėsime nuo pat pradžių. Tikiuosi, nepamiršote tos dienos, kai 
taip Maloniai lydėjote tris nuobodžias paneles į Houp Parką? 
Aš dar mažiau turiu pagrindo ją užmiršti, nes jūs tąsyk teikė- 
tės mane supažindinti su pagrindinėmis lotynų gramatikos tai- 
syklėmis, ir už tai aš jums didžiai dėkinga. 

— Nuogąstauju, kad buvau perdaug pedantiškas,— sumišau 
"tai išgirdęs.— Bet supraskite, kad aš visai nepratęs prie mote- 
rų draugijos. 

— Kaip ir aš prie lotynų gramatikos,— atsakė ji.— Bet kaip 
jūs galėjote palikti jūsų globai patikėtas jaunas ledi? „Jis 
bloškė mieląją už borto, jis metė ją, savo Ani“, — uždainavo 
ji —ir mieloji Ani su dviem savo seserimis kulniavo namo 
vienos kaip atsilikę nuo pulko žąsys! Pasirodo, jūs sugrįžote 
pas mano tėtušį, kur pademonstravote nepaprastą karingumą, 
o iš ten nuskubėjote į nežinomus kraštus, kaip pasirodė, tie- 
siai į Basą. Laukiniai jūrvarniai, tur būt, jums labiau patinka, 
negu gražios merginos. 

Nepaisant pašaipaus tono, jaunoji ledi žvelgė į mane mei- 
liai, ir aš ėmiau tikėti, jog toliau bus geriau. 

— Jums patinka mane kankinti, — tariau— ir jūs elgiatės su 
manimi kaip su žaislu. Meldžiu pasigailėjimo. Labiausiai dabar 
norėčiau žinoti, kur Katriona. 

— Jūs taip ją vadinote jai girdint, misteri Belfurai?— pa- 
klausė ji. 

— Tiesą sakant, ir pats nežinau, — atsakiau mikčiodamas. 

— Tad nieku gyvu nevadinčiau jos taip pašalinių asmenų 
tarpe, — pasakė mis Grant.— O kodėl jums taip rūpi tos jau- 
nos ledi reikalai? 

— Aš girdėjau, kad ji kalėjime, — paaiškinau. 

— Na, o dabar išgirdote, kad išėjo iš kalėjimo, — atsakė 
ji — Ko jūs dar. norite? Užtarėjo jai nebereikia. 

— Bet man gali jos prireikti — pasakiau. 
argi aš nesu už ją gražesnė? 

— Niekad to neneigsiu,— atsakiau.— Visoje Škotijoje nėra 
gražesnės už jus. 

— Ir dabar, kai prieš jus gražesnioji iš dviejų gražuolių, jūs 
be perstogės kalbate apie antrąją!— pasakė ji— Taip elgda- 
masis niekad neturėsite pasisekimo damų tarpe, misteri Bel- 
furai. 

— Bet, mis,— pasakiau,— be grožio, esama juk dar ir ko 
kita. 

— Kitaip tariant, aš nesu tiek gera, kiek graži? 

— Noriu, kad jūs suprastumėte, jog aš esu panašus į pa- 
sakėčios gaidį, — pasakiau.— Aš regiu perlo grūdelį, man labai 
patinka žiūrėti į jį, bet kur kas labiau man reikalingas tikras 
kviečio grūdas. 

-- Bravisimo!— sušuko jinai.— Čia tai bent protingai pasa- 
kėte, tad atsilygindama šį bei tą jums papasakosiu. Tą dieną, 
kai jūs dingote, vėlai vakare aš grįžau iš pažįstamų, — kur ma- 
nimi labai žavėjosi, nors jums tai ir atrodytų keista,— ir staiga 
tarnaitė man pasakė, kad mane norinti pamatyti mergina su 
tartano kepuraite. Ji laukianti jau daugiau kaip dvi valandas 
ir visą laiką patyliukais verkianti. Bematant nuėjau pas tą mer- 
giną. Ji atsistojo, ir aš ją tuojau pažinau. „Pilkaakė“,— pagal- 
vojau, bet buvau tiek išmintinga, jog neparodžiau ją pažįs- 
tanti. „Tai jūs mis Grant? Pagaliau, — atsiduso ji, žiūrėdama 
į Mane prisispyrusi ir podraug gailiai.— Taip, jis sakė teisybę, 
jūs labai graži'.— „Tokia, kokią mane sutvėrė dievas, mano 
brangioji, — atsakiau.— Tačiau aš labai džiaugčiausi ir būčiau 
jums dėkinga, jei paaiškintumėte, kas jus atvedė čia nakties 
metu.'— „Miledi, — pasakė ji — mes giminaitės: mūsų gyslomis 
teka Apino sūnų kraujas.'— „Brangioji mano,— atsakiau, — aš 
galvoju apie Apiną ir jo sūnus tiek, kiek apie pernykštį snie- 
gą. Ašaros, riedančios gražiais jūsų veideliais, jaudina mane 
kur kas labiau.“ Čia aš nežinia kodėl ėmiau ir pabučiavau- 
ją. Jūs pats labai norėtumėte tai padaryti, bet, einu lažybų, 
niekad nesiryšite. Tai buvo kvaila, nes pažinojau ją tik iš 

matymo, bet vis dėlto tąsyk nieko išmintingesnio nebūčiau su- 
galvojusi. Ji labai drąsi ir išdidi, bet, tur būt, nepratusi prie 
švelnybių, tad ši, kad ir trumputė, glamonė iš karto palenkė 
jos širdį į mane. Neatskleisiu jums moteriškų paslapčių, nie- 
kad nepasakysiu, kaip ji sužavėjo mane, nes ji naudojosi to- 
mis pačiomis priemonėmis, norėdama sužavėti ir jus. Taip, ji 
šauni mergina! Tyra kaip kalnų šaltinio vanduo. 

— O taip!— sušukau. 

— Na, paskui ji papasakojo man, kas jai kelia nerimą, — 
kalbėjo toliau mis' Grant,— skundėsi, kad nerimastauja dėl savo 
tėvo, kad būgštauja dėl jūsų, — nors ir be jokios rimtos prie- 
žasties,— kad, jums išėjus, jos padėtis pasidarė kebli. „Tada aš 
pagaliau atsiminiau, — pasakė ji, — kad mudvi esame giminaitės 
ir kad misteris Deividas pavadino jus gražuolių gražuole, ir 
pagalvojau: „Jei ji tokia graži, greičiausiai bus ir gera“, — sukau- 
piau drąsą ir atėjau pas jus.“ Kaip tik tada aš ir atleidau 
jums, misteri Deividai. Būdamas mano draugijoje, jūs tartum 
ant adatų sėdėdavote. Jei kada nors mačiau jaunikaitį, kuris 
norėtų pasprukti nuo damų, tai, sprendžiant iš visko, tas jauni- 
kaitis buvote jūs, o aš ir dvi mano seserys buvome tos ledi, 
kurias jūs karštai troškote palikti. Ir staiga pasirodė, jog jūs 
vis dėlto atkreipėte į mane dėmesį ir buvote toks mielas, kad 
teikėtės įvertinti mano grožį! Nuo tos valandos galite laikyti 
mane savo drauge. Aš net imu atlaidžiau galvoti apie lotynų 
gramatiką. 

— Jūs turėsite užtenkamai laiko pasišaipyti iš manęs, — pa- 
sakiau.— Galvoju tik, kad jūs neteisi, ir kad tai Katriona pa- 
lenkė jus į mano pusę. Ji perdaug paprasta, kad, kaip jūs, 
pastebėtų bičiulio varžymąsi. 

— Nesiginčykime dėl to, misteri Deividai, — pasakė ji, — mer- 
ginų akys įžvalgios. Šiaip ar taip, aš netrukau įsitikinti, kad 
ji tikra jūsų draugė. Aš nusivedžiau ją pas jo šviesybę, savo 
tėtušį. Klaretas generaliniam prokurorui jau buvo sukėlęs ne- 
rūpestingą muotaiką, ir jo prakilnybė mus priėmė. „Štai Pilka- 
akė, apie kurią jūs tiek girdėjote pastarosiomis dienomis,— 
pasakiau, — ji atėjo įrodyti, kad mes kalbėjome teisybę, ir aš 
klupdau jums po kojų gražiausiąją Škotijos merginą.“ Taip 
sakydama apie save veidmainiškai nutylėjau. Ji iš tikrųjų at- 
siklaupė prieš jį, ir aš nesiryžtu prisiekti, ar jis neišvydo 
dviejų Katrionų, dėl to jos kreipimasis, be abejonės, pasirodė 

jam dar įspūdingesnis, nes visi vyrai tikri mahometonai. Ji 
papasakojo jam, kas įvyko tą vakarą, kaip ji sulaikiusi savo 
tėvo tarną, kad tas negalėtų sekti pridurmui jūsų, ir kaip būgš- 
taujanti dėl savo tėvo ir dėl jūsų. Su ašaromis prašė ji išgel- 
bėti gyvybes jums abiem, nors nė vienam jūsų negrėsė nė 
menkiausias pavojus. Tikėkite manimi, aš galėjau didžiuotis 
savo lytimi, taip viskas jai išėjo gražiai, ir man beliko apgai- 
lestauti, kad visa tai buvo daroma dėl gryno nieko. Ji nesu- 
spėjo daug pasakyti. Mat, prokuroras greit išsiblaivė ir suprato, 
kad jauna mergina išnarpliojo jo subtilią politiką, o nepaklus- 
niausia jo duktė taipogi ją perkando. Mudvi suėmėme jį į ran- 
kas ir viską sutvarkėme. Jei tik sumaniai elgsiesi su mano tė- 
tušių, niekas su juo nesusilygins. 

— Jis buvo man labai geras, — pasakiau. 

— Jis buvo toks pat geras Ketrinai, aš pati buvau liudi- 
ninkė,— atšovė ji. 

— Ir ji prašė užstoti mane!— sušukau. 

— Taip, ir prašė labai graudulingai,— atsakė mis Grant.— 
Nenoriu jums sakyti, ką ji kalbėjo. Manau, kad ir taip jūs 
„ganėtinai geros nuomonės apie save. 

— Atsiteisk jai, dieve, už tai!-— sušukau. 

— Padovanodamas misterį .Deividą Belfurą, ar ne?— pridū- 
rė ji. 

— Jūs pernelyg neteisinga man!— sušukau.— Aš visas drebu 
pagalvojęs, į kokias negailestingas rankas ji buvo pakliuvusi! 
Jūs galvojate, kad aš pasipūčiau, sužinojęs, jog ji maldavo 
išgelbėti man gyvybę? Juk ji būtų maldavusi ir dėl mažo šu- 
nyčio! Bet jei norite žinoti, tai aš tikrai turiu dėl ko pasikelti 
į puikybę: ji pabučiavo man ranką! Taip, pabučiavo! O kodėl? 
Ji manė, kad aš narsiai stoju už teisingą reikalą ir, gal būt, 
žengiu į mirtį. Ne iš meilės ji tai darė... Beje, nederėtų man 
to sakyti jums: jūs juk negalite liautis iš manęs šaipiusis. Ji 
nulenkė galvą prieš narsą, nors, žinoma, ir klydo. Manau, 
kad niekas, išskyrus mane ir vargšą princą Čarlį, nenusipėlnė 
tokios garbės. Argi ji nesulygino manęs su dievaičiu? Ar gali 
mano širdis neplastėti, prisiminus apie tai? 

— Aš šaipausi iš jūsų smarkiau, negu leidžia mandagumas, — 
prisipažino ji, — bet pasakysiu jums: jei kalbatės su ja taip, 
kaip su manimi, šiokios tokios vilties laimėti turite. 

— Su ja?!— sušukau.— Aš niekad neišdrįsčiau! Aš galiu taip 
kalbėti su jumis, mis Grant, nes man vis tiek, ką jūs galvojate 
apie mane! Bet su ja... 

— Man rodos, kad jūsų pati kiečiausia kakta Anglijoje,— 
pasakė ji. 

— Ko gero, taip ir bus, — atsakiau pasičiupinėjęs. 

— Vargšė Katriona!— sušuko mis Grant. 

Suglumęs pažvelgiau į ją. Nors dabar puikiai suprantu, ką 
ji norėjo pasakyti, — ir net galiu tai pateisinti — šiaip per to- 
kius dviprasmiškus pasikalbėjimus nebūdavau nuovokus. 

— Na, misteri Deividai, — pasakė ji, — matau, kad turėsiu bū- 
ti jūsų advokate, nors sąžinė man to ir neliepia. Katriona turi 
sužinoti, kad jūs atjojote pas ją, vos tik išgirdęs, jog ji pateko 
į kalėjimą, ir kad nepanorote net pasilikti užkąsti; iš mūsų 
pokalbio pasakysiu tik tiek, kiek tarsiu reikalinga žinoti neprity- 
rusiai jos metų merginai. Patikėkite, kad jums tai pasitarnaus 
labiau, negu kad kalbėtumėte pats, nes aš apie kaktą nu- 
tylėsiu. 

— Vadinasi, jūs žinote, kur ji?!— sušukau. 

— Žinau, misteri Deividai, ir niekad nepasakysiu. 

— Kodėl?— nustebau. 

— Esu ištikima draugė,— atsakė ji, —ir greitai tuo įsitikin- 
site. Na, o geriausias mano draugas — tėvas. Patikėkite, jums 
niekuo nepavyks manęs. nei sugundyti, nei sugraudenti, kad 
aš tą užmirščiau. Ir todėl nespoksokite į mane daugiau veršiu- 
ko akimis. O dabar iki pasimatymo, misteri Deividai Belfurai. 

— Bet lieka dar vienas dalykas,— sušukau, — dar vienas da- 
lykas, kuriam reikia užkirsti kelią, nes jis užtrauks bėdą ir 
jai, ir man! 

— Sakykite trumpai,— paragino ji —aš jau ir taip sugai- 
šau su jumis pusdienį. 

— Ledi Alerdais galvoja,— pradėjau, — ji mano, kad aš pa- 
grobiau Katrioną. 

Raudonis išpylė mis Grant veidą, tad iš pradžių aš nustebau, 
kad taip lengvai ją galima sutrikdyti, bet greitai supratau, 
kad ji tvardosi, nenorėdama pratrūkti juoku. Galutinai tuo 
įsitikinau iš virpančio jos balso, kąi ji man atsakė: 

— Aš apsaugosiu jūsų gerą vardą. Galite pasikliauti ma- 
nimi. 

Tai pasakiusi ji išėjo iš bibliotekos. 

XX. AŠ TEBESISUKINĖJU PO AUKŠTUOMENĘ 


Beveik du mėnesius svečiavausi Prestongrendžų šeimoje ir 
per tą laiką susipažinau su daugybe teisėjų, advokatų ir visu 
Edinburgo visuomenės elitu. Nemanykite, kad aš buvau užmir- 
šęs lavintis; atvirkščiai, buvau itin tuo susirūpinęs. Aš mo- 
kiausi prancūzų kalbos, ruošdamasis kelionei į Leideną, ir ėmiau- 
si fechtavimo. Dirbau labai daug, kartais po tris valandas per 
dieną, ir smarkiai pažengiau į priekį. Savo giminaičio Pilrigo, 
gero muzikanto, patartas, ėmiau mokytis dainuoti, o mis Grant 
mygiamas, ėmiau mokytis ir šokių, kurie man, prisipažįstu, ne- 
labai sekėsi. Tačiau visi aplinkui sutartinai teigė, kad mano 
manieros pasidarė kiek grakštesnės. Be abejo, mano durtinio 
skvernai ir špaga jau mebekliudė vaikščioti, o ir svetainėje 
jaučiausi taip, tarytum būčiau savo namuose. Mano garderobas 
dabar buvo griežtai kontroliuojamas, ir smulkių smulkiausi tua- 
leto mažmožiai — pavyzdžiui, kaip susirišti plaukus arba kokios 
spalvos skarelę išsirinkti po kaklu, — ilgai būdavo sprendžiami 
trijų panaičių, lyg tai būtų labai svarbus dalykas. Žodžiu, aš 
atrodžiau labai gražiai ir madingai: Esendino gyventojai labai 
būtų nustėbę, dabar mane išvydę. 

Dvi jaunosios mis atsidėję žiūrėjo mano kostiumo, nes jų 
pačių mintys sukosi vien tik apie tualetus. Bet šiaip jos vargiai 
pastebėdavo mano buvimą. Ir nors visą laiką abi jaunėlės buvo 
man labai atidžios ir kažkaip abejingai lipšnios, jos negalėjo 
nuslėpti nuobodulio, kuris jas apimdavo mano draugijoje. Kai 
dėl tetulės, ta nuostabiai rami moteris, manau, buvo man tokia 
pat dėmesinga, kaip ir kitiems šeimos nariams, kitaip sakant, 
nerodydavo jokio dėmesio. Tokiu būdu artimiausi mano bi- 
čiuliai buvo generalinis prokuroras ir vyriausioji jo duktė. 
Bendros pramogos tik sustiprino mūsų draugystę. 

Iki teismo posėdžių atidarymo keletą dienų praleidome už- 
miestyje, Grendže. Gyvenome visko pertekę kaip aristokratai. 
Dažnai trise jodinėdavome. Vėliau taip darėme ir Edinburge, 
kiek leisdavo nuolatiniai prokuroro reikalai. Kai, nepaisydami 
darganų, šitaip šuoliuodavome, tai ar nuo gaivaus Oro, ar nuo 
nelengvo kelio, bet visi pagyvėdavo, ir aš pats liaudavausi 
drovėjęsis. Užmiršdavome, kad esame kits kitam svetimi, o kai 
niekas nespyrė kalbėti, žodžiai liejosi patys. Tada jie ir išgirdo 
fragmentais papasakotą mano istoriją, pradedant ta diena, kai 

išėjau iš Esendino, o paskui, kaip leidausi plaukioti, koviausi 
„Testamente“, basčiausi po kalnus, ir kas buvo dar toliau. 

Jie susidomėjo mano nuotykiais, ir kartą, kai teisme nebuvo 
posėdžio, mes surengėme iškylą, apie kurią papasakosiu kiek 
smulkiau. 

Mes išjojome anksti ir pirmiausia patraukėme į Krūmynę. 
Kaminai nerūko; namas tarsi negyvenamas stovėjo vidur di- 
delio apšerkšnijusio lauko. Prestongrendžas nulipo nuo arklio, 
padavė man vadžias ir nuėjo aplankyti mano dėdės. Pamenu, 
kad, pamatęs tą apšiurusį namą bei pagalvojęs apie seną šykš- 
tuolį, drebantį šaltoje virtuvėje ir burbuliuojantį kažką sau po 
nosim, pajutau širdy skausmą. 

— Štai mano namai ir mano šeima, — tariau. 

— Vargšas Deividas Belfuras!— tepasakė mis Grant. 

Aš taip ir nesužinojau, kas įvyko to vizito metu. Tur būt, 
nelabai saldu buvo Ebinizeriui, nes prokuroras sugrįžo niaurus. 

— Manau, kad jūs netrukus iš tiesų būsite lerdas, misteri 
Deivi, — pasakė jis, pusiausuka atsigręžęs į mane, vieną koją 
jau laikydamas balnakilpėje. 

— Neapsimetinėsiu, kad gailestaučiau dėl t0,— tariau. 

Teisybę sakant, kol Prestongrendžas buvo pas dėdę, mes su 
mis Grant mintyse papuošėme šią vietą „sodiniais, gėlynais 'r 
terasa. Vėliau aš taip ir padariau. 

Paskui mes nujojome į Kvinsferį, kur mus svetingai sutiko 
Renkiloras. Jis stačiai nėrėsi iš kailio, norėdamas įtikti tokiam 
svarbiam svečiui. Prokuroras visai nuoširdžiai pasiryžo smul- 
kiai susipažinti su mano reikalais ir praleido apie porą va- 
landų su patikėtiniu jo kabinete. Man sakė, kad jis išreiškė 
didelį susirūpinimą manimi ir mano ateitimi. Tuo metu mis 
Grant, aš ir jaunasis Renkiloras sėdome į valtį ir leidomės per 
užutekį į Laimkilnsą. Renkiloras juokingai ir, mano galva, 
ne itin mandagiai žavėjosi jaunąja ledi, bet nors ir žinojau 
šią Moterų silpnybę, vis dėlto nustebau, pastebėjęs, kad ji tuo 
buvo aiškiai patenkinta. Bet tai išėjo tik į naudą: prisiyrus 
prie kito kranto, ji įsakė jam saugoti valtį, 0 pati su manimi 
paėjėjo nakvynės namų link. Mis Grant pati sugalvojo šį pa- 
plaukiojimą: ją sudomino pasakojimas apie Alisoną Heisti, ir 
ji panoro tą merginą pamatyti. Jos tėvas, matyt, kiaurą dieną 
dirbo laukuose, ir mes vėl radome ją vieną. Mergaitė žemai 
pritūpė prieš poną ir gražią ledi amazonės kpstiumu. 

— Argi jūs nenorite kitaip su manimi pasisveikinti?— paklau- 
siau, duodamas jai ranką.— Jau nebeatsimenate senų draugų? 

— Dieve mano, kas gi čia?..— sušūko mergina.— Garbės 
žodis, čia tas apdriskėlis. .. 

— Tas pats!— tariau. 

— Aš dažnai galvodavau apie jus ir jūsų draugą ir džiau- 
giuosi, kad regiu jus taip gražiai apsirengusį — sušuko Aliso- 
na.— Kai gavau jūsų nuostabią dovaną,— nebežinau, nė kaip 
už ją dėkoti, — aš supratau, kad jūs suradote saviškius. 

— Eikite pasivaikščioti, — kreipėsi į mane mis Grant,— būki- 
te paklusnus berniukas. Negaiškime laiko veltui. Man būtina su 
ja pasikalbėti vienai. 

Ji išbuvo viduje gal dešimt minučių, o kai išėjo, jos akys 
buvo paraudusios, o sidabrinė sagė nuo krūtinės dingusi. Mane 
tai labai sugraudino. 

— Jūs dar niekad nebuvote tokia žavinga, — tariau. 

— O Deivi, dėl dievo meilės, nebūkite toks pasipūtęs paik- 
ša!— atsakė ji ir likusią dienos dalį buvo šiurkštesnė, negu 
paprastai. 

Iš tos iškylos sugrįžome vėlai. 

Ilgokai nieko negirdėjau apie Katrioną. Mis Grant nesileido 
į kalbas ir juokais nuleisdavo mano klausimus. Kartą, kai ji 
sugrįžo iš pasivaikščiojimo ir rado mane svetainėje su pran- 
cūzų kalbos vadovėliu rankose, jos veido išraiška man pasi- 
rodė kažkuo neįprasta: skruostai įkaitę, akys blizga, o lūpose 
žaidžia šypsena, kurią ji stengiasi nuo manęs nuslėpti. Skubiai 
vaikščiodama po kambarį, ta apsigimusi klastūnė netrukus įtrau- 
kė mane į kažkokį ginčą dėl niekų, nors aš visai neturėjau 
ūpo ginčytis. Pasijutau, lyg būčiau patekęs į pelkę; juo labiau 
stengiausi išsikepurnėti, tuo giliau grimzdau. Pagaliau ji tarė, 
jog neleisianti niekam taip įžūliai jai atsakinėti ir kad aš turįs 
klauptis ir atsiprašyti. 

Tokie kvaili užsipuldinėjimai supykdė mane. 

— Aš nieko nepasakiau, ką jūs galėtumėte man prikišti,— 
išpyliau,— O klauptis aš klaupiu tik prieš dievą! 

— Aš ir noriu, kad man tarnautų kaip dievaitei!-— sušuko 
ji purtydama kaštonines garbanas.— Kiekvienas vyras, kuris 
mane pažįsta, turi prieš mane klauptis! 

— Tiek to, iš mandagumo aš atsiprašysiu jūsų, nors, prisie- 
kiu, nežinau, už ką, — atsakiau.— Bet jeigu jums patinka teatro 
scenos, galite kreiptis kur kitur. 

— O Deivi, — pasakė ji, — bet jei aš paprašysiu jus? 

Supratau be reikalo pradėjęs ginčytis ir, pikčiausia, dėl gryno 
nieko, juk moterys — nelyginant maži vaikai. 

— Aš manau, Kad tai vaikiška,— tariau,— kad tai žemina ir 
jus, ir Mane. Bet aš nenoriu jums priešgyniauti, ir, jei aš išsi- 
tepsiu, jūs atsakysite.— Sulig šiais žodžiais atsiklaupiau. 

— Štai, — riktelėjo ji, — štai ta padėtis, prie kurios stengiuosi 
jus pripratinti!-— Paskui, ūmai sušukusi, kad gaudyčiau, metė 
man dvilinkai sulenktą laiškutį ir juokdamasi išbėgo iš kam- 
bario. 

Jame nebuvo nei datos, nei siuntėjo adreso. 


Brangus misteri Belfurai,— taip prasidėjo laiškutis,— aš nuo- 
lat viską apie jus sužinau iš savo giminaitės mis Grant ir labai 
džiaugiuosi, kad žinios geros. Aš sveika, man nieko netrūksta, 
gyvenu pas gerus žmones, bet esu priversta slėptis, nors ti- 
kiuosi, jog kada nors mes pagaliau susitiksime. Iš savo gimi- 
naitės, kuri myli mus abu, sužinojau, koks jūs puikus drau- 
gas. Ji liepė man parašyti jums šį laiškutį ir perskaitė jį. Pra- 
šau jus vykdyti visus jos įsakymus ir lieku ištikima jūsų drau- 
gė — Katriona Makgregor Dramond. 

P. S. Ar neaplankytumėte mano giminaitės, ledi Alerdais? 


Paklusęs Katrionos norui, nedelsdamas leidausi į -Diną, lai- 
kydamas tą kelionę vienu drąsiausių karo žygių, kaip pa- 
sakytų kareiviai. Senoji ledi buvo suvis pasikeitusi — švelni 
kaip šilkas. Niekad negalėjau suprasti, kaip mis Grant pavyko 
tai padaryti. Tik esu tikras, kad ji nesiryžo veikti atvirai, nes 
jos tėvas vis dėlto buvo įsivėlęs į šią bylą. Tai juk jis įkalbėjo 
Katrioną palikti savo giminaitę ir apgyvendino ją labai pado- 
rių, be galo atsidavusių prokurorui Gregorų šeimoje, kuria ir 
Katriona galėjo pasitikėti, nes Gregorai priklausė jos klanui. 
Jie slėpė ją, kol viskas buvo sutvarkyta, ir padėjo jai išlais- 
vinti tėvą. Paskui, kai ją išleido iš kalėjimo, vėl priėmė pas 
save. Taip Prestongrendžas pasinaudojo jų pagalba, ir niekas 
nė nejtarė, jog jis pažįstamas su Džeimso Moro dukterimi. Tei- 
sybė, paėjo girdas, kad tas nedoras Žmogus pabėgo iš kalėjimo, 
bet vyriausybė, norėdama apdumti akis, ėmėsi griežtų priemonių: 

vieną kalėjimo sargą išvarė, o sargybos leitenantą, vargšą ma- 
no bičiulį Dunkensbį, pažemino laipsniu. Kai dėl Katrionos, 
visi vyrai buvo labai patenkinti, kad jos niekas nepersekiojo. 

Aš niekaip negalėjau įprašyti mis Grant perduoti Katrionai 
mano atsakymą. ,,Ne,— sakė ji, kai aš imdavau primygtinai pra- 
šyti — nenoriu, kad Katriona pamatytų, koks jūs kietakaktis.“ 
Sunku man buvo tai girdėti. Žinojau: ji matydavo mažąjį mano 
bičiulį keletą kartų per savaitę ir pasakodavo jai apie mane, 
jei aš, anot jos, „gražiai elgdavausi“. Jos supratimu, ji buvo 
man „atlaidi“, bet aš galvojau, kad ji greičiau mane kankino. 
Aišku, ji buvo ištikima ir veikli draugė visiems, ką mylėjo. 
Didžiausią simpatiją ji jautė senai, ligotai, pusaklei, bet labai 
išmintingai ledi, kuri gyveno siaurame skersgatvyje viršuti- 
niame namo aukšte, turėjo narvelį su porele čivylių ir nuo ryto 
ligi vakaro priiminėjo svečius. Mis Grant labai patikdavo 
vestis mane tenai, ir ji versdavo mane linksminti senutę savo 
nuotykiais. Mis Tobi Remsi, tokia buvo tos ledi pavardė, elgėsi 
su manimi švelniai ir papasakojo daug įdomaus apie Škotijos 
senovę ir jos žmones. Turiu pasakyti, kad iš jos kambario lan- 
go, ne daugiau, kaip už trijų žingsnių — toks siauras buvo skers- 
gatvis,— galėjai matyti priešais stovinčio. namo grotuotą lan- 
giuką ir laiptus viduje. 

Kartą mis Grant kažkokia dingstimi paliko mane dviese su 
mis Remsi. Man pasirodė, kad senutė pasidarė neatidi ir kažko 
sunerimusi. Be to, jaučiausi labai nesmagiai, nes, nepaisant 
šalto oro, langas buvo atdaras, nors šiaip jis visad būdavo 
uždarytas. Staiga, tarytum iš toli, ausyse suskambo mis Grant 
balsas: 

— Deividai, pažvelkite pro langą ir pažiūrėkite, ką aš jums 
atvedžiau! 

Man rodos, kad gražesnio reginio niekad nebuvau matęs. 
Visas skersgatvis nužertas saulės spindulių, net juodos ir ne- 
švarios namų sienos, ir tos, rodos, pašviesėjusios, o prie langelio 
šypso du veidukai — mis Grant ir Katrionos. 

— Štai, — pasakė mis Grant,— aš norėjau, kad ji matytų jus 
puošniai apsirengusį, kaip ta mergina Laimkilnse. Aš norėjau, 
kad ji matytų, ką aš sugebėjau padaryti iš jūsų, kai rimtai 
ėmiausi darbo. 

Atsiminiau, kad šiandien ji ilgiau, negu paprastai, rūpinosi 
mano tualetu, ir, Manau, kad taip pat rūpestingai žiūrėjo, kaip 

atrodo Katriona. Nuostabu, kad tokia linksma ir protinga ledi, 
kaip mis Grant, šitiek dėmesio skyrė menkniekiams. 

— Katriona!-— vos vos ištariau. 

Ji nepasakė nė žodžio, tik pamojavo man ranka, nusišypsojo 
ir ūmai pasitraukė nuo lango. 

Vos tik ji pradingo, aš puoliau laiptais žemyn, bet laukujės 
durys buvo užrakintos; tada sugrįžau pas mis Remsi ir parei- 
kalavau rakto, bet lygiai taip sėkmingai būčiau galėjęs reika- 
lauti jo iš uolos. Ji davusi žodį, sakė ji, ir aš turįs būti pro- 
tingas vaikas. Išlaužti duris buvo neįmanoma, nekalbant jau 
apie tai, kad taip daryti nepritiko. Šokti pro langą iš septinto 
aukšto taip pat kažin ar vertėjo. Beliko stebėti skersgatvį ir 
tykoti, kada pasirodys Katriona, nulipusi laiptais. Bet nedaug 
tepamačiau: tik dvi skrybėlaites, tarsi patupdytas ant sijonų, 
kurie buvo panašūs į adatų pagalvėlius. Katriona net nepa- 
žvelgė viršun atsisveikinti, nes mis Grant, kaip vėliau sužino- 
jau, įkalbėjo jai, kad žmonės atrodo ne itin žavingai, kai į juos 
žiūrima iš viršaus. 

Ištrūkęs iš mis Remsi, eidamas namo, priekaištavau mis Grant, 
jog ji Žiauri. 

— Man gaila, kad jūs nusivylėte,— apsimestinai kukliai atsa- 
kė ši. — Man pačiai tai suteikė didelio malonumo. Jūs atrodėte 
geriau, negu aš tikėjausi. Kai pasirodėte lange, mes išvydo- 
me,— jei tik dėl to nepradėsite riesti nosies, — neapsakomai gra- 
žų jaunikaitį. Juoba kad ji negalėjo pačiupinėti jūsų kak- 
tos, — pridūrė, tarytum mane ramindama. 

— O,— sušukau,— palikite mano kaktą ramybėje; ji ne kie- 
tesnė už kitų! 

— Ji net minkštesnė, negu daugelio kitų, — pasakė ji,— bet 
aš kalbu parabolėmis, kaip žydų pranašas. 

— Aš nesistebiu, kad juos kartais apmėtydavo akmenimis!— 
sušukau.— Bet, nelaimingoji, kaip jūs galėjote taip padaryti? 
Kam jums reikėjo erzinti mane ta trumpa akimirka? 

— Meilė — tas pat, kas ir Žmogus, — pasakė ji.— Meilę taip 
pat reikia maitinti. 

— O Barbara, leiskite man kaip -žŽmogui su ja pasimatyti!— 
prašiau.— Jūs galite, kada norite, ją Matyti. Duokite man nors 
pusvalandį! 

— Kas tvarko šį meilės reikalą, jūs ar aš? — paklausė ji. 

Kai aš vis tiek neatlyžau, ji griebėsi kraštutinės priemonės: 
ėmė mėgdžioti, kaip aš ištariau Katrionos vardą. Tuo ji už- 
čiaupė man burną keletui dienų. 

Apie malonės prašymą niekas nieko nekalbėjo,— bent jau 
aš nieko negirdėjau kalbant. Prestongrendžas ir jo šviesybė 
teismo pirmininkas, mano žiniomis, pasistengė užgniaužti tą by- 
lą; šiaip ar taip, jie nuslėpė tą malonės prašymą, ir Žmonės 
nieko apie jį nesužinojo, o paskirtą dieną, nelemtąją lapkričio 
aštuntą, siaučiant vėtrai, Džeimsą iš Glenso pakorė Letermore 
prie Balachulišo. 

Toks buvo mano pastangų įsikišti į politiką finalas! Žūdavo 
nekalti iki Džeimso, žus ir po jo, kad ir kokie mes būtume 
išmintingi. Ir taip iki pasaulio pabaigos. O jauni, dar nepratę 
prie gyvenimo ir žmonių žiaurumo, iki pasaulio pabaigos ko- 
vos, kaip kad aš kovojau, rodys didvyriškumą ir nebos pa- 
vojų, bet nepermaldaujamas gyvenimas tryps juos, nelyginant 
žygiuojanti armija. Džeimsą pakorė, o aš gyvenau Prestongren- 
džo namuose ir buvau kupinas dėkingumo už tėvišką jo globą. 
Džeimsą pakorė, o aš, sutikęs gatvėje misterį Saimeną, skubė- 
jau nusiimti prieš jį skrybėlę, kaip gero elgesio mokinukas 
prieš mokytoją. Džeimsą pakorė apgaulės ir smurto keliu, o pa- 
saulis tebeegzistavo, ir niekas jame nepasikeitė, o piktadariai, 
padarę tą baisų suokalbį, tebebuvo laikomi dorais šeimų tė- 
vais, kurie vaikšto į bažnyčią ir priima šventąją komuniją. 

Tačiau aš savaip įvertinau tą nešvarų reikalą, kuris vadina- 
mas politika: iš vidaus aš pamačiau jos tamsiausias kertes ir 
visam gyvenimui praradau norą vėl į ją įsivelti. Ėmiau svajoti 
apie paprastą, ramų, taikingą gyvenimo kelią, kuriame būčiau 
apsaugotas nuo pavojų ir pagundų, galinčių suteršti mano sąži- 
nę. Juk pažvelgęs atgal, aiškiai mačiau, kokios bergždžios 
buvo mano pastangos; tik skambios frazės ir geri norai, o dau- 
giau nieko. 

To paties mėnesio dvidešimt penktąją iš Lito plaukė laivas, 
ir netikėtai man pasiūlė ruoštis į Leideną. Aišku, aš negalėjau 
prieštarauti Prestongrendžui: ir taip jau ilgai naudojausi jo 
svetingumu. Bet jo dukteriai buvau atviresnis: skųsdamasis sa- 
vo likimu, kuris tolino mane nuo Edinburgo, tikinau ją, kad 
jeigu ji neleis man atsisveikinti su Katriona, paskutinę aki- 
mirką atsisakysiu vykti. 

— Argi jūs nepamenate mano patarimot— paklausė ji. 

— Pamenu,— pasakiau, — taip pat žinau, kad daug esu jums 
skolingas ir kad turiu klausyti jūsų įsakymų. Bet prisipažinkite 
pati sau: kartais per daug juokaujate, kad būtų galima jumis 
besąlygiškai pasikliauti. 

— Štai ką aš jums pasakysiu,— atšovė ji,— būkite laive de- 
vintą valandą ryto. Laivas išplauks ne anksčiau kaip pirmą, ir 
jei nebūsite patenkintas tuo, ką atsiųsiu jums atsisveikinimui, 
galėsite grįžti į krantą ir pats ieškoti Ketrinos. 

Kad nieko daugiau negalėjau išgauti, beliko pasitenkinti tuo. 

Pagaliau atėjo diena, kai turėjau atsisveikinti su mis Grant. 
Mudviejų santykiai buvo tikrai nuoširdūs ir draugiški, ir daug 
kuo aš buvau jai skolingas, tad nemigau per naktį, galvodamas 
apie mudviejų išsiskyrimą ir arbatpinigius, kuriuos turėsiu iš- 
dalinti tarnams. Žinojau, kad ji laiko mane labai droviu, ir 
norėjau pasirodyti, kas iš tikrųjų esąs. Taigi sukaupiau drąsą 
ir kai paskutinį kartą likome vieni du, gana tiesiai užklau- 
siau, ar leisianti man ją pabučiuoti atsisveikinant. 

— Keistai jūs užsimirštate, misteri Belfurai. — pasakė ji.— 
Negaliu prisiminti, jog būčiau davusi jums pagrindo šitaip 
vaizduotis mūsų santykius. 

Aš stovėjau priešais ją be žado, nežinodamas, nei ką galvoti, 
nei ką sakyti, tik staiga ji abiem rankom apkabino mano 
kaklą ir iš visos širdies pabučiavo. 

— Koks jūs dar vaikas!— sušuko ji— Nejaugi galvojote, 
kad aš galėčiau išsiskirti su jumis kaip su svetimu? Jeigu nė 
penkių minučių negaliu išbūti su jumis rimta, tai nemanykite, 
kad jūsų nemyliu. Man užtenka žvilgtelėti į jus ir jaučiu, kad 
myliu, kad noriu juoktis! O dabar, užbaigdama jūsų auklėji- 
mą, duosiu jums patarimą, kuris greitu laiku pravers. Niekad 
nieko moterų neprašykite. Jos vis viena atsakys „ne“, bet vieš- 
pats dar nesutvėrė moters, kuri galėtų pasipriešinti pagundai. 
Teologai mano, kad čia glūdi Ievos prakeiksmas; ji neatsilaikė, 
kai velnias pasiūlė jai obuolį, tas pats lemta ir jos dukroms. 

— Jeigu jau netrukus aš neteksiu puikaus savo profeso- 
riaus. ..— pradėjau. 

— Man labai malonu, — pasakė ji pritūpdama. 

— Norėčiau sužinoti vieną dalyką, — kalbėjau toliau.— Ar 
galiu paprašyti merginos rankos? 

— Manote, kad galima apsieiti ir be to?— paklausė ji.— Ar- 
ba, jūsų galva, geriau būtų, kad ji pati pasisiūlytų tekėti? 

— Dabar pati matote, jog nemokate būti rimta,— tariau. 

— Vienu atveju būsiu labai rimta,— atsakė ji:— aš visad 
liksiu jūsų draugė. 

Kai kitą dieną sėdau ant arklio, visos keturios ledi stovėjo 
prie to lango, pro kurį kadaise žiūrėjome į Katrioną. Jos šaukė 
man „likite sveikas“ ir mojavo nosinaitėmis. Žinojau, kad vie- 
na iš keturių tikrai sielvartavo! Dėl to, o taip pat prisiminęs, 
kaip prieš tris mėnesius aš priėjau prie tų pačių durų, pajutau 
širdyje liūdesį ir dėkingumą. 


ANTROJI DALIS 


TĖVAS IR DUKTĖ 


XXI. KELIONĖ Į OLANDIJ Ą 


Laivas, išmetęs inkarą, stovėjo toli už Lito molo, tad į jį 
patekti buvo galima tik valtimi. Sunkumų dėl to nekilo: buvo 
rami, šalta ir debesuota diena; viršum vandens sklaidėsi švel- 
nus rūkas. Kai priplaukiau prie laivo, jo korpusas buvo ap- 
gaubtas rūko, bet aukšti stiebai maudėsi saulės šviesoje ir žė- 
rėjo it auksiniai. Tai buvo talpus, patogus prekybinis laivas 
kiek buku pirmagaliu, grūste prigrūstas druskos, sūdytos laši- 
šos ir plonų baltų medvilninių kojinių olandams. Denyje mane 
pasveikino kapitonas, kažkoks Sengas, rodos, iš Lesmago, labai 
nuoširdus, geras jūrininkas, kuris tuo metu buvo užsiėmęs 
paskutiniais išplaukimo rūpesčiais. Keleivių dar nebuvo, tad 
man beliko vaikštinėti po denį, gėrėtis vaizdu ir sukti galvą, 
kokį atsisveikinimo siurprizą Man sugalvojo mis Grant. 

Edinburgas ir Petlando kalvos spindėjo viršum manęs kaž- 
kokiame šviesiame šyde, per kurį kartkartėmis praslinkdavo 
debesų šešėliai. Iš Lito beliko kaminų viršūs, o vandens pavir- 
šiuje, kur tvypojo migla, nieko nebuvo matyti. Staiga išgirdau 
irklų pliuškenimą, o netrukus, tartum iš laužo dūmų, išniro 
valtis. Pirmagalyje nejudėdamas sėdėjo į šiltus drabužius įsi- 
supęs žmogus, o šalia liekna grakšti mergina, kurią pamačius 
širdis vos nenustojo plakusi. Nespėjau atsikvošėti, o ji jau 
buvo ant denio, ir aš šypsodamasis jai nusilenkiau; nusilen- 
kimas dabar man išėjo kur kas grakštesnis, negu prieš ke- 
letą mėnesių, kai mudu pirmą kartą susitikome. Be abejonės, 
mudu abu buvome gerokai pasikeitę: ji, rodos, užaugo kaip jau- 
nas, gražus medelis. Joje atsirado kažkoks malonus drovumas, 
kuris labai jai tiko, dabar ji tartum žvelgė į save iš šalies ir 
pasidarė moteriškesnė. Buvo aišku, kad mudu abu palietė ta 

pati užburta lazdelė. Ir jei mis Grant grožio suteikė tik vienam, 
tai grakštumo abiem. 

Mes vienu kartu-surikome: ir vienas, ir antras galvojome, kad 
atėjome atsisveikinti. Bet ūmai supratome, jog plaukiame 
drauge. E 

— O kodėl Barbara man to nesakė!-— sušuko ji ir tuojau at- 
siminė laišką, kurį buvo gavusi tik su sąlyga atplėšti laive. 
Voke buvo ir Man adresuotas laiškas, kuris skambėjo taip: 


„Brangusis Deivi, ką jūs pasakysite apie mano atsisveikinimo 
siurprizą? Kaip jums patinka jūsų palydovė? Pabučiavote ją, ar 
tik paprašėte leidimo? Norėčiau tuo ir baigti, bet tada mano 
klausimo prasmė liktų nesuprantama. Kai dėl manęs, atsaky- 
mą aš žinau iš savo patirties. Na, o jūs prisiminkite tą mano 
gerą patarimą. Nebūkite perdaug drovus ir, dėl dievo, nemė- 
ginkite būti familiarus,— niekas negali jums labiau pakenkti. 
Jūsų mylinti draugė ir auklėtoja 

Barbara Grant. 


Išsiplėšęs iš užrašų knygutės lapiuką, brūkštelėjau keletą žo- 
džių. Kartu su Katrionos laiškeliu įdėjau savo atsakymą į voką 
ir; užantspaudavęs jį nauju antspaudu su Belfurų herbu, įda- 
viau Prestongrendžo tarnui, kuris vis dar laukė valtyje. 

Iki tol, klausydami kažkokio abipusio širdies balso, mudu 
su Katriona vengėme žiūrėti kits kitam į akis, bet kai dar sykį 
spustelėjau jos rankas, pasijutome laisviau. 

— Katriona!-— tariau. 

Atrodė, kad tuo vieninteliu žodžiu prasidėjo ir baigėsi ma- 
no gražbylystė. 

— Jūs džiaugiatės, mane matydamas?— paklausė ji. 

— Neklauskite,— pasakiau— Mės pernelyg artimi draugai, 
kad reikėtų įrodinėti tai žodžiais. 

— Na, ar ji ne nuostabiausia mergina pasaulyje?— sušuko 
Katriona.— Aš niekad neregėjau tokios tyros ir tokios gražios 
merginos. 

— Nors Apinas jai rūpi ne daugiau, kaip pernykštis snie- 
gas, — pasakiau. 

— O, ji taip tik sako!-— sušuko Katriona.— Juk kaip tik dėl 
mano vardo ir kilmingo kraujo, kuris teka mano gyslomis, ji 
ėmėsi Mane globoti ir buvo tokia gera. 

— Ne, aš pasakysiu jums, kodėl ji taip darė, — tariau.— Vi- 
sokių veidų pasitaiko šiame pasauly. Štai, pavyzdžiui, Barba- 
ros veidas toks, į kurį negali žiūrėti nesižavėdamas ir negali 
negalvoti, kad ji puiki, šauni ir linksma mergina. O štai jūsų 
veidas visiškai nepanašus į josios. Aš ir pats iki šios dienos 
nežinojau, koks jis yra iš tikrųjų. Jūs rniegalite matyti savęs, 
todėl ir negalite to suprasti. Bet ji iš meilės jūsų grožiui ėmėsi 
jus globoti ir buvo gera jums. Ir kiekvienas žmogus padarytų 
tą patį. 

— Kiekvienas?— paklausė ji. 

— Kiekvienas, kas gyvas!-— atsakiau. 

— Dėl to, tur būt, ir kareiviai išleido mane iš pilies!— su- 
šuko ji. 

— Barbara išmokė jus šaipytis iš manęs, — pasakiau. 

— Ji išmokė mane žymiai daugiau. Ji papasakojo man dau- 
gybę dalykų apie misterį Deividą, apie jo trūkumus ir šiokias 
tokias dorybes,— kalbėjo ji šypsodama.— Ji papasakojo man 
viską apie misterį Deividą, tik ne tai, kad jis plauks tuo pačiu 
laivu, kaip ir aš. Tarp kitko, kur jūs plaukiate? 

Aš paaiškinau. 

— Vadinasi, keletą dienų, — pasakė ji, — mes praleisime drau- 
ge, o paskui, tur būt, atsisveikinsime visam laikui! Aš vykstu 
į Helvuto miestuką, kur turiu susitikti su tėvų, o iš ten — 
į Prancūziją, kur ir gyvensime su mūsų klano vadais ištrem- 
tyje. 

Aš tik kažką sumurmėjau po nosim, nes Džeimso Moro pa- 
vardė visada užgniauždavo man žadą. 

Ji bemat tai pamatė ir atspėjo mano mintis. 

— Ką gi, misteri Deividai— tarė ji, — nepasakyčiau, kad du 
mano giminaičiai būtų pasielgę su jumis nepriekaištingai. Vie- 
nas jų — Džeimsas Moras, mano tėvas, antras — Prestongren- 
džas. Pastarasis išsiteisino pats arba duktės pagalba. O dėl 
savo tėvo, Džeimso Moro, štai ką turiu pasakyti: jis buvo 
sukaustytas grandinėmis ir sėdėjo kalėjime. Jis paprastas, do- 
ras kareivis ir tikras Škotijos sūnus. Jis negalėjo suvokti, kokie 
buvo jų ketinimai. Jei tik jis būtų žinojęs, kad pakenks to- 
kiam jaunam džentelmenui, kaip jūs, greičiau būtų miręs. 
Atmindama, kad jūs visad man buvote palankus, prašau at- 
leisti mano tėvui ir jo šeimai tą klaidą. 

— Katriona,— atsakiau, — aš nė žinoti nenoriu, kokia ta klai- 
da buvo. Žinau tik, kad jūs nuėjote pas Prestongrendžą ir at- 
siklaupusi maldavote išgelbėti man gyvybę. O, aš puikiai žinau, 
kad jūs nuėjote pas jį dėl savo tėvo, bet juk prašėte ir dėl 
manęs. Apie tai net negaliu kalbėti. Aš niekad neužmiršiu nei 
jūsų gerumo, kai pavadinote save mažuoju mano bičiuliu, nei 
to, kad maldavote išgelbėti man gyvybę. Niekad nebekalbėsime 
apie nuoskaudas ir atleidimą. 

Valandėlę stovėjome tylėdami. Katriona žiūrėjo į denį, o aš 
į ją. Tuo metu pakilo šiaurės vakarų vėjas, ir jūreiviai ėmė 
skleisti bures ir kelti inkarą. 

Be mudviejų, laive buvo dar šešetas kėleivių. Tad kajutė 
buvo pilna pilnutėlė. Ten buvo trys solidūs pirkliai iš Lito, 
Kirkaldžio ir Dendžio, vykstantys į Aukštutinę Vokietiją, grįž- 
tantis namo olandas ir orios pirklių žmonos. Vienos iš jų glo- 
bai buvo patikėta Katriona. Laimei, toji globėja, misis Džebi, 
sirgo smarkia jūrlige ir dieną naktį gulėjo. Be to, aš ir Katriona 
buvome vieninteliai jauni žmonės „„Rožėje“, neskaitant blyškaus 
veido berniuko, kuris, kaip kad aš kadaise, patarnavo prie 
stalo. Kitaip sakant, mudu su Katriona buvome palikti mūsų 
pačių valiai. Sėdėjome prie stalo greta, ir aš su džiaugsmu 
jai' asistavau. Ant denio patiesdavau savo apsiaustą, kad jai 
būtų minkšta sėdėti. Oras tam metų laikui buvo labai gražus — 
šviesios, šaltos dienos ir naktys, nuolat dvelkiantis lengvas vė- 
jukas — tad, plaukiant per Šiaurės jūrą, kažin ar teko keisti 
bures, ir mes nuo saulėtekio iki vėlaus vakaro sėdėdavome 
ant denio, kol danguje įsižiebdavo ryškios žvaigždės, kartkartė- 
mis pasivaikščiodami, kad nesušaltume. Pirkliai ir kapitonas 
Sengas kartais šypsodavo, žiūrėdami į mus, arba linksmai už- 
"kalbindavo, bet ir vėl palikdavo vienus; didesnę laiko dalį 
jie buvo užimti silkėmis, kartūnais ir drobe arba postringavo, 
kad lėtai plaukiame, ir visai nesidomėjo mūsų rūpesčiais. 

O mums iš pradžių rūpėjo daug ką vienas kitam pasakyti, 
ir Mes tarėmės esą labai sąmojingi. Aš mažumėlę vaidindavau 
dabitą, o ji, man regis, jauną, bet daug patyrusią ledi. Tačiau 
netrukus ėmėme elgtis paprasčiau. Lioviausi šnekėjęs ta pom- 
pastiška trūkčiojančia anglų kalba, kurią ir taip prastai mokė- 
jau, ir užmiršau Edinburgo nusilenkimus bei pasisveikinimus, 
o ji vėl pasidarė miela ir betarpiška, kaip anksčiau. Taigi mes 
bendraudavome lyg vienos šeimos nariai, tik aš puoselėjau jai 

daug švelnesnius jausmus, nei ji man. Dabar dažniau tylėda- 
vome, bet dėl to nesielvartavome. Retkarčiais Katriona pasako- 
davo man škotų pasakas; galybę jų buvo išmokusi iš mano 
bičiulio rudojo Nilio. Ji labai gražiai jas sekdavo, o ir pačios 
pasakos būdavo vaikiškai mielos. Bet visų maloniausia man 
būdavo girdėti jos balsą ir žinoti, kad ji pasakoja man, o aš 
klausau. Kartais mes sėdėdavome, nė žodžio netardami, net 
žvilgsniais nepersimesdami, tik džiaugdamiesi, kad esame šalia 
kits kito. Beje, kalbu tik apie save. Nesu visai tikras, ar klau- 
siau kada nors save, ką galvoja mano jaunoji draugė, ir bi- 
jojau įsisąmoninti, ką aš pats jaučiu. Dabar jau nebėra rei- 
kalo slėpti nei nuo savęs, nei nuo skaitytojo: aš buvau bepro- 
tiškai įsimylėjęs. Ji švietė man skaisčiau už saulę. Kaip jau 
sakiau, ji buvo gerokai ūgtelėjusi; ji stiebėsi aukštyn kaip jau- 
nas sveikas medelis ir atrodė tvirta, linksma ir žvali. Man 
dingojosi, kad ji vaikšto kaip jauna danielė. O stovi tartum 
berželis ant kalno. Nenorėjau nieko daugiau, tik sėdėti šalia 
jos ant denio. Man nė į galvą neateidavo mintis apie ateitį. 
Aš taip buvau patenkintas šia diena, kad nesivarginau, galvo- 
damas apie tolesnius savo žingsnius, tik retkarčiais man kilda- 
vo pagunda paimti jos ranką ir laikyti savojoje. Kaip koks 
šykštuolis sergėjau savo laimę, bijodamas jos netekti. 

Daugiausia mudu kalbėdavomės apie save ir apie kits kitą, 
tad jei kam būtų šovę į galvą pasiklausyti mūsų, mus būtų pa- 
laikę didžiausiais egoistais pasaulyje. Kažkaip pasitaikė, kad 
šnekučiuodamiesi, kaip paprastai, mes ėmėme kalbėtis apie drau- 
gus ir draugystę ir, kaip netrukus pasirodė, žengėme pavojingu 
keliu. Mes kalbėjomės apie tai, koks nuostabus jausmas drau- 
gystė ir kaip anksčiau mes to neįtarėme, apie tai, kad ji sutei- 
kia gyvenimui gaivumo, ir apie tūkstančius panašių dalykų, 
kuriuos nuo pat pasaulio įkūrimo svarsto mūsų padėtyje atsi- 
dūrę jaunuoliai. Paskui steėbėjomės, kodėl draugams, pirmą kartą 
susitikus, visad atrodo, jog jie tik pradeda gyventi, o tuo 
tarpu kiekvienas iš jų jau gyveno ir anksčiau, gaišdamas lai- 
ką su kitais žmonėmis. 

— Aš labai mažai ką padariau gyvenime,— pasakė ji, — galiu 
dviem trim žodžiais viską papasakoti. Aš juk mergina, o kiek 
merginos gyvenime būna įvykių? Bet keturiasdešimt penktai- 
siais metais aš lydėjau savo klaną. Vyrai ėjo su špagomis ir 
šautuvais, suskirstyti į brigadas su vienodų spalvų tartano rūbais. 

Kad būtumėt matęs, kaip jie žygiavo! Ten buvo škotų net 
iš Žemumų, juos lydėjo raiti nuomininkai su trimitais, o iš 
visų pusių į kovą kvietė dūdmaišiai. Aš jojau mažu kalnų ark- 
liuku šalia savo tėvo, Džeimso Moro, ir paties Glengailio. Pa- 
menu tik, kad Glengailis pabučiavo man į skruostą sakydamas: 
„Brangioji giminaite, jūs vienintelė moteris iš viso klano, kuri 
išžygiavo su mumis.“ O man tada buvo vos dvylika metų! Ma- 
čiau taipogi princą Čarlį ir žydras jo akis... Tikrai jis buvo 
labai gražus! Jis leido man pabučiuoti jam ranką, visai kariuo- 
menei matant. Taip, nepaprastos buvo dienos, panašios į sap- 
ną, iš kurio aš paskui pabudau. Kas buvo toliau, jūs puikiai 
žinote. Visų blogiausia buvo tada, kai pasirodė raudonšvarkiai. 
Mano tėvas ir dėdė slėpėsi kalvose, ir man reikėjo nešti jiems 
valgį naktį bei ankstų rytą, giedant gaidžiams. Taip, daug kartų 
ėjau naktį, ir širdis dunksėjo iš baimės. Keista, kad nė sykio 
nesutikau šmėklos, bet, sako, jog merginoms jos nieko nedaro. 
Paskui, per mano dėdės vestuves, buvo dar baisiau! Su nuo- 
taka, Džene Kei, man teko praleisti naktį viename kambary 
Inversnaide. Tą pačią naktį, kai mes pagrobėme ją iš giminių 
pagal seną protėvių paprotį. Ji čia norėjo tekėti už Robio, čia 
jau nebenorėjo. Niekad nemačiau tokios nerimtos moters: visa 
ji tartum buvo sutverta iš prieštarybių. Na ką gi, ji buvo našlė, 
o našlės visos pagedę. 

— Katriona,— nustebau, — iš kur jūs tai ištraukėte? 

— Nežinau,— atsakė ji,— aš tik sakau jums tą, ką jaučiu. 
Ištekėti už antro vyro! Fui! Bet ji tokia buvo: ištekėjo antrą 
kartą už mano dėdės Robino ir ėjo su juo į bažnyčią ir į turgų. 
Paskui jai viskas įgriso arba bičiuliai ją įkalbėjo, 0 gal ir 
pačiai gėda pasidarė. Galų gale ji pabėgo ir sugrįžo pas savo 
gimines. Ji pasakojo, kad mes ją laikėme prievarta, ir dar die- 
vas žino ką. Nuo tos dienos apie moteris aš esu ne itin geros 
nuomonės. Na, o paskui mano tėvą, Džeimsą Morą, pasodino 
į kalėjimą, o visa kita žinote ne blogiau už mane. 

— Ir visą tą laiką jūs neturėjote nė vieno draugo?— pa- 
klausiau. 

— Neturėjau,— atsakė ji— Kalnuose bendravau su dviem 
trim merginomis, bet ne taip artimai, kad vadinčiau jas drau- 
gėmis. 

— Mano pasakojimas dar paprastesnis,— tariau.— Aš nie- 
kad neturėjau draugo, kol nesutikau jūsų. 

— O narsusis misteris Stiuartas? — paklausė ji. 

— O taip, visai ir pamiršau jį, — pasakiau.— Bet juk jis vy- 
ras, O tai visai kas kita. 

— Žinoma!-— sušuko ji.— Žinoma, tai visai kas kita. 

— Ir dar vieną draugą turėjau,— kalbėjau toliau.— Tikriau 
sakant, kadaise maniau, jog turiu, bet apsigavau. 

Katriona paklausė, kas ji tokia buvo. 

— Tai buvo jis, o ne ji, — pasakiau. — Mudu buvome geriau- 
si Mano tėvo mokyklos mokiniai ir galvojome, kad labai my- 
lime vienas antrą. Atėjo metas, kai jis išvyko į Glazgą ir įstojo 
į prekybos namus, kur dar anksčiau buvo išvykęs tarnauti jo 
pusbrolis. Per pasiuntinį aš gavau iš jo du tris laiškus, paskui 
jis susirado naujų draugų, ir nors aš jam be paliovos rašiau, 
Jis nebeatsakė. Ak Katriona, aš pykau tada ant viso pasaulio. 
Nieko nėra skaudesnio, kaip netekti žmogaus, kurį laikei savo 
draugu. 

Ji ėmė smulkiai klausinėti mane apie jo išvaizdą ir būdą, nes 
mudu domėjomės viskuo, kas turėjo ką nors bendra su kiek- 
vienu iš mudviejų, kol pagaliau, savo nelaimei, atsiminiau tu- 
rįs jo laiškus ir atnešiau juos iš kajutės. 

— Štai jo laiškai, — pasakiau, — ir apskritai čia visi laiškai, 
kuriuos savo gyvenime esu gavęs. Štai viskas, ką galiu apie 
save papasakoti. Visa kita jūs žinote ne blogiau už mane. 

— Ar aš galiu perskaityti šiuos laiškus?— paklausė ji. 

— Žinoma,— atsakiau, — jei tik laiko negaila. 

Tada ji liepė man pasitraukti, nutarusi perskaityti juos visus 
paeiliui. Term buvo ne tik neištikimo mano draugo, bet ir ke- 
letas misterio Kembelo laiškų, kuriuos gaudavau, kai jis ret- 
karčiais išvykdavo į miestą bažnyčios reikalais, o kadangi savo 
visą korespondenciją laikiau krūvoje, tai ten dar buvo Kat- 
rionos raštelis ir du laiškučiai, gauti iš mis Grant — Base ir šia- 
me laive. Apie pastaruosius aš ir nepagalvojau tą akimirką. 

Mane taip buvo užvaldę mintys apie Katrioną, kad nebesiži- 
nojau, ką darąs, man buvo netgi vis viena, ar ji yra šalia, 
ar ne. Žiūrėdamas į ją, susirgau kažkokia tauria karštlige, kuri 
nepalikdavo manęs nei dieną, nei naktį. Todėl taip ir atsitiko, 
kad, perėjęs į laivo paskuigalį, už kurio sūkuriavo bangos, tarsi 
stengdamasis prailginti malonumą, aš ne taip jau skubėjau 
grįžti, kaip kad galėtų atrodyti. Iš prigimties nesu epikurietis, 
bet iki šios dienos mano kely pasitaikė taip mažai džiaugs- 

mo, kad vertėtų man atleisti, jog pasidaviau jam labiau, negu 
derėjo. 

Kai sugrįžau pas Katrioną, ji taip šaltai padavė man laiškus, 
kad neaiškiai, skausmingai įtariau, jog tarp mudviejų radosi 
kažkoks šešėlis. 

— Perskaitėte laiškus?— paklausiau. Man regis, kad mano 
balsas skambėjo ne visai natūraliai, nes suvokiau, kas galėjo 
atsitikti. 

— Norėjote, kad visus juos perskaityčiau?— paklausė ji. 

— Taip, — atsakiau silpnu balsu. 

— Ir net paskutinįjį? — kamantinėjo toliau. 

Supratau, kas yra, bet vis dėlto nenorėjau jai meluoti. 

— Aš jums daviau visus laiškus be jokios slaptos minties, — 
tariau.— Manau, kad juose nėra nieko blogo. 

— O aš taip nemanau. Tur būt, esu kitaip sutverta,— pasa- 
kė ji, — ir dėkoju už tai dievui. Tai ne toks laiškas, kurį galima 
būtų man rodyti. Nederėjo ir rašyti tokį laišką. 

— Man rodos, jūs kalbate apie savo draugę Barbarą Grant?— 
paklausiau. 

— Nieko nėra skaudesnio, kaip netekti žmogaus, kurį laikei 
savo draugu, — Katrioma pakartojo mano paties žodžius. 

— Man rodos, kad kartais ir pačios draugystės galima ne- 
tekti, — sušukau.— Argi jūs manote, kad yra teisinga kaltinti 
mane už keletą žodžių, kuriuos užgaidi mergina parašė greito- 
siomis ant popieriaus skiautės? Jūs pati žinote, kaip aš gerbiau 
jus ir visad gerbsiu. 

— Tačiau jūs parodėte man šitą laišką, — pasakė ji.— Man 
nereikia tokių draugų. Aš puikiai išsiversiu be jos ir be jūsų. 

— Štai kaip jūs atsidėkojate!-— sušukau. 

— Aš jums dėkinga, — pasakė ji— Tik prašau atsiimti savo 
laiškus.— Pastarieji žodžiai tarytum įstrigo jai gerklėje ir nu- 
skambėjo labai įžeidžiamai. 

— Dusyk nereikia manęs prašyti — pasakiau, paskui čiupau 
laiškus ir, paėjęs kiek į šalį, sviedžiau juos kuo toliau į jūrą. 
Dar kiek, ir aš, rodos, būčiau šokęs paskui juos. 

Kiaurą dieną įtūžęs vaikščiojau šen ir ten. Mintyse vadinau 
ją užgauliausiais vardais, ir taip ligi pat vakaro. Katrionos el- 
gesys pranoko viską, ką aš buvau girdėjęs apie kalnietišką 
išdidumą: man atrodė neįtikima, kad jauna mergina, dar visai 
vaikas, taip giliai dėtųsi į širdį menką užuominą, tuo labiau 

kad ji priklausė artimai draugei, kurią begirdama ji suspėjo 
mane nukamuoti. Smarkiai ir šiurkščiai bariau ją mintyse, lyg 
apmaudu nesitveriantis vaikas. Jei iš tiesų būčiau ją pabu- 
čiavęs, gal nerūstautų taip labai; bet kad apie tai buvo para- 
šyta, ir dar linksmu tonu, ji ūmai suliepsnojo kvailiausiu pyk- 
čiu. Matydamas, kokios nenuovokios yra moterys, aš apraudo- 
jau vargšų vyrų dalią. 

Per vakarienę vėl sėdėjome šalia. Bet kaip viskas buvo pa- 
sikeitę! Ji elgėsi šaltai, veidas buvo lyg medinės lėlės. Buvau 
pasiryžęs vienu metu ir primušti ją, ir šliaužioti jai po kojų, 
bet ji nedavė man nė menkiausios dingsties nei tam, nei kitam. 
Tuojau po vakarienės ji nuėjo slaugyti misis Džebi, kuria iki 
šiol nelabai rūpinosi. Dabar ji stengėsi atsilyginti jai, ir liku- 
sios kelionės metu buvo itin atidi senajai ledi, o ant denio 
meilavosi prie kapitono labiau, negu, mano manymu, derėjo. 
Žinoma, kapitonas buvo orus ir rimtas žmogus, bet man buvo 
nepakeliama regėti, kaip ji laisvai plepa su kažkuo kitu, o ne 
su Manim. 

Apskritai ji taip vykusiai vengdavo manęs ir taip stengda- 
vosi būti kitų draugėje, kad ilgai turėjau laukti, kol radau pro- 
gą su ja pasikalbėti. Kai ta proga pasitaikė, aš nesugebėjau 
ja pasinaudoti. Štai kaip visa tai buvo. 

— Negaliu suprasti, kuo jus įžeidžiau,— tariau.— Šiaip ar 
taip, tai juk nėra kažkas nebepataisoma. Atleiskite man. 

— Neturiu ko jums atleisti — atrėžė ji, ir tie Žodžiai buvo 
šalti kaip marmuras.— Labai dėkinga jums už jūsų draugys- 
tę.— lr ji vos pastebimai tūptelėjo. 

Bet aš nutariau pasakyti jai viską. 

— Štai dar kas,— tariau.— Jei aš jus užgavau, parodęs tą 
laišką, tai mis Grant čia niekuo dėta. Ji rašė ne jums, bet 
vargšui paprastam kukliam vaikinui, kuriam reikėjo būti pro- 
tingesniam ir nerodyti laiško. Jei jūs mane smerkiate. .. 

— Aš patariu jums nebekalbėti apie tą merginą!— sušuko 
Katriona.— Net jeigu ji numirtų, aš nenorėčiau nieko girdėti 
apie ją.— Ji nusisuko nuo manęs, paskui, ūmai susigriebusi, 
pridūrė:— Prisiekite man, kad niekad nieko bendra su ja ne- 
turėsite! > 

— Patikėkite, niekuomet negalėčiau būti toks neteisingas, — 
pasakiau, — ir toks nedėkingas. 

Šį kartą jau aš nusigręžiau nuo jos. 

XXII. HELVUT AS 


Kelionei baigiantis, oras smarkiai pabiuro. Vantuose stūga- 
vo vėjas, jūra buvo audringa, laivas braškėjo, sunkiai stumda- 
masis per bangas. Lotininkas šūkčiojo mažne be perstogės, nes 
visą laiką vinguliavome tarp seklumų. Apie devintą valandą 
ryto, kai vėtra su kruša nurimo ir sušvito žiemos saulė, pirmą- 
kart išvydau Olandiją — ant kranto stovėjo visa eilė malūnų 
besisukančiais vėjyje sparnais. Pirmą kartą mačiau tuos keis- 
tus gremėzdus ir staiga pajutau, kad keliauju svetur ir regiu 
naują pasaulį ir naują gyvenimą. Apie pusę dvylikos mes iš- 
metėme inkarą netoliese Helvuto uosto. Čia siautėjo bangos, 
kurios smarkiai supo laivą. Aišku, visi mes, išskyrus misis Dže- 
bi, išėjome ant denio. Vieni apsivilkę paltais, kiti apsimutu- 
riavę brezentais: visi laikėmės už lynų ir juokavome, mėg- 
džiodami senus jūreivius. 

Netrukus prie laivo priplaukė valtis, ir jos šeimininkas ėmė 
kažką olandiškai šaukti mūsų kapitonui. Kapitonas Sengas, la- 
bai sunerimęs, kreipėsi į Katrioną, ir visiems, kurie stovėjo 
netoli, paaiškėjo, kodėl jis nerimauja. Mat, keleiviai nekant- 
raudami laukė, kada „Rožė“ išplauks į Roterdamą, užtat kad 
iš ten Vakare turėjo išvažiuoti pašto karieta į Aukštutinę Vo- 
kietiją. Audra dar nebuvo įsisiautėjusi, ir kapitonas tikėjosi 
vakarui suskubti į Roterdamo uostą. Bet Džeimsas Moras turėjo 
sutikti savo dukterį Helvute, tad kapitonas apsiėmė sustoti čia 
ir, kaip buvo įprasta, išsodinti merginą į valtį. Valtis priplau- 
kė, ir Katriona ruošėsi lipti, bet kapitonas i: valties šeiminin- 
kas bijojo rizikuoti jos gyvybe per tokį biauių Orą, be to, 
nenorėjo delsti. 

— Vargu ar jūsų tėvas bus patenkintas, jei mes sulaužysime 
jums koją, mis Dramond, arba, ko gero, ir nuskandinsime jus. 
Paklausykite manęs, — kalbėjo jis toliau, — ir plaukite su mumis 
į Roterdamą. Iš Roterdamo burlaiviu galėsite plaukti Masu į Bri- 
lį, o paskui diližanu grįžti į Helvutą. 

Bet Katriona nė girdėti nieko nenorėjo. Ji blyško, regėdama 
skriejančius purslus, žalias bangas, kada-ne-kada užpilančias de- 
nio pirmagalį ir valtį, kuri čia staigiai lėkė bangomis aukštyn, 
čia grimzdo žemyn. Bet ji tvirtai atminė savo tėvo įsakymą. 
„Mano tėvas, Džeimsas Moras, taip liepė“, — kartojo ji visą lai- 
ką. Aš maniau, kad mergina spyriojosi ir neklausė gerų pata- 

rimų iš užgaidumo, bet iš tikrųjų taip daryti ją vertė labai 
svarbios priežastys, kurias ji buvo nutylėjusi. Burlaiviai ir di- 
ližanas — puikūs daiktai, bet reikia mokėti pinigus, norint jais 
naudotis, o ji beturėjo du šilingus ir tris puspensius. Taigi ka- 
pitonas ir keleiviai, nežinodami apie jos skurdą, —o ji buvo 
per išdidi prisipažinti, — bergždžiai aušino burnas. 

— Betgi jūs nemokate nei olandų, nei prancūzų kalbos, — 
pasakė kažkas. 

— Nemoku,— sutiko ji, — bet nuo keturiasdešimt šeštųjų me- 
tų čia gyvena tiek garbingų škotų, kad aš puikiai įsikursiu, 
dėkoju jums. 

Jos žodžiai skambėjo taip kaimietiškai paprastai, kad kurie- 
ne-kurie nusijuokė, kiti atrodė dar labiau nuliūdę, o misteris 
Džebis baisiai supyko. Kadangi jo žmona buvo sutikusi globoti 
Katrioną, jis suprato, kad jo pareiga saugiai nuplukdyti mer- 
giną į krantą, bet niekas negalėjo priversti jo taip pasielgti, 
nes jis būtų praleidęs savo diližaną. Man regis, garsiai šūkau- 
damas, jis norėjo nustelbti sąžinės priekaištus. Pagaliau jis užsi- 
puolė kapitoną Sengą, įrodinėdamas, jog tai būtų gėda, tikra 
pražūtis dabar palikti laivą, ir kad, esą, jokiu būdu negalima 
atiduoti merginos likimo valiai ir sodinti į vieną valtį su biau- 
riais olandų žvejais. Ir aš taip maniau. Pasikvietęs šturmaną, 
susitariau su juo, kad jis pasiųstų mano skrynias į Leideną 
tuo adresu, kurį žinoiau. Paskui pamojau žvejams. 

— Aš plauksiu į krantą su jaunąja ledi, kapitone Sengai,— 
pasakiau.— Man nesvarbu, kokiu keliu vykti į Leideną. 

Taip taręs šokau į valtį, bet nesugebėjau to padaryti itin 
grakščiai, ir kartu su abiem žvejais išsitiesiau valties dugne. 

Iš valties viskas atrodė dar baisiau, negu iš laivo. Nuolat 
nirdamas ir kildamas, jis stūksojo aukštai viršum mūsų ir 
kiekvieną akimirką galėjo mus sutraiškyti. Ėmiau galvoti, kad 
kvailai padariau, nes Katriona negalės nusileisti pas mane 
į valtį, ir aš vienas turėsiu išlipti į Helvuto krantą, nesitikė- 
damas kito atpildo, tik išsvajotų Džeimso Moro glėbesčiavi- 
mų. Bet, matyt, mano buvo neatsižvelgta į merginos drąsą. 
Ji matė, kaip aš šokau, ir nors nežinia, kas dėjosi: jos širdy, 
veide nebuvo nė šešėlio abejonės. Aišku, ji nenorėjo nusileisti 
draugui, kurio buvo atsižadėjusi! Laikydamasi lyno, ji užšoko 
ant falšborto. Šokti pasidarė dar pavojingiau, nes vėjas išpūtė 
sijonus ir parodė mums jos kojines kiek aukštėliau, negu de- 

rėjo. Ji negaišo nė akimirkos, ir jei kas nors būtų užsigeidęs jai 
sukliudyti, nebūtų suskubęs. Aš stovėjau valtyje, išskėtęs ran- 
kas. Laivas pasidavė į mus, o valtis priartėjo prie pat laivo, 
ir Katriona šoko. Laimė, kad sugavau ją ir, žvejų prilaikomas, 
nepargriuvau. Valandėlę ji tvirtai laikėsi manęs, giliai ir greitai 
alsuodama; tebesilaikė ir tada, kai vairininkas mus pasodino, ir, 
kapitonui Sengui, laivo ekipažui ir keleiviams plojant ir gar- 
siai atsisveikinant, mūsų valtis pasuko į krantą. 

Vos atsikvošėjusi Katriona, žodžio netardama, .atitraukė ran- 
kas. Aš taip pat tylėjau. Vėjo švilpesys ir bangų gausmas vis 
tiek būtų mus nustelbę. Nors irklininkai darbavosi spėriai, plau- 
kėme lėtai, tad kol mes pasiekėme uostą, „Rožė“ suskubo pa- 
kelti inkarą ir nuplaukti. 

Vos spėjome atsidurti ramiame vandenyje, valties šei- 
mininkas biauriu olandišku įpročiu sustabdė valtį ir pareika- 
lavo užsimokėti po du guldenus už kiekvieną (maždaug po 
tris keturis anglų šilingus) Katriona labai susijaudinusi ėmė 
garsiai šaukti, kad kapitonas Sengas jai sakęs, jog už kiekvie- 
ną keleivį reikią mokėti tik po vieną šilingą. „Nejaugi jūs 
manote, kad aš sėsiu į valtį, nepasiklaususi pirma, kiek reikės 
mokėti?“ — piktinosi ji. Valties savininkas taip pat šaukė žar- 
gonu, kuriame keiksmai buvo angliški, o visi kiti žodžiai olan- 
diški. Pagaliau, pamatęs, kad ji tuoj tuoj pravirks, patyliukais 
įdėjau nevidonui į delną šešis šilingus, ir tik tada Jis teikėsi 
paimti iš jos tą vieną šilingą. Jaučiausi užsigavęs ir susigėdęs. 
Man patinka taupūs žmonės, bet argi verta buvo taip karš- 
čiuotis? Kai valtis vėl ėmė plaukti į krantą, aš gana šaltai 
pasiteiravau, kur ji susitarusi susitikti su savo tėvu. 

— Apie jį reikia teirautis kažkokio doro škotų pirklio Spro- 
to namuose, — pasakė ji ir paskui vienu kvapu išrėžė:— Aš no- 
riu širdingai jums padėkoti, jūs buvote man geras draugas. 

— Turėsime tam pakankamai laiko, kai atiduosiu jus į tėvo 
rankas,— pasakiau, nė neįtardamas, kiek mano žodžiuose tie- 
sos.— O jam papasakosiu, kokią jis turi paklusnią dukterį. 

— O, aš nemanau, kad mane galima būtų vadinti paklus- 
nia!-—- sušuko ji graudulingu balsu.— Širdy aš nebuvau jam iš- 
tikima. 

— Bet, man rodos, kad nedaugelis ryžtųsi tokiam šuoliui tik 
dėl to, kad išpildytų tėvo įsakymą,— pasakiau. 

— Nebenoriu, kad jūs taip apie mane galvotumėte!-— vėl su- 
šuko ji.— Argi aš galėjau pasilikti laive po to, kai jūs jau 
buvote valtyje? Be to, turėjau ir kitų priežasčių. — Ir ji nu- 
kaitusiu veidu prisipažino man esanti be pinigų. 

--— Dieve mano!— sušukau, — kas per beprotiška mintis išsiųs- 
ti jus į Europą su tuščia pinigine! Tai stačiai neleistina! 

—- Jūs užmirštate, kad mano tėvas, Džeimsas Moras, netur- 
tingas,—- pasakė ji.— Jis įstatymo persekiojamas tremtinys. 

— Bet aš manau, kad ne visi jūsų draugai yra įstatymo per- 
sekiojami tremtiniai!— atšoviau— Ar gerai jūs pasielgėte su 
tais, kurie jumis rūpinosi? Ar gerai pasielgėte su manimi ir 
mis Grant, kuri patarė jums vykti ir išeitų iš proto, jei sužinotų 
apie tai? O Gregorai, su kuriais gyvenote ir kurie taip jus 
mylėjo? Dar laimė, kad patekote į mano rankas! Įsivaizduokite, 
kad jūsų tėvo atsiliktinai čia nebūtų, — ką jūs darytumėte vienui 
viena svetimoje šalyje? Tik pagalvojus apie tai, man baugu 
darosi. 

— Aš visiems jiems pamelavau,— atsakė ji.— Visiems pa- 
sakiau, kad turiu daug pinigų. Ir jai taip pasakiau. Negalėjau 
žeminti Džeimso Moro jų akyse! 

Katriona būtų ne tik pažeminusi, bet ir visai tėvo garbę nu- 
plėšusi, nes vėliau sužinojau, kad tą melą sugalvojo tėvas, 
o ne duktė, ir mergina turėjo paremti jį, gelbėdama tėvo re- 
putaciją. Bet tuo metu aš to nežinojau, ir mintis, kad ji ne- 
turtinga ir jai grėsė pavojus, nežmoniškai mane jaudino. 

— Nieko sau,—- pasakiau, — vis dėlto reikėjo būti išmintin- 
gesnei. 

Jos bagažą laikinai palikau pakrantės viešbutyje, kur neseniai 
išmokta prancūzų kalba paklausiau Sproto adreso. Jo namai 
buvo netoliese, ir mes leidomės pas jį. Ėjome ir įdėmiai žvalgė- 
mės aplinkui. Škotams čia tikrai daug kas turėjo kelti nusi- 
stebėjimą: kanalai, medžiai, gražių raudonų plytų namai su 
žydro Marmuro laipteliais ir suolais prie kiekvienų durų. Mies- 
tas buvo toks švarus, kad gali sėsti tiesiai ant grindinio ir pie- 
tauti. Sprotas buvo namie ir sėdėjo prie sąskaitybos knygos 
žemoje, labai jaukioje ir švarioje svetainėje žemomis lubomis, 
nustatytoje porcelianu ir paveikslais. Ant stalo stovėjo gaublys 
vario rėmuose. Sprotas buvo stambus, sveikas, raudonskruostis 
vyriškis, bet aš išsyk nusprendžiau, jog tai sukčius. Jis sutiko 
mus šaltai ir net nepasiūlė sėstis. 

— Ar Džeimsas Moras Makgregoras dabar Helvute, sere?— 
paklausiau. 

— Nepažįstu tokio,— atsakė jis nekantriai. 

— Jeigu jūs norite, kad kalbėčiau aiškiau,— pasakiau,— tai 
aš klausiu, kur mes Helvute galime rasti Džeimsą Dramondą, 
arba Makgregorą, arba Džeimsą Morą, buvusį Inveronachilio 
nuomotoją? 

— Sere,— atsakė jis,— jeigu tas jūsų Džeimsas Moras būtų 
pragare, aš labai dėl to džiaugčiausi. 

— Šita jaunoji ledi jo duktė, sere,— pasakiau.— Jūs, tur būt, 
sutiksite, kad, jai girdint, ne itin mandagu taip nepagarbiai 
kalbėti apie Džeimsą Morą. 

— Aš nieko bendro neturiu nei su ja, nei su juo, nei su 
jumis!— užriko jis garsiai. 

— Leiskite jums pasakyti, misteri Sprotai,— pasakiau, — kad 
šita jaunoji ledi atplaukė iš Škotijos susitikti su tėvu, ir per 
kažkokį nesusipratimą jai buvo duotas jūsų adresas. Gal įvy- 
ko klaida, bet man rodos, kad mus abu — jus ir mane, atsi- 
tiktinį jos bendrakeleivį — tai rimtai įpareigoja pagelbėti mū- 
sų tautietei. 

— Iš proto norit mane išvesti?— sušuko jis.— Sakau, kad 
nieko nežinau ir dar mažiau noriu žinoti apie jį ir jo padermę. 
Tas žmogus man prasiskolinęs. 

— Labai galimas daiktas, sere,— pasakiau, įpykęs dabar smar- 
kiau, negu jis pats.— Užtat aš jums nieko neskolingas. Aš glo- 
boju jaunąją ledi. Esu visai nepratęs prie tokių manierų ir 
suvis nežadu su jomis taikstytis. 

Tai sakydamas paėjau porą žingsnių jo stalo link, negalvo- 
damas labai, ką darau, bet visai atsitiktinai kaip tik tai jį pa- 
veikė. Kraujas atslūgo iš sveiko jo veido. 

— Dėl dievo meilės, nebūkite toks nekantrus, sere,— sušuko 
jis.— Aš visai nenorėjau jūsų įžeisti. Ar žinote, sere, aš juk 
esu labai geraširdis, doras, linksmas žmogus: loju, bet nesi- 
kandžioju. Iš mano žodžių galėjote susidaryti vaizdą, kad esu 
baisiausiai piktas, bet taip nėra. Sendis Sprotas širdyje geras 
vyras! Negalite įsivaizduoti, kiek nemalonumų ir širdgėlos su- 
teikė man tas Žmogus. 

— Puiku, sere!-— tariau.— Tokiu atveju pasinaudosiu jūsų ge- 
rumu ir paklausiu, kada paskutinį kartą jūs ką nors girdėjotė 
apie misterį Dramondą? 

— Džiaugiuosi, jums patarhaudamas, sere,— atsakė jis.— Kai 
dėl jaunosios ledi — lenkiuosi prieš ją ligi žemės, — tai jis, tur 
būt, visiškai ją pamiršo. Matote, tą žmogų aš pažįstu, per jį 
ne kartą esu netekęs krūvos pinigų. Jis galvoja tik apie save. 
Jeigu jis gali prisikimšti pilvą, jam ne galvoj nei klanas, nei 
laivas, nei jo duktė, nei jo kompanionas. Nes aš tam tikra 
prasme galiu vadintis jo kompanionu. Mat, mes abudu 
varome vieną biznį, kuris gali brangiai kaštuoti Sendžiui Spro- 
tui. Nors tas žmogus, atseit, mano kompanionas, bet, duodu žo- 
dį: aš nežinau, kur jis. Gal jis sugrįžo į Helvutą šįryt, o gal 
jau kiaurus metus čia gyvena. Niekas manęs nenustebins, ne- 
bent jeigu jis sugrąžins man pinigus. Matote, kokie mudviejų 
santykiai. Dabar suprasite, kodėl aš nenoriu nieko bendro tu- 
rėti su jaunąja ledi, kaip jūs vadinate ją. Bet aišku, ji negali 
čia pasilikti. Aš vienišas žmogus, sere! Jei priimčiau ją, tas 
kipšas sugrįžęs, ko gero, priverstų mane ją vesti. 

— Gana,— tariau.— Aš nuvešiu jaunąją ledi pas geresnius 
draugus. Duokite man plunksną, rašalo ir popieriaus. Aš palik- 
siu savo įgaliotinio Leidene adresą. Misteris Dramondas galės 
sužinoti iš manęs, kur jam ieškoti savo dukters. 

Aš parašiau laiškutį, įdėjau į voką ir užantspaudavau. Per 
tą laiką Sprotas pats pasisiūlė pasirūpinti Katrionos bagažu ir 
net pasiuntė į viešbutį pasiuntinį atgabenti jį Aš sumokėjau 
iš anksto jam kelis dolerius, ir jis man davė pakvitavimą. 

Paskui aš pasiūliau Katrionai ranką, ir mes palikome to stor- 
žievio namus. Katriona per visą tą laiką neištarė nė žodžio, 
leidusi man už ją spręsti ir kalbėti. O aš stengiausi net žvilgs- 
niu jos netrikdyti — nors mano širdis degė gėda ir pykčiu, lai- 
kiau savo pareiga neišsiduoti. 

— O dabar, — pasakiau, — eime į tą patį viešbutį, kur galima 
susikalbėti prancūziškai. Ten papietausim ir pasiteirausim, ka- 
da išvyksta diližanas į Roterdamą. Aš nenurimsiu tol, kol jūs 
vėl nebūsite mis Džebi globoje. 

— Manau, kad mums taip ir teks padaryti, — sutiko Katrio- 
na,— nors mis Džebi patenkinta nebus. Turiu jums dar kartą 
priminti, kad mano piniginėje iš viso šilingas ir trys pus- 
pensiai. 

— O aš turiu dar kartą jums priminti. — pasakiau, — kad, dė- 
kui dievui, aš su jumis. 

— Aš visą laiką tik apie tai ir galvoju. Apie ką kita galė- 
čiau galvoti?— atsakė ši, ir, kaip man pasirodė, kiek smarkiau 
atsirėmė į mano ranką.— Jūs ištikimiausias draugas. 


XXIII. KLAJONĖS PO OLANDIJĄ 


Diližanas, panašus į ilgą vagoną, pristatytą suolų, po ketu- 
rių valandų nugabeno mus į garsųjį Roterdamą. Kol atvažia- 
vome, jau sutemo, bet gatvės buvo gerai apšviestos ir pil- 
nos keistų svetimšalių: ilgabarzdžių žydų, negrų ir daugybės 
moterų, labai ryškiai apsirengusių ir stvarstančių jūreivius už 
rankovių. Nuo triukšmo ir kalbų mums apsvaigo galva, bet už- 
vis netikėčiausia buvo tai, kad mes, atrodo, stebinome tuos 
svetimšalius ne mažiau, negu jie mus. Rūpindamasis, kad ne- 
nukentėtų mudviejų orumas, stengiausi nutaisyti kuo abejin- 
gesnį veidą. O iš tiesų jaučiausi pasimetęs kaip avis, ir širdis 
nerimastingai plakė krūtinėje. Vieną ar du kartus paklausiau, 
kur uostąs ir kur stovi „Rožė“, bet, tur būt, susidūriau su žmo- 
nėmis, kalbančiais tik olandiškai, arba jie nesuprato mano 
prancūzų kalbos. Ant muomonės pasukę į kažkokią gatvę, išvy- 
dome visą eilę ryškiai apšviestų namų, kurių durys ir langai 
buvo aplipę išsidažiusiomis moterimis. Jos traukė mus per dan- 
tį, stumdė iš abiejų pusių, ir aš džiaugiausi, kad mes nieko 
nesuprantame olandiškai. Kiek vėliau išėjome į atvirą vietą 
netoli uosto. 

— Dabar surasime „Rožę“!— sušukau, išvydęs laivų stie- 
bus.— Eime čionai, palei krantą. Tikriausiai sutiksime ką nors, 
kas kalba angliškai, o gal atsitiktinai prieisime laivą, kurio 
mums reikia, 

Nors taip ir nebuvo, bet mums vis tiek pasisekė: apie de- 
vintą valandą vakaro susidūrėme su kapitonu Sengu. Jis pasa- 
kė, kad jie labai greitai atplaukę į Roterdamą, nes visą laiką 
iki uosto pūtęs stiprus vėjas. Tad visi laivo keleiviai jau susku- 
bę išsiskirstyti kas sau. Nebuvo prasmės vytis Džebių į Aukš- 
futinę Vokietiją, o čia mes neturėjome daugiau pažįstamų, tik 
kapitoną Sengą. Juo maloniau mums buvo, kad jis pasirodė 
esąs labai širdingas ir. pasiruošęs mums padėti. Jis tvirtino, kad 
labai nesunku esą čia rasti kokią padorią pirklių šeimą, kur 
Katriona galėtų prisiglausti, kol „Rožė“ pasikraus, ir pareiškė, 


359 


kad jis su pasitenkinimu veltui nuvešiąs ją tada į Litą ir prista- 
tysiąs misteriui Gregorui. Paskui jis nusivedė mus į smuklę, 
kur gavome labai lauktą ir trokštamą vakarienę. Aš sakiau, 
kad kapitonas buvo labai nuoširdus, bet mane labai nustebino, 
kad jis pasirodė dar ir labai triukšmingas. Greitai pama- 
tėme, kodėl. Sėdęs už stalo, jis paprašė reinvynio, gėrė labai 
daug ir netrukus visai apgirto. Kaip didžiuma sunkų darbą dir- 
bančių žmonių tokiais atvejais, jis prarado ir tą nedidelę gero 
išauklėjimo dalį, kurią šiaip turėjo. Jis ėmė taip skandalingai, 
nemandagiai šaipytis iš jaunosios ledi, blevyzgodamas, kaip ji 
atrodžiusi, šokdama į valtį, kad man beliko kuo greičiau ją 
išvesti. 

Eidama iš smuklės, ji smarkiai prisiglaudė prie manęs. 

— Išveskite mane, Deividai,— sakė ji — Noriu, kad jūs ma- 
ne globotumėte. Jūsų aš nebijau. 

— Ir nėra ko manęs bijoti, mažasis mano bičiuli!— sušukau, 
sugraudintas jos ašarų. 

— Kur jūs mane vesite?— tebekalbėjo ji. — Tik nepalikite ma- 
nęs, niekad nepalikite. 

— Tikrai; kur aš jus vesiu?— pasakiau, sulėtinęs žingsnius, 
nes apie tai nė nebuvau pagalvojęs.— Reikia sustoti ir viską 
apsvarstyti. Bet jūsų aš nepaliksiu, Katriona. Tegul dievas vi- 
sai nusigręžia nuo manęs, jei aš paliksiu jus arba įžeisiu. 

Užuot atsakiusi, ji dar labiau prisiglaudė. 

— Čia,— pasakiau — visų ramiausia vieta šiame triukšmin- 
game kaip avilys mieste. Sėskime po šiuo medžiu- ir sugal- 
vosime/ ką daryti. 

Tas medis (vargu ar aš jį kada pamiršiu) stovėjo visai pa- 
krantėje. Nors naktis buvo tamsi, bet namuose ir visai čia 
pat, tykiuose laivuose, švietė žiburiai; iš vienos pusės šviesiai 
žėravo miestas, iš ten sklido daugybės vaikščiojančių ir besi- 
kalbančių žmonių gaudesys; iš kitos buvo tamsu, ir vanduo 
tyliai pliuškeno į krantą. Aš patiesiau ant statybai atgabento 
akmens apsiaustą ir pasodinau merginą. Ji vis dar laikėsi 
manęs, drebėjo, kapitono įžeista, bet aš norėjau viską ramiai 
apgalvoti ir, išsivadavęs iš jos rankų, ėmiau greitu žingsniu 
vaikščioti prieš ją šen ir ten, įtempęs smegenis, kad sugalvo- 
čiau kokią nors išeitį. Šitaip bergždžiai kamuodamasis, staiga 
atsiminiau, kad, beskubėdami išeiti iš smuklės, mudu užmiršome 
užsimokėti, tad tą dabar teks padaryti kapitonui Sengui. Garsiai 

nusijuokiau, tardamas, kad jis pelnytai nubaustas, ir tuo pat 
metu instinktyviai įkišau ranką į kišenę, kur buvo mano pi- 
nigų maišelis. Jis buvo dingęs. Matyt, jį nukniaukė besistum- 
dydamos skersgatvyje tos moterys. 

— Tur būt, jau sugalvojote ką nors?— paklausė Katriona, 
pamačiusi, kad aš sustojau. 

Sunki padėtis, į kurią mes pakliuvome, ūmai praskaidrino 
man galvą, ir tarsi pro padidinamąjį stiklą aš pamačiau, kad 
mums nebėra ko rinktis. Aš neturėjau nė penso, bet kišenėje 
buvo laiškas Leideno pirkliui, o nusigauti iki Leideno galėjo- 
me tik pėsčiomis. 

— Katriona,— pasakiau, — aš žinau, kad jūs drąsi, ir manau, 
kad taipogi stipri. Kaip jums atrodo, ar galėtumėte nueiti tris- 
dešimt kilometrų lygiu keliu? (Paskui pasirodė, kad atstumas 
buvo visu trečdaliu trumpesnis, bet tada aš to nežinojau). 

— Deividai,— atsakė ji,— jei jūs būsite su manimi, aš eisiu, 
kur reikia, ir darysiu viską, ką norite. Mano drąsa palūžo. Tik 
nepalikite manęs vienos šiame baisiame krašte, ir aš pasiryžu- 
si viską padaryti. 

— Ar galite eiti kiaurą naktį? — paklausiau. 

— Darysiu viską, ką tik įsakysite,— atsakė ji, —ir niekad ne- 
klausiu kodėl. Aš buvau netikusi, nedėkinga mergiotė, bet da- 
bar būsiu pati paklusniausia! Aš manau, kad mis Barbara Grant 
geriausia ledi pasaulyje, — pridūrė ji,— ir, šiaip ar taip, nema- 
tau, dėl ko ji galėtų jums priekaištauti. 

Visa tai man buvo taip pat nesuprantama, kaip graikų arba 
hebrajų kalba, bet dabar aš turėjau didesnių rūpesčių,'+0 /visų 
svarbiausia — kaip išsigauti iš šito miesto ir pakliūti į Leideno 
kelią. Tai buvo sunkus uždavinys, ir mes jį išsprendėme tik 
antrą valandą nakties. Naktis buvo ūkanota. Kai palikome už- 
pakaly savęs namus, danguje nebuvo nei mėnulio, nei žvaigž- 
džių, tik šviesi kelio juosta, ir juodi medžiai abipus. Be to, 
eiti buvo labai sunku: naktį šalveno, ir plentas virto nesi- 
baigiančia čiuožykla. 

— Na, Katriona,— tariau— dabar mes panašūs į princą ir 
princesę iš jūsų stebuklingųjų Kalnuotosios Škotijos pasakų. 
Greitai mes išvysime „Septynias kalvas, septynis slėnius, sep- 
tynias pelkes.“ 

Ji nuolatos įpindavo šiuos žodžius į savo pasakas. 

=— O,— pasakė ji,— čia.nėra nei slėnių, nei kalvų! Nors aš 
neneigsiu, kad medžiai ir lygumos čia gražūs, bet mūsų tė- 
vynė kur kas gražesnė. 

— Norėčiau, kad taip galima būtų pasakyti ir apie mūsų 
tėvynainius, — atsakiau, prisiminęs Sprotą, Sengą ir pagaliau 
patį Džeimsą Morą. 

— Aš niekad nepeikčiau savo draugo gimtinės, — pasakė ji 
taip reikšmingai, kad man atrodė, lyg regėčiau tamsoje jos 
žvilgsnį. | 

Man užėmė kvapą, ir aš vos neparkritau ant ledo. 

—- Nežinau, ką jūs galvojate, Katriona,— pasakiau kiek at- 
sipeikėjęs,— bet ši diena vis dėlto pati gražiausia mano gyve- 
nime! Man gėda sakyti: juk jums teko pakelti tiek nemalo- 
numų ir skriaudų, bet man ji tikrai buvo laiminga diena. 

— Taip, graži buvo diena, nes jūs parodėte. man tiek mei- 
lės, — pasakė ji. 

— Ir vis dėlto man sąžinė neleidžia jaustis laimingu, — kalbė- 
jau toliau,— kai jums tamsią naktį tenka eiti šituo dyku vieš- 
keliu. 

— Kurgi aš kitur galėčiau eiti?— sušuko ji. — Man visų sau- 
giausia su jumis. 

— Vadinasi, jūs jau atleidote man?— paklausiau. 

— Tai aš turėčiau melsti jūsų atleidimo, ir jeigu atleisite 
man, prašyčiau niekada nebepriminti tų kelių paskutiniųjų die- 
nų, — sušuko ji — Mano širdis jaučia jums tik padėką, nieko 
daugiau. Bet aš noriu būti nuoširdi, — pridūrė ji netikėtai, — jai 
aš niekad neatleisiu. 

— Jūs vėl kalbate apie mis Grant?— paklausiau.— Betgi jūs 
sakėte, kad ji geriausia ledi pasaulyje. 

— Taip ir yra,— atsakė Katriona.— Bet vis tiek aš niekad 
jai neatleisiu. Niekad, niekad, ir nebekalbėkite man apie ją. 

— Na,— pasakiau, — tai pranoksta viską, ką man kada teko 
girdėti. Stebiuosi, kaip jūs galite taip vaikiškai aikštytis. Juk 
ta jaunoji ledi buvo mums abiem geriausias draugas, ji iš- 
mokė mus, kaip rengtis ir elgtis. Kiekvienas, kuris pažinojo 
mus anksčiau, sutiktų su tuo, pamatęs mus dabar. 

Katriona ryžtingai sustojo vidury plento. 

— Klausykite, tarė ji, — jeigu jūs dar' kalbėsite apie ją, tai 
aš grįžtu į miestą, ir tebūnie, kas lemta. Arba jau būkite toks 
malonus ir kalbėkite apie ką nors kita. 

Aš visiškai nežinojau, ką daryti, bet laiku atsiminiau, kad jai 

reikėjo mano pagalbos, kad ji buvo silpnesnė būtybė, mažneė 
vaikas, ir kad aš turiu būti išmintingesnis. 
“ — Brangioji mano,— pasakiau — jūs mane visai išmušėt iš 
vėžių, bet, apsaugok viešpatie, jeigu aš kada taip su jumis 
pasielgčiau. Kai dėl kalbų apie mis Grant, ne taip jau labai 
aš jų geidžių, ir, man rodos, jūs pati ėmėte kalbėti apie ją. 
Su jumis nesutikdamas, aš norėjau vien gero jums, nes neap- 
kenčiu neteisybės. Aš nenoriu, kad jūs neturėtumėte nė kiek 
ambicijos ir moteriško drovumo; visa tai yra gerai, bet reikia 
žinoti saiką. 

— Užbaigėte?— paklausė ji. 

--— Užbaigiau,— atsakiau. 

— Na ir puikų,— pasakė ji, ir mes ėjome toliau, tik dabar 
jau tylėdami. 

Nejauku buvo eiti visiškoje tamsoje, regint tik šešėlius ir 
girdint tik savo žingsnius. Iš pradžių, manau, mes jautėme savo 
širdyse kits kitam „priešiškumą, bet tamsa, šaltis ir tyla, ret- 
karčiais sutrikdoma tik gaidžių giedojimo ir šuns lojimo, galu- 
tinai įveikė mūsų ambicijas. Dabar aš jau su džiaugsmu bū- 
čiau pasinaudojęs kiekviena tinkama dingstimi, kad galėčiau 
užmegzti kalbą. 

Prieš auštant nukrapnojo šiltas lietutis ir ištirpdė visą leduką 
po kojų. Aš norėjau uždėti savo apsiaustą Katrionai ant pečių, 
bet ji gana nepakančiai liepė pasilaikyti jį sau. 

— Nė nemanau,— atšoviau.— Aš juk stambus, sveikas vai- 
kinas, regėjęs visokių orų, o jūs švelni, gležna mergina! Bran- 
gioji, jūs juk nenorėsite, kad aš raudonuočiau iš gėdos? 

Ji neprieštaraudama leido apsiaučiama. Kad buvo tamsu, va- 
landėlę palaikiau savo ranką jai ant peties — buvau beveik ją 
apkabinęs. 

— Būkite pakantesnė savo draugui, — pasakiau. 

Man atrodė, kad ji vos vos prisiglaudė prie mano krūtinės, 
beje, gal būt, aš tik įsivajzdavau. 

— Jūs be galo geras,— pasakė Katriona. 

Mes vėl ėjome tylėdami, bet dabar viskas buvo kitaip. Lai- 
mė įsiliepsnojo mano širdy kaip didžiulė židinio ugnis. 

Dienai neišaušus, lietus praėjo. Darganotas rytas užklupo mus 
prie Delfto. Glaustašoniai raudonų čerpių stogai gražiai šmėkš- 
čiojo palei kanalus. Tarnaitės plovė ir gramdė grindinio akme- 

nis. Iš šimtų virtuvių kilo dūmas, ir aš tuoj pajutau, kad metas 
ir mums baigti savo pasninką. 

— Katriona,— tariau,— rodos, jūs dar turite šilingą ir tris 
puspensius? 

— Jums reikia jų?— paklausė ji, duodama man piniginę.— 
Ak, kad ten būtų kokie penki svarai! Kam jų reikia? 

— O ko mes ėjome kiaurą naktį pėsti, lyg du elgetos?— pa- 
klausiau.— Todėl, kad tame nelemtame Roterdame pavogė man 
maišelį su visais mano. pinigais. Galiu tai dabar pasakyti, nes 
manau, kad blogiausia jau liko praeityje, bet vis dėlto mu- 
dviem dar lieka geras kelio galas, kol pasieksime tą vietą, 
kur aš galėsiu gauti pinigų. Ir jeigu jūs dabar nenupirksite 
gabaliuko duonos, turėsiu eiti alkanas. 

Ji pažvelgė į mane plačiai atvertomis akimis. Išaušusios die- 
nos šviesoje buvo matyti, kaip ji pablyško iš nuovargio. Man 
širdį sugniaužė, 0 ji garsiai nusijuokė. 

— Tai kankynė! Vadinasi, mes dabar abu elgetos? — sušuko 
ji. — Jūs taip pat? O, aš tik apie tai ir svajojau! Džiaugiuosi, 
galėdama pavaišinti jus pusryčiais. Galėčiau net šokti, kad už- 
dirbčiau jums duonai! Manau, kad čia jie nėra matę škotų šokių 
ir mielai mokėtų už įdomų reginį. 

Aš buvau pasiryžęs ją išbučiuoti už tuos žodžius. Vyrai visad 
užsiliepsnoja, akis į akį susidūrę su moters narsa. 

Iš kaimietės, ką tik atvažiavusios į miestą, nusipirkome piėno, 
o iš kepėjo — nuostabios, karštos, gardžiai kvepiančios duonos, 
kurią eidami ir suvalgėme. Nuo Delito iki Hagos lygiai pen- 
kios mylios. Palei kelią auga medžiai. Iš vienos: pusės — kana- 
-las, iš kitos — puikios ganyklos. Tikrai, eiti buvo vienas ma- 
lonumas. 

— O dabar, Deivi, — paklausė ji, — pasakykite, ką jūs galvo- 
jate daryti su manimiė 

— „Šitai reikia nuspręsti,— atsakiau, — ir juo greičiau, juo ge- 
riau. Leidene aš gausiu pinigų — dėl to esu ramus. Tiktai kur 
jus įkurdinti, kol atvažiuos tėvas, štai keblumas. Vakar vakare 
man pasirodė, kad jūs nenorite skirtis su manimi? 

— Ne tik pasirodė!— sušuko ji. 

— Jūs labai jauna,— kalbėjau toliau,— na ir aš dar vaikė- 
zas. Šitai viską ir gadina. Ką mums daryti? Gal sutiktumėte su- 
vaidinti seserį? 

— O kodėl nesutikčiau?— paklausė ji.— Jei tik jūs taip no- 
rite. 

— Norėčiau, kad tai būtų tiesa!— sušukau.— Būčiau laimin- 
gas, turėdamas tokią seserį. Betgi visa bėda, kad jūs — Katrio- 
na Dramond. 

— O dabar aš būsiu Katriona Belfur,— pasakė ji — Kas ži- 
nos? Čia mes svetimi. 

— Na, jeigu jūs taip sakote, tebūnie, — sutikau.— Bet prisipa- 
žįstuų, kad tai mane labai neramina. Nenorėčiau duoti jums 
blogo patarimo. 

— Deividai, be jūsų, aš neturiu čia nė vieno draugo. 

— Blogiausia, kad aš pernelyg jaunas, kad būčiau jūsų 
draugas, — atsakiau.— Pernelyg jaunas, kad jums patarinėčiau, 
o jūs — kad klausytumėte mano patarimų. Kol kas nematau ki- 
tos išeities, bet mano pareiga įspėti jus. 

— Neturiu iš ko rinktis — pasakė ji. — Mano tėvas, Džeimsas 
Moras, negražiai pasielgė su manimi, ir jau ne pirmą kartą. Aš 
prieš savo valią kritau jums po kojų kaip miltų maišas ir 
dabar turiu jums visame kame paklusti. Jeigu imate mahe su 


savimi, gerai. Jei ne...—Ji atsisuko ir palietė ranka mano 
alkūnę.— Deividai, aš bijau,— pasakė. 
— Aš turiu jus įspėti. ..— pradėjau, bet atsiminiau, kad pi- 


nigus turiu aš ir kad“ negalima pasirodyti jai perdaug šykš- 
čiam.— Katriona,— pasakiau, — supraskite mane teisingai, aš sten- 
giuosi atlikti savo pareigą jums! Aš vykau į svetimą miestą 
gyventi ir studijuoti jame vienui vienas, ir staiga toks laimin- 
gas atvejis: jūs nors trumpam galite apsigyventi drauge su ma- 
nimi ir būti lyg ir mano seserimi. Ar galite suprasti, brangioji, 
kaip aš džiaugčiausi, turėdamas jus pas save? 

— Na, aš būsiu pas jus,— pasakė ji — Vadinasi, nutarta. 

Žinau, kad turėjau kalbėti aiškiau. Žinau, kad mano sąžinę 
sutepė dėmė, už kurią man, laimė, neteko pernelyg brangiai 
mokėti. Bet aš prisiminiau, kaip jos drovumas buvo užgautas, 
Barbarai laiške tik paminėjus pabučiavimą. Dabar, kai ji pri- 
klausė nuo manęs, pristigo drąsos. Be to, tikrai nemačiau kito 
galimo būdo ją apgyvendinti, o pagunda buvo labai jau didelė. 

Praėjus: Hagą, Katriona ėmė šlubčioti ir sunkiai eiti. Du kar- 
tus turėjo ilsėtis ir vis atsiprašinėjo, vadindama save Škotijos 
gėda ir mano našta. Tiesa, ji turėjo pasiteisinimą,— ji nepra- 
tusi vaikščioti apsiavusi. Pasiūliau jai nusimauti batelius ir ko- 

jines ir eiti basomis. Bet ji aiškino, kad šitam krašte moterys 
net tokiais vieškeliais eina apsiavusios. 

— Aš negaliu daryti gėdos savo broliui, — pasakė ji links- 
mai, nors veidas bylojo apie nuovargį. 

Kai pagaliau pasiekėme miestą, Katrioną palikau sode, kur 
knibždėte knibždėjo altanų ir alėjų, pabarstytų smėliu, o pats 
patraukiau ieškoti savo įgaliotinio. Suradęs pasinaudojau kre- 
ditu ir paprašiau jį rekomenduoti man tinkamą, ramų butą. 
Aš pasakiau jam, jog kol mano bagažas dar neatėjęs, namų 
šeimininkai, tikriausiai, pareikalaus, kad kas nors už mane 
garantuotų; be to, pareiškiau, jog man reikės dviejų kambarių, 
nes mano sesuo kol kas gyvens su manimi. Visa tai skambėjo 
labai įtikinamai, bet visa bėda, kad misteris Belfuras rekomen- 
daciniame savo laiške nors ir pranešė apie mane daug smulk- 
menų, bet nė žodžiu neužsiminė apie jokią seserį. Mačiau, kad 
olandui tai pasirodė įtartina. Žvelgdamas į mane pro didžiulių 
akinių viršų,— jis buvo silpnas, paliegęs žmogus, primenantis 
ligotą triušį, — įgaliotinis ėmė atkakliai mane kamantinėti. 

Aš mejuokais išsigandau. Kas bus, jei jis patikės mano pa- 
sakojimu, galvojau, pakvies mano seserį pas save, ir aš ją 
turėsiu atsivesti? Nelengva +ada man bus išnarplioti tą kamuolį, 
ir gali atsitikti, kad galų gale mudu su Katriona pateksime 
į negarbingą padėtį. Ir aš jau pasakojau apie keistą savo sesers 
charakterį: ji tokia drovi ir taip bijosi susitikti su svetimais 
žmonėmis, kad palikau ją vieną miesto sode. Paskui, jau kartą 
pradėjęs meluoti, turėjau, kaip visad būna, grimzti į tą melą 
giliau, negu reikėjo, ir pripaisčiau visiškai nereikalingų smulk- 
menų apie mis Belfur silpną sveikatą ir vienišą vaikystę. Taip 
įsismaginęs, staiga susigėdau ir smarkiai išraudau. 

Senuko apgauti man nepavyko, ir jis norėjo kuo greičiau 
manimi atsikratyti. Bet jis buvo sumanus žmogus ir suprato, 
kad, kaip aš besielgčiau, pinigai mano geri. Jis maloniai pa- 
vedė man savo sūnų, kuris turėjo mus palydėti ir padėti įsi- 
kurti. Teko supažindinti jį su Katriona. Vargšelė buvo spėjusi 
pailsėti, tad jautėsi daug geriau ir elgėsi nepriekaištingai: pa- 
ėmė mane už parankės ir pavadino broliu kur kas labiau ne- 
sivaržydama, kaip aš ją seserimi. Bet gražiausia buvo tai, kad, 
norėdama padėti man, Katriona buvo labai maloni olandui, ir 
savaime piršosi mintis, kad mis Belfur jau pernelyg ūmai pa- 
sidarė nedrovi. Be to, mūsų tartis labai skyrėsi. Aš kalbėjau 

aiškia Žemumų tarme, o ji — kaip visi kalniečiai, nors ir su 
anglišku akcentu, kuris tačiau buvo daug mielesnis ausiai, negu 
tikroji anglų kalba. Be to, anglų gramatikos žinove jos nebū- 
tum pavadinęs. Ir dar, mes buvome stulbinamai nepanašūs į bro- 
lį ir seserį. Tačiau jaunasis olandas buvo tikras kietagalvis ir 
toks nejaūtrus, kad nė nepastebėjo jos meilumo. Vien už tai 
pajutau jam panieką. Vos susiradome pastogę, jis paliko mudu, 
ir tai buvo didžiausia jo paslauga. 


XXIV. SMULKI DAKTARO HEINEKCIJAUS KNYGOS ISTORIJA 


Mūsų susirastas butas buvo viršutiniame prie kanalo stovin- 
čio namo aukšte. Turėjome du pereinamus kambarius ir kiek- 
viename, olandų papročiu, buvo įtaisyta po didžiulį židinį, ko- 
ne iki lubų. Pro mūsų buto langus buvo matyti augančių ma- 
žame kiemuke medžių viršūnės, trupučiukas kanalo, olandiškos 
architektūros namai ir bažnyčios bokštas kitame kanalo krante. 
Daugybė varpų gausdavo bokšto varpinėje, o saulė vaiskiomis 
dienomis švietė tiesiai į mūsų kambarius. Iš artimiausios smuk- 
lės mums atnešdavo skanių valgių. 

Pirmą vakarą mes abudu pasijutome smarkiai nusikamavę, 
ypač Katriona. Mažai kalbėjome, ir tuojau po vakarienės lie- 
piau jai gulti. Kitą rytą pirmiausia parašiau laiškelį Sprotui, 
prašydamas jį išsiųsti Katrionos daiktus, o taip pat keletą žo- 
džių Alenui jo vado vardu. Išsiuntęs laiškus, paruošiau pus- 
ryčius ir tik tada pažadinau Katrioną. Šiek tiek sumišau, kai 
ji pasirodė ta pačia, vienintele savo suknia ir kelio purvu ap- 
taškytomis kojinėmis. Pasiteiravęs sužinojau, kad jos daiktus 
gausime tik po kelių dienų, o jai būtinai reikėjo persivilkti. Iš 
pradžių ji nenorėjo, kad daryčiau išlaidas, bet aš jai priminiau, 
jog ji dabar turtuolio sesuo ir turi būti tinkamai apsirengusi. 
Vos įėjom į krautuvę, jos akys suspindo. Man patiko, kad ji 
taip nekaltai ir iš visos širdies džiaugiasi pirkiniais. Bet visų 
įstabiausia, kad ir aš pats entuziastingai įsitraukiau į tą pir- 
kimą. Visą laiką man atrodė, kad pripirkau dar mažai daiktų, 
kad jie negana gražūs, ir aš nepavargau gėrėdamasis ja vis 
su nauju ir nauju drabužiu. Ėmiau kiek suprasti, kodėl mis 
Grant taip mėgo drabužį. Juk puošti gražią moterį ++ didžiau- 
sias malonumas! Turiu pasakyti, kad olandų kartūnas buvo 

pigus ir dailus, bet man kažkaip drovu čia rašyti, kiek aš su- 
mokėjau už kojines. Žodžiu, išleidau tiek daug pinigų tam įno- 
riul (kitaip negaliu to pavadinti), kad ilgą laiką sąžinė neleido 
daugiau išlaidauti, ir, tarsi norėdamas padengti išlaidas, palikau 
mūsų kambarius varganai apstatytus. Lovas mes turėjome, Kat- 
riona buvo dailiai aprengta; netrūko ir žvakių, kurių šviesoje 
galėjau ją regėti — ir to man buvo gana. 

Užbaigus keliones po krautuves, aš palikau ją namie su 
visais pirkiniais, o pats išėjau ilgam pasivaikščioti. Vaikščio- 
damas išdrožiau sau pamokslą. Aš priglaudžiau savo pastogėje 
jauną, nepaprastai gražią merginą, kurios nekaltybė buvo jai 
didžiausias pavojus. Po pasikalbėjimo su senuoju olandų, kai 
turėjau griebtis melo, aš supratau, kaip mano elgesys galėjo 
atrodyti pašaliečiams. O dabar, kai susižavėjau jos grožiu, leng- 
vapėdiškai išleidau aibes pinigų nereikalingiems pirkiniams, aš 
ir pats sunerimau. Klausiau save: jei tikrai turėčiau seserį, ar 
imčiau ją taip kompromituoti? Paskui, laikydamas tokį klausimą 
pernelyg sudėtingu, priėjau prie to paties iš kito galo: patikė- 
čiau Katrioną kitam žmogui, ar ne. Atsakymas į pastarąjį klau- 
simą privertė Mane parausti. Bet jeigu jau aš pats pakliuvau, 
o per Mane ir Mergina atsidūrė tokioje nepritinkamoje padė- 
tyje, tai tuo labiau turėjau elgtis su ja kuo apdairiau. Kai dėl 
duonos ir pastogės, ji visiškai priklausė nuo manęs. Jei kuo 
užgaučiau ją, ji neturėtų kur eiti. Aš buto šeimininkas ir mer- 
ginos globėjas, bet kad neturiu tam teisės, tai mano kaltė būtų 
dar didesnė, jei pasinaudočiau susidariusia padėtimi ir, nieko 
pikta negalvodamas, jai asistuočiau. Net visų doriausias asis- 
tavimas atrodytų nesąžiningas šiomis parankiomis man sąly- 
gomis, kurių jokie išmintingi tėvai neleistų nė trumpai valan- 
dėlei. Mačiau, kad turiu stengtis kuo toliau laikytis nuo jos, 
"bet vis dėlto ne per toli. Juk jeigu neturiu teisės vaidinti įsi- 
mylėjusį, tai privalau visą laiką ir pagal išgales maloniai eiti 
šeimininko pareigas. Matyt, tam reikia daug takto ir sugebė- 
jimo, gal būt, daugiau, negu tai įmanoma mano metų jau- 
nuoliui.' Aš patekau į padėtį, kurios net angelai išsigąstų, ir man 
beliko oriai elgtis ir laukti, kol visa tai baigsis. Susidariau 
visą eilę elgesio taisyklių, pasimeldžiau, kad turėčiau jėgų lai- 
kytis jų, ir, kaip žemišką paspirtį šiamė reikale, nusipirkau tei- 
sės vadovėlį Nebegalėdamas nieko daugiau išrasti, lioviausi 
sukęs galvą, ir smagios mintys, užplūdę mane, pačios nuskrai- 

dino namo. Vien pagalvojus apie „namus“ ir apie tą, kuri lau- 
kė manęs tarp keturių sienų, širdis mano krūtinėje suplazdėjo. 

Nerimauti pradėjau, vos tik sugrįžęs. Katriona, neslėpdama sa- 
vo džiaugsmo, išbėgo manęs pasitikti. Ji vilkėjo nauja, mano 
pirkta suknia ir atrodė dar gražesnė. Ji vaikščiojo aplink mane 
ir tūpčiojo, norėdama, kad aš gerai apžiūrėčiau jos drabužį ir 
pasigrožėčiau. Tur būt, aš dariau tą labai nelipšniai, nes pame- 
nu, kad net ėmiau mikčioti. 

— Na,— pasakė ji,— jeigu jums neįdomu mano rūbai, pažiū- 
rėkite, kaip aš sutvarkiau kambarius. 

Tikrai butas buvo švariai iššluotas, ir abiejuose židiniuose 
liepsnojo ugnis. 

Pasinaudojau proga pasirodyti griežtesnis, negu buvau iš 
tikrųjų. 

— Katriona,— tariau,— esu labai nepatenkintas jumis: mano 
kambaryje jums nevalia nieko liesti. Kol mes gyvename kartu, 
vienas iš mūsų turi būti šeimininkas. Labiau tiks, jeigu tas šei- 
mininkas būsiu aš, kaip vyriškis ir kaip vyresnis, toks mano 
noras. 

Katriona padarė vieną iš savo žavingiausių reveransų. 

— Jeigu jūs pyksite,— pasakė ji — man reikės pataikauti 
jums, Deivi. Aš būsiu labai paklusni: juk čia kiekviena smulk- 
menėlė priklauso jums. Bet jūs nebūkite perdaug piktas: da- 
bar aš nieko, be jūsų, neturiu. 

Aš buvau smarkiai sujaudintas ir, tarsi bausdamas pats save, 
paskubėjau sušvelninti griežtų savo žodžių įspūdį. Nesunku tai 
buvo padaryti: aš tarsi ritausi kūliais nuo kalno, o Katriona, 
linksmai šypsodama, pritarė man. Kai susėdome prie židinio, 
mano širdis visiškai suminkštėjo, regint meilingus jos žvilgsnius 
ir judesius. Mes smagiai papietavome ir buvome kits kitam 
atidūs ir švelnūs — net mūsų juokas skambėjo lipšniai. 

Linksmybės apimtas, staiga atsiminiau gerus savo ketinimus, 
droviai atsiprašiau ir rūškanu veidu sėdau mokytis. Knyga, ku- 
Tią nusipirkau, buvo stora ir pamokoma: velionio daktaro Hei- 
nekcijaus veikalas. Vėliau aš dažnai ją skaičiau ir džiaugda- 
vausi, kad nėra kam pasiteirauti, ką skaitau. Atmenu, kad tą 
vakarą Katriona protarpiais krimsnojo lūpas, žvelgdama į ma- 
ne, ir tai mane kamavo. Ji taip ir liko vienui viena, juoba 
kad pati niekad rankose nelaikė knygos. Bet ką aš turėjau 
daryti? Vakaras praėjo mažne visiškai tylint. 

Buvau pasiryžęs pats save apkulti. Tą naktį negalėjau užmig- 
ti ir, nesitverdamas dūku, kupinas atgailos, basas vaikštinėjau 
po kambarį, kol visai sustirau, nes židinys užgeso, o šaltis 
buvo labai smarkus. Mintis, kad ji čia, gretimame kambaryje, 
ir, gal būt, girdi, kaip aš vaikštau, prisiminimas, kad buvau 
šiurkštus ir kad lygiai taip turiu elgtis toliau, nes kitaip užsi- 
trauksiu nešlovę, vedė mane iš proto. Aš buvau lyg tarp Skilos 
ir Charibdės. „Ką ji gali pagalvoti apie mane?" — kankinausi, 
ir ta mintis varė mane į neviltį. Bet sekantis klausimas: „Kas 
bus su mumis?“— vėl atgaivindavo ryžtą. Tai buvo pirma be- 
miegė naktis, apsti abejonių ir neryžtingumo. Daug tokių naktų 
laukė manęs, kai aš vaikščiodavau šen ir ten tarytum bepro- 
tis, kartais vęrkdamas kaip vaikas, kartais melsdamasis, ir, ko 
gero, tos mano maldos buvo iš tiesų karštos. 

Melstis juk nėra labai sunku. Daug sunkiau ką nors nuveik- 
ti. Vos tik, būdamas su ja, kiek atsipalaiduoju, ir jau nebegaliu 
atsakyti už pasekmes. Bet kiaurą dieną sėdėti tame pačiame 
kambaryje ir apsimetinėti, kad skaitau Heinekcijų,— pranoko 
mano jėgas. Galų gale griebiausi kitos priemonės: išeidavau 
iš namų, lankiau paskaitas, per kurias dažniausiai nieko ne- 
girdėdavau. Neseniai radau ano meto užrašuose vietą, kur, nu- 
stojęs domėtis paskaita, prikeverzojau Ryslapius labai prastų 
lotyniškų eilių, nors pati kalba buvo taisyklingesnė, negu ga- 
lėjau tikėtis. Nelaimei, nauda iš tokio mano darbo buvo menka. 
Tiesa, turėjau mažiau laiko pagundoms, bet užtat tos pagundos 
kas dieną vis stiprėjo. Katriona kiauras dienas būdavo viena, 
tad sutikdavo mane taip karštai, kad vos pajėgdavau jai atsi- 
spirti. Gaudavau šiurkščiai atstumti draugiškas jos glamones, 
kartais taip ją įžeisdamas, kad reikėdavo švelnia atida išpirkti 
savo kaltę. Taip ir bėgo mūsų dienos, kupinos džiaugsmų ir 
kartėlio, nesantaikos ir nusivylimų, ir, atleiskite už šventva- 
gystę, visa tai man atrodė net baisiau už nukryžiavimą. 

Daugiausia nerimo man kėlė Katrionos patiklumas; ji stebi- 
no mane, žavėjo ir tuo pačiu metu vertė jos gailėtis. Katriona, 
matyt, visai nesuprato savo padėties ir nepastebėjo mano kovos 
su pačiu savimi, džiaugdamasi kiekvienu mano silpnybės ženk- 
lu. O kai aš vėl užsidarydavau savo 'tvirtovėje, ji ne visad 
įstengdavo muslėpti liūdesį. Pasitaikydavo valandėlių, kai aš 
galvodavau: „Jei ji būtų įsimylėjusi mane iki ausų ir norėtų, 
kad ją vesčiau, vargu ar elgtųsi kitaip.“ Tame mudviejų ginče 

nepaprastą reikšmę įgavo Katrionos drabužiai. Netrukus iš Ro- 
terdamo atkeliavo mano bagažas, o jos daiktai — iš Helvuto. Da- 
bar ji turėjo du garderobus, ir nežinau kodėl, bet atrodė, tar: 
si taip ir reikėtų, būdama draugiškai man nusiteikusi, ji 
užsivilkdavo suknią, kurią aš jai buvau dovanojęs; priešingu 
atvejų, kai būdavo manimi nepatenkinta,— užsivilkdavo savo. 
Širdy aš viską supratau, bet buvau išmintingas ir to nero- 
dydavau. 

Bet sykį aš pasirodžiau dar vaikiškesnis, negu ji. Atsitiko 
štai kaip, Grįždamas iš paskaitų ir galvodamas apie ją švel- 
niai, bet podraug ir kiek apmaudžiai, pastebėjau, kad tas ap- 
maudas pamažėli išgaravo. Pamatęs krautuvės prekylangyje gė- 
lę, vieną tų, kurias olandai taip puikiai išaugina, pasidaviau 
akimirkos potraukiui ir nupirkau ją Katrionai. Nežinau, kaip 
gėlė vadinosi, pamenu tik, kad buvo rožinės spalvos. Maniau, 
gėlė turėtų patikti Katrionai, tad nešiau ją namo švelnių jaus- 
mų kupina širdimi. Išeidamas palikau Katrioną su mano dova- 
nota suknia, o kai sugrįžau, ji jau vilkėjo kitą, ir jos veido 
išraiška buvo visai pasikeitusi. Nužvelgiau ją nuo galvos iki 
kojų, sugriežiau dantimis, atlapojau langą ir išmečiau gėlę į kie- 
mą, o paskui — siuto apimtas, išbėgau iš kambario ir trenkiau 
durimis. 

Bebėgdamas vos nenukritau nuo laiptų. Tada atitokau ir be- 
mat supratau, kaip .beprasmiškai pasielgiau. Išėjau ne į gatvę, 
kaip iš pradžių norėjau, o į kiemą, kur paprastai nieko nebū- 
davo, ir ten pamačiau ant pliko medžio kybančią savo gėlę, 
kur kas man brangiau atsiėjusią, negu sumokėjau už ją olan- 
dui. Stovėdamas ant kanalo kranto, žiūrėjau į ledą. Kaimie- 
čiai čiuožė pro mane pačiūžomis, ir aš su pavydu žiūrėjau į juos. 
Nežinojau, ką dabar daryti. Nieko kita nebeliko, kaip grįžti 
į kambarį, iš kurio ką tik išbėgau. Daugiau neabejojau, kad 
slapti mano jausmai dabar iškilo aikštėn. Bet blogiausia, kad 
šitaip kvailai, vaikiškai išsišokau prieš bejėgę mergaitę, savo 
viešnią. 

Greičiausiai ji matė mane pro atvirą langą. Man atrodė, kad 
aš nelabai ilgai stovėjau kieme; ūmai išgirdau gurgždančius 
sušalusiame sniege žingsnius ir, piktai atsisukęs, — aš nenorė- 
jau, kad kas man trukdytų, — išvydau Katrioną. Ji vėl buvo 
persirengusi, net kojines pasikeitusi. 

— Argi mes neisime šiandien pasivaikščioti? — paklausė. 

Sumišęs žiūrėjau į ją. 

— Kur jūsų sagė?— paklausiau. 

Ji pakėlė ranką prie krūtinės ir smarkiai nuraudo. 

— Užmiršau,— pasakė ji.— Nubėgsiu pasiimti, ir tada mes 
eisime pasivaikščioti, ar ne? 

Tuose jos žodžiuose buvo girdėti maldavimas, kuris mane 
sujaudino. Neradau žodžių atsakyti ir tik tylėdamas linktelė- 
jau galvą. Vos ji nuėjo, įlipau į medį ir nuėmiau gėlę, kurią 
padaviau, jai sugrįžus. 

— Aš jums ją nupirkau, Katriona,— tariau. Ji, švelniai pa- 
ėmusi gėlę, prisisegė ją prie krūtinės atsineštąja sage. 

— Anksčiau ji buvo gražesnė, — kalbėjau toliau raudonuo- 
damas. 

— Man ji vis tiek labai patinka, patikėkite,— atsiliepė ji. 

Tą dieną mes kalbėjomės mažai. Ji atrodė nepatikli, nors ir 
nebuvo priešiškai nusiteikusi. Mums vaikštant, ir vėliau, kai 
parėjome namo ir ji pamerkė ąsotėlyje gėlę, be perstogės gal- 
vojau, kas per mįslė — moteris. Čia aš stebėjausi, kad ji iki 
šiol nepastebėjo mano meilės, čia man atrodė, kad ji seniai vis- 
ką pastebėjo, bet padorumas verčia ją dėtis nepastebinčia. 

Pasivaikščioti mes eidavome kasdien. Gatvėje jaučiausi ra- 
mesnis, ne taip rūpinausi savimi, o svarbiausia — gatvėje ne- 
buvo Heinekcijaus. Todėl mūsų pasivaikščiojimai buvo ne tik 
poilsis man, bet ir ypatingas malonumas vargšei merginai. Su- 
grįžęs sutartu laiku, paprastai rasdavau ją apsirengusią ir ne- 
kantraujančią eiti pasivaikščioti. Ji stengdavosi, kad mūsų pa- 
sivaikščiojimai truktų kuo ilgiausiai, tarytum ji, kaip ir aš pats, 
būtų bijojusi sugrįžimo valandos. Vargu ar aplink Leideną 
liko koks nors laukas arba upės krantas, kur mes nebūtume 
vaikščioję. Kitu metu aš jai neleidau išeiti iš buto, nuogąs- 
taudamas, kad ji nesutiktų kokių nors pažįstamų, dėl ko mūsų 
padėtis pasidarytų itin kebli. Dėl to paties neleidau jai eiti į baž- 
nyčią ir pats nėjau, užtat mudu melsdavomės savo kambaryje. 
Melsdavomės karštai, bet iš dievo prašėme skirtingų dalykų. 
Ir vargu ar kas taip mane veikdavo, kaip tie atsiklaupimai ša- 
lia jos prieš dievą, lyg būtume vyras ir žmona. 

Vienądien smarkiai snigo. Pamaniau, kad pasivaikščioti nei- 
sime, ir buvau labai nustebintas, radęs Katrioną apsirengusią ir 
laukiančią. 

— Aš negaliu atsisakyti pasivaikščiojimo!-— sušuko ji.—- Jūs, 
Deivi, niekad namie nebūnate geras. Aš myliu jus tik tada, 
kai mes esame lauke. Pasidarykime čigonai ir gyvenkime, ke- 
liaudami vieškeliais. 

Tą dieną mes pasivaikščiojome užvis smagiausiai. Tirštiems 
sniego dribsniams krintant, ji glaudėsi prie manęs. Sniegas 
krito ir tirpo ant mūsų. Sniego lašai lyg ašaros riedėjo raudo- 
nais jos skruostais, tiesiai į besijuokiančią burną. Tai maty- 
damas pasijutau milžinų; man atrodė, kad galėčiau ją pakelti 
ir nusidanginti drauge į pasaulio kraštą. Vaikščiodami šneku- 
čiavomės nuostabiai laisvai ir lipšniai. 

Buvo jau visai tamsu, kai priėjome savo namo duris. Ji pri- 
spaudė mano ranką sau prie krūtinės. 

— Dėkoju jums už tas laimingas valandas,— prabilo ji jaus- 
mingai. 

Nerimastis apėmė mane po tų jos žodžių, ir aš nedelsdamas 
griebiausi atsargumo priemonių. Vos įėjome į kambarį ir užde- 
gėme žiburį, ji išvydo griežtą ir nepalenkiamą veidą žmogaus, 
studijuojančio Heinekcijų. Katriona, be abejonės, nuliūdo la- 
biau, negu kitais kartais, o ir man buvo sunkiau kaip visuomet 
rodyti abejingumą. Net valgydamas aš beveik nesiryžau žvilg- 
terėti į Katrioną ir, vos baigęs pietauti, vėl ėmiausi teisės 
mokslų, dar labiau išsiblaškęs ir mažiau suprasdamas, negu pa- 
prastai. Pamenu, kad skaitydamas girdėjau, kaip tuksėjo mano 
širdis tartum stalo laikrodis. Nors buvau apsimetęs, jog mo- 
kausi, mano akys, slysdamos per knygą, vis krypo į Katrioną. 
Ji sėdėjo ant grindų šalia didžiosios mano skrynios, o mirgu- 
liuojanti židinio liepsna apšvietė ją ir mėsčiojo nuostabius at- 
švaitus ant jos veido, čia išryškindama jį, čia vėl paskandin- 
dama tamsoje. 

Tarpais ji žiūrėdavo į ugnį, tarpais į mane, ir tada mane pa- 
gaudavo baimė dėl savęs. Pradėdavau sklaidyti Heinekcijaus 
puslapius kaip tikintysis maldaknygę. 

Umai ji garsiai ištarė: 

— Ak, kodėl neateina mano tėvas?— Ir ėmė raudoti. 

Pašokau, sviedžiau Heinekcijų į ugnį, pribėgau prie jos ir 
apkabinau. 

Ji staiga mane atstūmė. 

— Bet jei nors jūs leistumėt man jus mylėti, aš būčiau tokia 
laiminga! Ką aš padariau, už ką jūs taip neapkenčiate manęs? 

— Neapkenčiu jūsų?— sušukau, stipriai ją laikydamas.— O ak- 
loji, argi jūs nematote, kaip kenčia mano širdis? Negi jūs ma- 
note, kad, sėdėdamas čia ir skaitydamas tą kvailą knygą, kurią 
ką tik sudeginau, velniai ją griebtų, aš galiu galvoti apie ką 
nors kita, išskyrus jus? Kas vakarą mano širdis plyšdavo, ma- 
tant jus vieną sėdinčią. O ką aš galėjau padaryti? Mano garbė 
jus saugo čia. Negi norite mane už tai nubausti? Negi už tai 
jūs atstumsite mylintį ir ištikimą savo tarną? 

Išgirdusi tuos žodžius, ji nelauktai ir švelniai prisiglaudė prie 
manęs. Pakėlęs. jos veidelį, pabučiavau; ji nuleido galvą man 
ant krūtinės, stipriai glausdamasi. Man galva apsvaigo lyg 
būčiau girtas, Staiga išgirdau jos balsą, tylų, užslopintą mano 
drabužio. 

— Ar tikrai jūs bučiavote ją? — paklausė ji. 

Pasijutau didžiai nustebęs, tiesiog apstulbintas. 

— Mis Grant? — paklausiau sumišęs.— Taip, aš paprašiau, kad 
ji leistų man pabučiuoti ją atsisveikinant. Ir ji mane pabu- 
čiavo. 

— Na, ką gi,— pasakė ji,— šiaip ar taip, ir aš jus bučiavau. 

Tie keisti ir meilingi žodžiai reiškė, kad mūsų jau bus per 
toli nueita. Atsistojau ir pakėliau ją. 

— Nedera taip kalbėti, — tariau,— negalima, visai negalima! 
O Ketrina, Ketrina! 

Aš nutilau, nebeįstengdamas daugiau nė žodžio ištarti. 

— Eikite gulti, — pagaliau pasakiau— Eikite gulti ir paliki- 
te mane vieną. 

Ji nusigręžė, paklusni kaip vaikas, bet tarpdury sustojo. 

— Labanakt, Deivi!-— pasakė. 2 

—- Labanakt, mano brangioji!— sušukau, bet, aistros pagau- 
tas, stvėriau ją vėl ir priglaudžiau prie savęs taip, kad dar 
kiek —ir būčiau sulaužęs. Netrukus išstūmiau ją iš kambario, 
smarkiai užtrenkiau duris ir likau vienas. 

Ilgai slėptas žodis išsprūdo, ir dabar ji žino tiesą. Aš kaip 
vagis įsigavau į jaunos mergaitės širdį. Ta silpna, nekalta bū- 
tybė buvo visiškai mano galioje, ir nuo manęs priklausė, ar 
aš ją pražudysiu, ar išgelbėsiu. Tačiau kokiu ginklu man gintis? 
Juk Heinekcijus, ankstesnis mano gynėjas, sudegė. Aš atgai- 
lavau, bet vis dėlto širdy negalėjau sau nieko prikišti. Argi 
įmanoma priešintis naiviai jos drąsai arba paskutiniam išmėgi- 

nimui — jos ašaroms? Bet visi tie pasiteisinimai mano nuodėmę 
tik didino: juk ji tokia bejėgė, o aš padėties šeimininkas! 

Kas dabar bus su mumis? Man atrodė, kad mums nebegalima 
gyventi po vienu stogu. Bet kur man išeiti? O jai kur? Ne 
mes pasirinkome ir ne mes kalti, kad klastingas likimas uždarė 
mudu į šį ankštą būstą. Man kilo beprotiška mintis nedelsiant 
vesti ją, bet tuoj pat pasipiktinęs tą mintį atmečiau. Juk Kat- 
riona dar vaikas, ji nepažįsta savo jausmų. Aš užkariavau ją 
netikėtai, silpnybės valandėlėje, ir nieku gyvu neturiu tuo pa- 
sinaudoti. Privalau saugoti ne tik jos gerą vardą, bet ir jos 
laisvę. 

Atsisėdau prieš židinį ir, kamuodamasis atgaila, bergždžiai 
sukau galvą, kaip surasti išsigelbėjimą. Kai apie antrą valandą 
nakties židinyje beliko trys žėruojančios anglys, ir visas mies- 
tas jau miegojo, išgirdau gretimame kambaryje tylų verksmą. 
Vargšė mergaitė, ji manė, kad aš miegu. Ji gailėjosi buvusi 
silpna ir, gal būt, — o dieve!— gailėjosi buvusi pernelyg drąsi, 
o dabar nakties tyloje ramino savo širdį ašaromis. Švelnumas, 
įniršis, meilė, atgaila ir gailestis grūmėsi mano sieloje. Man 
atrodė, kad aš turiu nušluostyti jai ašaras. 

— O, pasistenkite man atleisti!— sušukau.— Pasistenkite man 
atleisti! Užmirškime viską, pamėginkime viską užmiršti. 

Atsakymo nesulaukiau, bet rauda nutrūko. Dar ilgai stovė- 
jau, sugniaužęs kumščius. Pagaliau nakties šaltis persmelkė ma- 
ne kiaurai, sudrebėjau, ir mano protas pakirdo. 

— Nieko tu nepadarysi, Deivi, — tariau sau.— Gulk į lovą ir 
pasistenk užmigti. Rytą galva bus šviesesnė. 


XXV. DŽEIMSO MORO SUGRĮŽIMAS 


Rytą iš sunkaus miego mane pažadino beldimas į duris. Nu- 
bėgau atidaryti ir vos neapalpau, tiek visokių prieštaringų 
jausmų mane užplūdo: tarpduryje stovėjo Džeimsas Moras 
šiurkščiu gauruotu paltu ir didžiule, galionu apsiūta skrybėle. 

Man, tur būt, dėrėjo dėkoti likimui, nes šitas žmogus atsi- 
rado tarytum atpildas už mano maldą. Aš be perstogės tikinau 
save, kad mes su Katriona “turime atsiskirti, ir skausmingai 
ieškojau būdo, kaip galėtume-tai padaryti. Ir štai tas būdas atei- 
na pas mane dviem kojomis, o aš anaiptol nesidžiaugiu... Ta- 

čiau neužmirškite, kad jei šito Žmogaus atėjimas išvadavo ma- 
ne nuo ateities rūpesčių, tai mano dabartis buvo niauri ir grės- 
minga. Tad pačią pirmąją akimirką, atsidūręs prieš jį vienais 
marškiniais, stryktelėjau į šalį, lyg kas į mane būtų šovęs. 

— Na štai, — prabilo Džeimsas Moras,— pagaliau aš jus sura- 
dau, misteri Beliurai, — ir padavė man didelę, gražią savo ran- 
ką, kurią paėmiau labai netvirtai, vėl priėjęs prie durų, tary- 
tum ruošdamasis gintis.— Nuostabu, ar ne,— kalbėjo jis toliau, — 
kaip susikerta mūsų keliai. Turiu jus atsiprašyti už nemalonų 
įsikišimą į jūsų bylą, į kurią mane įtraukė tas apgavikas Pres- 
tongrendžas. Gėda net prisipažinti, kad aš galėjau patikėti ta 
kanceliarijos žiurke.— Ir jis, visai kaip prancūzas, gūžtelėjo 
pečiais.— Bet tas žmogus moka palenkti kitus į savo pusę... 
Kaip paaiškėjo, jūs labai nuoširdžiai pasirūpinote mano dukte- 
rimi. Štai aš ir atėjau sužinoti jos adreso. 

— Manau, sere,— tariau susisielojęs,— jog mums reikia pa- 
sikalbėti. | 

— Ar atsitiko kas bloga?— paklausė jis— Mano įgaliotinis 
misteris Sprotas. .. 

— Dėl dievo, kalbėkite tyliau!— sušukau.— Kol kas ji ne- 
turi nieko girdėti. 

— Argi ji čia?! 

— Anos durys į jos kambarį. 

— Jūs buvote su ja vieni? 

— O kas dar galėjo būti su mumis?! 

Turiu pasakyti teisybę — Džeimsas Moras išblyško. 

— Labai keista. ..— sumurmėjo.— Labai keistas atvejis. Jū- 
sų tiesa, mums reikia pasikalbėti. 

Tai taręs jis praėjo pro mane. Turiu pripažinti, kad senasis 
sukčius tą akimirką atrodė labai iškilnus. Jis nužvelgė mano 
kambarį, kurį ir aš dabar išvydau, taip sakant, jo akimis. 
Pro lengą prasigavęs blankus rytmečio saulės spindulys ap- 
bužių. Daugiau kambaryje nebuvo nieko. Aišku, tai buvo el- 
getiškas būstas, visai netinkamas jaunai ledi. -Podraug atsimi- 
niau Katrionai nupirktus drabužius ir pagalvojau, kad kontras- 
tas tarp neturto ir prabangos turėjo keistai atrodyti. 

Džeimsas apžvelgė kambarį, ieškodamas kėdės, ir, nieko kita 
neradęs, atsisėdo ant lovos. Uždaręs duris, turėjau atsisėsti ša- 

lia: kad ir kuo baigtųsi šis neįprastas pokalbis, reikėjo žūt būt 
stengtis nepažadinti Katrionos, užtat mes turėjome susėsti arti 
kits kito ir kalbėtis pašnibždomis. Negaliu apsakyti, kokia 
keista mes buvome pora: jis — su paltu, kuris buvo visai 
ne pro šalį mano šaltame kambaryje, aš gi drebėjau, sė- 
dėdamas vienais marškiniais ir apatinėmis kelnėmis. Jis at- 
rodė kaip teisėjas, o jau kaip aš atrodžiau, nedrįstu ir pagal- 
voti, nes jaučiausi kaip žmogus, išgirdęs paskutiniojo teis- 
mo trimitą. 

— Na tai kaip?— paklausė jis. 

— Na taip...— pradėjau, bet supratau, kad daugiau nie- 
ko nebeišstenėsiu. 

— Sakote, kad ji čia?— jis vėl prabilo, šį kartą kiek nekant- 
raudamas. 

Tas jo nekantrumas lyg ir grąžino man drąsą. 

— Taip, šiuose namuose, — pasakiau.— Žinojau, kąd ta ap- 
linkybė jums atrodys savotiška. Bet neužmirškite, kad visa ši 
istorija buvo savotiška iš pat pradžių. Jaunoji ledi atvyksta 
į kontinentą su šilingų ir trimis puspensiais. Ją nukreipia 
į Helvutą pas Sprotą, kurį jūs vadinate savo įgaliotiniu. Pasa- 
kysiu tik tiek, kad jis puolė keiktis, vos paminėjus jūsų var- 
dą, ir kad aš turėjau sumokėti jam. iš savo kišenės, norėdamas, 
jog jis bent pasaugotų Katrionos daiktus. Jums tas atve- 
jis atrodo keistas, misteri Dramondai... Galvokite, kaip. išma- 
note. Bet palikti dukterį tokiems išbandymams buvo barba- 
riška. 

— Štai ko aš visai negaliu suprasti. ..— pasakė Džeimsas.— 
Mano duktė buvo atiduota globoti garbingiems žmonėms, tik 
dabar užmiršau jų pavardes. 

— Džebiams,— tariau.— Aišku, misteriui Džebiui derėjo 
plaukti drauge su ja į krantą Helvute. Bet jis neplaukė, mis- 
teri Dramondai, ir manau, turite dėkoti dievui, kad aš buvau 
ten ir pasiūliau jai savo paslaugas. 

— Aš dar pakalbėsiu su misteriu Džebiu,— pasakė jis.— O jūs, 
man regis, esate per jaunas, kad galėtumėte jį pakeisti. 

— Bet rinktis juk nebuvo iš ko, arba aš, arba niekas, — su- 
šukau.— Daugiau nė vienas nepasiūlė jai savo paslaugų, -bet, 
manding, jūs nerodote man už tai nė menkiausio dėkingumo. 

— Palauksiu, kol suprasiu kiek aiškiau, už ką turiu jums taip 
labai būti dėkingas. 

— Man rodos, kad šitai ir taip aišku, — atšoviau.— Jūs pa- 
likote savo dukterį, paprasčiausiai palikote ją vidur Europos 
su dviem šilingais kišenėje, nemokančią nė žodžio čionykštės 
kalbos. Gražu, ką ir Besakyti! Aš atsivežiau ją čia. Aš laikiau 
ją seserimi ir elgiausi kaip su seserimi. Vargu ar reikia jums 
aiškinti, kad už viską reikėjo mokėti. Aš turėjau taip daryti 
jaunosios ledi labui, kurią gerbiu už dorumą, tik, rodos, kažin 
ar dera man ją girti jos pačios tėvui. 

— Jūs esate jaunas. ..— pradėjo jis. 

— Šitai jau girdėjau, — nekantriai pertraukiau. 

— Jūs dar labai jaunas, — pakartojo jis,— priešingu atveju 
suprastumėte visą savo poelgio reikšmę. 

— Labai lengva jums taip kalbėti!-— sušukau.— Bet kaip aš 
kitaip galėjau pasielgti? Sakysime, galėjau pasamdyti kokią 
nors neturtingą dorą Moterį, kuri gyventų su mumis, bet, įsi- 
vaizduokite, tokia mintis man tik dabar atėjo į galvą! O ir kur 
aš būčiau tą moterį radęs — juk aš svetimas šiame mieste! 
Leiskite, be to, atkreipti jūsų dėmesį, misteri Dramondai, kad 
tokiu atveju man būtų tekę mokėti. Bet kaip matote, aš ir 
šiaip ganėtinai brangiai sumokėjau už jūsų aplaidūmą, o tai 
reiškia, kad jūs nemylite jos, jūs visiškai jai abejingas, ant- 
raip nebūtumėte palikęs jos vienos. 

— Tas, kuris pats gyvena stiklo namuose, neturėtų svaidyti 
akmenimis į kitus, — pasakė jis.— Pirmiau aptarkime mis Dra- 
mond elgesį, o paskui jau imsime teisti jos tėvą. 

— Manau, jog taip kelti klausimą nedera,— pasakiau, — nes 
mis Dramond garbė nesutepta, ir tą jos tėvas puikiai turėtų 
žinoti. Tą patį galima pasakyti ir apie mane. Jums belieka 
pasirinkti: pareikšti man savo padėką, kaip džentelmenas džen- 
telmenui, ir daugiau apie tai nebekalbėti arba, jei jūs vis dėlto 
nepatenkintas, sumokėkite man visas išlaidas, ir baigtas kriukis. 

Jis mostelėjo ranka tarsi ramindamas. 

— Na, na,— pasakė, — jūs per daug skubate, misteri Belfu- 
rai. Gerai, kad aš išmokau būti kantrus. Rodos, užmirštate, kad 
aš dar turiu pasimatyti su savo dukterimi. 

Po tų jo žodžių aš kiek apsiraminau, nes vos tik kalba užėjo 
apie pinigus, Džeimso elgesys išsyk pasikeitė. 

— Manau, bus geriau, jei leisite man apsirengti, jums čia 
esant, ir paskui išeiti, kad galėtumėte pasišnekėti su ja vienu 
du?— pasakiau aš. 


378 


— Būčiausjums labai dėkingas, — atsakė jis. 

Jokios abejonės — jis tai ištarė labai mandagiu tonu. Ką gi, 
tuo geriau, pamaniau, bet, ėmęs mautis kelnes, prisiminiau, 
kaip begėdiškai šitas žmogus kaulijo iš manęs variokų pas Pres- 
tongrendžą, ir nutariau įtvirtinti savo pergalę. 

— Jei norite kiek pabūti Leidene,— pasakiau, — užleidžiu 
jums šį kambarį. Sau lengvai susirasiu kitą, šitaip bus mažiau 
rūpesčių, nes iš čia teks išvykti tik vienam. 

— Sere,— pasakė jis, išpūtęs krūtinę — aš nesigėdiju netur- 
to, kuriame atsidūriau, tarnaudamas savo karaliui, ir neslepiu, kad 
mano reikalai tiek pakrikę, jog šią valandą-aš negalėčiau vyk- 
ti toliau. 

— Kol jums pavyks susisiekti su savo draugais, — pasakiau, — 
gal suteiksite man malonumą ir pagyvensite čia kaip mano 
svečias? 

— Sere,— pradėjo jis— į jūsų nuoširdų pasiūlymą laikau 
pareiga atsakyti taip pat nuoširdžiai. Duokite ranką, misteri 
Deividai. Aš gerbiu tokius, kaip jūs. Iš jūsų džentelmenas gali 
priimti paskolą be nereikalingų žodžių. Aš esu senas karei- 
vis,— varė jis toliau, žvalgydamasis po kambarį ir aiškiai juo 
biaurėdamasis,— ir jums nėra ko nuogąstauti, kad būsiu jums 
našta. Aš pernelyg dažnai valgiau, sėdėdamas ant pakelės 
„griovio krašto, gėriau iš balos ir miegojau po atviru dangumi, 
lietaus drengiamas.. 

— Tarp kitko,— įsiterpiau,— paprastai mums šiuo metu at- 
neša pusryčius. Geriau aš nueisiu į smuklę, užsakysiu jums dar 
vieną porciją ir paprašysiu atidėti pusryčius kokiai valandai, 
kad turėtumėte laiko pasišnekučiuoti su dukterimi. 

Man pasirodė, kad jo šnervės suvirpėją. 

— Visai valandai!-— pakartojo jis.— Tur būt, taip ilgai ne- 
reikia. Geriau kokiam pusvalandžiui, misteri Deividai, arba dvi- 
dešimčiai minučių. Tikėkite manimi, tiek visai užteks. Beje,— 
pridūrė, sulaikydamas mane už švarko,— ką jūs geriate per 
pusryčius, elį ar vyną? 

— Atvirai šnekant, sere,— atsakiau, — aš geriu tik gryną šal- 

tą vandenį. 
„— Oi-0i,— sudejavo šis, — šaltas vanduo labai žalingas skran- 
„džiui, patikėkite senu kareiviu. Visų sveikiausia, tur būt, gerti 
mūsų naminį vyną, bet kad jo dabar negausi, geriausiai tiks 
reinvynis arba baltas burgundiškasis, 

— Aš pasirūpinsiu, kad jums atgabentų to vyno,— atsakiau. 

— Na ir puiku, — apsidžiaugė jis,— mes dar padarysime iš 
jūsų vyrą, misteri Deividai. 

Dabar jau nebejaučiau jam priešiškumo, tik probėgom šmės- 
telėjo mintis, koks iš jo būtų uošvis. Visą rūpestį sutelkiau 
į jo dukterį, kurią nutariau kaip nors perspėti apie svečią. 
Priėjau prie jos kambario durų ir pasibeldęs šūktelėjau:— Pa- 
galiau jūsų tėvas atvažiavo, mis Dramond! 

Paskui išėjau į smuklę, neįtardamas, kad tais žodžiais smar- 
kiai pakenkiau sau. 


XXVI. TRISE 


Aš palieku spręsti kitiems, ar nusipelniau papeikimo, ar 
užuojautos. Šiaip esu labai įžvalgus, bet kai susiduriu su mo- 
terimis, pasidarau visai bukas. Žadindamas Katrioną, labiau- 
siai rūpinausi tuo, kaip paveiks mano žodžiai Džeimsą Morą. 
Kai sugrįžau ir mes susėdome prie stalo, vadovaudamasis tais 
pačiais sumetimais, aš tebesielgiau su jaunąja ledi šaltai ir pa- 
garbiai. Aš ir dabar galvoju, kad tai buvo išmintinga: jos tėvas 
abejojo mūsų draugystės nekaltumu, ir aš visų pirma turėjau 
tas abejones išblaškyti. Bet Katriona nusipelnė, kad jai būtų 
atleista. Juk tik vakar mudu karštai puolėme vienas kitam 
į glėbį, ir paskui aš šiurkščiai atstūmiau ją nuo savęs: naktį 
šaukiau iš savo kambario, o ji ilgas valandas praleido be mie- 
go, verkdama ir, tikriausiai, gododama apie mane. Ir staiga 
iš ryto ceremoningai pažadinau ją, pavadinau mis Dramond ir 
dabar taip santūriai su ja kalbuosi! Aišku, ją visa tai suklai- 
dino ir privertė galvoti, kad aš gailiuosi ir traukiuosi. 

Mes vienas kito nesupratome, ir, matyt, štai dėl ko: vos tik 
išvydau didelę Džeimso Moro skrybėlę, tuoj ėmiau galvoti vien 
apie jį, apie jo atvykimą ir jo įtarimus. O ji taip mažai skyrė 
tam reikšmės, lyg net nebūtų nieko pastebėjusi, nes nerimas- 
tavo vien dėl vakarykščio. Taip atsitiko iš dalies todėl, kad 
ji buvo tyra ir narsi, o antra vertus, Džeimsas Moras, pokal- 
byje su manimi patyręs nesėkmę, o gal dėl to, kad pasiūliau 
jam čia pagyventi, nė žodžio nepasakė jai šia delikačia tema. 
Tad pusryčiaujant pasidarė aišku, kad mes nesuprantame kits 
kito. Aš tikėjausi pamatysiąs ją jos pačios suknia, bet ji, ta- 

rytum užmiršusi, kad jos tėvas šalia, užsivilko pačiais gražiau- 
siais mano pirktais drabužiais, kurie — ji žinojo arba bent spė- 
jo — labai man patiko. Laukiau, kad ji, kaip ir aš, bus santūri, 
šalta ir atsargi, o išvydau ją įraudusią, susijaudinusią, skaisčiai 
spindinčiomis akimis. Ji kažkaip jaudinančiai švelniai vadino 
mane vardu, stengdamasi įspėti mano mintis ir norus, lyg sle- 
pianti savo neištikimybę žmona. 

Bet tai truko neilgai. Kai pamačiau, kad ji nepaiso savo in- 
teresų, kuriems aš pats vos nepakenkiau, sukrutau jai padėti 
ir, rodydamas pavyzdį, pasidariau dvigubai šaltesnis. Kuo la- 
biau ji žengė į priekį, tuo labiau aš traukiausi atgal; kuo la- 
biau ji kėlė aikštėn mudviejų artumą, tuo aš dariausi manda- 
gesnis ir pagarbesnis, kad net jos tėvas, jei tik jis nebūtų 
taip įnikęs į valgį, būtų pastėbėjęs tą priešgynystę. Bet Kat- 
riona ūmai visai pasikeitė, ir aš palengvėjusia širdimi pagal- 
vojau, kad galų gale ji suprato mano užuominą. 

Visą dieną išbuvau paskaitose, paskui ieškojau naujo buto, 
ir nors man buvo gaila kasdienio mūsų pasivaikščiojimo, vis 
dėlto buvau laimingas, pagalvojęs, kad mano kelias laisvas, 
mergina vėl patikimose rankose, tėvas patenkintas arba bent 
sutaikintas, o aš pats galiu atvirai ir garbingai siekti jos mei- 
lės. Kaip visad prie stalo, per vakarienę daugiausia kalbėjo 
Džeimsas Moras. Reikia pripažinti, kad kalbėdavo jis gerai, jei 
tik būtum galėjęs juo tikėti. Bet aš vėliau apie tai papasako- 
siu. Po vakarienės jis atsistojo, užsivilko apsiaustą ir, žiūrėda- 
mas, kaip man pasirodė, tiesiai į „mane, pasakė turįs mieste 
reikalų. Aš supratau tai kaip užuominą, kad ir man reikia 
išeiti, ir atsistojau. Tada Katriona, kuri, išskyrus pasisveikini- 
mą, daugiau nieko su manimi nekalbėjo, pažvelgė į mane pla- 
čiai atvertomis akimis, lyg prašydama niekur neiti. Aš stovėjau 
tarp jųdviejų, pasisukdamas čia į vieną, čia į antrą, ir jaučiausi 
kaip žuvis, išmesta į krantą. Atrodė, kad nė vienas jų nežiūri 
į mane. Dabar ji žiūrėjo į grindis, jis sagstėsi paltą, o aš jau 
visiškai nebežinojau, ką daryti. Katriona apsimetė esanti abe- 
jinga, bet iš tiesų smarkiai pyko, ir tas pyktis kas akimirką 
galėjo prasiveržti. Bet Džeimso abejingumas neramino dar la- 
biau: buvau tikras, jog kaupiasi audra, ir, norėdamas jos iš- 
vengti, atsigręžiau į Džeimsą ir atsidaviau, jei taip galima sa- 
kyti, į jo rankąs. 

— Gal galiu kuo pasitarnauti, misteri Dramondai?— paklau- 
siau. 

Jis užgniaužė žiovulį, bet man pasirodė, kad ir vėl apsi- 
mestinai, 

— Ką gi, misteri Deividai,— pasakė jis,— jei taip maloniai 
siūlote savo paslaugas, prašau parodyti man kelią į smuklę 
(čia jis pasakė tavernos pavadinimą), kur aš tikiuosi sutikti 
seną kovų bičiulį. 

Daugiau nebuvo apie ką kalbėti, tad atsisakyti negalėjau, 
pasiėmiau skrybėlę ir apsiaustą, pasiruošęs jį lydėti. 

— O tu, Katriona,— pasakė jis dukteriai, — geriausiai pada- 
rysi, jei eisi miegoti. Ąš sugrįšiu vėlai; Jaunoms merginoms 
sveika anksti gulti ir anksti kelti — nuo to jos gražėja. 

Tai pasakęs jis švelniai ją pabučiavo ir, praleidęs mane pir- 
mą, pasuko į duris. Man pasirodė, kad jis tai padarė tyčia, 
norėdamas sukliudyti mums atsisveikinti, tačiau pastebėjau, 
jog Katriona į mane nežiūrėjo. Tariau, kad ji bijo tėvo. 

Smuklė buvo gana toli. Visą kelią Džeimsas Moras kalbėjo 
apie Mane „nedominančius dalykus, o prie durų mestelėjo ke- 
letą padrikų atsisveikinimo žodžių. Aš nuėjau į savo naują 
butą, kur nebuvo net židinio sušilti, ir pasilikau ten vienas 
su savo mintimis. Tos mintys buvo gana džiugios. Kol kas man 
buvo nė motais, kad Katriona galėtų nusigręžti nuo manęs. 
Aš įsivaizdavau, kad mudu esame lyg ir susižiedavę, juk mes 
buvome perdaug artimi vienas kitam ir kalbėjomės perdaug 
meiliai, tiek švelnių žodžių vienas kitam prisakėme, ir štai 
dabar išsiskirsime dėl kažkokių smulkmenų, paprasčiausios gud- 
rybės, kurios buvau priverstas griebtis. Daugiausia rūpesčio 
man kėlė būsimas ir visiškai ne toks, kokio norėjau, mano uoš- 
vis ir artėjantis ne itin smagus pasiaiškinimas su juo. Du daly- 
kai vertė mane nerimauti. Pirma, aš raudau, prisiminęs, koks 
esu jaunas, ir mažne buvau pasiruošęs trauktis, bet suvokiau, 
kad jeigu jie išvažiuos iš Leideno ir aš nesuskubsiu atskleisti 
jiems savo jausmų, galiu netekti Katrionos visam laikui. Antra, 
supratau, kad mūsų padėtis vis dėlto buvo dviprasmiška, ir to, 
ką aš šįryt pasakiau Džeimsui Morui, buvo negana. Pagaliau 
nutariau, kad geriausia bus kiek palūkėti, bet ilgam atidėlioti 
nereikia. Ir kupina vilties širdimi atsiguliau į šaltą patalą. 

Kitą dieną Džeimsas Moras ėmė skųstis mano kambariu, ir 
aš pasisiūliau nupirkti baldų. Kai, lydimas kėdėmis ir stalais 

apsikrovusių nešikų, aš sugrįžau į butą, Katrioną radau vėl 
vieną. Ji mandagiai pasisveikino su manimi, bet tuojau pat 
nuėjo ir užsidarė savo kambaryje. Nurodžiau, kur statyti bal- 
dus, sumokėjau nešikams ir garsiai išsiunčiau juos, stengda- 
masis, kad ji girdėtų, ir manydamas, kad ji tuoj išeis pasikal- 
bėti su manimi. Valandėlę palaukiau, paskui pasibeldžiau į duris. 

— Katrional 

Durys atsidarė, dar man nesuspėjus ištarti jos vardo. Tui 
būt, Katriona stovėjo už jų ir klausėsi. Ji taip ir stovėjo ne- 
judėdama tarpduryje, tik jos žvilgsnis, kurio nesiimu apra- 
šyti, buvo kažkoks skausmingai neramus. 

— Nejaugi ir šiandien mes neisime pasivaikščioti'— paklau- 
siau mikčiodamas. į 

— Dėkoju jums, — atsakė ji.— Dabar, kai mano tėvas sugrį- 
žo, lyg ir nebėra reikalo vaikščioti. 

— Bet, man rodos, kad jis išėjo ir paliko jus vieną,— pa- 
sakiau. 

— O ar jums neatrodo, kad nemandagu man tai sakyti? — pa- 
klausė ji. 

— Aš 'nenorėjau jūsų užgauti,— teisinausi. — Kas junis, Kat- 
riona? Ką aš jums padariau? Kodėl jūs nusigręžiate nuo manęs? 

—" Aš visai nenusigręžiu nuo jūsų, — iš lėto atsakė ji. — Aš 
visad būsiu dėkinga draugui, kuris buvo man toks geras. Aš 
visad, visame kame būsiu jūsų draugė. Bet dabar, kai sugrįžo 
mano tėvas Džeimsas Moras, daug kas turi pasikeisti. Man 
rodos, kad mūsų buvo kalbėta ir pasielgta taip, kad geriau 
būtų tai užmiršti. Bet aš visad liksiu jūsų draugė ir viską, ką 
galiu, ir jei ne tas... jeigu ne... Bet juk jums, tur būt, viskas 
vis tiek! Tik aš nenorėčiau, kad jūs pernelyg blogai apie mane 
galvotumėte. Jūs teisybę pasakėte. Aš dar per jauna, kad elg- 
čiausi apgalvotai. Tikiuosi, nepamiršite, kad' aš mažne vaikas. 
Bet vis viena aš nenorėčiau netekti jūsų draugystės... 

Pradėjusi tą tiradą, ji buvo labai išblyškusi, bet paskui krau- 
jas užplūdo jos veidą, tad ne tik jos žodžiai, bet ir veidas, ir 
drebančios rankos — viskas meldė pasigailėjimo. Pirmą sykį su- 
pratau, kaip biauriai aš pasielgiau: juk aš pasinaudojau tuo, 
kad ji pasidavė akimirkos silpnybei, kurios dabar pati gė- 
dijosi. 

— Mis Dramond,— mikčiodamas ištariau kokį porą sykių, — 
o, kad jūs galėtumėte įžvelgti mano sielą! Jūs perskaitytumėte 

joje, kad aš gerbiu jus nė kiek ne mažiau, kaip anksčiau, ir 
net, sakyčiau, daugiau. Bet tai neįmanoma. Mes padarėme klai- 
dą, ir štai jos neišvengiami vaisiai, tad kuo mažiau apie tai 
kalbėsime, tuo bus geriau. Pažadu jums, kad niekad to nebe- 
priminsiu. Norėčiau taip pat pažadėti, kad nebegalvosiu apie 
tai, bet negaliu: tie atsiminimai liks man brangūs visam gy- 
venimui. Aš jūsų draugas, pasiryžęs už jus numirti. 

— Dėkoju, — pasakė ji. 

Valandėlę stovėjome tylėdami, ir gailestis sau pačiam pa- 
mažu įsigavo į mano širdį. Visos mano svajonės sudužo, meilė 
prarasta, o aš, kaip anksčiau, vėl vienų vienas. 

— Taip, — pasakiau, — mes visad būsime draugais, tas tiesa. 
Bet dabar mes vis dėlto atsisveikiname, atsisveikiname su vis- 
kuo, kas buvo. Aš visad pažinosiu mis Dramond, bet amžinai 
atsisveikinu su savo Katriona. | 

Pažvelgiau į ją. Negaliu pasakyti, ar aš gerai mačiau per 
ašaras, bet man rodėsi, kad ji ėmė augti ir švytėti visa. Tur 
būt, tą akimirką netekau galvos, nes, vėl sušukęs jos vardą, 
žengiau į priekį, tiesdamas į ją rankas. 

Ji atšoko užsiplieskusi, tarytum aš būčiau jai sudavęs, 0 aš 
visas sustingau iš gailesio ir apmaudo. Neradau žodžių atsi- 
prašyti, tik žemai nusilenkiau ir išėjau. 

Praslinko, tur būt, penkios dienos, ir niekas nepasikeitė. Aš 
matydavau ją tik prie stalo ir, aišku, drauge su Džeimsu Moru. 
Jeigu mes nors akimirkai likdavome vieni, aš jaučiau pareigą 
elgtis šaltai ir rodyti jai pagarbų dėmesį. Niekaip negalėjau 
užmiršti, kaip ji tada atšoko, visa nukaitusi, tas vaizdas nuo- 
latos stovėjo man prieš akis, ir aš taip jos gailėjau, kad 
negaliu apsakyti. Savaime suprantama, aš ir savęs gailėjau, 
juk per kelias sekundes aš, galima sakyti, praradau viską, 
ką turėjau, bet vis dėlto savęs gailėjausi mažiau, negu mer- 
gaitės, ir net visai ant jos nepykau, nebent kartais, kai ne- 
begalėdavau susivaldyti. Ji sakė teisybę — juk ji dar visai kū- 
dikis, su ja pasielgta neteisingai, tad jeigu ji apgavo mane ir 
save, vadinasi, kitaip ir negalėjo būti. 

Be to, Katriona dabar buvo labai vieniša. Kai tėvas pasi- 
likdavo namie, jis būdavo jai gana lipšnus. Bet jis nuolat išei- 
davo savo reikalais arba pasilinksmintį, nesivargindamas net 
surasti tam tinkamą dingstį. Kai turėdavo pinigų, kiauras dienas 
praleisdavo smuklėse, o tai atsitikdavo dažnai, ir aš niekaip 

negalėjau suprasti, iš kur jis jų ima. Kartą jis nepasirodė prie 
stalo, ir mums su Katriona teko valgyti be jo. Po vakarienės 
aš tučtuojau išėjau, taręs, kad ji, greičiausiai, norinti likti 
viena. Ji sutiko su tuo, ir, keista, aš ja patikėjau. Galvojau, 
kad jai iš tiesų nemalonu mane matyti, nes aš priminiau jai 
tą akimirką, kurios ji nenorėjo prisiminti. Dabar ji sėdėdavo 
viena kambaryje, kur anksčiau mes sėdėdavome drauge, nu- 
šviesti židinio, regėjusio tiek linksmų ir liūdnų valandėlių. Ji 
sėdėdavo viena ir galvodavo apie pažemintą savo mergišką 
orumą, apie parodytus ir paniekintus jausmus. Tuo pat metu 
ir aš sėdėdavau vienas ir, nesitverdamas apmaudu, kartoda- 
vau, kad žmogus —silpnas, o moteris — nepastovi. Trumpai 
drūtai, pasaulis nematė kitų tokių dviejų bepročių, kurie dėl 
kvailo nesusipratimo būtų šitaip kentėję. 

Džeimsas į mudu nekreipė dėmesio: niekuo, išskyrus savo 
kišenę, savo pilvą ir pagyrūniškus plepalus, jis nesidomėjo. 
Pačią pirmąją dieną, kai atvažiavo, jis jau šiek tiek iš manęs 
pasiskolino. Kitą rytą jis paprašė dar, bet aš atsisakiau duoti. 
Ir pinigus, ir atsisakymus jis priimdavo vienodai geraširdiškai. 
Jis iš tikrųjų mokėjo vaizduoti kilnų, ir tai darė dukteriai 
nemenką įspūdį; mina, kurią jis paprastai nutaisydavo kalbėda- 
mas, didinga povyza ir platūs mostai — visa tai labai tiko did- 
vyriui, kuriuo jis dėdavosi esąs savo pasakojimuose. Žmogui, 
kuris nieko bendra su juo neturėjo, kuris buvo labai neįžval- 
gus. arba spręsdavo apie kitus pagal išvaizdą, jis galėjo pa- 
daryti įspūdį. Bet man po dviejų susitikimų jis buvo aiškus 
kaip diena: mačiau, kad jis — užkietėjęs egoistas ir, be to, 
neapsakomai naivus. Aš klausiausi jo pagyrūniškų tauškalų 
apie „giminės herbą“ ir „seną kareivį“, apie „neturtingą, bet 
dorą kalnietį“ ir apie „savo šalies ir draugų ramstį“, kaip nie- 
kus tarškančios papūgos. 

Nuostabu, bet jis, rodos, kartais ir pats tikėjo tuo, ką pasa- 
kojo. Jis buvo toks veidmainys, kad, tur būt, vargu ar pa- 
stebėdavo meluojąs. Bet, pavyzdžiui, nusiminimo valandėlėmis 
jis būdavo visiškai nuoširdus. Retkarčiais jis būdavo tyliau- 
sias, švelniausias, labiausiai mylintis padaras pasaulyje, lyg di- 
delis vaikas laikydavo Katrionos ranką ir prašydavo mane 
nepalikti jo, jei aš jį bent kiek mylįs. Jam aš, žinoma, nejau- 
čiau jokios meilės, bet užtat dųkteriai — dar didesnę. Jis at- 
kakliai maldaudavo, kad mes sklaidytume jo nuobodulį pokal- 

biais, bet mums būdavo sunku kalbėtis; paskui jis vėl imdavo 
graudžiai gailestauti dėl gimtosios šalies ir draugų arba trauk- 
davo gaeliškas dainas. 

— Tai viena melancholiškiausių mano tėvynės dainų,— sa- 
kydavo jis— Jūs stebitės, kad matote verkiantį kareivį. Tas 
įrodo, kad aš laikau jus artimu draugu. Šios dainos melodija 
sruvena mano kraujyje, o žodžiai kyla iš širdies. Kai prisime- 
nu raudonus savo kalnus, laukinių ančių krykimą ir srauniai 
bėgančius nuo kalvų upokšnius, aš nesigėdiju ašarų net ir prie- 
šų akivaizdoje.— Paskui jis vėl dainuodavo, veidmainingai ry- 
puodamas, ir su neslepiama panieka versdavo dainos žodžius 
į anglų kalbą.—Ši daina apie tai, — aiškino jis,— kad saulė 
nusileido, mūšis pasibaigė ir narsūs vadai. pralaimėjo. Ir dar, 
kad žvaigždės regi, kaip jie bėga į svečias šalis arba guli 
negyvi raudonuose kalnuose; niekados daugiau iš jų krūtinių 
nebeišsiverš karo šūkis ir nebenusiplaus jie kojų srauniame 
upelyje. Jei bent trupučiuką mokėtumėte gaelų kalbą, patys 
verktumėte, tokie vaizdingi tie žodžiai. Tikras pasityčiojimas 
versti juos į anglų kalbą. 

Galvojau, kad, šiaip ar taip, visas jo elgesys buvo pasity- 
čiojimas, bet podraug čia buvo ir dalelytė tikro jausmo, ir, 
tur būt, už tai labiausiai neapkenčiau Džeimso Moro. Man 
būdavo labai skaudu žiūrėti, kaip Katriona rūpinasi senu nevi- 
donu ir verkia pati, regėdama jo ašaras. Tuo tarpų buvau 
tikras, kad dėl to liūdesio daugiausia buvo kaltas vakarykštis 
bėsaikis gėrimas. Pasitaikydavo valandėlių, kai aš norėdavau 
duoti jam stambią paskolą ir daugiau jo nematyti. Bet tadą ne- 
bematyčiau ir Katrionos, o tam negalėjau ryžtis. Be to, sąžinė 
neleido man švaistyti taip reikalingus pinigus tokiam neti- 
kėliui. 


XXVII. DVIESE 


Penktą dieną po Džeimso Moro atvykimo, pamenu tik, kad 
tąsyk jis buvo niūriai nusiteikęs, aš gavau tris laiškus. Pirma- 
sis buvo nuo Aleno. Jis ketino aplankyti mane Leidene. Kiti 
du buvo iš Škotijos, ir juose buvo rašoma apie tą patį dalyką, 
būtent: kad mirė mano dėdė ir kad man suteikiamos įpėdinys- 
tės teisės. Renkiloro laiškas buvo parašytas, aišku, tarnybiniu 

tonu. O tas, kurį gavau iš mis Grant, kaip ir visada, buvo 
daugiau sąmojingas, negu apgalvotas, kupinas priekaištų, kad 
jai nerašau (argi aš galėjau rašyti dabartinėmis aplinkybėmis?), 
ir linksmų pastabų Katrionos atžvilgių, tik man buvo nejauku 
prie jos pačios skaityti. 

Radau tuos laiškus savo kambary, atėjęs pietauti, tad iš to 
džiaugsmo tuoj pat viską išplepėjau. Pasidarėme iš to neblo- 
gą visiems pramogėlę, ir niekas iš mūsų nė neįtarė, kaip biau- 
riai viskas baigsis. Likimas lėmė, kad visi trys laiškai ateitų 
tą pačią dieną ir Džeimso Moro akivaizdoje. Dievas mato, visi 
įvykiai, kilę dėl to, nors aš ir būčiau galėjęs užbėgti jiems už 
akių, jei būčiau prikandęs liežuvį, be abejo, buvo nulemti 
jau tada, kai Agrikola įžengė į Škotiją, o Abraomas leidosi 
į savo klajones. 

Pirmą, aišku, atplėšiau Aleno laišką. Kas galėjo būti džiu- 
giau, kaip žinia, kad jis ketina mane aplankyti? Bet aš pa- 
stebėjau, kad Džeimsas kaip mat atsitiesė, o jo veide pasi- 
rodė įtampa. “ 

— Tai tas pats Alenas Brekas, kuris įtariamas Apino žmog- 
žudyste?— paklausė jis. 

Atsakiau, kad tas pats, ir Džeimsas Moras jau nebedavė 
man skaityti kitų dviejų laiškų, kol neišklausinėjo visko apie 
mudviejų pažintį, apie Aleno gyvenimą Prancūzijoje, nors aš 
ir pats nedaug apie tai žinojau, bei jo numatomą viešnagę 
pas mane. 

— Visi mes, tremtiniai, stengiamės laikytis kits kito, — paaiš- 
kino jis.— Be to, aš pažįstu tą džentelmeną, ir nors jo kilmė 
ne visai gryna, tiesą sakant, jis nevertas Stiuarto pavardės, 
bet jis iškilo mūšyje ties Dramosiu — sužavėjo visus. Jis pa- 
sirodė kaip tikras kareivis. Jei kiti, kurių dabar nenoriu minėti, 
būtų kovęsi taip, kaip jis, kautynės nebūtų palikusios tokių 
liūdnų atsiminimų. Tą dieną pasižymėjo tik du, ir tai mus 
jungia, — pasakė jis: 

Aš vos susilaikiau jo neprikūlęs, ir brangiai būčiau sumo- 
kėjęs, kad Alenas būtų buvęs čia ir privertęs Džeimsą aiškiau 
išdėstyti savo nuomonę apie jo kilmę, nors, kaip vėliau man 
paaiškėjo, karališkoji Aleno kilmė iš tiesų buvo abejotina. 

Tuo tarpu aš atplėšiau mis Grant laišką ir negalėjau susi- 
laikyti nesušukęs. 

— Katriona,— sušukau, pirmą kartą, jos tėvui atvažiavus, 
užmiršęs kreiptis į ją oficialiai — aš gavau įpėdinystės teises, 
aš iš tikrųjų esu lerdas! Pagaliau mano dėdė numirė! 

Suplojusi delnais, Katriona pašoko nuo kėdės. Kitą akimir- 
ką mes jau supratome, kad džiūgauti nėra ko, ir stovėjome, 
liūdnai žvelgdami kits į kitą. 

Bet Džeimsas bemat ėmė veidmainiauti. 

— Dukrele mano,— pasakė jis,— argi jūsų pusseserė mokė 
jus taip elgtis? Numirė misterio Deivido artimas giminaitis, ir 
šią jo sielvarto valandą mes turime pareikšti jam užuojautą. 

— Tikėkite manimi, sere,—tariau, piktai kreipdamasis į jį — 
aš nemoku taip apsimesti. Dėdės mirtis man visų maloniausia 
žinia, kokią kada buvau gavęs. 

— Štai sveika kareivio filosofija!— atsakė Džeimsas.— Tai 
mūsų visų dalia — visi mes turime mirti, visi. O jei tas džen- 
telmenas nenusipelnė jūsų palankumo, tai ką gi, tuo geriau! 
Mes bent jau galime pasveikinti jus, gavus paveldėjimo teises. 

— Sveikinti irgi nėra ko,— atšoviau, dar labiau karščiuoda- 
masis.— Sakysime, aš turėsiu gerą dvarą, bet kam jis vienišam 
žmogui, kuriam ir taip visko per akis? Taip taupiai gyvenant, 
kaip kad aš gyvenu, užtenka ir gaunamų pajamų; jei ne buvu- 
sio dvaro šeimininko mirtis, kuri, gėda prisipažinti, labai ma- 
ne džiugina, aš nematau šioje permainoje nieko ypatingo. 

— Na, na,— pasakė jis,— jūs labai susijaudinęs, tik nenori- 
te parodyti, kitaip nevadintumėt savęs tokiu vienišu. Štai trys 
laiškai: vadinasi, gyvena trys žmonės, linkintys jums gera. 
Galėčiau nurodyti ir dar du, esančius šiame kambaryje. Aš jus 
pažįstu ne itin seniai, bet Katriona, likus mums vieniems, be 
perstogės kelia jus į padanges. 

Katriona tik nužvelgė jį piktai, ir šis tuojau pakeitė temą, 
puolęs klausinėti, kokio dydžio mano valdos. Per visus pietus 
jis labai susidomėjęs kalbėjo apie vieną ir tą patį. Veidmai- 
niauti jam nebuvo kada, jis grubiai ėmėsi reikalo, ir aš jau ži- 
nojau, kas manęs laukia. Vos papietavome, jis tučtuojau iš- 
dėstė ;man savo planus. Jis priminė Katrionai, kad ji turinti 
kažką padaryti, ir išsiuntė ją. 

— Manau, po kokios valandos tu grįši — pridūrė jis,— o kol 
pareisi, mūsų draugas Deividas pabus su manimi. 

Žodžio netarusi, ji skubiai išėjo, kaip buvo liepta. Nežinau, 
ar ji ką suprato. Manau, kad ne. Bet aš buvau labai paten- 
kintas ir kaupiau jėgas būsimam pokalbiui. 

Vos Katriona uždarė duris, Džeimsas Moras atsikolė į kėdės 
atkaltę, vykusiai dėdamasis nerūpestingu. Tik veidas, išpiltas 
smulkiais prakaito lašais, jį išdavė. 

— Džiaugiuosi, kad galiu pasikalbėti su jumis akis į akį — 
prabilo jis.— Pirmą kartą mums susitikus, jūs nesupratote kai 
kurių mano pasakymų, ir aš seniai norėjau pasiaiškinti. Mano 
dukters nieku būdu negalima įtarti, jūsų taipogi, aš su ginklu 
rankoje pasiruošęs tą patvirtinti kiekvienam šmeižikui. Bet, 
brangusis Deividai, žmonės į viską labai griežtai žiūri. Kas 
gali tą žinoti geriau už mane, juk aš nuo pat savo tėvo mir- 
ties — duok, viešpatie, jam amžiną atilsį! — buvau nuolat drabs- 
tomas purvais. Ką padarysi, mes negalime to užmiršti, mes 
abu turime į tai atsižvelgti. 

Ir jis pakratė galvą, tartum pamokslininkas ambonoje. 

— Kur jūs sukate, misteri Dramondai?— paklausiau.— Bū- 
čiau labai jums dėkingas, jeigu išklotumėte reikalo esmę. 

— Taip, taip, — ėmė juoktis jis, — tai panašu į jus! Tas jūsų 
bruožas man labiausiai patinka. Bet, mano brangusis, esmę kar- 
tais labai keblu pasakyti — Jis įsipylė vyno.— Tačiau mudu 
esame tokie artimi draugai, kad tai neturėtų mums itin kliu- 
dyti. Jūs, tur būt, suprantate, kad kalba eina apie mano duk- 
terį. Pirmiausia aš privalau pareikšti, kad nė negalvoju prie- 
kaištauti jums. Kaipgi jūs kitaip galėjote pasielgti tokiomis 
sunkiomis aplinkybėmis? Iš tiesų, jūs padarėte viską, kas bu- 
vo įmanoma. | 

— Dėkoju jums, — tariau suklusęs. 

— Be to, aš dabar jus pažįstu, — kalbėjo jis toliau.— Jūs la- 
bai gabus, jūsų turtas nėra didelis, bet tai menka bėda. Viską 
apsvarstęs, džiaugiuosi, galėdamas jums pasakyti, kad iš dviejų 
mums likusių išeičių aš ryžausi antrajai, 

— Bijau, kad aš labai nenuovokus,— tariau.— Bet kokios gi 
tos išeitys? 

Jis smarkiai suraukė antakius ir užsimetė koją ant kojos. 

— Aš manau, sere,— atsakė jis,— kad man nėra ko sakyti 
jų tokiam džentelmenui, kaip jūs. Arba aš turiu kautis su ju- 
mis, arba jūs vesite mano dukterį. 

— Pagaliau jūs teikėtės aiškiai pasakyti, ką galvojate — 
tariau. 

— Man rodos, iš pat pradžių viskas buvo aišku!-— garsiai 
sušuko jis.— Aš rūpestingas tėvas, misteri Belfurai, bet, ačiū 
dievui, esu kantrus ir išmintingas žmogus. Daugelis tėvų, sere, 
tuojau pat būtų nutempę jus arba prie altoriaus, arba į dvi- 
kovą. Mano pagarba jums... 

— Misteri Dramondai,— pertraukiau jį — jei jaučiate man 
nors kokią pagarbą, prašau nekelti balso. Nėra nė menkiausio 
reikalo šaukti ant žmogaus, su kuriuo esate tame pačiame kam- 
baryje ir kuris labai dėmesingai jūsų klausosi. 

— Gryniausia tiesa,— pasakė jis ūmai visiškai pasikeitusiu 
balsu.— Prašau atleisti tėvui jo jaudinimąsi. 

— Vadinasi — pasakiau aš,— jeigu nekreipsiu dėmesio į pir- 
mąją išeitį, nors, gal būt, man ir gaila, kad jūs jos nepasirin- 
kote, tai, anot jūsų, galiu laukti pritarimo, jei užsigeisiu pra- 
šyti jūsų dukters rankos? 

— Jūs puikiai išreiškėte mano mintį — pasakė jis — ir ma- 
tau, kad mes susitarsim. 

— Dar pažiūrėsim, — atšoviau.— Tačiau aš neslepiu, kad jau- 
čiu kalbamai ledi švelniausią simpatiją ir kad net sapnuoti ne- 
sapnavau didesnės laimės, kaip gauti jos ranką. 

— Aš tai žinojau, aš neabejojau jumis, Deividai!— sušuko 
jis, duodamas man ranką. 

Bet aš jos nepaspaudžiau. 

— Jūs pernelyg skubate, misteri Dramondai,— įspėjau.— Rei- 
kia išsiaiškinti kai kurias sąlygas. Esama vienos kliūties, ir ne- 
žinau, kaip mums pavyks ją pašalinti. Jau sakiau jums, kad 
pritariu toms vedyboms, bet turiu pagrindo manyti, kad jau- 
noji ledi labai joms prieštaraus. 

— Nėra ko jos paisyti, — nukirto jis.— Garantuoju, kad ji 
sutiks. 

— Rodos, jūs nepastebėjote, misteri Dramondai,— tariau,— 
kad, net su manimi kalbėdamasis, jūs du ar tris kartus ne- 
mandagiai išsireiškėte. Nenoriu, kad jūs taip šnekėtumėte ir 
su jaunąja ledi. Aš turiu kalbėti ir galvoti už mus abu! Žino- 
kite, anaiptol nenoriu, kad priverstumėte ją tekėti už manęs, 
lygiai kaip ir mane ją vesti. 

Jis sėdėjo ir tūžmingai žiūrėjo į mane, nežinodamas, ką da- 


ryti. 

— Štai ką mes nutarsime,— pareiškiau.— Aš su džiaugsmu 
vesiu mis Dramond, jei ji sutiks laisva valia tekėti už manęs. 
Bet jei bent mažumėlę prieštaraus— o aš turiu pagrindo būgš- 
tauti, kad taip ir bus, — aš niekad jos nevesiu. 

— Gerai, gerai, — sutiko jis, — čia tai jau vieni niekai. Vos 
tik ji pareis, aš ją išklausinėsiu ir tikiuosi jus nuraminti... 

Aš vėl pertraukiau jį: 

— Prašau jus nesikišti, misteri Dramondai, antraip teks ki- 
tur ieškoti jaunikio savo dukrai. Viską padarysiu pats, ir leis- 
kite jau man spręsti. Noriu pats sužinoti, kaip iš tiesų yra. 
Niekas kitas neturi kištis į šį reikalą, o vįsų labiausiai — jūs. 

— Garbės žodis, serė,— sušuko jis,— bet kas jums davė tei- 
sę spręsti? 

— Aš jaunikis, jei neklystu, — atsakiau. 

— Čia priekabės!— sušuko jis.— Jūs užmirštate faktus. Ma- 
no duktė neturi pasirinkimo. Jos reputacija suteršta. 

—- Prašau atleisti — pasakiau.— Kol šį reikalą žinome tik 
mes trys, niekas nėra suteršta. 

— Kas man garantuos?— sušuko jis.— Argi aš galiu leisti, 
kad mano dukters reputacija priklausytų nuo aplinkybių? 

— Anksčiau apie tai turėjote pagalvoti, — atsakiau, — kai taip 
nerūpestingai ją palikote, o dabar jau per vėlu. Aš nesiruošiu 
būti atsakingas už jūsų abejingumą dukteriai, ir niekas ne- 
įstengs manęs įbauginti. Aš tvirtai nusprendžiau, dabar kad ir 
kas atsitiktų, nė per plauką nesitrauksiu. Mudu būsim čia tol, 
kol ji sugrįš. Paskui mes su ja išeisime pasikalbėti. Tik neban- 
dykite jos nuteikti savo naudai nei žodžiu, nei žvilgsniu. Jeigu 
ji pasakys, kad sutinka, aš žengsiu tą žingsnį; jei ne, ves- 
tuvių nebus. 

Jis pašoko nuo kėdės kaip įgeltas. 

— Jūs manęs neapgausit! Vadinasi, stengsitės, kad ji atsi- 
sakytų tekėti? 

— Gal taip, o gal ir ne,— atšoviau.— Šiaip ar taip, bet aš 
taip nusprendžiau, 

— O jei aš nesutiksiu?!— neatlyžo jis. 

— Tuomet, misteri Dramondai, teks kautis dvikovoje,— at- 
sakiau. 

Ne be baimės ištariau tuos žodžius. Jis buvo aukštas, ne- 
paprastai ilgų rankų, beveik tokių, kaip jo tėvo, be to, paty- 
ręs fechtuotojas, kitaip sakant, pavojingas priešininkas. Pagaliau 

jis buvo Katrionos tėvas. Tačiau be reikalo aš būgštavau. 
Varganai apstatytas mano butas,— jis, rodos, neatkreipė dė- 
mesio į naujus dukters drabužius,— o taip pat mano nenoras 
skolinti pinigų įdiegė jam mintį, kad esų labai neturtingas. 
Netikėta žinia apie mano paveldėjimą atvėrė jam akis. Jam 
taip patiko naujasis jo planas, kad jis buvo pasiryžęs sutikti 
su bet kuo, kad tik nereikėtų kautis. 

Valandėlę jis dar ginčijosi, kol pasakiau žodžius, privertu- 
sius jį nutilti, 

— Jeigu taip spiriatės, kad aš pasikalbėčiau vienu du su 
jaunąja ledi, greičiausiai turite rimtų priežasčių galvoti, kad 
aš ne be pagrindo būgštauju, jog ji gali atsisakyti. 

Jis sumurmėjo kažką teisindamasis. 

— Bet mes abu labai karščiuojamės,— pridūriau,— ir, man 
rodos, išmintingiausia būtų patylėti. 

Taip ir padarėme: tylėjome, kol parėjo Katriona. Gaila, kad 
mūsų tuo metu niekas nematė, mudu, tur būt, sudarėme labai 
juokingą porą. 


XXVIII. AŠ LIEKU VIENA, 

Atidariau Katrionai duris ir sustabdžiau ją tarpduryje. 

— Jūsų tėvas pageidauja, kad mudu 'eitumne pasivaikščio- 
ti — tariau. 

Ji pažvelgė į Džeimsą Morą, linksintį jai galva, ir, kaip 
drausmingas kareivis, apsisuko ir išėjo su manimi. 

Mes ėjome vienu mėgstamiausių ankstesnių mūsų kelių, ku- 
riuo dažnai vaikščiojome drauge ir buvome taip neapsakomai 
laimingi. Ėjau kiek atsilikęs ir galėjau nejučia ją stebėti. Ma- 
žos jos kurpaitės kaukšėjo nepaprastai maloniai ir liūdnai. Keis- 
ta man atrodė, kad dabar turi išsispręsti mano likimas, ir neži- 
nau, ar girdžiu tuos žingsnius paskutinį kartą, ar jų garsas 
lydės mane tol, kol mus perskirs mirtis. 

Ji vengė žiūrėti į mane ir ėjo vis pirmyn, lyg numanydama, 
kas bus. Supratau, jog turiu kuo greičiau prabilti, kol neišga- 
ravo drąsa, bet nežinojau, nuo ko pradėti. Šioje keblioje pa- 
dėtyje, kai merginą kone prievarta vertė tekėti už manęs, 
rodyti per didelį atkaklumą būtų nesąžininga, juoba kad ji 
jau sykį meldė manęs būti atlaidžiam, bet visai to išvengti 
neįmanoma, tada atrodys, kad aš esu jai abejingas. Bejėgis 

stovėjau tarp tų dviejų kraštutinybių ir kai pagaliau ryžausi, 
prabilau ant laimės. 

— Katriona,— pasakiau, — aš esu labai sunkioje padėtyje, ar- 
ba, greičiau, mes abudu esame. Labai jums būčiau dėkingas, 
jei leistumėte pirmiausia man kalbėti ir nepertrauktumėte, kol 
baigsiu. 

Ji pažadėjo. 

— Turiu jums pasakyti, — kalbėjau toliau — labai keblų da- 
lyką, ir puikiai žinau, kad neturiu jokios teisės kalbėti jums 
taip po to, kas įvyko tarp mudviejų praeitą penktadienį. Mes 
taip susipainiojome, ir vis per mane. Aš puikiai žinau, kad 
turėčiau prikąsti liežuvį. Aš ir ketinau taip daryti, ir nė gal- 
von Man neatėjo mintis vėl jus jaudinti. Bet dabar jau nebe- 
turiu kitos išeities. Matote, atsirado tas dvaras, ir dabar aš 
jums daug labiau tinku į jaunikius, ir pati galimybė dabar 
neatrodo tokia kvaila, kaip anksčiau. Aš pats manau, kad 
mūsų santykiai tokie painūs, kad, kaip sakiau, verčiau juos 
palikti tokius, kokie jie yra. Gandai dėl mano palikimo smar- 
kiai perdėti, ir aš, jumis dėtas, nė negalvočiau apie tai. 
Bet aš turėjau užsiminti apie dvarą, nes tai jis paveikė Džeim- 
są Morą. Ir dar aš galvoju, kad mes nebuvome labai nelai- 
mingi, gyvendami čia kartu. Man netgi rodos, kad mes gražiai 
sugyvenome. Jei tik jūs pažvelgtumėte atgal, brangioji... 

— Aš nežvelgsiu nei atgal, nei į priekį — pertraukė ji ma- 
ne.— Tik prašau man pasakyti, ar tai mano tėvas surengė šį 
spektaklį? 

— Jis pritarė, — pasakiau, — jis pritarė mano ketinimui pra- 
šyti jūsų rankos. 

Aš kalbėjau toliau, stengdamasis paveikti jos jausmus, bet 
ji nesiklausė ir pertraukė mane per pusę žodžio. 

— Tai jis įkalbėjo jus!— sušuko ji.— Nėra ko neigti, jūs 
pats prisipažinote, kad jums nė galvon neatėjo tokia mintis. 
Jis liepė jums vesti mane!.. 

— Jis pirmas prabilo apie vedybas, jei jūs tai turite gal- 
voje,— pradėjau. 

Nudelbusi akis, ji ėjo vis greičiau ir greičiau. Išgirdusi ma- 
no žodžius, papurtė galvą, ir man pasirodė, kad ji- nori bėgti. 

— Juk po +0,— kalbėjau toliau, — ką jūs man pasakėte penk- 
tadienį, aš niekad nebūčiau ryžęsis trukdyti jus savo pasiū- 
lymais. Bet kai jis kone įsakė man, kas man beliko daryti? 

Ji sustojo ir atsigręžė. 

— Kad ir kaip ten būtų buvę, aš atsisakau,— sušuko ji.— 
Daugiau nė žodžio. 

Ir vėl puolė į priekį. 

— Ką gi, nieko kito aš ir nelaukiau,— atsidusau,— bet jūs 
vis dėlto galėtumėte būti man .švelnesnė šį paskutinį kartą. 
Nesuprantu, kodėl jūs tokia atžari. Aš labai jus mylėjau, Kat- 
riona. Nepykit, juk paskutinį kartą jus taip vadinu. Aš pada- 
riau viską, ką galėjau, ir dabar darau, tik gaila, kad negaliu 
padaryti nieko reikšmingesnio. Ir man keista, kad jūs jau- 
čiate malonumą, taip žiauriai su manimi elgdamasi. 

— Aš galvoju ne apie jus,— pasakė ji,— galvoju apie tą 
žmogų — savo tėvą. 

— Ir čia galiu jums padėti — pasakiau, —ir padėsiu. Mes 
turime pasitarti dėl jūsų tėvo. Džeimsas Moras labai supyks, 
sužinojęs, kuo užsibaigė mudviejų pasikalbėjimas. 

Ji vėl sustojo. 

— Jis taria, kad aš esu sukompromituota?— paklausė ji. 

— Jis taip galvoja, — pasakiau, — bet aš jau prašiau jus ne- 
paisyti to. 

— Man vis tiek pat, — sušuko ji, — verčiau būsiu sukom- 
promituota! 

Nežinojau, ką jai atsakyti, ir tylėjau. 

Atrodė, tartum kažkas sukunkuliavo jos krūtinėje, ir staiga 
ji suriko: 

— Bet ką visa tai reiškia? Kam ant mano galvos krito ta 
gėda? Kaip jūs drįstate taip daryti, Deividai Belfurai? 

— O iką aš turėjau daryti, brangioji mano?— paklausiau. 

— Aš jums ne brangioji, — atšovė ji, —ir draudžiu jums va- 
dinti mane tuo biauriu žodžiu. 

— Aš kalbu, kaip moku, — atsakiau.— Man širdį skauda dėl 
jūsų, Mis Dramond. Nesvarbu, ką čia sakau, bet patikėkite, 
kad aš. užjaučiu jus, atsidūrus tokioje sunkioje būklėje. Bet 
prašyčiau pagalvoti apie vieną dalyką, kurį dar turime laiko 
ramiai apsvarstyti: mudviem parėjus namo, įvyks susikirtimas. 
Patikėkite mano žodžiu: mums abiem reikia pasistengti taikiai 
susitarti. 

— A!— pasakė ji. Jos skruostus išpylė raudonos dėmės.— 
Jis norėjo kautis su jumis?— paklausė. 

— Taip,— atsakiau. 

Katriona garsiai nusijuokė. 

— To betrūko!-— sušuko. Paskui, kreipdamasi į mane, kal- 
bėjo toliau:— Aš ir tėvas sudarome labai gražią porelę, bet, 
ačiū dievui, yra pasaulyje žmogus, dar blogesnis už mus. Dėko- 
ju viešpačiui, kad jis parodė man jus tokį! Nebus pasaulyje 
merginos, kuri neniekintų jūsų. 

Iki šiol aš viską kantriai pakėliau, bet šito buvo per daug. 

— Jūs neturite teisės taip su manimi kalbėti — pasakiau.— 
Argi nebuvau aš jums geras, ar nesistengiau būti geras! Ir 
štai kuo atsilyginama! Ką ir besakyti! 

Ji tebežiūrėjo į mane ir paniekinamai šypsojo. 

— Bailys!-— metė ji. 

— Aš grąžinsiu jums ir jūsų tėvui šitą žodį!— sušukau.— 
Dar šiandien, jus gindamas, mečiau jam iššūkį. Vėl iškviesiu 
tą sukčių lapiną. Man vis tiek, katras mudviejų bus nukautas. 
Eime kartu namo, sutvarkysiu visą jūsų giminę! Jūs dar verk- 
site, kai aš būsiu nukautas. 

Ji palingavo galvą, paniekinamai tebešypsodama, nors už 
tą šypseną buvau pasiryžęs ją apkulti. 

— Juokitės, juokitės!— šaukiau.— Jūsų tėvui šiandien ne juo- 
kas buvo galvoj! Aš nenoriu sakyti, kad jis pabūgo,— skubiai 
pridūriau,— bet jis verčiau pasirinko antrąją išeitį. 

— Apie ikką jūs kalbate?— paklausė ji. 

— Apie tai, kaip aš jam pasiūliau kautis su manimi, — at- 
šoviau. 

— Jūs siūlėte Džeimsui Morui kautis su jumis?— sušuko ji. 

— Taip, — atsakiau, —ir jis nepanoro kautis, antraip mūsų 
čia nebūtų. 

— Kažkas čia nebe taip, — sunerimo ji. — Ką jūs norite pa- 
sakytiė 

— Jis norėjo priversti jus tekėti už manęs, — atsakiau, — o aš 
nenorėjau. Sakiau, kad jūs turite spręsti pati ir kad aš pasi- 
kalbėsiu su jumis akis į akį. Nėmaniau, kad mudu taip kal- 
bėsimės! „O kas, jei aš neleisiu?“ — paklausė jis. ,„(Tuomet 
teks kautis dvikovoje,— pasakiau.— Aš taip pat nelabai no- 
riu, kad mane įsiūlytų jaunajai ledi, kaip nenorėčiau, Kad man 
įbruktų nuotaką.“ Štai mano žodžiai. Tai buvo draugo žodžiai. 
Ir jūs man taip atsilyginote už juos! Jūs atsisakėte tekėti už 
manęs, ir joks tėvas Kalnuotoje Škotijoje ir visam pasaulyje 

nebeprivers manęs jūsų vesti. Aš pasirūpinsiu, kad jūsų valia 
būtų gerbiama. Ką iki šiol dariau, darysiu ir toliau. Bet, man 
rodos, bent iš mandazumo jūs galėjote nors kiek būti man 
dėkinga. Tikrai maniau, kad jūs geriau mane pažįstate! Aš, 
tiesa, nelabai gražiai pasielgiau su jumis, bet tai buvo aki- 
mirkos silpnybė! O galvoti, kad aš esu bailys —ir koks bai- 
lys!— brangioji mano, jūs smogėte man be gailesčio! 

— Argi aš galėjau žinoti, Deivi? — sušuko ji. — (O, tai baisu! 
Tokie, kaip aš ir mano tėvas,— beviltiškai dejavo ji,— tokie 
žmonės neverti su jumis kalbėtis! O, aš pasiryžusi gatvėje at- 
siklaupti ir bučiuoti jūsų rankas, maldaudama atleidimo. 

— Išsaugosiu tuos bučinius, kuriuos jau gavau iš jūsų!-— su- 
šukau.— Bučinius, kurių troškau ir kurie buvo man brangūs. 
Nenoriu, kad mane bučiuotų atgailaudami. 

— Nejaugi jūs taip niekinate vargšę merginą?— paklausė ji. 

— Aš visą laiką jums kalbu, kad paliktumėte mane ramy- 
bėje. Jūs negalėtumėte padaryti manęs nelaimingesnio, negu 
dabar esu, jei net panorėtumėte. Geriau pasidomėkite Džeimsu 
Moru, savo tėvu, su kuriuo dar jums reikės pasikankinti. 

— Ak, kaip baisu, kad turiu likti pasauly viena su tuo žmo- 
gumi!— sušuko ji, bet tuoj pat šiaip taip susitvardė.— O jūs 
nebesirūpinkite tuo,— pasakė.— Jis nepažįsta mano būdo. Jis 
brangiai užmokės už šią dieną, brangiai, brangiai užmokės! 

Ji apsigręžė eiti namo. Aš nusekiau paskui. UŪmai ji sustojo. 

— Aš eisių viena, — pasakė— Mes turime pasikalbėti vie- 
nu du. 

Kelias valandas aš lyg pašėlęs basčiausi gatvėmis, vadinda- 
mas save nelaimingiausiu žmogumi pasaulyje. Smaugė pyktis. 
Nors giliai kvėpavau, bet atrodė, kad Leidene stinga oro. Ma- 
niau, kad uždusiu. Sustojęs ant gatvės kampo, valandėlę taip 
garsiai juokiausi iš savęs, kad praeivis atsigręžė pažiūrėti. Tai 
padėjo man atsikvošėti. 

„Per ilgai aš buvau lengvatikis, boba ir mazgotė,— galvo- 
jau.— Dabar taip nebebus. Gavau gerą pamoką — nesusidėti 
daugiau su nelabąja moterų lytimi, kuri pražudė žmogų pa- 
saulio pradžioj ir žudys jį iki pasaulio pabaigos. Dievas regi, 
aš buvau gana laimingas, kol nemačiau jos. Prisiekiu, galiu ir 
vėl, dievaž, būsiu laimingas, jeigu išsiskirsiu su ja!“ 

Užvis labiausiai dabar norėjau, kad jie išvažiuotų. Ta mintis 
nedavė man ramybės. Su kažkokiu piktu džiaugsmu įsivaizda- 

vau, kaip varganai jie turės gyventi, kai nebeteks savo mel- 
žiamos karvutės — Deivido Belfuro. Staiga visai netikėtai ma- 
no Nuotaika visiškai pasikeitė. Aš vis dar niršau, vis dar ne- 
apkenčiau jos, bet nusprendžiau, kad turiu pasirūpinti, jog ji 
nepatirtų skurdo. 

Aš skubiai nuėjau namo, kur išvydau už durų sukrautus 
lagaminus, o tėvo ir dukters veidai bylojo, kad jiedu ką tik 
kivirčijosi. Katriona buvo panaši į medinę lėlę. Džeimsas Moras 
švogždavo, veidas buvo išpiltas baltomis dėmėmis, o nosis kaž- 
kaip nukrypusi į šalį. Vos įėjau, mergina pažvelgė į jį įdėmiu, 
grasinamu žvilgsniu. Tas žvilgsnis buvo iškalbingas, ir didžiai 
nustebau, kad Džeimsas Moras pakluso nebyliam įsakymui. 
Buvo aišku, kad jį gerai išprausė ir kad mergina turėjo dau- 
giau energijos, o vyriškis bailumo, negu aš maniau. 

Jis "prabilo, vadindamas mane misteriu Belfuru ir, matyt, 
kartodamas svetimus žodžius. Daug ką pasakyti jis nesuskubo, 
nes po pirmos iškilmingos frazės Katriona jį pertraukė. 

— Aš jums paaiškinsiu, ką Džeimsas Moras nori pasakyti, — 
tarė ji— Jis nori pasakyti, kad mes atėjome pas jus kaip 
elgetos, nelabai gražiai pasielgėme su jumis ir gėdijamės, ne- 
dėkingai ir netikusiai elgęsi. Dabar mes norime išvažiuoti ir 
būti užmiršti. Bet mano tėvas taip blogai tvarkė savo reikalus, 
kad mes net išvažiuoti negalime, jei vėl jūs neduosite mums 
išmaldos. Nes mes esame elgetos ir puodlaižiai. 

— Jums leidus, mis Dramond,— pasakiau, — noriu pasikalbėti 
su jūsų tėvu. 

Ji nuėjo į savo kambarį ir uždarė duris, žodžio netarusi ir 
nepažvelgusi mano pusėn. 

— Atleiskite jai, misteri Belfurai — pasakė Džeimsas Mo- 
ras, — ji prastai išauklėta. 

— Aš neketinu svarstyti, išauklėta jūsų duktė ar ne,—-at- 
sakiau, — tik moriu atsikratyti jūsų. Dėl to pakalbėkime šiek 
tiek apie jūsų būklę. Misteri Dramondai, aš žinau jūsų rei- 
kalus geriau, negu jūs to norėtumėte. Žinau, kad tada, kai 
skolinotės iš manęs, pats turėjote pinigų. Žinau taip pat, kad 
nuo tos dienos, kai esate Leidene, sukrapštėte ir dar kažkiek, 
nors ir slėpėte net nuo savo dukters. 

— Atsargiau! Aš neleisiu, kad iš manęs tyčiotųsi!-— užsi- 
plieskė jis.— Jūs man abu įgrisote. Tikras prakeikimas būti 
tėvu! Ji leido sau apie mane kalbėti. ..— Jis užsikirto.— Sere, 

jūs įžeidėte šią kareivio ir tėvo širdį — kalbėjo jis, prisidėda- 
mas ranką prie kkrūtinės.— Įspėju jus, būkite atsargesnis. 

— Jei išklausytumėte mane iki galo,— pasakiau,— pamaty- 
tumėte, kad aš stengiuosi jūsų pačių naudai. 

— Brangusis drauge, — sušuko jis— aš taip ir žinojau, kad 
galiu pasikliauti jūsų kilniaširdiškumu! 

— Leisite pagaliau man baigti kalbėti ar ne?— paklausiau.— 
Man sunku spręsti, ar jūs turtingas, ar' ne. Bet man rodos, 
kad jums turėtų nepakakti tų nežinia iš kur atsirandančių lėšų. 
O aš nenorėčiau, kad jūsų duktė kęstų kokį nors stygių. Jei 
išdrįsčiau kalbėti apie tai su ja, man, žinoma, nė į galvą ne- 
ateitų mintis pasikliauti jumis, nes žinau, kad jūs mylite tik 
pinigus, ir visi jūsų skambūs žodžiai man nieko nereiškia. Bet 
vis dėlto aš tikiu, kad jūs savaip mylite savo dukterį, ir aš 
turiu pasikliauti tuo tikėjimų, kad ir koks menkas jis būtų. 

Paskui mes susitarėme, kad jis praneš man, kur juodu apsi- 
gyveno ir kaip laikosi Katriona. Už tai aš įsipareigojau siųsti 
jam nedidelę pašalpą. 

Jis išklausė mane labai atidžiai ir, baigus man, sušuko: 

— Brangusis mano, sūnau mano mielas, tai tikrai jūsų ver- 
tas kilnumas! Aš tarnausiu jums ištikimai kaip kareivis... 

— Gana!— pasakiau.— Jūs taip nukamavote mane su ta sa- 
vo kareivyste, kad, vien išgirdus tą Žodį, man darosi bloga. 
Sandėris sudarytas. Dabar aš išeinu ir sugrįšiu po pusvalandžio. 
Tikiuosi, kad jūsų čia jau neberasiu. 

Aš daviau jiems pakankamai laiko susikrauti daiktus, bijo- 
damas dar kartą pamatyti Katrioną. Pats jau vos neverkiau, 
bet Ikursčiau savyje pyktį, jausdamas, kad imu nebetekti oru- 
mo. Praslinko, tur būt, gera valanda. Saulė nusileido, ir siau- 
ras jauno mėnulio piautuvas išplaukė kaip ugnis raudono sau- 
lėlydžio fone; rytuose suspindo žvaigždės, ir kai pagaliau įėjau 
į savo butą, jame buvo tamsu. Uždegiau žvakę ir apėjau kam- 
barius. Pirmame niekas nebepriminė išvykusiųjų, bet antrame, 
kertėje, ant grindų, pamačiau krūvą drabužių, ir mano širdis 
*'vos neiššoko iš Ikrūtinės. Išvykdama ji paliko visas mano do- 
vanas! Tas smūgis man buvo skaudžiausias, gal būt, dėl to, 
kad paskutinis. Parpuoliau ant tos suknelių krūvos ir elgiausi 
taip kvailai, kad gėda net kalbėti. 

Jau vėlai naktį, kai pasidarė labai šalta ir dantys ėmė tarš- 
kėti, atgavau kiek dvasios tvirtybės ir ėmiau svarstyti. Aš 

negalėjau regėti tų nelaimingų drabužių ir kaspinų, marškinių 
ir raštuotų kojinių. Supratau, kad turiu nusikratyti viskuo iki 
ryto, jei noriu atgauti dvasios pusiausvyrą. Iš pradžių norėjau 
užkurti židinyje ugnį ir viską sudeginti, bet aš visad nemėgau 
beprasmiško turto švaistymo, o kita vertus, man atrodė žiauru 
sudeginti drabužius, kuriais vilkėjo Katriona! Kambaryje buvo 
spinta, tad nutariau viską sudėti į ją. Aš nepaprastai ilgai ir 
negrabiai dėliojau juos, kuo tvarkingiau klostydamas kiekvie- 
ną mMažmožį ir retkarčiais sudrėkindamas jį ašaromis. Visai nu- 
sikankinau ir jaučiausi nuvargęs, lyg būčiau bėgęs keletą mylių, 
ir visi mano sąnariai skaudėjo, tarytum kažkas mane būtų ap- 
kūlęs. Staiga, dėliodamas skarelę, kurią ji dažnai užsirišdavo 
ant kaklo, pastebėjau, kad vienas jos kampas buvo rūpestin- 
gai nukirptas. Skarelė buvo labai gražios spalvos, ir aš dažnai 
atkreipdavau į tai dėmesį. Pamenu, kartą, kai Katriona ją užsi- 
rišo, juokais pasakiau, kad jai tinkančios mano spalvos. Mano 
širdyje suspindo vilties spindulėlis, ir mane užplūdo švelnūs 
jausmai. Bet po kelių akimirkų aš vėl puoliau į nusiminimą — 
pamačiau, kad tas kamputis, surangytas ir suglamžytas, gulėjo 
kitame kampe ant grindų. 

Tačiau, gerokai pasvarstęs, vėl ėmiau šio to tikėtis: ji nu- 
kirpo tą kamputį vaikiško, bet, matyt, švelnaus jausmo pagauta: 
Ir nieko nuostabaus, kad paskui jį numetė. Bet man labiau 
rūpėjo jos pirmas poelgis, o ne vėlesnis. Aš džiaugiausi, kad 
jai atėjo mintis pasiimti tokį atminą, ir ne taip jau baisiai sie- 
lojausi, kad ji numetė jį visai suprantamo apmaudo apimta. 


XXIX. MES SUSITINKAME DIUNKERKE 


Apskritai po jų išvykimo aš nesijaučiau labai nelaimingas 
ir patyriau daug malonių ir vilties kupinų valandėlių. Labai 
stropiai ėmiausi studijų ir visaip stengiausi prastumti laiką, kol 
atvažiuos Alenas arba kol gausiu žinią iš Džeimso apie Kat- 
rioną. Nuo mūsų atsisveikinimo dienos gavau iš jo tris laiš- 
kus. Pirmąjį jis parašė, atvažiavęs į Diunkerką, į Prancūziją, 
is kur netrukus vienas išvažiavo kažkokiu slaptu reikalu. Jis 
nuvyko į Angliją pasimatyti su lordu Houldernesu, ir aš visad 
jausdavau kartėlį, prisiminęs, kad tos kelionės išlaidas jis ap- 
mokėjo mano pinigais. Bet jeigu susibičiuliavai su tokiu kipšu, 
kaip Džeimsas Moras, kaltink save. Tebebūnant jam Anglijoje, 

atėjo Metas pasiųsti antrą laišką. O kad tas laiškas buvo sąly- 
ga išsiųsti pašalpą, Džeimsas įžvalgiai parašė jį iš anksto ir 
pavedė Katrionai pasiųsti. Mudviejų su Džeimsu susirašinėji- 
mas pasirodė jai įtartinas, ir vos tik jis išvyko, ji sulaužė laku 
užantspauduotą voką. Laiškas prasidėjo Džeimso ranka rašy- 
tais žodžiais: 


Gerbiamas sere, neįkainojamą jūsų dosnumo įrodymą — laiš- 
ką su įdėta į jį sutarta suma — gavau laiku, ką šiuo ir patvirti- 
nu. Viskas bus išleista mano dukteriai, kuri sveika ir prašo 
brangų savo draugą prisiminti apie ją. Ji dabar šiek tiek nusi- 
minusi, bet tikiuosi, kad su dievo pagalba pasitaisys. Mes gy- 
vename atsiskyrę, bet guodžiamės gimtųjų kalnų dainomis ir 
pasivaikščiojimais palei jūrą, kuri skalauja ir Škotijos krantus. 
Taip, laimingiausias aš buvau, kai su penkiomis žaizdomis 
gulėjau mūšio lauke ties Gladsmiuru. Aš susiradau darbą pran- 
cūzų didiko žirgyne, kur mano patyrimas vettinamas. Bet, ger- 
biamas sere, atlyginimas toks menkas, kad man gėda net kal- 
bėti apie jį, tad jūsų siuntos tiesiog būtinos mano dukters 
komfortui, nors, drįstu pareikšti, susitikti su senais draugais 
būtų dar geriau. 

Lieku, gerbiamas sere, ištikimas ir nuolankus jūsų tarnas 

Džeimsas Makgregoras Dramondas, 


Toliau buvo rašyta Katrionos ranka: 


Netikėkite juo, visa tai melas. 
K. M. D. 


Ji ne tik prirašė tuos žodžius, bet, kaip man rodos, net ke- 
tino neišsiųsti laiško, nes jis atėjo labai pavėluotai, ir tuoj 
po jo gavau ir trečią. Tuo metu atvažiavo Alenas ir links- 
mais savo pasakojimais suteikė džiaugsmo mano gyvenimui. 
Jis supažindino mane su savo giminaičiu, tarnaujančiu Škotų 
pulke, kuris, mano galva, gėrė „daugiau, negu leidžia žmogaus 
jėgos, ir niekuo kitu nepasižymėjo. Mane kvietė į daugelį 
linksmų pietų, aš pats juos ruošdavau, bet jie neišblaškė mano 
liūdesio. Mudu — turiu galvoje save ir Aleną, 0 ne tą gimi- 
naitį — daug šnekėjomės apie mano santykius su Džeimsu Mo- 
ru ir jo dukterimi. Kuklaudamas aš nesileidau į smulkmenas, 
be to, Aleno komentarai nėmaž tam neskatino. 

— Nieko negaliu suprasti, — kalbėjo jis,— bet, man rodos, 
kad tu paikioji. Tokių prityrusių, kaip Alenas Brekas, maža, 
bet aš niekad nesu matęs panašios merginos į tavo Katrioną. 
Netikiu, kad viskas būtų buvę taip, kaip tu pasakoji. Tur būt, 
kažkur susipainiojai, Deivi. 

— Kartais man pačiam taip atrodo, — sutikau. 

— Keista, jog tu, ko gero, tikrai ją myli!— pasakė jis. 

— Labai myliu, Alenai,— prisipažinau— ir manau, kad nu- 
sinešiu tą meilę į kapus. 

— Stebuklai neregėti!-— užbaigė jis. 

Aš parodžiau jam laišką su Katrionos -prierašu. 

— Na matai!— sušuko jis.— Ta Katriona vis dėlto turi šiek 
tiek padorumo, nekalbant jau apie protą! O Džeimsas Moras 
tikras plepalų maišas. Jam rūpi tik pilvą prisikimšti ir liežuviu 
malti. Tačiau turiu pripažinti, kad jis kovėsi gerai ties Glads- 
miuru. Ir tos penkios žaizdos — teisybė. Tik blogai, kad jis toks 
pagyrūnas. 

— Supranti, Alenai,— pasakiau — aš stačiai negaliu palikti 
merginos tokiose rankose. 

— Taip, jai su juo blogai, — sutiko Alenas.— Bet ką tu gali 
padaryti? Visada taip būna tarp vyro ir moters, Deivi: mote- 
rys visai neturi proto. Jos arba myli vyrą, ir tada viskas 
gerai, arba neapkenčia jo, ir tada nors sprok iš piktumo, nie- 
ko joms nepadarysi. Jas galima skirstyti į dvi kategorijas: 
vienos parduos už tave paskutinį savo drabužį, kitos net į ta- 
vo pusę nežiūrės. Dievas jas tokias sutvėrė. Kitokių moterų 
nebūna. O tu, kaip matau, esi toks kvaiša, kad negali atskirti 
vienų nuo kitų. 

— Bijau, kad tikrai taip ir yra,— pasakiau. 

— O tuo tarpų nieko nėra lengvesnio!— sušuko Alenas.— 
Aš mikliai galėčiau tave išmokyti, bet visa nelaimė, kad tu, 
tur būt, gimei aklas. 

— Bet gal tu vis dėlto gali man padėti?— paklausiau — 
Tu juk taip gerai išmanai apie tokius dalykus. 

— Supranti, Deividai — manęs čia nebuvo, — atsakė jis.— Aš 
kaip tas karininkas, kurio visi žvalgai ir flankininkai akli. Ar- 
gi jis gali ką žinoti? Bet man vis atrodo, kad tu kažkur šovei 
pro šalį, ir aš, tavimi dėtas, vėl pamėginčiau laimę. 

— Tikrai, Alenai?— paklausiau. 

— Aišku, — atsakė jis. 

Trečią laišką gavau kaip tik tuo metu, kai mudu su Alenu 
panašiai kalbėjomės, ir tuojau pamatysite, kad jis atėjo pačiu 
laiku. Džeimsas rašė, kad jam kelia nerimą dukters sveikata, 
nors aš buvau tikras, jog ji visai sveika; išsijuosęs man žėrė 
komplimentus ir baigdamas pakvietė mane į Diunkerką. 

„Pas jus dabar, tur būt, svečiuojasi vienas mano draugas 
misteris Stiuartas,— rašė jis.— Kodėl jums nepalydėjus jo iki 
Diunkerko, kai jis keliaus į Prancūziją? Aš turiu į misterį Stiu- 
artą slaptą reikalą, be to, džiaugsiuosi susitikęs su savo bend- 
ražygiu ir pagarsėjusiu narsuoliu. Kai dėl jūsų, gerbiamasis 
sere, tai mudu su dukra būsime laimingi priimti jus, mūsų 
geradarį, kurį Katriona laiko savo broliu, o aš — sūnumi. Pran- 
cūzas didikas pasirodė esąs biaurus šykštuolis, ir aš buvau pri- 
verstas išeiti iš žirgyno. Dėl to jūs rasite mus kukliame, bemaž 
varganame Bazeno viešbutuke kopose. Bet kopos, kuriose stovi 
viešbutukas, labai gražios, ir aš neabejoju, kad mes puikiai 
praleisime čia keletą dienų. Mes su misteriu Stiuarntu prisi- 
minsime praeitį, o jūs su mano dukra galėsite linksmintis, kaip 
dera jūsų amžiui. Bent jau misterį Stiuartą meldžiu atvažiuoti: 
turiu į jį labai svarbų ir pelningą reikalą.“ 


—— Ko tas žmogus iš manęs nori? — sušuko Alenas, perskaitęs 
laišką.— Iš tavęs jis nori pinigų, aišku. Bet ko jam reikia iš 
Aleno Breko? 

— O, tai tik dingstis!— pasakiau.— Jis vis dar tikisi mane 
su Katriona apvesdinti, nors aš ir pats visa širdimi to geidžiu. 
O tave jis kviečia, manydamas, kad be tavęs nepanorėsiu pas 
juos vykti. 

— Kažin ar čia viskas taip, — pasakė Alenas.-— Mudu su juo 
niekad nesueidavome į krūvą dantų rodyti. Jis, mat, turįs slap- 
tą reikalą! Kad tik aš neįkrėsčiau jam į kailį pirmiau, negu 
mes baigsime tą reikalą! Po velnių! Vien iš smalsumo reikia 
nuvykti ir pažiūrėti, ką jis ten sugalvojo! Be to, pamatyčiau 
tavo Katrioną. Ką tu pasakysi, Deivi? Vyksi su Alenu? 

Aš, suprantama, tuoj pat sutikau, o kadangi Aleno atostogos 
ėjo į pabaigą, netrukus mudu leidomės kelionėn. 

Sausio diena jau slinko vakarop, kai pagaliau atvykome 
į Diunkerką. Palikę savo arklius pašto stotyje, pasisamdėme 
palydovą iki Bazeno nakvynės namų, esančių už miesto sienų. 
Kai mes paskutinieji palikome miestą, buvo jau visai tamsu. 

Perėję tiltą, išgirdome, kaip užpakaly mūsų užsitrenkė vartai. 
Priekyje švietė priemiestis. Perėję jį, pasukome tamsiu keliu 
ir netrukus, atsidūrę visiškoje tamsybėje, girdėjome tik, kaip 
po kojų gurgžda smėlis ir netoliese ūžauja jūra. Valandėlę 
ėjome, nieko nematydami, sekdami paskui šūkčiojantį palydovą. 
Aš jau ėmiau galvoti, kad jis paklydo, bet pagaliau užkopėme 
ant neaukšto šlaito viršaus ir išvydome blausią langiuko šviesą. 

— Antai Bazeno nakvynės namai, — pasakė palydovas. 

Alenas caktelėjo liežuviu. 

— Atkampi vietelė, — pareiškė jis, ir iš jo tono supratau, 
kad jis nelabai patenkintas. 

Truputį vėliau atsiradome dideliame kambaryje, užimančia- 
me visą apatinį namo aukštą. Laiptai į viršų vedė į viešbu- 
čio numerius. Palei sienas sustatyti stalai su suolais. Viename 
kambario gale buvo židinys, kitame — lentynos su buteliais ir 
laiptai į rūsį. Bazenas, augus, iš pažiūros įtarus Žmogus, pra- 
nešė mums, kad škotas džentelmenas išėjęs nežinia kur, o jau- 
noji ledi esanti viršuje ir jis pakviesiąs ją. 

Išsiėmiau iš kišenės skarelę su nukirptu kampu ir pasirišau 
po kaklu. Jaučiau, kaip man sugniaužė širdį. O kai Alenas 
ėmė ploti man per petį, laidydamas smagius juokelius, aš vos 
įstengiau susivaldyti, netaręs atžaraus žodžio. Laukti teko ne- 
ilgai. Išgirdau virš galvos Katrionos žingsnius ir pamačiau ją 
laiptuose. Veidas jos buvo išblyškęs, bet ji ramiai nulipo ir 
pasisveikino, tik su kažkokiu apsimestu rimtumu ir netgi ma- 
nieringumu, kuris mane visada išmušdavo iš vėžių. 

— Mano tėvas Džeimsas Moras greit sugrįš. Jis labai džiaug- 
sis, jus matydamas,— pasakė ji. 

Ir staiga jos veidas suliepsnojo, akys sužėrėjo, žodžiai ap- 
mirė lūpose: supratau, kad ji pastebėjo skarelę. Bet, greit su- 
ėmusi save į rankas, Katriona žvaliai kreipėsi į Aleną: 

— Tai jūs esate jo draugas, Alenas Brekas?— sušuko ji.— 
Kiek kartų jis man kalbėjo apie jus, ir aš pamilau jus už jūsų 
narsą ir gerą širdį. 

— Na na,— pasakė Alenas, laikydamas jos ranką ir stebei- 
lydamas ją:— štai pagaliau ir jaunoji ledi! Na, Deividai, tu 
perdaug šykščiai man ją nupasakojai. 

Dar niekada Aleno žodžiai manęs nebuvo taip sujaudinę; jie 
nuskambėjo man kaip muzika. 

— Kaip, argi jis pasakojo jums apie mane?— sušuko Kat- 
riona. 

— Nuo tos dienos, kai atvykau iš Prancūzijos, jis nieko kito 
ir neveikė, — atsakė jis.— Gal tik sykį kalbėjomės apie vieną 
naktį Škotijoje, miške netoli Silvermilso. Bet džiaukitės, bran- 
gioji, jūs gražesnė, negu galima buvo tikėtis iš jo pasakoji- 
mų. Aš tikiu, kad mes turime būti draugai. Aš lyg Deivido 
pažas, kaip šuo prie jo kojų; kas domina jį, turi dominti. ir 
mane, ir, dievaži, jo draugai taip pat turi mylėti mane! Dabar 
jūs žinote, kokie jūsų santykiai su Alenu Breku, ir pati pama- 
tysite, jog iš to sandėrio bus naudos. Alenas Brekas ne itin 
gražus, brangioji, bet ištikimas tam, ką myli. 

— Iš širdies dėkoju už gerą jūsų žodį, — pasakė ji— Aš jau- 
čiu tokią pagarbą narsai ir sąžiningumui, kad nerandu žodžių 
apsakyti. 

Pasinaudodami keliauninkų privilegija, nelaukėme Džeimso 

Moro ir sėdome vakarieniauti trise. Katriona sėdėjo šalia Aleno 
ir jį vaišino. Jis privertė ją gurkštelėti iš jo taurės ir visą laiką 
lipšniai asistavo, neduodamas man, beje, jokios dingsties pavy- 
duliauti. Jis vedė pokalbį taip užtikrintai ir smagiai, kad mes: 
su Katriona užmiršome susijaudinimą. Jei kas nors būtų mus 
pamatęs, būtų pagalvojęs, kad Alenas — senas jos draugas, o aš 
visai svetimas. Aš turėjau daug priežasčių mylėti ir gerbti šį 
žmogų, bet niekad nemylėjau ir negerbiau jo labiau, kaip tą 
vakarą. Dabar aš mačiau, nors kartais ir užmiršdavau tai, kad 
jis turi ne tik daug gyvenimiškosios patirties, bet ir nuostabių, 
savitų gabumų. Katriona atrodė visiškai jo sužavėta. Jos juokas 
skambėjo kaip varpelis, o veidas buvo linksmas kaip gegužės 
rytas. Prisipažįstu, kad mors ir buvau gerai nusiteikęs, bet man 
šiek tiek darėsi liūdna, — toks aš pasirodžiau sau nuobodus ir 
išdvisęs šalia savo bičiulio. Man atrodė, kad aš nevertas mer- 
ginos, jeigu taip lengvai sugebu aptemdyti jos linksmybę. 
“ Netrukus pastebėjau, kad ne aš vienas tuo pasižymiu. Vos 
tik sugrįžo Džeimsas Moras, Katriona tarytum sustingo. Iki pat 
tos akimirkos, kai ji atsiprašiusi nuėjo gulti, aš nenuleidau nuo 
jos akių. Prisiekiu, ji nė karto nenusišypsojo, beveik nekalbėjo 
ir vis žiūrėjo į bufetą prieš save. Itin nustebau, išvydęs, kad 
tokia didelė meilė tėvui, kokią regėjau anksčiau, virto aitria 
neapykanta. 

Nėra ko daug kalbėti apie Džeimsą Morą. Jūs jau ganėtinai 
žinote apie tą žmogų, o kartoti jo paistalus man įgriso. Gana 
pasakyti, kad jis daug gėrė ir kalbėjo labai neaiškiai. Reikalą 
su Alenu atidėjo rytdienai — norįs pasikalbėti su juo vienu. 

Rytdienai, tai rytdienai, mes su Alenu juk ir taip buvome 
gerokai išvargę po kelionės, tad netrukus po Katrionos paki- 
lome ir mudu. 

Mus palydėjo į kambarį, kur stovėjo tik viena lova. Turėjo- 
me joje sutilpti. Alenas pažvelgė į mane, keistai šypsodamas. 

— Ak tu asile!— pasakė jis. 

— Ką nori tuo pasakyti? — sušukau. 

— Ką noriu pasakyti? Tiesiog nuostabu, Deividai,— pasakė 
jis, — kad esi toks kvailas. 

Paprašiau kalbėti aiškiau. 

— Keista, kaip tau vis neaišku, — atšovė jis.— Juk sakiau, 
kad yra dvi moterų rūšys: tos, kurios parduotų už tave pas- 
kutinius marškinius, ir tos, kur ne. Pamėgink suprasti pats, 
mano brangusis! O kas čia per skarelė tau ant kaklo? 

Paaiškinau. 

— Taip ir maniau, jog jinai čia ne šiaip sau atsirado, — nu- 
sprendė jis. 

Daugiau Alenas nenorėjo pasakyti nė žodžio, nors dar ilgai 
įkyriai kibau prie jo. 


XXX. LAIŠKAS IŠ LAIVO 


Dieną išvydome, kaip nuošaliai stovėjo viešbutis. Jūra buvo 
visai arti, tačiau jos nesimatė, nes iš visų pusių namą supo 
nelygios smėlio kalvos. Tik vienoje vietoje, atšlaitėje, į peizažo 
monotoniją brovėsi du vėjo malūno sparnai lyg asilo ausys, 
nors paties asilo nebuvo matyti. Rytą buvo tylu tylu, bet kai 
pakilo vėjas, keista buvo regėti, kaip tie didžiuliai sparnai 
vienas paskui kitą ėmė suktis už kalvos. Kelio čia beveik ne- 
buvo, bet per žolę visomis kryptimis šovė daugybė takų nuo 
mesje Bazeno viešbučio durų. Mat, -Bazenas turėjo daugybę 
amatų, bet iš jų nė vieno nebuvo doro, tad jo viešbučio at- 
kampumas labai tiko jo darbams. Čia lankydavosi kontraban- 
dininkai; politiniai agentai ir įstatymo pasmerktieji laukdavo 
čia, kada galės išsidanginti į užjūrį; manau, kad būdavo ir 

blogesnių dalykų, nes čia buvo galima nudaigoti visą šeimą, 
ir niekas apie tai nė nesužinotų. 

Miegojau mažai ir neramiai. Dar neaušo, kai tylutėliai išnirau 
iš: lovos, stengdamasis nepažadinti draugo. Mėginau sušilti prie 
ugnies, paskui ėmiau vaikščioti šen ir ten palei duris. Rytas 
buvo rūškanas, bet kiek vėliau papūtė vakaris, išvaikė debesis, 
suspindo saulė ir malūno sparnai ėmė suktis. Saulė švietė kaž- 
kaip pavasariškai, o gal pavasariu pražydo mano širdis, bet 
tie dideli sparnai, vienas paskui kitą pasirodantys iš už kal- 
vos, labai mane pradžiugino. Retkarčiais aš net girdėjau, kaip 
malūnas sugirgžda. Apie pusę devynių išgirdau dainuojant Kat- 
rioną. Buvau pasiruošęs mesti aukštyn skrybėlę, ir ta nuobodi, 
negyvenama vietovė pasirodė man rojumi. 

Tačiau laikas bėgo, o aplink viešbutį nebuvo nė gyvos dva- 
sios, ir aš, nežinia kodėl, ėmiau nerimauti. Atrodė, aplink tvy- 
rojo tarsi kokia nelaimės nuojauta, o ties kalva malūno sparnai 
tarytum žvalgė kažką. Bet nereikia nė vaizduotės, vis viena 
šitas keistas viešbutis — ne vieta jaunai ledi. 

Pusryčiavome vėlai. Susėdus prie stalo, išsyk krito į akis, 
kad Džeimsas Moras didžiai susirūpinęs arba Kažko bijosi, 
o Alenas budrus ir įdėmiai jį stebi. Lyg ant karštų žarijų sė- 
dėjau, regėdamas, kaip vienas apsimetinėja, o kitas budrauja. 
Vos papusryčiavome, Džeimsas, matyt, kažką nutaręs, ėmė atsi- 
prašinėti. Jis, mat, turįs mieste konfidencialų susitikimą su pran-- 
cūzų didikų, pas kurį tarnavo, ir prašąs leisti jam pasišalinti 
iki dvyliktos valandos. Paskui, pasikvietęs dukterį į toliausią 
kambario kertę, ilgai ir rimtai kažką jai aiškino, nors ta klau- 
sėsi be didelio noro. 

— Man vis mažiau patinka tas Džeimsas, — prasitarė Alenas.— 
Kažkas jame negera, ir, matyt, kad Alenui Brekui reikėtų 
šiandien jį pasekti. Labai norėčiau pasižiūrėti į tą prancūzų 
didiką, Deivi. O tu, manau, pats galėtum susirasti užsiėmimą: 
juk reikia sužinoti, ar tu dar turi nors kiek vilties. Kalbėk su 
ja visai atvirai, pasisakyk, jog esi asilas. O paskui, tavimi 
dėtas, aš jai užsiminčiau, kad man gresia kažkoks pavojus. 
Jei tik tau, Žinoma, pavyks šitai pasakyti natūraliai, nes vi- 
soms moterims patinka tokie dalykai, 

— Aš nemoku meluoti, Alenai, o tuo labiau „natūraliai“, — 
atsakiau, jį pamėgdžiodamas. 

— Na ir kvailas, — pasakė jis.— Tada pasakyk jai, kad aš tau 
taip patariau,— tai prajuokins ją ir, gal būt, taipogi išeis į mau- 
dą. Bet jūs tik pažvelkite į juodu! Jei nebūčiau taip tikras 
mergina ir tuo, kad ji labai džiaugiasi mumis, ypač Alenu, 
pagalvočiau, kad jie man ruošia spąstus. 

— Argi ji taip džiaugiasi tavimi, Alenai?— paklausiau. 

— Ji tiesiog dievina mane,— atsakė jis.— Aš nepanašus į ta- 
ve ir sugebu šiuose dalykuose susigaudyti. O, ji tikrai dievina 
Aleną. Bet, garbės žodis, aš ir pats apie jį esu puikiausios 
nuomonės. Tau leidus, Deividai, aš eisiu trumpam į kalvas pa- 
žiūrėti, kur keliaus šitas Džeimsas. 

Visi išėjo. Likau prie stalo vienas. Džeimsas išvyko į Diunker- 
ką, Alenas paskui, o Katriona užlipo į savo kambarį. Puikiai 
supratau, kodėl ji vengia manęs, bet dėl to man lengviau ne- 
buvo, ir žūt (būt nutariau pasimatyti su ja, kol dar nesugrįžo 
Alenas ir Džeimsas. Pagalvojau, kad geriausiai bus pasekti Ale- 
no pavyzdžiu. Jei aš dingsiu iš akių ir pasislėpsiu tarp smė- 
lio ikalvų, nuostabus rytas ir ją išvilios iš namų. O kai tik ji 
bus lauke, susitikti bus paprasčiau. 

Pasakyta — padaryta. Vos trupučiuką patupėjau, užlindęs už 
kopos, o Katriona jau ir pasirodė viešbučio tarpduryje, apsi- 
dairė ir, nieko aplink nepastebėjusi, leidosi taku tiesiai į pajūrį. 
Ėjau iš paskos. Neskubėjau pasirodyti. Kuo toliau nueis, tuo 
ilgiau jai reikės klausytis mano prisipažinimų. O kad po kojų 
buvo smėlis, lengva buvo eiti pasekomis. Takelis kilo aukštyn 
ir pagaliau atvedė ant kopos viršaus. Iš čia aš pirmą kartą 
aiškiai išvydau, kokioje negyvenamoje, nejaukioje vietoje sto- 
vėjo viešbutis: arti nebuvo matyti jokios gyvos būtybės ir 
jokio pastato, išskyrus Bazeno namus ir vėjo malūną. Kiek 
tolėliau plytėjo jūra ir joje — keletas laivų, gražių kaip pa- 
veikslėlyje. Vienas stovėjo labai arti, ir aš krūptelėjau, pažinęs 
„Jūrų žirgo“ takelažą. Kurių galų anglų laivas atsidūrė prie 
pat Prancūzijos krantų4 Kam Moras įviliojo Aleną į tokią 
vietą, kur negalima buvo tikėtis pagalbos? Atsitiktinai ar tyčia 
išėjo šiandien Džeimso Moro duktė į pajūrį? 

Paskui ją priėjau kopų kraštą ir atsidūriau pačiame pajūry- 
je. Pajūris buvo siauras ir tuščias; prie kranto stovėjo valtis, 
o netoliese, lyg ko laukdamas, šen bei ten vaikštinėjo kari- 
ninkas. Bemat išsitiesiau pakrantės žolėje, kuri gerai mane 
paslėpė, ir ėmiau laukti, kas bus toliau. Katriona pasuko 

tiesiai prie valties; karininkas mandagiai pasveikino ją, ir jie 
persimetė keliais žodžiais, paskui jis įteikė jai laišką, ir Kat- 
riona pasuko atgal. Tuo metu, lyg jai daugiau nebebūtų kas 
veikti sausumoje, valtis nuplaukė į „Jūrų žirgą“. Tačiau kari- 
ninkas liko ir išnyko kopose. 

Visa tai man labai nepatiko. Juo daugiau galvojau, tuo 
dariausi įtaresnis. Ko reikėjo karininkui: Aleno ar Katrionos? 
Ji artinosi į mane, nuleidusi galvą, įsmeigusi akis į smėlį, ir 
atrodė tokia tyra ir švelni, kad rieįstengiau netikėti, jog ji 
nekalta. Bet štai ji pakėlė galvą ir išvydo mane. Sustojo, bet 
kiek paabejojusi ir vėl ėjo, tik lėčiau ir pasikeitusiu veidu. 
Kai pamačiau ją tokią, mano būgštavimai, įtarimai, rūpestis 
dėl draugo gyvybės — viskas išgaravo. Aš atsistojau ir, ap- 
svaigęs nuo vilties, ėmiau jos laukti. 

Ji priėjo, ir aš antrą kartą palinkėjau jai labo ryto, o ji, 
labai tvardydamasi, atsakė man. 

— Nepykstate, kad ėjau paskui jus? — paklausiau. 

— Žinau, kad jūs ne iš blogos valios, — tarė ji. Paskui nu- 
raudusi kalbėjo toliau:— Bet kodėl siunčiate pinigus tam žmo- 
gui? Nereikia. 

— Aš ne jam siunčiau pinigus, bet jums, jūs tą žinote. 

— Jūs neturėtumėte jų siųsti nei jam, nei man,— atsakė 
ji — Taip negerai, Deividai. 

— Suprantu, kad negerai, — pasakiau, — ir meldžiu dievą, kad 
jis padėtų tam paikšai, jei tik įmanoma, sutvarkyti viską kuo 
geriau. Katriona, jūs nebegalite taip toliau gyventi, ir atleis- 
kite man, bet jūsų tėvas nevertas rūpintis jumis. 

— Nekalbėkite man apie jį!-— sušuko ji. 

— Man nėra ko apie jį kalbėti. Patikėkite, aš galvoju ne 
apie jį — pasakiau.— Visos mano mintys sukasi apie vieną iIr 
tą petį. Aš iki dabar buvau Leidene, ir nors buvau užsiėmęs 
studijomis, be perstogės galvojau tik apie tai. Paskui atvyko 
Alenas. Aš lankydavausi kariškių draugijoje, dalyvaudavau jų 
pietuose, bet ta mintis manęs nepaliko. Taip buvo ir anksčiau, 
kai jūs buvote su manimi. Katriona, matote šią skarelę ant 
mano kaklo? Jūs nukirpote jos kamputį, o paskui jį numetėte. 
Dabar tai jūsų spalvos, ir aš jas nešiojuosi savo širdy. Bran- 
gioji mano, aš negaliu be jūsų gyventi! Dėl dievo meilės, 
neatstumkite manęs! — Aš atsistojau jai skersai kelio, neleis- 
damas eiti toliau. 

— Neatstumkite manęs, — kalbėjau, — ir pasistenkite man at- 
leisti. 

Ji vis dar tylėjo, o mano širdy ėmė kilti mirtina baimė, 

— Katriona,— sušukau, įdėmiai žvelgdamas į ją, — nejaugi aš 
vėl apsirikau? Nejaugi viskas prarasta? 

Ji vos alsuodama pakėlė akis į mane. 

— Ar tikrai jūs norite, Deivi, kad aš būčiau jūsų Žžmona?-—- 
paklausė ji taip tyliai, kad aš vos išgirdau, ko ji klausė. 

— O taip!— sušukau.— Jūs pati žinote, kaip aš to noriu. 

— Aš iau seniai nebepriklausau sau,— tarė ji.— Nuo pat pir- 
mos dienos aš būčiau buvusi jūsų, jei tik jūs būtumėte pa- 
morėjęs. 

Mes stovėjome kopos viršuje. Vieta buvo atvira ir vėjuota. 
Mudu galėjo matyti net iš anglų laivo. Bet aš suklupau prieš 
ją ant smėlio, apkabinau jos kelius ir pratrūkau tokia rauda, 
kad, atrodė, tuoj krisiu negyvas. Smarkus susijaudinimas išvaikė 
visas kitas mintis. Aš nežinojau, kur esu, ir nesupratau, kodėl 
esu toks laimingas. Žinojau tik, kad ji palinko prie manęs, 
prispaudė mano galvą sau prie krūtinės, ir lyg per audrą gir- 
dėjau jos žodžius: 

— Deivi, o Deivi, vadinasi, tu neniekini manęs? Tai tu myli 
mane, vargšę? O Deivi, Deivi! 

Dabar ir ji pravirko, mūsų ašaros susimaišė, ir mes buvo- 
me neapsakomai laimingi. 

Buvo gal dešimta valanda, kai pagaliau supratau, kokia 
laimė kliuvo mano daliai. Sėdėdamas šalia Katrionos ir laiky- 
damas jos rankas, žvelgiau jai į veidą, garsiai iš džiaugsmo 
juokiausi lyg vaikas ir vadinau ją švelnių švelniausiais var- 
dais. Niekad aš neregėjau tokios gražios vietos, kaip tos kal- 
vos prie Diunkerko, o besisukančių vėjo malūno sparnų girgž- 
desys atrodė man kaip nuostabi muzika. 

Nežinau, kiek dar būtume taip sėdėję, užmiršę viską pasau- 
lyje, jei atsitiktinai nebūčiau prabilęs apie jos tėvą. Tai su- 
grąžino mus į tikrovę. 

— Mažasis mano 'bičiuli — kartojau aš, nesitverdamas ma- 
lonumu tais žodžiais priminti jai praeitį — mažasis mano bi- 
čiuli, dabar tu mano, visam laikui mano,'ir tu nebepriklausai 
daugiau tam žmogui. 

Staiga jos veidas baisiai išblyško, ir ji ištraukė iš mano ran- 
kų savąsias. 

— Deivi, pasiimk mane su savim!-— sušuko ji.— Jis čia kaž- 
ką nedoro ruošia. Juo negalima tikėti. Tikrai kažką ruošia. 
Jaučiu širdy siaubingą baimę. Ką jis gali turėti bendra su 
anglų karališkuoju laivu? Ir kas čia mparašyta?— Ir ji parodė 
man laišką.— Nujaučiu, kad čia slypi kažkas blogo Alenui. 
VAtplėšk laišką, Deivi, atplėšk ir perskaityk. 

Aš paėmiau laišką ir palingavau galvą. 

— Ne,— pasakiau, — negaliu to padaryti: negaliu atplėšti sve- 
timo laiško. | 

— Net draugui išgelbėti? — sušuko ji. 

— Nežinau, — atsakiau — Manau, kad ne. Nebent tikrai Ži- 
nočiau! 

— Reikia tik antspaudą sulaužyti!-— pasakė ji. 

— Žinau,— pasakiau, — bet aš negaliu to padaryti. 

— Duok laišką man,— paprašė ji — aš pati jį atplėšiu. 

— Ir tau to daryti negalima, — pasakiau, —tau ypač. Tas laiš- 
kas liečia tavo tėvą ir jo garbę, brangioji, kuria mudu abu 
abejojame. Aišku, ši vieta pavojinga, mus gal stebi iš anglų 
laivo, o čia dar tas laiškas, ir karininkas, likęs pakrantėje! Jis, 
žinoma, ne vienas, su juo dar turi būti žmonių. Taip, nėra 
abejonės, kad laišką reikia atplėšti, bet atplėšti jį turi kaž- 
kas kitas. 

Aš jau ėmiau pasiduoti baimei ir nujausti gresiantį pavojų, 
kai pamačiau Aleną, vienui vieną einantį per kopas. Jis buvo 
su munduru ir atrodė labai grakščiai. Aš krūptelėjau, pa- 
galvojęs, kaip mažai tas munduras galės jam padėti, kai jį 
sugaus, įmes į valtį ir nuplukdys į „Jūrų žirgą“ kaip dezer- 
tyrą, Maištininką ir žmogžudyste kaltinamą žmogų. 

— Štai, — pasakiau, — štai kas turi teisę spręsti, atplėšti laiš- 
ką ar ne. 

Tai taręs šūktelėjau Alenui, ir mudu su Katriona atsistojo- 
me, kad jis galėtų mus matyti. 

— Jei čia teisybė, jei čia nauja negarbė, ar galėsi ją ištver- 
ti?— paklausė ji, žiūrėdama į mane spindinčiomis akimis. 

— Mane jau klausė to, kai pamačiau tave pirmą kartą, — 
pasakiau. — Kaip manai, ką atsakiau? Kad jeigu aš myliu tave 
taip, kaip man atrodo, —o dabar aš myliu tave kur kas la- 
biau!— tai vesiu savo Katrioną net prie kartuvių papėdės. 

Kraujas siūbtelėjo jai į veidą. Ji priėjo visai prie manęs ir 
prisiglaudė, laikydama mano ranką. Taip mudu laukėme Aleno. 

Jis priėjo, vylingai šypsodamas. 

— Ką aš tau sakiau, Deividai?— paklausė. 

— Viskam savo laikas, Alenai,— atsakiau,— o dabar kalbėk 
rimtai. Ką tau pavyko sužinoti? Sakyk tiesiai, Katriona mūsų 
draugas. 

— Aš be reikalo vaikštinėjau. 

— Man rodos, kad mes tuo metu daugiau padarėme, — pasa- 
kiau,— bent turime daug ką apsvarstyti. Ar matai aure tą:— 
kalbėjau toliau, rodydamas į laivą.— Tai „Jūrų žirgas“, jo kapi- 
tonas Pelizeras. 

— Ir aš jį pažįstu, — pasakė Alenas.— Stovėdamas Forte, jis 
pridarė man daug bėdos. Bet kurių galų jam reikėjo taip arti 
priplaukti? 

— Aš pasakysiu, ko jis čia atplaukė, — pradėjau— Jis at- 
vežė Džeimsui Morui šį laišką. O ko jis tebestovi, kai laiškas 
jau įteiktas, kodėl kopose slapstosi karininkas, ir ar jis vie- 
nas, ar ne,— galvok pats. 

— Laiškas adresuotas Džeimsui Morui?— paklausė jis. 

— Taip,— atsakiau. 

— Na, tai galiu jums dar kai ką pridurti —pasakė Ale- 
nas.— Pereitą naktį, kai tu stipriai miegojai, aš girdėjau, kaip 
tas žmogus su kažkuo kalbėjosi prancūziškai, o paskui trink- 
telėjo durys. 

— Alenai,— sušukau, — bet tu kiaurą naktį miegojai kaip už- 
muštas, aš liudininkas! 

— Niekad megalima garantuoti, ar miega Alenas, ar ne!-— 
pasakė jis.— Tačiau situacija, atrodo, ne iš maloniųjų. Duokite 
šen laišką. 

Kai padaviau voką, jis kreipėsi į Katrioną: 

— Brangioji, prašau atleisti, bet kai mano gyvybė pakibus 
ant plauko, aš turėsiu sulaužyti antspaudą. 

— Aš pati to noriu, — atsakė Katriona. 

Jis atplėšė laišką, perskaitė ir suplojo delnais. 

— Pašvinkęs miekšas!— sušuko, suglamžęs laišką ir įsikišęs 
į kišenę.— Greičiau renkamės savo daiktus — ši vieta man tik- 
ra mirtis.— Ir jis pasuko į viešbutį: 

Katriona prabilo pirma. 

— Jis pardavė jus?— paklausė. 

— Pardavė, brangioji mano,— pasakė Alenas,—bet, jūsų ir 
Deivio padedamas, aš dar galiu jį pergudrauti. Kad tik nusi- 
gaučiau iki savo arklio,— pridūrė. 

— Katriona turi vykti su mumis,— tariau— ji nebegali su 
tuo žmogumi likti. Mes susituoksime. 

Katriona prispaudė prie savęs mano ranką. 

— Štai kaip!—mpasakė Alenas, atsigręžęs į mus.— Šiandien 
jūsų nemažai nuveikta! Turiu pasakyti jums, mano mieloji, kad 
judu iš tiesų esate graži pora. 

Takelis, kuriuo mes ėjome, vedė prie vėjo malūno, kur pa- 
mačiau žmogų jūreivio uniforma. Budėdamas už malūno, jis, 
atrodo, sekė krantą. Mes atsidūrėme jam už nugaros. 

— Žiūrėk, Alenai!-— tariau. 

— Ššš...— nutildė jis mane,— čia jau mano darbas. 

Žmogus, tur būt, buvo kiek apkurtęs nuo malūno ūžesio, 
nes mūsų nepastebėjo, kol nepriėjome visai arti. Tada jis atsi- 
suko, ir mes pamatėme įraudusį, stambų jo veidą. 

— Tikiuosi, sere,— kreipėsi Alenas,— jūs kalbate angliškai? 

— Non, monsieur!, atsakė jis su baisiausiu akcentu. 

— „Non, monsieur“!— pamėgdžiojo Alenas.— Taip jus mo- 
ko prancūzų kalbos „Jūrų žirge“? Ak tu storapilvi galvijau!' Aš 
tuoj pašventinsiu škotišku batu tavo anglišką sėdymę! 

Ir pripuolęs prie jo, nesuskubus anam pabėgti, uždrožė taip, 
kad jūreivis išsitiesė ant žemės. Paskui svyruodamas atsistojo. 
ir pasileido į kopas. Alenas, nuožmiai šypsodamas, žiūrėjo 
jam įkandin. 

— Seniai man metas išsidanginti iš čia, —tarė jis ir greitu 
žingsniu nuėjo prie užpakalinių Bazeno viešbučio durų. 

Mes ėjome pridurmui. 

Atsitiko taip, kad, įeidami pro vienas duris, akis į akį susi- 
dūrėme su Džeimsu Moru, įėjusiu pro kitas. 

— Greičiau, — paliepiau Katrionai,— lipk viršun ir susidėk sa- 
vo daiktus. Geriau tau nežiūrėti, kas čia bus. 

Tuo metu Alenas ir Džeimsas Moras susitiko vidur ilgo 
kambario. Katriona praėjo. Palypėjusi laiptais, grįžtelėjo, bet 
nesustojo. Tikrai vertėjo į juodu pažiūrėti. Aleno veidas reiškė 
didžiausią prielankumą ir simpatiją, nors tame jautėsi ir kaž- 


! Ne, pone (pranc.). 

kas grėsminga, tad Džeimsas, pajutęs namuose gaisrą, stovėjo, 
visam kam pasiruošęs. 

Gaišti nebuvo kada. Apsuptas priešų tokioje dykvietėje, net 
Cezaris būtų išsigandęs. Bet Alenas atrodė šauniai ir kaip vi- 
sad ėmė kalbėti su lengva pašaipa. 

— Dar kartelį labas rytas, misteri Dramondai,— prabilo jis— 
Ar negalėčiau sužinoti, kokį reikalą turėjote į mane? 

— Tas reikalas slaptas, taip greitai nepaaiškinsi,— tarė Džeim- 
sas,— Manau, geriau bus atidėti jį popietei. 

— Aš ne visai su tuo sutinku, — atsakė Alenas.— Sakyčiau, 
dabar arba niekad. Mes su misteriu Belfuru gavome laišką ir 
ketiname greitai išvykti. 

Džeimsas žybtelėjo akimis, bet mikliai susitvardė. 

— Vieno žodžio užteks jus sulaikyti. — pasakė jis,— vieno 
žodžio, kas tai per reikalas. 

— Tuomet kalbėkite,— atšovė -Alenas,— nėra ko Deivio var- 
žytis. 

— Mes abu galime praturtėti — tarė Džeimsas. 

„— Nejaugi?!— sušuko Alenas. 

— Taip, sere,— pasakė Džeimsas.— Tai — Klunio lobiai. 

— Stebuklai neregėti!—kkraipė galvą Alenas.— Ar jūs ką su- 
žinojote apie juos? 

— Žinau vietą, misteri Stiuartai, ir galiu jums ją parodyti, — 
pasakė Džeimsas. 

— Tai bent pasisekė!— sušuko Alenas.— Džiaugiuosi, kad at- 
vykau į Diunkerką. Tai čia ir buvo tas jūsų reikalas, ar ne 
taipė Tikiuosi, pasidalinsime turtus pusiau? 

— Taip, čia tas reikalas, apie kurį kalbėjau, sere,— atsakė 
Džeimsas. 

— Puiku, puiku!-— kalbėjo Alenas. 

Paskui, taip pat vaikiškai domėdamasis, paklausė: 

— Tai, tur būt, nieko bendro neturi su „Jūrų žirgu“? 

— Su kuo?— nesuprato Džeimsas. 

— Arba su tuo žaliūku, kurį ką tik partrenkiau ant žemės 
už malūno?— kalbėjo Alenas.— Na, mielasis, pakaks meluoti! 
Mano kišenėje Pelizero laiškas. Tu sučiuptas nusikaltimo vie- 
toje, aišku, Džeimsai Morai? Daugiau jau niekad nebegalėsi 
žiūrėti doram žmogui į akis! 

Džeimsui tai buvo netikėta. Valandėlę jis stovėjo išblyškęs ir 
sustingęs, paskui užsiplieskė baisiu pykčiu. 

— Tu drįsti taip su manimi kalbėti, pienburni?— sukliegė. 

— Nususęs galvijau!— sušuko Alenas ir skėlė jam skam- 
bų antausį. 

Kitą akimirką jiedu jau sukryžiavo špagas. 

Instinktyviai atšokau, išgirdęs pirmuosius špagų plieno gar- 
sus. Paskui išvydau kirtį, kurį Džeimsas atrėmė taip arti, kad 
aš išsigandau dėl jo gyvybės. Man dingtelėjo, kad jis juk Kat- 
rionos tėvas, o tam tikru atžvilgiu taip pat ir mano, tad aš 
pribėgau, norėdamas juodu išskirti. 

— Pasitrauk, Deivi! Bene iš proto išėjai? Nagi pasitrauk, 
velniai griebtų! 

Aš du kartu išskyriau jų špagas. Susverdėjęs atsitrenkiau 
į sieną, bet netrukus vėl buvau tarp jų. Jie nepaisė manęs, 
kaip padūkę puolė vienas kitą. Negaliu suprasti, kaip aš pats 
nebuvau sužeistas ir nesužeidžiau nė vieno iš tų dviejų Rodo- 
montų!. Viskas sukosi aplink mane tarytum sapne. Staiga kau- 
tynių įkarštyje išgirdau laiptuose garsiai šaukiant, ir Katriona 
vienu šuoliu atsidūrė prieš tėvą. Tą pačią akimirką mano 
špagos smaigalys įsibedė į kažką minkšta. Ištraukta špaga buvo 
kruvina, o paskui pastebėjau, kad kraujas sunkiasi ir per Kat- 
rionos skarelę. Sustojau, nes pasidarė bloga. 

— Jūs norite nužudyti jį man matant? Aš juk vis dėlto jo 
duktė!-— sušuko ji. 

— Aš suvedžiau su juo sąskaitas, brangioji mano, — pasakė 
Alenas ir atsisėdo ant stalo, sudėjęs rankas ir laikydamas ap- 
nuogintą špagą. 

Valandėlę ji stovėjo dusdama, išplėtusi akis, paskui staiga 
atsigręžė į tėvą ir pažvelgė jam į veidą. 

— Išeik!— sušuko ji.— Aš negaliu matyti tavo gėdos! Palik 
mane su garbingais žmonėmis! Aš Apino duktė, o tu jo gėda! 
Eik iš čia! 

Jos žodžiuose buvo tiek aistros, kad aš net atsikvošėjau iš 
siaubo, kuris buvo apėmęs mane, pamačius kruviną špagą. 
Dukttė ir tėvas stovėjo vienas prieš kitą: ji su didėjančia rau- 
dona dėme skarelėje, jis baltas kaip drobė. Aš gerai jį paži- 
nojau ir supratau, kad jos žodžiai turėjo pataikyti jam tiesiai 
į širdį. Tačiau jis apsimetė, kad jam į viską nusispiauti. 

— Ką gi, — pasakė, kišdamas špagą į makštis ir vis dar ne- 


! Rodomontas — Ariosto poemos „„Padūkėlis Orlandas“ personažas. 

nuleisdamas akių nuo Aleno, — jei ginčas užbaigtas, aš tik pa- 
siimsiu savo lagaminą. .. 

— Jokių lagaminų!-— įspėjo Alenas. 

— Bet, sere!— sušuko Džeimsas. 

— Džeimsai Morai,— pasakė Alenas, — ši ledi, jūsų duktė, 
išteka už mano draugo Deivio, todėl aš leidžiu jums išsidan- 
ginti gyvam. Bet paklausykite mano patarimo: nesipainiokite 
man po kojomis, nes bus blogai. Neužmirškite, kad ir mano 
kantrybė turi ribas. 

— Velniai griebtų, sere, bet lagamine mano pinigai!-— sušu- 
ko Džeimsas. 

— Man labai gaila, sere,— atsakė Alenas, smagiai vypso- 
damas, — bet kad dabar tie pinigai mano.— Paskui rimtai pridū- 
rė:— Girdite, Džeimsai Morai, danginkitės iš šių namų! 

Atrodė, kad Džeimsas valandėlę svarstė, bet, greičiausiai, ne- 
panoro dar kartą išmėginti Aleno špagos, nes ūmai nusiėmė 
skrybėlę ir pasmerktojo veidu, paeiliui atsisveikinęs su kiek- 
vienu iš mūsų, išėjo. 

Tuo pat metu aš tarsi pabudau iš sapno. 

— Katriona,— sušukau, — tai aš, tai mano špaga!.. Ar labai 
smarkiai sužeidžiau? 

— Nieko, Deivi, aš už tai dar labiau tave myliu. Tu sužei- 
dei mane, gindamas tėvą, nors jis ir blogas Žmogus. Pažvelk,— 
pasakė ji, rodydama įbrėžimą, iš kurio sruvo kraujas, — tu pa- 
darei iš manęs vyriškį! Turiu žaizdą kaip senas kareivis. 

Aš apkabinau ją, bučiavau jos žaizdą, džiaugdamasis, kad ji 
negili, ir žavėjausi Katrionos narsa. 

— O manęs argi niekas nepabučiuos? Aš gyvenime nesu 
praleidęs tokios progos!— Alenas atstūmė mane ir suėmė Kat- 
rioną už ipečių.— Brangioji mano,— pasakė jis,— jūs esate tik- 
ra Apino duktė. Visi žino, kad jis buvo nuostabus žmogus, ir 
jis galėtų didžiuotis jumis. Jei kada nors sumanysiu vesti, mo- 
tinos savo sūnums ieškosiu tokios, kaip jūs. Kam čia kuklintis, 
juk aš iš karalių „giminės. 

Jis kalbėjo taip nuoširdžiai susižavėjęs ja, kad ir merginai, 
ir net Man buvo labai malonu. Atrodė, jo žodžiai nuplovė 
nuo mūsų Džeimso Moro gėdą. Po valandėlės Alenas vėl bu- 
vo toks, kaip visad. 

— Kiek suprantu, brangieji mano, — pasakė jis, — viša tai labai 
gerai. Bet Alenas Brekas daug arčiau kartuvių, negu jis no- 

rėtų. Velniai rautų, iš šitos svetingos vietos reikia kuo grei- 
čiau ištrūkti. 

Tie žodžiai sugrąžino mus žemėn. Alenas užbėgo į viršų ir 
sugrįžo nešinas mūsų kelionės krepšiais ir Džeimso Moro la- 
gaminu. Aš paėmiau Katrionos ryšulį, numestą ant laiptų. Mes 
jau ėjome iš tų pavojingų namų, bet Bazenas, rėkdamas ir mos- 
taguodamas rankomis, užtvėrė mums kelią. Ištraukus mums 
špagas, jis nėrė po stalu ir tada pasidarė drąsus kaip liūtas. 
Pasirodo, sąskaita nesumokėta, kėdė sulaužyta, Alenas sukūlė 
indus ant stalo, o Džeimsas Moras pabėgo. 

— Šekit,— surikau ir sviedžiau jam keletą luidorų, nes da- 
bar buvo ne metas skaičiuoti. 

Jis čiupo pinigus, ir mes išbėgome pro duris. Namą iš trijų 
pusių supo jūreiviai. Iš tolo Džeimsas Moras mojavo skrybėle, 
tarytum juos skubindamas. O tuojau pat už jo, lyg rankas 
iškėlęs Žmogus, sukosi vėjo malūnas. 

Alenas tik žvilgtelėjo ir leidosi bėgti. Jis nešė sunkų Džeim- 
so Moro lagaminą, bet būtų greičiau atsisveikinęs su šiuo gy- 
venimu, negu atidavęs savo grobį ir atsisakęs keršto. Jis dūmė 
taip greitai, kad aš vos suskubau iš paskos, žavėdamasis Kat- 
riona, kuri nė kiek neatsiliko nuo manes. 

Vos tik mes pasirodėme, daugiau nesislėpdami ir šaukdami, 
jūreiviai ėmė mus vytis. Mes buvome per kokius du šimtus 
jardų muo jų. Jūreiviai buvo nerangūs ir negalėjo su mumis 
rungtyniauti. Manau, kad jie buvo apsiginklavę, bet nenorėjo 
šaudyti Prancūzijos teritorijoje. Kai tik pastebėjau, kad nuo- 
tolis tarp mūsų ne tik nemažėja, bet net kiek didėja, staiga 
nurimau, žinodamas, kad viskas baigsis gerai. Tačiau iki pat 
galo juokauti nebuvo kada, ir mes gavome parodyti visą savo 
miklumą. Bet Diunkerkas dar buvo toli. Tuo metu mes užbė- 
gome ant kalvos ir išvydome manevruojančią kareivių kuopą, 
ir aš puikiai supratau Aleną, kai jis sustojo ir, braukdamas 
nuo kaktos prakaitą, pasakė: 

— Tie prancūzai tikrai šaunūs žmonės. 


PABAIGA 


Vos atsidūrėme tarp saugių Diunkerko sienų, tuoj sukvietė- 
me karo tarybą. Mes su ginklu rankose atėmėme iš tėvo duk- 
terį. Kiekvienas teisėjas grąžintų ją tėvui. ir, tur būt, paso- 
dintų mudu su Alenu į kalėjimą. Ir nors kapitono Pelizero 
laiškas galėtų būti mūsų pasiteisinimas, nei Katriona, nei aš 
neturėjome didelio noro tą laišką garsinti. Visų išmintingiau- 
sia buvo nuvežti merginą į Paryžių ir atiduoti globoti klano 
vadui, Makgregorui Bohaldžiui, kuris mielai padėtų savo gimi- 
naitei ir nenorėtų žeminti Džeimso. 

Mes jojome gana lėtai, nes Katriona ne taip gerai jojo, kaip 
bėgo, ir nuo keturiasdešimt penktųjų metų vargu ar kada buvo 
sėdėjusi balne. Bet pagaliau kelionė pasibaigė. Atvykome į Pa- 
ryžių ankstyvą sekmadienio rytą ir, Aleno padedami, greitai 
susiradome Bohaldį. Jis gyveno ištaigingame name, labai pra- 
bangiai, nes gaudavo pensiją iš Škotijos fondo ir turėjo dar savo 
lėšų, Katrioną jis sutiko kaip giminaitę ir rodėsi labai mandagus 
ir kuklus, bet ne itin atviras. Mes paklausėme jį apie Džeimsą 
Morą. „Vargšas Džeimsas!“— su šypsena linguodamas galvą, 
pasakė jis, ir aš pamaniau, kad jis žino apie jį daugiau, negu 
sako. Paskui mes parodėme Pelizero laišką, kurį perskaičius, 
jam ištįso veidas. 

— Vargšas Džeimsas!— pakartojo jis— Žinoma, pasitaiko 
žmonių ir blogesnių už Džeimsą Morą. Bet šitai yra tiesiog 
baisu. Jis, ko gero, neteko galvos! Šis laiškas labai nemalo- 
nus. Bet, džentelmenai, nematau reikalo kelti jį viešumon. Tik 
blogas paukštis savo lizdą teršia, o mes visi Škotijos. kal- 
niečiai. 

Visi su tuo sutiko, išskyrus, tur būt, Aleną. Dar paprasčiau 
išsisprendė vedybų klausimas. Bohaldis ėmėsi jas pats rengti, 

tartum Džeimsas Moras visiškai neegzistavo, ir sutuokė mus 
su Katriona nepaprastai maloniai, pagyvindamas ritualą grakš- 
čiais prancūziškais komplimentais. Vos tik ceremonija baigėsi 
ir visi išgėrė į mūsų sveikatą, jis pranešė, kad Džeimsas Moras 
esąs Paryžiuje, kad atvykęs keletu dienų anksčiau už mus, 
dabar sergąs ir, gal būt, mirštąs. Iš savo: žmonos veido supra- 
tau, apie ką ji galvojo. 

— Ką gi, eime jo aplankyti, — tariau. 

— Jeigu tik tu sutinki, — atsakė Katriona. (Tai buvo pirmo- 
sios mūsų vedybinio gyvenimo dienos.) 

Džeimsas Moras gyveno tame pačiame kvartale, kaip ir 
klano vadas, dideliame kampiniame name. Iki jo palėpės mus 
atvedė kalniečių dūdmaišio garsai. Pasirodo, kad jis pasisko- 
lino iš Bohaldžio keletą instrumentų ligos metu prasiblaškyti, 
ir nors nebuvo toks įgudęs muzikantas, kaip jo brolis Robis, 
bet vis dėlto grojo visai neblogai. Keista buvo matyti, kaip 
prancūzai būrėsi laiptuose, klausėsi, o kartais ir juokėsi. Džeim- 
sas gulėjo lovoje ant šiaudų čiužinio, atsirėmęs į pagalves. 
Žvilgtelėjęs į jį, supratau, kad jis nepasveiks. Be abejonės, 
keista jam buvo mirti tokioje vietoje, bet ramiai rašyti apie 
jo gyvenimo galą negaliu. Džeimsas žinojo, kad mudu su Kat- 
riona susituokę, pasveikino ir lyg patriarchas palaimino. 

— Manęs niekas niekada nesuprato,— pasakė jis.— Bet ju- 
dviem aš viską atleidžiu. 

Tai pasakęs jis ėmė kaip visad taukšti visokius niekus ir bu- 
vo toks malonus, kad sugrojo mums porą dainelių, 0 prieš 
mums išeinant, pasiskolino iš Manęs šiek tiek pinigų. Jo elge- 
syje neįžiūrėjau nė menkiausio požymio, kad. jis gėdytųsi, bet 
atleisti jis mėgdavo labai. Rodos, tai jam niekad nenusibosdavo. 
Jis man atleisdavo per kiekvieną mūsų susitikimą. Kai po kelių 
dienų jis numirė su kažkokia gerumo ir šventumo aureole, iš 
padūkimo aš buvau pasiryžęs rautis plaukus nuo galvos. Palai- 
dojau jį, bet negalėjau sugalvoti, ką parašyti ant jo paminklo; 
galų gale nutariau iškalti tik jo mirties datą. 

Aš nusprendžiau, kad mums neverta grįžti į Leideną, kur 
vaidinome brolį su seseria ir dabar keistokai atrodytume nau- 
jose savo rolėse. Labiausiai mums tiko Škotija, tad vos tik 
gavau visą savo turtą, išsileidome į kelionę. 

O dabar, mis Barbara Belfur (damos visur pirmos!) ir misteri 
Alenai Belfurai, Krūmynės įpėdini, mano istorija baigta. Jei 
gerai pagalvosite, atsiminsite, kad daugelį tos istorijos dalyvių 
matėte ir net kalbėjotės su jais. Alisona Heisti iš Laimkilnso 
supo judviejų lopšį, kai buvote tokie mažučiai, kad negalite 
prisiminti, ir vaikštinėjo su jumis, kai paūgėjote. Graži, ori 
ledi, mis Barbaros krikšto inotina — ta pati mis Grant, kuri 
šaipydavosi iš Deivido Belfuro prokuroro namuose. Nežinau, 
ar atmenate mažą, liesą, linksmą džentelmeną su mperuku ir 
ilgu apsiaustu, kuris atėjo vėlai naktį į dvarą ir pasisakė esąs 
Džeimisonas. Jus dar pažadino ir atvedė į apačią supažindinti 
su juo. Nejaugi Alenas užmiršo, ką jis padarė, misterio Džei- 
misono paprašytas? Už tai, remiantis įstatymu, jį galėtų nu- 
teisti pakarti — juk jis, šiaip ar taip, išgėrė į užjūryje gyve- 
nančio karaliaus sveikatą. Keisti dalykai dėjosi gerojo vigo 
namuose! Bet misteriui Džeimisonui aš pasiryžęs viską atleisti. 
Prancūzijoje jį pažįsta kaip „ševalje Stiuartą“. 

O jus abu, Deivi ir Katriona, aš žadu netrukus pričiupti, 
tada pažiūrėsim, ar jūs išdrįsite juoktis iš tėčio ir mamos. Tei- 
sybė, mes mebuvome tokie išmintingi, kokiais būtume galėję 
būti, ir dėl menko nieko prisidarėme sau daug bėdos. Bet kai 
judu paūgėsite, pamatysite, kad net gudrioji mis Barbara ir 
šaunusis misteris Alenas ne daug ką bus išmintingesni už savo 
tėvus. Žmogaus gyvenimas — juokingas pokštas. Sako, kad an- 
gelai verkia. Manau, kad jie dažniau miršta iš juoko, žiūrėdami 
į mus. Bet, šiaip ar taip, pradėdamas šią ilgą istoriją, aš tvirtai 
nusprendžiau, kad papasakosiu jums viską taip, kaip iš tikrųjų 
buvo. 


APIE AUTORIŲ 


Pasaulio literatūros istorija žino nedaug atvejų, kad rašytojas būtų 
pripažintas taip greitai, kaip Robertas Luisas Stivensonas. 

Pirmąjį savo romaną „Lobių sala“ jis parašė 1883 metais, būdamas 
trisdešimt trejų metų, prieš tai jau išbandęs inžinieriaus ir teisininko 
profesijas. Ši knyga kaip mat iškovojo jam vietą geriausiųjų to laiko 
rašytojų gretose. 

Pasisekimas lydėjo ir antrąjį jo romaną „Pagrobtasis“, išspausdintą 
1886 metais. Tais pačiais metais Stivensonas parašė apysaką „Keista 
daktaro Džekilio ir misterio Haido istorija“. Ji sukėlė tikrą sensaciją 
savo aštriu fantastiniu siužetu. Ne mažiau populiarūs buvo ir vėliau 
parašyti „Linksmieji vyrukai“ (1887), „Juodoji strėlė“ (1888) ir ,„Balantrės 
šeimininkas“ (1889) — sukrečianti dviejų kerštaujančių brolių istorija. 

Su kiekvienu romanu Stivensonas darėsi vis populiaresnis. Kur glū- 
di to populiarumo priežastis? Stivensonas mokėjo suregzti įdomius, pa- 
trauklius siužetus. Bet nuotykiai — ne pagrindinis jo kūrybos tikslas. 
Jie sudarė tik vieną svarbiausių jo poetinio gyvenimo suvokimo bruožų. 
Tame gyvenime, kurį jis mylėjo ir kuriuo tikėjo, netrūko dramatiškų 
akimirkų: susigrumdavo stiprios asmenybės, žmogus stodavo prieš at- 
šiaurią gamtą, duždavo laivai, pavojai persekiojo kilnius drąsuolius. 
Stivensonas — realistas, nors ir labai keistoje aplinkoje gyvena ir ko- 
voja jo herojai. Bet jeigu teisingai pavaizduoti pagrindiniai dalykai — 
žmonių charakteriai, jausmai, jų mintys ir poelgiai — noromis neno-' 
romis patiki ir pačiais keisčiausiais įvykiais, kuriuos pasakoja rašytojas. 
Štai kuo paaiškinamas toks didžiulis meninis Stivensono kūrinių po- 
veikis, štai jo pasaulinės šlovės ir populiarumo paslaptis. 

Stivensono gyvenimas buvo nelengvas. Jis gimė Edinburge 1850 m. 
lapkričio 13 dieną. Nuo pat jaunystės sunki liga ilgam jį prikaustydavo 
prie patalo. Jis ilgai klajojo po Europą, ieškodamas vietos, tinkamos 
darbui ir gyvenimui. Gimtosios ir karštai mylimos Škotijos klimatas 
jam kenkė. 

Paskutinius savo gyvenimo metus Stivensonas praleido vienoje iš 
Samoa salyno salų. Čionai jis parašė ir „Katrioną“-— ,,„Pagrobtojo“" 
tesinį. 

Paskutinį savo romaną „Sent Ivsą“ (1897), puikią knygą apie pate- 
kusio į nelaisvę Napoleono karininko klajones po Angliją, Stivenso- 
nas, negalėdamas pakilti iš lovos, diktavo. Rašytojas mirė, nesuspėjęs 
užbaigti darbo. 


XXI. 
XXII. 
XXIII. 
XXIV. 
XXV. 
XXVI. 
XXVII. 
XXVIII. 
XXIX. 
XXX. 


TURINYS 


PAGROBT ASIS 


„Kelionė. į Krūmynės dvarą 

„ Kelionės tikslas pasiektas 

„ Pažintis su dėde 

„Krūmynėje manęs tyko dideli pavojai 

„ Keliauju į Kvinsferio perkėlą 

„Kas nutiko prie perkėlos 

„Išplaukiu į jūrą Daisarto „Testamentu“ 
„ Kapitono kajutė 

„ Žmogus su pilnu diržu aukso 


Kapitono kajutės apgultis 


„ Kapitonas nusileidžia 

„Sužinau apie Rudąją Lapę 

„ Brigo žuvimas 

„ Salelė 

„Berniukas su sidabrine saga žygiuoja per Malo salą 
„ Berniukas su sidabrine saga Morvene 


Rudosios Lapės mirtis 
Pašnekesys su „Alenu Letermoro miške 


„Siaubo namai 
„Per viržynus ir uolas 


Per viržynus į Korinakio tarpeklį 

Per viržiais apaugusią dykynę 
Klunio gūžta 

Ginčas viržynuose 

Belkvidere 

Kelionės pabaigoje keliamės per Fortą 
Pas misterį Renkilorą 

Palikimo beieškant 

Įžengiu į savo valdas 

Sudie 


KATRIONA 


I dalis. Generalinis prokuroras 


„ Turtingas elgeta 
„Kalniečių patikėtinis 
„ Vykstu į Pilrigą 


102 
107 
114 
119 
127 
133 
139 
146 
155 
161 

170 
177 
184 
189 


195 
202 
210 


Prokuroras Prestongrendžas 


„Prokuroro namuose 

„ Buvęs Loveto lerdas 
„Sulaužau savo žodį 

„ Samdytas žudikas 

„ Viržiai liepsnoja 

„ Rudžius 

„Miškas prie Silvermilso 
„ Vėl keliauju su Alenu 

„ Džilano smėlynai 

„ Bašo uola 

Juodojo Endžio pasakojimas apie Todą Lepraiką 
„ Dingęs liudininkas 

„Malonės prašymas 

„ Golfo sviedinukas 

„ Patenku į damų draugiją 

„ Aš tebesisukinėju po aukštuomenę 


II dalis. Tėvas ir duktė 


„Kelionė į Olandiją 

„ Helvutas 

„Klajonės po Olandiją 

„Smulki daktaro Heinekcijaus knygos istorija 
„Džeimso Moro sugrįžimas 

„ Trise 

„ Dviese 

„Aš lieku vienas 

„ Mes susitinkame Diunkerke 

„Laiškas iš laivo 


Pabaiga 


216 
225 
231 
236 
245 
253 
259 
266 
271 
278 
285 
292 
301 
308 
319 
326 
335 


344 
353 
359 
367 
375 
380 
386 
392 
399 
405 
417 


POBEPT AYMC CTHBEHCOH 
MOXHIŲEHHbIH, KATPHOHA 
Ha AHTOBCKOM A3BIKe 


IMepesenK C aHrAKMKCKOTO Ka3uc-Ho3ac AMGpacac 
Hh BunkTOpKAAa MunmKuadKTe 
HaAaTenkcTBO «Bara», BmnbHIoC, np. Aeunna 50 

Redaktorė N. Vildžiūnienė 

Duota rinkti 1974.IV.9. Pasirašyta spaudai 1974.VI.10. Leidinio 

Nr. 7660. Spaudos popierius Nr. 2, formatas 84X108!/12— 

6,625 pop. 1.=22,3 sp. 1; 25,7 leid. 1. 28000 egz. Užsak. 
Nr. 1419. Kaina 88 kp. 

